
„Pasiunea și furia erup din 
aceste pagini, transformând 
dragostea într-un câmp de 
luptă... de-a dreptul exploziv. 
— Publishers Weekly 


Ad EN sa ME AQI, volum ce reumește două rëvele 
jehelerea pasională a seriei INTIMIDARE de Penelope Dou las 
autoare de besiseiteruri Ney York Times n 


în Regăsire, Tatum Brandt are, în sfârșit, tot ce-şi doreşte. 
Este într-adevăr liberă să decidă asupra vieţii ei. Cât au fost în 
liceu, Jared Trent a condus totul. El hotăra dacă ea trebuie să 
fie bucuroasă sau tristă, înfricoşată sau liberă. Era stăpân pe 
inima ei. Dar acum, este ea cu adevărat împlinită? 

în urmă cu doi ani, când Jared a părăsit oraşul, inima ei a 
încetat să bată, şi nu exista decât un singur mod în care să se 
simtă din nou vie: la cursele de vineri seara, Cu mașina pe pistă. 
Numai că Jared s-a întors şi lumea ei se clatină. 

ei 

în Aproape niciodată, facem cunoștință Cu următoarea 
generație a familiei de pe Fall Away Lane... 

Quinn, mezina familiei Caruthers, are parte de dragostea 
superprotectoare a tatălui ei, Jason, şi a celor trei fraţi, Jared, 
Madoc şi Jaxon. Sub permanenta lor supraveghere, îi este 
imposibil să-şi desfacă aripile sau chiar să iasă cu un băiat. 

Mai ales cu Lucas Morrow, un prieten din copilărie mai mare 

cu câţiva ani, care a pus stăpânire pe inima ei. O relație cu un 
tânăr ca el — experimentat, sofisticat şi important — i-ar fi ca 
şi interzisă. Deşi Lucas a plecat din oraș cu ani în urmă şi nu dă 
semne că s-ar întoarce, totuși ea, în taină, îl așteaptă. 

Dar când primeşte un colet misterios, al cărui conținut îi 
dezvăluie secrete de familie, Quinn începe să vadă lucrurile cu 
alţi ochi şi înțelege că trebuie să aleagă între a aştepta visând în 


continuare sau a porni, în sfârşit, spre ceea ce vrea cu adevărat. 

REGASIRE 


Pentru fete... 

Pentru Juliet, care e de părere că oricine merită să aibă o viaţă așa 
cum și-o dorește. 

Pentru Fallon, care crede că, dacă ştim precis ce ne dorim, n-avem 
de ales. 

Și pentru Tate, care ştie că să lupţi cu cineva nu e nici pe departe la 
fel de mulțumitor ca a lupta pentru cineva. 

Credeţi în continuare, fetelor. 


Melodii care m-au inspirat în conturarea personajelor și a unor 


scene. Auditie plăcută! 


„Adrenaline” de Shinedown 

„Alive” de PO.D. 

„Blow Me Away” de Breaking Benjamin 
„Ihe Boys of Summer” de The Ataris 
„Breath” de Breaking Benjamin 

„Click Boom” de Saliva 

„Girls, Girls, Girls” de Mötley Crüe 

„I Get Of” de Halestorm 

„| Hate Everything About You” de Three Days Grace 
„My Way” de Limp Bizkit 

„Nothing Else Matters” de Apocalyptica 
„She’s Crafty” de Beastie Boys 
„Something Different” de Godsmack 
„This Is the Time” de Nothing More 
„Weak” de Seether 

„Wish You Hell” de Like a Storm 

„You Stupid Girl” de Framing Hanley 


NOTA AUTOAREI 


Flacăra dintre noi este ultima parte a seriei Intimidare, din care 
fac parte romanele Intimidare, Rivali și Descărușare. Chiar dacă 
fiecare carte din această serie a fost scrisă ca să poată fi citită sepa- 
rat, Flacăra dintre noi va fi savurată îndeosebi de cei care au citit 
măcar Intimidare, deoarece este continuarea acestei povestiri. 


PROLOG 
TATE 


ACUM PATRU ANI 


— Jared Trent, l-am apostrofat, dacă dau de belea cu trei săp- 
tămâni înainte de absolvirea liceului, o să-i spun tatălui meu că tu 
ai fost de vină! 

Aproape că alergam, în timp ce mă trăgea de mână pe corido- 
rul întunecos al școlii, muzica din sala de dans învăluindu-ne ca un 
zumzet continuu. | 

— Tatăl tău te-a învăţat să fii responsabilă, Tate, mi-a atras el 
atenția, iar eu i-am simțit amuzamentul din voce. Haide, mi-a zis 
strângându-mă de mână. Fii blândă! 

M-am împiedicat când m-a făcut să urc și mai repede scara 
spre etajul doi, cu rochia parcă prea strâmtă. Era aproape de mie- 
zul nopții, iar balul nostru de absolvire, care se desfășura la parter, 
nu părea să-l intereseze pe iubitul meu. Nici nu m-aș fi așteptat să 
fie altfel. 

Uneori, îmi închipuiam că el îndura activitățile sociale doar ca 
să pună la cale ceea ce urma să-mi facă imediat ce aveam să rămâ- 
nem, în sfârșit, singuri. Jared Trent avea doar câteva persoane pre- 
ferate pe lume și, dacă nu făceai parte din grupul respectiv, 
beneficiai doar de o atenție minimă din partea lui. Dacă era cu 
mine, atunci singurele persoane pe care le suporta în preajmă erau 
fratele lui, Jax, și cel mai bun prieten al nostru, Madoc Caruthers. 

Penelope Douglas 


Detesta balurile, detesta să danseze și-i era silă de flecărelile 
monotone. Și totuși, chiar dacă-i respingea pe ceilalți prin purta- 
rea lui, asta nu făcea decât să le stârnească dorința de a-l cunoaște 
mai bine. Spre marea lui încântare, evident. 

Totuși, el tolera toate astea. Numai pentru mine. Și o făcea cu 
zâmbetul pe buze. Adora să mă facă fericită. 

Mergeam în pas alergător, ca să nu rămân în urmă, și mă ți- 
neam cu amândouă mâinile de brațul lui. A deschis larg ușa unei 
săli de clasă și mi-a ținut-o, așteptând să intru. Am ridicat din sprân- 
cene, întrebându-mă ce-avea de gând, dar m-am grăbit să intru în 
clasă, de teamă să nu ne prindă cineva. În definitiv, n-aveam niciun 
motiv să bântuim prin școală. 

Odată ajunsă în sala pustie, m-am răsucit pe călcâie în timp ce 
intra și el, închizând ușa. 

— În clasa lui Penley? l-am întrebat. 

Nu mai puseserăm piciorul în sala aceea din semestrul trecut. 

Ochii lui ciocolatii m-au privit neastâmpărați înainte ca el 
să-mi răspundă: 

— Da. 

Am pornit pe intervalul dintre două șiruri de bănci goale, sim- 
țindu-i privirea cu care mă urmărea. 

— Când ne uram reciproc, i-am amintit, pe un ton glumeț. 

— Da. 

Mi-am plimbat ușor degetele peste un pupitru din lemn. 

— Unde am început să ne iubim, am zis, continuând jocul. 

— Da. 

I-am simțit șoapta delicată ca pe o pătură caldă pe pielea mea. 

Am zâmbit în sinea mea, amintindu-mi perioada aceea. 

— Când am fost nordul tău. 

Flizabeth Penley fusese profesoara noastră de literatură. Făcu- 
serăm amândoi cu ea câteva cursuri, dar numai unul împreună, 
toamna trecută: Subiecte din filme și din literatură. 

Când eu și Jared eram dușmani. 

Regăsire 


Profesoara ne dăduse o temă pentru care trebuia să ne găsim 
parteneri pentru fiecare dintre punctele cardinale. Jared ajunsese 
să fie „Nordul” meu. 

Fără voia lui. 

Sandalele mele argintii cu barete și tocuri — asortate cu pietrele 
preţioase de pe rochia mea aproape fără spate — au izbit podeaua 
când m-am întors să-l privesc cum stătea, neclintit, lângă ușă. 

Iar înfățișarea lui inexpresivă, stoică nu-i ascundea câtuși de 
puţin intenţiile periculoase. Dintr-odată, am simţit imboldul de a 
mă căţăra pe el ca pe un copac. 

Ştiam că ura să se îmbrace în costum, dar, sinceră să fiu, arăta 
al naibii de bine așa. Pantalonii negri, croiți la comandă, îi acope- 
reau picioarele și-i puneau și mai mult în evidență talia subțire. 
Cămașa neagră nu-i era strâmtă, dar nici nu-i ascundea trupul, în 
timp ce sacoul și cravata, negre și ele, îi completau aspectul într-un 
fel care emana putere și sexualitate, ca întotdeauna. 

În cele opt luni de când eram împreună, învățasem să mă abțin 
să-l sorb din priviri chiar tot timpul. 

Din fericire, și el mă privea la fel. 

S-a rezemat de tocul ușii, și-a strecurat mâinile în buzunare, ceea 
ce a făcut ca sacoul să i se îndepărteze de talie, și m-a privit cu mult 
interes. Părul lui șaten-închis îi cădea dezordonat, dar elegant peste 
frunte, ca o umbră întunecată ce-i plana chiar deasupra ochilor. 

— La ce te gândești? l-am întrebat, văzând că nu se mișca. 

— La cât de dor mi-e să te văd intrând în sala asta, mi-a răs- 
puns, privindu-mă de sus până jos. 

Am simţit o căldură în tot trupul, pentru că-mi dădeam seama 
la ce se referea. Îmi plăcea să flirtez cu el când știam că mă privea 
în acea sală. 

— Şi, a continuat, o să-mi fie dor de felul cum ridicai tot tim- 
pul mâna, ca o tocilară, ca să răspunzi la întrebări. 

Am icnit și am făcut pe supărata. 


15 


Penelope Douglas 


— Tocilară? am repetat, punându-mi mâinile în șold și strâm- 
bând din gură, ca să-mi maschez zâmbetul. 

El a zâmbit, continuând să glumească. 

— Și de cum te ghemuiai cât mai aproape de bancă atunci 
când te concentrai la o lucrare, și cum îți ronțăiai creioanele când 
erai agitată. 

Am aruncat repede o privire spre locul unde se afla fosta lui 
bancă, în spatele celei în care stătusem eu. 

Și-a continuat jocul, desprinzându-se de ușă și apropiindu-se 
încet de mine. 

— O să-mi mai fie dor și de cum te înroșeai când îți șopteam 
la ureche tot felul de lucruri, pe când Penley stătea cu spatele. 

Și-a înclinat capul într-o parte, iar eu mi-am ridicat privirea 
spre el, când s-a apropiat de mine. 

M-au trecut fiori și mi s-a făcut pielea de găină pe brațe când 
mi l-am amintit pe Jared aplecându-se peste banca lui și gâdi- 
lându-mi urechea cu promisiunile lui excitante. Am închis ochii, 
simțind cum pieptul lui îl atingea pe-al meu. 

— O să-mi fie dor să te văd stând la o jumătate de metru de 
mine, mi-a șoptit, și de cum n-a observat nimeni când m-am stre- 
curat în dimineața aia în camera ta, ca să-ţi fac ce ţi-am făcut. 

Am inspirat precipitat, simțind cum își apleca fruntea spre a mea. 

— O să-mi fie dor, a continuat, de tortura prin care am trecut 
dorindu-te în timpul orei de curs și neputând să te am. O să-mi fie 
dor de noi doi în sala asta, Tate. 

Și mie. 

Atracția a existat întotdeauna între noi. Chiar și într-o sală de 
clasă aglomerată, plină de zgomote și de nebunie, pe noi ne lega 
un fir invizibil. El mă atingea chiar și când n-avea cum să ajungă 
la mine. Îmi șoptea la ureche și de la o distanță de douăzeci de 
pași. Și chiar și când nu eram împreună puteam să-i simt buzele. 

Am zâmbit și am deschis ochii, observând că buzele lui ajun- 
seseră acum la doi centimetri de gura mea. 

Regăsire 


— Chiar dacă stăteai în spatele meu, puteam mereu să-ți simt 
privirea, Jared. Chiar și când te prefăceai că mă urai, simțeam că 
mă urmăreai cu ochii. 

— Nu te-am urât niciodată. 

— Știu, am zis, dând ușor din cap și cuprinzându-i mijlocul cu 
brațele. 

Cei trei ani în care fuseserăm dușmani mi se păruseră insuporta- 
bili pe atunci. Acum doar mă bucuram că se sfârșise totul. Mă sim- 
ţeam recunoscătoare sorții pentru faptul că eram acolo. Împreună. 

Dar, privind în urmă, n-aş putea spune că liceul a fost o expe- 
riență foarte plăcută și știam că o mare parte din vină o avea el. 

Toată viaţa, Jared suferise din cauza abandonului și a singură- 
tăţii. A tatălui său îngrozitor și a mamei alcoolice. A vecinilor 
nepăsători față de ceea ce se petrecea și a profesorilor care-și întor- 
ceau privirile în altă parte. 

În vara de dinaintea primului an de liceu, părinții lui, care ar fi 
trebuit să-l protejeze, îi provocaseră unele răni aproape de nevin- 
decat. Tatăl lui îl agresa fizic, iar mama lui nu era în stare să-l ajute 
cu nimic. 

Așa că Jared a luat o hotărâre: cel mai bine era să fie singur. Și 
s-a izolat de toată lumea. 

Dar cu mine a mers și mai departe. Mult mai departe, de fapt. 
A căutat să se răzbune. 

Pe atunci, îi eram cea mai bună prietenă, însă lui i s-a părut că 
și eu l-am abandonat. Aceea a fost picătura care a umplut paharul, 
un pahar deja plin cu foarte multe lucruri rele întâmplate într-un 
timp prea scurt, iar Jared nu mai suporta să fie uitat de nimeni. 
N-avea de gând să permită una ca asta. 

Doar cu mine putea să se poarte urât, ca să simtă că deținea din 
nou controlul, și așa am devenit prada lui. Pe toată durata liceului 
am suferit din cauza lui. 

Până vara trecută, în august, când m-am întors după un an pe- 
trecut în străinătate. 

Penelope Douglas 


Am început să ripostez când mă ataca Jared. Lumea noastră 
s-a dat peste cap și, după mai multe faze urâte pe care nu vreau să 
mi le amintesc, am reușit să ne apropiem din nou. 

— Clasa asta ne evocă o mulțime de amintiri plăcute, am zis, 
lăsându-mi capul pe spate ca să-l privesc. Dar există și un loc care 
nu ne stârnește amintiri plăcute... 

M-am desprins din braţele lui și m-am îndreptat spre ușă, aple- 
cându-mă din mers ca să-mi scot sandalele cu toc. 

— Hai, l-am îndemnat, aruncând o privire înapoi și zâmbind. 

Am deschis ușa, m-am repezit afară pe coridor și am rupt-o la 
fugă. 

— Tate! l-am auzit strigând, așa că m-am răsucit și am început 
să alerg de-a-ndăratelea când l-am văzut ieșind din clasă. 

Mă privea nedumerit, cu sprâncenele împreunate. 

Mi-am mușcat buza de jos ca să-mi înăbuș hohotul de râs, după 
care m-am întors brusc și am pornit din nou în fugă pe coridor. 

— Tate! a strigat iar. Tu faci atletism! Nu e corect, ești în avantaj! 

Am izbucnit în râs, surescitarea oferind energie brațelor și pi- 
cioarelor mele când am coborât în salturi treptele a două etaje, 
apoi am gonit de-a lungul coridorului, spre sala de sport. 

Auzeam tropotul vibrant al trupului masiv, alergând după 
mine. Sărea peste trepte. Am scos un țipăt de emoție când am 
deschis ușa de la vestiar, fugind de apropierea lui. 

Grăbindu-mă spre cel de-al treilea rând de dulapuri, m-am 
prăbușit peste micile uși metalice, respirația mea îngreunată întin- 
zându-mi pieptarul rochiei în timp ce dădeam drumul încălțărilor 
din mână. 

Îmi lăsasem desfăcut părul lung și blond, însă o pusesem pe 
K.C., cea mai bună prietenă a mea, să mi-l aranjeze în bucle mari, 
ca niște valuri. Încinsă după efort, eram tentată să-l dau la o parte 
de pe față, însă Jared adora când îmi cădea peste ochi, iar eu voiam 
să-l înnebunesc în seara aceea. 

Regăsire 


Ușa vestiarului s-a deschis. Am strâns din pumni, auzindu-l că 
se apropia. 

Pașii lui lenți au trecut de colț, ca și cum ar fi știut exact unde 
avea să mă găsească. 

— În vestiarul fetelor? m-a întrebat, cu o stânjeneală vizibilă 
pe toată fața. 

Știusem că asta avea să-l fâstâcească, dar n-aveam de gând să-l 
las să-mi scape. 

Am tras adânc aer în piept. 

— Ultima dată când am fost aici... 

— Nu vreau să mă gândesc la ultima dată când am fost aici, 
mi-a tăiat el vorba, scuturând din cap. 

Totuși am forțat nota. 

— Ultima dată când am fost aici, am repetat, rostind cuvintele 
apăsat, m-ai amenințat și ai încercat să mă intimidezi. 

M-am apropiat de el și l-am apucat de mână, ducându-l spre 
locul de lângă dulapuri unde avusese loc confruntarea noastră de 
toamna trecută. M-am lăsat pe spate, prinzându-l de mijloc și tră- 
gându-l spre mine, astfel încât să fie deasupra mea. 

— Mi-ai invadat spațiul și te-ai aplecat peste mine exact așa, 
i-am zis în șoaptă, iar eu m-am simțit îngrozitor de jenată în fața 
întregii școli. Ți-aduci aminte? 

Am dat toate cărțile pe față. Nu se mai putea să ne temem de 
discuția asta. Trebuia să râdem, fiindcă îmi ajunsese cât plânsesem. 
Trebuia să ne înfruntăm temerile și să mergem mai departe. 

— Ai fost rău cu mine, am insistat. 

Intrase în vestiar chiar după ce terminasem de făcut duș, îmi 
gonise colegele de echipă din încăpere și-mi trântise o serie de 
amenințări, în timp ce eu încercam să stau semeaţă, fiind acoperită 
doar cu un prosop. Apoi au intrat câțiva elevi și ne-au făcut poze, 
care nu ne surprindeau în flagrant, dar faptul că eram aproape 
goală în fața unui băiat într-un vestiar nu dădea prea bine în ochii 
celor din școală care au văzut fotografiile. 

Ochii lui Jared, care în ultima vreme mă priveau mereu cu 
blândeţe, cu multă căldură, păreau supăraţi. L-am apucat de reve- 
rul sacoului și mi-am lipit trupul de al lui, dorindu-mi să creez 
acum o amintire plăcută și în vestiar. 

Şi-a apropiat și mai mult fața de a mea și mi s-a tăiat respirația 
când i-am simţit degetele strecurându-se pe partea interioară a 
coapsei și ridicându-mi rochia din ce în ce mai sus. 

— Așadar, ne-am întors la locul de unde am pornit, a șoptit 
aproape de buzele mele. De data asta ai de gând să mă lovești, așa 
cum merit? 

Simţeam cum îmi venea să râd. 

M-am retras și am sărit pe banca din spatele lui, ajungând dea- 
supra lui. Mi-a plăcut la nebunie cum a făcut ochii mari când s-a 
întors spre mine. Proptindu-mi amândouă mâinile pe dulapuri, 
i-am flancat capul cu brațele și m-am aplecat, invadându-i spațiul 
cu apropierea mea. 

— Dacă te voi atinge vreodată, am zis, șoptind aceleași cuvinte 
pe care mi le spusese el cu multe luni în urmă, va fi pentru că dorești 
acest lucru. 

A râs pe înfundate, atingându-mi buzele cu ale lui. 

Mi-am înclinat capul într-o parte, jucându-mă cu el. 

— Așa e? l-am îmboldit. Ți-o dorești, adică? 

Mi-a cuprins fața între palme și mi-a răspuns, pe un ton rugător: 

— Da. 

După care a pus stăpânire pe buzele mele. 

— Da, la naiba! 

Și m-am topit. 

Mereu mă topesc. 

CAPITOLUL 1 
JARED 


ÎN PREZENT 


Copiii sunt nebuni. 

Nebuni de legat, cu patalama, nebuni la modul descreierați. 
Dacă nu le explici ceva, după care să le explici din nou, din cauză 
că prima dată nu te-au ascultat, imediat ce le explici, îți pun aceeași 
întrebare pentru care tocmai ţi-ai consumat douăzeci de minute 
ca să le explici răspunsul! 

Și întrebările! Paștele mă-sii, întrebările. 

Unii dintre copiii ăștia vorbesc într-o singură zi mai mult decât 
am vorbit eu în toată viața și nu poți să scapi de ei, pentru că te 
urmăresc. 

La modul, ai prins aluzia? 

— Jared! Vreau eu casca albastră, Connor a luat-o data trecută, 
acum e rândul meu! a început să se văicărească puștiul blond, de 
vreo șapte ani, de pe pistă, în timp ce toți ceilalți copii se urcau în 
carturile lor, pe două șiruri de câte șase. 

Mi-am lăsat bărbia în jos și am tras aer în piept, exasperat, 
ținându-mă strâns cu mâinile de gardul din jurul pistei. 

— Nu contează ce culoare are casca, am mârâit, încordându-mi 
toți mușchii spatelui. 

Blonduțul — cum naiba l-o chema, la urma urmei? — s-a schi- 
monosit, înroșindu-se din ce în ce mai mult. 

— Dar... dar nu e corect! El a purtat-o de două ori, iar eu... 

— Ia casca neagră, i-am ordonat, tăindu-i vorba. E casca ta no- 
rocoasă, ai uitat? 

Puștiul și-a împreunat sprâncenele, strâmbând din nasul pistruiat. 

— Chiar e norocoasă? 

— Da, i-am răspuns, accentuându-mi minciuna, sub soarele 
torid al Californiei, care-mi încălzea umerii acoperiți de tricoul 
negru. Ai avut-o pe cap când ne-am răsturnat cu mașinuța acum 
trei săptămâni. Te-a ajutat să scapi teafăr. 

— Dar parcă o aveam pe aia albastră! 

— Nu. Pe-asta neagră, am zis, mințindu-l încă o dată. 

În realitate, nu știam ce culoare avusese casca pe care o purtase 
atunci. 

Ar fi trebuit să mă simt vinovat pentru că mințeam, dar nu era 
cazul. Când copiii vor deveni mai rezonabili, voi putea să nu mai 
recurg; la vicleșuguri ca să-i determin să facă ceea ce le cer. 

— Hai, mai repede! i-am strigat, auzind cum se umplea aerul 
de zgomotul micilor motoare ale carturilor. Vrei să plece fără tine? 

Puștiul a dat fuga până în cealaltă parte a porții, până la rafturile 
pe care se aflau căștile și a înșfăcat-o pe cea neagră. l-am privit pe 
toți copiii, cu vârste cuprinse între cinci și opt ani, cum își legau 
căștile și-și făceau reciproc semne aprobatoare cu degetul mare ridi- 
cat, surescitați. Strângeau volanele în mâini, încordându-și brațele 
subțirele. La vederea lor, un zâmbet mi-a apărut pe buze. 

Asta a fost partea nu foarte rea. 

Încrucișându-mi brațele la piept, i-am privit cu mândrie cum 
demarau, fiecare copil manevrându-și mașina cu o precizie tot mai 
mare, cu fiecare săptămână de când venea acolo. Căștile lor strălu- 
citoare sclipeau în soarele începutului de vară în timp ce micile 
motoare vâjâiau la viraje și răsunau în depărtare când accelerau. 
Unii copii încă apasă pedala până la podea pe tot parcursul cursei, 
pe când alții au învăţat să-și măsoare timpul și să evalueze drumul 
din fața lor. E greu să mai ai răbdare atunci când nu-ți dorești 

decât să fii în frunte cât ține cursa, însă unii au prins repede ideea 
că o bună apărare e cea mai bună ofensivă. Nu e vorba numai des- 
pre cum să ajungi înaintea mașinii din fața ta; e și despre cum să 
rămâi în fruntea mașinilor care sunt deja în spatele tău. 

Și mai important decât faptul că învaţă e că ei se și distrează. 
Măcar dac-ar fi existat un loc ca ăsta când eram de vârsta lor... 

Totuși, chiar și la douăzeci și doi de ani, încă sunt recunoscător 
că există așa ceva. 

Când mi-au intrat copiii ăștia prima dată pe ușă, nu știau 
aproape nimic, iar acum se descurcă de minune pe pistă. Mulțumită 
mie și altor voluntari. Sunt mereu fericiți că se află aici, cu zâmbe- 
tul pe buze și privindu-mă cu nerăbdare. 

Ei chiar vor să fie în preajma mea. 

De ce, habar n-am, dar un lucru știu sigur. Oricât de mult m-aș 
plânge sau m-aș ascunde în biroul meu, străduindu-mă să mai am 
măcar încă un pic de răbdare, nu există nicio urmă de îndoială că 
și eu vreau să fiu în preajma lor. Unii dintre ei sunt niște rahați cu 
ochi foarte simpatici. 

Când nu sunt în deplasare și nu concurez în vreo cursă cu pro- 
pria echipă, mă aflu aici, ajutând la derularea programului pentru 
copii. 

Evident, nu era numai o pistă pentru carting. Mai erau și un 
garaj și un atelier, o mulțime de piloți de curse petrecându-și tim- 
pul pe-aici, cu iubitele lor, lucrând la motociclete și trăncănind tot 
felul de prostii. 

În difuzoare se auzea „Something Different” de Godsmack. 
Am ridicat capul spre cer, privind soarele care dogorea, orbindu-mă. 

Probabil că în acea zi avea să plouă pe-acasă. Luna iunie e plină 
de furtuni de vară în Shelburne Falls. 

— Uite, mi-a zis Pasha pe un ton poruncitor, îndesându-mi o 
mapă la piept. Semnează aici. 

Am luat mapa, încruntându-mă pe sub ochelarii de soare la 
asistenta mea cu părul negru și mov, pe când carturile treceau 
vuind pe lângă noi. 

— Ce e? am întrebat, scoțând capacul stiloului și privind ceea 
ce părea să fie un ordin de achiziţie. 

Ea mi-a răspuns, urmărind ce se întâmpla pe pistă: 

— Una dintre ele e o comandă pentru componentele tale de 
motocicletă. Am cerut să fie livrate în Texas. Echipa ta poate să se 
ocupe, când ajungi acolo, în august... 

— Asta e peste două luni, am strigat, lăsându-mi brațele să 
cadă pe lângă corp. De unde știi dac-o să mai meargă treaba când 
o s-ajung eu acolo? 

Austin urma să fie prima mea descindere când aveam să reiau 
cursele după pauza pe care mi-o luasem. Îi înțelegeam logica. Nu 
aveam nevoie de echipament până atunci, dar era vorba despre 
piese în valoare de mii de dolari, pe care ar fi putut să pună mâna 
altcineva. De aceea aș fi preferat să le am aici, cu mine, în Califor- 
nia, nu la trei state distanță, nesupravegheate. 

Ea m-a săgetat cu privirea de parcă i-aș fi pus muștar pe clătite. 

— Celelalte două sunt formulare trimise prin fax de contabilul 
tău, a continuat, neluându-mi în seamă îngrijorarea. Acte de com- 
pletat pentru constituirea JT Racing. 

Apoi m-a scrutat. 

— Cam sună a infatuare, nu crezi? Să pui afacerii tale propriile 
inițiale? 

Mi-am coborât din nou privirea pe documente și am început 
să semnez. 

— Nu sunt inițialele mele, am bombănit. Și nu te plătesc ca 
să-ți dai cu părerea și, cu atât mai puţin, ca să mă calci pe nervi. 

I-am întins mapa, pe care a luat-o zâmbind. 

— Nu, mă plătești ca să-ți aduc aminte când e ziua de naștere 
a mamei tale, a ripostat. Și mă mai plătești și ca să-ți pun muzică 
nouă pe iPod, să-ți achit facturile, să-ți păzesc motocicletele, să 

am grijă de programările din agenda ta, de rezervarea biletelor de 
avion, să-ți umplu frigiderul cu mâncărurile tale preferate, plus 
ceea ce-mi place cel mai mult: să te sun la o jumătate de oră după 
ce ai ajuns la vreo reuniune sau petrecere la care ai fost obligat să 
te duci și să-ți ofer un pretext înfiorător ca să trebuiască să părăsești 
acel eveniment social, fiindcă tu detești oamenii, corect? 

Tonul ei mustea de insolență. Dintr-odată, m-am bucurat că 
n-am avut o soră. 

Nu-i adevărat că detest oamenii. 

Mă rog, ba da. Detest majoritatea oamenilor. 

— Te programez la tuns, a continuat ea, administrez locul ăsta 
și pagina ta personală de Facebook — apropo, îmi plac la nebunie 
pozele topless pe care ți le trimit gagicile — și sunt cea dintâi 
persoană pe care o cauţi atunci când ai chef să urli la cineva. 

Și-a proptit mâinile în șolduri, mijind ochii. 

— Ei bine, am uitat. Pentru ce nu mă plătești să fac? 

Un oftat adânc mi-a umflat pieptul; am început să-mi mușc 
colțurile buzelor până când a priceput aluzia și a plecat. Practic, pu- 
team să-i simt zâmbetul infatuat în timp ce se îndrepta spre atelier. 

Ştia că era de neprețuit și că eu îi căzusem în plasă. Chiar dacă 
eram nevoit să-i înghit o grămadă de obrăznicii, știam că avea 
dreptate. Înghiţea și ea destule din partea mea. 

Pasha era de vârsta mea. Era fata asociatului meu de la atelierul 
de motociclete. Cu toate că bătrânul Drake Weingarten a fost o 
legendă a curselor de motociclete pe circuit, a preferat să-mi fie 
partener din umbră și să se bucure de pensie la sala de biliard din 
capătul străzii, atunci când era în oraș, sau în căsuţa lui din apro- 
piere de Tahoe. 

Îmi făcea plăcere să am locul acela ca bază de pornire, aproape 
de activităţile din Pomonai, și descoperisem, cam în urmă cu doi 


1 Localitate din California în care se află NHRA Auto Club Raceway, unde 
se desfășoară competiţiile internaționale anuale pentru dragstere, numite 
Winternationals. 

ani, când începusem să-mi fac de lucru prin atelierul de motoci- 
clete, că eram cu adevărat interesat de programul pentru copii pe 
care-l sponsoriza. Când Drake m-a întrebat dacă voiam să mă 
stabilesc și să investesc în acel loc, a nimerit momentul perfect. 

Acasă nu-mi mai rămăsese nimic. Viaţa mea era acum în 
California. 

O mână mică și rece s-a strecurat într-a mea; am lăsat privirea 
în jos și am văzut-o pe Gianna, o fetiță brunetă cu ten deschis la 
care ajunsesem să țin destul de mult. Am zâmbit, căutându-i 
obișnuita înfățișare veselă, numai că ea m-a strâns de mână și și-a 
atins buzele de brațul meu, părând cuprinsă de o mare tristețe. 

— Care-i problema, puștoaico? m-am interesat pe un ton 
glumeț. Cui trebuie să-i trag câteva șuturi? 

Fata mi-a înconjurat brațul cu amândouă mâinile și am simţit 
că tremura. 

— Scuze, a bâiguit, bănuiesc că plânsul e de fete, nu-i așa? 

Sarcasmul din vocea ei nu putea să treacă neobservat. O, Doamne! 

Gagicile — chiar și cele în vârstă de opt ani — sunt compli- 
cate. Femeile nu vor să-ţi spună pe șleau care anume e problema. 
O, nu. Nu poate fi atât de simplu. Trebuie să faci rost de o cazma 
și să sapi până când afli. 

Gianna venea mereu pe-acolo de mai bine de două luni, dar 
abia de curând începuse să facă parte și din clubul de curse. Dintre 
toți copiii, ea promitea cel mai mult. Avea grijă să caute perfec- 
țiunea, privea întotdeauna înapoi peste umăr și părea să știe mereu 
ce contraargument să-mi servească, înainte chiar de a afla ce urma 
să spun; avea acel har. 

— De ce nu ești pe pistă? am întrebat-o, desprinzându-mi 
brațul din strânsoarea ei și așezându-mă la masa pentru picnic, ca 
s-o pot privi în ochi. 

Fa a privit în pământ, cu buza de jos tremurându-i. 

— Tata zice că nu mai pot să particip la curse. 

— De ce? 

Gianna își tot muta greutatea de pe un picior pe celălalt și mi-a 
stat inima când am privit în jos și am văzut că era încălțată cu 
Chucks! roșii. Exact ca aceia pe care-i avea Tate când am văzut-o 
prima dată, la vârsta de zece ani. 

Ridicându-mi privirea, am descoperit că ezita cu răspunsul. 

— Tata spune că-l fac pe fratele meu să se simtă prost. 

Sprijinindu-mă cu coatele pe genunchi, am întors capul ca s-o 
studiez. 

— Pentru că l-ai învins pe fratele tău în cursa de săptămâna 
trecută? am întrebat, vrând să-mi verific deducţia. 

Ea a dat din cap. 

Evident. I-a învins pe toţi săptămâna trecută, iar fratele ei — 
geamăn — a plecat plângând de pe pistă. 

— Tata spune că fratele meu nu se simte bărbat dacă mai con- 
curez împotriva lui. 

Am pufnit, dar mi-am recăpătat seriozitatea când am văzut-o 
încruntându-se. 

— Nu e amuzant, a scâncit ea. Și nu e corect. 

Clătinând din cap, am scos o batistă din buzunarul de la spate. 

— Uite, i-am zis, oferindu-i-o ca să-și șteargă lacrimile. 

Dregându-mi glasul, m-am apropiat mai mult de ea și am 
început să vorbesc cu voce joasă: 

— Ascultă, n-o să întelegi asta acum, dar să ţii minte pentru mai 
târziu, i-am zis. Fratele tău o să aibă multe ocazii să se simtă bărbat 
de-a lungul anilor, numai că asta nu e problema ta. Ai înțeles? 

Expresia feței i-a rămas împietrită în timp ce mă asculta. 

— Îţi place să gonești în curse? am întrebat-o. 

A încuviinţat imediat. 

— Greșești cu ceva? 


1 Chuck Taylor All Stars sau Converse All Stars, marcă de încălțăminte produsă 
de Converse, subsidiară a concernului Nike. 

A clătinat din cap, făcându-și cele două codițe să i se legene pe 
umeri. 

— Și ar trebui să-ți fie teamă să faci un lucru care-ţi place doar 
pentru că alții nu pot să suporte ideea asta, că ești o învingătoare? 
am insistat. 

Ochii ei nevinovaţi, de un albastru-cenușiu, m-au privit direct, 
în cele din urmă. 

— Nu, mi-a răspuns, ridicând fruntea și clătinând din cap. 

— Atunci fugi înapoi pe pistă, i-am ordonat, întorcând capul 
spre carturile care zburau pe lângă noi. Ai întârziat! 

Mi-a răspuns cu un zâmbet larg, ce-i acoperea aproape jumă- 
tate din față, și a ţâșnit plină de entuziasm, spre intrarea pe pistă. 
Deodată însă, s-a oprit și s-a întors pe călcâie. 

— Dar cu tata ce fac? 

— Mă descurc eu cu tatăl tău. 

Zâmbetul ei a strălucit din nou și a trebuit să mă abțin să nu 
surâd și eu. 

— A, n-ar trebui să-ți spun asta, a adăugat ea pe un ton glumeț, 
dar să știi că mama te consideră foarte sexy. 

Și, acestea fiind spuse, s-a întors și s-a repezit spre mașini. 

Minunat. 

Am expirat stânjenit, după care mi-am întors privirea spre tri- 
bunele unde stăteau mamele. Jax ar fi zis despre ele că sunt dame 
amatoare de prospături, iar Madoc le-ar fi sunat pur și simplu. 

Mă rog, asta înainte să se fi însurat, firește. 

Era mereu aceeași poveste cu femeile astea și știam că unele 
dintre ele își înscriau copiii doar ca să se poată apropia de piloții 
de curse care-și petreceau timpul pe-aici. Veneau coafate și machi- 
ate la marele fix, de obicei în pantofi cu toc și blugi mulați sau fuste 
scurte, de parcă s-ar fi așteptat ca eu s-o aleg pe una dintre ele și s-o 
duc în biroul meu, în timp ce copilul ei se juca pe-afară. 

Jumătate dintre ele își țineau telefoanele în dreptul fețelor, pre- 
făcându-se că nu făceau ceea ce era evident. Datorită gurii mari 

a Pashei, știam că, dacă unele persoane se foloseau de ochelarii de 
soare ca să nu se observe la ce priveau, femeile acelea focalizau cu 
camerele foto ca să se holbeze la dotările mele mai îndeaproape. 

Minunat. Atunci, pe loc, i-am adăugat Pashei în fișa postului 
interdicția de a-mi mai spune tot felul de rahaturi pe care n-aveam 
nevoie să le știu. 

— Jared! s-a auzit ca un tunet vocea Pashei, pe deasupra tutu- 
ror celorlalte zgomote. Ai un apel pe Skype! 

Mi-am înclinat. capul într-o parte, privind în direcţia ei. Pe 
Skype? 

Întrebându-mă cine naiba o fi având chef de o conversaţie video, 
m-am ridicat și, trecând prin cafenea, am intrat în atelierul-garaj, 
fără să iau în seamă șoaptele și privirile piezișe ale celor care m-au 
recunoscut. În afara lumii motocicliștilor, nu mă cunoștea nimeni, 
însă în interiorul ei începeam să-mi consolidez un renume, iar 
atenția cu care eram înconjurat avea să fie greu de suportat de 
acum încolo. Dac-ar fi fost posibil să am o carieră fără așa ceva, 
m-aș fi bucurat, însă popularitatea vine la pachet cu participarea la 
curse. 

Intrând în birou, am închis ușa și m-am dus în fața laptopului. 

— Mamă? i-am zis femeii care pare o variantă feminină a mea. 

Slavă Domnului că nu semăn cu tata. 

— Ooo, s-a mirat ea, așadar, îți aduci aminte cine sunt! Îmi 
făceam griji, a replicat, clătinând condescendentă din cap. 

M-am aplecat peste birou, ridicând o sprânceană. 

— Lasă teatrul, am mormăit. 

Nu puteam să-mi dau seama unde era, după mobilierul din 
spatele ei. Nu vedeam decât un fundal cu foarte mult alb, motiv 
pentru care am presupus că se afla într-un dormitor. Soțul ei — și 
tatăl celui mai bun prieten al meu, Jason Caruthers — e un avocat 
de succes, iar noul lor apartament din Chicago e, probabil, cel mai 
bun din câte se pot găsi pe piaţă. 

Pe de altă parte, mama e foarte ușor de recunoscut. De o fru- 
museţe desăvârșită, e mărturia vie a faptului că oamenii chiar știu 
să profite atunci când li se oferă o a doua șansă. Are o înfățișare 
sănătoasă, vioaie și fericită. 

— Vorbim o dată la câteva săptămâni, i-am amintit, dar până 
acum n-am mai conversat pe Skype, așa că, ia zi, care-i treaba? 

De când m-am lăsat de facultate și am plecat de-acasă, acum 
doi ani, m-am mai întors doar o singură dată. Suficient cât să-mi 
dau seama că a fost o greșeală. Nu m-am văzut cu prietenii, nici cu 
fratele meu, și, chiar dacă am ținut legătura cu mama, am făcut-o 
doar prin telefon și mesaje. Ba chiar și legătura asta a rămas la 
stadiul „mai răruț și mai drăguţ”. 

Era mai bine așa. Ochii care nu se văd se uită și, pe lângă asta, 
avea efect, pentru că ori de câte ori auzeam vocea mamei, sau 
primeam un e-mail de la fratele meu, sau un SMS de la cineva 
de-acasă, mă gândeam la ea. 

La Tate. 

Mama s-a dat mai aproape de ecran și părul ciocolatiu, la fel ca 
al meu, i s-a revărsat peste umeri. 

— Am o idee. Hai s-o luăm de la început, a ciripit veselă, după 
care și-a îndreptat spinarea. Bună, fiule, a rostit zâmbind. Ce mai 
faci? Mi-a fost dor de tine. Ţie ţi-a fost dor de mine? 

Am izbucnit într-un râs nervos și am clătinat din cap. 

— Dumnezeule! am exclamat oftând. 

În afară de Tate, mama era cea care mă cunoștea cel mai bine. 
Nu pentru că am fi petrecut, de-a lungul anilor, prea mult timp ca 
mamă și fiu, ci deoarece a trăit alături de mine suficient cât să știe 
că nu-mi plac tâmpeniile inutile. 

Conversaţii de conveniență? Mda, nu-s pentru mine. 

Trântindu-mi fundul pe fotoliul din piele cu spătar înalt, am 
încercat s-o împac. 

— Sunt bine, i-am răspuns. Tu? 

A dat din cap și am remarcat fericirea care-i făcea chipul să 
strălucească. 

— Fac tot timpul câte ceva. Se-ntâmplă o grămadă de lucruri în 
vara asta pe-acasă. 

— Eşti în Shelburne Falls? am întrebat-o. 

Ea stătea în cea mai mare parte a timpului în Chicago, cu soțul 
ei, la o distanță cam de o oră de mers cu mașina. De ce să se fi 
întors în orașul nostru natal? 

— Abia ieri m-am întors. O să stau aici tot restul verii. 

Am lăsat capul în jos, ezitând pentru o fracțiune de secundă, 
dar mi-am dat seama că mama a observat. Când l-am ridicat din 
nou, mă privea. Și am așteptat să aud ceea ce știam c-o să urmeze. 

Văzând că nu spuneam nimic, m-a stârnit mai departe: 

— Acum, Jared, urmează momentul în care o să mă întrebi de 
ce stau cu Madoc și cu Fallon, în loc să fi rămas în oraș împreună 
cu soțul meu. 

Am întors capul, străduindu-mă să nu par interesat. Soţul ei 
fusese proprietarul casei din Shelburne Falls, însă o trecuse pe 
numele lui Madoc când se căsătorise. Jason și mama stăteau în 
continuare acolo când erau în oraș şi, din nu știu ce motiv, ea avea 
impresia că eram interesat de subiect. 

Voia să se joace cu mine. Încerca să-mi provoace curiozitatea. 
Să mă determine să întreb despre ce mai era pe-acasă. 

Dar poate că nu voiam să știu. Sau poate că voiam... 

Să vorbesc cu fratele meu a fost ușor în ultimii doi ani. El știe 
să nu-și bage nasul unde nu-i fierbe oala și știe că, dacă am chef să 
vorbesc despre ceva, deschid eu subiectul. Mama, pe de altă parte, 
a fost întotdeauna o bombă cu ceas. Mereu mă întreb ce-o să mai 
zică de data asta. 

Fa se afla în Shelburne Falls și era vacanța de vară. Toată lumea 
era pe-acolo. 

Toată lumea. 

În loc să-i fac pe plac, am dat ochii peste cap și m-am lăsat pe 
spate, hotărât să nu-i cânt în strună sau să-i dau satisfacție. 

Am auzit-o râzând și am ridicat capul. 

— Te iubesc, a zis chicotind și schimbând subiectul. Și mă 
bucur că ţi-ai păstrat disprețul față de discuţiile triviale. 

— Serios? 

Și-a împins bărbia în față, cu ochii ei mari scânteind. 

— E reconfortant să știi că unele lucruri chiar nu se schimbă 
niciodată. 

Am scrâșnit din dinți, așteptând să detoneze bomba. 

— Da, și eu te iubesc, am răspuns pe un ton absent, după care 
mi-am dres glasul. Deci, să trecem la subiect, am zis apoi. Care-i 
treaba? 

Ea a început să bată darabana cu degetele în biroul din fața ei. 

— N-ai mai venit pe-acasă de doi ani și aș vrea să te mai văd. 
Atât. 

Fusesem pe-acasă. O dată. Numai că ea nu știuse. 

— Atât? am întrebat, fiindcă n-o credeam. Dacă ţi-e atât de 
dor de mine, urcă-ți fundul într-un avion și vino încoace să mă 
vezi, am tachinat-o. 

— Nu pot. 

— De ce? am întrebat-o, mijind ochii spre ea. 

— Din cauza asta, a zis, după care s-a ridicat, dezvăluindu-și 
pântecul cât se poate de însărcinat. 

Am făcut ochii mari și mi-a căzut fața, întrebându-mă ce mama 
naibii mai era și aia. 

Porcăria naibii. 

Am simțit cum vena de la gât începea să-mi zvâcnească și am 
fixat-o pe mama cu privirea, ochii coborându-mi de la fața ei și 
ajungând până la mijloc și... nu era posibil să fie adevărat! 

Însărcinată? Nu se putea să fie însărcinată! Eu aveam douăzeci 
și doi de ani. ar mama cât avea, patruzeci? 

Am urmărit-o cu privirea în timp ce-și lipea palmele de spate 
și se lăsa, încet, înapoi pe scaun. Mi-am umezit buzele și am oftat 
adânc. 

— Mamă? am zis, fără să clipesc. Asta e vreo glumă sau ce? 

Mi-a răspuns cu o privire compătimitoare. 

— Mă tem că nu, mi-a explicat. Sora ta ar trebui să vină pe 
lume în următoarele trei săptămâni... 

Sora mea? 

— i vreau ca toți fraţii ei să fie aici, ca s-o întâmpine, și-a 
încheiat ea fraza. 

Am întors capul în altă parte, simțind cum mă învăluia căldura. 

La naiba, e gravidă! 

Sora ta, a zis. 

Și foți fraţii ei. 

— Prin urmare, e fată, am spus, mai mult pentru mine decât 
pentru ea. 

— Da. | 

Mi-am frecat ceafa, bucurându-mă de faptul că mama nu era 
exagerat de vorbăreață, așa că aveam timp să procesez informația. 
Doar că habar n-aveam ce să cred. 

Mama urma să nască și, pe de-o parte, aș fi vrut să știu ce naiba 
era în mintea ei. Fusese alcoolică cincisprezece ani, chiar și în tim- 
pul copilăriei mele, și, deși știam că m-a iubit întotdeauna și că, în 
esență, era un om bun, aș fi primul care i-ar sparge globul de sticlă 
în care trăiește și i-ar spune că a fost o mamă de rahat. 

Totuși, pe de altă parte, știam că și-a revenit. Și-a câștigat 
dreptul la o a doua șansă și, după cinci ani de abstinență, presupun 
că s-a simțit pregătită pentru asta. De asemenea, a fost o mamă 
adoptivă perfectă pentru fratele meu vitreg, Jax, după ce el a venit 
să stea cu noi, iar acum avea în jurul ei un grup de oameni care-o 
sprijineau. 

Un grup din care eu nu făceam parte, din moment ce eram 
plecat. 


33 


Penelope Douglas 


Madoc, fiul ei vitreg, cu soția lui, Fallon; Jax și iubita lui, Juliet; 
Jason, soțul mamei; Addie, menajera... toți îi erau alături, în afară 
de mine. 

Am scuturat din cap ca să mi-l limpezesc și l-am întors din 
nou spre ecran. 

— Doamne... mamă... eu... 

Mă bâlbâiam rău. Habar n-aveam ce să spun sau să fac. Nu 
sunt o fire prea sensibilă, nici priceput la chestii de-astea. 

— Mamă, am zis, înghițind în sec și privind-o în ochi. Mă 
bucur pentru tine. Nici prin cap nu mi-ar fi trecut... 

— Că mai vreau copii? m-a întrerupt. Îmi vreau lângă mine 
toți copiii, Jared. Mi-e foarte dor de tine, a mărturisit. Madoc și 
Fallon au grijă de mine, căci Jason are de încheiat un caz în oraș, 
iar Jax și Juliet se poartă minunat, dar vreau să fii și tu aici. Vino 
acasă. Te rog. 

Mi-am dres din nou glasul. Acasă. 

— Mamă, programul meu e... am zis, căutând o scuză. O să 
încerc, dar e foarte... 

— Tate nu e aici, mi-a tăiat ea vorba, lăsând capul în jos. 

Mi-am simţit pulsul răsunând în timpane. 

— Dacă din cauza asta îţi faci griji, a continuat ea. Tatăl ei e 
plecat în Italia pentru câteva luni, așa că-și petrece vara acolo. 

Mi-am lăsat bărbia în jos, inspirând adânc, anevoios. 

Tate nu e acasă. 

Bine, mi-am zis, strângând din dinți. Asta-i bine. N-aveam să 
fiu nevoit să suport asta. Mă puteam duce și eu acasă, să-mi petrec 
timpul împreună cu familia mea, și cu asta, basta. N-aveam să fiu 
nevoit s-o văd. 

Uram să recunosc chiar și față de mine însumi, dar mă temeam 
că aveam s-o întâlnesc. Atât de mult, încât de aceea nici nu mai 
dădusem pe-acasă. 

Mi-am șters palma pe coapsă, scăpând de transpirația care mă 
trecea de fiecare dată când mă gândeam la ea. Chiar dacă am 

plecat ca să mă pot simți din nou întreg, o parte din mine a rămas 
pustie. 

Partea pe care numai ea o umplea. 

Nu mă simțeam în stare s-o văd fără s-o doresc. Sau fără să-mi 
doresc s-o urăsc. 

— Jared? a zis mama, făcându-mă să-mi schimb expresia feței. 

— Da, am spus suspinând. Sunt aici. 

— Ascultă-mă, mi-a zis pe un ton poruncitor. Aici nu e vorba 
despre motivul pentru care ai plecat. Aici e vorba despre sora ta. 
Numai la asta vreau să te gândești în clipa de față. lartă-mă pentru 
că nu ţi-am spus mai devreme, dar... 

Şi-a lăsat ochii în jos, părând să-și caute cuvintele. 

— Eu nu știu niciodată ce e în mintea ta, Jared. Eşti foarte 
introvertit și-am vrut să fim doar între patru ochi, ca să-ți pot da 
vestea personal. Totuși, tu nu ţi-ai găsit niciodată timp ca să vii 
acasă, așa că am așteptat cât am putut. 

Nu înțeleg de ce mă deranjează atât de mult faptul că mamei i-a 
fost greu să stea de vorbă cu mine. Bănuiesc că nu m-am gândit 
niciodată cu adevărat la asta, dar acum, când a adus vorba, mi-am 
dat seama că nu-mi făcea plăcere să știu că i-am provocat neliniște. 

A tras adânc aer în piept și m-a privit, cu bunătate, dar și cu 
seriozitate. 

— Avem nevoie de tine, mi-a zis cu o voce blândă. Madoc o să 
se joace cu ea cu toate jucăriile. Jax o să se cațăre pe munți, cu ea 
în cârcă. Tu însă o vei apăra. Vei avea grijă ca ea să nu pățească nimic. 
Nu te rog. Te anunț doar. Quinn Caruthers are nevoie de toți frații ei. 

Nu m-am putut abține: am zâmbit. 

Quinn Caruthers. Sora mea. Deja avea nume. 

Și, da, ce naiba, sigur că aveam să fiu acolo pentru ea. 

Am încuviințat dând din cap, drept răspuns. 

— Bine, a zis ea, relaxându-se. Jax ţi-a trimis biletul de avion 
prin e-mail. 

Şi, spunând asta, s-a deconectat. 

ACUM DOI ANI 


Ador diminețile ca aceasta. Dimineţi în care mă trezesc primul şi 
Pot s-o privesc cum doarme, pentru câteva minute. Pielea delicată, 
strălucitoare, a pieptului, i se ridică şi coboară în ritmul respirației 
ușoare și știu că, dacă mi-aş strecura degetele pe spatele ei, pe sub maiou, 
i-as simti transpirația. Se încinge când doarme. 

Mă relaxez pe scaunul de lângă fereastra ei, privindu-i buzele moi, 
trandafirii, cum se strâng când începe să se miște. Gâtul ei lung şi 
subtire mă ademeneşte şi-mi stârnește disperarea. 

Îmi doresc cu disperare să n-o părăsesc niciodată. N-as vrea în rup- 
tul capului să fac ceea ce ştiu că voi fi nevoit să fac chiar acum. 

Tate a pus stăpânire pe inima mea şi poate că m-aş îneca încercând 
să-mi înghit și să-mi îngrop nevoia de ea. 

Încerc să țin minte părțile bune. Lucrurile care mă vor păstra viu 
în inima ei, cât timp voi fi plecat. Serile ploioase, în maşina mea. Fap- 
tul că gâtul ei are un gust diferit de cel al buzelor. Cât de înfierbântată 
e când se strecoară în pat. 

Cât de mult detest acum să dorm singur. 

Telefonul ei începe să vibreze pe noptieră și strâng din pumni, 
stiind că totul urmează să se destrame. 

Când se va trezi, voi fi nevoit s-o rănesc. 

Întoarce capul în partea cealaltă şi-i văd ochii deschizându-se, tru- 
pul trezindu-se la viaţă. Inspiră adânc și se ridică încet în capul oase- 
lor. Mă observă imediat şi-mi susține privirea. Un zâmbet firav îi 
joacă pe buze, dar numai până când vede că eu nu zâmbesc. 

Fac semn cu capul spre telefon, sperând c-o să răspundă și o să-mi 
ofere astfel un minut de răgaz. Fierbinţeala îmi inundă pieptul şi 
inima îmi bate cu putere. Trebuie să fiu în stare să fac ceea ce am de 
făcut. Pentru ea, pentru mine. 

Pentru viitorul nostru împreună. 

Aruncă o privire spre telefon, plimbându-și degetul mare în sus 
şi-n Jos pe ecran, după care își ridică iar capul spre mine. 

— Au ajuns, îmi spune în şoaptă. Sunt în Noua Zeelandă. 

Despre Jax și Juliet vorbește. L-am condus ieri cu mașina la aero- 
port și probabil că i-au trimis un SMS ca s-o anunţe că au ajuns cu 
bine. Probabil că am primit şi eu acelaşi mesaj, numai că telefonul meu 
e în geanta de voiaj de la picioarele mele. 

— Unde te duci? mă întreabă, observând geanta. 

Las capul în jos, dar apoi îl ridic, hotărât să nu mă port ca un laş 
afurisit. 

— Plec pentru un timp, Tate, îi răspund, încercând să păstrez un 
ton blând. 

În ochi îi apare îngrijorarea. 

— La şcoala militară? mă întreabă. 

— Nu, răspund, aplecându-mă în față şi sprijinindu-mi coatele pe 
genunchi. Eu... Oftez, continuând să vorbesc cu încetineală: Tate, eu te 
iubesc... 

Numai că ea își azxvârle pătura şi începe să respire greu, stiind deja 
încotro se îndreaptă discuția. Fiindcă și-a prins la spate, în coadă, 
părul lung și blond, pot să văd pe tot chipul ei că știe deja despre ce este 
vorba. 

— Jax avea dreptate, rostește cu glas răguşit. 

— Jax are mereu dreptate, recunosc eu, dorindu-mi să pot face mai 
departe ceea ce am făcut în ultimii doi ani. 

Să pun stăpânire pe buzele ei, să sting lumina și să mă izolez de 
toată lumea. 

Fratele meu e în stare să dea glas tuturor lucrurilor pe care toți 
ceilalți se tem să le înfrunte, plus că mă cunoaște ca pe propria persoană. 
Sunt nefericit şi nu pot să mă mai folosesc de Tate ca să rămân în 
picioare. 

— Dac-am continua așa, zic clătinând din cap, te-as face nefericită. 

Fratele meu ştie că detest şcoala militară. Și-a dat seama şi fără să-i 
spun că urăsc viața din Chicago. Urăsc şcoala. Urăsc apartamentul 
ästa. Urăsc sentimentul că nu sunt decăt o piesă rătăcită dintr-un 
puzzle. 

Unde naiba mi-o fi locul? 

Și, din moment ce Tate a auzit discutia mea de alaltăieri cu Jax, 
acum și-a dat seama ce-o să fac. E momentul să-mi asum răspunderea. 

Strică totul, asumă-ți răspunderea, după care ridică-te. 

Își îndreaptă brusc ochii spre mine şi văd lacrimile care încep să se 
adune în ei. 

— Jared, dacă vrei să renunţi la şcoala militară, n-ai decât, îmi 
zice plângând. Nu-mi pasă. Poţi să studiezi orice. Sau nimic. Numai 
să... 

— Dar eu nu știu ce vreau! izbucnesc, urlând ca să nu plâng. Asta-i 
problema, Tate. Am nevoie să-mi dau seama ce vreau. 

— Departe de mine, se răsteşte ea. 

Mă ridic, trecându-mi mâna prin păr. 

— Nu tu eşti problema, iubito, îi spun, încercând s-o linistesc. Tu 
ești singura certitudine pe care-o am. Dar trebuie să mă maturizez, iar 
asta n-o să se-ntâmple cât timp stau aici. 

Am douăzeci de ani şi tot ce știu despre mine e că o iubesc pe Tatum 
Brandt. 

Acum doi ani, crezusem că asta e suficient. 

— Aici, unde? mă provoacă ea. În Chicago? În Shelburne Falls? 
Sau lângă mine? 

Îmi încleştez fălcile şi privesc prin ușile din sticlă. Nu-mi doresc 
decât s-o iau în braţe și să rămân așa. Nu vreau să plec. 

Dar nu pot să fac ceea ce vrea ea. Nu pot să las şcoala ca să mă regă- 
sesc și, în acelaşi timp, să fiu lângă ea. Ce-ar trebui să fac? Să stau 
acasă toată ziua, să hoinăresc prin oras, să-mi iau câte o slujbă ocazio- 
nală, explorându-mi între timp optiunile, cine ştie câți ani, în vreme 
ce ea se întoarce acasă în fiecare zi de la cursurile care o ajută să evolu- 
eze constant în viată? 

Detest să mă exprim așa, dar adevărul gol-goluț e că orgoliul meu 
nu poate să suporte asta. 

Nu pot să trăiesc ca un parazit, încercând să-mi dau seama pe ce 
cale să o apuc, în timp ce ea stă şi mă privește. 

Dar o să mă întorc. O voi iubi mereu. 

Se așază pe patul în care am dormit unul lângă celălalt timp de 
aproape zece ani. Patul în care am făcut dragoste cu ea de nenumărate 
ori. În clipa asta, mă simt ca ultimul om. Sunt un laş afurisit, pentru 
că am nevoie să plec, dar și fiindcă nu vreau s-o fac. Simt că urmează 
să cedez. 

Și totuși, îmi dreg glasul, îi caut privirea şi continui: 

— Chiria apartamentului e plătită pentru tot anul şcolar, aşa că 
n-ai de ce să-ți faci griji... 

— Tot anul! mă întrerupe ea, țâșnind din pat. Un an nenorocit! Îți 
baţi joc de mine? 

— Nu ştiu ce-o să fac, bine? îi mărturisesc. Nu simt că aș avea ce să 
caut la facultate! Mă simt de parcă tu ai goni cu o sută la oră, iar eu 
sunt nevoit în permanenţă să încerc să mă fin după tine! 

Mă priveşte clătinând din cap, nevenindu-i să creadă ce se-ntâmplă. 

Îmi controlez tonul, continuând să vorbesc cu fermitate. Trebuie s-o fac. 

— Tu ştii ce faci și ce vrei, Tate, în timp ce eu... 

Îmi încleştez dinţii. 

— Eu parcă aș fi orb, la naiba! Nu pot să respir. 

Întoarce capul ca să-și ascundă lacrimile, care ştiu că i se scurg pe 
obraji. 

— Nu poti să respiri, mă îngână, făcându-mă să simt un nod în 
stomac. 

Ce, are impresia că pe mine nu mă doare? 

— Iubita mea, îi zic, apucând-o de umeri şi întorcând-o cu fata 
spre mine. Te iubesc, îi declar, privind-o în ochii de un albastru-cenu- 
siu. Te iubesc al naibii de mult. Doar că... doar că am nevoie de timp, 
continui pe un ton rugător. De spațiu, ca să-mi dau seama cine sunt şi 
ce vreau. 

Îmi caută privirea şi vorbeşte mai încet: 

— Și ce-o să se-ntâmple? mă întreabă. Ce-o să se-ntâmple când o 
să descoperi viata pe care-o cauţi? 

Îmi îndrept spinarea, luat prin surprindere. Nu există viitor care 
să n-o includă pe ea. Doar trebuia să ştie asta. 

— Nu ştiu încă, îi mărturisesc. 

Nu ştiam unde aveam s-ajung, ce-aveam să fac, ştiam doar că ea 
era a mea. Întotdeauna. 

Și că aveam să mă întorc acasă. 

Ea dă aprobator din cap. 

— Eu știu, zice cu o voce care a devenit tăioasă. Tu n-ai venit aici 
ca să-mi spui c-o să te întorci. Că o să mă suni sau c-o să ne trimitem 
mesaje. Tu ai venit aici ca să te desparti de mine. 

Se desprinde și încearcă să-mi întoarcă spatele, dar o prind din nou. 

— Iubito, vino încoace. 

Numai că ea se smuceşte, lăsându-și bratele în jos. 

— O, pleacă odată şi gata! strigă, privindu-mă cu ochi scânteietori. 
Tu te izolezi de toţi cei care te iubesc. Eşti penibil. Trebuia să mă fi 
obișnuit cu asta până acum. 

— Tate... 

— Pleacă! strigă iar, ducându-se spre ușa dormitorului şi deschi- 
zând-o larg. Mi-e silă să te mai văd, Jared. Pleacă și gata. 

Clatin din cap, mijindu-mi ochii. 

— Nu, zic, încercând s-o conving. Am nevoie să mă întelegi. 

Ea îşi ridică bărbia, într-o atitudine sfidătoare. 

— Tot ce-o să înţeleg vreodată e că ai simţit nevoia să duci o viață 
din care eu să nu fac parte, aşa că pleacă şi fă ce vrei. 

— Dar nu vreau așa ceva, ripostez, căutând cuvintele potrivite cu 
care s-o contrazic. Nu vreau să fie aşa. Nu vreau să te rănesc. Stai jos, 
să putem discuta. Nu vreau să te las în starea asta, îi zic grăbit. 

De ce nu vrea să înțeleagă? N-o părăsesc. O să mă întorc. 

Ea însă scutură din cap. 

— Iar eu nu vreau să te las să rămâi. Ai nevoie să fii liber? Atunci 
du-te. Pleacă. | 

Îmi înghit nodul gros din gât, privind-o. Ce naiba se-ntâmplă? 
Regretele îmi săgetează prin minte, odată cu gândul că poate ar fi tre- 
buit să procedez altfel. S-o fac să se așeze și s-o iau cu binișorul. Doar 
că nu mă pricep la tâmpenii de-astea. Nu ştiu cum să fiu delicat. 

Fir-ar a naibii de treabă, am luat-o pe nepregătite. Chiar dacă am 
stat mai la distanţă în săptămâna care a trecut, ştiu că ea nu s-ar fi 
așteptat la așa ceva. 

După tot ce-am făcut pentru ea de-a lungul anilor, încă n-are 
încredere în mine. Nu-şi dă seama că încerc să fiu tare. Că încerc să fiu 
bărbat. Tot ce întelege ea în clipa asta e că-i provoc noi suferinţe, iar de 
astea s-a săturat. 

— leşi imediat, îmi poruncește, cu lacrimile uscându-i-se pe față. 

Las capul în jos și toti muşchii brațelor mi se încordează într-un 
imbold de a sări pe ea. S-o iau în braţe, s-o strâng la piept şi s-o fac să 
se topească în mine, ca de fiecare dată. Trebuie s-o am pe Tate în viata 
mea. 

Ea o să mă aştepte. 

Și, în timp ce-mi iau geanta şi plec, ştiu c-o să mă întorc. Trebuie 
să plec, dar o să mă întorc pentru ea. 

Nici măcar n-am avut nevoie de un an, de fapt. Numai de șase 
luni. 

Până la urmă, se pare că și șase luni au fost prea mult timp. 


* 


41 


Penelope Douglas 


— Minunat, s-a răstit Pasha, zgâindu-se la hubloul de lângă 
locul ei de la clasa întâi. Acum înțeleg foarte bine ce vrea să 
însemne „stat de trecere”. 

Am făcut abstracție de dezgustul ei față de cine știe ce-o fi 
văzut afară și mi-am îndesat iPad-ul în bagajul de mână, pe care 
l-am împins la loc cu piciorul sub scaunul meu. 

— Sus inima, îi zic oftând. Avem și noi, în Shelburne Falls, și 
mașini, și alcool, și țigări. O să te simţi exact ca la tine acasă. 

Ea s-a lăsat la loc pe scaun și am simțit cum se încrunta spre 
spătarul din față. 

— Abia aștept, a zis pe un ton plin de sarcasm. O să mă pot 
îmbăta diseară, nu? a adăugat. 

Am zâmbit și am închis ochii, încercând să ignor pocnetele din 
urechi din timpul aterizării. 

— Cât timp nu te desprinzi de mine, mi se rupe de ceea ce faci. 

I-am auzit răsuflarea sacadată, exasperată, și m-am întrebat — 
probabil, la fel de mirat ca și ea — de ce am simțit nevoia s-o 
târăsc după mine. 

— E ciudat, a bombănit ea. Tu ești ciudat. De ce trebuie să fiu 
şi eu aici? 

— Fiindcă te plătesc... 

— Pentru asta, a terminat ea propoziția în locul meu. Ei bine, 
într-o zi, când o să vrei un rinichi, chiar o să te coste. 

Mi-am umezit buzele, imaginându-mi o mână invizibilă care 
să mă apese pe inimă ca să-i încetinească bătăile. Peste un minut, 
aveam să fiu din nou în orașul natal și, chiar dacă Tate nu era acolo, 
tot eram emoționat. Să-mi văd casa, precum și casa ei de alături, 
fostul nostru liceu... și pe cel mai bun prieten al meu, care nu vor- 
bea cu mine... 

Dumnezeule, am devenit un smiorcăit. 

Am întors capul, încă rezemat de spătar. 

— Pasha? am bâiguit. Ce-ai vrea să spun? Că, în zilele astea, 
nici nu pot să-mi mestec mâncarea fără tine? 

Am ridicat din umeri. 

— Prefer să te am prin preajmă și să n-am nevoie de tine decât 
să am nevoie de tine și să nu te am prin preajmă. 

Sprâncenele ei negre — cea din dreapta, cu două piercinguri 
halteră — s-au împreunat și Pasha m-a privit pe sub ele de parcă 
mi-ar fi crescut un corn în frunte. Sunt convins că știa toate astea, 
deși cu siguranță nu le mai recunoscusem până acum. Mă bazam 
foarte mult pe ea, ceea ce era perfect, fiindcă îi făcea plăcere să se 
ştie utilă. Asta se întâmplă cu oamenii neglijați. 

Oricât mi-ar fi plăcut tatăl ei, trebuie să spun că era un părinte 
cam la fel de bun pe cât a fost mama, în copilăria mea. 

Totuși, Pasha s-a dovedit o alegere bună. M-a tras la mal când 
mă înecam și a luat multe hotărâri în locul meu, atunci când n-am 
fost în stare. M-a scos din prăpastia în care căzusem și mi-a trezit 
interesul pentru motociclete, mi-a făcut cunoștință cu sponsori și 
investitori, convingându-mă să investesc în atelier. Nimic din 
toate astea nu s-a întâmplat în decursul unor dineuri de afaceri 
calme și rezonabile — mai degrabă, ea țipa la mine să casc ochii în 
jurul meu — dar, până să-mi dau seama, s-au întâmplat atâtea 
chestii, încât n-am mai avut timp să mă gândesc. Ea mi-a umplut 
viața de zgomot, când liniștea era prea periculoasă. 

Nu numai că aveam nevoie de ea, dar mi-o și doream în 
preajma mea. 

lar acum o știa și ea. 

Probabil că avea să-mi ceară, naibii, încă o mărire de salariu. 


* 


Jax aştepta la capătul terminalului, chiar dacă-i spusesem c-o 
să-i trimit un SMS când o să ajungem la ieșirea pasagerilor. 

Cu toate astea, am zâmbit cu gura până la urechi în clipa în 
care l-am zărit, abia remarcând cum a țâșnit Pasha pe lângă noi, ca 
să iasă la o țigară. 

— Salut, am zis, încolăcindu-mi un braț de gâtul lui Jax și tră- 
gându-l spre mine, în timp ce-mi lăsam geanta să cadă. 

— Salut, mi-a răspuns, astfel încât să-l aud numai eu. Mi-a 
fost dor de tine. 

Mi-am permis să închid ochii pentru o clipă, împovărat dintr-o- 
dată de lunga perioadă în care am stat departe de el. Ținuserăm 
legătura cu regularitate și, chiar dacă am stat departe doar ca să 
evit o persoană anume, Jax plătise și el prețul. 

Fram sânge din sângele lui. Singura rudă de sânge pe care-o avea. 

Desprinzându-mă din îmbrăţișare, am trecut în revistă tot ce 
rămăsese neschimbat. Părul lui negru era aranjat astfel încât să 
arate ca și cum tocmai și-ar fi trecut degetele prin el, iar ochii 
albaștri aveau aceeași nuanță vibrantă de azuriu ca ultima dată 
când îl văzusem. Nu vedeam nici cicatrice, nici vânătăi, ceea ce-mi 
dovedea că se ținea departe de necazuri. 

Jax oricum nu obișnuia să se încaiere, numai că instinctul îmi 
cerea să mă asigur. Se îmbrăca și acum în blugi și tricouri negre, 
aproape identic ca mine. Am clătinat din cap când mi-am dat 
seama că și el mă evalua, după care l-am văzut destinzându-se în 
sfârșit și cuprinzând cu brațul umerii iubitei lui. 

— Juliet, am zis, îndreptându-mi în sfârșit privirea spre ea, toc- 
mai când își încolăcea brațul pe talia lui Jax. 

Ea mi-a zâmbit și apoi m-a salutat. 

— Îmi pare bine să te văd. 

Nu eram sigur dacă spunea adevărul, dar nici nu-mi păsa prea 
mult. Noi doi ne înțelegeam bine, dar n-am fost — și, probabil, 
n-o să fim niciodată — cei mai buni prieteni. Eu aveam o toleranță 
limitată față de trăncăneala stupidă, iar ea părea să mă privească, la 
rândul ei, cu din ce în ce mai puțină cordialitate. Probabil, din 
cauza lui Tate. 

Când eram în liceu, Juliet prefera să fie strigată cu inițialele 
surorii ei, K.C. Acum doi ani, când s-a cuplat cu fratele meu, și-a 

reluat prenumele primit la naștere, iar eu încă aveam nevoie de 
ceva timp până să mă obișnuiesc. 

Mi-am ridicat geanta de jos și i-am privit pe amândoi. 

— Din câte am auzit, e cazul să te felicit, i-am zis ei. Să predai 
în Costa Rica? Voi doi sunteți pregătiți pentru așa ceva? 

Juliet tocmai absolvise facultatea și obținuse diploma de profe- 
soară, și deoarece Jax, la rândul lui, sărise peste etape și terminase 
facultatea mai devreme, ei doi urmau să plece în America Centrală 
la toamnă. Jax mă anunţase, cu câteva săptămâni în urmă, că Juliet 
a semnat un contract pe un an, însă cu ea nu discutasem deloc 
despre asta. 

Juliet a întors capul ca să-l privească, un zâmbet cu subînțeles 
jucându-i pe buze, ca și cum ar fi fost vorba despre o glumă doar 
de ei doi știută. 

— Nicio aventură nu e prea mare, a rostit voioasă, mai mult 
către el decât către mine. 

Mi-am dres glasul. 

— Şi... mama unde e? 

— Are o programare la doctor, mi-a răspuns Jax, îndesându-și 
mâinile în buzunare. 

— E totul în regulă? 

— Da, a încuviințat el, după care s-a întors, pornind spre ieșirea 
din aeroport. Se simte perfect. Când o femeie se apropie de soroc, 
trebuie să se ducă în fiecare săptămână, din câte se pare. Ar trebui 
s-o vezi, băi, frate! a adăugat, râzând în barbă. A apucat-o frenezia 
cumpărăturilor și mănâncă înghețată după fiecare masă, dar e în al 
nouălea cer. 

Am pornit după el, moment în care am văzut-o pe Pasha in- 
trând din nou în aeroport și îndreptându-se spre noi. 

— De ce naiba nu mi-ai spus că e gravidă? l-am apostrofat pe 
Jax. 

Înțelegeam că mama a vrut să păstreze secretul față de mine, 
dar Jax ar fi putut să mă prevină. 

A clătinat din cap, zâmbind cu superioritate. 

— Frate dragă, nu e treaba mea să-ți spun că maică-ta e gra- 
vidă. Îmi pare rău. 

Numai că, după tonul lui amuzat, îmi dădeam seama că nu-i 
părea deloc rău. 

— Pe lângă asta, ea chiar n-ar fi vrut să afli prin telefon. De-asta 
a tot încercat să te cheme acasă. 

Remușcările au început să mă înțepe din mai multe direcții 
când m-am gândit la câte porcării va trebui să îndrept. Răspunsu- 
rile la întrebările mamei, tăcerea cu care mă trata Madoc, reaco- 
modarea cu fratele meu... 

— Ăăă... bună, a zis Juliet, întorcând capul din mers spre Pasha. 
Eşti cumva cu Jared? 

Mi-am aruncat geanta pe umăr, cu ochii spre Juliet. 

— Scuze, am intervenit. Jax, Juliet, v-o prezint pe Pasha, am 
zis, arătând cu bărbia spre fata de lângă mine. Pasha, ei sunt Jax, 
fratele meu, și iubita lui, Juliet. 

— Salut, a zis Pasha, nonșalantă. 

Juliet i-a strâns la repezeală mâna Pashei, după care a întors 
capul, cu o înfățișare nedumerită. l-am observat privirea piezișă pe 
care i-a aruncat-o lui Jax. 

— Bună, Pasha, a zis Jax, strângându-i repede mâna și arun- 
cându-mi o privire la fel de rapidă, înainte de a traversa pasarela 
spre parcarea acoperită. Băi, frate, de ce nu mi-ai spus că te-ai 
cuplat cu cineva? 

Am izbucnit într-un râs amar, dar am fost întrerupt. 

— Ooo, a gângurit Pasha în timp ce intram în parcare. Nu le-ai 
spus despre noi, scumpule? 

După care mi-a brăzdat bicepșii cu unghiile ei de un roz-aprins. 

Mi-am dat ochii peste cap. 

— E asistenta mea, am explicat, aruncându-mi geanta în port- 
bagajul vechiului meu Mustang, acum al lui Jax. E doar asistenta 
mea. Atât. 

Jax și-a clătinat degetul arătător între mine și Pasha, în drum 
spre portiera din dreptul volanului. 

— Așadar, voi doi nu sunteți... 

— Pfuui, a mormăit Pasha, cu un dezgust vizibil pe toată fața. 

— Atunci, ești gay? a întrebat-o Jax. 

Am pufnit în râs, zguduit de hohote chiar și în timp ce le des- 
chideam portiera fetelor. 

Pasha și-a proptit mâinile în șolduri. 

— Cum asta... ce...? s-a bâlbâit, aruncându-mi o privire acuza- 
toare. 

Am ridicat mâinile, prefăcându-mă nevinovat. 

Jax a mijit ochii spre ea, pe deasupra capotei. 

— Când e vorba despre femeile care nu sunt interesate de fra- 
tele meu, în mare măsură, nu-ți rămân decât lesbienele. 

Pasha a mormăit ceva și s-a urcat pe bancheta din spate, lângă 
Juliet. Am trântit portiera și m-am dus spre locul șoferului. 

Jax și-a îndreptat spinarea; văzând că mă apropii. 

— Acum e mașina mea, a protestat, dându-și seama de ceea ce 
voiam să fac. 

L-am țintuit cu o privire tăioasă. 

— lar eu nu merg cu altcineva la volan. Aștept până când te 
împaci cu ideea. 

După aproximativ trei secunde, și-a dat seama că n-avea cum 
să câștige. Așa că, în cele din urmă, a oftat și și-a mișcat fundul 
spre portiera din dreapta. 

Urcându-mă la volan, am pornit motorul și m-am relaxat, 
lăsându-mă încet pe spate. Vechiul și familiarul huruit al motoru- 
lui îmi amintea de un timp de mult apus. Pe atunci, eram rege în 
țara orbilor. Credeam că le știam pe toate. 

Lungile drumuri din serile târzii, cu muzica mea umplând 
micul spațiu, planurile de viață pe care le ticluiam în jurul lui Tate 
și felul cum aveam s-o chinuiesc în unicul univers care conta. 

O imagine a ei mi-a trecut fulgerător prin minte, de când mer- 
gea pe jos spre școală. Își îndrepta spinarea când auzea mașina mea 
apropiindu-se, iar eu treceam ca vântul pe lângă ea, privind în 
oglinda retrovizoare cum îi flutura părul în curentul stârnit. 
Aproape că mi-am dorit să fie în oraș în vara asta. 

Aș da aproape orice ca s-o fac să mă simtă iar. 

Ca să nu mai spun că-l întorsese împotriva mea pe cel mai bun 
prieten al meu. El nu mai vorbea cu mine și știam că asta se întâm- 
pla din cauza ei. 

Mi-am pus centura. 

— Deci, hai s-o facem și pe-asta, i-am zis lui Jax. Unde e Madoc? 

A șovăit, apoi a început să vorbească încet. 

— Pe-aici, a zis, încercând să evite răspunsul. Face un intern- 
ship de vară aici, în oraș, dar încă locuiește în casa lui din Shel- 
burne Falls. 

— Bine, am încuviințat, aducându-mi aminte că era vineri 
după-amiaza. O să dau pe la el înainte să mergem acasă. 

— Frate, s-a repezit Jax, în timp ce ieșeam din parcarea acope- 
rită. Nu cred că Madoc o să fie dispus să... 

— Las-o naibii, am scrâșnit printre dinți. Au trecut doi ani. 
Sunt sătul de porcăriile lui. 

Vacanţele de vară încetează să existe după ce ajungi la facultate. 
Poate începi să urmezi cursuri de vară, sau îţi iei o slujbă pe perioada 
estivală, sau ai o bibliografie de citit sau niște credite de recuperat, 
esențial e că timpul liber începe, încetul cu încetul, să se diminu- 
eze și, până să-ţi dai seama, într-o zi faci un lucru care-ţi place și 
alte cincisprezece pe care le detești. 

Bun-venit la maturitate, ar spune tata. 

Ar trebui să fiu mulțumită. Una peste alta, nu era chiar rău. Șan- 
sele apăreau din abundență în viața mea și oricare alta ar fi fost 
îngăduitoare și recunoscătoare pentru asta. Educația mea avea 
să-mi asigure viitorul. 

Am reușit. Într-o zi, o să fiu medic. Poate, undeva aproape de 
casă. Sau poate departe. Fără discuție, o să mă mărit și-o să am 
copii. Or să apară și ratele pentru casă și pentru mașină. Un por- 
tofoliu de acțiuni, care să-mi asigure o viață confortabilă după 
pensionare. Poate c-o să am și o casă în Bahamas. O să râd la spec- 
tacolele de teatru ale copiilor mei, de la școală, și-o să-i strâng în 
brațe când o să-i văd speriaţi de ceva. 

Pacienţii mei, sper, mă vor face să mă simt utilă. Pe unii îi voi 
ajuta, pe alții îi voi pierde. M-am pregătit pentru asta. Le voi aduce 
alinare multora și voi plânge împreună cu câțiva. Voi înfrunta 
totul, ştiind că am făcut tot ce mi-a stat în puteri. 

Îmi voi dedica viața profesională însănătoșirii bolnavilor. Viaţa 
mea personală va fi cea a unei soții și mame conștiincioase. 

Pacienţi și paciență!. 

Și, până acum doi ani, am fost entuziasmată de toate astea. 

Mi le-am dorit pe toate. 

— Bine c-ai venit, m-a întâmpinat Ben, luându-mă de mână și 
sărutându-mă ușor pe obraz. Ți-au tot dat mesaje pe pager de vreo 
cinci minute. 

Am zâmbit, punându-i o mână pe piept și rezemându-mă de el. 

— Scuze, am șoptit, sărutându-l din nou, ușor, de data asta pe 
buze. Doar nu era să scap plosca, nu? am glumit, retrăgându-mă și 
punându-mi fișele de observație pe masa asistentei-șefe. 

A strâmbat dezgustat din buze la gândul unei asemenea imagini. 

— Corect, a încuviințat. 

— În plus, am continuat, sunt o femeie care merită să fie aștep- 
tată. O știi doar. 

Și-a ridicat bărbia și m-a privit printre gene, cu ochii lui albaștri. 

— Încă încerc să văd dacă e așa, m-a tachinat. 

— Aoleu! am exclamat râzând. Atunci poate că Jax a avut 
dreptate, la urma urmei. 

S-a posomorât și tot amuzamentul i-a dispărut. 

— Ce-a mai zis ăla despre mine? a bombănit. 

Am zâmbit, scoțându-mi bluza albastră de uniformă și rămâ- 
nând în maioul meu alb. 

— A zis că ești formidabil, am răspuns în glumă. 

Ben a ridicat o sprânceană, știind că nu era adevărat. 

Jax, fratele fostului meu iubit, nu avea la inimă pe nimeni care 
încerca să-i ia locul frățiorului său în viața mea. Norocul meu că 
n-aveam nevoie de aprobarea lui. 

Am ridicat din umeri și am continuat: 

— În schimb, el chiar crede că ţi-ar fi mult prea greu să mă 
suporţi. 


1 Răbdare, îngăduință. (N. red.) 

A făcut ochii mari și a zâmbit, acceptând provocarea. Strecu- 
rându-și mâna la ceafa mea, s-a apropiat și și-a lipit buzele de ale 
mele. 

Căldura corpului său m-a învăluit și m-am destins, lăsându-mă 
pradă sărutării și savurând patima flămândă pe care o emana. 

Era clar că mă voia. 

Chiar dacă nu mă înghesuia nevoia de el, mă făcea să mă simt 
stăpână pe mine, iar asta îmi plăcea, fără îndoială. 

Desprinzându-se de mine, mi-a zâmbit, ca și cum tocmai și-ar 
fi demonstrat punctul de vedere. 

M-am lins pe buze, simțind gustul mentolat al gumei lui de 
mestecat. Ben a avut totdeauna un miros și un gust pe care puteam 
să le identific. Mentă sau scorţişoară pe buze, apă de colonie pe 
haine, șampon Paul Mitchell în păr... și mi-a trecut prin minte 
gândul că, de fapt, nu știu cum ar mirosi fără toate astea. În mate- 
rie de apă de colonie, preferințele se mai schimbă în timp. La fel și 
în cazul șamponului sau al gumelor de mestecat pentru împrospă- 
tarea respirației. Oare cum ar mirosi stând cu capul pe perna mea? 
S-ar schimba mirosul sau ar fi mereu același? 

Mi-a arătat prin semne recipientul negru și punguța cu beţi- 
șoare din lemn de pe masă. 

— "Ţi-am adus cina. E sushi, a precizat. De somon se presu- 
pune că ar fi, adică un aliment excelent pentru creier, a adăugat, 
fluturându-și mâna. Și, din moment ce ai făcut noapte albă, m-am 
gândit c-o să-ți prindă bine. 

— Mulţumesc, am răspuns, încercând să par entuziasmată, 
știind că gestul contează. 

Nu pot să sufăr sushi, numai că el nu știe. 

— Totuși, am adăugat, mă pregătesc să plec de la serviciu. Cre- 
deam că ţi-am spus. 

A mijit ochii, încercând să-și amintească, după care i-a căscat 
de tot. 

— Așa e, mi-ai spus, a recunoscut oftând și clătinând din cap. 
lartă-mă. Atât de des ți se schimbă programul, încât am uitat. 

— Nu-i nimic, am zis. 

Mi-am desfăcut cocul răvășit, simțindu-mă ușurată imediat ce 
am scăpat de agrafele alea blestemate. Când nu lucram în spital — 
spălând pacienţii cu buretele și lipindu-le pansamente cu leuco- 
plast — puteam fi găsită în bibliotecă, încercând să avansez cu 
bibliografia mea pentru cursurile din toamnă, sau prin Loop, ca să 
mă mai eliberez de stres. În ultima vreme, era cam greu să-ți dai 
seama de unde să mă apuci, numai că Ben se împăcase cu ideea 
asta. 

— Dar pot oricum să-l mănânc, am propus, fiindcă nu voiam 
să mă arăt nerecunoscătoare. Și, astfel, n-o să-mi mai fac griji în 
legătură cu cina, așa că, vezi? Chiar mi-ai salvat viața. 

Mi-a cuprins mijlocul și m-a tras spre el, sărutându-mi fruntea 
și nasul, mereu cu delicateţe. 

Relaţia mea cu Ben data de vreo șase săptămâni, chiar dacă, în 
cea mai mare parte a timpului, era de la distanță. Pe timpul vacan- 
tei de primăvară, amândoi ne duceam pe la casele noastre, iar într-o 
zi am pierdut controlul mașinii pe o șosea alunecoasă, udă de 
ploaie. 

Și m-am izbit exact de mașina lui. Care era parcată lângă tro- 
tuar, chiar în fața lui și a tuturor prietenilor săi. Da, minunat moment. 

Totuși, mi-am jucat rolul. Am coborât din mașină, răstindu-mă 
la el, spunându-i că era un șofer de doi bani și că ar face bine să 
aibă asigurare, ca să nu sun la poliție. 

Cu toții au râs, iar el m-a invitat să ieșim în oraș. 

Am petrecut ceva timp împreună, ne-am întors la școală ca să 
terminăm semestrul și am reluat legătura când am venit din nou 
acasă pentru vacanţa de vară. 

Din moment ce am fost la același liceu, iar eu am avut o relație 
în ultimul an, care s-a terminat destul de urât, a fost oarecum dis- 
tractiv să recuperăm destul de lunga perioadă care trecuse. Am 
ajuns să ne cunoaștem și mi-a făcut plăcere timpul petrecut împre- 
ună. N-am încercat să apăsăm acceleraţie până la fund încă din 
prima zi. Ben e un tip care preferă s-o ia încetișor. 

Și e calm. 

Mereu se întâmpla ceva când eram eu pregătită. Nu când era e/. 

lar eu nu eram nici pe departe pregătită, deocamdată, ceea ce 
însemna o ușurare. 

Și vreți să știți care era partea cea mai bună? Ben nu era un tip 
focos. Nu se enerva, nici nu devenea bădăran. Nu mă supăra cu 
nimic și nu eram nevoită să-mi fac griji că ar exercita asupra mea 
o atracție atât de mare, încât să trebuiască să iau hotărâri în funcție 
de el. 

Nu mă forța niciodată, nici nu mă provoca şi-mi plăcea că eu 
dețineam controlul relației. N-am profitat niciodată de asta, dar 
am știut-o mereu. Era un sentiment de confort, dar, mai mult 
decât atât, unul de relaxare. Niciodată n-aveam surprize cu Ben. 

Eram în siguranță cu el. 

Îşi luase licența în economie la universitatea din Massachu- 
setts, în mai, și urma să înceapă, la toamnă, cursurile postuniversi- 
tare, la Princeton. Eu aveam să mă duc la Stanford, la facultatea de 
medicină, așa că ne aștepta o perioadă mai lungă de despărțire. Nu 
eram sigură că relația avea să reziste, dar pentru moment mă mul- 
țumeam s-o păstrez așa, lejeră și simplă. 

Deja îmi sugerase că ar trebui să mă mut cu el în New Jersey și 
să mă înscriu la o facultate de medicină de acolo sau de prin apro- 
piere. L-am refuzat. Și-așa îmi mai compromisesem o dată planu- 
rile pentru facultate — dintr-un motiv temeinic —, de data asta, 
eram hotărâtă să mă țin de ceea ce îmi planificasem. Fie ce-o fi, 
aveam să mă duc în California. 

— Vii să mă vezi diseară la cursă? l-am întrebat încet. 

— Ce, nu vin mereu? a răspuns, chiar dacă știam că se abținea 
cu greu să nu ofteze. 

Ben nu suporta gândul că participam la curse. Zicea că ura aglo- 
merația, dar știam că era vorba despre ceva mai mult de-atât. Nu 
voia ca fata cu care ieșea să se întreacă în curse cu băieții, în timp 
ce el stătea pe margine. 

Şi totuși, oricât mi-ar fi plăcut Ben, la Loop n-aveam de gând 
să renunţ. 

Dând dovadă de înțelepciune, el nu mi-a cerut niciodată să 
încetez — doar mi-a sugerat — și-mi închipui că s-a gândit c-o să 
fie o pasiune la care o să renunţ pe măsură ce mă maturizez sau 
după ce plec la Stanford. 

Numai că nu era doar o pasiune de adolescentă și nu voiam să 
renunţ la asta pentru nimeni și nimic. Cel puţin, nu până când nu 
aveam să fiu pregătită pentru asta. 

Madoc își făcea griji întruna pentru siguranța mea, tata mă do- 
jenea cu privire la cheltuieli, atunci când aveam nevoie de piese de 
schimb sau de reparaţii, și cel puțin zece sau doisprezece nemer- 
nici comentau în batjocură când mă urcam în mașină, în fiecare 
weekend, ca să mă întrec cu ei. 

Dar nimic din toate astea nu schimba situația. Asta e frumusețea 
când îți cunoşti propria minte. Nimeni nu trebuie să-ți spună ce 
poţi să faci și ce nu. De îndată ce ești sigură de un lucru, el chiar 
devine foarte ușor. 

— Ne vedem la pistă, atunci, am zis. 

L-am luat de gât și m-am aplecat să-l sărut, buzele lui delicate 
atingându-mi ușor, ca un fulg, gura. 

— Trebuie să fac un duș, să mă aranjez, după ce plec de-aici, 
am adăugat. 

S-a aplecat spre mine, frecându-și nasul de urechea mea. 

— Și, după cursă, ești a mea, da? 

I-am sesizat tonul jucăuș, dar, chiar și-așa, mi s-a oprit inima 
pentru o clipă. 

A mea. 

Un fior mi-a străbătut braţele și am închis ochii, simțind o 
pereche de buze fierbinți mângâindu-mi obrazul și apoi răsuflarea 
lui dezmierdându-mi gura. 

Vreau să simt ce e al meu. Ce a fost întotdeauna al meu. 

Fierbinţeala mi-a cuprins toată fața și dorința a pus stăpânire 
pe o anumită parte a trupului meu, de sub abdomen. Buzele lui 

mi-au atins gura, fără să pună stăpânire pe ea, doar jucându-se; am 
tras aer în piept, tremurând de o excitație care-mi încingea pielea 
după atât de mult timp. 

Însă, nu Ben. 

Nu buzele, nici răsuflarea lui erau cele la care visam. 

Vreau să te ating. 

M-am ridicat pe vârfurile picioarelor, lipindu-mi strâns trupul 
de al lui și trăgându-l spre mine. Jared. 

Şi, uite-așa, m-am topit în amintirea lui. 

— E prea târziu pentru rugăminţi, îmi sopteste Jared, strecu- 
rându-și degetele prin părul meu de la ceafă şi finându-l strâns, în 
timp ce mă ţintuiește de peretele cămărufei portarului. Asta capeti când 
mi-o tragi din priviri în toiul orei. 

Închid ochii strâns şi mă foiesc când îşi vâră mâna în blugii mei, 
prin față, și-și adânceşte degetele în mine, făcându-mă să mă umezesc 
toată. 

— O, Doamne, scâncesc, respirând agitat si agātându-mă de ume- 
rii lui. Jared. 

Se apleacă spre mine şi-i simt răsuflarea fierbinte pe buze. 

— Vreau să te văd goală, Tate, îmi poruncește. Dă jos totul. Imediat. 

Mi-am frecat nasul de gâtul lui și am simțit mirosul exotic al 
apei de colonie a lui Ben, în locul gelului de duș cu miresme de 
pădure al lui Jared și izul acela înțepător, pe care încă mi le aminteam. 

M-am lăsat la loc cu tălpile pe sol, dându-i drumul lui Ben. 

Fir-ar să fie. 

Oare de ce amintirea lui Jared mă excită mai mult decât ori- 
cine altcineva în carne și oase? Ben s-a purtat mai frumos cu mine. 
Atitudinea lui lejeră nu înseamnă o amenințare pentru mine. Nu 
am așteptări, iar conversațiile noastre sunt liniștite. 

Numai că vechile năravuri pier greu. 

Tânjesc după cuvinte obraznice și după mâini aspre, după 
posedare și după tot ce nu e stilul lui Ben. Mi-e dor să fiu ca aerul 
pentru trupul cuiva și să fiu dorită cu nesat precum apa. 

A fost o iubire periculoasă, dar una intensă, de adolescență și 
aproape că m-am lăsat mistuită de ea. 

— Te simţi bine? m-a întrebat Ben, îngrijorat. 

I-am răspuns cu un zâmbet nonșalant. 

— Perfect, l-am asigurat, aplecându-mă și sărutându-l repede. 

Chiar dacă încă nu simt focuri de artificii cu Ben, așa cum 
mi-aş dori, nu e nicio grabă. Niciodată nu există presiune. 

M-am desprins, vrând să-mi iau rămas-bun, însă el s-a avântat 
pentru încă un pupic rapid, după care a plecat, îndepărtându-se pe 
coridor și lăsându-mă cu zâmbetul pe buze cu atitudinea lui 
nonșalantă. 

După ce m-am deconectat de pe computer, m-am dus în pas 
alergător în vestiar, să-mi iau rucsacul și cheile, aruncându-mi 
bluza de uniformă în coșul pentru rufe murdare și rămânând în 
super eleganții mei pantaloni la fel de albaștri. 

Vântul mă chema, așa că de-abia așteptam să ajung afară. 
Puteam deja să simt fiorii nerăbdării străbătându-mi trupul. 

Le-am trimis un SMS de grup lui Madoc, Fallon, Juliet și Jax, 
anunţându-i că aveam să sar peste cină ca să ajustez câte ceva la 
G8-ul meu, înaintea cursei de diseară, și că urma să ne vedem la pistă. 

Imediat ce am ieșit pe ușile automatizate, am rupt-o la fugă, 
fără să-mi pot stăpâni hohotul de râs. Sunt convinsă că arătam 
caraghios, hlizindu-mă de una singură. 

Dar îmi iubeam mașina asta afurisită. Era rapidă și înfierbân- 
tată și numai a mea. 

Aveam Pontiacul G8 din ultimul an de liceu și, recunosc numai 
față de mine însămi, el ocupa o parte mai mare din inima mea 
decât Ben, în clipa de față. Condusul e ca un drog. Te urci, te așezi, 
închizi portiera și te ţii bine. Sunt singurele momente din viața 
mea în care simt că mă mișc, dar nu trebuie să mă străduiesc să 
realizez ceva. Pornesc la drum, dar nu ajung neapărat undeva. Ore 
în șir, conduc și ascult muzică — pierdută în propriile gânduri —, 
dar de fiecare dată am impresia că mă regăsesc. Altădată, dușul era 
singurul loc în care simțeam că evadez. Acum, e mașina. 

Strecurându-mă pe scaunul șoferului, mi-am aruncat rucsacul — 
încărcat cu câteva cărți și cu haine de schimb — pe locul din 
dreapta și am pus jos caserola cu sushi pe care, probabil, aveam să 
i-o dau lui Madoc. Am pornit motorul, lăsând jos geamurile și 
dând drumul muzicii. În boxe a început să urle „Click Boom, 
melodia formației Saliva, făcându-mi tot corpul să vibreze. Am 
tras în piept aerul plăcut al începutului serii de vară. Era puțin 
trecut de cinci, însă soarele încă strălucea cu putere pe cer, iar vân- 
ticelul cald adia prin geamuri, fluturându-mi părul. 

Am strâns în mâini volanul din piele, înaintând pe șoseaua cu 
două benzi cu o viteză mult peste limita legală și simțindu-mă 
mult mai însuflețită decât oriunde altundeva. Ăsta era unicul mod 
în care-mi petreceam timpul după placul meu. 

N-a fost așa întotdeauna. Acum doi ani, eram legată de toate, 
fiecare zi punea câte o piatră la temelia unei zile de mâine în care 
abia așteptam să mă avânt. Acum însă... 

Acum nu-mi puteam stăpâni teama care mi se furișa în suflet 
când mă gândeam la ceea ce urma să se întâmple când aveam să 
ajung, în sfârșit, la acel mâine. După ce-o să termin facultatea, 
după ce-o să ajung medic, după ce-o să-mi ating scopul pentru 
care am muncit... ce-o să urmeze? 

Din cine știe ce motiv, participarea la cursele de mașini mă 
menținea conectată. Legată de o perioadă în care sângele îmi curgea 
fierbinte și inima mea tânjea după și mai multă viață. 

Mereu mai multă. 

Scoţând brațul pe geam, i-am zâmbit adierii de vânt care mi 
l-a întâmpinat, suflându-mi printre degete. Dând muzica mai tare, 
am inspirat, surescitată, chiar dacă stomacul mi s-a strâns din 
cauza vitezei. Ador senzaţia asta de fluturi în stomac. 

Am ajuns acasă repede, chiar dacă ultimul lucru pe care mi-l 
doream era să cobor din mașină. Dar mi-am amintit că vântul mă 
aștepta ceva mai târziu, în seara aia, și că totul avea să fie bine după 
ce ajungeam pe pistă. 

Totuși, aveam multe de făcut înainte de plecare, așa că am par- 
cat mașina în apropierea casei lui Madoc și mi-am luat telefonul 
de pe scaun. Imediat, l-am simțit vibrându-mi în mână. 

Coborându-mi privirea, am văzut numele lui Juliet. 

— Bună, am răspuns. Ai primit mesajul meu? 

— Dar tu l-ai primit pe-al meu? a izbucnit, părând surescitată. 

Am mijit ochii, nedumerită, în timp ce coboram din mașină. 

— Nu, dar am văzut că m-ai sunat, i-am zis, punându-mi rucsa- 
cul pe umăr și trântind portiera. Abia m-am întors de la muncă și 
n-am apucat să-mi citesc mesajele. Care-i treaba? 

Am ocolit scara din piatră, urcând în fugă treptele spre intrarea 
mea personală. Eu și Jared aveam altădată o cameră aici, iar eu 
încă o foloseam, din când în când. Madoc și Fallon îmi erau ca o 
familie, iar eu aveam nevoie de un loc unde să evadez cât timp se 
zugrăvea parterul casei mele. 

— Unde ești? m-a întrebat și i-am auzit respirația agitată. 

— Tocmai am ajuns acasă, i-am răspuns, descuind ușa și lăsân- 
du-mi rucsacul înăuntru, mutându-mi apoi telefonul la urechea 
cealaltă. 

— La Madoc? s-a grăbit să întrebe. 

Aproape că mi-a venit să râd de insistența ei. 

— Bine, hai, spune tot. S-a întâmplat ceva? A intrat Katherine 
în travaliu sau ce? 

— Nu, a răspuns ea. Am... vreau să stai și să mă asculti, bine? 

Am scos un mic geamăt. 

— Te rog, nu-mi spune că Jax i-a spart lui Ben contul de Face- 
book și l-a inundat de filme pornografice cu gay, am zis, aruncân- 
du-mi pantofii din picioare și ducându-mă spre baia mea. 

— Nu, Jax n-a făcut nimic, mi-a răspuns Juliet, dar apoi a conti- 
nuat: Mă rog, să zicem că a cam făcut. Toţi am făcut. Trebuia să-ți fi 
spus și te rog să mă ierti, a turuit ea, dar n-am știut că el o să se ducă 
direct la Madoc și n-am vrut să fii luată prin surprindere, așa că... 

— Ce s-a întâmplat?! am strigat, împingând ușa de la baie. 

— Jared e acasă la Madoc! a țipat ea din răsputeri, în sfârșit. 

Numai că era prea târziu. 

Mă oprisem deja. 

Mi s-a pus un nod în gât, când am întâlnit privirea ochilor lui 
aproape negri, țintuindu-mă în oglinda din baie; avertismentul ei 
a sosit cu o secundă prea târziu. 

Jared. 

— Tate, m-ai auzit? a urlat ea, dar n-am fost în stare să-i răspund. 

Mi-am încordat degetele pe clanța ușii și am strâns din dinți 
atât de tare, încât a început să mă doară maxilarul. 

Stătea în picioare, în fața oglinzii, cu spatele la mine, și fiecare 
mușchi al brațelor și al trunchiului dezgolit s-a încordat când s-a 
sprijinit în mâini și m-a fixat cu o privire intensă. 

Nu părea mirat să mă vadă. Și, categoric, nu părea nici bucuros. 

Am respirat de câteva ori scurt, superficial. Ce naiba căuta aici? 

— Tate! am auzit un strigăt, dar nu eram în stare de altceva 
decât să-l privesc cum își îndrepta spinarea și-și lua ceasul de pe 
policioară, punându-și-l apoi la încheietura mâinii și susținându-mi 
privirea fără încetare. 

Cât se poate de calm. De glacial. 

Parcă un brici mi-ar fi despicat inima în timp ce mă împotri- 
veam imboldului de a mă repezi spre el. Poate ca să-l lovesc sau 
poate ca să i-o trag, dar, în orice caz, să-l asaltez fizic. Mi-am 
întărit toți mușchii din corp ca să-mi pot păstra autocontrolul. 

Avea pe el o pereche de pantaloni negri, strâmți, cu talie joasă, 
tălpile și pieptul gol, iar părul îi era extrem de ciufulit, ca și cum 
tocmai l-ar fi șters cu prosopul. 

Pe tot spatele avea tatuat, într-un mod năucitor, copacul copi- 
lăriei noastre, iar când i-am examinat umărul și brațele, am mai 
descoperit câteva tatuaje noi. 

Stomacul a început să-mi tresalte, așa că mi-am încordat muș- 
chii abdominali, ca să-i opun rezistență. 

A trecut atât de mult timp... 

Hainele lui negre, umorul lui negru, ochii aproape negri... 
Inima îmi bătea ca o tobă; am scrâșnit din dinți, simțind cum mi 
se strângea stomacul. 

Arăta exact ca în liceu. Dispăruse orice urmă a zilelor lui din 
școala militară. Era puțin mai musculos, maxilarul i se mai ascuţise, 
dar era din nou ca în urmă cu patru ani. 

Am ridicat capul și l-am văzut luându-și cureaua de pe poli- 
cioară și întorcându-se, venind spre mine. 

— Tate? a insistat Juliet, în urechea mea. Tate, m-ai auzit? Alo? 

S-a apropiat încet de mine, strecurându-și cureaua prin găicile 
beteliei. Pieptul îmi era cuprins de flăcări. Inima n-avea cum să-mi 
bată mai repede de-atât. L-am privit cu o expresie împietrită când 
s-a oprit la câțiva centimetri în fața mea, ezitând. 

— Tate, a zbierat Juliet, am zis că Jared e acasă la Madoc! 

Atunci, buzele lui Jared au schițat un zâmbet care-mi spunea 
că i-a auzit avertismentul inutil. 

— Da, am răspuns, dregându-mi glasul și aruncând o privire 
furioasă spre el. Mersi că m-ai anunțat. 

Și, cu asta, am luat telefonul de la ureche și am încheiat apelul. 

Braţele i se mișcau, încheind cureaua, însă ochii lui nu întreru- 
peau contactul vizual. Nici ai mei. Era ceva firesc pentru Jared. Să 
planeze deasupra mea, să mă determine să mă chircesc la umbra 
lui, să mă amenințe cu simpla lui prezență... însă totul era zadarnic. 

Pentru că în prezent ajunsesem să mă cunosc mai bine. Nimeni 
nu putea să mă domine. 

Mi-am păstrat tonul calm, încercând să par detașată. 

— Sunt vreo douăzeci de alte camere în casa asta, am zis. 
Găsește-ţi una. 

Privirea lui a devenit, din amenințătoare, amuzată, exact aceeași 
privire de care am avut parte în sala de mese, în prima zi a ultimu- 
lui an de liceu, când m-am hotărât să-i ripostez. Jared a fost mereu 
tentat să mă provoace. 

— Ştii, a început, întinzând mâna în spatele ușii de la baie și 
luând de acolo un tricou alb, te-am simţit imediat cum am pus 
piciorul în cameră. Mirosul tău era peste tot. 

Vocea lui catifelată mi-a provocat fiori pe toată pielea. 

— M-am gândit, a continuat el, că poate sunt doar rămășițe ale 
vremurilor pe care le-am petrecut împreună aici, dar pe urmă 
ţi-am văzut toate nimicurile astea, a zis, arătând spre produsele 
cosmetice de pe policioara din baie. 

Apoi și-a vârât braţele pe mânecile scurte și și-a tras tricoul 
peste cap. 

Prin urmare, a venit fără să știe că avea să mă găsească aici. 
Asta însemna că măcar n-a pus nimic la cale. 

Și-a pipăit buzunarele pantalonilor și și-a înclinat capul într-o 
parte, zâmbind. l 

— Sper să nu te superi, am împrumutat câteva prezervative. 

Mâna a început să mă doară dintr-odată și mi-am dat seama că 
în tot acest timp strânsesem cu putere clanța ușii. N-am reușit 
să-mi dau seama dacă eram furioasă din cauză că făcea aluzie la 
viața mea sexuală sau că insinua existența unor planuri privitoare 
la a lui, însă era clar că nemernicul nu se schimbase. Acum îmi 
aștepta reacția. 

Prezervativele rămăseseră de acum un an și jumătate, de la 
ultima mea partidă de sex. Probabil că erau, oricum, expirate. 

— Nu-i nicio problemă, am răspuns, cu un zâmbet crispat pe 
faţă. Și acum, dacă nu te superi... 

M-am dat la o parte din cadrul ușii, făcând un gest larg cu 
mâna, prin care-l invitam să se care naibii de acolo. 

Milioane de întrebări îmi goneau prin minte. Ce căuta aici? În 
casa asta? În camera mea? Unde-i era micul anturaj cu care-l 
văzusem la televizor și pe YouTube, în nopțile de singurătate în 
care cedasem ispitei și-i căutasem numele pe Google? 

Dar apoi mi-am amintit că Jared Trent nu mai făcea parte din 
viața mea. Nu mai era nevoie să-mi pese de el. 

Şi-a făcut loc pe lângă mine, atingându-mi braţul în treacăt, și 
am început să respir pe gură, din cauză că mirosul gelului de duș 
folosit de el mă agita. Și-mi stârnea amintirile de când fusesem în 
totalitate a lui. 

Nu mai puteam suporta să stau aici cu el. În niciun caz în ca- 
mera asta. 

Nu l-am lăsat niciodată pe Ben să rămână peste noapte când 
poposeam aici și nu știa nimeni, dar fotografia mea de la bal încă 
era în rama ei, ascunsă în sertarul măsuței pentru toaletă. Împre- 
ună cu brățara-talisman pe care mi-o dăruise el în ultimul an de 
liceu. Îmi dorisem să n-o mai văd în casa mea, dar nu și să n-o mai 
văd niciodată. Nu încă. 

Camera asta jucase un rol crucial pentru începuturile relației 
noastre. Fusese primul spațiu numai pentru noi, departe de părinți. 
Un spațiu în care puteam să facem ce voiam și să ne purtăm cum 
aveam chef. Să ne trezim unul lângă celălalt, să facem duș împre- 
ună, să facem dragoste fără teama că ne-ar fi putut auzi cineva, să 
stăm treji toată noaptea, discutând sau văzând filme... Fie că era 
vorba despre pat, despre podea, despre duș, despre perete sau des- 
pre policioara aia afurisită din baie, fiecare suprafață îmi amintea 
de el. 

Încă nu eram în stare să accept faptul că adoram să stau aici și, 
mai mult decât atât, nu puteam să accept faptul că nu l-am lăsat 
niciodată pe Ben — sau pe oricine altcineva — să rămână aici. 

Totuși, asta n-avea importanță. Era camera mea și nu era nece- 
sar să explic totul. 

Mi-am încrucișat braţele la piept și l-am urmărit cum își prin- 
dea lănţișorul de pantaloni și-și vâra portofelul în buzunar. Am 
aruncat o privire în jur și i-am zărit geanta de voiaj pe pat, plus 
câteva haine — toate negre, gri sau albe — împrăștiate alături. 

— Ai grijă să-ți iei totul cu tine când pleci, i-am ordonat, 
scoțându-mi șosetele și aruncându-le în coșul de lângă ușă. Asta e 
camera mea acum. 

— Absolut, a replicat el pe un ton calm și încheind cu unul 
dur: Tatum. 

M-am încordat, simțind deodată pe sub piele prima scânteie 
de excitație — vreau să spun, cu excepția curselor — din ultimul 
timp. Detest să mi se spună „Iatum”, iar el o știe. 

O luam de la capăt. 

L-am privit, schiţând un zâmbet. 

— Tatum? l-am îngânat. Astea sunt tacticile cu care te-ai înar- 
mat pentru întoarcerea acasă? 

A întors capul, privindu-mă peste umăr cu o expresie severă. 
Am izbucnit în râs. 

— Poate că jucătorii sunt aceiași, Jared, am zis, desfăcându-mi 
pantalonii de uniformă și lăsându-i să-mi cadă la picioare, însă 
jocul s-a schimbat, am adăugat, pe un ton de avertisment. 

Ochii lui căprui, întunecați, au sclipit aproape imperceptibil 
când au coborât pe picioarele mele lungi, atât de iubite de el altă- 
dată, urcând apoi spre chiloţii mei albi din dantelă. 

I-am întors spatele, pregătindu-mă să intru în baie, dar m-am 
oprit și l-am privit peste umăr. 

— Aici nu suntem la liceu, i-am zis cu un licăr jucăuș în ochi. 
Asta te depășește cu mult. 

După care am trântit ușa de la baie, interzicându-i să mă pri- 
vească. 

Am fost tras pe sfoară. 

Fireşte, sarcina mamei mele a fost motivul care m-a forțat să 
revin acasă, dar trebuia să fi fost prevenit, și nu mințit. 

Tate nu era în Italia aia afurisită. 

Ea locuia în aceeași casă cu Madoc și Fallon, iar Jax ar fi trebuit 
să-mi spună asta de la început, când m-a auzit că insist să vin mai 
întâi aici. 

Dar nu, el m-a lăsat să-mi târăsc fundul până sus, să fac duș și 
să mă primenesc, în timp ce-l aşteptam pe Madoc să ajungă acasă, 
și imediat cum am deschis ușa blestemată a camerei ăleia, mirosul 
ei m-a izbit ca un tranchilizant pentru un animal de zece tone. 
Aproape că m-a amețit. 

Pe urmă însă mi-am adus aminte... 

Nu. Ea nu era aici. Era plecată din țară. Patul era făcut. Camera 
arăta impecabil. Nu stătea nimeni aici. 

Mi-am lăsat jos geanta și am început să mă dezbrac, după care, 
când am intrat sub duș, am constatat că totuși stătea cineva aici, 
bine mersi. 

Aceleași produse cosmetice pe care le folosea Tate pentru păr 
şi pentru față umpleau marginea policioarei de deasupra chiuvetei, 
iar apoi i-am văzut și peria, plină de fire încâlcite din părul ei 
blond. 


Și atunci am înțeles. 

Am închis ochii și am încremenit. 

Tate era acasă. 

Era acasă și stătea cu Madoc și cu Fallon, și imediat mi-am 
dorit s-o văd. 

Era sănătoasă? Fra fericită? Cum avea să reacționeze când avea 
să mă revadă? 

După atât timp, nu-mi doream decât s-o văd. 

Până când am observat prezervativele. 

Era o cutiuță în geanta ei pentru machiaj și, al naibii de sigur, 
nu erau ale noastre. După ce începuse să ia anticoncepționale, în 
liceu, nu mai folosiserăm așa ceva. 

M-am desprins de chiuvetă și aproape că mi-am smuls de pe 
mine restul hainelor, grăbindu-mă să mă arunc sub duș până nu 
aveam să sparg ceva sau totul din baia ei. 

Am urât-o atunci. Mi-am dorit s-o urăsc. De ce o mai doream? 

Fir-ar să fie! 

Am stat mult timp cu capul sub apa fierbinte, cascada zgomo- 
toasă de căldură înecându-mi gândurile în timp ce-mi reveneam 
în fire, încetul cu încetul. 

Prezervativele erau un semnal — un memento — pentru fap- 
tul că avea relaţii sexuale cu altcineva. 

Ştiam asta și era liberă s-o facă. Nu eram împreună, așa că 
n-aveam de ce să mă supăr. Fa nu m-a judecat niciodată pentru 
câte femei avusesem înainte să devenim un cuplu, iar viața ei nu 
mă privea. N-aveam de ce să mă enervez. 

Numai că toate astea nu mă opreau. Rațiunea nu m-a împiedi- 
cat niciodată să încerc să o țin în apropierea mea. După ce am ieșit 
de sub duș, am golit cutia în vasul de toaletă și am tras apa, astfel 
încât, oricine ar fi fost ăla cu care și-o trăgea, acum putea să se 
ducă naibii. 

Ceea ce a devenit chiar și mai adevărat în clipa în care i-am 
auzit vocea, plutind spre mine din cameră, când a ajuns acasă. Din 
faptul că era un monolog mi-am dat seama că vorbea la telefon, 

așa că m-am aplecat, proptindu-mă de chiuvetă, știind că urma să 
intre dintr-o clipă în alta. Și, deodată, am ridicat capul, s-a deschis 
ușa și... 

Și i-am susținut privirea. 

Totul a revenit brusc. Toate răsuflările, toate sărutările, toate 
zâmbetele, toate lacrimile, totul la ea era al meu. 

Ochii ei albaștri, bătând în cenușiu, care m-au captivat perma- 
nent încă de când avea zece ani; ridicările și coborârile greoaie ale 
pieptului, pe care l-am ținut lipit de al meu de atâtea ori, și cele 
zece sentimente diferite care i-au traversat chipul, fiecare dintre 
ele fiindu-mi adresat într-un moment sau în altul, pe perioada 
liceului. Toate m-au izbit dintr-odată. 

Încă o iubeam. 

Pulsul mi-a luat-o razna, mi-l simțeam în tot corpul. 

Deodată însă, m-a năucit. Înclinația mea firească a fost s-o pro- 
voc, așa cum făceam mereu, așa că vorbele mi-au ieșit de pe buze 
fără să le gândesc. Numai că ea n-a marșat. N-a reacționat. 

Mă obișnuisem cu mușcăturile lui Tate. Ea e o pisică sălbatică, 
mereu gata să te împungă dacă o împungi, numai că Tate cea de 
acum era la un cu totul alt nivel. Era de o îngăduință aproape gla- 
cială. Jocul ăsta nu-l știam. 

Am ieșit din cameră și m-am repezit jos pe scară și afară pe 
ușă, străduindu-mă să mi-o alung din minte. În definitiv, nu ea era 
motivul pentru care venisem acasă. 

Mama mea. Sora mea încă nenăscută. Prietenii mei. 

M-am îndreptat spre garaje, văzând că GTO-ul lui Madoc 
apăruse, în sfârșit, pe alee. 

Casa era dotată cu patru garaje pentru câte două mașini, așa că 
m-am dus spre cel care era deschis și m-am oprit la intrare, încru- 
cișându-mi brațele la piept și privindu-l cu severitate pe cel mai 
bun prieten al meu. 

— Nici măcar nu vii să mă saluți când ajungi acasă? l-am ata- 
cat, observând cum se oprea din împingerea unei cutii pe un raft. 

Întorcându-se, m-a privit contrariat cu ochii lui albaștri și și-a 
arcuit o sprânceană. 

— Mda, așa stă treaba, nu? a rostit cu o voce plictisită, care 
mi-a dat o stare de agitație. Toată lumea trebuie să facă primul pas 
când e vorba despre tine? 

Am intrat în garaj fără să-l slăbesc din ochi. Madoc nu-mi era 
numai prieten. Îmi era și rudă și, indiferent de toate cele prin care 
am trecut noi doi, asta nu se schimbă niciodată. Supărări, necazuri, 
certuri, nici chiar distanța și timpul nu mi l-ar putea lua pe cel mai 
bun prieten. N-aș permite una ca asta. 

— Eu am făcut primul pas, i-am atras atenţia. Și pe-al doilea, 
și pe-al treilea. De câte ori te-am sunat, câte SMS-uri ţi-am tri- 
mis, câte e-mailuri... apropo, cine mama naibii mai scrie e-mailuri 
acum? Și totuși, eu am făcut-o. 

M-am apropiat puțin, coborând tonul. 

— Jar fu n-ai vrut niciodată să stai de vorbă cu mine. De ce? 

Şi-a încrucișat brațele pe pieptul acoperit de un tricou alb și a 
lăsat capul în jos, dând impresia că-și căuta cuvintele. Sprâncenele 
lui blonde s-au adâncit mult și am rămas uimit constatând cât de 
diferit arăta acum. 

Madoc nu tace niciodată. E capabil să trăncănească întruna și 
e gata oricând să te contrazică, însă acum... 

Am clătinat din cap. Rămăsese, la propriu, fără grai. 

Sau avea de spus anumite lucruri pe care, în mod evident, nu 
știa precis cum să le exprime. 

Am auzit pași în spatele meu și am întors capul, exact la timp 
ca să-l văd pe Jax intrând în garaj. A rămas acolo, tăcut, așteptând 
parcă să vadă ce avea să se întâmple. 

Am întors capul din nou spre Madoc, mijindu-mi ochii. 

— Ce naiba se petrece aici? 

Madoc i-a aruncat o privire fulgerătoare lui Jax, apoi s-a uitat 
la mine, oftând. 

Bun, las-o naibii. 

M-am apropiat, oprindu-mă în fața lui. 

— "Ți-aduci aminte când a apărut Fallon, după liceu, și te-a 
lăsat cu buza umflată? Ai plecat la Notre Dame! și ai rupt legătu- 
rile cu toată lumea. Nu tu telefoane. Nu tu alte contacte. Dispărut 
şi gata. A trebuit să te căutăm. Erai prietenul nostru și nu voiam 
să te lăsăm baltă. Și acum eu plec, iar tu nici măcar nu arăţi o 
minimă preocupare pentru soarta mea? am zis, mârâind printre 
dinți. Ce mama naibii se întâmplă cu tine? 

Madoc și-a trecut o mână prin păr și a clătinat din cap. 

În cele din urmă, scotocindu-se prin buzunar, și-a scos cheile. 

— Eu și Jax am vrea să-ți arătăm ceva. 


* 


Oricât de mult aș detesta să merg într-o mașină condusă de 
altcineva, am ajuns la concluzia că era mai bine să nu-l provoc pe 
Madoc cu propria lui mașină, în clipa de față. Din moment ce Jax 
conducea fosta mea mașină, pe el puteam să-l dau la o parte, însă 
cu Madoc nu eram la nivelul nostru obișnuit de confort... deo- 
camdată. 

După ce și-a părăsit în viteză cartierul de case de bogătași, a 
ajuns pe șoseaua liniștită, cu ultimele raze de lumină ale zilei încă 
strălucind printre copacii aflați de-o parte și de cealaltă. Jax stătea 
pe bancheta din spate, făcându-și de lucru cu telefonul, lângă 
Pasha, care insistase să vină și ea — fiindcă se plictisea —, iar 
Madoc tot nu vorbea cu mine. În boxe se auzea cântând trupa 
Framing Hanley, cu „You Stupid Girl”, iar eu încă țineam pumnii 
strânși, ca să scap de vibraţiile care-mi străbăteau tot corpul după 
ce o văzusem pe Tate. 

Când am intrat în partea mai populată a orașului, iar Madoc a 
început să circule pe străzile rezidențiale, am dedus încotro mer- 
geam. Am trecut pe lângă fostul nostru liceu, pe aceeași stradă pe 


1 Universitatea din Notre Dame du Lac, aflată în statul american Indiana. 

care altădată o pândeam în fiecare zi pe Tate mergând spre școală 
sau plecând spre casă. Același colț în care altădată, când eram mai 
mici, obișnuiam să prindem camioneta cu înghețată. 

Pe urmă am cotit pe Fall Away Lane, iar Madoc a oprit în fața 
fostei mele case, care acum era a lui Jax. 

Mi-am șters palmele transpirate pe pantaloni, rugându-mă cu 
fervoare secretă să fie vorba despre ceva bun, nu rău. 

Numai că mi-a fost de-ajuns o singură privire fugară pe geam 
ca să-mi dau seama. 

Am încercat să spun ceva, dar pieptul mi s-a încleștat, iar cuvin- 
tele au ieșit pe nerăsuflate. 

— Ce naiba s-a întâmplat? 

Fără să mai aștept vreun răspuns din partea lor, m-am dat jos 
din mașină și am urcat panta până spre spațiul dintre casele noas- 
tre. Cu cât mă apropiam mai mult, cu atât îmi doream mai puțin 
să mă confrunt cu realitatea. 

Două cabluri erau înfășurate pe două crengi, de-o parte și de 
cealaltă a copacului meu și-al lui Tate, coborând până pe sol și 
ținând pe loc masivul arțar. Iar pe trunchi vedeam ceva semănând 
cu un fel de scoabe din oțel, înfipte în scoarță deasupra și dedesub- 
tul unei tăieturi de mai mult de jumătate de metru din grosimea 
copacului. Mi-am trecut mâna prin păr, oprindu-mă la jumătatea 
mișcării în timp ce mă străduiam să prelucrez imaginea și să-mi 
dau seama cine anume ar fi putut să facă una ca asta. 

— Tate, am auzit din spate vocea răgușită a lui Madoc. 

Însă aproape că nu l-am luat în seamă. M-am apropiat de 
copac, plimbându-mi mâna pe scoarța zgrunțuroasă până la tăie- 
tură, adâncindu-mi degetele în ea. 

Și, deodată, scoarța mi-a mușcat din piele, când am strâns 
pumnul. 

— Ea n-ar fi făcut una ca asta, am zis, înghițindu-mi tremurul 
din gât. 

Copacul acela eram noi. Ea n-ar fi făcut niciodată una ca asta. 
Niciodată n-ar fi încercat să-l doboare! 

— După plecarea ta, ea a devenit distantă și ostilă, a început el 
să-mi explice, apropiindu-se. N-a vrut să mai vorbească despre 
tine. N-a mai venit acasă în weekenduri... 

Vocea i s-a stins, lăsând fraza neterminată, iar eu mi-am dorit 
să nu fi fost nevoit să ascult toate astea. 

— l-am lăsat timp, a continuat el. Mi-am adus aminte de cum 
m-am simțit când am crezut că am pierdut-o pe Fallon. Primele 
iubiri destrămate sunt cele mai grele suferințe. 

Numai că Tate nu mă pierduse. Mă întorsesem după ea. 

— Am sosit acasă într-o zi, prin septembrie, după ce-ai plecat, 
a intervenit Jax. Și i-am găsit pe muncitori tăind copacul. 

Nu se poate. Am închis ochii. 

— Dar când au intrat mai adânc în el, a continuat Jax, Tate i-a 
oprit. Nu s-a îndurat s-o facă până la capăt. 

— Și-a dat seama, cred, că nu i-ai fi iertat-o niciodată, a adău- 
gat Madoc. Și nici ea nu și-ar fi iertat-o, după ce și-ar fi revenit. 

Mi-am mușcat obrazul pe dinăuntru ca să-mi stăpânesc tre- 
murul respirației. Apoi am deschis ochii, evaluând pagubele și 
aproape urând-o în clipa aia. 

Cum a putut? 

— La început, am înțeles, mi-a zis Madoc. Am fost cu tine 
până la capăt, omule. Am știut ce aveai nevoie să faci. 

M-am întors, în sfârșit, spre el, întâlnindu-i privirea. El și Jax 
erau în picioare, în spatele meu, iar Pasha se așezase pe iarbă, cu 
punga ei de bomboane, și se juca pe telefon. 

Madoc a continuat să povestească. 

— Pe urmă însă, ea a rămas la distanță — se tot ferea de noi — și 
am avut impresia că familia se destrăma, încetul cu încetul. Noi 
toți. Fa, fără tine, nu mai era Tate, iar fără voi amândoi, noi, ceilalți, 
trebuia să ne zbatem ca să rămânem în picioare. Să fim normali. 

Am întors iar privirea spre copac, spre frunzele de un verde 
aprins care foșneau în bătaia brizei începutului de seară. Dacă 

făceam abstracție de tăietură, copacul părea sănătos. Se regenera, 
slavă Domnului. 

— După un timp, a continuat Madoc, și o grămadă de muncă 
de convingere din partea mea, a început să vină pe-aici. Faptul că 
tu nu erai aici a făcut-o, cred eu, să se simtă în permanență a cincea 
roată la căruță. Eu n-aveam cum să fiu și alături de tine, și de ea. 
Nu voiam să mă amestec. Era treaba lui Tate, numai că a trebuit să 
aleg și n-am de gând să-mi cer iertare pentru asta. Ea a avut mai 
multă nevoie de mine. 

Chiar dacă-mi era al naibii de greu să înțeleg de ce nu putea să 
fie prieten și cu Tate, și cu mine în același timp, m-am bucurat că, 
dacă a trebuit să aleagă, a ales-o pe ea. 

Tate se rupsese de mine, mă alungase din viața ei, refuzase 
să-mi răspundă la apeluri sau la mesaje. Dar atunci mi-am dat 
seama că nu fusese vorba numai despre mine. Ea probabil că se 
schimbase față de toată lumea. 

— Mai e ceva, a zis Jax pe un ton șovăielnic. 

Am izbucnit într-un râs exasperat, clătinând din cap. Acum ce-o 
mai fi? 

Ei doi au pornit înapoi spre locul din care veniserăm. 

— Uită-te în curtea din față, mi-a strigat Madoc, arătând spre 
fațada casei lui Tate. 

N-a fost nevoie să merg prea mult. Când am descoperit anunţul 
DE VÂNZARE în cealaltă parte a aleii, durerea pe care mi-o pro- 
vocase povestirea lui Madoc s-a prefăcut într-o furie în toată 
regula, care mi s-a urcat la cap. 

— Ce naiba e asta? am mârâit printre dinți, cu ochii pe stâlpul 
înalt, din lemn, vopsit în alb, înfipt în iarbă, de care era prins anun- 
tul cu DE VÂNZARE, în văzul tuturor celor care treceau pe-acolo. 

Casa ei e de vânzare? Mi-am plimbat privirea dintr-o parte în 
cealaltă, torentul de gânduri paralizându-mi picioarele. 

Jax a făcut câțiva pași înainte. 

— Tate pleacă la Stanford, la toamnă. Tatăl ei e mai tot timpul 
în străinătate, mi-a explicat, după care s-a apropiat de mine. 

Săptămâna trecută, el s-a hotărât s-o vândă, din moment ce amân- 
doi ajung acasă atât de rar. Când o să se întoarcă în țară, o să 
cumpere altă casă, mai aproape de serviciu. 

— Și Tate a fost de acord cu asta? 

— N-a avut de ales, s-a amestecat Madoc. James n-ar fi lăsat-o 
să-și irosească moștenirea cumpărând casa de la el. O să aibă 
nevoie de bani pentru facultatea de medicină. 

M-am lăsat pe vine, trecându-mi mâna prin păr. Am inspirat și 
am expirat, încercând să-mi păstrez calmul, însă surprizele astea 
neplăcute îmi întorceau lumea cu fundul în sus. Nepăsarea lui 
Tate, copacul, casa... 

În definitiv, ce mă așteptasem să se întâmple? Că ea o să stea în 
casa asta la infinit? Ştiam c-o să se schimbe tărășenia și trebuia să 
accept asta. Tate s-a îndepărtat de mine și viața ei e așa cum tre- 
buie să fie. Merge înainte, pe făpaș. 

Numai că, în timp ce respiram, îmi doream ca nodurile din 
stomac să audă ceea ce încerca să le transmită creierul. 

Tatum Brandt nu mai e a ta. 

Dar atunci am strâns pumnii și mi-am ridicat privirea spre casa ei. 

Apoi spre copacul nostru. 

Apoi spre casa mea. 

Și nu puteam să accept. 

În ciuda tuturor lucrurilor bune din viața mea — afacerea, 
cariera, felul în care m-am dezvoltat — eram satisfăcut, dar nu și 
fericit cu adevărat. 

O iubeam încă. Doar pe ea mi-o doream. 

— Au vreo ofertă? m-am interesat, evitând să-i privesc în ochi. 

— Au avut două, l-am auzit pe Madoc răspunzând. 

Normal. Cine ar fi putut să refuze o asemenea casă? Ofertele 
aveau să apară repede și din abundență. 

— Totuși, James le-a respins pe amândouă, a continuat el. Nu 
pare să fie foarte grăbit cu vânzarea. De-asta o să stea Tate acasă la 
mine pentru câteva zile. Se fac câteva retușuri în interior, pentru 
noii cumpărători. 

Mi-am trecut din nou mâna prin păr, neluând în seamă faptul 
că Pasha își concentrase între timp întreaga atenție asupra mea, 
privindu-mă cu ochii larg deshiși în timp ce-și ronțăia bomboana. 
O singură dată mă mai văzuse furios de-a binelea, așa că, probabil, 
savura cu plăcere spectacolul. 

Mi-am ridicat privirea spre casa lui Tate. Imaculat de albă, cu 
puțin verde estival. O verandă mare, frumoasă. Peluza impecabil 
tunsă, întinsă pe panta domoală a unei mici coline. Mi-am amintit 
cât de mult îmi plăcea să văd luminile aprinse înăuntru, în serile 
reci de iarnă, când intram cu mașina pe aleea casei mele. 

Și, la naiba, ochii au început să mă usture, silindu-mă să privesc 
în altă parte. 

Curtea din spate, unde am făcut dragoste prima dată. Feres- 
trele dormitoarelor noastre, față în față. Copacul care ne lega pe 
amândoi. 

Am tras scurt aer în piept. Crezusem că n-o să se schimbe nimic. 

— Jared, a zis Madoc, dregându-și glasul. Noi tocmai ţi-am 
spus că fata asta a ta a încercat să-ți doboare copacul. Cel pe care 
ți l-ai tatuat pe spate. 

Vocea lui dură a devenit mai sonoră. 

— Că și casa în care a locuit încă de când o cunoști e scoasă la 
vânzare. 

— Nu e fata mea, m-am răstit. 

— Nici a altuia nu e! a ripostat Madoc. Tatum Brandt iubește 
o singură persoană. Pe tine. Totdeauna o să te iubească. 

Miârâitul lui amenințător devenise acum aproape o șoaptă. 

— Ea respiră pentru tine, indiferent cât de mult ar încerca să 
nege sau să ascundă asta. 

Mi-am dorit să cred că era adevărat. Că în interiorul acelei noi și 
glaciale Tate se ascundea fata care încă era stăpâna inimii mele. 

Ridicându-mă în picioare, mi-am strecurat mâna în buzunar, 
strângându-mi degetele pe familiarul medalion din lut cu am- 
prenta ei. După atât timp, încă simțeam nevoia micii bijuterii pe 

care-și pusese în copilărie amprenta degetului mare. Nu puteam să 
trăiesc nici măcar o zi fără ea. 

— Trebuia să te fi întors demult după ea, m-a mustrat Madoc. 

— M-am întors, am mârâit printre dinți, descărcându-mi furia 
pe Madoc. La șase luni după ce-am plecat am venit înapoi, dar ea 
era cu altul! 

M-am dat înapoi cu câţiva centimetri, mâna mea inertă dând 
drumul medalionului și căzând pe lângă corp, în timp ce-i pri- 
veam expresia șocată. 

Mi-am întărit afirmația dând din cap, cu răsuflarea întretăiată, 
văzându-l că rămăsese fără replică. 

— Da, m-am întors, dar a fost prea târziu, la naiba, înţelegi? 

Jax știa, dar Madoc nu mai vorbise cu mine și se pare că Jax 
nu-i spusese nimic. 

Încă puteam să simt totul, de parcă s-ar fi întâmplat ieri. 

Stau la fereastra fostei mele camere, năucit și furios. Încremenit şi 
încrâncenat. 

ÎI recunosc vag pe tip. Gavin nu mai ştiu cum. A fost coleg cu ea în 
unul dintre grupurile de studiu de la Northwestern, l-am cunoscut 
acum un an. Strâng din pumni. Oare cât o fi aşteptat ea după ce-am 
plecat? 

Tate e în camera ei, cu bratele încolăcite de gâtul lui, iar el o ţine 
aproape, dansând lent cu ea. O sărută, iar mie mi se strânge inima. 

Părul lui blond — la fel ca al ei — e tuns scurt; ea râde când el o 
strânge la piept şi-o învârte prin cameră. 

Șase luni. N-a putut să aştepte nici măcar șase luni afurisite. 

Eu am aşteptat. Nu mi-am tras-o cu niciuna. N-am făcut nimic, 
naibii, decât cu mâna... un adevărat fraier încă ofilindu-se de dorul ei 
și crezând că ea o să-l aştepte. Păstrându-şi speranța că ar putea s-o 
recapete. 

Simt un gol în piept; îmi concentrez privirea spre ei, detestând că 
ea râde, detestând că el dansează cu ea, detestând că ea şi-a văzut mai 
departe de viață. 

Eu încă o iubesc. Nimic nu s-a şters pentru mine. 

Mă prăbuşesc peste fereastră, apucându-mă cu mâinile de pervaz 
când îl văd că o sărută pe gât. O pipăie peste tot, iar ea zâmbește. 

De ce zâmbeşte? Nu se poate să-l vrea. 

Tipul se lasă să cadă pe pat, trăgând-o după el. Ea îi încalecă mij- 
locul, iar eu fac un pas înapoi, luându-mi elan, avântându-mi piciorul 
şi izbind geamul, auzindu-l cum se sparge, dar evitând să mai zăbo- 
vesc ca să evaluez pagubele. 

N-are decât să-şi vadă mai departe de viaţa ei, dacă asta vrea. 

La fel o să fac şi eu şi-o să se termine totul. 

Tâșnesc afară din casă, mă năpustesc în maşină şi pornesc spre hote- 
lul meu din Chicago, unde concurează echipa mea. 

O s-o uit. 

O să încerc s-o uit. 

Dar nu reuşesc. 

Nu știu când a început să umble cu ăla, dar un lucru îl știu 
sigur. Ea a reintrat în joc înaintea mea. 

— Gavin, și-a amintit Madoc. Tate a încercat să meargă mai 
departe, după plecarea ta. Au fost împreună timp de vreo două 
luni, dar pe urmă ea a pus capăt relației. 

M-a privit drept în ochi, dar n-am vrut să mai aflu și alte amă- 
nunte. 

— Nu-mi pasă, am zis. 

Nu voiam să-i știu numele, nici lui, nici oricui altcuiva cu care 
ar fi umblat. Numai că Madoc a insistat. 

— E singură de mai bine de-un an, Jared, a precizat el. Nu se 
vindecase de tine, așa că a rupt-o cu el când și-a dat seama că s-a 
grăbit. A avut nevoie de mult timp ca să se vindece, dar trebuia să 
încerce să meargă mai departe cu viața ei. 

A aruncat o privire spre Jax, după care a întors din nou capul 
spre mine. 

— Abia de curând a început să umble cu cineva, a rostit încet. 

I-am aruncat o privire furioasă, dar am reușit să-mi păstrez tonul 
scăzut. 

— Cu cine? 

— Din vacanţa de primăvară, e cu Ben Jamison. 

Dumnezeule. Cu Ben Jamison? 

— "Totuși, din ce știu eu, a continuat Madoc, au luat-o ușor. 
Încă nu e nimic serios. 

Am observat că Pasha urmărea fără să clipească spectacolul din 
fața ei. 

— La ce te tot holbezi? am mârâit la ea. 

Pasha și-a azvârlit o nouă bomboană gumată în gură. 

— E mai interesant decât la televizor. 

Mi-am încrucișat braţele la piept, lăsând capul în jos și strădu- 
indu-mă să-mi domolesc respiraţia. 

— Dacă ea îl vrea, le-am zis lui Madoc și lui Jax, pe un ton 
calm, atunci n-are decât să rămână cu el. 

Madoc a izbucnit într-un râs amar. 

— Dă-ţi jos pantalonii, mi-a zis. 

— De ce? am întrebat, ridicând brusc capul. 

— Pentru că vreau să văd cum arată un bărbat fără sânge-n 
instalație. 

Pui de... M-am repezit drept în fața lui Madoc, piept în piept 
cu el, privindu-l furios. 

A făcut un pas înapoi, dar a rămas pe poziție, părând că voia să 
mă străpungă cu privirea. 

Jax s-a strecurat între noi, împingându-mă în spate, în timp 
ce-i susțineam privirea lui Madoc. 

— Pasha? a zis Jax, oprindu-se în fața mea, cu brațele încrucișate 
la piept și privindu-mă în ochi, în timp ce vorbea cu asistenta. Nu 
cumva fratele meu are în mașină un medalion agăţat de oglinda 
retrovizoare? a întrebat-o. Are o amprentă pe el. 

Mi-am abătut privirea furioasă spre Jax. 

— Mda, a răspuns ea. Iar când e pe motocicletă, îl poartă la gât. 

Jax și-a continuat interogatoriul, călcându-mă pe nervi cu rân- 
jetul lui îngâmfat. 

— Nu cumva se ferește de blonde ca dracul de tămâie? 

Am înghițit în sec, auzind-o pe Pasha cum pufnea în râs. 

— Nu poate să le sufere, într-adevăr, a răspuns ea. 

Jax a mers mai departe, susținându-mi privirea. 

— Nu cumva are o obsesie aproape nesănătoasă pentru Seether? 
Mai precis, pentru cântecele „Remedy” și „Broken”? 

— Rolul meu e să mă asigur că nu lipsesc din niciun playlist, a 
replicat ea, repetând indicațiile primite de la mine. 

Fir-ar a naibii de treabă! 

Jax și-a lăsat bărbia în piept, privindu-mă sfidător. 

— Acum am putea să pierdem săptămâni în șir în ritmul ăsta. 
O dorești. O urăști. Nu poți să trăieşti fără ea nici măcar o zi. Nu 
poti s-o suferi în următoarea. Și-o să ne strângem cu toții singuri 
de gât dacă voi doi vă tot fâțâiți așa, dar dă-mi voie să te întreb un 
lucru, a zis, ridicându-și sprâncenele, nerăbdător. Ce-ai face dacă 
Tate ar fi în camera ei în clipa asta, ghemuită în pat și având pe ea 
doar un cearșaf? Unde ai vrea să fii? 

Mi-a căzut fața, dar fierbințeala mi-a cuprins întregul corp 
când m-am gândit la trupul cald, ghemuit sub cearșaf. 

Jax a inspirat adânc, știind că mi-a atins punctul sensibil. 

— Noi vrem ca totul să fie așa cum a fost, a rostit cu hotărâre. 
Şi același lucru îl vrei și tu. 

Am clătinat din cap și le-am întors spatele, ferindu-mă de pri- 
virile lor. 

Da, încă eram legat de ea. Și ce? 

Eram fericit cu viața mea. 

Destul de fericit, în orice caz. 

Ajunsesem exact omul care plănuisem să fiu pentru ea atunci 
când plecasem. Cu o slujbă pe care o iubeam, am fost capabil să 
investesc în viitorul meu și să-mi încep propria afacere. Libertatea 
de a lua hotărâri — de a-mi petrece zilele ocupat cu ceea ce îmi 
plăcea să fac — nu-mi dădea numai siguranță, ci și împăcare. Îi 
aveam pe copiii de pe pista de carting, munca în atelier, precum și 
timpul și resursele necesare ca să-mi explorez ideile și pasiunea. 
Eram mândru de felul în care-mi umplusem zilele și de persoana 
care devenisem. 

Totuși, fratele meu avea dreptate. 

Fa a fost și va fi mereu ultima imagine care-mi apare în minte 
seara, înainte să adorm. 

M-am întors din nou spre ei și mi-am scos telefonul din buzu- 
nar. Gata cu prosteala. 

— Sună-l pe contabil, i-am zis Pashei, azvârlindu-i telefonul. 
Cumpără casa. 

— Jared! a strigat ea, ridicându-se grăbită de pe iarbă, cu ochii 
scăpărând. Casa asta o să te coste tot ce ai! 

Singura mea reacție a fost să ridic o sprânceană la ea. Pasha și-a 
înălțat mâinile spre cer și și-a abătut privirea, clătinând din cap. 
Era nervoasă, dar știa că discuția se încheiase. 

Ştiam de ce era îngrijorată și avea tot dreptul să fie. Investise 
foarte multă trudă clădindu-mă pe mine, clădindu-mi renumele și 
afacerea și, chiar dacă nu erau banii ei, ținea la siguranța mea. 
Chiar îmi plăcea de ea în privința asta. 

Neluând în seamă micile zâmbete pe care și le-au adresat reci- 
proc Madoc și Jax, am pornit spre mașină, strigând peste umăr: 

— Sună-i și pe băieți, i-am strigat Pashei. Vreau să-mi trimită 
mașina aici. 

Tate a avut dreptate. Jocul s-a schimbat. 

Fa habar n-avea. 

Mă strecor prin marea de oameni, ducându-mă în bucătărie să-mi 
umplu la loc pabarul roșu din plastic. 

Casa lui Madoc e vraişte. 

Fallon se distrează: alternează între strângerea pabarelor folosite și 
conversațiile cu prietenii noștri, în timp ce sotul ei e la parter, cu Jax, 
jucând biliard cu alți băieţi. Eu și Juliet ne amestecăm printre petre- 
căreții care au invadat casa. 

Toată lumea venise acasă în weekend, iar eu, la rândul meu, îl 
adusesem pe Gavin, încercând să-l fac pe tata să se acomodeze cu noul 
bărbat din viata mea. 

— Hei, îmi şopteşte el la ureche, venind din spate. Mă gândeam că 
ar fi timpul s-o ştergem de-aici. 

Zâmbesc, luând mâna lui Gavin de pe abdomenul meu şi răsu- 
cindu-mă pe călcâie. 

— Nu ştiu dacă putem, îi zic. Am băut amândoi. 

Ținându-l de mână, îl duc spre bar, auzind dinspre ușa deschisă a 
subsolului piesa „This Is the Time”, a formaţiei Nothing More. 

— Madoc o să ne lase să folosim o cameră. Putem să rămânem aici 
în noaptea asta. 

Îmi aud pulsul zvâcnindu-mi în timpane, dar nu spun nimic. Să 
folosim o cameră? 

Eu și Gavin suntem împreună de vreo două luni și nu există nicio 
indoială asupra faptului că ne înțelegem bine. Suntem amândoi viitori 

medici, facem parte din aceeaşi frătie studenţească, iar el reuseste să se 
împace cu Madoc, chiar dacă nu sunt prea apropiaţi. 

Jax, pe de altă parte, încă nu vrea să aibă nimic de-a face cu el. 

Și tatei îi vine greu să se apropie de el, dar știu de ce. Relația lui cu 
Jared e apropiată, așa că nu poate să treacă peste ea. Îl înțeleg. 

Eu însă încerc să merg mai departe. Gavin e amuzant şi inteligent, 
şi când sunt cu el, nu mă gândesc la Jared. 

Sunt singurele momente în care nu mă gândesc la el. 

Încerc să găsesc din nou o oarecare aparenţă de fericire, numai că, în 
loc să devină mai ușor, devine mai dificil. 

De la o zi la alta, e tot mai evident că nu-l iubesc, iar gândul ăsta 
mă sâcâie. 

Foarte mulți oameni au relaţii sexuale fără să iubească, numai că 
eu mi-am dat seama de un lucru. E altceva. Nu e la fel de bine. 

— Sunt sigură că am putea să găsim o cameră ca să dormim, îi 
răspund încet, însotindu-mi cuvintele de un mic zâmbet. 

El mă privește. 

— Dar tu nu ai o cameră aici? mă întreabă. Parcă l-am auzit pe 
Madoc pomenind odată despre asta. 

Trag de timp, încercând să-mi dau seama cum aș putea să răspund, 
în timp ce-mi vărs băutura din pahar şi-l umplu cu apă. 

— Am, numai că... 

Deodată, tresar, văzând că vreo câțiva băieţi dau buzna în bucă- 
tărie, venind de jos şi urlând pe hol. 

— Numai că? insistă el. 

Îmi întorc privirea spre el, distrasă de zgomot. 

— Hei! strigă cineva. Ia să vedeți un clip cu Trent! 

Clipesc încet, scăpând paharul în chiuvetă. 

Ignorându-l pe Gavin, mă duc în living, unde băieţii stau îngră- 
mădiţi în jurul unui iPad. Privind peste umărul cuiva, văd o filmare 
cu Jared — încărcată azi pe site, din câte se pare — gonind pe o pistă 
plină de obstacole și de viraje strânse şi, chiar dacă n-am cum să-i văd 
chipul pe sub cască, ştiu că e el. I-aş recunoaște corpul oriunde. 

Mi se taie respirația privindu-l şi-mi îngădui un mic zâmbet. 

Dumnezeule, cât e de frumos! Cum se apleacă și dirijează motoci- 
cleta, perfect stăpân pe ea. 

Și reușește. 

Reușește în ceea ce-și propune, reușește să trăiască așa cum vrea. i 
privesc şi, oricât de mult m-ar durea, sunt foarte mândră de el. 

Simt prezenţa lui Gavin în spatele meu, dar nu întorc capul. Fil- 
marea video de pe YouTube se mută la un comentator şi stomacul mi se 

face ghem când il văd pe Jared pe fundal. 

Tocmai le dă autografe câtorva copii, în timp ce un grup de majo- 
rete — cele care ațâță mulțimea, în costumele lor sexy — se urcă într-un 
autobuz, în spatele lui. Un alt coleg de echipă îl strânge de umeri pe 
Jared şi-i şopteşte ceva la ureche, după care zâmbesc amândoi, ca după 
o glumă numai de ei înţeleasă. 

Apoi tipul îl împinge pe Jared spre același autobuz în care se urca- 
seră fetele şi-l urmează pe trepte, după care se închide ușa. 

— Frate, asta zic și eu viață, comentează un tip din dreapta mea. 

Mă retrag, încercând să păstrez o expresie neutră, chiar dacă simt 
că inima mi se face țăndări. 

Gavin mă urmează sus și, nu ştiu de ce, dar îl duc direct în camera 
mea şi a lui Jared. 

Am nevoie să fac asta. Nu-l mai vreau pe Jared. Nu mai vreau să 
sufăr. Nu vreau să risc, sperând că o să fiu vreodată a lui, și să trec iar 
prin ce-am trecut. 

Luni de suferinţe, luni de încercări de a merge mai departe, dar cu 
senzația că el e peste tot. 

Am mai făcut dragoste cu Gavin, iar acum pot să fac dragoste cu el 
în patul meu și-al lui Jared, şi-o să trec o graniță după care nu există 
cale de întoarcere. Asta va ucide totul din mine. 

Gavin începe să mă sărute pe gât și o lacrimă mi se scurge pe obraz. 
Îmi simt pielea de parcă ar fi acoperită cu noroi, tot mai murdară pe 
măsură ce mă atinge. Nu vreau. 

N-ar trebui s-o fac. 

Și totuşi, închid ochii şi-mi aplec capul într-o parte, invitându-l să 
continue. 

Mâinile lui îmi cuprind sânii, frământându-i prin bluză cu 
miscări circulare, în timp ce pune stăpânire pe gura mea. 

Își cufundă o mână în blugii mei, făcându-mă să inspir precipitat. 
Strâng din coapse, ca să-l ţin în frâu, dar nici eu nu știu ce vreau. 

Gavin face ca Jared să dispară. Gavin mă face mereu să uit. Pot să 

fac asta. 

Fiecare clipă mă face să mă simt tot mai rău şi nu vreau să mă 

folosesc de Gavin. Să ne murdărim așa, doar ca să mă simt eu mai bine. 

Vocea lui Jared imi revine în minte: „Mi-ai dat lumea peste cap de 
opt ani. Nu mă mai satur de tine”. 

Icnesc, înghițindu-mi lacrimile; îl împing pe Gavin de pe mine 
şi-mi acopăr fața cu palmele. 

— Tate, ce s-a întâmplat? mă întreabă cu o voce îngrijorată. 

Scutur din cap si mă pPrăbușesc, moale, pe lângă perete, alunecând pe 
podea. 

— Trebuie să pleci, îi zic plângând încetișor. Îmi pare foarte rău, 
dar va trebui să dormi altundeva în noaptea asta. 

Se apropie de mine. 

— Iubito, putem să dormim altundeva. Ce-am făcut? 

Scutur iar din cap. 

— Te rog, pleacă. 

Asta e camera mea şi a lui Jared. Și a nimănui altcuiva. 

— Te rog, pleacă, repet, plângând şi mai tare. 

— Tate, insistă el. 

— Imediat! strig. Lasă-mă singură şi gata. 

Îmi las capul pe genunchi și plâng. Nu știu de ce mă simt vinovată. 
Până să apară Gavin, n-am mai avut relații sexuale decât cu Jared. 
Nu dorm prin alte paturi, iar Jared şi-a înecat tristetea și suferinţele cu 
destule fete înaintea mea. 

De ce nu se poate ca asta să mă facă şi pe mine să mă simt mai bine? 

Plâng mult timp, încă auzind muzica dată tare de jos, fără să ştiu 
dacă Gavin o fi plecat, sau s-o fi întors la petrecere, sau și-o fi găsit altă 
cameră. 

O mână o atinge pe-a mea şi ridic brusc capul. Îl văd pe Madoc, 
care stă lângă mine într-un genunchi. 

Mă scbimonosesc la fată şi nu mai pot să mă abtin. 

— De ce nu pot să-l uit? rostesc scâncind. 

El închide ochii, trecându-și o mână prin păr cu un gest obosit și 
dând impresia că şi el e cât pe ce să plângă. 

Dar, în loc de asta, mă trage spre el şi mă ia în brate, lăsându-mă 
să mă descarc de-a binelea. 

— Când a fost trimisă Fallon departe de-aici, începe el, stăpânin- 
du-și propriile lacrimi, am încercat să mă pierd în relaţii cu multe alte 

femei, mărturiseşte şi-l aud cum își înghite nodul din gât. Dar asta nu 
m-a ajutat niciodată pentru mai mult de-o zi, după care, de fiecare 
dată, m-am simţit şi mai rău. 

Îmi ridic privirea spre Madoc. 

— Au trecut atâtea luni. Jared probabil că a mers mai departe, dar 
eu nu-mi doresc pe altcineva. 

FHlobotesc de plâns şi-mi sterg lacrimile, doar ca să simt că vin altele 
să le ia locul. 

— Mă doare. Totul mă doare. A fost cât pe ce să tai copacul nostru, 
toamna trecută, Madoc. Ce-o fi în neregulă cu mine? De ce nu pot să 
trec peste? 

Mă apucă de bărbie cu degetele si mi-o ridică. Îi văd lacrimile adu- 
nându-i-se în ochii albaştri. 

— Dar vrei să treci peste? mă întreabă. 

— Sigur că vreau, îi răspund, mijind ochii spre el. 

Madoc își lasă capul într-o parte. 

— Eu cred că tu încă îl iubeşti, Tate, şi mai cred că, în adâncul 
sufletului, ştii c-o să se-ntoartă la tine. 

Mă smiorcăi, lăsând capul în jos. 

— Nu pot să am încredere în el. S-au întâmplat prea multe, îi zic, 
cu lacrimile şiroindu-mi peste buze. Gavin e băiat de treabă. Trebuie 
să încerc să merg mai departe. 

Îmi ridică iar bărbia, făcându-mă să-l privesc în ochi. 

— Te fortezi, insistă el. Ţi-aduci aminte de ultimul an de liceu? Ai 
fost mai puternică atunci când ai fost independentă, Tate. 

Madoc a avut dreptate. 

A doua zi, am pus capăt scurtei mele relații cu Gavin și m-am 
apucat, împreună cu tata și cu Jax, să lucrez la mașină; în primă- 
vara aia, am început să particip la curse. 

Abia de curând — la mai mult de un an după discuţia cu 
Madoc — am început relația cu Ben, luând-o încet, dar tatonând 
terenul pentru prima dată după mult timp. 

Stau în G8-ul meu, interiorul negru, răcoros, precum și gea- 
murile fumurii, închizându-mă într-o lume a mea, personală, în 
care Limp Bizkit, cu „My Way”, zumzăie în boxe. Oamenii mișună 
peste tot pe-afară, unii vărsându-și deja paharele în timp ce se 
împleticesc pe lângă pistă; îmi rețin un mic zâmbet, fiindcă nicio- 
dată n-am regretat faptul că n-am fost ca ei. Ben așa ar fi vrut. 
Tânjea după o iubită veselă, care să se poată comporta dezinvolt în 
situații sociale. 

La urma urmei, dacă tot sunt hotărâtă să particip la curse, de ce 
să nu mă bucur de atmosferă și de tot ce e palpitant în ea? 

Ben însă a apărut mult prea târziu ca să-și mai poată pune 
amprenta asupra personalității mele. Când eram în liceu, am 
învățat să mă accept așa cum sunt și am dormit mult mai bine 
noaptea după ce nu mi-am mai căutat scuze. 

N-aveam nevoie de ele, așa cum n-aveam nevoie nici măcar de 
victorii. 

Am nevoie doar de asta, mi-am zis în sinea mea, strângând în 
mâini volanul și schimbătorul de viteze. Sângele parcă îmi dansa 
pe sub piele; mă simțeam pregătită. 

Da, Madoc a avut dreptate. 


84 


Regăsire 


Am fost mai puternică atunci când am fost independentă. lar 
atunci când Jax m-a încurajat să particip la curse, pe Loop, am 
descoperit un lucru pe care puteam să-l fac de una singură — un 
lucru care să fie al meu — și care-mi dădea putere. 

N-au existat vinovăţii, nici presiuni: numai tăcere. Și-o s-o țin 
tot așa și diseară, când o să apară Jared. 

Fiindcă asta o să facă. 

Detest s-o recunosc, dar el azi mi-a făcut sângele să-mi curgă 
un pic mai repede prin vene. Și asta nu doar pentru că arăta atât 
de bine. Tatuaje frumoase îi acopereau o suprafață mai mare a 
braţelor decât acum doi ani, însă avea același piept neted, tonifiat, 
care arăta acum chiar mai formidabil, bronzat de soarele Coastei 
de Vest. 

Și, bineînțeles, n-a fost nevoie decât de o privire din partea lui 
ca să-mi intre pe sub piele. 

La vârsta de zece ani, Jared mi-a fost prieten. La paisprezece, 
dușman; la optsprezece, iubit, iar la douăzeci, sursa suferințelor 
mele. Îl știu de mai mult de o jumătate din viață și, chiar dacă între 
timp rolurile s-au schimbat, impactul lui asupra mea rămâne, ca 
întotdeauna, cât se poate de mistuitor. 

Întotdeauna. 

M-am aplecat și am scos din rucsac exemplarul Fire de iarbă! 
al mamei. Am aruncat rucsacul pe bancheta din spate, să nu mă 
incomodeze. Am deschis cartea broșată, apăsând cu degetul mare 
pe marginea paginilor în timp ce le răsfoiam, ușoara lor adiere 
mângâindu-mi fața. 

Găsind pagina șaizeci și patru, m-am dus direct la versurile pe 
care le subliniase mama, din strofa a douăzecea a poemului Cântec 
despre mine însumi, al lui Walt Whitman. 

Am recitat în șoaptă, ţinând cartea aproape: 

' Volum de poeme aparținându-i scriitorului american Walt Whitman (1819-1892), 


publicat pentru prima dată în anul 1855, dintre care cel mai celebru este Cântec 
despre mine însumi. 

— „Sunt ceea ce sunt și asta-mi ajunge.” 

Erau multe versuri subliniate și multe poeme la care se pusese 
semn în cartea aceea veche, numai că eu mă întorceam mereu la 
cele însemnate de mama. Poate că le-a însemnat pentru ea sau 
poate a știut c-o să am nevoie de ele, cert e că au fost mereu acolo, 
ca o voce care să-mi spună ceea ce ea nu mai avea cum. Chiar dacă 
a murit de cancer acum mai bine de zece ani, n-am încetat nicio- 
dată să-i simt lipsa. Așa că luam peste tot cartea cu mine. 

Aplecându-mă, mi-am vârât nasul în carte și am inhalat miro- 
sul de hârtie veche, închizând ochii. 

— O, frate! am auzit vocea lui Madoc. Cam pervers. 

Am deschis ochii, scoțând un oftat exasperat spre căpățâna lui 
vârâtă pe geamul din dreptul meu. 

Ai fi crezut că Madoc era iubitul meu, atât de mult se învârtea 
prin preajma mea, dar era inutil să caut vreo scăpare în privința 
asta. Îmi trimisese trei SMS-uri ca să fie sigur că aveam să apar în 
seara aia. Eu nu lipsisem de la nicio cursă, dar știam exact de ce 
credea el c-aș putea să mă fofilez. Idiotul își închipuia că n-aveam 
pic de demnitate. 

— Nu vreau să vorbesc despre asta, l-am prevenit, aruncând 
cartea în torpedo — așa cum fac mereu, ca să-mi poarte noroc — 
şi apoi coborând din mașină. 

— Bine, a încuviințat el, îndesându-și mâinile în buzunarele 
pantalonilor scurți, gri. Dar, dacă te văd că te culci cu cărțile tale, 
îţi înscenez ceva să te aresteze, a adăugat, făcând semn din cap 
spre bancheta din spate, doldora de manualele mele pentru 
facultate. 

M-am uitat urât la el și m-am dus în spatele mașinii, ca să-mi 
montez camera GoPro primită de la Jax. 

— Am rămas în urmă cu bibliografia pentru vară, din cauza 
gărzilor de la spital, i-am explicat, aplecându-mă ca să fixez 
camera, și vreau să parcurg notele de subsol până când începe școala. 

— Tu citeşti notele de subsol? s-a mirat el, privindu-mă de 
parcă aș fi fost îmbrăcată în portocaliu din cap până-n picioare. 

Mi-am îndreptat spinarea și mi-am pus mâinile în șolduri. 

— Dat fiind faptul că înveți ca să te faci avocat, ar putea să-ți 
prindă bine dacă te-ai cufunda și tu mai adânc în bibliografia ta. 

— Avem bibliografie? a întrebat, făcând ochii mari. 

Am mijit ochii la el, dar a izbucnit în râs, dându-mi de înțeles 
că a glumit. Sau, cel puţin, speram că a glumit. 

— Ei bine, n-o să te apuci să operezi mâine, a protestat el. Așa 
că mai respiră și tu. 

— Nu pot, am replicat, dându-l la o parte și întorcându-mă la 
portiera mea. Sunt... 

— Îngrijorată c-o să începi să te gândești la el? mi-a terminat 
Madoc fraza, făcându-mă să mă opresc din mers. 

Oftez, scrâșnind din dinți. 

— Nu acum, da? N-ai altceva mai bun de făcut? Ca, de exem- 
plu, să înființezi o echipă de fotbal în casa Caruthers, imediat 
după terminarea facultății? 

Numai că el m-a ignorat. Până să-mi dau seama de ce voia să 
facă, Madoc s-a trântit pe bancheta mea din spate și a început 
să-mi strângă cărțile și rucsacul. 

— Madoc, l-am apostrofat, încercând să-mi recuperez lucru- 
rile. Dă-mi cărțile. 

— Le-am luat, a replicat el, smucindu-se. 

— Dă-mi-le imediat! m-am răstit. 

— În seara asta nu, a zâmbit el, scuturând din cap. 

— De ce nu în seara asta? m-am interesat, de parcă n-aș fi știut 
unde bătea. 

Însă tocmai atunci o voce răgușită a început să răcnească în 
difuzoare, făcându-ne să ne ridicăm amândoi privirile. 

— Tate! 

Numele meu a răsunat pe toată pista. 

— Eşti acolo? 

Am zâmbit și mi-am arcuit, ștrengărește, o sprânceană spre 
Madoc. 

— Scuză-mă o clipă, i-am zis cu blândețe. 

— A, sigur că da, a gângurit el, înclinându-și capul respectuos, 
cu toate că-i râdeau ochii. 

Am ocolit mașina până în față, am sărit pe capotă și m-am 
ridicat în picioare, fluturând mâinile deasupra capului. 

— Aici! am strigat, simțind privirile a o sută de perechi de ochi 
îndreptate spre mine din mulțimea înconjurătoare. 

Ovaţiile au răsunat în aerul nopții, spectatorii — bărbați și 
femei — urlând și aplaudând, fluierând și scandându-mi numele; 
le-am zărit pe Fallon și pe Juliet în tribune, ținându-și paharele în 
mâini și încurajându-mă. 

Zack Hager, crainicul, stătea în picioare, în tribuna oficială, 
împreună cu Jax, în mod evident alcătuind programul serii. Nu 
făceau prezența decât atunci când cineva își anula participarea. 
Cunoscând timpii realizați de noi toți înainte de ziua cursei, aveau 
nevoie să știe cine era prezent, ca să-i poată repartiza pe concurenți 
la start. 

Am sărit jos și mi-am întors privirea spre Madoc, vrând să în- 
chei discuţia. 

— Știați toți că el o să vină acasă și niciunul nu mi-ați spus, 
l-am mustrat. Nu sunt supărată, dar nici nu particip la ce complot 
ați pus voi la cale. Sunt adultă. 

Madoc și-a împreunat sprâncenele și mi-a lăsat rucsacul să cadă. 

— Mă laaași, a bombănit. 

Şi, până să-mi dau seama, m-a înhățat, și-a încolăcit brațul pe 
gâtul meu și a început să-mi frece zdravăn pielea capului cu nodu- 
rile degetelor. 

— Madoc! am tipat, proptindu-mi o mână în spinarea lui și 
una pe biceps, străduindu-mă să-mi eliberez capul din strânsoarea 
lui. Nu-mi da castane! 

— Castane? a protestat el. Nu, adulții nu dau castane. Iar noi 
suntem adulți, nu? 

Și-a văzut mai departe de treabă, până a început să mă usture 
pielea. 

— Madoc! am răcnit, cu o voce groasă, chinuită de respirația 
întretăiată. Dă-mi drumul! 

Am bătut din picior, scăpând în sfârșit din mâinile lui. 

S-a dat cu câţiva pași înapoi, iar eu m-am îndreptat, încercând 
să-mi recapăt suflul, în timp ce el râdea. 

— Eşti un nemernic! am țipat, dându-mi la o parte de pe fată 
șuvițele de păr desprinse din coadă. 

— Așa e, m-a aprobat Fallon, care tocmai venea spre noi, îm- 
preună cu Juliet. Abia acum ai aflat? a glumit ea, făcându-i cu 
ochiul soțului ei. 

Am pufnit, smulgându-mi elasticul din păr, fiindcă deja era o 
cauză pierdută. 

— A, așa e mai bine, a comentat Madoc, zâmbind aprobator la 
adresa părului meu lăsat liber. 

N-am zis nimic, doar m-am încruntat la el. 

Deodată însă, atenția ne-a fost captată de altceva: zgomotul 
din jurul nostru a devenit mai puternic, așa că ne-am întors toți 
spre pistă, ca să vedem ce anume provocase zarva. 

Oamenii se dădeau deoparte, ca să facă loc, și așa am reușit să-l 
zăresc pe Jared, întâmpinat de spectatori cu aclamații și țipete. 

Era pe motocicleta lui din vremea liceului: cea pe care o ținea 
Jax în garajul lui, fiindcă Jared avea altele mai bune pentru curse. 
A virat într-o parte și s-a retras într-un loc liber pentru parcare. 
Cât ai clipi, în jurul lui a roit mulțimea: vechi prieteni, admira- 
toare, ba chiar și admiratori. 

L-am urmărit cum își scotea casca și-și punea un picior jos, 
proptindu-și motocicleta și zâmbindu-i vechiului său prieten 
Zack, dar mi s-a strâns inima când am văzut o femeie tânără 
coborând de pe șa, din spatele lui. 

N-o cunoșteam și am încercat să nu iau în seamă junghiul de 
gelozie care m-a străbătut la gândul că era posibil s-o fi adus cu el 
din California. 

Toată lumea se străduia să-i capteze atenția și, încă o dată, 
devenise centrul universului. 

Madoc a pocnit din degete în fața mea, ca să mă readucă la 
realitate. 

— Te-ai enervat? m-a întrebat. 

— Nu, am răspuns, țuguindu-mi buzele. 

— Ei bine, ai fi avut de ce, a ripostat el. Ăsta nu e publicul lui. 
E al tău. Tu ești cea pe care au venit s-o vadă. 

Am inspirat scurt. 

— Nu mă interesează... 

— Ei, unii au memoria mai lungă, m-a întrerupt el, și poate că 
sunt interesați să vadă ce scântei ar putea să iasă, dacă sunteţi voi 
doi în același loc, dar, în orice caz, n-o să-ți răpească el prim-pla- 
nul în spectacolul de astă-seară. 

M-am proțăpit în fața lui. 

— Îmi pasă mai puțin decât crezi de... 

Numai că el m-a apucat de brațe și am rămas șocată când m-a 
zgâlțâit. 

— Dar de ce-ţi pasă? a rostit printre dinți și le-am simțit pe 
Juliet și pe Fallon încremenind lângă mine. 

Am inspirat brusc, șocată de brutalitatea lui. Abia dac-am cli- 
pit când mi-a apucat tivul maioului larg, negru, și l-a sfâșiat puțin 
într-o parte. Am scrâșnit din dinți. 

— Madoc, ce mama naibii faci? l-am întrebat, pe un ton calm. 

A luat cele două bucăţi rezultate și mi le-a înnodat pe la jumă- 
tatea abdomenului. 

— Tu ești regina, mi-a amintit, după care mi-a ridicat rucsacul 
de jos. Tu ești stăpâna pistei și a tuturor piloților de pe ea. El habar 
n-are, așa că arată-i cum stau lucrurile. 

Am tras adânc aer în piept, fiindcă nu voiam să observe zâm- 
betul pe care m-am străduit să-l ascund. Da, acelea erau ale mele. 
Pista, serile de vineri și victoriile. N-aveam nevoie să-l atac pe 
Jared. Dar aveam să păstrez ceea ce-mi aparținea. 

Întorcându-mi spatele, Madoc a mai răcnit un ultim ordin îna- 
inte de a se îndepărta. 

— Juliet, adu-i, naibii, și un ruj. 

M-am încruntat la loc. 

Ce idiot. 

Juliet s-a scotocit prin geantă, în timp ce eu îl urmăream cu 
privirea pe Madoc, care mi-a aruncat rucsacul în mașina lui, vrând 
în mod evident să se asigure că nu mai aveam niciun pretext ca să 
fiu antisocială, chiar și după curse. 

Mi-am privit maioul. 

Mare idiot. Chiar dacă l-aș fi deznodat, tot rupt ar fi rămas. 

— Soțul tău e... 

— O pacoste? mi-a completat Fallon afirmația, zâmbind cu 
ochii ei verzi. Da, așa e. 

M-am smucit când a încercat Juliet să-mi dea cu ceva roșu pe 
buze. 

— Nu te mișca, m-a certat ea. Jax urăște luciul pentru buze, așa 
că am găsit rujul ăsta, cu care să nu-l umplu de sclipici când îl pup. 
Lui îi place la nebunie, dar dacă ți se întinde pe față, n-ajunge un 
pic de scuipat ca să ţi-l ștergi de pe piele, știi? 

O las să-mi dea cu rujul ăla afurisit, pentru că... nu știu de ce. 
Poate pentru că însemna o platoșă în plus. Poate pentru că voiam 
să fiu frumoasă pentru Ben. 

Sau poate pentru că l-am văzut pe Jared așezându-se, lăsându-se 
pe spate în tribună, în timp ce o fată — alta, nu aia cu care l-am 
văzut venind — își punea o mână pe genunchiul lui, cu un interes 
vădit în absolut toate gesturile ei. 

Poate că am vrut să-i demonstrez că n-aveam nevoie de el ca să 
fac impresie și singură. 

Prietena cu care venise s-a așezat de cealaltă parte a lui, cu o 
figură plictisită și dezinteresată. Șuviţe mov îi brăzdau părul negru 
ca tăciunele și, examinându-i corpul de sus până jos, i-am observat 
înfățișarea diferită, întrebându-mă în ce măsură s-or fi schimbat 
gusturile lui Jared. 

Întotdeauna am fost nonconformistă, dar între limitele accep- 
tate de societate. Fata aceea era frumoasă, dar mult mai preocu- 
pată de coafură, de machiaj și de piercinguri decât aș fi crezut că 
i-ar plăcea lui Jared. El spunea mereu că-i plăcea felul meu, mai 
naturală. 

Presupun că a fost o minciună. 

Fata purta blugi mulați vârâți în bocanci militărești și o bluză 
neagră fără mâneci care-i punea în evidență trupul, până mai jos 
de șolduri. Încheieturile mâinilor îi erau împodobite cu zeci de 
brățări metalice sau din silicon, iar în urechi avea piercinguri de 
metal din vârf și până în lob. Mai avea vreo câteva găuri și pe față. 

Semăna cu Fallon, doar că era o versiune mai țipătoare. 

Când l-am văzut pe Ben apropiindu-se de el — probabil, vrând 
să spargă gheața, preferabil mai devreme decât mai târziu —, am 
pornit într-acolo, împreună cu Fallon și cu Juliet, întâlnindu-i 
aproape imediat privirea lui Jared. 

Madoc s-a aplecat spre Jared, spunându-i ceva la ureche, însă 
privirea lui Jared a rămas fixată pe mine, chiar și când m-a luat 
Ben de mână. Am clipit încet, zâmbindu-i și sperând că Ben nu 
avea să-mi remarce transpirația palmelor. 

— Tate, m-a întâmpinat Jared, cu o înclinare a capului. 

M-am străduit să inspir și să expir regulat pe nări, ca să-mi 
mențin pulsul sub control. 

— Jared, am răspuns. 

— Cariera ta chiar a luat avânt, omule, i s-a adresat Ben, pe un 
ton admirativ. Felicitări. 

— Mersi, i-a răspuns Jared, fără să-l privească. 

— Eliberați pista! l-am auzit pe Zack răcnind în depărtare, în 
timp ce concurenții din prima rundă își ocupau pozițiile. 

— Prin urmare, voi doi ați ajuns, în sfârșit, să fiți împreună? s-a 
interesat Jared, deși fraza lui a sunat mai degrabă ca o afirmaţie, nu 
ca o întrebare. 

Mi-am arcuit o sprânceană, întorcându-mă spre pistă și neluân- 
du-l în seamă. 

Ben mi-a urmat exemplul, înțelegând că nu intenționam cîtuși 
de puțin să încep o discuţie cu Jared. Zack a anunțat cursa care 
urma și am stat cu toții să privim cum Jax îi aranja pe piloți, după 
care le dădea startul. 

Motoarele puternice s-au pus în funcțiune, huruind peste țipe- 
tele mulțimii, și am zâmbit când au trecut mașinile în mare viteză 
pe lângă noi, curentul produs de ele făcându-mi părul să-mi flu- 
ture peste umeri. 

Juliet și Fallon sporovăiau între ele, iar Madoc stătea mai în 
umbră, tăcut. Jared era în spatele meu, în tribună, văpăile din ochii 
lui arzându-mi toată spinarea. 

Mi-a lipsit senzația asta. 

— Măi, măi, am auzit plutind spre mine vocea calmă a lui 
Jared. Micul nostru heleșteu a cam evoluat, nu-i așa? Se pare că 
fratele meu s-a întrecut pe sine cu ceea ce se-ntâmplă la Loop. 
Curse formidabile, concurenți noi și sexy... 

Mi-am strecurat degetele în buzunarele blugilor strâmți și am 
ridicat capul, schițând un zâmbet. 

— Dar tot un mic heleșteu rămâne, a încheiat el, cu vocea lui 
puternică mustind de dispreț. 

Când mă demoraliza, în liceu, o făcea ca să se simtă mai bine 
în propria piele. Acum însă țelul era să obțină o reacție din partea 
mea. 

M-am întors spre el, căutându-i privirea, dar nevrând să-i ofer 
ceea ce-și dorea. N-avea decât să se împăuneze și să-și afișeze 

rânjetul mulţumit de sine, eu nici nu mă gândeam să mai intru în 
jocul acela. 

Dar, spre marea mea surprindere, Jared nu zâmbea. Nu rânjea 
cu superioritate. Nu făcea bășcălie. Înfățișarea lui era complet gla- 
cială, iar ochii săi mă sfredeleau. 

În vocea aia nu exista mânie, nici amuzament, nici vreo urmă 
de amenințare... 

La ce se gândea oare? 

— Ea e Pasha, asistenta mea, a prezentat-o Jared pe fata cu 
înfățișare goth cu care venise. Pasha, ei sunt Tate și Ben. 

Asistenta? Mda, vezi să nu. În general, bărbaţii și femeile cu 
aspect atrăgător și fără obligaţii nu se recomandă ca fiind prieteni. 
Exceptând cazul în care unul din ei e gay. 

— Tate? a repetat Pasha, ca și cum numele i-ar fi sunat cunos- 
cut. Am văzut-o fulgerându-mă cu privirea, apoi pe Jared. Adică...? 
l-a întrebat, fără să termine, de parcă ar fi fost ceva numai de ei 
știut. 

Am mijit ochii, observând că el nu spunea nimic și că părea 
să-și concentreze privirea spre pistă. 

Iar expresia ei plină de interes a devenit cercetătoare, pe sub 
sprânceana înălțată brusc. 

Ea știa ceva. 

M-am întors din nou spre pistă, exact la timp ca să-i văd pe 
concurenți trecând linia de sosire, întrebându-mă dacă Jared o fi 
vorbit cu ea despre mine. N-ar fi fost ceva caracteristic lui. Rareori 
se confesa în fața cuiva, așa că, de ce ar fi fost altfel cu ea? 

— Runda a doua! a strigat Zack în difuzoare, făcându-mă să 
sar ca arsă. 

Mi-am îndreptat privirea spre pistă, mi-am pierdut expresia 
impasibilă și... 

Și sângele nu-mi mai zvâcnea prin vene. Acum tremura. 

Fir-ar să fie! 

— Pe pistă! a strigat Zack, iar Ben m-a luat de braţ, trăgându-mă 
după el. 

— Trezește-te, mi-a zis el, prinzându-mi fața între palme. Pre- 
zența lui aici nu contează. 

I-am luat mâinile cu blândețe de pe fața mea, dăruindu-i un 
zâmbet forțat. Îi eram recunoscătoare pentru ceea ce încerca să 
facă, dar puteam să-mi port și singură de grijă. 

L-am lăsat să mă sărute pe buze, după care m-am întors și am 
pornit spre mașina mea, auzind fluierăturile băieților din public. 
Mai mult chiar, săptămâna asta, neprevăzuta modificare a maiou- 
lui meu, opera lui Madoc, le-a atras tuturor atenția. Uneori mă 
îmbrăcam provocator, ca să iau ochii băieților, pur și simplu fiindcă 
mă distrau schimbările, dar acum voiam să fiu remarcată pentru 
felul în care conduceam mașina, nu pentru cum dădeam din fund. 

M-am suit în mașină și am dus-o pe linia de start, oprindu-mă 
lângă Jaeger, cu Chestwick și Kelley în spatele nostru. Era o nouă 
cursă pentru patru mașini, ceea ce o făcea să fie interesantă, dată 
fiind îngustimea pistei. 

Am coborât din mașină ca să ascult instrucțiunile. 

Și ceilalți trei concurenți, înconjurați de iubitele lor și de prie- 
tenii noștri, s-au îngrămădit în fața mașinilor, în timp ce Jax s-a 
ridicat în picioare la tribuna oficială, văzându-și de treburile lui 
tehnice, iar Zack ne-a expus regulile. 

Mi-am făcut curaj, hotărâtă ca, peste un minut, să fiu în mașină, 
cu muzica mea în boxe, și să uit de restul lucrurilor. 

— În regulă, oameni buni, ne-a zis Zack, cu țeasta lui cheală 
strălucind în lumina pistei. Avem o cursă de patru tururi. Primii 
clasați săptămâna trecută ocupă săptămâna asta primele două 
locuri la start. Fără acroșaje, fără smecherii, a precizat, arătând spre 
fiecare dintre noi, pe rând. Nu alergați cinstit, nu mai sunteți 
invitați și altă dată, a încheiat. 

Reguli pe care le cunoșteam deja cu toții și care erau greu de în- 
călcat. Pista era mai lată decât fusese cea din liceu, dar nu îndeajuns 

de lată pentru patru mașini. Să nu te atingi de altă mașină era 
aproape imposibil. 

Zack ne-a privit pe toți, să vadă dacă s-a înțeles, iar publicul a 
început să scandeze numele concurenţilor. 

— Sunt gata, am zis, dând din cap în semn de încuviințare. 

Zack a aruncat o privire peste capetele noastre, către gradene. 

— Domnule Trent! l-a strigat el pe Jared, pe un ton pretins 
oficial. Ce-ai zice de-o tură, de dragul vremurilor bune, domnule 
campion? a întrebat în glumă. 

Și-a desfăcut brațele, încercând să facă spectacol și să ațâțe 
mulțimea care a și început să-l aclame. 

— Îmi pare rău, frate, l-am auzit pe Jared zicând de departe, 
din spatele meu. Există o singură cursă pe care aș putea s-o accept, 
dar nu sunt convins că ea ar vrea să-mi facă pe plac. 

— Ooooo, s-a auzit dinspre publicul căruia aproape că i se 
tăiase răsuflarea. 

Până să mă las pătrunsă de cuvintele lui, am făcut stânga-mpre- 
jur și m-am urcat în mașină, fără să-l privesc. 

Toată lumea a eliberat pista și, în timp ce motoarele prindeau 
viață, am aruncat o privire în oglinda retrovizoare. El stătea spriji- 
nit în coate, privind în direcția mea, așa că mi-am îndreptat ochii 
în altă parte, am ridicat geamurile și am pus să cânte Shinedown, 
cu „Adrenaline”. 

Nimic. Am închis ochii, lăsându-mă pătrunsă de muzică. Nimic 
nu mă apasă. 

Facultatea de medicină era floare la ureche. Casa n-avea im- 
portanță. Ben nu însemna o constrângere. Jared nu era nimic alt- 
ceva decât o ispită în care nu puteai să te încrezi. 

Fram în extaz. 

Portiera din dreapta s-a deschis și, când am întors brusc capul, 
am văzut-o pe „asistenta” lui Jared suindu-se în mașină. 

— Ce faci? m-am răstit, văzând că se instalează și-și pune centura. 

— Vin cu tine, mi-a răspuns, împingându-și pe nas ochelarii 
cu rame negre. 

M-am holbat la ea, năucită, fără să-mi dau seama exact dacă 
voia să fim prietene sau să mă scoată din sărite. 

Mi-am dres glasul și am privit-o. 

— Tu te culci cu fostul meu iubit, am zis. Dă-te jos. 

A întins mâna și a dat volumul mai încet. 

— Nu mă culc cu Jared, m-a corectat ea. Nu m-am culcat nicio- 
dată cu Jared și nici nu-mi doresc s-o fac vreodată. 

Am mijit ochii, studiind-o. 

A dat din cap și a început să-mi explice. 

— Suntem apropiați, chiar dacă lui îi place să dea impresia că 
nu. L-am văzut o dată gata să plângă, ceea ce m-a făcut să-mi 
placă mai mult, deși el susține că mi s-a părut mie. Dar nu e genul 
meu, asta pot să ţi-o garantez. 

În ochii ei citeam fermitate și seriozitate, așa că am cam cre- 
zut-0. 

După care m-am întrebat de ce mi-ar păsa. 

Am dat volumul din nou mai tare. 

— Coboară, i-am ordonat, însă ea l-a dat din nou mai încet. 

— Mă plictisesc, mi-a explicat. Și mi-ar plăcea să fac cunoștință 
cu modestele începuturi ale șefului meu. Dacă ai noroc, poate 
chiar o să începi să-mi placi. 

Mi-am dat ochii peste cap. 

L-am văzut pe Zack urcându-se pe podium cu megafonul lui, 
așa că am verificat dacă eram în viteza întâi. 

— Mă distragi, am repezit-o, dorindu-mi să dispară din mașina 
mea. 

Chiar mă tenta să chem pe cineva care s-o ia pe sus, dar ar fi 
însemnat să-mi irosesc timpul. 

— Aș zice că erai deja distrasă, a ripostat ea și am săgetat-o cu 
privirea, înțelegându-i insinuarea. 

— Pe locuri! 

Mi-am îndreptat din nou privirea spre parbriz, simțind că nu 
eram deloc pregătită. 

— Fiţi gata! l-am auzit strigând și am dat volumul la maxi- 
mum, aruncând spre ea o privire de avertisment. 

Ce căuta în mașina mea? De ce i se părea că eram distrasă? 

Și, fir-ar să fie, câte tururi trebuia să fac? 

Aăă... patru. Patru tururi. M-am aprobat în sinea mea. Da, patru. 

— Start! a strigat Zack, și am icnit, apăsând blestemata de acce- 
lerație cu toată puterea. 

Am smucit schimbătorul în jos, în viteza a doua, apoi în sus, 
într-a treia, cu mișcări cursive, ca întotdeauna. Mașina era o parte 
din mine. Am privit în oglinda retrovizoare și am văzut două din- 
tre mașini în urma mea. Jaeger era lângă mine. 

La primul viraj, l-am lăsat pe Jaeger să treacă înainte, urmându-l 
la roată. Am intrat în derapaj, ocolindu-l, dar fără să reduc câtuși 
de puțin viteza. 

— Hopa! a strigat Pasha, iar eu am trecut într-a patra, mi-am 
trântit piciorul pe accelerație și am țâșnit înainte, fiind acum în 
fața tuturor. 

Tare mi-ar plăcea să spun că a fost vorba doar despre pricepere, 
dar și mașina juca un rol extrem de important. Dimensiunile și 
fiabilitatea erau factori decisivi. 

Am trecut într-a cincea şi-apoi într-a șasea, auzind răsuflarea 
surescitată a Pashei lângă mine. 

— Credeam că, fiind implicată în lumea curselor, ești obișnuită 
cu asta, am provocat-o, văzând-o că se ținea de mânerul de deasu- 
pra portierei. 

Mă străduiam să-mi abat gândurile de la Jared, care, fără îndo- 
ială, îmi urmărea toate mișcările. 

Pasha gâfâia. 

— Conduc ca să mă distrez și urmăresc cursele, dar n-am fost 
în rolul de pasager, mi-a explicat, clătinând din cap și zâmbind. E 
cu totul altceva! 

Aproape că i-am răspuns la zâmbet. Da, avea dreptate. Relația 
cu Jared la conducere fusese o cursă nebunească. Fără niciun con- 
trol: erai condus și-i încredințai viața în mâinile altcuiva. 

Fusese o experiență cu totul diferită, dar la fel de palpitantă. 

Am luat și următorul viraj, apoi încă unul, începând să mă des- 
tind, încetul cu încetul. 

M-am hotărât, în sfârșit, să dau muzica mai încet. 

— Tu nu mă cunoşti, da? i-am zis, ca să lămuresc situaţia. Indi- 
ferent de ce ţi-a spus Jared... 

I-am simțit privirea îndreptată spre mine și, chiar dacă voiam 
să aflu ce știa ea, nu avusesem de gând să deschid discuția asta. 

Nimeni — cu atât mai puțin oameni necunoscuți — nu m-a 
făcut să mă simt prost. Iar privirea ei de adineauri m-a făcut să mă 
chircesc. 

— Tipul cu care umbli? a început ea, pe un ton delicat. Ben? 
Pentru tine e un colac de salvare. Ceva de care să te ţii ca să nu te 
scufunzi, este? 

M-am zgâit la ea, derutată și șocată în același timp. Colac de 
salvare? 

— Vrei să ştii de unde știu? m-a întrebat. Pentru că tu ești o 
femeie puternică, iar el e prea slab pentru tine. N-ai cum să-l 
respecţi. 

— E ridicol, m-am răstit. Nu ne cunoști. Abia ne-ai văzut. Ben 
e un băiat bun și-mi place foarte mult. 

— Sunt convinsă, a replicat ea, amuzată. Ca prieten. 

Am tras de volan, zburând peste linia de sosire și continuând 
spre prima turnantă. 

— Face tot ce-i spui tu, a continuat ea. Nu te contrazice și nu 
fuge. E ușor de manevrat, nu? 

Văzând că nu spuneam nimic, a vorbit ea mai departe. 

— Mai devreme, Jared a tot încercat să-ți intre pe sub piele, iar 
Ben ar fi trebuit să reacționeze, a zis pe un ton meditativ. Din 

moment ce e partenerul tău, trebuia să se fi simțit ofensat — măcar 
așa, un pic —, numai că e mult prea laș. 

Mi-am mușcat buza pe dinăuntru și am apăsat pedala de 
accelerație până la podea, simțind că-mi ia foc piciorul. 

— Tu ești puternică, m-a evaluat Pasha. O persoană căreia îi 
place să dețină controlul. Dar nu e istovitor — ca să nu mai zic și 
plictisitor — să fii mereu cea care deține controlul? Să nu ai parte 
niciodată de provocări? 

Am dat din nou muzica mai tare și am scuturat din cap. 

Ben nu era plictisitor. 

Nu mă făcea el să mă încing, dar nici nu era bădăran, agresiv 
sau complicat. Și n-aveam nevoie să mă explic în fața... 

— În schimb, Jared? a ciripit ea, pe deasupra muzicii, întreru- 
pându-mi șirul gândurilor. Îmi închipui că relația te-a dat cu fun- 
dul de pământ de ți-au ieșit ochii, hm? 

Am făcut ochii mari și am întors capul spre ea, abia observând 
când mașina lui Jaeger a trecut vâjâind pe lângă mine. 

— Metaforic vorbind, evident, a adăugat ea. 

Am pufnit într-un râs nervos, după care m-am cufundat într-o 
tăcere uluită. Trebuia să-i recunosc calitatea asta. Avea tupeu. 

M-am năpustit înainte, accelerând la viraj și trecând la mustață 
de mașina lui Jaeger. Am gonit mai departe, ajungând din nou în 
fruntea tuturor, încordându-mi toți mușchii și manevrând cu 
încrâncenare, smucind volanul violent și făcând-o pe fată să râdă 
când derapam la viraje. 

După ce am zburat de încă două ori peste linia de sosire, abia 
dacă m-am sinchisit să schimb viteza la primul viraj, simțind forța 
centrifugă de inerție a mașinii și încercarea trupurilor noastre de a 
i se împotrivi. 

Pasha a început să râdă, privind agitată în urmă. 

— Hai, hai, hai! a strigat, zâmbind cu gura până la urechi. 

— Eşti ciudată rău, știai? am remarcat. 

— O iau ca pe un compliment, a răspuns veselă. 

Chevroletul Camaro portocaliu al lui Jaeger s-a insinuat lângă 
mine, așa că am tras de volan și i-am luat fața, știind că ne-am 
ciocni la următorul viraj dacă ar rămâne prea aproape. A renunțat 
și a rămas în urma mea, claxonând furios. 

Am gonit mai departe, simțind energia până în măduva oase- 
lor, așa cum mi se întâmpla întotdeauna pe pistă. 

Dar, în același timp, era mai mult de-atât. Simţeam că nu avea 
să se termine totul după ce se va fi încheiat cursa, așa cum se 
întâmpla de obicei. 

Trecând ca vântul peste linia de sosire, am explodat în hohote 
victorioase, lovind volanul cu pumnii, pradă adrenalinei acumulate 
pe dinăuntru. 

— Uuu-huu! a țipat Pasha, coborând geamul. 

Am luat o gură mare de aer, respirând adânc în timp ce vor- 
beam cu ea. 

— Deci, chiar atât de plictisitor a fost? 

— Putea să fie mai naşpa de-atât, a replicat, ca și cum n-ar fi 
fost cine știe ce scofală. 

Mulţi au coborât din tribune, câțiva s-au apucat să-mi dea cu 
pumnii în capotă, așa că am vrut să cobor din mașină ca să-l pot 
pocni pe unul dintre ei, fiindcă, ce mama naibii, de unde și până 
unde să-mi lovească mașina? 

Numai că Pasha m-a apucat de braț și m-am oprit, întorcând 
capul spre ea. 

— Ar trebui să-l întrebi pe Jared despre momentul ăla când 
l-am văzut gafa să plângă, mi-a zis, cu veselia de până atunci lăsând 
locul seriozităţii. Sunt convinsă c-o să ți se pară foarte interesant. 

Jax stătea în picioare la tribuna oficială și mă privea, cu un 
zâmbet prin care-mi transmitea convingerea lui, cum că la asta nu 
m-am așteptat, nici pe departe. Mda, cam înțelegeam despre ce 
era vorba. 

Tate era schimbată. 

Am scuturat din cap și mi-am întors privirea din nou spre 
pistă, ca s-o văd sărind din mașină și discutând cu ceilalți piloți. 
Cât se poate de încrezătoare. Cât se poate de puternică. 

Însă eu o doream la fel ca întotdeauna. 

Jax a avut dreptate. Puteam s-o țin așa zile în șir, sau săptămâni, 
sau încă doi ani, dar tot aș fi ajuns la aceeași concluzie trasă de el 
în după-amiaza asta. Am iubit-o pe Tate și-o s-o iubesc întot- 
deauna. 

N-am avut niciodată de gând să renunţ la ea. Nu cu adevărat. 
Faptul că am văzut-o cu altul acum un an și jumătate m-a dat 
peste cap; m-am gândit că poate nu eram încă suficient de bun, că 
poate nu reușeam să mă ridic la nivelul lui, că poate ea era, în 
sfârșit, fericită, după toate suferințele pe care i le provocasem și că 
poate trebuia să mă gândesc la fericirea ei și s-o las naibii în pace, 
măcar o dată în viață. Poate — doar poate — nu ne era sortit să 
fim împreună. 

Acum însă nu mai era loc de niciun poate. O voiam înapoi. 

Pentru totdeauna. 

— Fată dragă, a zis unul dintre piloți, încolăcindu-și brațul pe 
gâtul lui Tate, în timp ce ea își croia drum prin mulțime. Puteam 
să câștig cursa asta. Ştii doar că te-am lăsat din milă. 

Tate a zâmbit cu jumătate de gură, dar și-a continuat drumul 
spre locul unde o aștepta Ben, la câțiva pași de mine. 

— Am concurat împreună de trei ori, i-a atras ea atenţia, cân- 
tărindu-l din ochi. De ce te mai întreci cu mine, dacă tot pierzi 
intenţionat de fiecare dată? 

— Păi, dacă e să învingă o fată, am bombănit, râzând în barbă 
și prefăcându-mă că-mi făceam de lucru cu telefonul, se mai 
numește că a câștigat? 

Îl aud pe Madoc pufnind la câțiva pași distanță și înghit în sec, 
regretându-mi imediat cuvintele. 

Minunat. Ce naiba e în neregulă la mine? Oricât de mult mi-ar 
plăcea să cred că m-am maturizat, când sunt în prezența lui Tate, 
huliganul revine la suprafață. 

Practic, puteam să simt cum Pasha își dădea ochii peste cap 
lângă mine și cum se lăsa tăcerea peste discuția dintre Tate și celă- 
lalt, dându-mi de înțeles că au auzit toți insulta. 

— Nu crezi ceea ce spui. 

Vocea egală a lui Tate s-a auzit foarte clar și am știut că mie mi 
se adresa. 

M-am ridicat în picioare, îndesându-mi telefonul în buzunarul 
de la spate. 

— Tu ești în multe feluri, a continuat, încrucișându-și brațele 
la piept, dar sexist nu ești. 

— Uite cine mă cunoaște foarte bine, am glumit, purtându-mă 
de parcă partenerul ei nici n-ar fi fost acolo. 

Şi nici nu era. Nu conta deloc. 

Tate a ridicat o sprânceană. 

— Nu ești greu de citit, Jared. 

— Nu, nu sunt, am aprobat-o. Sunt doar plictisit. 

— Hmmm, a mormăit ea, clătinând din cap și aruncându-mi 
o privire de falsă compasiune. Așa e. Toate astea sunt mai prejos de 
tine, nu-i așa? Noi suntem doar amatorii care te distrează cu 
mediocritatea lor. 

Deodată, a ridicat tonul, apropiindu-se și adresându-se celor 
din jurul nostru: 

— Acum poate să se ducă la prietenii lui experți cu povești 
despre noi, să râdă de „rădăcinile” lui... 

S-a întrerupt puțin, ca să pună ghilimelele cu degetele prin aer, 
spre amuzamentul tuturor ascultătorilor. 

— Şi să spună cât de departe a ajuns el, în timp ce noi toți ne 
bălăcim și-acum în noroiul din orașul ăsta al nimănui. 

Mi-am dat ochii peste cap, gândindu-mă cât era de nedreaptă. 
Îmi iubeam orașul natal, și Loop-ul, și niciodată nu lăsam să mi se 
urce succesul la cap. Orice am spus sau am făcut, de i-am dat 
impresia asta, a fost doar ca s-o provoc. 

Am auzit cum își dregea glasul cineva în spatele meu și am 
privit peste umăr. Fallon și Juliet zâmbeau, încurajându-și prie- 
tena. Rămăsesem cam singur. Jax era sus, în tribuna oficială, iar 
Madoc se trăsese deoparte, dând clar de înțeles că nu voia să-și 
aleagă o tabără, ci doar să asiste la spectacol, după cum își muta 
privirea de la Tate la mine și invers. 

— Dar, dacă-mi amintesc bine, a rostit Tate cu voce tare, făcând 
ca toate discuțiile din jurul nostru să înceteze și lumea s-o asculte, 
Jared chiar a zis că ar vrea să concureze, nu-i așa? i-a întrebat pe 
ceilalți, privind în jur și stârnindu-i. 

Toţi au început să strige și să râdă, evident încântați de ceea ce 
urmărea ea cu asta. 

— Tate? am zis printre dinți, în chip de avertisment, dar ea nu 
m-a luat în seamă. 

— Da, da, chiar așa a zis, nu? a strigat, sigură acum că a captat 
atenţia tuturor. A zis că vrea să se întreacă într-o cursă și cred că 

Zack și Jax ar fi mai mult decât bucuroși să modifice programul 
pentru un absolvent atât de prestigios al școlii de la Loop. 

Am aruncat o privire aprigă spre tribuna oficială, unde mi-am 
văzut fratele aplecat peste balustradă și rânjind larg. 

Am inspirat adânc și mi-am încrucișat brațele pe piept. 

— Am zis că vreau o singură cursă, am precizat pentru Tate. 
O singură cursă cu un anume pilot. 

Ea știa ce voiam. Ce urmărea? 

S-a întors, căutând cu privirea prin mulțime. 

— Derek! Derek Roman, unde ești? 

— Ce e? i-am auzit vocea profundă, de undeva din dreapta. 

Întinzându-mi gâtul, l-am văzut pe Roman făcându-și loc prin 
mulțime și ștergându-și degetele cu o cârpă. Probabil își făcuse de 
lucru pe sub capota mașinii. 

În tot acel timp, nu se schimbase cine știe ce. Încă arăta ca un 
paria dat cu briantină din anii cincizeci, cu părul lui negru și lins 
și tricourile uni. Ne tot intersectam la Loop când eram în liceu și 
știam că el lucra acum la Loop alături de Jax, ajutându-l și așa mai 
departe, dar nu vorbisem cu el. Nu ne înțelegeam prea bine, iar 
Tate știa asta. 

— Tu și Jared aveţi o chestiune nerezolvată, i-a amintit Tate, 
iar eu am simțit imediat cum mi se acumula iritarea pe sub piele 
când mi-am dat seama ce urmărea. La ultima voastră cursă a fost 
egalitate, nu-i așa? l-a întrebat Tate, cu toate că știa răspunsul. 

Nu voia decât să le amintească tuturor celorlalți. 

— Nu, a răspuns Roman, scuturând din cap. Eu am câștigat 
cursa aia. 

— Ai câștigat-o pe naiba, am izbucnit, resimțind provocarea 
din partea rivalului meu ca pe un vătrai încins în coaste. 

El a râs condescendent și am văzut cum buzele lui Tate au 
schițat un zâmbet răutăcios, în timp ce-mi susținea privirea. 

— Derek, a zis ea încetișor. Ce-ai spune de o revanșă? Tu, pe 
Trans Am, contra lui Jared, pe motocicletă? 

— Asta-i o tâmpenie, a replicat Roman. 

— De acord, am zis, aruncând o privire plictisită. N-are nicio 
șansă. 

— Ducte-n mă-ta, a mârâit el. 

— Du-te tu, am mormăit, fără să-mi dau osteneala să-l privesc. 

— Atmosfera se înfierbântă, oameni buni! a exclamat Tate, 
ridicând mâinile spre public. Ce ziceți? 

M-am foit enervat, fiindcă zgomotul devenise asurzitor. Stri- 
găte, urlete și ovații răsunau în aerul fierbinte al serii, iar eu nu-mi 
doream cu adevărat decât să-i închid gura. Adică, să-i închid gura 
la propriu. 

— Eu nu accept cursa asta! l-am auzit strigând pe Roman. 
O motocicletă sport împotriva mașinii mele? Nu e echitabil! 

— Exact, am încuviințat, apropiindu-mă încet de Tate, fără să 
iau în seamă postura țeapănă a lui Ben de lângă ea. Și n-am nimic 
de dovedit, așa că, de ce-aș face-o? am întrebat-o. 

— Pentru că, dacă-l învingi, mi-a răspuns, o să poți să te întreci 
cu mine. Ai ceva împotrivă? l-a întrebat pe Ben, întorcând capul 
spre el. 

Ben a ridicat o sprânceană, asprimea privirii lui lăsând locul 
amuzamentului. Ea nu avea nevoie de permisiunea lui ca să alerge 
în curse, însă îl întrebase în semn de respect. Să se întreacă pe pistă 
cu fostul ei iubit — sau să se angreneze în oricare activitate cu un 
fost iubit — însemna să treacă o anumită graniță. 

— Nu-mi fac griji, a răspuns Ben, înfruntându-mă de la egal la 
egal cu privirea, în timp ce vorbea cu ea. O să se înece cu praful din 
urma ta, iubito. 

Un cor de ooo-uri a umplut atmosfera, iar eu am tras adânc aer 
în piept, fiindcă rezervele de toleranță față de el mi se cam epuiza- 
seră. 

— Bun, dar eu? s-a văicărit Roman. Eu cu ce mă aleg? 

Tate a trecut pe lângă mine și am văzut-o aplecându-se spre el 
și șoptindu-i ceva, acoperindu-și buzele cu palma. A ridicat 

surprins din sprâncene, ceea ce m-a făcut să-mi dau imediat seama 
că l-a câștigat de partea ei. 

Fu puteam să mă întrec cu Derek și să-l înving, obținând ceea 
ce-mi doream de la ea — încă un pic de interacțiune —, dar lui ce 
naiba îi promisese? 

Roman a ridicat din umeri, zâmbind. 

— În regulă, a strigat. Toată lumea, eliberați pista! 

Și a plecat grăbit, să-și aducă mașina, presupun. 

Din nou au răsunat ovaţii și toată lumea s-a grăbit să iasă de pe 
pistă și să se îngrămădească pe margini, făcând loc pentru mașina 
lui și pentru motocicleta mea. 

lar eu am rămas pe loc, întrebându-mă ce naiba s-a întâmplat. 
Ea știa că pe tipi ca Roman îi înfulecam la micul dejun. Aceea nu 
se putea numi întrecere. Numai fiabilitatea motocicletei mele și 
tot era un avantaj nedrept în fața lui. 

— Ce i-ai promis? am întrebat-o pe Tate când a trecut pe lângă 
mine. 

— l-am promis c-o să câștige, mi-a strigat peste umăr, urmân- 
du-l pe Ben spre marginea pistei. 

M-am luat după ea. 

— Pe nicio planetă n-ar putea să câștige vreodată impotriva 
unei motociclete sport. Sau împotriva mea, am adăugat. 

Fa a întins mâna, mi-a înșfăcat casca de pe ghidonul motoci- 
cletei și a azvârlit-o spre mine. 

— Pune-ţi-o pe cap, du-te la linia de start și dovedește. 

Părea atât de sigură pe ea... Atât de calmă, de neafectată, iar 
mie nu-mi plăcea chestia asta. Deloc. 

Îmi era dor de Tate a mea. Pisica sălbatică despre care știam că 
riposta și că zâmbea când era fericită, nu când punea la cale ceva 
ca să mă simt eu prost. Femeia asta nouă, rece și calculată era un 
pic înfricoșătoare și nu puteam să țin pasul cu ea. 

S-a îndepărtat, iar eu mi-am săltat piciorul ca să mă urc pe 
motocicletă, pornind motorul și ambalându-l cu un huruit destul de 

strident, ca să acopere toate celelalte zgomote. M-am dus pe pistă și 
m-am aliniat cu Pontiacul Trans Am, model 2002, al lui Roman. 

Ador cursele și, chiar dacă asta nu se putea compara cu com- 
petiţiile mele obișnuite, inima tot îmi bătea ca un baros de două 
tone. 

Jax a venit la mine și mi-a fixat două camere GoPro de coar- 
nele ghidonului, una cu fața spre pistă și cealaltă spre mine. 

— S-a schimbat, am comentat, punându-mi casca neagră pe 
cap. 

El m-a aprobat dând din cap, concentrat la treaba lui. 

— Categoric e mai greu de impresionat acum, așa că vezi cum 
îţi joci cartea. 

Eu nu voiam să-mi joc vreo carte. Nu voiam să joc nimic, 
punct. Nu voiam decât s-o duc undeva. N-avea decât să pipe, să se 
zbată, poate chiar să mă și lovească, dar, până la urmă, tot în brațele 
mele o să ajungă, cu ochii ei albaștri bătând în cenușiu privindu-mă, 
dorindu-și cu disperare ceea ce numai eu puteam să-i dau. Era 
Tate a mea. 

M-am întors brusc, simțind o mână care mă strângea de umăr. 
Privind înapoi, am văzut-o pe Tate suindu-se pe motocicletă în 
spatele meu. 

Ce mama...? 

— Ce faci? m-am răstit, văzând că-și punea pe cap improvizația 
de cască a lui Fallon. 

— Merg și eu, mi-a răspuns voioasă. Face parte din înțelegere. 

— A, nu, ce naiba! am mârâit, întorcând capul și mai mult, ca 
să mă încrunt la ea. E prea periculos. Dă-te jos! 

— Dacă nu merg cu tine, nu-ți mai primeşti premiul în cazul 
în care câștigi, mi-a explicat cu o voce calmă și egală. lar dacă te 
retragi acum din cursă, toată lumea o să creadă că ți s-a făcut frică. 

Apoi a ridicat din umeri. 

— Sau că te ţii prea bățos ca să ne faci pe plac. 

— Dar nu... 

— A, ia uite, m-a întrerupt, cu o voce veselă. Hai că începe. 

Mi-am întors fulgerător privirea și l-am văzut pe Zack la tri- 
buna oficială, apoi m-am uitat din nou la ea, cum se instala în 
spatele meu. 

Am inspirat și am expirat de câteva ori, neștiind ce să fac. Fir-ar 
să. fie! 

— Derek Roman, s-a auzit din megafon vocea bubuitoare a lui 
Zack, și Jared Trent s-au întrecut ultima oară acum cinci ani, care 
se împlinesc toamna asta. A fost una dintre cele mai memorabile 
scri din câte am trăit aici... 

— Dă-te jos! i-am șoptit peste umăr lui Tate. 

— Nici gând, a ripostat ea. Doar nu crezi că o să-ți fie chiar 
atât de ușor, nu-i așa? 

Aproape că mi-au ieșit ochii din orbite când am înțeles ce voia 
să zică. Fir-ar să fie! M-am întors ca să mai spun ceva, însă Zack a 
continuat să vorbească: 

— Pentru că atunci a fost și prima oară când am văzut-o aler- 
pând pe Tatum Brandt, a zis. Ca să tranșăm egalitatea dintre Jared 
şi Derek, le-am pus pe iubitele lor să concureze între ele. Cu toate 
astea, se pare că rezultatul nu s-a stabilit niciodată în mod clar, așa 
că acum, după cinci ani, toată lumea are șansa să vadă cine e ade- 
văratul câștigător! 

Au început să răsune aclamații și râsete entuziaste; am întors 
capul și am mârâit spre Tate. 

— Dă-te jos imediat, i-am ordonat. Nu pot să concurez, cu 
tine atârnată în spate! 

Am auzit-o pufnind în timp ce-și încolăcea brațele pe mijlocul 
meu, lăsându-se pe spinarea mea. 

— Nu e decât un mic heleșteu, Jared, m-a tachinat, aruncându-mi 
in față propriile cuvinte. 

Am clătinat din cap, scrâșnind din dinți. 

N-avea de gând să mă lase să pornesc fără să fie și ea pe moto- 
cicletă. Nu puteam să gonesc așa cum aș fi făcut-o în mod normal, 

de teamă să n-o rănesc cumva. Și să mă retrag nu reprezenta acum 
o opțiune, din cauză că... 

— Sunteţi gata, domnilor? a strigat Zack, iar eu am scos un 
geamăt. 

— Nu, am răspuns în barbă, după care am strigat spre cea din 
spate: Ai face bine să te ţii. 

Am ambalat motorul, în timp ce Pontiacul Trans Am al lui 
Derek huruia alături. 

Tate mi-a strâns mai tare mijlocul cu brațele, făcându-mă să 
mă întreb ce părere avea Ben despre toate astea. Fără îndoială că 
urmărea totul. Oare l-o fi prevenit Tate, înainte de a se urca în 
spatele meu? 

— O să mi-o plătești pentru asta, am amenințat-o. 

— N-ai decât să încerci, mi-a răspuns. 

Şi-a lipit nasul de mine, gâdilându-mi urechea cu răsuflarea ei. 

Pe buze mi-a apărut un zâmbet care n-aș fi vrut să mai dispară. 

— Pe locuri! a strigat Zack. 

Am întors capul spre pistă, încordându-mi mușchii brațelor. 

— Fiţi gata! 

I-am simţit trupul lui Tate devenind rigid, lipit de al meu. 

— Start! 

O fierbinţeală fluidă mi-a inundat corpul și atmosfera s-a 
umplut de urlete în timp ce țâșneam, cu roțile învârtindu-se, dega- 
jând fum și miros de cauciuc încins, avântându-ne pe pistă. 

Partea din spate a motocicletei se clătina din cauza greutății 
suplimentare cu care nu eram obișnuit, așa că am strâns coarnele 
mai tare în mâini, străduindu-mă să stau drept. Derek a ţâșnit 
înaintea mea, dar am prins viteză imediat, accelerând și trecând pe 
lângă el, cu Tate izbucnind într-un râs surescitat. Brațele ei înfri- 
coșate m-au strâns mai tare; îmi plăcea la nebunie să-i simt căl- 
dura pe spinare. Totdeauna îmi plăcea la nebunie când eram cu ea 
pe motocicletă. 

Dar, când am luat primul viraj, am călcat imediat frâna. 

— Fir-ar să fie! am bodogănit, resimțind din plin cum greuta- 
tea suplimentară din spatele meu mă trăgea într-o parte și-mi strica 
echilibrul. 

Nu puteam să iau virajele așa cum eram eu obișnuit în curse — 
accelerând și aplecându-mă cât mai mult spre sol —, din cauză că 
nu eram pe motocicleta mea pentru curse, plus că nici nu eram 
singur. 

Tate a icnit, lăsându-și trupul pe spinarea mea, fiindcă stătea 
mai sus decât mine și era aplecată. 

Am lăsat piciorul în jos, atingând razant solul în timp ce luam 
virajul, și am simţit-o clătinându-se în spatele meu. Derek a cla- 
xonat, derapând pe lângă mine, dar am apăsat pe accelerație și 
m-am repezit imediat după el. 

Simţeam în spate cum se zguduia pieptul lui Tate și-mi dădeam 
scama că râdea. Mi-am încleștat maxilarul. 

Bine măcar că tăcea acum, savurând situația în care mă pusese. 

Prindeam viteză, fiind capabil să-l depășesc, în linie dreaptă, 
insă virajele mă omorau. N-avea niciun rost. 

FI putea să ia virajele mai repede, fiindcă nu era nevoit să înce- 
tincască atât de mult — sau să-și facă griji pentru siguranța altei 
persoane din mașină —, în timp ce eu nu puteam să mă concen- 
trez, din cauză că Tate era lipită de corpul meu și de mintea mea 
și ştia bine ce făcea. 

Echilibrul meu se dusese pe copcă, și ea știa că aveam grijă să 
n o rănesc. Într-o mașină, ar fi fost oarecum apărată, dar așa... 
Muream de frică și nu voiam să-mi asum riscul. Ea se tot foia, ne 
«lătinam și n-aveam cum s-o protejez, dacă s-ar fi întâmplat ceva. 

Când am ajuns la al patrulea viraj, Derek era deja aproape de 
linia de sosire și mi-am simţit stomacul întorcându-se pe dos când 
am trecut și eu peste ea, încetinind și oprindu-mă dincolo de tri- 
buna oficială, simțind dogoarea rușinii pe toată pielea. 

Fir-ar a naibii de treabă! 

Roman era asaltat de spectatori. A coborât din mașină, zâm- 
bind cu gura până la urechi. 

Mi-am scos casca, simțindu-mă mai umilit ca niciodată. 

Tocmai pierdusem o cursă cu motocicleta împotriva unui vechi 
rival și abia dacă mai puteam să stau în fața a o sută de oameni cu 
care am fost la liceu. 

N-o s-o omor. N-o s-o lovesc. 

Dar o să-i fac anumite chestii, mi-am Zis, trântindu-mi casca pe 
ghidon. O multime de chestii distractive. 

Mi-am lăsat capul în jos, inspirând și expirând regulat, în timp 
ce Tate cobora de pe motocicletă și venea în faţa mea, scoțându-și 
casca. 

— Ştii, a început ea, cu ochii spre Roman, l-ai făcut al naibii de 
fericit. În viața lui Derek nu se întâmplă prea mare lucru, mi-a zis 
cu un aer gânditor. Are câțiva prieteni, plus Loop, dar atât. El n-o 
să fie niciodată omul care să se ridice până în vârf sau să aibă 
lumea la picioare. Euforia asta probabil c-o să-l ţină cam o lună. 

Buzele ei au schițat un mic zâmbet, m-am uitat spre el și l-am 
văzut râzând cu prietenii, savurând laudele și admiraţia. Era clar 
că victoria îl făcuse să se simtă bine și, probabil, îl făcuse să arate 
bine. Mi-am întors privirea spre Tate, dându-mi seama ce făcuse 
pentru el. 

Am clătinat din cap și i-am zâmbit cu jumătate de gură. 

— Ce i-ai promis dacă învinge? 

— Nimic, a răspuns. Doar i-am garantat c-o să câștige. 

— Erai foarte sigură, am zis, dându-mi seama că îi destăinuise 
planul ei de a se urca în spatele meu. 

A încuviințat. 

— Mă place și are încredere în mine. Mai multă decât în tine. 

— Minunat, am replicat sec. 

Tate a făcut semn în direcția lui. 

— Ia uită-te la el, a zis zâmbind. Probabil că nu s-a mai simțit 
atât de bine de mult timp. 

Apoi și-a întors privirea spre mine. 

— El n-are nevoie de recompense. N-avea nevoie decât de 
victorie. 

M-am uitat și eu la Roman, dându-mi seama că Tate avea drep- 
tate. El nu mai reprezenta un pericol pentru mine, iar eu aveam 
multe motive de bucurie. Nimeni nu pățise nimic rău. 

Tate a oftat din rărunchi. 

— În schimb, e de-a dreptul nașpa pentru tine, m-a tachinat, 
cu o expresie de falsă compătimire pe chip. Jared Trent, pilot de 
perspectivă în circuitul curselor de motociclism, să piardă în fața 
unui amator, într-un heleșteu mic ca ăsta? Pfui! a exclamat ea, 
izbucnind în râs. 

Și am privit-o cum se îndepărta, crispându-mă când a ajuns la 
Ben și și-a încolăcit brațele în jurul lui. 

M-am urcat pe motocicletă, cu ochii la Tate. 

Categoric, era timpul să-mi joc cartea. 


* 


Acum un an și jumătate nu fusesem stârnit, așa că, de ce naiba 
eram acum? 

M-am foit un pic pe șaua motocicletei, vârtejul de fierbințeală 
țâșnindu-mi din stomac până în vintre, și i-am privit, dorindu-mi 
ca el s-o atingă. 

Chiar voiam să văd așa ceva. 

ÎI provocam mintal să-și strecoare mâna blestemată mai sus pe 
coapsa ei, ca să simt mai mult din ceea ce mi-a lipsit în ultimii 
doi ani. 

Numai Tate avea efectul ăsta asupra minţii mele. Numai ea îmi 
mai tulbura corpul în asemenea hal. 

Nu s-a schimbat nimic. 

— Jared, ce tot faci? aud vocea gâtuită a Pashei când deschide ușa 
camerei de hotel. 

Duc paharul la gură și dau pe gât restul de whisky, arsura tăriei 
sfâșiindu-mi gâtul înainte de a-mi încălzi stomacul. Lăsând paharul 
să cadă pe podea, mă trântesc pe pat — unul dintre numeroasele paturi 
pe care am dormit singur, absolut fidel lui Tate — şi simt cum lacrimile 
îmi umezesc colțurile ochilor. Dar strâng din dinți, refuzând să le dau 
frâu liber. 

Nu vreau decât să mă lase toată lumea în pace. 

Respir pe nări, sfidător, fortându-mă ori să uit, ori să accept ceea ce 
am văzut în seara asta prin fereastra camerei lui Tate. 

Ea are un iubit. 

Tavanul se învârte deasupra mea şi-mi duc mâinile la cap, apă- 
sându-mi palmele pe ochii închiși. 

În urmă cu şase luni, Tate mă iubea, iar acum nu însemnam nimic 
pentru ea. Ultima dată când n-am însemnat nimic pentru ea — 
ultima dată când mi-a vorbit dur şi a încercat să mă convingă că nu 
contez — i-am furat primul nostru sărut. 

Și am știut că mintise. 

Acum însă... mi-a demonstrat că m-a uitat. 

Nu reuşesc să împiedic căderea primei lacrimi. 

— Tate, oftez, ștergându-mi repede fata. 

— Cine e Tate? se interesează Pasha, părând îngrijorată, şi-mi 
dau seama că nu înțelege nimic din toate astea. Jared, ce faci, plângi? 

— Iesi și lasă-mă-n pace, mârâi la ea. 

Îi dădusem cheia mea de rezervă, ca să poată să intre şi să ia orice 
aș putea să uit aici, din ceea ce-mi trebuie pentru cursa de mâine, 
numai că, din nefericire, ea probabil a auzit tămbălăul de adineauri, 
când am dat cu piciorul în minibar şi am spart o sticlă. 

— Ai cursă la zece dimineata! strigă ea. Trebuie să fii pe pistă la 
sapte și esti beat criță! 

Mă ridic brusc în șezut. 

— leşi! zbier. leşi naibii odată! 

— Ce se-ntâmplă aici? aud o voce bărbătească şi-mi dau seama 
imediat că e Craig Danbury, managerul echipei. O, Doamne, bombăne 
el în barbă, probabil remarcându-mi starea. 

Nu-mi ridic privirea, dar tot îi zăresc pantofii, aproape de ușă. 

— Ce naiba a pățit? 

— Nu știu, îi răspunde Pasha. Și habar n-am dac-o să fie bun de 
ceva mâine. 

Îmi strân g capul între palme, incapabil să mă concentrez la altceva 
ce nu e Tate. Ea nu m-a așteptat. De ce nu m-a așteptat? 

Mă cuprinde furia și am chef de bătaie. Vreau să dau în cineva. 

— Ar face bine să fie, se răsteşte Craig. Nu mă interesează ce va 
trebui să faci. Adu-i o fată sau dă-i o pastilă... numai fă-l să fie sută la 
sută refăcut până dimineaţă. 

Î] aud cum se îndepărtează si scutur din cap. Simt că-mi pierd con- 
zrolul şi urăsc senzația asta. Nu vreau să mă mai simt niciodată așa. 

Pasha se lasă în genunchi în fata mea şi-şi pune mâinile pe ante- 
brațele mele. 

— Jared, zice pe un ton rugător, spune-mi ce naiba ai pățit. 

Închid ochii, simțind că mă clatin. 

— Am pierdut-o pe Tate, îi răspund în şoaptă, cu usturimi în ochi. 

— Cine e Tate? se interesează ea. E prietenă cu tine? 

Izbucnesc într-un râs amar, plăcându-mi oarecum felul în care 
sună. Îmi doresc ca vecinii noștri să fi avut, acum zece ani, un băietel, 
nu o fetită. Îmi doresc ca Tate să fi fost un băiat cu care să fi mers la 
școală, nu o fată care să-mi placă, pe care s-o terorizez și de care să mă 
îndrăgostesc. 

Îmi doresc ca lumea mea să nu se fi învârtit niciodată în jurul ei. 
Poate că am fi fost amândoi mai fericiţi. 

— Bea, imi poruncește Pasha, întinzându-mi o sticlă cu apă. 

O iau cu o mișcare leneșă, îi desfac capacul și dau pe gât tot conți- 
nutul. După ce termin de băut, împinge spre mine altă sticlă. Scutur 
din cap. 


— Ajunge. Acum lasă-mă în pace. 

— Nu, insistă ea. Mâine ai cursă. Ai o răspundere fată de mine și 
fară de echipa ta. Bea asta și pe urmă intră la duș, până mă duc eu să 
fac rost de aspirină şi mâncare. Trebuie să scoatem alcoolul din tine. 

Pleacă, iar eu trag adânc aer în piept, încercând să nu iau în seamă 
nodurile din stomac, despre care ştiu că nu sunt din cauza alcoolului. 
Beau cu îngbițituri mari și a doua sticlă de apă, mă ridic pe picioarele 
nesigure, îmi scot blugii și boxerii și mă îndrept spre baie. 

Nu vreau o viaţă fără Tate. Nu vreau nimic în care să nu fie ea. 

Intru sub duș şi mă clatin când dau drumul la apă. Tresar violent 
când jetul fierbinte îmi izbește trupul şi, chiar dacă mi-ar trebui un 
duș rece ca să mă trezesc, torentul fierbinte îmi mai domolește nervii. 

Las capul în jos, permițând cascadei să mi se reverse pe ceafă și pe 
spinare, şi simt deodată primul strop de pace din seara asta. 

Tate a fost totul pentru mine mult timp și, într-un fel, am crezut 
c-o să fie mereu. Nu m-am îndoit niciodată de asta. 

La drept vorbind, am făcut tot posibilul ca să rămân în viaţa ei, fie 
cu bune, fie cu rele. 

Și atunci îmi dau seama. L-am dat prea multă putere asupra mea. 

Primul meu impuls, astă-seară, când am văzut-o cu altul, a fost să 
lovesc pe cineva, să urlu la ea, să-i înfrunt pe amândoi, dar ceva din 
interior m-a retinut. 

Întotdeauna am încoltit-o, am asaltat-o şi m-am luptat cu ea, dar 
nu voiam să mai fiu băiatul ăla. Plecasem, mai întâi de toate, ca să mă 
pot maturiza. 

Aud ușa de la baie închizându-se şi trag perdeaua doar cu vreo doi 
centimetri, suficient cât să văd o femeie tânără apropiindu-se. 

Mă privește, iar eu îmi netezesc cu Palma părul de pe creştel, stră- 
duindu-mă s-o identific. Mi se pare vag cunoscută. 

— Tu cine eşti? o întreb, gândindu-mă că poate o fi vreo fană sau 
asistenta cuiva; de multă vreme n-am mai acordat atenţie altor femei, 
așa că nu eram sigur. 

În ochii ei mari, căprui, văd o urmă de timiditate. 

— Pasha s-a gândit că poate ai nevoie de un masaj, îmi răspunde, 
cu o voce care sună cât se poate de nevinovată. 

Mijesc ochii și-o privesc cum începe să se dezbrace încet, fără să mă 
slăbească din ochi, şi-mi devine clar ce-a vrut să spună. 

Încremenesc, expirând încet. 

Părul ei şaten-deschis i se revarsă pe umeri şi pulsul mi se accelerează 
în timp ce, unul după altul, toate lucrurile de pe ea dispar şi rămâne 
goală în fata ochilor mei. 

Șoptesc ceva neauzit, forțându-mă să-i spun să plece. 

Spune-i să plece și gata. 

Ea tace, dar îi zăresc expresia jucăuşă din ochi când își lungește 
gâtul spre mine, așteptând o invitaţie. 

— Vrei să plec? mă întreabă cu o voce blândă, deşi totul din 
înfățișarea ei îmi dă de înteles că ştie că nu vreau. 

Îmi las privirea să se plimbe pe trupul fetei şi aproape că simt cât ar 
fi de caldă dac-aș atinge-o. 

Cât de plăcut ar fi să am pe cineva în patul meu. 

Vreau să plece, dar nu vreau să fiu singur. 

Zâmbetul lui Tate îmi pluteşte prin minte şi-mi încordez maxila- 
rul când o văd pe fată că se apropie, prezenţa ei zbârlindu-mi părul de 
pe brațe. 

Mă privește cu un mic zâmbet pe buze şi încep să am o erectie când 
mă gândesc la imaginea ei, așteptându-mă dornică pe pat. Aş putea să 
închid ochii şi să mă duc spre ea, să mă abandonez în actul sexual şi să 
mă debarasez de furie şi de durere, să mă folosesc de ea așa cum m-am 
folosit de atâtea femei, numai că... 

Numai că niciodată n-am avut nimic de câștigat din așa ceva. 

Mâine-dimineaţă o să mă urăsc și-o să detest aventura asta ieftină, 
pentru că nimic nu se compară cu momentele în care faci sex cu ființa 
iubită. 

Simt zeci de ace înțepându-mi gâtul pe dinăuntru şi înghit cu greu. 

— Da, rostesc cu o voce gâjâită. Vreau să pleci. 

Mă privește derutată şi un pic ofensată; lasă capul în jos, probabil 
încercând să înțeleagă de ce n-o vreau. 

Trag perdeaua la loc și, în cele din urmă, aud ușa deschizându-se și 
închizându-se, moment în care simt o imensă ușurare. Pentru o clipă, 

imaginea lui Tate mi se estompează în minte și fiecare centimetru din 
corpul meu se simte lovit de un nou val de energie. 

Nevoia mea de Tate mă împinsese să fac foarte multe lucruri rele în 
trecut şi să iau foarte multe hotărâri greșite, fără să-mi dau seama în ce 
măsură îmi lipsea și acum controlul asupra propriei fericiri. 

Ea fusese totul, iar eu mă înfrânasem, jucând teatru și luând atâtea 
hotărâri greşite, fiindcă mintea îmi era atât de înnegurată de ea... şi 
așa ceva nu vreau să se mai întâmple. 

Ies de sub duş, îmi înfășor mijlocul cu un prosop și mă duc în pal. 

Mâine am cursă. 

În ultimul an și jumătate, au existat vreo două femei, care au 
apărut și au dispărut, dar niciodată nu s-a întâmplat din cauză că 
aș fi fost supărat sau că aș fi vrut să mă răzbun. Am încercat doar 
să-mi văd mai departe de viață, exact cum a procedat Tate. Am 
vrut să mă întorc și să lupt pentru ea, dar nu înainte de a fi sigur că 
eram ceea ce-i trebuia. Și poate că oricum nu m-ar mai fi vrut, din 
moment ce a trecut mai departe. Prin urmare, fie și-așa. 

Timp de un an și jumătate, în mine s-a dus un război între ceea 
ce-mi doream și ceea ce consideram că era corect. Ori o recapăt 
și-o iubesc pentru tot restul vieții, ori o las în pace, fiindcă nu i-am 
provocat vreodată altceva decât suferință. 

Numai că astăzi, când am venit acasă și am revăzut-o, atât mi-a 
trebuit. Războiul din mintea mea a pierit cu totul. 

Ea era a mea. Îi eram sortit. 

Am privit-o, peste ringul de dans, stând la masa plină de prie- 
tenii noștri cu paharele în față, în timp ce mâna lui Ben i se odih- 
nea alene pe coapsă; mi-am încordat maxilarul ca să-mi înăbuș 
zâmbetul. 

O atingere ca aceea nu era suficientă pentru ea. 

Nu și pentru ea. 

Tate nu era o flacără cu ardere lentă. Ei îi plăcea să fie ațâțată. 

Din boxe a început să se audă „I Get Off”, a trupei Halestorm, 
și câțiva dintre vechii noștri prieteni din liceu s-au apucat să cânte 
pe ringul de dans. Am zâmbit în sinea mea, gândindu-mă că piesa 

aceea îmi amintea mereu de ea și de cum am crescut amândoi, cu 
ferestrele camerelor noastre față-n față. Se distra de minune tachi- 
nându-mă cu fereastra aia, când eram împreună. 

Telefonul din mâna mea a vibrat. Am glisat cu degetul pe ecran 
și am văzut că era un SMS de la Jax. 


Ce-ai de gând să faci când o s-o vezi plecând cu el astă-seară? 


I-am întâlnit privirea fratelui meu, pe deasupra ringului de 
dans, iar el mi-a adresat un mic zâmbet atotcunoscător. 

Ce nemernic! 

Telefonul mi-a vibrat iar. 


Habar n-ai, nu-i așa? 


Am trântit telefonul pe masă și i-am arătat degetul mijlociu. A 
izbucnit în râs și a întors capul spre Madoc, care-i împărtășea 
amuzamentul. 

Ce era să fac? S-o târăsc de păr până la mașina mea? Mda, 
sigur aș fi crescut în ochii ei făcând asta. 

Și totuși, el avea dreptate. În niciun caz n-aș putea să mă împac 
cu gândul că ea ar pleca împreună cu altcineva. Oricât de mult aș 
fi învăţat să-mi stăpânesc pornirile, ea era scânteia care-mi pro- 
voca explozia. 

Indiferent ce-ar fi însemnat vrăjeala ei cu ăla de-acum un an și 
jumătate, nu fusesem martor decât la câteva minute din toată 
povestea. Acum era cu totul altceva. Ben nu era un băiat rău, iar 
Tate îl cunoștea destul de bine. Chestia asta dintre ei putea să 
avanseze repede. 

Fata de lângă mine s-a lăsat peste brațul meu și am privit-o, 
aproape dorindu-mi s-o pot lua cu mine acasă. Mă simțeam 
supraîncărcat de energie și de adrenalină și-mi doream o fată în 
patul meu în seara asta. 

Aș putea să mă prefac că vreau s-o iau cu mine. Aș putea să mă 
conving pe mine însumi că asta vreau și să-mi las trupul să fie 
excitat de al ei, să mă deconectez de toate, să mă arunc în jocul ăsta 
și să-l joc pentru un timp, dar asta ar însemna să forțez nota. Nu 
exista decât o fată pe care mi-o doream, iar ea știa exact ce-mi 
plăcea și ce nu. 

— Porcule! 

Mi-am întors iute capul spre ringul de dans și am văzut-o pe 
Pasha, care tocmai îl îmbrâncea pe un tip. 

Minunat. O senzaţie sâcâitoare m-a inundat ca o ploaie de vară 
și m-am ridicat, lăsând mâna fetei să-mi cadă de pe coapsă. 

Pasha se îmbătase îndeajuns cât să se lase invitată la dans de un 
tip, dar acum își revenise în fire și considerase că n-avea nevoie de 
atenţiile lui. 

Tipul — aproape de treizeci de ani, după cum arăta — a zâm- 
bit cu gura până la urechi și a apucat-o de șolduri, trăgând-o spre el. 
— Termină! s-a răstit Pasha, lovindu-i din nou peste mâini. 

Am pornit spre ei, știind precis ce urma să se întâmple. 

Pe ringul de dans, oamenii erau, practic, umăr lângă umăr, așa 
că lupta lor n-a trecut neobservată. Madoc, Fallon și toți ceilalți de 
la masa lor își lungiseră gâturile. 

Individul a apucat-o de braţ. 

Fir-ar să fie! 

Mi-am făcut loc prin mulțime exact la timp ca să prind mo- 
mentul în care Pasha l-a plesnit peste față. 

— Căţeaua naibii! a urlat el, ţinându-se de obraz. 

Am sărit între ei, proptindu-mă în fața Pashei. 

— Înapoi, am scrâșnit printre dinți spre el, încordându-mi 
mușchii când am văzut că încerca să înainteze. 

— A dat în mine! a mârâit el. 

M-am împins în el, fără să-l slăbesc din ochi. 

— Mai bine ea decât să dau eu, am rostit amenințător. 

Individul a ezitat puţin, probabil cântărindu-și opțiunile, după 
care mi-a întors spatele și a ieșit de pe ringul de dans. Am răsuflat 

ușurat, deopotrivă enervat pe Pasha. Făcea mereu din astea. Îi lăsa 
impresia câte unuia că ar avea o șansă, ca până la urmă să se sus- 
tragă când își dădea seama că, la urma urmei, nu-l voia. Era cazul 
să înceteze să se dea drept cine nu era. 

M-am întors spre ea. 

— Eşti bine? am întrebat-o, dar am observat că nu mă privea. 

A clătinat din cap, mușcându-și buza de jos. 

— Sunt gay, nu-i așa? a murmurat, de parcă tocmai și-ar fi dat 
seama. 

Am pufnit, dând aprobator din cap. 

— Știu, am zis. 

A ridicat brusc capul și a mijit ochii, surprinsă. Ea chiar cre- 
zuse că n-o bănuiește nimeni. 

— Tata mă urăște, a zis îmbufnată. Acum o să mă urască și mai 
mult. 

Am cuprins-o cu brațul pe după gât și am condus-o la margi- 
nea ringului de dans. 

— Ştii care e partea cea mai grozavă când e vorba despre fami- 
lie? am rostit meditativ. Rudele nu ţi le-ai ales, așa că nu răspunzi 
pentru ele. Partea grozavă la prieteni e că pe ei poți să-i alegi. 

Am tras cu piciorul un scaun din lemn de la masa lui Madoc, 
îndemnând-o pe Pasha să se așeze pe el. 

— O știți pe Pasha, nu? am zis, făcând semn din cap spre prie- 
tenii mei, fără ca îmbujorarea obrazului meu drept să-mi treacă 
neobservată în clipa în care am simțit privirea lui Tate îndreptată 
spre mine. 

— Bună, s-au auzit murmure din jurul mesei. 

Am rămas în picioare, ţinându-i scaunul asistentei mele, iar 
Fallon s-a ridicat și a luat o sticlă cu bere din frapiera lor. I-a des- 
făcut capacul și a așezat-o în fața Pashei. 

I-am mulţumit lui Fallon cu o înclinare a capului, conștient de 
faptul că prietenii mei însemnau cel mai bun lucru pe care i-l 
puteam oferi Pashei în clipa aia. 

Ochii mi-au alunecat spre Tate și, chiar dacă privea fix în gol, 
peste masă, știam că prezența mea era singurul lucru de care era 
conștientă. 

Valurile părului ei desfăcut îi cădeau peste un umăr, acope- 
rindu-i pieptul. Stătea nemișcată și tăcută, parcă așteptând să fac 
sau să spun ceva. 

Privirea mi-a căzut pe mâna lui Ben, care-i mângâia interiorul 
coapsei, după care am observat că și ea își ținea mâna pe piciorul 
lui. 

Strângând din dinți, m-am întors să traversez iar ringul de 
dans, când m-am auzit strigat de Madoc. 

— Frate, stai aici, m-a îndemnat el. Haide. 

Am râs către toate perechile de ochi îndreptate spre mine. 

— Nu prea cred, am zis, adăugând: o incomodez pe Tate. 

M-a țintuit imediat cu privirea, îngustându-și ochii. 

— Avem aceiași prieteni, Jared. Pot să mă împac cu asta. 

Mi-am lungit gâtul, simțind cum amuzamentul îmi încălzea 
pielea. 

— Pe bune? am provocat-o. Abia respiri. Ţii pumnii strânși. 
Eviţi să mă priveşti, am precizat, plimbându-mi privirea pe ea, de 
sus până jos. Și nu țineai mâna pe el — aici mi-am arcuit o sprân- 
ceană spre Ben — până să vin eu încoace. 

Am zâmbit cu superioritate, savurând tăcerea care mi-a întâm- 
pinat cuvintele. 

— Ai dreptate, am continuat s-o tachinez. Nu te incomodez. 
Te emoționez. 

Știam că aveam dreptate. Știam că, dacă i-aș fi atins obrajii, 
le-aș fi simțit căldura, și dacă i-aș fi pus mâna în dreptul inimii, aș 
fi găsit-o galopând. 

Şi totuși, oricât de satisfăcut aș fi fost pentru că-i ghicisem sta- 
rea de spirit, nu înțelegeam de ce nu sărea de pe scaun ca să mă ia 
la palme. 

Nu e vorba că Tate ar fi excesiv de violentă, dar măcar să fi țipat 
la mine. 

În loc de asta, un colț al buzelor ei pline, trandafirii, s-a arcuit 
într-un rânjet sinistru când s-a ridicat și m-a fermecat cu ochii ei 
precum cerul pe furtună. 

A ridicat dintr-o sprânceană, părând amuzată. 

— E moţionată? a repetat. De fapt, mă distrează că-ți închipui 
că ocupi mai mult decât un loc minuscul în amintirile mele, Jared. 
Ai fost foarte ușor de uitat. 

S-a apropiat de mine cu pași calmi, regulați. 

— Și chiar mă distrează când privesc spre trecut și mă gândesc 
la cât m-am amăgit în privința ta. 

Tonul ei condescendent m-a făcut să scrâșnesc din dinți. Ce 
naiba, o amintire? 

Eu sunt zoaze amintirile ei. 

— Tu nu știi să câştigi o dispută decât dând cu pumnul, a con- 
tinuat pe același ton batjocoritor. Comportamentul tău antisocial 
m-a plictisit de moarte, iar lipsa abilităților tale conversaționale în 
public mi s-a părut jenantă, ca să nu zic mai mult. 

Ce mama naibii? 

Privirea mea înfierbântată s-a concentrat asupra ei; am ridicat 
capul fără grabă, simțind furia care-mi învolbura pieptul. 

Am anulat distanța dintre noi cu un ultim pas și mi-am ațintit 
ochii în ochii ei, în timp ce-i adulmecam mirosul delicat. Mi-am 
arătat colții, dând frâu liber temperamentului pe care atâta timp îl 
ținusem sub control. 

— Îşi plăceau destul de mult abilitățile mele conversaționale 
atunci când eram singuri, am precizat, continuând și accentuând 
fiecare cuvânt. În mașină, pe mașină, în dușul meu, pe patul tău — 
m-am aplecat și mai mult spre ea, mârâind —, pe aproape fiecare 
podea din aproape fiecare cameră a casei tale, tare-ți mai plăceau 
abilitățile mele conversaționale atunci. 

Am auzit pe cineva pufnind în spatele lui Tate, iar privirea 
ochilor ei mari și furioși s-a oprit asupra lui Juliet. Prietena ei a 
ridicat capul, dar i-a căzut fața când a văzut căutătura lui Tate. 

Madoc și Jax studiau foarte concentrați podeaua, ascunzându-și 
cu înțelepciune amuzamentul. 

Ben și-a făcut apariţia lângă Tate, luând-o de mână fără să-mi 
arunce nici măcar o privire. 

— Hai să mergem, a zis ferm. 

Tate m-a privit cu o furie care-i încălzea obrajii și a încuviințat. 

— Sigur. 

Dar, în timp ce se lăsa condusă de Ben, s-a oprit și s-a aplecat 
spre mine, șoptind astfel încât s-o aud numai eu: 

— Ai fost bun la anumite lucruri, a remarcat. Doar că nu și la 
altele. 

Plămânii mi s-au golit de aer în timp ce-i priveam cum plecau 
împreună, iar ochii tuturor celor de la masă îmi sfredeleau ceafa. 

Fir-aş al naibii! 

Îmi stârnise toate terminaţiile nervoase din corp și nu-mi mai 
doream altceva decât s-o am sub mine. În ciuda a ceea ce tocmai 
insinuase, că aș fi fost bun numai la un anumit lucru. 

Am zâmbit. 

Data viitoare când avea să-și scoată ghearele, aveam să-i amin- 
tesc de fiecare lucru afurisit la care eram bun. 

— Ştii, nu-i nimic dacă te neliniștește prezența lui, mi-a zis 
Ben încetișor, ținându-mă de mână în timp ce mergeam pe poteca 
din cărămizi ducând spre casa mea. Doar aţi fost împreună mult 
timp, a adăugat. 

Am zâmbit crispată, strângându-l de mână. 

— Jared nu mă neliniștește, am declarat. Mă exasperează. 

Am urcat treptele late din lemn până la lumina delicată de pe 
verandă, unde privirea mi s-a abătut repede spre casa lui Jax, 
remarcând că toate luminile erau încă stinse. 

Mă hotărâsem să mă duc acasă, presupunând că, probabil, 
Jared avea să doarmă la Madoc. 

Adică, atunci când avea să ajungă să doarmă. În definitiv, le 
avea cu el pe Pasha și pe încă o gagică. 

M-am oprit la jumătatea scării, întorcându-mă spre Ben, care 
era cu o treaptă mai jos. 

— Te-aş invita să intri, am zis, trăgându-l ușor de poalele tri- 
coului, dar chiar e totul vraiște. 

O umbră de dezamăgire i-a străbătut fulgerător fața, dar a 
ascuns-o repede cu un zâmbet. 

Dezordinea din casă n-ar fi trebuit să conteze, bineînțeles. Și 
nici nu conta. În camera mea era curat, la urma urmei. 

Adevărul era că mă simțeam prea distrasă ca să-l invit înăuntru 
pe Ben. El merita să-i acord toată atenţia, numai că, în clipele alea, 

trupul și mintea îmi erau prea neliniștite. Prea stârnite. Nu puteam 
să-l las să intre în casă în seama asta. 

FI mi-a susținut privirea, examinându-mi chipul cu o înfățișare 
calmă. Știam că-și dăduse seama de adevăratul motiv aflat în spa- 
tele pretextului meu, numai că n-a spus nimic. A încuviințat dând 
din cap, acceptând situația. 

Ben era băiat bun. Și inteligent. Mi-a spus că sunt frumoasă și 
m-a sprijinit în alegerile mele. Când priveam în ochii lui albaștri, 
aproape că-mi doream să mă pierd în ei. Să descopăr cum m-aș 
simți dacă pielea lui caldă ar fi lipită de a mea. Să văd dacă mă 
putea face să mă simt la fel de bine ca... 

Am tușit încetișor, alungându-mi ideea din minte. 

Ar fi însemnat să mă folosesc de Ben, ca să mă simt eu mai 
bine — ca să simt ceva — și amândoi meritam mai mult de-atât. 
De aceea era nevoie să așteptăm un moment mai potrivit. 

A mai urcat o treaptă, ajungând lângă mine și coborându-și 
buzele spre ale mele pentru un sărut inocent. De data asta avea 
gust de scorțișoară; i-am inspirat lent mirosul de apă de colonie. 
Retrăgându-se, mi-a zâmbit tandru, după care s-a întors să plece. 

Dar l-am oprit. 

L-am apucat de antebraţ și l-am tras înapoi spre mine, lăsân- 
du-mi capul în jos și avântându-mă spre buzele lui, făcându-l să 
tresară violent de surprindere. l-am alintat limba cu a mea și 
mi-am înclinat capul într-o parte, pătrunzând mai adânc și savu- 
rându-i respiraţia întretăiată. Mâna lui Ben mi-a cuprins ceafa și 
obrajii mi s-au încălzit de la apropierea lui. 

Uite așa era. Plăcut. Comod. Săruta bine. 

Doar că nu se întâmpla nimic până când nu luam eu iniţiativa. 
Atunci când încerca să treacă la etapa următoare, mă întreba întâi 
dacă nu mă deranja. Aveam remușcări pentru faptul că mă simțeam 
dezamăgită. În definitiv, el doar încerca să fie politicos. Dar era de 
parcă n-ar fi știut ce anume voiam și era pe deplin bucuros să-mi 

urmeze indicațiile. Aștepta semnalul meu, iar eu nu eram sigură că 
așa ceva ar putea să mă excite vreodată. 

Nu e vorba că aș vrea să fiu dominată. Nu vreau decât să mă 
excite. 

S-a retras încet, cu un zâmbet ceva mai larg, după care, în sfâr- 
şit, s-a întors și a pornit spre mașina lui. 

Am descuiat ușa, am intrat în casă și am auzit imediat zzomo- 
tul de gheruţe pe podeaua din lemn. 

Mi-am ridicat privirea, zâmbind în timp ce Madman gonea pe 
hol, dinspre bucătărie, și se oprea pe gleznele mele. Probabil că 
evadase din cușca lui, din curtea din spatele casei lui Jax, și pătrun- 
sese prin ușița noastră pentru căţel. Jax și Juliet avuseseră grijă de 
el cât timp stătusem la Madoc. Aș fi putut să-l iau cu mine, însă 
urma să fiu atât de ocupată săptămâna asta, încât mă gândisem c-o 
să aibă parte de mai multă atenţie din partea lui Jax și a lui Juliet. 

E un căţel micut — maidanez — pe care eu și Jared l-am găsit 
acum zece ani și, chiar dacă în cea mai mare parte a timpului a stat 
la Jared, m-am bucurat că a fost al meu în ultimii doi ani. 

Animăluțul mă făcea mereu să râd. Chiar și acum, când îmbă- 
trânise, energia îi rămăsese intactă. 

M-am aplecat să-l mângâi pe cap, știind precis ce voia micul 
ştrengar. Mâncare, apă și scărpinat pe burtică: toate în același timp. 

M-am dus la bucătărie, trecând pe lângă debandada lăsată de 
zugravi săptămâna asta în living. Mobila și podelele erau acoperite 
cu cearșafuri albe. Am adulmecat familiarul miros de vopsea. 

Mirosul unor lucruri noi și al unui început de la zero. 

În bucătărie, i-am reînnoit lui Madman proviziile de mâncare 
și de apă, după care am inspirat adânc în timp ce traversam salo- 
nul, savurând vechile amintiri. 

Mama zugrăvea foarte des camerele, în copilăria mea. Îi plă- 
ceau schimbările, așa că mirosul chimicalelor chiar mă reconforta. 
Era mirosul de acasă. 

Și detestam faptul că urma să-l pierd. Tata refuzase două oferte 
bune și, chiar dacă nu cunoșteam motivul, nu mă plângeam. 

Înţelesesem că vânzarea casei era spre binele nostru. Cu toate 
că avea să-mi lipsească apropierea de prietenii mei și nici nu 
puteam să concep că urma să locuiască altcineva aici, știam că 
aveam nevoie să mă îndepărtez de Jared. Să mă îndepărtez de 
amintiri, de fosta lui cameră aflată vizavi de a mea, de un viitor 
plin de întoarcerile lui inopinate în oraș, ori de câte ori îi trăsnea. 

Așa că, da, schimbarea era necesară, oricât ar fi fost de încomodă. 

Odată, când eram mică, am plâns când m-a pus mama să-mi 
donez câteva jucării, înainte de Crăciun. Zicea că trebuia să fac loc 
pentru lucrurile noi pe care avea să mi le aducă Moşul și, chiar 
dacă nu mă mai jucam cu cele vechi, le simțeam aproape ca pe 
niște ființe omenești. Unde aveau să ajungă? Oare acolo aveau să 
fie îngrijite și iubite? 

Mama mi-a zis că prima dată totul e greu. Însă cu cât accepți 
mai des schimbarea, cu atât îți devine mai ușor. Tocmai de-aia 
zugrăvea camerele o dată la fiecare doi ani. 

Schimbările ne pregăteau pentru pierderi, iar ea avusese drep- 
tate. Chiar devenea mai ușor. 

Trebuia să accept posibilitatea unei relații cu Ben sau cu cine 
s-o mai nimeri, iar Jared putea să facă orice avea chef. Așa trebuiau 
să stea lucrurile. 

Şi, oricât de incomodată m-aș fi simțit în prezența lui, știam că 
Jared venise acasă, cel mai probabil, ca să-și vadă mama și să fie 
prezent la nașterea surioarei lui. Nu voiam să-i stric bucuria vizitei. 

Am scos telefonul din buzunar și m-am dus la baie, scriind 
între timp un mesaj, cu degete tremurătoare. 

Înghiţind în sec, i-am expediat mesajul lui Jared. 


Mă lași în pace, te las și eu în pace. 

Am strâns telefonul în mână vreo două secunde, după care 
l-am lăsat pe chiuvetă și am început să mă dezbrac. 

Și, ca să fiu cât se poate de sigură că n-o să mai zăbovesc cu 
gândul la el, sau să mă întreb dac-o să-mi răspundă, sau ce-ar scrie 
dacă mi-ar răspunde, m-am pieptănat, mi-am pus pe mine panta- 
lonii scurți de pijama, albi și subțiri, bluza neagră cu glugă Seether, 
și m-am urcat în pat. 

Am stins lumina, mi-am pus telefonul la încărcat și m-am ghe- 
muit sub pătură. N-aveam de gând să-i aștept răspunsul. N-aveam 
de gând să-i aștept reacția. 

N-aveam să-l aștept. 


M-am frecat la ochi ca să-mi alung somnul, observând în 
sfârșit că aveam un SMS de la Jared. 

Nu pot, spunea mesajul. Și nici tu. 

Privind ecranul telefonului, am văzut că era trecut de ora două 
dimineaţa. Dormisem numai o oră. 

Presupusesem că mesajul era de la tata, fiindcă el uita frecvent 
de diferența de fus orar şi-mi trimitea SMS-uri la ore ciudate. 
Dar, amintindu-mi de mesajul trimis lui Jared, în care-i spuneam 
să mă lase în pace, i-am examinat din nou răspunsul. Ce insinua, 
că n-aș putea să mă stăpânesc? 

— Ce idiot arogant, am mârâit, în timp ce degetele nervoase 
scriau singurul meu răspuns. 

Am șoptit pentru mine însămi în timp ce scriam: Nu vorbi cu 
mine. Nu te apropia de mine. 

Am trântit telefonul la loc pe noptieră și mi-am îngropat faţa 
în pernă, hotărâtă să mi-l alung din minte. 

N-am reușit. 

Am început să lovesc cu pumnii în pat. Ce măgar! 

— Îngâmfat, încrezut, fir-ar al... am mormăit în pernă, detes- 
tând gândul că putea să existe un sâmbure de adevăr în cuvintele lui. 

Îmi aminteam prea bine cât de mult îmi plăcea când el nu mă 
lăsa în pace. Locul preferat al lui Jared era oriunde putea să mă 
dezbrace de tot. 

Telefonul a bâzâit și ecranul s-a aprins din nou, iar eu am clipit, 
știind că nu trebuia să-l iau în seamă. 

Dar, chiar și-așa, am ridicat capul, încă încruntată în timp 
ce-am citit mesajul de pe ecran. 


N-o să mă apropii de tine. Încă. Prefer să te urmăresc de la 
distanță. 


Mi s-a tăiat respirația. 

— Ce? am șoptit vorbind singură și împreunându-mi sprânce- 
nele. 

Să mă urmărească? Am înghiţit în sec, străduindu-mă să-mi 
recapăt stăpânirea, nefiind sigură dacă citisem bine. Am luat tele- 
fonul, am aruncat pătura de pe mine și m-am dus în vârful picioa- 
relor până la capătul celălalt al patului, de unde m-am zgâit afară 
prin ușile mele din sticlă și prin frunzișul dens al copacului. 

Unde ești? i-am scris, fiindcă nu vedeam nicio lumină în fosta 
lui cameră. Cum ar putea să mă urmărească altfel decât dacă ar 
putea să mă vadă? Dintr-odată, am încremenit, văzând cum se 
strecura o dâră de lumină prin perdelele mele subțiri, de la o ve- 
ioză din camera lui, acum luminată. 

Mi-am dat părul după ureche și o fierbințeală nervoasă mi-a 
inundat pieptul. Mi-am suflecat mânecile și mi-am încrucișat 
brațele la piept, inima bătându-mi agitată. 

Jared și-a făcut apariția la fereastră, așa că m-am retras, ascun- 
zându-mă în întuneric. 

— Fir-ar să fie! am exclamat în șoaptă, ca și cum mi-aş fi 
închipuit că putea să mă audă. De ce e acasă la el, şi nu la Madoc? 

Bine măcar că, din moment ce el avea lumina aprinsă, eu 
puteam să-l văd, dar el nu putea să mă vadă pe mine. 

Avea încă pe el pantalonii negri de mai devreme, însă cureaua 
și tricoul dispăruseră. Stătea acolo, privind ca și cum ar fi știut 
precis unde eram. Chiar și de la depărtare, puteam să-i zăresc 
expresia jucăușă din ochi și știam, fără vreo umbră de îndoială, că, 
dacă aș deschide ușa, el ar veni. Exact ca pe vremuri. 

Conștientizarea asta mi-a dat fiori. 

Și-a ridicat telefonul la nivelul taliei, scriind ceva, iar eu mi-am 
lăsat ochii să zăbovească pe trupul lui: mușchii abdominali, com- 
pacți și înguști, ale căror contururi le urmărisem cu buzele nu o 
dată. 

Am gemut încet, abătându-mi privirea. 

Telefonul a vibrat și am glisat cu degetul pe ecran ca să citesc 
mesajul. 


Ai fost mai mult decât frumoasă în seara asta pe pistă. 


Am mijit ochii, străduindu-mă să rămân imună în privința 
laturii lui tandre. Și-o etala rareori, ceea ce o făcea să aibă un impact 
și mai puternic, iar eu nu voiam să-mi spună cuvinte frumoase. 


Chiar și după atât timp tot mă înnebunești. Încă te vreau, Tate. 


— Nu, am şoptit spre nimeni, după care, oftând, m-am așezat 
pe marginea patului, încă zărindu-i cu coada ochiului silueta întu- 
necată. 

Mi-a lipsit felul în care îţi mișcai corpul în același ritm cu al 
meu, a scris apoi. Mi-am lăsat capul să-mi cadă în piept, citind 
mesajele pe măsură ce soseau. 


Dar nu l-am uitat niciodată. 

Îmi amintesc fiecare centimetru din pielea ta. Gustul tău, fie- 
care sunet pe care-l scoteai... 


Lumina lunii mi s-a revărsat atunci în poală și am văzut cum 
mi se albeau degetele în timp ce strângeam telefonul. 

El chiar cunoștea fiecare centimetru din mine și putea să mă 
mânuiască la fel ca pe un instrument. Gura și mâinile lui porunci- 
toare erau atât de lacome... Mi-am lăsat capul să cadă pe spate, 
simțind cum o dâră de transpirație mi se scurgea pe șira spinării. 

Fir-ar să fie! 

Degetele mă furnicau, fiindcă știam ce încerca el să facă și nu 
voiam să se oprească. 


Se pare că astă-seară tu ai abilități conversaţionale slabe, a 
scris. 


Mi-am dat ochii peste cap. 

Chiar dacă tu crezi că te-ai schimbat, nu e așa. Știu că încă 
mă simți, a scris, și am scrâșnit din dinți la aroganța lui, chiar dacă 
amintirea m-a făcut să strâng din coapse. 

De-atâtea ori am fost în tine, a continuat cu tachinările. Spune-mi 
că-ți amintești, că altfel voi fi nevoit să-ți amintesc eu. 

Am închis ochii, pulsul zvâcnindu-mi prin tot corpul ca o tobă. 

Jared. 

Mi-am frecat coapsa cu mâna, plăcându-mi freamătul dintre 
picioare. Trecuse atât de mult timp! 

— Fir-ar al naibii, am icnit. 

Vrei să mă opresc? m-a întrebat. 

Respiram scurt, precipitat, în timp ce priveam fix ecranul. 

Haide. Spune-i să se oprească, mi-am poruncit mie însămi. E o 
tâmpenie, iar el nu se poate să te aibă. 

Numai că pielea îmi luase foc. Și mă simțeam ca și cum aș fi 
ajuns acasă. 

Ca și cum căldura și pacea și indiferent ce s-a schimbat în viața 
mea, oamenii pe care i-am cunoscut, lucrurile pe care le-am pierdut 
sau locurile în care am trăit, toate astea, dacă mă aflam pe orbita 
lui, ar fi însemnat acasă. 

Chiar și când aveam unsprezece ani și trecuse un an din ziua 
în care a murit mama, în acea zi Jared a fost farul meu. Nu s-a 
clintit de lângă mine, nici măcar când l-am ignorat. Doar m-a 
împins în leagănul nostru făcut dintr-un cauciuc vechi, în curtea 
din spatele casei, timp de două ore, până când, în sfârșit, m-am 
oprit din plâns și am început să vorbesc. Era prietenul meu. 
Aveam o bază solidă. 

lar apoi, când a devenit bărbat, sentimentele au devenit mai 
puternice. Mult mai puternice. 

Stăteam acolo și-mi roteam fundul într-un mic cerc, dăruin- 
du-mi plăcerea frecării dintre pantalonii scurți, slipul tanga și 
piele. 

Mi-a scris din nou și am capitulat, citindu-i mesajul. 


Adoram pielea de pe curbura coapsei tale, Tate. lar interiorul 
coapsei tale... Era paradisul, dar chiar şi acum încă-i simt gustul. 


Pleoapele au început să-mi clipească încet și m-am lăsat să cad 
pe spate, în pat, mângâindu-mi ușor partea adorată de el. 


Mă trăgeai atât de tare de păr... Tatăl tău n-a știut niciodată cât 
de vicioasă ești, în realitate. 


Mi-am trecut podul palmei peste clitoris, prin pantalonii scurți 
de pijama, gemând, gândindu-mă la clandestinele lui vizite mati- 
nale, de dinaintea plecării la școală. Se strecura în cameră, își 
îngropa capul între picioarele mele și totul era atât de intens, încât 
eram nevoită să-mi astup gura cu palma, ca să nu fim auziți. 

În al doilea an de liceu, când ai început cu atletismul... picioa- 
rele ţi s-au tonifiat foarte mult. Am crezut c-o făceai dinadins, ca 
să mă înnebunești. 


Mi-am trecut degetul mijlociu peste miezul încins, prin panta- 
lonii mei subțiri, și n-am mai putut rezista. 

Am început să tânjesc după mâinile lui puternice. 

Mi-am încordat toți mușchii pieptului, făcându-mi sânii să se 
întărească, și mi-am imaginat degetele lui lungi strecurându-se pe 
sub bluza cu glugă, fiindcă el nu putea niciodată să-și țină mâinile 
afurisite departe de pieptul meu. 


Mereu te-ai potrivit perfect cu mine, Tate. Felul în care-ţi arcu- 
iai șoldurile, împingându-te în mine, când te luam pe la spate. 


— Fir-ar să fie, am gemut la acea amintire, mișcându-mi bazi- 
nul în palmă și închizând ochii. 


Aia era poziţia ta preferată, nu-i aşa? 


Nu i-am răspuns, pentru că știa deja. Încă de la faza cu masa 
din bucătărie, mi-a plăcut enorm când mă pătrundea pe la spate. 

Dar nici tu nu te-ai lăsat mai prejos, în toate poziţiile posibile, 
a continuat. Ori de câte ori împingeam, împingeai și tu înapoi. Mă 
înfigeam în tine, iar tu veneai la întâmpinare, ridicându-ţi fundul, 
frecându-ţi sfârcurile de buzele mele și implorându-mi limba. 
Mereu ţi-a plăcut sexul dur. 

Încleștarea pe care o simțeam înăuntru era atât de fierbinte și 
de minunată! Îl doream pătimaș. Nimeni nu m-a înnebunit vreo- 
dată ca el. Valul dorinței m-a invadat și am simțit umezeala tre- 
când prin pantaloni când am început să-mi frec clitorisul mai tare. 

Am închis ochii, închipuindu-mi cum mă răstoarnă pe burtă și 
pătrunde în mine. Fruntea mi s-a acoperit de sudoare când mi-am 
amintit, de parcă ar fi fost ieri, fantastica durere afurisită pe care o 

simțeam de fiecare dată când mă penetra. Era o durere slabă, dar 
o adoram. Intra foarte adânc, iar întinderea și apăsarea dinăuntru 
mi se păreau minunate. 

Am luat telefonul, ca să-i citesc noul mesaj. 


Îţi aduci aminte de seara absolvirii? În mașina mea, lângă lac? 
A fost al naibii de excitant. Rochia ta era ruptă, pe podeaua 
mașinii, și-ţi puseseși la gât cravata mea. Era singurul lucru pe 
care-l aveai pe tine. 


Îmi aminteam. Îl încălecasem pe bancheta din spate, cu cravata 
lui atârnându-mi între sâni. N-a mai putut suporta. M-a atacat ca 
un câine sălbatic, aproape mâncându-mă de vie. 


Tate, tu nici nu ştii ce-mi faci. Mă scoţi din minţi. Cuvintele tale, 
râsul, lacrimile, ochii tăi... tot ce ține de tine mă subjugă. 


— Şi pe mine, am șoptit, în timp ce o lacrimă îmi izvora din 
colțul ochiului, șiroindu-mi pe tâmplă. 

Am înghiţit în sec, frecându-mi picioarele între ele ca să scap 
de durerea aia. 


Acum sunt un om mai bun, dar n-a existat niciodată pentru 
mine o femeie mai bună. N-a existat niciodată cineva ca tine, 


mi-a scris. 


Am strâns din pumni, simțind nevoia să-mi dau drumul. Am 
gemut, dorindu-mi ca el să mă facă să-mi dau drumul, dar am 
izbit cu pumnul în pat, refuzând să-i ofer satisfacția. 

Mă făcuse să sufăr prea mult și, oricâtă atracție fizică ar fi exis- 
tat încă între noi, adevărul ăsta nu se putea schimba. Aveam nevoie 
să-mi amintesc. 


Îmi vine să-i zdrobesc mâinile alea afurisite când te atinge el. 

Dar, sincer să fiu..., a continuat, mă stârnește grozav să văd 
cum alt bărbat are ceea ce-mi doresc eu. 


Mda, exact ceea ce simțeam eu când îl vedeam cu altă femeie. 
Detestam imaginea aceea și mă făcea să sufăr, dar și să mă simt 
posesivă, în același timp. Imi trezea dorința de luptă. 


La drept vorbind, cum sunt acum, cu greu mai rezist. 


Plămânii mi s-au golit de aer și mi-am apucat buza de jos cu 
dinții, aproape zâmbind, dar m-am oprit. Jared — în erecţie și 
pregătit — reprezenta o imagine la care totdeauna îmi lăsa gura 
apă. Mi l-am închipuit cum și-o ținea în mână în clipa aia, chiar 
dacă stăteam întinsă pe pat și n-aveam cum să-l văd. 

A mai trecut un minut până la următorul mesaj. 


Arăţi super. Ar trebui să-ți scoţi bluza aia înainte de culcare. 


Am făcut ochii mari și am ţâșnit din pat, holbându-mă prin 
ușile mele din sticlă. Doar nu mă vedea, nu? Era întuneric la mine. 
Și lumină la el. Mi-am trecut mâna prin păr, înfierbântată la față 
de rușine. 

Privind, cu grijă să nu fiu văzută prin uși, l-am zărit pe Jared, 
încă stând în picioare în lumina aurie a veiozei pe care o aprinsese 
mai devreme. Chiar și prin frunzișul copacului și prin întuneric, 
puteam să-i văd expresia mulțumită de sine, înainte să-și lase 
capul în jos și să mai scrie un mesaj. 


Îmi amintesc totul, Tate, mi-a scris. Şi știu că și tu. 


Am lăsat telefonul să cadă pe pat, văzând cum amuzamentul 
din ochii lui se transforma într-o amenințare în timp ce trăgea 
draperiile și dispărea. 

Fir-ar să fie! 

Alergam pe trotuar, tălpile pantofilor sport atenuând impactul. 
Apoi am sărit peste bordură și am traversat strada. „I Hate 
Everything About You”, de Three Days Grace, îmi urla în căști și 
eram plină de transpirație, de la abdomen și până la cap. 

Eram într-o formă bună și, în mod normal, nu forțam viteza, 
însă faptul că gâfâiam mi-a dat de înțeles că trăsesem prea mult și 
prea tare. Niciodată nu rămân fără suflu în obișnuitele mele aler- 
gări matinale. 

Încetinind, am început să merg pe trotuar, pe partea mea de 
stradă. Am tras de marginea maioului negru și mi-am șters fața. 

Pantaloni mei negri și mulați erau leoarcă de transpiraţie, iar 
materialul îmi provoca mâncărimi pe coapse. 

Mă scoteau din sărite. 

Și coada care-mi atârna pe spate mă scotea din sărite. Picioa- 
rele care mă dureau, precum și faptul că nu reușisem să-mi elimin 
prin alergare toată încordarea mă enervau de asemenea. 

Nu mai fusesem de mult atât de enervată. 

Mă trezise zgomotul motocicletei lui Jared, care-mi străpun- 
sese somnul ca un șuvoi de apă fierbinte pe piele. Am rămas întinsă 
pe pat, lipită de saltea, dorindu-mi dintr-odată cu disperare să am 
parte de una dintre vizitele lui matinale. Totdeauna avusesem mai 
mult chef dimineața, iar prezența trupului său gol, insinuat între 


137 


Penelope Douglas 


picioarele mele, cerând să intre, obișnuia să fie un mod al naibii de 
plăcut de a mă trezi. 

Însă el demarase, iar eu sigur nu-mi doream chestiile după care 
poate că-mi tânjea trupul. 

M-am dus în casă, mi-am pus cheile, împreună cu iPod-ul și 
căștile, pe măsuța din antreu, după care am intrat în bucătărie, cu 
Madman ținându-se după mine. Pornindu-mi laptopul de pe 
masă, am început să-mi pregătesc o omletă, timp în care am dat pe 
gât două sticle de apă și am tăiat câteva fructe. 

Încercarea de a avea o alimentație sănătoasă, cu programul 
meu, era destul de dificilă. În spital se găseau mereu cutii cu gogoși 
Krispy Kreme, fursecuri și alte bunătăți care se vânturau prin jur 
și, din moment ce ori stăteam să citesc în bibliotecă, ori citeam 
acasă sau meșteream la mașina mea, când nu eram la muncă sau la 
facultate, îmi era greu să nu înhaț în grabă ceea ce aveam la înde- 
mână. Din fericire, aveam weekendurile libere, așa că mă delectam 
cu salate preparate dinainte și cu gustări sănătoase. 

Deși tot mai scăpam la câte o gogoașă cu glazură de ciocolată 
oricând aveam ocazia. 

Așezându-mă la masă, l-am apelat pe tata, pentru săptămânala 
noastră convorbire video. 

— Bună, tată, l-am salutat, tăind o bucată de omletă cu spanac, 
ciuperci și caşcaval. Cum e frumoasa Italie? Te ţii departe de toate 
vinurile alea, nu-i așa? l-am tachinat, îndesându-mi în gură fur- 
culița plină. 

— La drept vorbind, vinul face bine pentru inimă, mi-a atras el 
atenția, în timp ce ochii albaștri îi râdeau. 

Ochi ca ai mei. 

— Da, un singur pahar, am precizat. Nu cinci, da? 

— Touché, a răspuns el, dând aprobator din cap. 

Tata nu era mare amator de alcool, dar știam că-și dezvoltase o 
anumită predilecție față de gastronomia unor țări în care fusese 
detașat de-a lungul anilor, Italia fiind una dintre ele. 

Numai că, în urmă cu câțiva ani, modul lui de viață își ceruse 
obolul, în cele din urmă, de la organismul lui. Avea o viață agitată, 
cu un program dezorganizat, cu obiceiuri alimentare proaste, din 
cauză că era mereu pe fugă, și cu exerciții fizice puţine, tinzând 
spre zero, din cauza călătoriilor lungi și dese. Avusese două atacuri 
de cord în timp ce era în străinătate și nici măcar nu-mi spusese. 
Mă făcusem foc când aflasem. 

Acum țineam mai bine legătura cu el, ca să-l sâcâi mai mult. 
Îmi vârâsem mâna în economiile mele și-i trimisesem o bandă 
pentru alergat de Crăciun, într-un an, ba chiar depistasem maga- 
zinele din zonele prin care locuia, ca să-l îndrum spre standurile 
lor cu salate și meniuri organice. 

Din fericire, se împăcase cu toate astea. Era singurul meu pă- 
rinte din ultimii doisprezece ani deja, așa că, în sfârșit, se prinsese 
că aveam nevoie de prezența lui încă mult timp de-acum înainte. 

— Eşti acasă? m-a întrebat, privind în jurul meu. Am crezut 
c-o să stai la Madoc și Fallon. 

Am ridicat din umeri, concentrându-mă la mâncare. 

— E weekend. Muncitorii nu sunt pe-aici și am vrut să mai 
trebăluiesc prin curte. S-o fac să arate prezentabilă, nu? 

De fapt, curțile arătau splendid. Jax se ocupase de toate în timp 
ce tata era plecat, iar eu eram la facultate. În realitate, voisem doar 
să fiu acasă și știam că, oricât aș fi încercat să mă ascund, tata se 
pricepea să mă citească destul de bine. 

— Tate, știu că ţi-e greu, mi-a zis cu blândețe. Cu vânzarea 
casei, adică. Știu c-o să-i duci dorul. 

Mi-am înghițit nodul din gât odată cu mâncarea, având grijă 
să par indiferentă. 

— O să fie greu să-mi iau adio, dar nimic nu rămâne la fel 
pentru totdeauna, nu? 

Încercam să rămân optimistă. N-aveam ce să fac și nu mă 
puteam aștepta ca tata să plătească în continuare cheltuielile pen- 
tru întreţinerea unei case mari de care nu mai aveam nevoie. 

— Scumpa mea, uită-te la mine, te rog. 

M-am oprit din tăiatul omletei cu furculița și am ridicat capul. 

M-a fixat timp de câteva clipe, dar deodată s-a încruntat și și-a 
abătut privirea. Frecându-și nasul cu mâna, a oftat. 

Mi s-a făcut inima cât un purice, întrebându-mă ce naiba 
încerca să-mi spună. 

— E totul în regulă? m-am grăbit să întreb. Inima...? 

— E bine, s-a grăbit el să mă asigure. Numai că... 

— E despre casă? am întrebat, mijindu-mi ochii. S-a vândut? 

Întâlnindu-mi privirea, a șovăit înainte să răspundă. 

— Nu, a zis, scuturând din cap. Nu trebuie neapărat să fie de rău. 

— Tată, hai, spune tot. 

Și-a trecut o mână prin păr și a răsuflat din rărunchi. 

— Ei bine, mă văd cu cineva, de fapt, a zis. Cu cineva de care 
am ajuns să fiu foarte apropiat. 

Am lăsat jos furculița și mi-am îndreptat spinarea. Se vedea cu 
cineva? Mi-am amintit că-mi spunea din când în când că se mai 
ducea la câte-o întâlnire, după moartea mamei, dar niciodată 
nu-mi prezentase pe cineva. Să fi fost ceva serios? 

Tata mă urmărea cu privirea, așteptând să spun ceva. 

În cele din urmă, am clipit și mi-am dres glasul. 

— Tată, e minunat, i-am zis, însoțindu-mi cuvintele de un 
zâmbet sincer. Mă bucur pentru tine. E italiancă? 

— Nu, a răspuns, foindu-se și părând stânjenit. Nu, de fapt, e 
de pe-acasă. 

— De-aici? 

Și-a umflat obrajii în timp ce-și trecea încă o dată mâna prin păr. 

— E foarte dificil, a mărturisit, izbucnind într-un râs nervos. 
Scumpa mea, acum cam un an, am început să mă văd cu una dintre... 

S-a întrerupt, dând impresia că simțea o nevoie disperată să 
caute alte cuvinte pentru ceea ce trebuia să-mi spună. 

— Am început să mă văd cu una dintre fostele tale profesoare, 
cu Elizabeth Penley, a turuit. 

— Cu domnișoara Penley? 

Domnișoara Penley și tata? 

— Au fost întâlniri sporadice, mi-a explicat el pe un ton care 
suna mai degrabă a scuză. Cu programul meu și cu serviciul ei... ca 
să nu mai spun și că, atunci când reușeai să ajungi acasă, din când 
în când, voiam să ne petrecem timpul împreună numai noi doi. 

A inspirat adânc, după care a continuat: 

— Pur și simplu, niciodată nu mi se părea că ar fi momentul 
potrivit ca să-ți spun. 

Cred că-l înțelegeam. 

Totuși, probabil că ar fi putut să pomenească despre asta, la un 
moment dat. Dumnezeule! 

— Nu știam dac-o să dureze și nu voiam să pomenesc despre 
asta decât după ce aveam să fiu sigur. Treaba a devenit cu adevărat 
serioasă abia în ultimele două luni, mi-a explicat mai departe, ca și 
cum mi-ar fi citit gândurile. 

Dând din cap în semn de încuviințare, am încercat să asimilez 
ideea că tata îmi spunea despre apariția unei persoane noi în viața 
lui. Până acum nu făcuse atât de mult caz despre nimeni. 

Totuși, adevărul era că fusesem îngrijorată pentru el. Mereu 
eram îngrijorată pentru el. Mai ales că nu mai eram acasă atunci 
când era el. Nu reușeam să mă debarasez de sentimentul de 
vinovăție provocat de faptul că el mânca de unul singur, stătea la 
televizor de unul singur, se ducea la culcare de unul singur... 

Cu toate că mama va fi totdeauna iubită și importantă, nu 
voiam ca tata să fie singur la nesfârșit. 

— Ei bine, am zis suspinând, era și timpul. Și să știi c-o iubesc 
pe domnișoara Penley. E formidabilă. 

Deodată însă, am mijit ochii spre el, privindu-l întrebătoare. 

— Dar de ce, dacă n-ai găsit momentul potrivit ca să-mi spui 
de Crăciun, sau în vacanța de primăvară, sau în discuțiile noastre 
pe video de dinainte, de ce-mi spui tocmai acum? 


141 


Penelope Douglas 


Mi-a răspuns cu un zâmbet timid. 
— Pentru că urmează s-o cer în căsătorie. 


— Tate! 

Mi-am întors capul și l-am văzut pe Madoc, care venea spre 
mine. 

— Grozav, am bombănit, concentrându-mi din nou privirea 
spre pistă. 

După convorbirea cu tata, am ieșit — la fel ca mulți alții, pe 
timpul zilei — să dau câteva ture de pistă, pentru antrenament, și 
să mă bucur de liniștea pe care pot s-o găsesc aici, când nu e public. 

Mă simțeam tulburată, fără să-mi dau seama de ce. Îmi plăcea 
Penley și-mi doream ca tata să aibă pe cineva. Era bine că o cerea 
în căsătorie și ar fi trebuit să mă bucur pentru el. 

Și-atunci, de ce mă simțeam de parcă ar fi fost, dintr-odată, 
prea mult pentru mine? 

Casa, Stanford, relația lui sentimentală... mă simțeam ca și 
cum aș fi fost în larg, navigând fără cârmă sau fără ancoră. 

Așa că am ieșit să dau ture cu mașina. Să-mi limpezesc mintea. 

Să fiu singură, lucru pe care Madoc îl detesta. 

— Hai să mergem. 

Tonul lui era tăios, ceea ce m-a făcut să-mi dau seama că nu era 
dispus să accepte un refuz. 

— Imediat, a insistat. 

L-am privit din nou, dezorientarea, exasperarea și frustrarea 
fiindu-mi, probabil, ușor de citit pe față. 

— Unde? 

A făcut semn din cap. 

— La mine. Dăm o petrecere. Fallon a zis că ţi-a trimis un 
SMS acum o oră. 

— Nu, am zis, clătinând energic din cap, fiindcă știam peste 
cine aveam să dau acolo. Nu vreau nicio petrecere. 

S-a oprit, desfăcându-și sacoul și proptindu-și mâinile în șolduri. 

— Cu ce te-ai îmbrăcat? l-am întrebat, examinându-i pantalo- 
nii negri din stofă, sacoul și cămașa bleu, cu cravata albastră. 

Hainele, părul și accesoriile arătau elegant și sclipitor; nicio- 
dată n-o să pot înțelege cum de a ajuns să se cupleze cu o persoană 
atât de nonconformistă ca Fallon. 

Şi-a îndreptat spinarea, părând dintr-odată ofensat. Plimbân- 
du-și o mână pe piept, și-a coborât bărbia spre mine. 

— Sunt sexy sau cum? a întrebat, devenind glumeţ în privința 
vestimentației lui. A trebuit să mă duc în dimineața asta pentru 
câteva ore acolo unde îmi fac stagiatura. 

Mi-am întors privirea la loc spre pistă, hotărându-mă să nu-i 
cedez. 

— Hai să mergem, i-am auzit din nou vocea puternică și sâcâ- 
itoare, revenind la subiect. 

Am sărit de pe capotă, oftând adânc. 

— Las-o baltă. N-am nevoie să te amesteci tu. 

Am vrut să deschid portiera, însă Madoc și-a proptit palma în 
ea, împiedicându-mă. 

— O să te ciocnești de el foarte des în viața asta, a insistat. 
Reuniuni, nunți ale prietenilor, și ce-o să faci când eu și Fallon o 
să avem copii? Sau Jax și Juliet? 

Inima a început să-mi bată nebunește când mi-am dat seama 
că Madoc avea dreptate. Aveam să mă tot ciocnesc de Jared de-a 
lungul anilor. 

Fir-ar să fie! 

Madoc m-a apucat de umeri, silindu-mă să mă întorc cu fața 
spre el. 

— Bagă-ţi bine în cap asta, da? a zis, vorbind ca tata. Tu ești la 
fel de importantă ca el pentru noi. Nu te las să te îndepărtezi iar. 
Nu te lăsăm. 

L-am săgetat cu o privire de copil bosumflat. Uram perseverenta 
asta a lui. 

Cu toate că îmi și cam plăcea, în același timp. 

El nu renunța niciodată la mine. Juliet și Fallon aveau să 
rămână toată viața cu băieții ăștia și să aibă copii cu ei. Și, fără 
îndoială, aveau să rămână aici. 

Şi toți erau prietenii mei, în aceeași măsură ca și ai lui Jared. 

Mi-am scos cheile din buzunar. 

— Bine, dar merg cu mașina mea. 


* 


— Bună, m-a întâmpinat Fallon, trăgându-mă spre ea ca să mă 
sărute pe obraz. 

Era neobișnuit de veselă, ceea ce m-a făcut să presupun că, 
probabil, se cam ameţise, cu toate că părea să fie destul de trează. 

Era îmbrăcată cu unul dintre vechile ei tricouri gri — tăiat și 
legat — transformat într-un maiou sexy, aproape fără spate. Blugii 
ei tăiați scurt îl făceau deja pe Madoc să saliveze; l-am văzut 
ducându-se în spatele ei, pipăindu-i fesele și îngropându-și fața în 
scobitura gâtului ei. 

— la-ţi ceva de băut, mi-a poruncit ea, zâmbindu-i lui Madoc, 
care-i încolăcise talia cu un braț protector, apoi țintuindu-mă cu 
privirea ca laserul a ochilor ei verzi. Și relaxează-te, bine? 

L-am remarcat pe Ben afară, lângă piscină, așa că mi-am lăsat 
prietenii să-și vadă de-ale lor și m-am îndreptat spre el. 

Lui Madoc și lui Fallon le plăcea să aibă companie, iar Madoc, 
în mod special, adora petrecerile date de ei. Nu fiindcă ar fi vrut să 
bea sau să se dea în spectacol. Ci pentru că adora societatea. Își 
iubea prietenii, îi plăceau momentele și discuţiile de calitate. 
N-aveam nicio îndoială asupra faptului că Madoc avea să ajungă 
într-o zi primar în Shelburne Falls, fiindcă își iubea foarte mult 
familia. lar orașul ăsta era familia lui. 

Iar ideea de a o vedea pe Fallon într-o rochie albastră — sau 
roșie — de comandă, cu steagul Americii prins de ea, mi se părea 
caraghioasă, ca să spun drept. 

Am trecut prin ușile glisante, auzind cum atmosfera după-a- 
miezii târzii se umplea de sunetele celor de la Beastie Boys, cu 
„She's Crafty”, ceea ce m-a făcut, în sfârșit, să zâmbesc. Nu era 
aglomeraţie, ca la multe dintre petrecerile lui Madoc, dar tot erau 
pe puţin treizeci de oameni pe-afară. Majoritatea, în șorturi pen- 
tru înot sau costume de baie din două piese, în timp ce eu aveam 
încă pe mine blugii și maioul de pe pistă. 

Apropiindu-mă de Ben, i-am pus mâna pe spatele gol, dar 
până ca el să se poată întoarce măcar, am avut acea senzație fami- 
liară care-mi zbârlea părul de pe brațe de fiecare dată când era 
Jared prin preajmă. 

Ben s-a întors și mi-a adresat un zâmbet larg, dar când s-a 
aplecat ca să mă sărute pe obraz, am aruncat o privire peste umărul 
lui, neputând să mă abțin. 

Numai că Jared nu era acolo. Mi-am rotit repede privirea, cer- 
cetând peste tot, dar nu l-am zărit pe nicăieri. 

Aveam un fel de al șaselea simţ și, cu toate că nu-mi puteam 
explica, știam mereu când era prin apropiere. Poate după felul cum 
mi se înfierbânta ceafa, sau după cum mă furnica pielea, sau poate 
doar din cauză că mă așteptam să fie acolo; cert e că, de îndată ce-l 
simțeam, nu mai eram conștientă de altceva. 

Mai multe perechi chefuiau, înotătorii pleoscăiau prin apă, iar 
eu continuam să privesc în jur, dar fără să-l descopăr. 

Cu toate astea, sigur era pe-acolo. Asistenta lui, Pasha, tocmai 
își turna bere dintr-un butoi. Îi zărisem părul mov. 

— Te simți bine? s-a interesat Ben, trăgându-se înapoi, cu o 
mână ținându-mă de mijloc și cu cealaltă ținând o farfurie cu 
mâncare. 

— Da, am răspuns cu o voce răgușită, revenindu-mi în fire. 
N-am nimic. Doar că... 

Am inspirat lent, încercând să-mi domolesc nervozitatea, în 
timp ce arătam cu degetul mare în spatele meu. 

— O să dau o fugă până în pivniță ca să-i mai aduc lui Madoc 
câteva sticle, cum m-a rugat, bine? Mă întorc imediat. 

Sărutându-l repede pe obraz, am făcut stânga-mprejur și am 
pornit repede spre casă, înainte ca el să-mi citească minciuna în 
ochi. 

Evident că Madoc nu mă rugase să mai aduc băutură din piv- 
nița tatălui său, dar simțeam nevoia unui minut de singurătate. 
Ocolind cele câteva persoane din bucătărie și masa plină cu mân- 
care, am deschis ușa care dădea spre subsol și am coborât în fugă 
treptele. 

Subsolul era pustiu, fiindcă în prima parte a petrecerii toată 
lumea obișnuia să stea laolaltă la discuții și abia pe urmă femeile le 
permiteau iubiților — sau soților — să dispară la subsol, în sala 
pentru jocuri a lui Madoc. Masa de biliard, rampa pentru skate- 
board și canapelele din piele zăceau nefolosite în clipa în care am 
cotit pe culoar și m-am dus spre baia finisată de vizavi de pivniță. 

— Dumnezeule, iubito, mi-a ajuns la urechi șoapta aspră a 
unei voci bărbătești, tocmai când mă pregăteam să mă ascund în 
baie. Nu pot să-mi mai iau mâinile de pe tine. De ce-mi faci toate 
astea, hm? 

Vocea lui înfundată era acompaniată de foșnete și de respirații 
zgomotoase. 

S-au auzit câteva chicoteli, urmate de vocea unei fete. 

— Eu nu fac nimic, domnule Trent. Pe cuvânt. 

În ochi mi-au apărut flăcări, iar în stomac mi s-au pus câteva 
noduri. Domnule Trent. 

Am auzit zgomot de material sfâșiat, apoi icnetul femeii. 

Încleștându-mi maxilarul, mi-am lăsat mâna să cadă de pe 
calnța ușii de la baie și m-am îndreptat tiptil spre ușa pivniței, care 
rămăsese întredeschisă. 

— Desfă-ţi picioarele, te rog, a cerut el cu o voce încordată. 

M-am oprit să ascult, temându-mă c-o să aud, dar și că n-o să aud. 

— Hai odată, a insistat el, vocea devenindu-i mai fermă. Mai 
larg. Arată-mi cât de mult o vrei. 

Doamne, Dumnezeule! 

Acela nu era Jared. N-avea cum să fie. Numai că vocea era 
răgușită, așa că nu puteam să fiu sigură. 

Ce naiba? 

M-am prins cu o mână de ușă, ca să-mi recapăt echilibrul. 

— Te doare? l-am auzit, de data asta părând amuzat. 

— Da, a icnit ea. M-am desfăcut foarte larg pentru tine, iubitule. 

— Îți place? a întrebat, glumeț, după care am auzit zgomotul 
unui fermoar. 

— Da, a gemut femeia. O, Doamne! Te rog. Trage-mi-o! 

Țipătul ei s-a răspândit prin tot holul, iar inima mea a luat-o la 
goană. 

Aia nu era vocea lui Juliet? 

— Te iubesc, a zis el, după care a scos un horcăit încet, în timp 
ce ea a icnit iar. 

— O, Jax! a țipat fata. 

Imediat, am răsuflat prelung, ușurată. 

Jax. Siavă Domnului! 

Nu era Jared. Era doar fratele lui Jared. La rândul lui, un domn 
Trent. Bun. Acum mă simțeam mai bine. 

Și totuși, de ce-i spunea Juliet iubitului ei „domnule Trent”? 

Am clătinat din cap, râzând în sinea mea. Copii perverși. 

M-am întors și am făcut un pas, dar m-am oprit imediat. Jared 
era chiar în spatele meu, cu brațele încrucișate la piept. Stătea 
rezemat de peretele opus și părea total dezinteresat de Jax și de 
Juliet. Avea ochi numai pentru mine. 

Un val de furie înfierbântată mi-a încordat toate membrele; 
mi-am adunat puterile pentru ce urma să facă. 

— Cât e de-atunci? m-a întrebat, arătând cu bărbia spre piv- 
niţă, făcând aluzie la ceea ce se întâmpla acolo. Cât e de când nu 
ţi-ai mai pierdut controlul așa? 

Era o întrebare retorică. Poate că el chiar voia un răspuns, dar 
eu n-aveam de gând să i-l ofer. Am rămas pe loc, lăsându-l să vadă 
cât eram de puternică și de calmă. Mi-a susținut privirea pentru 
un timp, după care a început să și-o coboare lent pe corpul meu, 
făcându-mă, dintr-odată, să mă simt cât se poate de goală. 

Eram mai îmbrăcată decât majoritatea oaspeților, însă blugii 
mei decolorați și rupți erau mulaţi, iar maioul negru și larg nu avea 
spate, fiind susținut doar de două fragile bretele spaghetti. Și, din 
moment ce maioul îmi punea mai bine în evidență formele dacă 
nu purtam sutien, nu-mi pusesem unul. 

Mi-am simțit sfârcurile întărindu-se pe sub material și am 
sesizat momentul în care le-a remarcat și el. 

Ochii lui Jared s-au aprins, iar bicepșii i-au întins mânecile 
scurte ale tricoului negru de pe el. 

Niciodată nu puteai ști ce gândea Jared, dar aproape totdeauna 
puteai ști ce simțea. Era la fel de discret ca o bombă atunci când 
era excitat. 

Dorinţa mi s-a aprins între picioare, iar fierbințeala mi s-a răs- 
pândit în tot corpul ca undele unui lac. Eu și Jared nu dăduserăm 
niciodată rateuri în dormitor și trecuse atât de mult de când nu mă 
mai simțisem bine cum numai el mă făcea să mă simt. 

— Dar cum rămâne cu azi-noapte? a continuat să mă tachi- 
neze. Cred că atunci ţi-ai cam pierdut controlul. 

Renunţând la planul de a mă ascunde în baie — din moment 
ce încercasem doar să găsesc un loc liniștit în care să-mi eliberez 
mintea de gândurile despre el, iar el, poftim, era aici —, am trecut 
pe lângă el, spre coridor, ca să ajung la ușa subsolului și să mă 
întorc în casă. Nu voiam să vorbesc cu el. 

Dar am tresărit când m-a prins din spate și mi-a încolăcit mij- 
locul cu brațele. 

— Ce tot faci? m-am răstit. 

Braţele lui erau ca două benzi de oțel, zdrobindu-mi trupul de 
al lui. Am respirat anevoios, cât pe ce să mă împiedic când și-a 
lăsat greutatea pe mine. 

Fir-ar să fie! 

— Tate, mi-a șoptit în ureche, disperat. Ar fi fost mai bine dacă 
n-aş fi plecat niciodată? M-ai mai fi iubit acum, dac-aș fi conti- 
nuat să trăiesc în minciună? 

Am întors capul în altă parte, mușcându-mi buzele. 

N-am vrut niciodată să fie nefericit. De ce încerca să-mi frângă 
iar inima? Eu n-am vrut decât să rămână. 

N-am înţeles de ce simţise nevoia să plece ca să se simtă întreg. 

Toată pielea mă furnica, iar răsuflarea lui, pe gâtul meu, parcă-mi 
curgea prin sânge. Era atât de bine să-l am aproape... 

Am închis ochii, trăgând aer în piept. Trebuia să-i cer să-și ia 
mâinile de pe mine, dar nu mai gândeam limpede. 

Până să-mi dau seama de ce se-ntâmpla, m-a răsucit și m-a 
ridicat în brațe, așezându-mă pe masa de biliard. Și-a încolăcit un 
braţ pe coapsa mea, făcându-mă să scâncesc când m-a smucit spre 
marginea mesei. Am început să mă las pe spate, dar până să mă 
ridic la loc, el s-a aplecat, lăsându-și buzele pe pielea abdomenu- 
lui meu. 

— Aaa, am gemut, șocată de ceea ce-mi făcea. 

Pieptul mi se înălța și cobora la fel de repede pe cât i se mișcau 
buzele și limba, ca să nu mai pun la socoteală și dinții, frămân- 
tându-mi corpul și lăsând dâre de senzaţii dedesubtul cutiei mele 
toracice. 

Am căzut cu spatele pe masă, neputând să mă opresc, încer- 
când doar să nu-mi dau ochii peste cap. 

Jared. 

O, Dumnezeule! Gura lui. Și dinții, trăgând de pielea mea, de 
parcă nici n-ar fi trecut atât de mult timp. 

L-am apucat de ceafă, arcuindu-mi trupul spre al lui. 

— Jared, dă-te jos de pe mine, am gemut, fluturând din pleoa- 
pele aproape închise. Te rog. 

Dar tocmai atunci și-a înfipt dinții în pielea sensibilă de pe 
șold și am închis ochii strâns, plăcerea care-mi gonea pe dinăuntru 
fiind aproape imposibil de suportat. 

— Jared, termină! am exclamat, împingându-l la o parte, dar, în 
același timp, ținându-l de gât, păstrându-l aproape. 

Buzele i s-au desprins de pielea mea și, când am deschis ochii, 
ai lui, aproape negri, întunecați de dorință, erau fixați pe pieptul 
meu dezgolit. 

Fir-ar să fie! 

După toate zbaterile, maioul îmi era vraiște. Breteaua subțire 
de pe un umăr îmi căzuse într-o parte, pe braţ, și odată cu ea, par- 
tea de material care-mi acoperea sânul. 

Jared și-a ridicat privirea spre mine, trăgându-se mai sus în 
timp ce eu clătinam din cap. 

— Nu, l-am avertizat, dându-mi seama ce voia să facă. 

El însă a oftat ușor și apoi și-a lipit gura de sânul meu, cuprin- 
zându-mi tot sfârcul. 

Am scos un geamăt, simțind căldură peste tot. 

Și-a învârtit limba în jurul cărnii întărite, prinzându-mi sfârcul 
între dinți și sugându-l, jucându-se cu el. Se mișca lent, plonjând 
la loc ca să-l sugă aproape dureros de tare, dar îmi plăcea la nebunie. 

— Ți-am spus c-o să mă întorc la tine. Ştii că numai eu exist, 
Tate, a insistat el. Nimeni altul nu poate să-ți dăruiască așa ceva. 

Am strâns în pumn părul de la ceafa lui și dorința lichefiată din 
pântecul meu s-a solidificat instantaneu, devenind tare și rece. 

L-am mângâiat pe obraz cu degetul mare, privindu-i chipul 
frumos. 

— Știu că m-ai iubit. N-am vrut niciodată să fii nefericit, i-am 
zis cu voce tremurândă. Dar nu am încredere în tine. Mereu mă 
părăsești. 

L-am împins de pe mine și am sărit jos de pe masă, aranjându-mi 
hainele, ca nu cumva să mă răzgândesc și să-i cedez. 

Fără să mai privesc înapoi, m-am repezit pe scară și am ajuns 
înapoi lângă piscină, simțind dintr-odată nevoia presantă de a 
pleca acasă. 

Ben stătea de vorbă cu Madoc și cu soția lui — Madoc era 
acum în șort de baie — și râdeau toți trei când mi-am făcut apariția 
și m-am oprit lângă Fallon. 

— Ai adus sticlele? m-a întrebat Ben. Ai stat cam mult. 

Am clipit des, aducându-mi aminte cu întârziere de sticlele 
după care-i spusesem că mă duc. 

Prinzând privirea piezișă și nedumerită îndreptată de Madoc 
spre mine, am scuturat din cap. 

— N-am reușit să găsesc ce căutam. Nu-i bai. Și — am schim- 
bat subiectul, întorcându-mă spre Madoc — cum îți merge cu 
stagiatura? 

Madoc și-a umplut gura cu chipsuri. 

— Bine, a răspuns dând din cap. Le cam detest pe fandositele 
alea de la firma tatălui meu, iar cu bărbații e chiar și mai rău, dar o 
să mă descurc eu. 

Ben a izbucnit în râs, iar Madoc a mai luat o mână de chipsuri 
din castron. 

— Uite, a zis Fallon, luând castronul și împingându-l în piep- 
tul lui Madoc. Doar știi c-o să-i mănânci pe toți. 

EI a ridicat din umeri și a înfulecat mai departe. Fallon a înce- 
put să râdă. 

— Ai crede că e însărcinat, nu alta, a zis, zâmbindu-i drăgăs- 
toasă soțului ei. A mâncat toată porția de sushi pe care ai adus-o 
ieri acasă, plus ce-a mai găsit prin frigider, după care a comandat 
burgeri de la Mining Company. Mănâncă întruna. 

Am suspinat, privindu-l pe Ben, ca să-i evaluez reacția. 

— Sushi? m-a întrebat el. Porţia de sushi pe care ţi-am adus-o 
eu ieri la serviciu? 

— Tate nu poate să sufere sushi, s-a auzit o voce din spatele 
nostru. 

Jared s-a dus spre lada frigorifică, de unde și-a scos o sticlă de 
bere. Ben și-a mijit ochii la Jared, evident iritat de prezența lui, dar 
am intervenit ca să-l domolesc, până nu se ajungea la altceva. 

— Nu-ţi face probleme, i-am zis. Crezusem că ţi-am pomenit 
despre asta, dar presupun că am uitat. 

Jared a destupat sticla, aruncând capacul la gunoi, după care s-a 
întors să mă privească. Nu m-a slăbit din ochi nici când a dus 
sticla la gură și a sorbit din ea. 

Cunoșteam privirea aia. Cea care spunea că-l despărțeau doar 
două secunde de momentul în care ori îl pocnea pe Ben, ori mă 
săruta. Ambele variante aveau să provoace o încăierare. 

M-am întors spre Ben, dornică să plec odată. 

— Te-ar interesa cumva s-o ștergem de-aici mai devreme? 
l-am întrebat. Să ne întoarcem la mine? 

Am citit ușurarea pe fața lui Ben. Îmi displăcea profund faptul 
că problemele mele ne împiedicau să ne simțim bine, dar o oare- 
care depărtare de Jared ar fi însemnat că măcar am reuși să ne mai 
destindem. 

Ben a dat aprobator din cap și m-a luat de mână, conducându-mă 
spre ieșire. 

— Oriunde ai săruta-o, a răcnit Jared din urma noastră — și 
am remarcat mai multe capete întoarse ca să privească —, amin- 
tește-ți că limba mea a fost prima pe-acolo. 

M-am oprit și m-am întors în loc, privindu-l furioasă pe Jared. 
Nu neapărat din cauză că se uita lumea, că vreo câteva fete chico- 
teau pe înfundate, acoperindu-și gurile cu palmele, sau că Madoc 
nu se pricepea deloc să-și mascheze râsul. 

Nu, ceea ce mă călca pe nervi cu adevărat era că mă făcea de râs 
de față cu Ben. Că Jared vorbea despre mine de parcă aș fi fost 
proprietatea lui și că se străduia să-mi interzică posibilitatea de 
a-mi încerca șansa unei relații cu altcineva. 

Exact ca în liceu. 

— Tot așa îi place, dimineața? a continuat, batjocoritor. Atunci 
are ea mai multă energie. 

În momentul ăla, mi-am pierdut cumpătul, simțindu-mă peste 
măsură de ofensată. Ce naiba face? 

Martorii oculari s-au întrecut în mirări și în chicoteli. Rânjetul 
lui Jared era josnic. Am ridicat o sprânceană, simţindu-l pe Ben 
încordându-se lângă mine din cauza lui Jared, care îl punea la 
curent. Care-i spunea în câte feluri mă cunoștea. 

Am strâns din pumni și m-am îndreptat încet spre Jared. 

Zâmbetul mi s-a văzut în ochi când am vorbit în șoaptă: 

— El știe când îmi place, Jared. 

Era o minciună, dar Jared n-avea de unde să știe asta. Rânjetul 
i s-a şters lent, iar furia din ochi a devenit vizibilă, chiar dacă, după 
expresia feței, părea calm. 

M-am întors exact la timp ca să-l văd pe Ben repezindu-se la 
Jared. Am exclamat de spaimă, dar Jared a făcut un pas înapoi, iar 
Madoc a sărit să-l tragă deoparte pe Ben. 

— Eşti un... 

Ben n-a mai apucat să-și termine replica, fiindcă Madoc l-a 
făcut să se întoarcă și l-a dus de-acolo, scoțându-l din mulțime. 

Jared m-a tras în brațele lui, uitând de Ben, încolăcindu-mi 
mijlocul. 

— Ai chef de joacă? a rostit, apăsând pe fiecare cuvânt, astfel 
încât numai eu să le pot auzi. Accept provocarea, Tatum. De data 
asta, nu vreau să pățeşti nimic, a continuat, apropiindu-și fața de a 
mea într-atât, încât îi simțeam răsuflarea. Și nu vreau pe bucățele. 
Te vreau pe tine. Înţelegi? 

M-a smucit spre el. 

— Într-o zi, inelul meu o să fie pe degetul tău, iar copiii mei, în 
pântecul tău. 

M-am răsucit, zbătându-mă să mă eliberez, în timp ce furia mi 
se amplifica, înfierbântându-mi fața și gâtul. 

Jared a răbufnit violent: 

— Tatum Brandt e hrana mea, ce naiba, a mârâit printre dinți. 
O știa toată lumea în liceu și nu s-a schimbat nimic, la naiba. 

M-am smuls din strânsoarea lui și m-am dat înapoi câțiva pași, 
în timp ce el nu mă slăbea din ochi. Mă ardeau palmele să-l 

plesnesc; am strâns din pumni și mi-am încordat brațele, pri- 
vindu-l furioasă. 

Iar el a zâmbit. 

— Asta e pisica mea sălbatică, a comentat, sesizând fără îndo- 
ială furia pe care nu mai puteam s-o stăpânesc. Vrei să mă lovești, 
nu-i așa? Vrei să te lupți și să țipi și să mă provoci la rândul tău... 
și știi de ce? 

Am scrâșnit din dinți, gândindu-mă la cât de bine m-aș simți 
dacă i-aș șterge rânjetul ăla de pe față. 

— Pentru că-ți pasă, a încheiat. Încă mă mai iubești și nu s-a 
schimbat nimic. 

Am scuturat din cap și, ca să nu cedez și să fiu Tate cea de odi- 
nioară, care reacționa în loc să se ridice deasupra situaţiei, validân- 
du-i afirmațiile, am plecat. Strecurându-mă printre ușile glisante, 
traversând casa și ieșind pe ușa din față. 

De ce reușea încă să mă afecteze? Și de ce eu încă... 

N-am mai putut să-mi duc gândul până la capăt. Lacrimile au 
început să-mi usture ochii în timp ce scotoceam după chei, nepă- 
sându-mi de faptul că-l lăsam acolo pe Ben. Oricum, ziua era 
ratată deja, chiar dacă el ar fi fost într-atât de nebun, încât să mai 
vrea să-și petreacă timpul cu mine. 

Am scos un geamăt, simțind că telefonul îmi vibra în panta- 
loni. Am fost tentată să nu-l iau în seamă, dar până la urmă tot 
l-am scos din buzunar. 


A zis da! 


Am mijit ochii, citind mesajul tatălui meu. După care i-am 
închis, simțind cum cădea prima lacrimă și cum începea să mi se 
zguduie pieptul. 

Nu s-a schimbat absolut nimic, la naiba. 


Totul se schimbă. 

Lutul din care era făcut medalionul cu amprenta era la fel de 
neted ca apa în timp ce-l frecam între degetul mare și cel arătător. 
Panglica verde și ferfeniţită se rosese pe la margini după atâția ani 
în care fusese purtată, sucită și tocită. 

Dar nu se schimbase nimic. Era încă prețuit. 

Verdele avea încă nuanța aceea vibrantă a copacului dintre feres- 
trele noastre, iar toate micile linii și curburi ale minusculei amprente 
a degetului ei supraviețuiseră. 

Tocite, dar încă solide. Fragile, dar indestructibile. 

Am dus berea la gură, golind sticla și dorindu-mi să-mi mai fi 
luat una. 

Stând în sala de cinema pustie și întunecată a lui Madoc, în 
timp ce „Breath”, de Breaking Benjamin, răsuna prin toată casa, 
priveam drept înainte spre ecranul negru al televizorului — sau 
ecranele, mai bine zis — și-mi vedeam propria reflexie uitându-se 
la mine. Și, pentru prima dată în doi ani, detestam ce vedeam. 

Eram din nou individul ăla. Cel care o făcea să plângă în vre- 
mea liceului. Cel care i-a frânt inima și a încetat să-i fie prieten. 
Cel care era un ratat. 

Puteam să fiu mai bun de-atât. De ce m-am luat de ea? De ce 
încercam mereu s-o pun cu spatele la zid? 


— Jared. 

Vocea mamei s-a auzit din spatele meu și am clipit, trezindu-mă 
din gândurile mele. 

Am strecurat sticla goală în suportul pentru pahare al fotoliu- 
lui și m-am ridicat, luându-mi sacoul și vârându-mi mâinile pe 
mâneci. 

— Credeam că te-ai maturizat, a zis cu o voce mai mult decât 
dezamăgită. 

Probabil că fusese martoră la întâmplarea cu Tate. Și, după aspri- 
mea din ochi și buzele strânse, mi-am dat seama că era supărată. 

Mi-am ferit privirea, activându-mi-se instinctul de apărare. 

— Unul dintre multele lucruri pe care le ador la tine, mamă, e 
că habar n-ai cum sunt. 

Și-a ridicat imediat bărbia, iar în ochi i-a apărut o expresie 
ofensată, chiar dacă a încercat s-o ascundă. 

Am privit în altă parte, cu obrajii înfierbântați de rușine. Ea 
ştia să nu-și arate furia, dar nu putea să-și ascundă durerea din 
privire. Mama mea nu era chiar pe dinafară în ce mă privea. Ştia 
că-și închisese anumite uși spre mine. 

lar eu aveam grijă aproape întotdeauna să i-o amintesc. 

Şi-a dus mâna la burtă, iar eu am lăsat capul în jos și am oftat, 
văzându-i corpul firav care purta în el noul ei început. 

— lartă-mă, am zis, neputând s-o privesc în ochi. 

— Așadar, treaba asta o să repete? 

— Ce? am întrebat. Certurile cu Tate? 

— Scuzele, a ripostat ea. 

Da, făceam asta destul de des, e drept. 

— Nu mai ești copil, m-a certat ea. Trebuie să începi să fii băr- 
batul pe care-ţi dorești să-l aibă ca model copiii tăi. 

Am ridicat brusc privirea. Copiii mei. 

Știa să pună punctul pe i, nu-i așa? 

— Mereu ai agresat-o, a zis ea, oftând și așezându-se. Mereu. 
Puteai să fii mai drăguţ cu ea când erai mic și n-aveai nevoie, nici 
când aveai unsprezece ani — aici a zâmbit — decât s-o iei pe după 
gât și s-o duci oriunde voiai. Iar ea te urma mereu. 

În minte mi-a răsărit imaginea unei Tate de unsprezece ani, 
călare pe ghidonul meu, când am avut ideea strălucită să urc în 
viteză o rampă și să încerc să zbor prin aer. Atunci mi-am rupt un 
deget, iar ea a avut nevoie de șase copci. 

— Dar ai și protejat-o mereu, a precizat mama. Ai sărit în fața 
ei, apărând-o de încăierări sau de primejdii. 

Mi-am strecurat mâinile în buzunare, uitându-mă în ochii ei 
calmi, care mă priveau cu dragoste. 

— Numai că pe-atunci era o fetiță, Jared, iar acum e femeie, a 
afirmat ea pe un ton care devenea tot mai sever. Un bărbat care stă 
în fața unei femei nu face altceva decât să-i astupe vederea. Ea are 
nevoie de un bărbat care să stea /ângă ea, așa că, maturizează-te. 

Mi s-a tăiat respiraţia, simțindu-mă de parcă tocmai mi-ar fi 
tras o palmă peste față. Mama nu avusese niciodată un comporta- 
ment matern. Și, în mod foarte sigur, n-avea căderea să le dea 
altora sfaturi. 

Dar, fir-aș al naibii, ceea ce spusese suna cam... inteligent, la 
drept vorbind. 

Tate nu avea nevoie să fie manevrată. Era deja foarte puternică 
pe cont propriu, după cum o dovedea în repetate rânduri. Avea 
nevoie de cineva cu care să împartă lucrurile. Cineva care să-i facă 
viața mai bună, nu mai rea. Cineva în care să aibă încredere. Ca, de 
exemplu, un prieten. 

Odinioară îi fusesem prieten. Ce s-o fi întâmplat cu mine cel 
de atunci? 

I-am aruncat mamei o privire, nevrând să trădez faptul că m-a 
atins în punctul sensibil, după care am trecut pe lângă ea, pornind 
să urc treptele ca să ies din sala de cinema. 

— Şi, Jared? a strigat mama după mine, așa că m-am oprit și 
am întors capul după ea. Tatăl ei se însoară, m-a anunțat ea. M-a 
sunat în seara asta, ca să mă roage să fiu cu ochii pe ea. 

S-a oprit ca să tragă aer în piept și mi-a adresat o privire tăioasă. 

— Știu că nu ţii cont de sentimentele altora, ci doar de ale tale, 
dar stai potolit, da? Sunt convinsă că, în clipa asta, ea are o stare de 
spirit mai fragilă. 

James se însura? 

M-am întors cu o mișcare lentă, încerând să înțeleg ce-mi spu- 
sese mama. El vindea casa. Tate pleca la Stanford. Când avea să 
vină în vizită acasă, tatăl ei urma să aibă o nouă soție. 

Și unde ar mai însemna atunci acasă pentru ea? Ce sau cine avea 
să fie acel element, solid și constant, pe care să se poată baza? 


* 


Am dat la o parte draperiile negre cu modele fanteziste din 
fosta mea cameră din fosta mea casă: fără îndoială, o îmbunătățire 
adusă de Juliet, după ce ea și Jax au pus stăpânire pe cameră odată 
cu plecarea mea. Din moment ce ei erau încă la petrecerea lui 
Madoc, aveam toată casa la dispoziţie, probabil, pentru toată 
noaptea. 

Mi-am aruncat geaca din piele pe scaunul din colț și mi-am 
scos telefonul din buzunar, privind prin desișul frunzelor spre dor- 
mitorul ei întunecat. Nicio lumină, nicio mișcare și niciun sunet 
nu veneau dinspre casă, dar ea sigur era acolo. I-am văzut mașina 
pe alee. 

Apelându-i numărul, am zărit imediat o luminiță — ca o stea 
pâlpâind pe cerul întunecat — licărind, prin coroana copacului, 
din camera ei. Telefonul ei. 

Am văzut luminița aprinzându-se și stingându-se odată cu fie- 
care sunet de apel, după care a intrat mesageria vocală, fiindcă n-a 
răspuns. 

Mi-am strâns în palmă telefonul, tăcerea ei afectându-mă mai 
mult decât aș fi vrut să recunosc. Azvârlindu-l pe pat, mi-am scos 
pantofii și ciorapii și am deschis fereastra, strecurându-mă afară. 
Mi-am lăsat greutatea pe crengile copacului, testându-le rezistența. 

După stricăciunile produse ca urmare a tentativei de tăiere, nu 
ştiam sigur cât de slăbit ar putea să fie copacul, sau cât aș fi putut 
să cresc în greutate de ultima dată când m-am mai cățărat pe 
fereastră în camera ei. 

Ținându-mă de o creangă de deasupra mea, reconfortat de fa- 
miliara senzație a scoarței sub degetele mele, am pus piciorul pe 
creanga pe care am stat prima dată, atunci când ne-am cunoscut, 
apoi pe creanga de care și-a julit piciorul când avea treisprezece 
ani și a alunecat. 

Ajungând la ușile din sticlă, le-am deschis larg, m-am suit pe 
balustradă și am sărit în camera ei. 

A țâșnit în capul oaselor, respirând greu, cu lacrimi proaspete 
curgându-i pe față. Părea nedumerită și șocată, stând sprijinită cu 
mâinile de pat. 

— Jared? a zis cu o voce întretăiată de un smiorcăit. Ce naiba 
faci? 

I-am remarcat durerea din ochi, lacrimile care-i ajungeau la 
bărbie dându-mi de înțeles că plângea de ceva timp. 

Dumnezeule, fata asta mă omora. 

Altădată, tristețea ei îmi dăruia energie, făcându-mă să fiu mai 
puternic. Acum o simțeam doar ca pe un cleşte care-mi strângea 
inima. 

Maioul bleu îi îmbrățișa fiecare curbură a corpului, iar după 
fâșia trandafirie a coapsei, de unde nu era acoperită cu cearșaful, 
mi-am dat seama că era în chiloți. Părul ei ca soarele era dat într-o 
parte și-i cădea peste piept, făcând-o să arate perfect. Chiar și 
când plângea, tot era ființa cea mai minunată de pe planetă. 

Și, exact la fel ca în urmă cu doisprezece ani, când am stat unul 
lângă altul pentru prima oară în copac și am văzut-o întristată din 
cauză că-și pierduse mama de curând, nu-mi păsa de cine mi-ar fi 
stat în cale sau de ceea ce s-ar fi cuvenit să fac. 

Pur și simplu, aveam nevoie să fiu în viața ei. 

— Am aflat vestea despre tatăl tău, i-am zis. 

Fiecare părticică din trup mi se relaxase, fiindcă eram în locul 
în care trebuia să fiu. 

A întors capul în altă parte, înălțându-și bărbia micuță într-un 
gest de sfidare. 

— Sunt bine, a zis. 

Imediat, m-am apropiat de pat și m-am aplecat, am apucat-o 
cu blândeţe de bărbie, i-am întors capul spre mine și mi-am lipit 
fruntea de a ei. 

— N-o să mă mai îndepărtez niciodată de tine, Tate, am șoptit, 
aproape cu disperare. Sunt prietenul tău pentru totdeauna și, dacă 
numai de prietenia ta ar fi să am parte, atunci aș accepta și atât, 
pentru că numai atunci când ești tu aici — i-am luat mâna și 
mi-am lipit-o în dreptul inimii — simt că viața mea e bună de ceva. 

În ochi i s-au adunat și mai multe lacrimi, iar pieptul a început 
să i se ridice și să coboare mai repede. 

I-am cuprins fața între palme, descriind cerculețe cu degetul 
mare pe obrazul ei ud. 

— Dă-i drumul, iubito. Vrei să plângi? Atunci dă-i drumul. 

Și-a ridicat privirea spre mine, lacrimile din ochi tremurând în 
timp ce-i căutau pe-ai mei, și am sperat al naibii de aprig să poată 
găsi în ei vreo urmă a băiatului care a iubit-o necondiționat. 

Apoi, ca și cum l-ar fi văzut, a tras aer în piept, a închis ochii, a 
lăsat capul în jos, tremurând de disperare, și a dat drumul hohote- 
lor de plâns. 

M-am așezat pe pat și am tras-o la pieptul meu, după care 
m-am întins împreună cu ea, ținând-o îndeajuns de strâns cât să-i 
transmit că aș ține-o așa pentru totdeauna, dac-ar vrea. 

Și-a lăsat capul pe umărul meu, iar mâna i se odihnea, ezitantă, 
pe abdomenul meu, în timp ce se zguduia de plâns. Mi-am ridicat 
genunchii și am ținut-o așa, în brațe, însufiețit dintr-odată de 
revelația faptului că nu s-a schimbat nimic. Prima dată împărțisem 
patul cu ea în urmă cu vreo zece ani — doi copii care descopereau 
o ancoră unul în celălalt, atunci când viața revărsa asupra lor prea 
multe furtuni —, iar acum, stând împreună tot acolo, întinși, sub 

familiarele umbre ale frunzelor copacului dansând. pe tavan, sim- 
țeam că parcă ar fi fost ieri. 

Smiorcăindu-se, și-a strecurat mâna pe după mijlocul meu. 
Acum îi descriam cerculețe pe spinare. 

— E o prostie, a bâiguit, cu o voce îngroșată de suferință. Ar 
trebui să fiu bucuroasă, nu-i așa? 

N-am zis nimic, mângâind-o în continuare. 

A inspirat scurt, tremurat. 

— Domnișoara Penley îmi place, iar tata n-o să mai fie singur, 
a zis printre hohote. De ce nu pot să mă bucur? 

— Pentru că-ți iubeşti mama, am zis, ridicându-mi cealaltă 
mână și îndepărtându-i șuvițele căzute pe față. Și pentru că atâta 
timp ați fost numai voi doi. E greu când se produce o schimbare. 

Și-a ridicat capul și m-a privit, cu ochii încă umezi și trişti, dar 
mai liniștiți acum. 

— Normal că te bucuri pentru tatăl tău, Tate, i-am zis, mângâ- 
ind-o pe obraz. 

— Dar dacă o s-o uite pe mama? 

— Cum ar putea? am replicat. Doar te are pe tine. 

Privirea i s-a mai îmblânzit;, am tras-o mai aproape de mine, 
sprijinindu-mi bărbia pe creștetul ei. Strecurându-mi degetele 
prin părul ei moale, i-am mângâiat ușor pielea, apoi mi-am cobo- 
rât degetele de-a lungul șuvițelor, repetând mișcarea iar și iar. 

I-am simțit corpul destinzându-se, lipit de al meu, topindu-se 
încetul cu încetul, ca întotdeauna. 

— Ştii că mă dezarmezi când îmi faci așa ceva, a mormăit, dar 
i-am sesizat ironia moleșită a tonului. 

Am închis ochii, adorând să-i simt piciorul suplu lunecând 
peste al meu. 

— Îmi amintesc, i-am răspuns în șoaptă. Și-acum dormi, Tatum. 

E posibil s-o fi auzit spunând „imbecilule”, dar n-aș putea să 
bag mâna în foc. 

Prăjitură cu brânză. 

M-am răsturnat pe spate, simțind perna de sub cap moale ca 
un nor de pe cerul unui film Disney după ce am dormit atât de 
bine, și mi-era o poftă ciudat de disperată de prăjitură cu brânză. 

Dulce și cremoasă și divină... am înghițit în sec, brusc dornică 
să-mi satisfac pofta. 

Ce mama...? 

Am aruncat o privire spre perna cealaltă: era goală, dar încă se 
simțea mirosul gelului de duș folosit de el și m-am bucurat pentru 
că plecase. Mirosul pe care-l lăsase în urma lui era atât de preg- 
nant, încât îmi lăsa gura apă după cireșe învelite în ciocolată, 
șampanie, prăjitură cu brânză și... 

Și după el. Doamne, ce foame îmi era! 

Atât de bine mă simţisem în brațele lui azi-noapte, încât dor- 
misem mai bine ca oricând în ultimele luni, trezindu-mă liniștită 
și excitată, în același timp. 

M-am dus în baie, mi-am periat părul și l-am strâns în coadă, 
după care m-am spălat pe față. Am luat apoi apa de gură și am 
făcut gargară, ca să îndepărtez rămășițele gustului amar al paharu- 
lui de vin băut aseară, după ce am ajuns acasă. 

Întorcându-mă în dormitorul meu, am privit, pentru a doua 
oară, ușile din sticlă, închise acum, și am remarcat că fereastra fos- 
tei lui camere era încă deschisă. 

După numai o clipă de ezitare, am coborât scara, pregătită să 
iau cu asalt frigiderul și dulapurile, ca să prepar clătite, ochiuri cu 
bacon și, poate, puțină pâine proaspătă. Poate și un sandvici cu 
bacon, salată verde și roșie. 

Nu știu de ce, dar un astfel de sandvici chiar mă ispitea. 

De ce mi-era atât de foame? 

Am sărit peste ultimele două trepte, dar imediat am înţepenit 
când am auzit muzică din sufragerie. 

Cotind la stânga, am ocolit antreul și m-am oprit când l-am 
zărit pe Jared. 

Copacul tatuat pe spatele lui gol se înălța și mai mult când 
Jared se întindea și dădea cu vopsea pe o fâșie lungă a peretelui, 
apoi revenea la dimensiunile normale când se lăsa la loc, mușchii 
puternici de pe spinare și de pe brațe contractându-se și subliniind 
faptul că nu se lăsase pe tânjală cu sportul cât timp fusese plecat. 

Avea și acum pe el aceiași pantaloni negri de azi-noapte, dar 
am observat că mâinile îi erau stropite de picături din vopseaua de 
culoarea cafelei cu lapte folosită de zugravi, după ce întinsese cu 
trafaletul noul strat peste pereții bej-deschis. 

— Ce faci? am strigat. 

A întors capul, m-a privit, după care a revenit la perete, aproape 
ignorându-mă. 

— Acum zece ani l-am ajutat pe tatăl tău să zugrăvească încă- 
perea asta, ți-aduci aminte? 

Mi-am împreunat sprâncenele, mirată de cât de calm părea. 

— Da, mi-aduc aminte, i-am răspuns, încă derutată, în timp ce 
mă duceam să reduc volumul iPod-ului din care se auzea „Weak”, 
de Seether. Acum plătim oameni pentru asta. Au zis că vin mâine, 
ca să termine treaba, i-am explicat. 

M-a privit din nou și un zâmbet jucăuș i-a apărut pe buze. 

După care și-a întors atenția spre perete, ignorându-mă iar și 
continuând să vopsească. 

Am rămas pe loc, întrebându-mă ce-ar fi trebuit să fac. Să mă 
duc să pregătesc un mic dejun, deși nu-mi mai era foame, sau să-l 
dau afară în şuturi? 

A schimbat mâna, trecând trafaletul în stânga și ștergându-și, 
distrat, mâna dreaptă stropită de vopsea pe pantaloni. Aproape că 
am izbucnit în râs. Pantalonii păreau să fi costat destul de mult, 
dar de bună seamă că nu-i păsa. 

Mi-am încrucișat brațele la piept, străduindu-mă să-mi rețin 
zâmbetul. 

Jared îmi zugrăvea sufrageria. Exact ca în urmă cu zece ani. Nu 
mă înșfăca, nu se bătea cu mine, nici nu încerca să mi-o tragă. 
Foarte manierat. 

De asemenea, la fel ca în urmă cu zece ani. 

Emana răbdare și calm și mi-a stat inima pentru o clipă, fiindcă 
am simțit, în sfârșit, ceva care semăna cu ideea de acasă, pentru 
prima oară după mult timp. Era o zi de vară ca oricare alta, iar 
băiatul vecinilor își petrecea timpul cu mine. 

Mi-am înghițit nodul de disperare care mă însoțise în tot acest 
timp și m-am dus lângă el, luând din găleată cel de-al doilea tra- 
falet. Trecând la peretele perpendicular cu al lui, am început să 
întind vopseaua, auzindu-i mișcările neîntrerupte în spatele meu. 

Am lucrat amândoi în tăcere, eu tot aruncând priviri furişe spre 
el, întrebându-mă agitată al cui era oare rândul să vorbească sau 
ce-aș putea să spun. Numai că el nu făcea decât să se aplece, să 
înmoaie trafaletul în găleată, îmbibându-l cu vopseaua pe care, 
apoi, o întindea pe perete, părând absolut în largul lui. 

Luam pe rând vopsea și ne vedeam de treabă, iar după câteva 
minute ritmul bătăilor inimii mi-a încetinit, în sfârșit. 

Asta până când mi-a pus mâna pe spate. 

La atingerea lui, am încremenit, dar apoi a întins mâna de cea- 
laltă parte a mea și a luat scara, ca s-o ducă în zona lui. 

Aha. 

Am continuat să dau cu vopsea, iar el s-a urcat pe scară și a 
început să vopsească mai aproape de tavan, folosind o pensulă obiș- 
nuită pentru porțiunile la care niciunul din noi nu putea să ajungă 
cu trafaletul. Am încercat să-i ignor trupul care se mișca deasupra 
mea, în timp ce întindeam vopseaua pe marginea de sub el, dar nu 
m-am putut abține să mă gândesc cât de bine mă simțeam că-l 
aveam atât de aproape. Ca și cum magneții s-ar fi aliniat din nou. 

Ca și cum m-aș fi trezit în răpăitul unei ploi de vară în geam. 

— În colțuri. n-ai cum să dai cu trafaletul, a zis Jared, readu- 
cându-mă brusc la realitate. 

Am clipit des, ridicând capul și observând că se oprise cu mâna 
la jumătatea mișcării și că se uita la mine. Am aruncat o privire 
spre trafaletul din mâna mea, dându-mi seama că era cât pe ce să 
ajung pe peretele celălalt. 

M-am prefăcut că mă încrunt la el. 

— Merge, nu-i așa? am zis. 

A pufnit în râs, ca şi cum aș fi spus ceva foarte amuzant, după 
care a coborât de pe scară și a întins pensula spre mine. 

— Dă cu asta, m-a îndemnat, făcând semn către pensulă și 
apoi spre scară. 

l-am smuls pensula din mână și m-am cocoțat pe scară, arun- 
cându-i o privire în timp ce începeam să vopsesc cu mișcări scurte, 
având grijă să nu trec de linia albastră a zugravului. 

Jared mi-a zâmbit de jos, clătinând din cap, după care s-a apu- 
cat să-mi retușeze neglijențele cu o pensulă mai mică, mișcându-și 
mâna lent, în plan vertical. 

Am inspirat adânc și m-am aventurat în discuție. 

— Şi... am început, privindu-l, ești fericit? În California. 
Cursele... 

M-am oprit, nefiind sigură că voiam să aflu amănunte despre 
viața lui de-acolo. 

A rămas cu ochii la ceea ce făcea și mi-a răspuns pe un ton 
meditativ: 

— Când mă trezesc, a zis, abia aştept să ajung în atelier, ca să 
meșteresc la motociclete. Sau la mașină..., a adăugat. Îmi iubesc 
munca. Și o fac în sute de locuri diferite, încăperi, orașe și piste. 

Măcar atât puteam să ghicesc și eu. Din ceea ce aflasem din 
mass-media despre cariera lui Jared, se vedea că era în elementul 
lui. Confortabil, prosper, pasionat... 

Totuși, nu-mi răspunsese la întrebare. 

— Respir aer curat toată ziua, în fiecare zi, a continuat, aple- 
cându-se să-l mângâie la repezeală pe Madman, iar eu mi-am 
încetinit mișcările pensulei, ascultându-l. Ador cursele, Tate. Dar, 
sincer să fiu, ele sunt mijloacele prin care vreau să ating un scop 
mai important. 

Și-a ridicat privirea spre mine, schițând un zâmbet. 

— Mi-am început propria afacere. Vreau să construiesc circu- 
ite personalizate. 

Am făcut ochii mari și m-am oprit din vopsit. 

— Jared, asta €..., m-am bâlbâit, încercând să articulez cuvin- 
tele. E ceva de-a dreptul nemaipomenit, am zis, zâmbind în sfârșit. 
Și e şi o ușurare. Că n-o să mai fii pe pistă, adică. Mereu mi-e 
teamă, când te văd la televizor sau pe YouTube, c-o să ai vreun 
accident. 

Și-a ridicat sprâncenele, iar eu am tresărit. 

Fir-ar să fie! 

— Te uiţi? m-a întrebat pe un ton amuzat, privindu-mă ca și 
cum m-ar fi prins cu mâța-n sac. 

Am strâns din buze și mi-am îndreptat din nou atenția spre 
peretele de vopsit. 

— Normal că mă uit, am mormăit. 

L-am auzit râzând încetișor în timp ce-și relua și el vopsitul. 

— Tot o să însemne ceva drumuri, a continuat el, dar mai pu- 
ține decât am de făcut acum. Plus că, dacă vreau, pot să-mi con- 
struiesc afacerea de-aici. 

De-aici? 

Prin urmare, e posibil să-și dorească o întoarcere: acasă? Mi-am 
abătut privirea, fiindcă-mi plăcea ideea revenirii lui acasă, dar nu-mi 
dădeam seama de ce. Doar eu n-aveam să mai fiu aici, în definitiv. 

A scos un oftat, examinându-și lucrarea de pe perete. 

— Îmi place vântul de-aici, de pe pistă, Tate. De pe șosele, a zis, 
clătinând din cap, aproape întristat. E singura dată când eu și cu 
tine suntem împreună, a adăugat. 

Mi-am coborât privirea spre el, simțind cum mi se pune un nod 
în gât. 

I-am văzut mărul lui Adam tresăltând, semn că și el înghiţea în 
sec. 

— Nu mi-am dorit niciodată vreo altă femeie, a zis cu vocea lui 
îngroșată ajungând, practic, la nivel de șoaptă. Am plecat ca să pot 
deveni bărbat pentru tine. Ca să mă pot întoarce la tine. 

Am lăsat capul în jos, coborând încet de pe scară. 

Asta fusese atât de greu de înțeles. A trebuit să plece ca să se 
regăsească — eliminându-mă din viața lui — și să rupă relația cu 
mine, sub pretextul că nu voia să mă țină pe loc în timp ce-și 
acorda cine știe câți ani ca să-și pună viața în ordine? 

L-am privit fix în ochii lui întunecați, văzând un bărbat în 
mare măsură același, dar, totodată, atât de diferit. 

Totuși, poate că, până la urmă, nu fusese un pretext. 

Poate că eu am avut noroc, fiindcă am știut întotdeauna în ce 
direcție mă îndrept și mi-am trasat-o dinainte. Poate că Jared a 
avut parte de prea multe spirale descendente, de prea multe lucruri 
care l-au distras și de prea multe îndoieli, ca să știe ce-l mâna cu 
adevărat. 

Poate că Jared, la fel ca majoritatea oamenilor, a avut nevoie de 
spațiu ca să crească singur. 

Poate că noi doi începuserăm prea de timpuriu. 

— Și cum rămâne cu data viitoare când o să simți nevoia să te 
izolezi de mine, Jared? l-am întrebat, umezindu-mi buzele uscate. 
În liceu, au fost trei ani. De data asta, doi. 

Mi-a pus mâna pe obraz, atingându-mi în treacăt colțul gurii 
cu degetul mare. 

— N-au fost doi ani, iubito. 

L-am privit cu atenție. Ce tot spunea? 

S-a aplecat, înmuindu-și încă o dată pensula. 

— M-am întors în același an, de Crăciun. Te-am văzut. Erai... 

S-a oprit, șovăind, întinzând vopseaua pe perete. 

— Trecuseși mai departe. 

Mi-am ferit privirea, fiindcă mi-am dat seama imediat la ce se 
referea. 

— Și ce-ai văzut? l-am întrebat, făcându-mi de lucru cu pensula. 

N-aveam de ce să mă simt vinovată. Aveam tot dreptul să merg 
mai departe, la urma urmei. 

A ridicat din umeri. 

— Numai cât am putut să suport. Ceea ce n-a însemnat prea 
mult, a răspuns, privindu-mă în ochi. 

Mi-am dat seama că se străduia să-și stăpânească nervii. 

— Am sosit într-o seară, a început să povestească. Tocmai 
debutasem în circuit, alergând în curse și făcându-mi cunoștințe. 
Mă simțeam bine și — a clătinat din cap — cu adevărat încrezător 
în forțele proprii, la drept vorbind. Așa că am venit acasă. 

Șase luni. Numai șase luni. 

— Ştiam că erai supărată pe mine. N-ai vrut să vorbeşti când 
te-am sunat, nici să-mi răspunzi la mesaje; mă simțeam, în sfârșit, 
un pic mândru de mine, dar n-aveam să fiu niciodată fericit fără 
tine, în același timp. 

A coborât tonul până aproape de nivelul șoaptei. 

— Am venit, iar tu erai cu cineva. 

A clipit de câteva ori și am simțit că mi se întorcea stomacul pe 
dos. Îmi venea să vărs. 

La asta se referise Pasha? Acela fusese momentul când îl văzuse 
gata să plângă? 

Dar nu trebuia să mă simt vinovată. Jared avusese relații sexu- 
ale cu numeroase femei înainte să fim împreună și, eram sigură, la 
fel de multe de când ne despărțiserăm. 

— Trecuseră șase luni, Jared, am zis, înșfăcând câteva prosoape 
din hârtie și, întorcându-mă spre el, am început să-i şterg vop- 
seaua de pe mâini. Sunt sigură că, între timp, ai fost și tu cu alta. 

A făcut un pas spre mine, a ridicat mâna și a început să se joace 
cu o șuviță din părul meu. 

— Nu, a răspuns în șoaptă. N-am fost cu niciuna. 

Am ridicat brusc privirea. 

— Dar..., am zis, tresărind și simțind cum mi se strângea sto- 
macul. Te-am văzut. Am văzut fete peste tot în jurul tău. Pe piste, 
atârnate de tine prin fotografii... 

Eu nu trecusem mai departe din cauză c-aș fi crezut că așa ar fi 
procedat el, dar nici nu-mi dăduse prin minte că ar fi putut să se 
abțină. Presupusesem... 

A oftat adânc, întorcându-se la vopsit. 

— Fetele vin odată cu publicul, Tate. Uneori, vor să se fotogra- 
fieze cu piloții. Alteori, doar ard gazul pe lângă ei, în grupul fani- 
lor. Eu nu mi-am dorit pe altcineva în afară de tine. Nu pentru 
asta am plecat. 

Ceva mi-a fluturat prin piept și am știut atunci că inima mea 
încă și-l dorea. Nimeni altul nu mai putuse măcar să se compare 
cu el. 

— Mi-a fost foarte greu să trăiesc fără tine, Tate, a continuat, 
cu o voce obosită. Îmi doream să te văd și să vorbesc cu tine, dar 
trăisem atât de mult timp convins că tu eşti centrul lumii pentru 
mine, încât... 

A șovăit timp de câteva secunde, apoi a continuat, cu o voce 
mai îngroșată: 

— Nu mai știam cine eram sau ce aveam să-ți ofer. Mă bizu- 
iam prea mult pe tine. 

Am lăsat capul în jos, dându-mi seama că el fusese mai înțelept 
decât mine. Jared plecase, fiindcă știa că avea prea multă nevoie de 
mine. Nu înţelesesem câtă nevoie aveam de el decât atunci când 
deja plecase. 

— Și eu m-am bizuit pe tine, am răspuns, înecându-mă cu 
propriile cuvinte. Am spus-o în monologul meu din ultimul an de 
liceu, Jared. Erai ceea ce abia aşteptam în fiecare zi. După ce-ai 
plecat, mă simțeam mereu ca și cum aș fi rămas fără aer. 

În ultimul nostru an de liceu, când, în sfârșit, mi se umpluse 
paharul și nu mai suportasem să fiu terorizată de prietenul meu 
din copilărie, mă ridicasem în fața întregii clase și relatasem poves- 
tea noastră. Pierderea, mâhnirea, suferința... Ei nu înțelegeau 
nimic din ceea ce auzeau, dar n-avea importanță. Eu, oricum, vor- 
beam numai cu Jared. 

— Şi acum? m-a întrebat, îmboldindu-mă cu privirea lui timidă. 

Am oftat și mi-am înmuiat, absentă, pensula în vopsea. 

— Şi acum, am continuat, știu că sunt capabilă să stau pe pro- 
priile picioare. Indiferent de ce s-ar întâmpla, o să fiu bine. 

A întors din nou capul spre perete, spunând aproape întristat: 

— Sigur că o să fii. Așadar, eşti fericită? 

Repeta exact întrebarea pe care i-o pusesem eu și m-am mirat. 
Tocmai îi declarasem c-o să fiu bine. 

Dar bănuiesc că, de fapt, nu afirmasem că aș fi fericită. 

Nu. 

Nu, nu eram fericită. El fusese o piesă din puzzle și, în lipsa lui, 
nimic nu umpluse locul gol. 

Nu i-am luat în seamă întrebarea și mi-am văzut de vopsit. 

— Acum ai pe cineva pe-acolo? m-am hazardat să-l întreb. 
Cineva cu care să ieși? 

Continuam să vopsesc peretele cu mișcări scurte și repezi ale 
pensulei, ca și cum l-aș fi mângâiat pe Madman, în timp ce-l pri- 
veam prudentă pe Jared. 

El și-a înmuiat pensula în vopsea. 

— După ce-am văzut că ai trecut mai departe, am încercat să 
fac și eu același lucru, mi-a zis. Am ieșit cu vreo două femei de-a- 
tunci, dar... 

S-a întrerupt și mi-a aruncat o privire piezișă, glumeață. 

— Acum nu mă așteaptă nimeni, a încheiat. 

Mi-am arcuit o sprânceană, împungând cu pensula în perete. 
Vreo două femei. 

Era rândul meu să fiu geloasă. 

— Sunt mândru de tine pentru că ai ajuns la Stanford, a zis, 
schimbând subiectul și luându-mă prin surprindere. Ai emoţii? 

Am încuviințat, oferindu-i un zâmbet crispat. 

— Da, am. O să fie foarte mult de muncă, dar cu asta mă hră- 
nesc, așa că... 

Nu mi-am mai terminat fraza, fiindcă m-am oprit ca să-mi 
înghit nodul din gât. 

Într-adevăr, îmi doream să mă duc în California. Și, fără îndo- 
ială, voiam să urmez facultatea de medicină. Dar nu voiam să mă 
gândesc la situaţia de-aici, care urma să se schimbe pentru tot- 
deauna. Căsătoria tatălui meu. Vânzarea casei. Faptul că-l aveam 
pe Jared aproape, dar fără să-l am cu adevărat. 

S-a oprit din vopsit și mi-a aruncat o privire pătrunzătoare. 

— Care-i problema? 

— Nu-i nicio problemă, am ripostat. 

S-a apropiat de mine, aplecându-și capul într-o parte, de parcă 
ar fi știut că mințeam. De parcă ar fi știut că încă nu eram fericită. 

Am ridicat din umeri, negând totul. 

— Am zis că nu-i nicio problemă! am strigat râzând, apoi lă- 
sând capul în jos. Și vezi că-mi dai vopsea pe picioare! 

Mi-am strâns degetele ca să le feresc de picăturile de vopsea 
căzute din pensula lui. 

— Au, fir-ar să fie! a exclamat surprins și a ridicat pensula, 
pocnindu-mă în față cu ea. 

Am scos un urlet, închizând ochii. 

— Au, fir-ar să fie! a izbucnit din nou Jared, râzând. lartă-mă. 
Sincer, a fost un accident. 

— Da, am răspuns, deschizând ochii din nou și mijindu-i prin 
vopseaua care-mi acoperea genele de la ochiul stâng. Se mai în- 
tâmplă și accidente. 

După care m-am repezit și i-am dat cu pensula peste față și 
peste piept, făcându-l să bată în retragere. 

— Nu! a strigat, ridicând mâinile și râzând în continuare. 
Termină! 

M-am avântat iar spre el, dar a parat cu pensula, mânjindu-mă 
pe braț. M-am încruntat. 

— Pfui! O să mi-o plătești! am strigat. 

Și am ţâșnit după el când a fugit în antreu. Întinzând mâna, 
l-am atins pe spate, dând în sus cu pensula și făcând ca arborele 
tatuat să pară un pic înzăpezit. 

S-a răsucit pe călcâie și m-a apucat de încheietură, trăgându-mă 
spre pieptul lui. 

M-am zbătut, făcând ca pensula să-i scape din mână pe covor. 

— Dă-i drumul! mi-a poruncit, gâdilându-mă la coaste. Dă-i 
drumul imediat! 

— Nu vreau! am zis, râzând și ținându-mi coatele strâns lipite 
de corp, ca să mă apăr de atacurile lui. 

M-a apucat de încheietură, a tras de ea în sus, lăsându-mă expusă 
și gâdilându-mă sub braț. M-am lăsat în jos, făcându-mă ghem și 
țipând din răsputeri, într-un amestec de groază și de încântare, 
lăsând să-mi cadă pensula pe podea. 

— Jared! Termină! am strigat, ținându-mă de burtă de la atât 
râs. 

S-a oprit, dar și-a încolăcit ambele brațe pe mijlocul meu și am 
rămas amândoi pe loc, gâfâind și străduindu-ne să ne liniștim. 

Mă simțeam atât de bine, distrându-mă iarăși cu el. 

Mi-am sprijinit brațele pe ale lui, cu respirația poticnită în gât, 
dar cu inima încă bătând foarte repede, în timp ce mă lăsam 

învăluită de căldura familiară a corpului său pe spatele meu. Ma- 
ioul meu era singurul care-i despărțea pieptul gol de pielea mea și, 
fără să-mi dau seama, am întors capul, vârându-mi nasul în el. 

Răsuflarea lui fierbinte mi-a atins urechea și m-am lăsat mân- 
gâiată de ea, simțind cum mi se încleștau mușchii abdomenului și 
cum îmi doream să mă atingă. 

Trecuse mult timp de când nu mai fusesem atinsă așa. Senzaţia 
buzelor lui Jared în părul meu era ceva mai intim decât oricare 
gest sexual pe care ar fi putut altcineva să mi-l ofere. 

Mi-am ridicat bărbia, tachinându-l cu buzele, plimbându-le 
ușor peste ale lui. M-a străbătut un fior, stârnindu-mi fluturi în 
stomac când am simţit cum se întărește, în spatele meu. 

I-am inspirat mirosul. 

— Jared, am zis cu o voce abia șoptită. 

I-am lins încet buza de sus. A tresărit, icnind, și am simțit un 
fior de mândrie la gândul că încă eram capabilă să-l las fără grai. 

Întinzând o mână pe după capul meu, ca să-mi țină gura aproape 
de a lui, mi-a zis, în glumă: 

— Am crezut c-o să fim prieteni. 

După care mi s-a tăiat respirația când și-a trecut mâna cealaltă 
peste umărul meu și a strecurat-o prin decolteul maioului, cuprin- 
zându-mi sânul în palmă. 

Am închis ochii, gemând. 

— Prieteni buni, am precizat. Foarte, foarte buni. 

Și i-am simțit buzele arcuindu-se într-un zâmbet peste ale mele. 

— Tate! 

Ce? 

Nu se poate. 

— Tate, ce faci, te-ai trezit? s-a auzit vocea lui Fallon, și l-am 
privit pe Jared, simțind cum îmi îngheaţă dintr-odată tot corpul. 

Fir-ar a naibii de treabă. 

Durerea din locul în care îmi palpita dorința m-a făcut să gem 
și l-am văzut clipind prelung, scoțând un oftat de frustrare. 

— Mama mă-sii, a șuierat printre dinți, dându-mi drumul. 

l-o simțeam încă prin pantaloni, ridicată și întărită, numai 
pentru mine. 

Fir-ar să fie, Fallon! 

S-a deschis ușa și ne-am îndreptat amândoi, știind cât de 
vinovați arătam. Eram convinsă că mă înroșisem toată. O simțeam 
după fierbințeala pielii. 

— A! a exclamat ea, oprindu-se brusc și încruntându-se. Salut! 

Mi-am abătut privirea, încercând să-mi netezesc hainele. 

— Tocmai zugrăveam, am zis. 

Jared a pufnit în spatele meu, dar nu l-am luat în seamă. Fallon 
a clătinat din cap. 

— În pijama, a comentat, mai mult pentru ea decât pentru noi. 
Perfect normal. 

Am ridicat o sprânceană la ea, fiindcă venise în șortul pentru 
alergare și în maiou. Alergam duminica, iar eu întârziasem. 

— Jared? am zis, după ce mi-am dres glasul, nefiind în stare 
să-mi maschez amuzamentul când am întors capul spre el. Du-te 
acasă. 

Mi-a adresat micul lui zâmbet atotcunoscător. Am sărit când 
și-a șters palma pe fundul meu, după care m-a ocolit și a pornit spre 
ușa din față. Din mers, s-a aplecat și a pupat-o pe frunte pe Fallon. 

— Puteai să mai întârzii puţin, a mormăit, trecând pe lângă ea. 

Fiecare dintre prietenii mei a adus câte ceva în viața mea. 

Juliet e de părere că iubirea învinge tot și că toată lumea merită 
o viață așa cum își dorește. Fallon crede că alternativele aduc cu ele 
dezorientarea și că, dacă am ști cu adevărat ceea ce vrem, atunci 
n-am mai avea nevoie să alegem. Jax consideră că ocaziile nu tre- 
buie irosite și că, pe cât mai mare e riscul, pe atât mai bogată e 
răsplata. 

lar Madoc e ca mine. El e cel pe care-l ascult atunci când vreau 
să-mi aud propria părere exprimată de o voce mai profundă. 

Și cel mai bun lucru la el e că, în ochii lui, eu sunt o entitate 
separată de Jared. Madoc ţine la bunăstarea mea, chiar dacă prin 
asta nu slujește interesele prietenului său. 

lartă-mă pentru petrecerea ta, i-am scris după ce m-am întors 
de la alergarea cu Fallon. Am făcut suficiente drame de-a lungul 
ultimilor doi ani și întotdeauna am avut senzația că nu mi-am 
asumat în totalitate vina. Totuși, lui Madoc nu i-a păsat de asta. 

Madoc: N-ai pentru ce să-ți ceri iertare. Te simţi bine? 

Înhățând un măr, am urcat în fugă treptele, disperată să ajung 
sub duș, fiindcă simțeam că hainele mi se lipiseră de piele. 

Da, i-am răspuns. O să fie bine. N-ai grijă. 

Madoc: Trebuie să vorbești cu Ben. 

M-am oprit brusc, lăsându-mi capul să cadă pe spate și oftând. 
Dumnezeule. Parcă îmi citea gândurile. 

Am tastat, scriindu-mi răspunsul. Nici măcar nu știu încă des- 
pre ce e vorba, da? 

Madoc a ripostat imediat. Ba da, știi. 

Dându-mi ochii peste cap și azvârlindu-mi pantofii sport din 
picioare, am apăsat pe butonul de pornire al iPod-ului, făcând să 
răsune „Ihe Boys of Summer”, de Ataris. 

Telefonul mi-a piuit iar. Bine, dă-l încolo pe Jared. Răspunde-mi 
la asta... te gândești la Ben? 

Am trântit telefonul pe chiuvetă și m-am holbat la imaginea 
mea din oglindă. Nu c-aș fi vrut să-i ignor întrebarea. Ci doar că 
el n-avea nevoie să-i dau răspunsul. 

Sigur, m-am gândit la Ben. Totuși, nu m-am gândit la el așa 
cum m-am gândit la Jared, și asta e ceea ce m-a făcut să mă simt 
un pic rușinată. 

Eu și Ben nu eram obligați să ne vedem numai în doi, iar deo- 
camdată nu ajunseserăm în ipostaze intime. Totuși, ştiam că el 
și-o dorea. Ce naiba, și-o dorea și în liceu. 

Dar eram împreună și, dacă Fallon n-ar fi dat buzna azi-di- 
mineață, aș fi trecut granița cu Jared, în ciuda oricărei obligații pe 
care aș fi putut s-o am față de Ben. 

Telefonul a piuit, anunțând sosirea unui nou SMS, așa că 
mi-am coborât privirea spre ecran, aproape venindu-mi să-mi trag 
palme pentru simplul fapt că i-am răspuns la mesaje în dimineața 
asta lui Madoc. 

ÎI vrei, îl dorești, trăiești pentru el? m-a întrebat Madoc. 

Am clătinat din cap, perspicacitatea prietenului meu smul- 
gându-mi un zâmbet. Mda, bine. Prin urmare, indiferent dacă 
Jared reprezenta un factor sau nu, tot nu mă lăsam purtată de val 
ca să mă simt total amorezată de Ben. Observaţie corectă. 

Te excită? și-a continuat Madoc interogatoriul, determinân- 
du-mă să apuc din nou telefonul. 

— Pe bune? am izbucnit, deranjată de vocabularul lui grosolan. 

Îți vine să te târăști peste el dimineața? a scris el mai departe, 
iar eu am oftat zgomotos. 

Da. Și mai termină odată. 

Am atins cu degetele telefonul, începând să-i scriu exact asta, 
dar am primit un nou mesaj înainte să-l pot termina pe-al meu. 

Ce naiba? O fi făcut vreun curs de tastare rapidă? 

Te face să ți se întărească clitorisul? m-a tachinat el. Îţi face 
trupul să tremure și să zvâcnească? Te masturbezi cu gândul la el? 

— Madoc! am mârâit spre telefon, strângându-l cu putere. Ce 
mama...? 

De ce taci? mi-a piuit iar telefonul. Răspunde-mi la întrebări, 
Tate! 

Fir-ar să... Mi-am încleștat maxilarul. 

— Îți răspund dacă taci odată, măgarule! m-am răstit, spume- 
gând de furie. 

A scris din nou, iar eu doar mi-am lăsat umerii să cadă și m-am 
întors în dormitor, învinsă. 

Bun, zi repede: Ben sau Jared? a întrebat. 

Ha? 

Ben sau Jared? a insistat. Nu sta să te gândești. Doar zi primul 
nume care-ţi vine-n minte. 

Mi-a picat fața și am scos un oftat de exasperare. 

— Ce mama... 

BEN SAU JARED??? a urlat mesajul lui. 

Am încercat să scriu, dar degetele îmi tremurau, iar creierul 
mi-l simțeam de parcă ar fi fost alcătuit din mici fire electrice 
care-mi prăjeau toți neuronii. 

Am strâns telefonul în mână, încercând să găsesc literele. 

Acum! a piuit mesajul. 

— Uff! am izbucnit, trântindu-mă pe pat și izbind cu pumnii 
în saltea, dându-mă bătută. 

Ticălosul, 

Am încercat să-mi amintesc care fusese ideea conversaţiei. 


177 


Penelope Douglas 


Madoc e Madoc. E în stare să te înnebunească de cap cu cinci- 
sprezece întrebări, astfel încât să deduci singur răspunsul, decât 
să-și consume două secunde ca să-ți dea răspunsul el însuși. În 
opinia lui, călătoria e mai importantă decât destinația. 

Exact la fel ca mine. 

Mi-am strecurat degetele prin păr și mi-am masat pielea capu- 
lui, pufnind în râs de ironia situației. 

Telefonul mi-a piuit în palmă, smulgându-mi un geamăt. 


Măi, măi, tăcută mai ești azi. 


Am clătinat din cap, amuzată și epuizată în același timp. 
Mi-am ridicat telefonul deasupra ochilor și am scris răspunsul. 


Foarte nostim. 


Replica lui a venit imediat: Să-ţi spun eu ce să faci? 
Da, i-am răspuns. 
Dar tu știi deja... 


Am scris la repezeală: Spune-mi, oricum. 
N-a durat mai mult de câteva clipe până să sosească răspunsul. 


Îi spui tipului cu care umbli că ţi s-a întors iubitul. 


Îmi las brațele să cadă la loc pe pat și închid ochii, suspinând. 
Mda, la asta mă gândeam și eu. 

Telefonul a piuit iar. Și-o să pățească necazul... 

Ei, fir-ar... 

Hei-la, hei-la, mi s-a întors iubitul, a continuat el să citeze!, și 
am izbucnit în râs. 


1 Fragment din textul cântecului „My Boyfriends Back”, al formaţiei The 
Raveonettes. 

— Eşti drogat, am șoptit. 

Mi-am mușcat buza și un călduros sentiment de nerăbdare a 
început să mă inunde, pentru prima oară după ani și ani. Am luat 
telefonul și am scris. 

Dacă-l vezi că vine, mai bine sari pârleazul, am continuat tex- 
tul, zâmbind. 

Mi-a răspuns în timp ce mă îndreptam spre baie, ca să fac duș. 


Foarte bine, tinere Padawan!. Foarte bine. 


* 


După ce am făcut duș și m-am aranjat, m-am îmbrăcat cu o 
pereche de blugi vechi și cu un tricou negru, ca să mai meșteresc 
la mașină. Chiar dacă nu era nici urmă de ploaie — vremea mea 
preferată —, cerul era superb, abia dacă vedeai vreun nor, iar vân- 
ticelul slab răspândea miresmele plăcute ale verii prin toate feres- 
trele casei. 

Am urcat treptele în salturi — cu o energie reînnoită — 
oprindu-mă să ascult, cu nostalgie, muzica băieților care plutea 
prin aer din casa de alături. Am aruncat o privire pe fereastră și 
i-am descoperit pe Madoc, pe Jax și pe Jared, toți adunați afară, în 
jurul Mustangului lui Jax, uitându-se sub capotă. 

Jared se schimbase în blugi și, din buzunarul de la spate, îi 
atârna un tricou alb și, o, Doamne... un strat subțire de transpirație 
rece mi-a acoperit spinarea la vederea pantei line, musculoase a 
spatelui său, de la ceafă și până la mijloc. 

Soarele îi bătea pe pielea dezgolită, acorduri plăcute completau 
scena, iar eu nu-mi doream să mă mai urnesc din loc. 

Apropiindu-mă de garajul meu, am apăsat pe butonul teleco- 
menzii și lumina soarelui s-a revărsat peste cauciucurile, apoi peste 
capota și peste parbrizul vechiului Chevy Nova al tatei. 


! Ucenic Jedi, în seria Războiul stelelor. 

Am luat o cârpă de pe un banc și mi-am strecurat-o în buzu- 
narul de la spate, după care mi-am prins părul în coadă. 

Mă cam mâncau tălpile în vechii și ponosiții mei Chuck Taylor, 
așa că, până să mă apuce lașitatea, m-am dus afară. 

Am simţit imediat privirea lui Jared îndreptată spre mine când 
mi-am descuiat mașina, am vârât mâna prin portiera din dreptul 
volanului și am ridicat capota. M-am străduit să nu privesc peste 
curte spre locul în care era el, dar pe urmă mi-am dat seama că mă 
purtam cam copilărește. 

Așa că m-am uitat într-acolo în timp ce ridicam capota și am 
văzut-o pe Fallon venind spre mine. Dincolo de ea era Jared, cu 
spatele la mine, privind peste umăr. Totuși, afurisiţii lui ochi căprui 
nu erau ațintiți la fața mea. 

Pe sub sprâncenele împreunate, părea aproape supărat în timp 
ce privirea îi luneca pe picioarele mele, urcând lent pe coapse, până 
la mijloc. Stolul de fluturi de care ai parte de obicei în montagnes 
russes mi se zbătea acum între picioare, așa că am început să răsuflu 
prelung, ca să mă potolesc. 

Privirea lui flămândă a întâlnit-o pe-a mea, după care el s-a 
întors, un model al stăpânirii de sine. 

Dar tocmai asta e chestia. Dacă Jared chiar nu s-a schimbat 
foarte mult, atunci înseamna că nu se forța să-și alunge dorința. 

O acumula. 

Și naiba mă lua dacă mă nimeream în linia lui de ochire când 
avea să dea pe-afară. 

M-am repezit în garajul meu, adunându-mi cele câteva unelte 
necesare, iar Fallon și-a luat un scăunel fără spătar de sub bancul 
de lucru, ca să stea de vorbă cu mine în timp ce mă urmărea cum 
lucram. Dinspre curtea lui Jax venea spre noi „Wish You Hell”, de 
Like a Storm, și m-am apucat de muncă, vârându-mă sub capotă 
ca să efectuez lucrările de întreținere. 

După mai puţin de o oră, a venit și Juliet, după ce și-a terminat 
orele de meditații voluntare de la liceu. S-a repezit să-i dăruiască 

lui Jax un sărut extrem de prelungit, după care ni s-a:alăturat, mie și 
lui Fallon. Am schimbat câteva bujii, am curățat câteva contacte și 
am efectuat obișnuitele operațiuni săptămânale, ca verificarea ule- 
iului și a presiunii din cauciucuri. 

— Salut. 

Am ridicat capul de sub capotă și am văzut-o apropiindu-se pe 
asistenta lui Jared, Pasha. 

— Te deranjez dacă stau pe-aici? m-a întrebat. 

— Sigur că nu. Stai jos, i-am răspuns, indicându-i un alt scăunel. 

Pasha s-a așezat, ridicându-și ochelarii pe creștet. Era tăcută și 
simpatică și m-am simțit cu adevărat ușurată constatând că părea 
o persoană cu care te poți înțelege lesne, în ciuda atitudinii ei. 

Chiar și cu părul ei, negru ca tăciunele și cu șuvițe mov, cu 
piercing-urile din sprâncene și cureaua neagră ghintuită, tot arăta 
incredibil de inocentă. Era îmbrăcată cu jeanși mulati și un tricou 
negru cu gri, cu mânecile suflecate. Părul îi era ondulat în valuri 
răzlețe și, dacă făceam abstracție de machiajul abundent de la ochi, 
fața avea un aspect curat. 

Juliet și-a scos pantofii fără toc și și-a proptit picioarele de bara 
orizontală a taburetului. 

— Așadar, Madoc te tot presează? a întrebat-o pe Fallon, con- 
tinuând discuția despre faptul că Madoc voia să aibă copii. 

Fallon a încuviințat, înghițind apa pe care tocmai o sorbise din 
sticla ei. 

— Da, a răspuns oftând. Adică, nu pot să zic că mă pune la zid 
sau mai știu eu ce, dar, ce naiba... 

A izbucnit în râs. 

Am zâmbit și eu, privind pe sub gene cum Jared se lăsa în jos, 
ca să caute ceva pe sub mașină. Braţele lui vânjoase, mânjite de 
vaselină, soarele și transpirația de pe abdomenul lui încordat... 

Mi-am abătut privirea. 

— Bună, am auzit o voce bărbătească în spatele meu. 

Mi-am lăsat capul în jos ca să-l pot scoate de sub capotă și 
l-am văzut pe Ben. 

— Salut! am exclamat surprinsă. 

Ținea mâinile în buzunare și zâmbea, părând că aștepta ceva. 
Sau că ezita. 

Am scos cârpa din buzunar și mi-am șters câteva pete de pe 
mâini. Fallon și Juliet s-au oprit din conversație, Pasha s-a ridicat 
și s-a dus să-mi exploreze garajul, iar pe mine și pe Ben ne des- 
părțea un ocean. 

Nu era la fel de simplu pe cât fusese acum două zile. 

M-am uitat spre prietenele mele, străduindu-mă să par calmă. 

— Numai un minut, fetelor, le-am zis, fără să-mi scape schim- 
bul de priviri dintre ele. 

M-am strecurat ușor pe lângă Ben, depărtându-mă puțin de 
urechile lor. 

De aproape, mi-a venit greu să-l privesc în ochi, dar am reușit. 

— Ben, îmi pare foarte rău pentru ultimele două zile, am zis 
încet. Știu că au fost situaţii stânjenitoare. 

Măruntaiele mi se zvârcoleau și nu voiam să-l rănesc. Aproape 
că-mi doream ca el să fi fost un nemernic, ca să-mi fie mai ușor. 

— Ştiu, a încuviințat, căutând în jur înainte de a mă privi în 
ochi. Dar cred că știu de ce. 

Și-a îndreptat ochii spre casa lui Jax și, urmărindu-i privirea, 
l-am văzut pe Jared, care nu stătea cu faţa spre noi, dar se sprijinise 
cu palmele de capotă și urmărea totul peste umăr. 

— Nu mă manevrează el, am protestat. Facultatea bate la ușă 
și, casa fiind de vânzare, totul e chiar... 

— Așadar, nu el e motivul pentru care nu s-a putut să dorm la 
tine? m-a întrerupt Ben. Sau pentru care n-am prea reușit să te 
prind singură în ultimele două zile? 

Nu era supărat. Sprâncenele lui ridicate și tonul blând îmi 
dădeau de înţeles că știa deja răspunsurile. Nu se putea spune că 
Ben ar fi așteptat să trecem la relații sexuale, însă știa că ar fi 

însemnat următorul pas pentru noi. Fusesem caldă, dar acum mă 
răcisem. 

M-am încruntat, sperând să se înșele. 

Știam că încă îl doream pe Jared. Chimia dintre noi nu dispă- 
ruse și, indiferent în ce privință am fi dat greș, în dormitor ne 
descurcam de minune. 

Dar mai exista și ceva dragoste între noi. Mai mult ca oricând, 
de fapt. Nu-mi dădeam seama dacă mi-l doream înapoi și nu mă 
simțeam pregătită încă să iau o astfel de hotărâre, dar ceea ce știam 
era că nu-l doream pe Ben cu aceeași pasiune. 

Iar el merita mai mult. 

Mi-a oferit un zâmbet trist și s-a aplecat spre mine. 

— Mă bucur că mi-ai dat o șansă, mi-a zis și m-a sărutat pe 
obraz. Baftă la Stanford. 

Şi, cu asta, s-a întors și a pornit spre mașina lui. 

L-am urmărit cu privirea până când a plecat, simțind un pic de 
regret. Îmi făcuse misiunea prea ușoară. Dar, indiferent de ce s-ar 
fi întâmplat, fusese decizia corectă. 

Am făcut stânga-mprejur, refuzând să-i întâlnesc privirea lui 
Jared, fiindcă ştiam că urmărea în continuare totul. M-am întors 
la mașina mea. Pasha era încă în garaj, cu ochii pe automobilul lui 
Ben, care se îndepărta în viteză pe stradă, iar Juliet și Fallon își 
reluaseră conversaţia. 

— Bun, a zis Fallon, scărpinându-și gâtul și purtându-se de 
parcă ele două nici n-ar fi încercat să tragă cu urechea. Sunt hotă- 
râtă să profit la maximum de perioada asta în care suntem numai 
noi doi, dar îl știi pe Madoc... 

S-a întrerupt, chicotind amuzată. 

— Cu cât mai mulți, cu atât mai bine. El vrea cinci. Eu am zis 
unul. Am căzut de acord pentru cinci. 

Juliet a izbucnit în hohote de râs şi mi-am dat seama că încă 
discutau despre planurile lui Madoc de a-și lăsa nevasta însărci- 
nată cât mai curând posibil. Totuși, Fallon mai avea de făcut doi 

ani de cursuri postuniversitare la Northwestern, așa că știam c-ar 
fi preferat să aștepte. 

— Asta e mama ta? a strigat Pasha. 

Mi-am ridicat privirea și am văzut-o aplecată peste un banc, 
privind o fotografie înrămată de pe perete. Știam cine era în foto- 
grafia de acolo. Mama, tata și eu, la Disneyland, pe când aveam 
cinci ani. 

— Da, i-am răspuns, fixând și ultimul capac sub capotă. 

— Cum a murit? s-a interesat ea. 

Am săgetat-o cu privirea, nedumerită. 

— De unde știi că mama a murit? 

A rămas cu gura ușor căscată, șovăind. 

— Păi... ăăă..., s-a bâlbâit, împreunându-și sprâncenele în timp 
ce-și căuta cuvintele. Păi, eu... 

După care a oftat prelung, privindu-mă în ochi cu o expresie 
de scuză. 

— El m-a cam pus să-i trimit flori la mormânt în fiecare an, pe 
paisprezece aprilie, mi-a mărturisit tresărind. 

Am rămas încremenită, cu mâna pe capac și cu gura căscată 
spre Pasha. 

— Ce? am șoptit, mult prea șocată. 

— Tate! a exclamat Juliet, rămânând și ea cu gura căscată, și am 
văzut cum îi apăreau lacrimi în ochi. 

Am aruncat o privire rapidă spre Jared, văzându-l cum își trân- 
tea capota și zâmbea către fratele lui, cu care tocmai făcuse o glumă. 

— Te rog, nu-i spune că ţi-am zis, a mormăit Pasha. O să-mi 
frece ridichea, iar eu o să fiu nevoită să-l ascult. 

Flori. El îi trimisese flori mamei mele. 

Cum de nu știusem una ca asta? 

Bănuiesc că în fiecare aprilie eram încă la facultate, dar tata 
trebuie să se fi dus la mormânt. Nu mi-ar fi spus? 

— Ce tot fac? a strigat Fallon, și i-am văzut privirea derutată 
îndreptată spre băieți, care-și îmbrăcaseră toți tricourile și săriseră 
în Mustang, cu Jared la volan. 

— Jæ? a strigat Juliet, ridicându-se în picioare. 

Jax a ieșit pe jumătate pe geamul din dreapta, privind-o pe 
deasupra capotei. 

— Luăm mașina ca să-i facem un test! a strigat peste huruitul 
puternic al motorului. Ne întoarcem repede! 

Jared și-a pus ochelarii de soare negri și a apucat volanul, muș- 
chii încordați ai antebraţului fiindu-i vizibili din locul unde mă 
aflam. Mi-a aruncat o privire rapidă, cu o umbră de zâmbet pe 
buze, după care a pornit muzica și a dat înapoi pe alee. 

Și, ca și cum tunetul nu așteptase decât fulgerul, a țâșnit pe 
stradă ca o furtună care nu poate fi zăgăzuită. 

Inima mi-a tresăltat, dorindu-și să facă parte din furtuna aceea. 

Le-am zâmbit prietenelor mele. 

— Hai în mașină! 

— Ce? s-a mirat Juliet, îndreptându-și spinarea. 

Fallon a început să-și frece mâinile. 

— Ooo, da! a exclamat pe un ton șugubăț, ridicându-se. 

— Dar ce facem? s-a interesat Juliet, agitată, în timp ce Pasha 
se apropia. 

Nu i-am luat în seamă întrebarea, ridicând doar din sprâncene, 
pregătită pentru o poznă, iar ele s-au înghesuit, toate trei, în G8-ul 
meu. 

— Așa..., a zis Madoc, sprijinindu-și braţul de portiera din 
dreapta și bătând darabana cu degetele în timp ce conduceam. 
Două zile. Încă nu ţi-ai ieșit din mână, hm? 

Ţineam volanul cu mâna stângă, cu braţul încordat și spatele 
lipit de scaun. 

— Cum adică? 

— Ea tocmai a rupt-o cu Ben, a precizat el, referindu-se la Tate. 
Știi că despre asta a fost vorba adineauri. 

Am trecut într-a patra, mărind viteza. 

— Habar n-am de nimic. 

— Nu mă lua pe mine cu de-astea, a ripostat. Deja îţi faci pla- 
nul cum să ajungi diseară în patul ei. 

Am pufnit în râs, întorcându-mi privirea spre geam. 4/ naibii 
Madoc. 

Când l-am văzut pe Ben, m-am crispat instantaneu, fiindcă 
detestam felul în care o privea. Și faptul că știam ce voia de la ea. 
Habar n-aveam dacă se culcau împreună, de fapt, dar nici nu-mi 
păsa. Din punctul meu de vedere, ea își omorâse timpul până 
acum, dar se terminase cu asta. 

Însă Madoc se înșela. Nu voiam să ajung în patul ei. Adică, da, 
voiam, dar mai mult decât orice, voiam să fie din nou a mea. 

— Am o idee, a ciripit Jax, de pe bancheta din spate. 

L-am privit prin oglinda retrovizoare: își împreunase degetele 
pe creștet și se lăsase în jos pe banchetă. 

— Ce anume, frățioare? s-a interesat Madoc. 

Jax a zâmbit cu subînțeles către mine în timp ce-i răspundea 
lui Madoc. 

— Păi, ar putea să treacă peste toate și s-o ceară deja în căsătorie. 

Am încremenit, cu privirea pironită pe parbriz. 

Căsătorie. Am strâns volanul în mâini, întrebându-mă de ce și-o 
fi închipuit fratele meu că am fi pregătiți pentru așa ceva, oricare 
dintre noi. Sau aruncase la întâmplare o idee trăsnită? 

Nu-mi propusesem să nu mă căsătoresc cu Tate. Dar tot mi se 
părea o perspectivă îndepărtată. 

Madoc mă privea și știam că Jax aștepta o reacție, dar nu era 
treaba lor. Sigur, mi-o doream pe Tate pentru toată viața, dar mai 
întâi aveam nevoie s-o recuceresc. De ce naiba ar fi zis „da” acum? 

Jax și-a dres glasul. 

— Voi doi vă iubiți de cea mai multă vreme, a zis pe un ton 
blând. Nu mi se pare corect să fiți ultimii care se căsătoresc. 

Am ridicat brusc privirea, întâlnind-o pe-a lui în oglinda retro- 
vizoare. 

— Ce? am strigat. 

— Nebunaticule! a zis Madoc, întorcând capul și privindu-l 
șocat pe Jax. 

Ultimii care se căsătoresc? Adică... 

Jax și-a lăsat ochii în jos; niciodată nu-l văzusem atât de vulne- 
rabil. 

— Nu pot să dorm dacă nu e lângă mine, a zis, aproape șoptit, 
referindu-se la Juliet. Ador să ajung acasă și să simt mirosul mân- 
cărurilor gătite de ea. Să văd câtă căldură imprimă casei. 

Încă evita să privească spre vreunul dintre noi; am simțit că mi 
se strângea pieptul. 

— Ea îmi dă totul, a continuat, de data asta privindu-ne pe 
amândoi. Și eu vreau să-i dau numele meu. Am s-o cer în căsătorie. 

— Când? a întrebat Madoc, iar eu m-am mirat că era în stare 
să vorbească, fiindcă încă mă străduiam să înțeleg ceea ce auzisem. 

Jax urma s-o ceară în căsătorie pe Juliet. 

— După petrecerea burlacilor lui Zack, de vineri, a răspuns el. 
Bănuiesc că, după ce-o să fie logodnica mea, mersul la cluburile de 
striptease o să fie, probabil, pe lista interzisă. 

Fir-ar să fie! Petrecerea burlacilor. Cea la care nu avusesem în 
plan să particip, din moment ce nu crezuserm c-o să fiu în oraș. 

Uitasem de ea. 

Zack, partenerul lui Jax la Loop, care-l ajuta să organizeze cursele, 
era logodit de când îl știam. Simțindu-se în sfârșit pregătit să facă 
pasul, trimisese un e-mail de grup, invitându-i pe toți băieții din 
oraș trecuți de douăzeci și unu de ani la Wicked, un club exclusi- 
vist aflat cam la o jumătate de oră distanță. 

M-am mirat că Fallon și Juliet îi lăsau să se ducă. Mă rog, nu și 
în ceea ce o privește pe Fallon, de fapt. Ea nu mi s-a părut nicio- 
dată că ar fi genul de femeie geloasă. 

Am privit nonșalant în spate, încercând să-mi maschez îndoie- 
lile. Nu că fratele meu n-ar fi putut să fie un soț bun sau Juliet o 
soţie bună, dar el avea numai douăzeci și unu de ani. 

— Jax, am început, ești sigur că... 

— Ei, poftim! m-a întrerupt Madoc. Ce naiba? 

L-am văzut uitându-se cu atenție pe geamul deschis din drep- 
tul meu. 

I-am urmărit privirea și m-am încruntat instantaneu. 

Ce...? 

Tate a apărut pe partea mea, în G8-ul ei, cu Fallon pe locul 
copilotului și cu Juliet și Pasha pe bancheta din spate. 

Stătea pe scaunul ei, într-o atitudine comodă și nonșalantă; am 
clătinat din cap spre ea, fiindcă era pe contrasens. 

— Nu eşti pe banda care trebuie! am strigat spre fereastra în- 
chisă din dreptul lui Fallon. 

Fa și-a dus mâna la ureche, mimând din buze un Ce?, după 
care a întors capul spre Tate și au zâmbit amândouă. 

— Ce naiba fac? s-a mirat Jax, aplecându-se și rezemându-și 
braţele pe scaunul din față. 

Am aruncat o privire înainte, am remarcat că semaforul era pe 
roșu și m-am grăbit să apăs cu piciorul pe pedală, făcând să scrâș- 
nească frânele. 

Fir-ar să fie! 

Tate s-a oprit și ea, propulsată în față, împreună cu Fallon, de 
frâna bruscă. 

Am scos repede capul pe geam. 

— Lasă geamul jos! am strigat, trăgând cu ochiul dincolo de 
semafor, să văd dacă nu cumva veneau mașini din sensul opus. 

Ce avea de gând, să se nenorocească toate? 

Colţurile gurii lui Tate se arcuiseră în semn de amuzament, 
însă Fallon zâmbea de-a binelea în timp ce lăsa geamul în jos. 

— Unde vă duceți? a strigat Madoc, până să pot eu deschide 
gura. 

— N-are importanță, a replicat Fallon, ridicând din umeri. O 
să mergem prea repede ca să ne puteți urmări. 

Am făcut ochii mari, în timp ce Madoc și Jax râdeau, prefă- 
cându-se insultați. 

— Ooooo! au exclamat la unison. 

Madoc m-a înghiontit. 

— Vorbesc prostii, Jared, m-a ațâțat el, iar eu mi-am înghițit 
zâmbetul și am simţit adrenalina năvălindu-mi în mușchi. 

Am coborât din mașină — oricum, nu circula nimic pe-acolo — 
și m-am aplecat spre fereastra din dreptul lui Fallon. 

— Să înţeleg că e o provocare? am întrebat-o pe Tate. 

Ea a scuturat din cap, încercând să mă trimită la plimbare. 

— Nu mi-aş pierde timpul cu asta, a replicat, în bășcălie. Doar 
te-am mai bătut o dată. 

Am zâmbit, arcuindu-mi o sprânceană. 

— Chiar m-ai bătut? am împuns-o, la rândul meu, insinuând 
că am lăsat-o să câștige singura întrecere dintre noi, de acum patru 
ani. 

S-a schimbat la față, luând o înfățișare încrâncenată, cu buzele 
strânse, concentrându-și privirea asupra drumului și ambalând 
motorul. 

M-am întors la mașina mea, râzând în barbă. 

— Puneţi-vă centurile, le-am ordonat lui Madoc și lui Jax, în 
timp ce mă urcam și-mi legam și eu centura. 

Madoc și-a apucat repede centura, amuzat. Am ambalat moto- 
rul, observând că Tate mă studia în timp ce făcea același lucru. 
Mi-a plăcut la nebunie expresia ștrengărească de pe fața ei. 

— Băieți, a zis Jax, aplecându-se puțin spre noi. Polițaii se fac 
că privesc în partea cealaltă timp de vreo cinci minute, sâmbătă 
seara, când cei din echipa mea fac de-astea, dar... 

— Ţi-ai legat centura? l-a întrerupt Madoc, după care a urlat, 
prin fereastra mea, către Fallon: Daţi-i bătaie! 

— Hai, hai, l-am auzit pe Jax strigând și, când m-am întors, am 
văzut că Juliet tocmai îl saluta. La naiba, a bombănit el în spatele 
meu, și mi-am dat seama că detesta ceea ce urma să se întâmple. 

Madoc a pornit iPod-ul cu „Girls, Girls, Girls”, din repertoriul 
Mötley Crüe, și am întors capul spre el. A ridicat din umeri, cu un 
aer nevinovat. 

— Nu te uita la mine. E pe iPod-ul tău, omule. 

Mi-am dat ochii peste cap, nefiind dispus să-i explic că nu eu 
eram cel care încărca muzica pe el. Pashei îi plăcea să-mi joace 
feste. Din când în când, câte o Britney Spears sau Lady Gaga ajun- 
gea să se intercaleze între piese de Slipknot și Korn. 

Chiar și-așa, am dat volumul mai tare și am oprit aerul condi- 
ționat. Căldura de afară mă menținea nervos și atent. O lecţie pe 
care am învățat-o pe parcursul ultimilor doi ani. 


190 


Regăsire 


Am auzit „Blow Me Away”, a celor de la Breaking Benjamin, 
revărsându-se din boxele lui Tate și mi-am întors privirea spre ea, 
clătinând din cap și neputând să-mi ascund zâmbetul. 

— Eşti gata? am strigat. 

— Eşti sigur? a replicat ea. 

Fir-ai tu... Chiar uitase că din asta îmi câștigam existența? 

— Drept pe Principală, trecem peste două stopuri și primul 
care ajunge înapoi acasă câștigă, am lansat eu provocarea. 

A încuviințat fără ezitare. 

— Pe locuri! a strigat Madoc, iar eu și Tate ne-am ambalat din 
nou motoarele, privindu-ne reciproc. 

Îmi simțeam piciorul din ce în ce mai greu cu fiecare secundă 
care trecea. 

— Fiţi gata! a strigat din nou Madoc, iar entuziasmul a biruit-o 
pe Fallon, făcând-o să izbească portiera cu pumnul, iar și iar, pe 
dinafară. 

Tate mi-a căutat privirea, după care am întors amândoi cape- 
tele spre drum, pregătiți. 

— Start! a urlat Madoc și s-a dezlănțuit iadul. 

— A naibii treabă! am șuierat. 

Și eu și Tate am țâșnit, însă ea probabil că stătuse în viteza a 
doua, fiindcă n-a ezitat să ia viteză când s-a repezit înainte, după 
care mi-a tăiat fața, exact la timp ca să nu se ciocnească de camio- 
neta care aștepta la stop de cealaltă parte a intersecţiei. 

— Eu ţi-am zis că e tare, mi-a atras atenția Jax, ca într-o doară, 
dar nu l-am luat în seamă. 

Trecând într-a doua și apoi într-a treia, am apăsat pe accelerație, 
manevrând spre stânga, din moment ce intrase pe banda mea, și 
am țâșnit lângă ea. 

Madoc se ținea de mânerul de deasupra portierei și le privea 
neliniștit. Am trecut într-a patra, câştigând teren puțin câte puțin, 
recunoscător pentru faptul că strada era pustie. 

— Jared, treci pe banda cealaltă, m-a sfătuit Jax. 

— Tu ce crezi că încerc să fac? m-am răstit, apăsând pe accele- 
rație până când am ajuns într-a șasea. 

Privind înainte, am descoperit o berlină albă care venea spre 
noi și mi-a stat inima, constatând că era pe banda mea. 

Mi-am lungit gâtul ca s-o văd pe Tate; în ochi i-a apărut o 
scânteie și a clătinat din cap spre mine, transmiţându-mi să nici 
nu încerc măcar. 

— Jared, m-a prevenit Jax, în timp ce Madoc tăcea, ținându-se 
bine. 

Am călcat pedala până la podea, rămânând roată la roată cu 
Tate. 

— Jared! a urlat Jax, și am auzit berlina albă claxonând cu 
disperare. 

Tate m-a fulgerat cu o privire speriată, dar eu am zâmbit. Tră- 
gând de volan, cu mușchii brațelor îndurerați, am urcat cu roțile pe 
trotuar, simțind cum se ridica partea din spate a mașinii, înainte să 
obțin unghiul de care aveam nevoie. 

— Să fiu al naibii! a strigat Jax, dar Madoc a izbucnit în râs. 

Automobilul alb a trecut vâjâind printre mașina mea și a lui 
Tate, claxonând încă. Am tras cu ochiul și am văzut-o pe Tate în- 
torcând capul, agitată, ca să privească în spate, așa că am profitat 
de ocazie. 

Continuând să accelerez, am mai mărit viteza cu alți cincispre- 
zece kilometri pe oră și am tras de volan în dreapta, spre banda ei, 
având spațiu suficient ca să-i iau fața. 

— Haaa! a urlat Madoc, iar în oglinda retrovizoare l-am văzut 
pe Jax cu capul dat pe spate și palmele peste ochi. 

Clătinând din cap, mi-am înfipt bărbia în piept, concentrându-mă 
pe drumul din fața mea. Din fericire, pe strada aceea nu era per- 
misă parcarea pe trotuare, așa că era loc din belșug și nu se găseau 
vehicule care să ascundă vederii eventualii pietoni. 

Ajungând pe Principală, am frânat, rotind volanul spre dreapta 
și trecând într-o treaptă inferioară, ca să reduc viteza. 

— Hai, hai! a strigat Madoc, când am auzit cauciucurile lui 
Tate scrâșnind în urma mea. 

Am aruncat o privire în oglinda retrovizoare și am constatat că 
derapase, dar se redresase aproape la fel de repede. 

— Să fiți amândoi cu ochii-n patru, le-am zis printre dinți. O 
să fie o grămadă de lume pe-aici. 

Dacă prin cartiere, duminica, era o atmosferă liniștită — în 
orice caz, până după-amiază —, centrul orașului era întotdeauna 
un furnicar. Oamenii mergeau la cumpărături, să ia masa, la film 
sau doar se bucurau să stea în piațeta orașului. 

Am gonit mai departe, în timp ce Tate făcea slalom în spatele 
meu, încercând să vadă ce aveam înainte. Zăream, în același timp, 
și mișcările surescitate ale celorlalte trei fete. 

— Au, fir-ar! a urlat Jax, făcându-mă să-mi întorc privirea la loc 
spre drum. 

Mi-am trântit piciorul pe frână — tocmai văzusem o dubă 
pentru aprovizionare dând cu spatele de pe o alee spre stradă —, 
iar Tate a virat pe lângă mine, intrând pe contrasens ca să mă oco- 
lească și să se repeadă înaintea mea. 

— Mama mă-sii! am mârâit, smucind volanul și pornind în 
urmărirea ei. 

— Tu de ce n-ai ocolit-o? a strigat Jax, desfăcându-și centura 
şi venind mai aproape de scaunele din față. 

— 'Tacă-ţi fleanca, m-am răstit, încercând să estimez avansul 
semnificativ pe care-l luase. Dumnezeule, chiar că e bună! 

L-am auzit pe Jax înghițind în sec. 

— Da, are niște reflexe formidabile. Mai bune decât ale tale, 
din câte se pare. 

Trecând într-a cincea, am prins viteză și apoi am dat într-a 
șasea, începând să văd în față primul semafor. 

— Haide, m-a îmboldit Madoc, și m-am împins tare cu spa- 
tele în scaun, strângând cu putere volanul. 

Juliet și Pasha își tot întorceau capetele, privindu-ne prin lu- 
neta mașinii. Pietonii de pe trotuar începuseră să ne remarce: i-am 
văzut în oglinda retrovizoare răsucindu-se ca să vadă cum gonesc 
doi nemernici — după cum, probabil, ne numeau în clipa aceea — 
pe strada lor. Unii au făcut ochii mari, arătând spre mașinile noas- 
tre, care zburau pe lângă ei, ba chiar am auzit și un strigăt de 
încurajare prin ferestrele deschise. 

Semaforul din fața noastră s-a făcut roșu, așa că Tate și-a trân- 
tit piciorul pe frână, scrâșnetul strident atrăgând drept spre noi 
atenţia tuturor celor din exterior. 

Am călcat și eu frâna din toate puterile, ajungând exact lângă ea. 

— Fi, pe naiba! a strigat cineva de afară. Sunt Jared și Tate! 

Eu însă n-aveam ochi decât pentru ea. 

Urmărea semaforul, trăgând neliniștită cu coada ochiului spre 
mine și mușcându-și buza de jos ca să-și stăpânească zâmbetul. 
Îmi dădeam seama că bâţâia din picior, fiindcă umerii și capul 
păreau să vibreze. 

— Jax, am zis, respirând cu greu. Te mai ai bine cu polițaii? 

— Mda, mi-a răspuns pe un ton șovăitor. De ce? 

— De-aia, am zis, ridicând privirea spre camera de suprave- 
ghere a traficului montată deasupra semaforului. 

Pe urmă, aruncând un ochi la dreapta și văzând că nu venea 
nicio mașină în următoarele secunde, m-am trântit cu spatele de 
scaun și am călcat pe acceleraţie, trecând în viteză pe roșu. 

— Fir-ar să...! am auzit-o pe Tate înjurând, numai că vocea i-a 
pierit în urmă, pe măsură ce goneam înainte. 

Madoc și-a lăsat capul pe spate, izbucnind în hohote de râs, iar 
Jax a pufnit aproape de urechea mea. 

Lumea de afară a început să ovaționeze, să urle și să râdă. Am 
aruncat o privire în oglinda retrovizoare și am văzut-o pe Tate, 
intrând cu precauție în intersecţie, ca să-mi urmeze exemplul, apoi 
demarând după ce și-a dat seama că avea drumul sigur. 


194 


Regăsire 


Am trecut într-a patra și apoi într-a cincea. Soarele fierbinte de 
vară nu era nimic în comparaţie cu lava care-mi clocotea sub piele. 

Doamne, cât de mult o iubeam! 

Nici măcar prezența mea pe pistă — ceea ce adoram — nu se 
compara cu euforia pe care o simțeam când era ea lângă mine. 

— Jared, m-a prevenit Jax. Las-o mai încet. 

Am privit înainte, un zâmbet gâdilându-mi maxilarul. 

— Jared, a repetat el, cu o voce mai aspră. 

Nu l-am luat în seamă, mutându-mi privirea de la stânga la 
dreapta și invers, căutând posibilele pericole în timp ce mă apro- 
piam de următorul semafor. 

— Jared! a strigat Madoc, dar eu am trecut într-a șasea, cu inima 
bătând nebunește și respirația oprindu-mi-se dureros în gât. 

— Au, fir-ar! a urlat Jax. 

Ne-am ținut toți respirația, dar lumina semaforului tocmai s-a 
făcut verde, așa că am zburat prin intersecție fără să mai încetinesc. 

După care am răsuflat prelung, virând în siguranță pe banda 
cealaltă. 

— O, slavă Domnului! a icnit Madoc, întorcând apoi capul 
spre mine. Mare nemernic mai ești. 

Mi-am umplut plămânii cu aer. 

— De ce? am întrebat, făcând pe nevinovatul. Era verde. 

Tate câștiga teren în spatele meu, dar deodată am văzut-o 
virând la stânga. 

— Ce? am zis, mai mult pentru mine decât pentru băieți, urmă- 
rind-o în oglinda retrovizoare. 

— O taie prin curtea școlii, a ghicit Jax, privind prin geamul 
din spatele lui. 

— La naiba! am șuierat, amintindu-mi că porțile erau deschise 
pentru antrenamentele pe pistă de duminică. 

Ea putea să pătrundă în parcarea din față, să ocolească școala 
pe o latură a ei și să iasă pe poarta din spate, aproape fără vreun 
obstacol sau vreo întrerupere. 

— N-ai zis pe care drum să ajungeţi acasă, mi-a atras atenția 
Madoc. 

Da, ştiu. De ce nu m-am gândit la asta? 

Am dat roată piaţetei, tăind-o pe o stradă lăturalnică și gonind 
prin zona mai puțin aglomerată, cu prăvălii mai mici, care erau 
închise duminica. 

Țineam întruna piciorul pe pedala de acceleraţie, cu toți nervii 
arzând de dorința de a o apăsa. Nu mă interesa victoria. 

De obicei, pe învingători nu-i interesează victoria. 

Îmi doream întrecerea asta, aici, acum, cu ea. Aveam nevoie s-o 
văd pe ea. Era frustrant să nu știu unde se afla. 

Cotind de încă două ori și trecând încet printr-o intersecție 
semaforizată, m-am repezit pe după colț pe Fall Away Lane, toc- 
mai când ea cotea la celălalt capăt. 

— Dă-i! a strigat Madoc, și am fost aproape gata să-i dau lui 
un pumn. 

El ce-și închipuia că făceam? 

Cu toată viteza înainte, pe strada pustie, ne-am năpustit amân- 
doi, și m-am oprit în scrâșnetul frânelor lângă trotuar, urmat de 
Tate la nici măcar o jumătate de secundă, zgomotele asurzitoare 
ale cauciucurilor noastre umplând tot cartierul. 

— Este! a strigat Madoc pe geam. luuu-huu! 

Mi-am lăsat capul să cadă pe spate, răsuflând în sfârșit. Jax m-a 
bătut pe umăr, strângându-mă cu putere, apoi a coborât din mașină 
după Madoc. 

Tate și fetele s-au dat jos din G8, râzând, iar Madoc și Jax și-au 
luat în braţe partenerele, sărutându-le. 

Frecându-mi fața cu palmele, simțind pelicula subțire de tran- 
spiraţie, m-am dat jos din mașina lui Jax și mi-am îndreptat privi- 
rea spre Tate, care stătea cu brațele încrucișate, rezemată de capotă 
şi cu ochii spre mine. 

Pieptul i se ridica și cobora — încă încerca să-și refacă respi- 
rația — și dogoarea din ochii ei era... 

Dumnezeule. 

Am tras adânc aer în piept, știind ce voia. Știind toate lucrurile 
pe care încă le ținea ostatice în mintea și în inima ei, nelăsându-le 
să-i iasă de pe buze. Încă era fata aia inocentă și timidă care m-a 
lăsat să pun mâinile pe ea în laboratorul de chimie, acum patru 
ani, dar cu platoșa unei femei care încă refuza să aibă încredere. 
Nu că ar fi avut încredere totală în mine acum patru ani. 

I-am oferit un zâmbet abia schițat, spunându-i cu ochii tot ce 
știa deja. 

Nu s-a schimbat nimic. Cu atât mai puțin preludiul nostru. 


* 


— Ai nevoie de ceva? am întrebat-o pe mama, ţinând telefonul 
între ureche și umăr în timp ce-mi încheiam cureaua. 

Tocmai ieșisem de sub duș, iar Jax, Juliet, Madoc și Fallon o 
luaseră pe Pasha și merseseră să ia cina la Mario, împreună cu 
câțiva prieteni. 

Tate rămăsese acasă, vrând să-și parcurgă bibliografia pentru 
vacanță, iar eu aveam de verificat e-mailuri, bugete și o grămadă 
de rahaturi pe care mi le lăsase Pasha și pe care le terminasem 
înainte să fug la duș și să sune mama ca să vadă ce fac. 

— Păi, dacă tot ai întrebat..., a sugerat ea pe un ton vesel. Jason 
nu poate să vină mâine cu mine la doctor, pentru control. N-ai 
vrea să mă însoțești tu? 

Am încremenit. Ce-a zis că vrea să fac? 

— La ginecolog? am întrebat, crispându-mă în timp ce-mi 
puneam ceasul la mână. 

Am auzit-o pufnind. 

— E cabinet de obstetrică-ginecologie. Nu e nimic ciudat în 
asta. 

Luând telefonul în mână, am scos din dulap unul dintre trico- 
urile negre ale lui Jax, fiindcă tot nu mă dusesem să-mi aduc 
lucrurile lăsate la Madoc. 

— Hm, păi... aș prefera să nu, dar dacă ai nevoie de mine... 

Am auzit-o râzând încet în telefon. 

— Eşti de neprețuit. 

Mi-am dat ochii peste cap și mi-am luat telefonul de la ureche, 
ca să-mi trag tricoul pe mine. 

— La ce oră să vin să te iau? 

— La amiază, a răspuns. Și mulțumesc. 

Am clătinat din cap în semn de încuviințare, chiar dacă ea nu 
putea să mă vadă. Încercam să fiu mai drăguţ. Eram de părere că o 
merita. Doar că-mi era al naibii de greu să încerc să schimb relația 
dintre noi, după atât de mult timp. Cum poți să treci de la stadiul 
în care nu agreezi și nu respecţi pe cineva la cel diametral opus? 

N-avea să se poată peste noapte. Nici pe departe. Și aveam 
impresia că întotdeauna avea să existe o oarecare ostilitate între noi. 

În schimb, Quinn Caruthers — viitoarea mea surioară — urma 
să le aibă pe toate. Nimeni nu avea să-i stea în cale, cu atât mai 
puțin eu. 

Pentru ea, aveam să-mi îngrop toate resentimentele rămase din 
copilărie. 

M-am dus la fereastră și mi-am fixat privirea pe Tate, care stă- 
tea turcește pe pat, cu un evantai de cărți împrăștiate în față. 

Braţele ei bronzate erau pe jumătate acoperite de părul ei lung, 
revărsat în jurul corpului, iar când s-a ridicat să umble la iPod, am 
mormăit în barbă, simţindu-mi penisul cum se îmbățoșa. 

— Trebuie să te las, i-am zis mamei. Pe mâine. 

Și am închis. 

Strângând telefonul în mână, pe lângă corp, am stat s-o privesc 
pe Tate timp de două secunde — proaspătă și frumoasă și dulce și 
înnebunindu-mă al naibii de tare — înainte să cobor în goană 
treptele, scriindu-i din mers. 

Mi-am înșfăcat geaca din piele și cheile și m-am repezit spre 
garaj, apăsând pe butonul telecomenzii. 

Am adăugat un Te rog, pentru mai multă siguranță, și m-am 
urcat pe motocicletă. 

După ce am răsucit cheia în contact, am dat cu spatele pe alee și 
m-am dus încetișor în fața casei ei, dezlegând casca prinsă de o parte. 

Ştiam că era posibil să mă refuze, numai că, spre marea mea 
ușurare, am văzut ușa deschizându-se. 

A ieșit, încrucișându-și braţele pe piept, ceea ce știu că făcea de 
dragul decenței. Era în pijama — pantaloni scurți și maiou —, 
ceea ce însemna că nu purta sutien. 

Cu o înfățișare nedumerită, a venit spre mine pe aleea pavată și 
și-a aplecat capul într-o parte. 

— Ce faci? 

Am întins casca spre ea, cu un aer optimist. 

— O plimbare de seară? i-am propus. Distracţia ta preferată pe 
timpul verii. 

În fine, nu era tocmai pe primul loc în topul preferințelor ei, 
dar pe-aproape. 

M-a privit ca pe un nebun. 

— Sunt în pijama, Jared. 

— Şi așa o să rămâi, am replicat. Îţi garantez. 

A lăsat ochii în jos, deloc amuzată de gluma mea, și a trebuit să 
mă lupt ca să-mi stăpânesc zâmbetul. 

Șortul ei roșu de pijama, în carouri, era scurt și minunat, iar 
gândul la coapsele ei, exact la fel de netede și suple ca întotdeauna, 
încolăcite pe mijlocul meu, îmi provoca un fior pe care categoric 
mi l-aș fi îngăduit în clipa aceea. Oricum l-aș fi obținut. 

M-a măsurat cu privirea și parcă i-am văzut rotițele învârtin- 
du-i-se în cap, dar sigur nu mi-a scăpat licărul ispitei pe care nu 
s-a priceput să și-l ascundă. 

— Numai un minut, a suspinat, capitulând și răsucindu-se pe 
călcâie. 

S-a repezit în casă, de unde a luat o bluză cu glugă agățată ime- 
diat după ușă, ca și perechea ei de Chucks negri. Și-a îmbrăcat 
bluza, scoțându-și părul pe dinafară, după care s-a așezat pe 
treapta de sus, ca să-și încalțe tenișii, pe care i-a lăsat dezlegaţi. 

Iar volumul de turbare sexuală care clocotea prin corpul meu 
afurisit în timp ce cobora în fugă treptele, părul ei lung dansând în 
ușoara adiere de vânt, precum și zâmbetul care-mi oprea inima în 
loc, m-au făcut să mă bucur pentru faptul că nu stătea în fața mea 
pe motocicletă. 

În schimb, s-a urcat în spatele meu și i-am întins casca. 

Coapsele ei goale se frecau de exteriorul coapselor mele, iar când 
mi-a încolăcit mijlocul cu braţele, am închis ochii, savurându-mi 
frustrarea. 

— Eşti gata? am întrebat-o, aproape înecându-mă. 

S-a cuibărit mai strâns în mine, atingându-mi în treacăt ure- 
chea cu ceva... cu nasul, poate? 

— Miroși frumos, mi-a șoptit, făcându-mă să strâng cu putere 
ghidonul. 

Fir-ar să fie de treabă... 

O făcea intenţionat. 

— O iau drept un da, am zis, punându-mi casca. 

— Tu de regulă iei ceea ce vrei, a replicat. Nu-i așa? 

Am clătinat din cap în timp ce bărbia ei mi-a aterizat pe umăr, 
hotărât să nu cad în capcana ei. Am luat-o din loc, zburând pe 
stradă, iar ea s-a lăsat și mai mult peste mine, strângându-mă și 
mai tare cu brațele. 

După câteva viraje, m-am îndreptat spre lungile străzi ale ora- 
șului pe care puteam să înaintăm cu o viteză decentă, nu foarte 
mare. Parcurgând cu ușurință străzile liniștite, o simțeam cum se 
relaxa și se lăsa tot mai mult peste mine, mișcându-și trupul simultan 

cu al meu atunci când manevram ca să schimb banda sau să iau 
un viraj. 

Îmi dădea o senzație minunată. Ca întotdeauna. Îmi strângea 
corpul între coapsele ei încordate și stătea lipită de mine. Capul 
ci — sau bărbia, sau obrazul — nu mi se dezlipea de pe spinare în 
timp ce parcurgeam pustiile drumuri lăturalnice și străzile cartie- 
rului, la fel ca altădată. Pe vremea în care ne dădeam seama cât de 
proaznic era să fim despărțiți și cât de mult ne doream să fim 
împreună, indiferent de ce-am fi făcut. Pur și simplu, trebuia să ne 
atingem. 

Și, cam după o jumătate de oră, și-a amintit și ea. 

Și-a strecurat mâinile pe sub geaca mea, atingându-mi în treacăt 
mijlocul, după care și-a răsfirat încet degetele pe abdomenul meu. 

Am început să respir mai greoi atunci când mi-a dezmierdat 
mușchii abdominali cu unghiile. 

O mână a coborât pe interiorul coapsei mele, făcându-mă să 
simt ceva palpitându-mi în piept. 

Mi-a atins ușor urechea cu buzele ei umede și mi-a șoptit nu- 
mele, ca o răsuflare. 

— Jared. 

Îmi țineam mâinile ţepene pe ghidon, aproape temându-mă 
c-o să pierd controlul. 

Am întins mâna în spate, apucând-o de coapsă. Pielea aceea 
delicată, de imediat deasupra genunchiului, mă provoca. Îmbol- 
dind-o să se lipească și mai strâns de mine, m-am încordat să-mi 
păstrez controlul, simțind cum fierbințeala dintre picioarele ei îmi 
îmbrățișa spinarea, și am pornit înapoi spre casă, până nu aveam să 
cedez ispitei și s-o trag deoparte pe o alee. 

Când am ajuns în faţa casei mele, mi-am scos casca și am rămas 
pe loc, fiindcă mâinile ei nu se mai opreau și mă simțeam prea al 
naibii de bine. 

— Mi-au lipsit plimbările cu tine pe motocicletă, a zis, și căl- 
dura șoaptei ei mi-a învăluit urechea. Nu cum a fost cursa de vineri 

seara, ci plimbări liniștite, ca asta. E ca și cum aș dansa, așa mă 
mișc odată cu trupul tău. 

Am întors capul, lăsându-mă spre gura ei, care-mi atingea 
urechea. 

— Așa e. E stilul de dans la care mă pricep. 

Și am scos un șuierat involuntar, când a întins mâna și mi-a 
prins penisul în palmă, masându-l și stârnindu-mi o erecție dure- 
ros de puternică. Parcă dădea să-mi străpungă blugii. 

— La naiba! 

Am strâns-o de coapsă, după care am cedat. Răsucindu-mi 
trunchiul, mi-am strecurat un braț pe sub brațele ei și am prins-o 
de coapsă cu cealaltă mână, aducând-o în poala mea. 

N-a ezitat deloc. Prinzându-mă de ceafă, m-a tras spre buzele 
ei, iar eu am pus flămând stăpânire pe gura ei. 

Doamne! 

Sărutările lui Tate erau ca o joacă. Se apropia, mișcându-se re- 
pede, lingând, mușcând și frecând, apoi eliberându-mă doar cât să 
mă stârnească și să mă lase în aer. Mă tachina mereu, lăsându-mă 
să-i simt gustul limbii când o lingea pe-a mea, după care se retrăgea, 
iar eu rămâneam ca un drogat disperat după o nouă doză. 

Și corpul. Abdomenul ei tare și picioarele perfecte mișcându-se 
pe mine și în contră, toate astea nu erau nimic pe lângă cum arăta 
atunci când era goală și se mișca în același fel. 

Prinzând-o de fese cu ambele mâini, am smucit-o spre penisul 
meu, frecând-o de el, astfel încât să mă simtă mai bine. 

Apoi m-am aplecat, întinzând-o cu spatele pe motocicletă, 
disperat să-mi strecor mâna în sus pe sub bluza ei. 

Dar n-am făcut-o, ci doar mi-am apăsat fruntea pe a ei, amân- 
doi pâfâind din greu. Ştiam că mă dorea. Ştiam al naibii de bine 
cât o doream și eu. 

Numai că, dintr-odată, m-a izbit un gând: cum ar fi urmat să fim 
dimineață? Probabil că ne-am trage-o toată noaptea și vom savura 

fiecare secundă. Știam că n-ar spune nu dacă aș duce-o acum în 
casă, dar... 

— Vrei să intri? m-a întrebat, cu răsuflarea întretăiată, cuprin- 
zându-mi fața între palme. Jared, te rog. 

Am închis ochii, simțind că penisul e pe cale să-mi ia foc dacă 
nu ajungeam în ea, numai că... fir-ar să fie... 

Nu voiam doar să i-o trag. 

Voiam ca ea să mă iubească din nou. Voiam să spună că e a mea. 

Și nici nu voiam să fiu nevoit s-o terorizez pentru asta. 

Trăgând adânc aer în piept, mi-am îndreptat spinarea și am 
scuturat din cap. 

— Nu, am zis, iar ea a făcut ochii mari. 

— Poftim? 

Am oftat adânc, simțind că mai bine aș prefera să mor pe loc 
decât să-i spun încă o dată nu. 

Am apucat-o de mâini și am ridicat-o. 

— Hai, am îndemnat-o, coborând de pe motocicletă. Te con- 
duc până la ușă. 

Părea total buimăcită când a lunecat jos de pe motocicletă și 
şi-a dat părul după urechi. 

— Vorbești serios? 

Cât pe ce să izbucnesc în râs. În trecut, ea fusese mereu cea stă- 
până pe sine, iar situația asta era, în mod sigur, ceva nou pentru 
amândoi. 

Am cuprins-o cu brațul pe după umeri, conducând-o pe alee. 

— Acordă-ți o săptămână, i-am zis. Du-te la serviciu. Citește-ţi 
cărţile. Mori de dorul meu, am glumit, conducând-o pe treptele 
verandei. Și dacă la sfârșitul săptămânii o să fii pregătită să-mi 
oferi asta — am întors-o spre mine și i-am pus mâna în dreptul 
inimii —, atunci am s-o iau și pe-asta. 

Și mi-am strecurat mâna între picioarele ei, apucând-o strâns. 

A tresărit violent, făcând din nou ochii mari și încremenind. 

M-am aplecat spre ea, sărutând-o delicat pe buze, după care 
am pornit spre casa lui Jax, înainte de a putea să mă răzgândesc în 
privința hotărârii care acum mi se părea prostească. 

Eu și Tate o să ne-o tragem. 

Sper c-o să fie chiar mâine, când o să se simtă pregătită să 
recunoască faptul că mă vrea înapoi, dar până atunci... 

N-o să irosesc zile, săptămâni sau chiar luni, învârtindu-mă în 
cerc. Mai întâi de toate, o să-i am inima. 

Intrând în casă, am remarcat că Jax, Juliet, Pasha și Fallon stă- 
teau pe canapea sau pe covor și urmăreau un film, așa că m-am dus 
în bucătărie, unde l-am găsit pe Madoc, așezat la masă și pregă- 
tindu-și un sandvici. 

M-am lăsat încet pe un scaun și m-am sprijinit pe spătar, având 
nevoie de somn și de părerea celui mai bun prieten al meu. 

— Te simți bine? m-a întrebat, ungându-și din belșug pâinea 
cu muștar. 

— Nu, i-am răspuns. 

L-am privit, gata să fac un lucru pe care nu-l mai făcusem până 
atunci: să mă confesez lui. Voiam să-mi spună el că ea era bine. Că 
eu eram bun pentru ea, că eram tot ce-i trebuia. 

Numai că în ochii lui albaștri se citea reticență și l-am văzut 
dându-se înapoi. 

— Mda, bine, a mormăit el, numai că o ai sculată, iar asta mă 
cam bagă în sperieți. Vorbim mai târziu. 

După care și-a luat brusc farfuria și o cutie cu suc, s-a ridicat și 
a ieșit din bucătărie. 

Mi-am coborât privirea și am observat că, într-adevăr, eram 
încă într-o erecție serioasă după episodul de afară. Am izbucnit în 
hohote de râs. 

— Nu-ţi place? am strigat după el. Freud a zis că toți oamenii 
sunt bisexuali, nu-i așa? 

— Da, să ţi-o trag, a replicat el. 

Mi-am lăsat capul pe spate, prăpădindu-mă de râs. 

O săptămână. 

Mi-a cerut să-mi acord un răgaz de-o săptămână, închipuin- 
du-și probabil c-o să-mi ajungă o zi, numai că, până la urmă, a 
avut dreptate. 

Ca să vezi. 

Aveam nevoie de timp, dar nu-mi venea să cred că el era cel 
care-mi spunea mie că trebuia s-o luăm mai încet. 

A doua zi, m-am simţit groaznic pentru Ben. Fusesem cât pe 
ce să încerc să forțez un lucru pe care-l voiam, dar nu-l simțeam. 

În definitiv, Ben era stabil, previzibil și calm. Tot ce Jared nu era. 

Și mă săturasem să fiu un clișeu. 

O fată bună își dorește mereu un băiat rău, nu? 

Așa că am încercat să-mi schimb radical concepția, dar am 
aflat, de fapt, că problema nu se punea în termenii băiat rău versus 
om bun. Era Jared versus oricare alt bărbat de pe planetă, iar faptul 
că-l aveam din nou aproape îmi amintea de cât de îngrozitoare 
fusese viața fără el. 

Simplu și fără ocolișuri, încă îl iubeam. 

Am conștientizat asta când am ajuns la serviciu, luni dimineața. 
Pe urmă, mi-am petrecut seara mergând la cumpărături împreună 
cu Juliet, iar după ce am ajuns acasă, el nu m-a sunat, nici nu mi-a 
bătut la ușă. 

M-am așteptat, fără îndoială, să se strecoare iar pe fereastra mea 
în noaptea aia, însă marți dimineața, când m-am trezit, nu era 
acolo. 

Prin urmare, am hotărât că nu era necesar să grăbesc lucrurile. 
O parte din mine încă nu avea încredere în el. Mă părăsise de două 
ori și, chiar dacă avusesem dovada că s-a maturizat, nu era nevoie 
să mă arunc cu capul înainte de fiecare dată. 

Am zis că o să-mi iau săptămâna de răgaz, să-mi văd de servi- 
ciu și de citit, să-mi pregătesc mașina pentru weekend și să văd ce 
s-o mai întâmpla. Știam că mingea era în terenul meu, dar și că-mi 
plăcea persistența cu care urmărea să mă aibă. Mereu mi-a plăcut. 

Numai că, în afară de vreo câteva priviri furișe, m-a lăsat în 
pace. 

Ieri, când am ajuns acasă, i-am văzut pe el și pe Jax stând pe 
alee, împreună cu alți doi băieți și cu Fordul Mustang Boss 302 al 
lui Jared. Aceeași mașină pe care-o avusese și în liceu, aceeași în 
care-mi petrecusem nenumărate ore și făcusem nenumărate ches- 
tii cu el. 

Nu știam dacă băieții îi erau prieteni sau un fel de colegi de 
muncă, dar era clar că ei îi aduseseră mașina. Mai era și o altă 
mașină pe alee, dar azi-dimineață, când am plecat la muncă, dis- 
păruse. Mi-am închipuit că, probabil, persoanele care îi aduseseră 
mașina plecaseră între timp. 

Așadar, Jared a vrut să-și aibă Mustangul aici. M-am întrebat 
de ce. 

M-am ridicat în șezut, am luat sticla cu apă și m-am stropit pe 
față, micile picături gâdilându-mi pielea. Juliet stătea întinsă pe 
şezlong lângă mine, pe burtă, cu nasul în telefon, în timp ce Fallon 
se dusese înăuntru ca să mai aducă apă. 

Era trecut de ora șapte a serii de vineri și, chiar dacă soarele 
trecuse dincolo de orizont, noi stăteam încă la plajă în curtea din 
spatele casei mele, bucurându-ne de căldura și de zumzetele mono- 
tone ale verii. Mașinile de tuns gazonul, insectele de prin copaci, 

aparatele de aer condiționat... și vibraţiile epidermei mele, acor- 
date pe frecvența oricărui sunet ar fi venit dinspre casa de alături. 
Muzica lui Jared, motorul mașinii... 

— Ce faci acolo? am auzit-o pe Fallon întrebând și, când m-am 
întors, am văzut că o privea nedumerită pe Juliet, în timp ce așeza 
sticlele cu apă pe măsuța rotundă. 

— Ce anume? s-a mirat Juliet, ridicând ochii spre ea. 

Fallon s-a așezat la loc pe șezlong, costumul ei de baie verde-sma- 
rald, din două piese, scoțându-i în evidență culoarea ochilor. 

— Ăla e telefonul lui Jax, i-a reproșat ea, prinzând-o pe Juliet 
asupra faptului. 

Am zâmbit, îndreptând spre Juliet o privire la fel de bănuitoare 
ca a lui Fallon. 

Juliet și-a subțiat buzele, cu o expresie gânditoare. 

— Am auzit că există o aplicație cu care poți să afli unde e cu 
ajutorul telefonului. Încerc s-o instalez pe-al lui. 

— Doamne, Dumnezeule! a exclamat Fallon, întinzându-se și 
smulgând telefonul din mâinile lui Juliet. Jax te-a stricat. Chiar 
atât de îngrijorată ești? 

Juliet s-a ridicat în patru labe, apoi s-a răsucit, așezându-se 
normal. 

— Vrei să-mi spui că nu ești nici măcar un pic îngrijorată de 
faptul că iubiții noștri și soțul tău se duc în seara asta într-un club 
de striptease? 

— Nu, a ripostat Fallon. Și știi de ce? Pentru că-l cunosc pe 
Madoc. 

Și-a luat ochelarii de soare de pe creștet și i-a pus la ochi, apoi 
a continuat: 

— Imediat cum o să ajungă în club, o să-și facă un selfie sau nu 
știu ce rahat și-o să mi-l trimită mie ca să se laude, a zis, și zâmbe- 
tul nonșalant i s-a întins și mai mult pe buze. După alte douăzeci 
de minute, o să-mi trimită un SMS, să-mi spună că și-ar fi dorit 
să fiu eu pe scenă, dansând pentru el. Și după cam încă o oră, o să 

dea buzna pe ușa casei noastre, în călduri ca un adolescent, și ghici 
pe cine-o să vrea? a zis, ducându-și o palmă la piept. Pe mine! Dar 
eu n-o să fiu acasă, pentru că o să ieşim, iar el o să fie disperat și-o 
să se-ntrebe unde mama naibii sunt. 

Am pufnit în râs, mascându-mi propria îngrijorare. Jared nu 
era iubitul meu. Cu toate astea, chiar dacă nu eram atât de îngri- 
jorată ca Juliet, nu puteam să spun nici c-aș fi fost la fel de liniștită 
ca Fallon. 

Mi-am dres glasul, aranjându-mi la ceafă breteaua costumului 
de baie negru. 

— Juliet, doar știi cum stă treaba, i-am zis, încercând s-o liniș- 
tesc. E petrecerea burlacilor pentru Zack, așa că hai să le lăsăm și 
băieților un pic de libertate. Jax n-o să se uite și a doua oară la 
fetele alea, cu atât mai puțin să facă vreo chestie cu ele. 

Juliet a strâns din buze și, privind pe deasupra ei, l-am zărit pe 
Jax, care-și făcuse apariția la fereastră, unde-și ștergea părul cu un 
prosop. 

Nu putea să-și ia ochii de la ea. Mai ales că era îmbrăcată în 
costumul ei roșu de baie. 

— Singurul lucru care o să se-ntâmple, am continuat, văzându-l 
că zâmbea și se îndepărta, e c-o să se ambaleze cu gândul la par- 
tida fierbinte de amor pe care-o s-o facă împreună cu tine când o 
s-ajungă acasă. N-o să prea dormi la noapte. 

— Dar Jared? a întrebat ea, schimbând subiectul. 

— Ce-i cu el? 

— EI e singurul necuplat, a precizat ea. Când o să fie excitat la 
culme de fetele alea — ceea ce-o să se și întâmple, fiindcă e și el 
om — la cine o să se ducă acasă? 

I-am aruncat o privire tăioasă, întrebându-mă ce motiv avea să 
mă necăjească așa. Tocmai mă pregăteam să-i dau cu pulverizato- 
rul în față, când m-a scutit Fallon de osteneală. I-a aruncat în cap 
lui Juliet un prosop făcut sul, iar Juliet i l-a azvârlit înapoi, după 
care au început amândouă să râdă. 


208 


Regăsire 


După încă o oră, am făcut curat prin curte și ne-am pregătit ceva 
de mâncare — din moment ce băieții urmau să mănânce la Zack, 
înainte de a se duce în club — și ne-am instalat tot afară, pe verandă, 
ca să cinăm. Juliet rămăsese în costumul ei roșu de baie, peste care 
își pusese o fustiță scurtă de jeans, Fallon îmbrăcase o pereche de 
pantaloni scurți albi, iar eu îmi luasem un halat alb, subțire. 

— Doamne, Dumnezeule! 

Am ridicat capul, văzând că Juliet scăpase furculița din mână și 
se holba în depărtare, dincolo de verandă. S-a uitat repede în jos, 
spre locul de la picioarele ei în care căzuse furculița, dar a uitat 
imediat de ea și a revenit grăbită la ținta inițială. 

I-am urmărit privirea și am zâmbit. 

Jax ieșise din casă, arătând total diferit, iar lui Juliet i se tăiase 
respirația. 

Se îmbrăcase cu o pereche de pantaloni negri din stofă, un 
sacou negru și o cămașă albă, descheiată la gât. Înălțimea lui, dato- 
rată picioarelor lungi, făcea ca apariția lui să fie cu atât mai ispiti- 
toare și — eram nevoită s-o recunosc — al naibii de sexy. Părul lui 
negru, tuns foarte scurt la tâmple și lăsat ceva mai lung în creștet, 
și-l aranjase în smocuri sporadice, împinse spre față. Adăugând 
pantofii, ceasul strălucitor, catarama sclipitoare de la curea, se 
putea spune că Jax arăta elegant și viril. 

Mi-am întors privirea spre iubita lui și mi-am dat ochii peste 
cap când am văzut-o că a rămas cu gura căscată. 

— Nu e de mâncare, am tachinat-o. 

Ea a clipit des, revenindu-și în fire, după care s-a ridicat cu o 
mișcare lentă și s-a dus spre balustradă. 

— Doamne, Dumnezeule! 

M-am întors, de data asta la auzul vocii lui Fallon. 

Exact la fel ca Juliet, ea se holba la Madoc — care, la rândul lui, 
tocmai ieșise din casă — de parcă ar fi fost, de fapt, pradă unor 
mari suferințe. 

— E americanul tipic din clasa mijlocie, a remarcat, privindu-l 
melancolică. Dar e al naibii de drăguţ. 

Am izbucnit în hohote zgomotoase. 

Și Madoc se îmbrăcase în pantaloni negri din stofă și sacou 
negru, dar alesese o cămașă gri și o cravată argintie. Lui Madoc îi 
stăteau grozav cravatele. Se potriveau cu stilul lui și cu pieptul lui 
lat, iar faptul că manifesta o deosebită grijă în alegerile lui vesti- 
mentare, asigurându-se că tot ce îmbrăca se asorta perfect, nu făcea 
decât să întărească întrebarea: cum a fost posibil ca un tip atât de di- 
chisit ca Madoc să se aleagă cu o nevastă atât de nonconformistă? 

Fallon și-a vârât două degete în gură și a fluierat. 

— Bine, tată! 

Juliet i-a urmat exemplul, fluierându-și bărbatul, în timp ce se 
aplecau amândouă peste balustradă. 

— V-aţi tâmpit de tot, le-am apostrofat în glumă, ridicându-mă 
ca să iau furculița de jos. 

Au izbucnit amândouă în râs, iar bărbaţii lor au clătinat din 
cap, zâmbind și venind spre noi. 

Mi-am încrucișat brațele la piept și m-am rezemat de zidul 
casei, urmărindu-le cu privirea pe fete, care și-au ridicat picioarele 
peste balustradă și s-au așezat pe ea. 

Deodată însă, mi-a picat și mie fața. Stomacul mi s-a făcut 
ghem, mi s-a tăiat respiraţia și mama mă-sii. 

Jared tocmai ieșise din casă și acum încuia ușa după el, iar eu 
am încercat să privesc în altă parte, dar n-am rezistat. 

După încă o privire furișă, l-am urmărit cu coada ochiului, pre- 
făcându-mă că eram atentă la stradă, în timp ce-și prindea un 
buton la manșetă. 

Buton? 

Purta butoni. În cele din urmă, am clipit, iar inima a început 
să-mi bubuie cu o viteză din ce în ce mai mare. 

Imaginea lui Jared, îmbrăcat în costum, mă făcea să-mi lase 
gura apă. Îmi plăcea la nebunie cum îi stătea în blugii lui sau în 
pantalonii negri și tricourile obișnuite, dar când se dichisea? 

Doamne, Dumnezeule! 

Pantalonii negri îi acopereau picioarele, căzând cu suficientă 
neglijență ca să dea impresia că nu-i pasă, însă cămașa călcată și 
sacoul — ambele de un negru strălucitor — nu-i ascundeau câtuși 
de puțin bustul. Am zărit în treacăt o părticică din claviculă, 
fiindcă era descheiat la gât, după care și-a strecurat nonșalant o 
mână în buzunar și și-a îndreptat ochii spre mine, întâlnindu-mi 
privirea. 

Am întors capul. 

— Ce au de gând să facă fetele astă-seară? s-a interesat Madoc, 
culegând-o pe Fallon de pe balustradă și strângând-o la piept. 

— Să piardă vremea, a ciripit ea. Să facă floricele. 

— Precis, a comentat Jax, strecurându-se între coapsele lui 
Juliet, care nu se dăduse jos de pe balustradă. 

Jared s-a apropiat și el, scoțându-și cheile mașinii din buzunar. 

Madoc o săruta pe Fallon și șușotea cu ea, Jax o sorbea din 
priviri pe Juliet, străduindu-se s-o îmbuneze, în timp ce ea se ferea 
de el, făcând pe geloasa. 

Iar Jared stătea deoparte, ignorându-mă. Nu-mi dădeam seama 
dacă mă privea, și nici dacă era supărat din cauză că nu-l mai cău- 
tasem, dar tot îi simțeam prezența pe fiecare centimetru al corpu- 
lui meu. 

Mă atrăgea ca un magnet. 

Jax a coborât-o pe Juliet la el, sărutând-o pe nas și apoi pe buze. 

— Te iubesc, a zis, iar mie mi-a zburat privirea spre Jared, 
întâlnind-o pe-a lui. 

— O să fiu acasă până la miezul nopții, l-am auzit pe Jax spu- 
nând, însă Jared continua să mă fixeze. 

Fierbințeala era inconfundabilă. Dar ceea ce mă înfricoșa era 
faptul că deslușeam și răceală. 

O senzaţie de déjà vu m-a izbit ca un talaz și, pentru o clipă, 
am avut impresia că eram din nou în vremea liceului. 

— O secundă dacă întârzii, l-a atenționat Juliet pe Jax, fac 
tămbălău. 

— Ador când faci tămbălău, a replicat el, cu cochetărie, aple- 
cându-și gura spre buzele ei. 

— Vorbesc serios, a accentuat ea, vrând să pară severă, dar eu 
știam că era doar un joc. O pățești dacă întârzii! 

— Promiți? a tachinat-o el, aplecându-se după un nou sărut. 

Am clătinat din cap, ferindu-mi mai departe privirea de Jared. 

— Jax, hai să mergem, a zis Madoc, apucându-l pe Jax de ceafă 
și luându-l din fața iubitei lui. 

S-au îndreptat toți trei spre mașina lui Jared, fiecare centime- 
tru al aspectului lor îngrijit, dichisit, accentuând faptul că erau 
bărbați de-acum. Încă-mi venea greu uneori să mă obișnuiesc cu 
ideea asta, din moment ce copilărisem împreună cu Jared și-i 
cunoscuse pe Madoc și pe Jax în adolescență. Îi văzusem pe toți — 
și încă destul de des — în jeanși și-n tricouri. Îi văzusem făcând 
cele mai mari tâmpenii, ba chiar participasem și eu la câteva. 

Însă nu mai erau băieții aceia. 

— Jared! a strigat Fallon, chiar când el deschidea portiera din 
dreptul volanului. Să-i aduci teferi acasă! 

El și-a arcuit o sprânceană și a privit-o condescendent. 

— Ei or să ajungă acasă înaintea mea, a răspuns, cu ochii spre 
mine. Eu n-am nicio opreliște. 

Ochii au început să mă usture de o mânie subită când l-am 
văzut că se urca în mașină, fără vreun alt cuvânt. 

A pornit motorul și a dat înapoi pe alee, fără să catadicsească să 
privească măcar o dată înapoi. 

Ce nemernic. 

Da, sigur. Du-te, distrează-te. Nu e nimeni care să te aștepte acasă. 
Dacă nu mă ai pe mine, te duci să te simţi bine cu una oarecare, Pentru 
că, de ce nu? 

Mi-am încleștat pumnii și mi-am lăsat capul pe spate. 

Fir-ar să fie! Eram caraghioasă. 

Madoc și Jax se duceau să se distreze cu prietenii lor. Să sărbă- 
torească. Aveau să se întoarcă acasă la fel de îndrăgostiți de Fallon 
și de Juliet ca întotdeauna. 

lar Jared mă manipula, exact așa cum făcuse mereu, iar eu îi 
căzusem în plasă. Era un bărbat adult, căruia încă i se făcea poftă 
să înfulece câte o halcă zdravănă din liniștea mea sufletească. Se 
așteptase să cedez și să-l sun sau să-i scriu, spunându-i cât de mult 
îl iubeam. Sau se așteptase să mă duc a doua zi și să caut ceartă, 
folosind cine știe ce pretext ridicol, doar ca să obțin o reacție din 
partea lui. Voia să mă enerveze, fiindcă voia să mă ademenească. 

După ce sunetul motorului mașinii lui Jared a părăsit cartierul, 
i-am permis unui mic zâmbet să mi se întindă pe buze. 

Era atât de obișnuit să se joace cu mine! Pentru el, era ca o a 
doua natură. Și-atunci de ce nu reacționam să-i dau ceea ce voia? 

— Wicked e un club de striptease dublu, nu-i așa? le-am între- 
bat pe fete, deși știam deja răspunsul. La parter dansează femeile, 
iar la etaj, bărbații? 

Juliet a aruncat o privire spre Fallon, după care ambele capete 
s-au întors spre mine. 

Când le-a picat fisa, Juliet a scos o scurtă exclamație, iar Fallon 
și-a lăsat capul pe spate și a izbucnit în râs. 

După care ne-am apucat să chiuim ca nebunele, repezindu-ne 
spre ușă ca să ne pregătim. 


— Bună, l-am salutat pe tipul vânjos de la intrare, tuns mili- 
tărește. 

— Bună seara, domnițelor, a răspuns, examinându-ne din cap 
până-n picioare. 

M-am oprit, ceea ce a făcut-o pe Fallon să se ciocnească de 
mine când a cotit împreună cu Juliet spre intrarea în club. 

— Au voie și femeile să stea la parter, nu? m-am interesat. 
Adică, dacă ne hotărâm mai târziu să vedem și dansurile feminine. 

A ridicat din sprâncene, amuzat. 

— Noi respectăm clientele noastre, a răspuns pe un ton jucăuș. 
Indiferent ce anume le-ar excita. 

M-am crispat. Mda, nu la asta mă referisem, de fapt, dar fie. 

Pătrunzând în club, am adulmecat aerul, neștiind la ce să mă 
aştept. Fum de țigară și, posibil, duhoare stătută de alcool; numai 
că nu asta a fost mireasma care m-a izbit imediat ce am intrat. 

Un parfum de piersici, de fructe de pădure coapte și de crini, cu 
note subtile de vanilie și de mosc, mi-a plutit spre nări, umplân- 
du-mi plămânii. Interiorul în negru și vișiniu al antreului era 
accentuat de aplice aurii și, probabil, ar fi părut de prost gust în 
altă parte, însă aici era contracarat de minimalismul ansamblului. 
Nu era copleșitor de încărcat. Mochetele erau luxuriante, pereții 
aveau o nuanță de violet cald, iar decoraţiunile constau în obiecte 
izolate, asupra cărora să te poți concentra, în locul unei abundențe 
care să te distragă. 

Am trecut printr-un cadru de ușă, dar fără ușă, după care ne-am 
oprit brusc. Tavanul scund dispărea, iar încăperea din fața ochilor 
aproape că mi-a tăiat respirația. 

— Nu mă mir că s-au îmbrăcat la patru ace, am zis, ca pentru 
mine. Localul ăsta... 

Știam despre Wicked numai din auzite. Era pe la jumătatea 
drumului dintre Shelburne Falls și Chicago, un popas popular 
pentru bărbați — și pentru femei — pe drumul de întoarcere de la 
serviciu spre suburbii. Se spunea că avea o muzică grozavă, cei mai 
sexy dansatori — ceea ce mi se părea normal, din moment ce la o 
distanță de o oră de-aici erau vreo patru universități, cu o grămadă 
de studenți conștiincioși având nevoie de slujbe bine plătite — 
și, pe deasupra, un maestru bucătar de cinci stele. 

Probabil că băieții plătiseră o mie de dolari de masă pentru 
petrecerea asta a burlacilor. 

O amfitrioană într-o rochie neagră, strâmtă — destul de ase- 
mănătoare cu a mea — s-a apropiat de noi, cu meniurile în mână. 

— Bună seara, a zis, și părul ei lung, șaten, tenul bronzat și 
ochii negri i-au sclipit în lumina lumânărilor din jur. Spectacolul 
pentru doamne, de la etaj, începe abia peste o oră, dar vă pot găsi 
o masă până atunci. 

Abia dac-am auzit-o, fiindcă priveam în jur, căutându-i pe bă- 
ieți. Era trecut de zece seara și, dacă în serile de vineri și de sâm- 
bătă erau doar câte două spectacole cu dansatori bărbați, cele cu 
femei se derulau nonstop. 

— De fapt, s-a trezit vorbind Fallon, n-am putea să stăm aici, 
la parter, mai întâi, să bem ceva? 

Ce? 

— Sigur că da, a răspuns fata, zâmbind și dând aprobator din 
cap. Veniţi cu mine. 

Oftând, am urmat-o, cu Juliet alături, căreia îi săgetau ochii 
peste tot, probabil în căutarea lui Jax. 

Chiar dacă eram curioasă doar să-i zăresc în treacăt pe băieți în 
seara asta, nu voiam ca totul să graviteze în jurul lor. Madoc și Jax 
se așteptau ca Fallon și Juliet să trateze situația cu răbdare și cu 
înțelegere — ceea ce și făceau —, dar era posibil să iasă tărăboiul 
naibii dacă stăteam să vedem cum s-ar comporta ei în cazul în care 
ar descoperi că femeile lor sunt la etaj, asistând și ele la un spectacol. 

În definitiv, pentru asta veniserăm aici. 

— Pfuu, a gemut Fallon, oprindu-se și privind spre scenă. la 
uite ce țâțe are! 

Am întors capul, am privit și eu spre scenă și imediat am simțit 
că-mi pică fața. 

Fir-ar să fie! 

O blondă superbă, cu șuvițe mai închise, îmbrăcată într-un 
costum din două piese care-i ridica sânii, făcându-i să iasă în evi- 
dență pe fundalul abdomenului plat și al epidermei fără cusur. Și, 


când am văzut-o ţinându-se cu o mână de bară și lăsându-se pe 

spate, unduindu-și șoldurile și răvășindu-și părul cu palma, mi s-a 
strâns stomacul de invidie. 

Nu voiam s-o vadă Jared. Arăta ca mine, numai că mai bine. 

— Credeam că tu nu ești îngrijorată, i-a zis Juliet lui Fallon. 

Fallon a clătinat din cap, fără să-și desprindă privirea de pe 
dansatoare. 

— Nu mă lua cu rahaturi din astea acum. Tu ai niște balcoane 
pe cinste. 

Juliet a zâmbit larg, continuând s-o urmeze pe amfitrioană. 

— Lui Madoc îi plac ale tale, a ținut ea s-o liniștească pe Fallon. 
Hai odată. 

Amfitrioana ne-a instalat într-un separeu de formă semicircu- 
lară, căptușit cu catifea vișinie, cu o masă neagră și draperii legate 
de ambele părți. Deasupra era un lampadar care emana o lumină 
discretă, pâlpâind astfel încât să semene cu o lumânare. 

— Se plătește ceva pentru masă? m-am interesat, strecurându-mă 
în separeu. 

— Pentru voi trei, nu, a răspuns fata, făcând cu ochiul și întin- 
zându-ne meniurile. Totuși, dansurile în poală sunt cincizeci de 
dolari. Petrecere frumoasă! 

Am pufnit. Mda, clar că ne doream dansuri în poală. 

— De unde știm dac-au venit? a întrebat Juliet, privindu-ne pe 
amândouă. 

— Sunt aici, a asigurat-o Fallon, zâmbind cu superioritate. 
Mi-a trimis asta acum douăzeci de minute, i-a explicat, scoțând 
telefonul și arătând fotografia pe care Madoc probabil că și-o fă- 
cuse la intrarea în club. 

Ne-am lăsat privirile să plutească peste marea de clienți care 
intrau sau ieșeau, căutându-i pe participanții la petrecerea burlaci- 
lor, chiar dacă știam că n-ar fi trebuit s-o facem. Trebuia să-i lăsăm 
în pace pe băieți. Măcar până mai târziu, când, prin intermediul 
SMS-urilor sau al rețelelor de socializare, avea să ne scape infor- 
maţia că eram la etaj și ne clăteam și noi ochii. 

Am avut nevoie de aproximativ două secunde ca să-i depistez. 

Jared stătea, împreună cu un grup de alți băieți, chiar lângă 
scenă, în marginea din dreapta. Zack, Madoc, Jax și Sam, prietenul 
lor din liceu, plus vreo șase alți tipi pe care abia dacă-i știam, erau 
înconjurați de vreo trei mese mai mici, stând pe scaune tapițate, cu 
paharele în mâini. Jax a luat o sticlă și a turnat câteva shoturi, 
întinzându-le câte unul lui Jared și lui Madoc, iar Jared și-a lăsat 
capul pe spate și a dat conținutul pe gât. 

Am inspirat abrupt, emoționată. Ascunzându-mi fața în spa- 
tele meniului, am murmurat către fete: 

— Lângă scenă. Unde e fata îmbrăcată ca o amerindiană, care-i 
dansează în poală lui Zack. 

S-au tras repede în spatele draperiei, iar Juliet s-a înghesuit în 
Fallon, urmărindu-i amândouă pe băieți. 

Am început să râd în sinea mea. 

— Bună seara, ne-a salutat o chelneriță, oprindu-se lângă masa 
noastră. Vreți ceva de băut? a întrebat, așezând șervete pe masă. 

— Trei shoturi de Jim Beam, a comandat Fallon. Devil's Cuti. 

— Eu nu vreau whisky, a protestat Juliet. 

— Perfect, pentru că toate sunt pentru mine, a ripostat Fallon, 
amuzându-mă cu tupeul ei. 

Fallon e mereu sigură pe ea și puternică, însă, până la urmă, nici 
ei nu-i făcea plăcere să știe că bărbatul ei e într-un club de strip- 
tease. 

Am lăsat jos meniul din mâinile mele, împingându-le pe toate 
trei spre chelneriță. 

— Un rom Parrot Bay cu ananas pentru ea, am comandat, ară- 
tând spre Juliet, aici, cele trei shoturi și o bere Newcastle — am 
arătat spre Fallon —, iar pentru mine, o bere Red Stripe. 

' Varietate de whisky învechit în butoi timp de minimum șase ani, amestecat 


cu alcoolul extras din lemnul butoiului, după golirea acestuia, obținându-se o 
concentrație alcoolică de 45%. 

Chelnerița a încuviințat și a plecat fără să-și mai noteze, după 
care toate trei capetele noastre s-au întors la loc spre băieți. În 
afara câtorva priviri sporadice spre dansatoarele de pe scenă, mai 
mult stăteau la masă și se întreceau în glume. Jared era așezat cu 
fața spre scenă, dar își ținea capul întors într-o parte și, după cum 
i se zguduiau umerii din când în când, mi-am dat seama că râdea. 
O chelneriță le-a adus niște aperitive și, în timp ce câțiva băieți 
s-au apucat să le devoreze, ceilalți și-au văzut mai departe de băutură. 

Spectacolul cuprindea un număr principal — o dansatoare pe 
scena centrală —, însă mai erau și alte scene mai mici, răspândite 
prin sală, cu câteva dansatoare la bară. 

Juliet s-a lăsat pe spătar, părând ceva mai calmă. 

— Văd că se poartă cum trebuie, a remarcat, cu un zâmbet trist. 
Acum mă simt vinovată. Trebuia să fi mers sus și gata. 

— Eu oricum nu voiam să stau aici, jos, am zis, ridicând din 
umeri. 

Fallon m-a săgetat cu privirea. 

— Pe bune? Nu ești geloasă? Deloc? 

Mi-am abătut privirea, trecându-mi emoționată o mână prin 
părul îndreptat și aducându-l în fața umărului. 

— Jared nu e problema mea, am declarat. 

— Eşti sigură? m-a întrebat Juliet, pe un ton timid, în timp ce 
se holba spre scenă, neobișnuit de nemișcată. 

— Da, am replicat. N-are decât să se distreze. 

— Bine, a încuviințat ea, cu o voce deznădăjduită. Pentru că 
pare să-i facă plăcere ceea ce vede pe scenă, a zis, după care m-a 
fixat cu privirea, luând o înfățișare serioasă. 

Încruntându-mă, am privit imediat spre locul în care stătea 
Jared. Era încă pe scaunul lui, însă întreaga atenție îi era îndrep- 
tată spre scenă, iar când i-am urmărit privirea, am fost la un pas să 
mă înec. 

În clipa aia, mi s-a înfierbântat gâtul; capul îmi vuia. 

Era Piper. 

„Fosta” lui Jared. Fata cu care se culca în vremea liceului, îna- 
inte să fim împreună. 

Am simțit că rochia mea neagră mă strângea și că mi se făcea rău. 

N-o mai văzusem de patru ani. De ce se uita la ea? 

Ea făcuse și distribuise o filmare cu tentă sexuală cu mine și cu 
Jared, când eram în școală, iar acum el stătea acolo, acordându-i 
atenție de parcă ar fi fost chiar excitat. 

Am rămas nemișcată, paralizată nu la vederea ei, ci a lui. El ar 
fi trebuit să-i întoarcă spatele. Ar fi trebuit să plece. 

După ceea ce ne-a făcut... 

Era pe o scenă secundară, mai micuță, cu spatele la bară; deo- 
dată, s-a îndoit de mijloc, după care și-a azvârlit părul pe spate, 
oferindu-i lui Jared o imagine de aproape a pieptului ei. 

Pe urmă, s-a ridicat, și-a dus o mână la ceafă și pe cealaltă la 
spate, trăgând ușor de bretelele sutienului, pe care l-a lăsat apoi să 
cadă, etalându-și în fața lui sânii bronzați și perfecţi. 

Am lăsat capul în jos, scrâșnind din dinți. 

Nu se poate. 

Simţeam că mă durea toată fața și că-mi izvorau lacrimi din 
ochi, așa că am întors capul, ca să nu observe Fallon și Juliet. 

Dă-l naibii. 

După cum o urmărea — nefăcând niciun gest ca s-o ignore — și 
după cum dansa ea numai pentru el... Prea bine, n-aveau decât să 
se aibă unul pe celălalt! 

Am tras adânc aer în piept și mi-am dres glasul. 

M-am scotocit prin poșetă și am scos o bancnotă exact când 
venea chelnerița, aducându-ne băuturile comandate. 

Am ridicat fruntea, clipind ca să-mi alung lacrimile din ochi. 

— Vreau să plătesc un dans în poală, i-am zis, întinzându-i 
bancnota. Dar nu pentru mine. 

Fata și-a proptit tava sub braț și a luat banii. 

— Sigur. Pentru cine? 

M-am aplecat peste masă, am remarcat că Jared întorsese în 
sfârșit capul și abia pe urmă am reluat discuţia cu chelnerița. 

— ÎL vezi pe tipul șaten de colo, îmbrăcat tot în negru? Tocmai 
duce paharul la gură. 

Am arătat în direcția lui, iar chelnerița s-a întors să vadă la cine 
mă refeream. 

Apoi a încuviințat. 

— Poţi să i-o trimiți pe dansatoarea de pe scena din fața mesei 
lui, după ce-și termină numărul? am întrebat-o și am simțit-o pe 
Juliet încremenind lângă mine. 

— Bineînţeles, m-a asigurat chelnerița, zâmbind. 

Fata a plecat, iar eu mi-am închis poșeta, așezând-o lângă 
mine, fără să le iau în seamă pe Fallon și pe Juliet, care știam că se 
holbau la mine. 

— Tate, ce faci? am auzit vocea îngrijorată a lui Juliet, lipsită de 
vigoarea ei obișnuită. 

— Tate, oprește-o, m-a îndemnat Fallon, referindu-se la chel- 
neriță. Nu face una ca asta. Îi întinzi o cursă. 

Nu știam dacă Madoc i-o fi povestit lui Fallon ceva despre 
episodul din liceu cu Piper, dar, în orice caz, ea știa că era o mișcare 
greșită să plătesc un dans în poală pentru Jared. 

Și cam răutăcioasă, ce-i drept. 

Am rămas cu privirea fixată drept înainte, învârtind în fața mea 
sticla rece, maronie. 

Nu-mi dădeam seama de ce-am făcut-o. Era ca în momentele 
alea în care vrei să pui întrebări sau simți că trebuie să le pui, dar, 
până la urmă, nu-ți dorești cu adevărat să afli răspunsurile. 

Nu voiam ca Jared să fie cu o altă femeie. Îl iubeam. 

Dar căutam un pretext ca să nu-l iubesc. Căutam ceva care să 
mă împingă dincolo de abis. Acel ceva care să mă determine să nu 


mai am niciodată încredere în el. 

— Vrei să-l faci să greșească față de tine, a șoptit Fallon cu o 
voce răgușită; când mi-am ridicat privirea, i-am văzut ochii um- 
plându-i-se de lacrimi în spatele ochelarilor. 

Pe urmă am văzut că Juliet mă privea de parcă nici nu m-ar fi 
cunoscut. 

— Nu, am șoptit, mai mult pentru mine, înfierbântându-mă la 
față de rușine. Vreau să doară. 

Ştiam că uitam mereu mult prea ușor suferințele pe care mi le 
provoca. Nu mai era cazul. 

Juliet și-a mijit ochii spre mine, derutată, neînțelegând. Neîn- 
țelegând faptul că suferința mă făcea mai puternică. Și că furia îmi 
făcea bine, că, dacă Jared mă făcea să sufăr, atunci puteam să mă 
hrănesc cu furia ca să mă simt mai presus. 

Așa puteam să înving, nu să fiu cea lăsată în lacrimi, sau să 
aștepte, sau să încerce să trăiască de fațadă, când golul lăsat de el 
nu putea să se umple. 

— Dar-ar naiba! 

Auzind înjurătura lui Fallon, am ridicat capul, încercând să nu 
mă arăt afectată. 

Piper părăsise zona aflată în spatele scenei și trecea agale prin- 
tre mese, atrăgând din mers privirile interesate ale bărbaților. 

Era încă frumoasă. Cu tot cu imaginea ei, perfect încrezătoare 
în sine, care nu se estompase, chiar dacă reputaţia îi fusese distrusă 
după povestea cu filmarea. 

Părul ei șaten-închis, mai lung decât mi-l aminteam, i se revărsa 
în valuri până pe la mijlocul spinării, iar pielea îi strălucea precum 
soarele pe apă. 

Purta un sutien alb cu pietre prețioase și un slip tanga, dar avea 
și o plasă aurie înfășurată în jurul feselor, legată la șold. Cu toate 
astea, posteriorul îi era complet vizibil prin ochiurile plasei, ceea 
ce făcea ca învelitoarea să fie doar pentru spectacol. 

Avea ochi numai pentru Jared în timp ce se apropia alene de el 
cu o înfățișare timidă. Din câte știa, el era încă supărat după poves- 
tea cu filmarea, însă asta nu părea să-i diminueze încrederea în sine. 

Oprindu-se lângă el, s-a aplecat încet, punându-și mâinile pe 
brațele scaunului; l-am văzut ridicându-și privirea spre ea și rămâ- 
nând nemișcat. 

Ea vorbea cu el, iar el o lăsa să spună. 

Mi s-a uscat gura. 

Şi-a arcuit spinarea în timp ce vorbea, și-a îndoit piciorul din 
genunchi, iar eu mi-am dat seama că făcea tot posibilul ca el să-i 
remarce sânii, după cum se tot apropia de fața lui. 

Nu-i mai vedeam pe Madoc și pe Jax. Nu le mai vedeam pe 
Fallon și pe Juliet. 

Nu-l mai vedeam decât pe el, care-și lăsase ochii în jos, dând 
impresia că ducea o luptă cu sine în privința a ceea ce urma să facă. 

Poate că el chiar o dorea. 

În definitiv, au fost împreună, la un moment dat. Se bucurase 
de suficiente partide de sex cu ea, încât să-și mai dorească și altele. 
Trecuseră patru ani, el se întorsese în Shelburne Falls, iar eu încă 
nu-i dăruisem inima mea. Poate că lua în considerare posibilitatea 
de a se întoarce la ea. 

Dar eu n-aveam s-o aflu niciodată, nu-i așa? 

Fă-o. 

Mă usturau ochii, inima îmi bătea foarte tare. Și voiam ca el 
s-o atingă. Piper ar fi însemnat o trădare de neiertat după ceea 
ce-mi făcuse ea, iar durerea ar fi fost extremă. Inima mi-ar fi 
împietrit, exact ca atunci, după ce-a plecat, și-aș fi fost din nou 
oțelită. 

Însă maxilarul lui s-a mișcat brusc, de parcă s-ar fi enervat, sau 
cam așa ceva, și pentru o clipă am crezut că n-o să se-ntâmple, 
numai că... 

— O, Dumnezeule! a exclamat Fallon, întorcând capul în altă 
parte. 

Juliet și-a lăsat privirea în jos. 

Iar eu respiram de parcă s-ar fi terminat oxigenul din încăpere. 

L-am văzut toate cum s-a ridicat, iar ea l-a luat de mână, con- 
ducându-l printr-o ușă din spate spre camerele private VIP. 

Am clătinat încet din cap, privindu-l cum dispărea împreună 
cu ea. Putea să-i ofere un dans în poală și aici. De ce-l ducea într-un 
loc privat? 

Sorbind lent din bere, mi-am îndreptat spatele, refuzând să le 
las pe fete să vadă că mă simțeam de parcă mi-ar fi sfâșiat cineva 
inima și mi-ar fi înfipt un cuțit în ea. 

În clipa aia, voiam să mă duc acasă. 

Voiam să mă culc și să mă trezesc dimineaţa și să citesc și să mă 
pregătesc pentru cursa mea și să mă îndepărtez de el, ca și cum 
n-ar fi contat niciodată. 

Însă, în loc de toate astea, m-am năruit. 

Am icnit, lăsând capul în jos și tremurând, zguduită de plâns. 
Lacrimile au început să șiroiască și n-am mai putut să respir. 

O, Doamne, de ce nu puteam să respir? 

Mi-am apăsat pieptul în dreptul inimii, vrând s-o opresc din 
încercarea de a-mi ieși prin piele. 

— Tate! a strigat Juliet, încolăcindu-mă cu braţele. Tate, gata. 

Și-a lipit fața de gâtul meu, ţinându-mă strâns, iar eu n-am 
mai putut să suport. Dintr-odată, plânsul mi s-a înțepenit în gât și 
am simțit nevoia de aer. 

M-am desprins din braţele ei și m-am tras repede spre margi- 
nea cealaltă a separeului. 

— lertaţi-mă doar un minut, am zis. 

Și am fugit la toaletă, pe aceeași ușă pe care dispăruseră Jared 
și Piper. 

Dar, imediat cum am intrat pe culoarul întunecos, o mână mi-a 
astupat gura și orice tentativă de țipăt. M-am sucit și m-am zbă- 
tut, dar un braț mi s-a înfășurat pe mijloc și m-a săltat, ducân- 
du-mă pe altă ușă. 

Nu! 

Pantofii cu toc mi-au căzut din picioarele care se zbăteau dea- 
supra podelei. Am auzit zgomotul ușii trântite; am încercat să 
mușc, să mă lupt, dar mă ținea prea strâns. 

Trupul puternic din spatele meu s-a răsucit cu tot cu mine și 
m-a lipit de ușa închisă. I-am simţit răsuflarea în ureche. 

— Mă omori cu zile, a zis, iar după respirația tremurată dădea 
impresia că era în pragul plânsului. 

Jared. 

Am rămas nemișcată, inspirând în scurte reprize printre dege- 
tele lui, în timp ce mă lăsa jos. 

Șoapta lui amenințătoare era plină de suferință. 

— Tu chiar mă omori, Tate. 

Nu era cu Piper. Abia dacă putusem să văd ceva din camera 
slab luminată atunci când intrase acolo cu mine, dar tot remarca- 
sem o canapea și o masă. 

Însă nici urmă de Piper. 

El mă așteptase. Știuse c-o să intru acolo. 

Şi-a strâns mai tare brațul din jurul mijlocului meu, iar eu 
n-am făcut nicio mișcare, cu excepția mâinilor care-mi tremurau. 
Mi-era frică de el. Parcă era turbat, nu-l mai văzusem așa din seara 
în care îi distrusesem una dintre petrecerile din ultimul an de 
liceu, oprindu-i curentul. 

— Am știut din clipa în care ai intrat în club, mi-a mârâit el la 
ureche. M-am amuzat. Chiar am crezut că ești geloasă. 

Și-a apropiat gura de părul meu, în timp ce respira precipitat, 
evident furios și gata să-și piardă stăpânirea de sine. 

— Mi-a plăcut că mă urmăreai, a zis. Dar pe urmă a trebuit să 
faci porcăria asta, a continuat, cu o voce mai dură. Ea a venit la masă 
și mi-a zis că a plătit cineva un dans în poală pentru mine și am 
știut imediat că tu ai fost. Chiar crezi că sunt un nimic, nu-i așa? 
Ai crezut c-am s-o vreau pe ea? 

Am clătinat din cap. 

— N-am crezut asta... 

— Și-atunci de ce m-ai pus la încercare?! a urlat, tăindu-mi 
vorba și izbind cu pumnul în ușă chiar în faţa mea, făcându-mă să 
tresar. 

Mi-a dat drumul și m-am întors spre el, văzându-i pieptul cum 
se ridica și cobora cu mișcări violente... și, în tot acest timp, mă 
privea de parcă l-aş fi trădat. 

Remușcările au început să mă roadă; nici măcar nu mai puteam 
să-l privesc în ochi. Mă comportasem josnic, presupusesem tot ce 
era mai rău despre el, iar el era mai mult decât rănit. 

Înainte, mă simțisem, întotdeauna, fie pe picior de egalitate cu 
Jared, fie mai presus de el. Mai bună, în anumite privințe, decât 
tipul care mă terorizase atât de mult timp. 

Numai că, în clipa de față, el era prea bun pentru mine. 

Nu știam unde-o fi fost Piper, știam doar că el nu era cu ea, iar 
asta era tot ce conta. 

Când m-a privit, disprețul și dezamăgirea din ochii lui s-au 
lăsat peste mine ca o lespede. 

Întorcându-se, a pus mâna pe mânerul ușii, iar eu atunci m-am 
repezit spre el, încolăcindu-i pieptul cu brațele și apăsându-mi 
fața pe spinarea lui. 

— Jared, te rog, nu pleca! 

Vocea îmi tremura, iar el a încremenit. 

— Te rog, am insistat. N-am crezut c-o să faci ceva cu ea, am 
șoptit, ținându-mi în continuare fruntea lipită de spinarea lui. Cu 
toate astea, am vrut-o. Am vrut să mă doară. 

A rămas nemișcat, ascultându-mă, în tăcerea din încăpere. 

— E mai ușor să te superi și să judeci decât să încerci. Te simți 
mai puternic. 

I-am simțit pieptul umflându-se când și-a umplut plămânii cu 
aer. 

— Da, cunosc senzaţia. 

Mi-am lipit obrazul de spatele lui, strângându-l cu putere. 

— Nimic nu mi se pare cum trebuie dacă nu ești tu. Nici la 
școală, nici acasă! am strigat. N-am aer decât pentru cât să apuc 
următoarea zi fără tine. N-am încetat niciodată să fiu a ta. 

Și-a lăsat capul pe spate, oftând adânc. 

Am înghițit în sec și am profitat de ocazie. 

— Te iubesc, Jared. Mereu te-am iubit și-o să te iubesc întot- 
deauna. 

Nu exista altcineva în afara lui și, chiar dacă nu era prin preajmă, 
tot îl simţeam. lar eu n-aveam să mă eliberez niciodată de el... 
pentru că nu voiam. 


CAPITOLUL 14 
JARED 


Am lăsat capul în jos, toată tensiunea acumulată începând să 
dispară, încetul cu încetul. Nu-mi venea să cred că, în sfârșit, o 
spusese. 

Toate nopțile alea. Toată așteptarea, și telefoanele, și mesajele 
pe care i le-am trimis... În fiecare zi, aveam impresia că se înde- 
părta tot mai mult de mine și că amintirile cu ea n-ar fi fost decât 
vise despre ceva care nu s-a întâmplat niciodată în realitate. 

Tatum Brandt mă iubea și n-aveam s-o mai părăsesc niciodată. 

— Știu ce vreau, a zis, cu o voce îngroșată de lacrimile care încă 
nu se uscaseră. Ştiu încotro merg. Știu ce însemn și nu fac nimic 
din ceea ce nu vreau să fac. 

M-a apucat de umeri și m-a întors spre ea, țintuindu-mă cu 
privirea. 

— Dar, chiar și-așa, dacă tu nu ești în viața mea, nu sunt feri- 
cită. La bine și la rău, tu ai fost jumătatea mea încă de când aveam 
zece ani și nu-mi pot închipui un viitor pe care să mi-l doresc și 
din care să nu faci parte și tu. Tu ești dragostea vieții mele. 

Privind-o, văzând furtuna din ochii ei, încărcată de așteptări și 
de emoții — ce-o să fac, ce-o să spun? — n-am mai avut decât o 
cale de a merge mai departe. O singură cale. 

Nu mai existau cuvinte. Nu mai era nimic de discutat, nimic de 
hotărât. Fiecare centimetru din mine era al ei și mi se făcea rău la 
gândul c-aș mai putea trăi fără ea fie și numai o secundă. 

— Tu mă mai iubești? m-a îmboldit, cu glas scăzut, când a 
văzut că nu spuneam nimic. 

Mi-am abătut privirea, umezindu-mi buzele uscate în timp ce 
îngenuncheam ca să-i ridic pantofii de pe podea. Apoi, stând într-un 
genunchi, i-am cuprins cu mâna glezna suplă și am ajutat-o să se 
încalțe, mai întâi un picior și apoi celălalt. 

— Jared, spune ceva, m-a implorat, îngrijorarea coborându-i 
vocea. 

Dar n-am spus. 

Mi-am zis: „las-o să mai transpire puţin”. Eram sătul până 
peste cap de vorbe. 

Nu voiam altceva decât pe iubita mea. 

Ridicându-mă, am luat-o de mână și am dus-o spre ușă, întor- 
cându-ne în club. S-a împiedicat pe trepte, dar s-a redresat și a 
iuţit pașii ca să se țină după mine. 

Muzica răsuna în jurul nostru. Am aruncat o privire spre sepa- 
reul lui Tate și am observat că Madoc o găsise pe Fallon, iar acum 
o ţinea în brațe, cu buzele lipite de gâtul ei. Juliet era lângă scenă, 
în poala lui Jax, urmărind evoluția unei dansatoare, în timp ce el o 
săruta pe umăr. 

Bun. Prin urmare, aveau cu cine să se întoarcă acasă. 

— Unde mergem? m-a întrebat Tate cu o voce îngrijorată. Tot 
mai ești supărat sau ce? 

Am zâmbit în sinea mea, în timp ce-o conduceam afară din 
club. Scoţându-mi cheile, am apăsat pe butonul telecomenzii ca să 
descui mașina imediat cum am ajuns în parcare și m-am mișcat 
repede, ducându-mă să-i deschid portiera. 

— Urcă, i-am zis. 

Fa a clipit des, nedumerită, dar s-a urcat în mașină, săltându-și 
repede picioarele înăuntru ca să pot închide portiera. 

Am ocolit mașina prin spate, am deschis portiera și m-am 
așezat imediat la volan, întorcând capul spre ea și privind-o. 

— Jared, a zis ea clătinând din cap. De ce nu vrei să vorbeşti cu 
mine? 

M-am aplecat spre ea, am prins-o cu mâinile pe sub brațe, am 
ridicat-o și am așezat-o pieziș în poala mea, cu picioarele pe bord, 
cu spatele rezemat de portiera din dreptul meu și cu fața la doar 
câțiva centimetri de a mea. A făcut ochii mari. 

Am ridicat mâna și i-am cuprins obrazul cu ea. 

— N-am putea să sărim direct la sfârșitul poveștii? am între- 
bat-o tandru. M-am săturat să-mi lipsești, Tate. 

Și asta a fost tot. Gata cu vorbele, gata cu discuţiile în contra- 
dictoriu, gata cu negarea a ceea ce nu se mai putea schimba... Eu 
puteam să trăiesc numai pe orbita ei și acolo aveam să și mor. 
N-aveam de ales. 

Mi-am strecurat degetele prin părul ei și am apucat-o de ceafă, 
apropiindu-mi buzele de ale ei. 

— Te iubesc, am șoptit și am tras-o spre mine, cufundându-mi 
gura în a ei și simțind cum îmi vibra pe limbă scâncetul ei șocat. 

Mirosul ei dulceag mi-a umplut nările; i-am sorbit limba în 
gura mea și abia de-am mai lăsat-o să tragă aer în piept. 

Tare mult îmi plăcea să mă joc cu ea. O țineam strâns, așa că pu- 
team să fac orice aveam chef. Timp de trei ani, în perioada liceului, 
mi-am reprimat ceea ce doream, iar în ultimii doi ani, ea m-a 
împiedicat să revendic ceea ce voiam, așa că liniștea mea sufle- 
tească s-a dus pe copcă. 

Atunci când aveam să mă declar eu satisfăcut, ea n-avea să mai 
fie în stare să meargă. 

Am continuat să-mi mișc gura, înfigându-mi dinţii în buza ei 
de jos, trăgând-o spre mine, apoi pătrunzând iar înăuntru, ca să 
mă joc cu limba ei. 

A scâncit iar, dar nici măcar n-a încercat să mi se opună în timp 
ce conduceam sărutul. Buzele îmi vibrau de dorință, dar înainte 
să-mi strecor mâinile în oricare loc din care n-aș mai fi vrut să le 
iau, m-am retras puţin, trăgând aer în piept. 

Pieptul i se ridica și cobora cu rapiditate, dar tot a deschis gura, 
venind spre mine, cerând mai mult. 

M-am ferit, scuturând din cap, iar ea mi-a căutat privirea, cu o 
expresie îndurerată. 

Înainte să aibă timp să protesteze, am pornit motorul, strecu- 
rându-mi mâna pe sub genunchii ei îndoiți ca să ajung la schim- 
bătorul de viteze. 

Cu toate că-mi venea greu să conduc așa, n-am mișcat-o din 
loc. Chiar mă îndoiam de faptul că aș putea s-o mai dau jos de pe 
mine mult timp de-acum încolo. 

leșind din parcare, am ţâșnit pe șosea, simțind-o cum mi se 
așeza mai bine în poală și cum lacrimile i se prefăceau într-o res- 
piraţie excitată, în timp ce goneam mai departe. Mâna mea stângă 
încă era la spatele ei, cu degetele prin păr, așa că mânuiam volanul 
și schimbam vitezele cu dreapta. 

Și între timp, mă străduiam să țin cât mai lejer piciorul, pe 
care-l simțeam de parcă ar fi fost din plumb, pe pedala de accele- 
raţie, pentru că ardeam să ajung acasă și înăuntrul lui Tate. Penisul 
îmi era dureros de întărit. Zvâcnea ca și cum i-ar fi simțit deja 
coapsele, aflate la nici doi centimetri distanță, și limba umedă cu 
care-și lingea buzele chiar în clipa aia. 

Și-a cuibărit nasul în scobitura gâtului meu, apucându-mă de 
ceafă cu o mână și trăgând aer în piept. Și deodată am scăpat un 
geamăt, fiind al naibii de aproape să închid ochii când s-a apucat 
să mă sărute pe după ureche. 

— Tate, am răsuflat, lăsându-mi mâna în jos ca să-mi aranjez 
penisul din ce în ce mai umflat. 

Fir-ar să fie! 

Naiba să mă ia, știa ce făcea. Limba i-a țâșnit afară, cât se poate 
de delicat, lingându-mă și apoi sărutându-mă pe gât, pe urmă 
înșirându-mi sărutări pe obraz și mușcând din mine ca dintr-un 
desert. 

Am răsuflat adânc, împingând cu violență schimbătorul într-a 
șasea, zburând printre copacii care se ridicau spre noi din ambele 
părți ale șoselei, în întunericul nopții. Eram la mama naibii și 
n-aveam cum să ajungem acasă mai devreme de o jumătate de oră. 

— Jared, mi-a șoptit la ureche. Te rog. 

Și, până să-mi dau seama, deja își dusese mâinile la ceafă și-și 
desfăcuse copca, lăsând partea de sus a rochiei negre să-i cadă 
până la mijloc, dezvelindu-i sânii. 

Mi-au apărut văpăi în ochi, urând-o ca naiba pentru o fracțiune 
de secundă când mi-a fugit privirea spre sânii ei, pe care nu puteam 
să-i ating, fiindcă mâna mea afurisită conducea mașina aia la fel de 
afurisită. 

Am smucit volanul spre dreapta, după care, dându-mi seama că 
virasem, am scos un mârâit de frustrare. 

— Iubito, te rog, am zis. 

Fa s-a repezit din nou la gâtul meu, jucăușă. 

— Totdeauna ți-au plăcut sânii mei, a zis, tachinându-mă. 

Atunci mi-a năvălit tot sângele în penis și am tresărit de durere 
la încercările lui de a se ridica pe sub pantaloni. 

— Te simt, mi-a zis, împungându-mi erecţia cu fesele. Şi-mi 
place foarte mult ce simt. 

Dumnezeule, Tate. Termină. Te rog, termină. Eu mi-o doream în 
pat. 

Și-a frecat nasul de obrazul meu și și-a ridicat privirea spre mine. 

— Nu cred că mai pot să aștept până ajungem acasă, a mărtu- 
risit, cu disperare în ochi. Te rog, m-a implorat iar. 

Am clătinat din cap, oftând și privind-o în ochi. 

— După doi ani, tu vrei să mă faci să ţi-o trag în mașină, da? 
am zis, aproape bosumflat. 

A zâmbit, iar eu am redus viteza, virând la dreapta pe un drum 
de ţară, fiindcă n-aveam cum să am câștig de cauză. 

Goneam pe drumul cu pietriș, cu o viteză de aproape o sută 
treizeci de kilometri pe oră și fără să-mi pese de faptul că pietrice- 
lele azvârlite de cauciucuri îmi luau, probabil, vopseaua. 

Tate îmi devora gâtul, iar mâinile mele blestemate abia dacă 
mai puteau să țină drumul drept. 

— Fir-ar să fie, iubito, am icnit, repezindu-mă la buzele ei și 
sărutând-o disperat, în timp ce încercam să conduc mai departe. 

Virând încă o dată la dreapta, am zburat pe Tanner Path, nimic 
altceva decât un drumeag — abia suficient de lat pentru o singură 
mașină — mergând pe malul unuia dintre micile lacuri care ser- 
veau drept scurgere pentru râu. Afundându-mă destul de adânc în 
întuneric, unde nu s-ar fi aventurat nicio mașină la ora aceea din 
noapte, am încetinit treptat, în scrâșnetul pietrișului care-mi suna 
ca o muzică în urechi. 

Am tras frâna de mână și am împins scaunul înapoi, ca să fac 
loc pentru picioare, iar ea și-a azvârlit pantofii și și-a săltat un 
picior peste coapsele mele, încălecându-mă. 

Arunca flăcări din ochi, arătând ca o fiară flămândă când m-a 
apucat de cămașă, rupându-mi nasturii. 

— Ce naiba, am mârâit printre dinți, ducând mâinile la spatele 
ei și rupându-i, la rândul meu, rochia, apoi smulgând totul de pe ea. 

Apucând-o de păr, la ceafă, i-am tras capul pe spate, iar cu cea- 
laltă mână am prins-o zdravăn de fese, după care i-am luat sfârcul 
în gură. 

A icnit, tremurând din tot corpul, și m-a cuprins extazul când 
am simtit-o cum se topea, încetul cu încetul. S-a frecat de mine, cu 
nimic altceva pe ea decât chiloţii tanga din dantelă neagră, și nu 
mi-a venit să cred cât de dureros de excitat puteam să fiu. Penisul 
meu implora, de-a dreptul, să-i simtă căldura. 

Am continuat să mușc și să sug, plimbându-mi mâinile peste 
tot pe ea, strângând-o și smucind-o de șolduri. 

— Acum, a scâncit, foindu-se peste penisul meu și înfigându-mi 
unghiile în pieptul dezgolit. Jared, acum. 

Am deschis portiera din dreptul meu, ca să-mi fac și mai mult 
loc, m-am proptit cu un picior afară și am mai dat scaunul în 
spate, doar cu doi, trei centimetri. 

— Mai iei pastila? am întrebat-o, răsuflând greu, descheindu-mi 
cureaua. 

A încuviințat repede, aplecându-se să-mi sărute și să-mi muște 
ușor pieptul. 

Mi-am eliberat penisul, am apucat-o de fese și am tras-o spre 
mine. A icnit, respirând tremurat, în timp ce strângeam între 
degete materialul delicat al chiloților ei miunusculi și-mi lipeam 
fruntea de a ei. 

— Iubito, mor de dor sa te gust aici jos, i-am zis printre dinți, 
dar deocamdată... 

Am smucit dantela, sfâșiind-o de pe ea și aruncând-o în inte- 
riorul întunecat al mașinii. 

Și-a strâns cu delicateţe degetele în jurul penisului meu, care 
stătea țeapăn ca un catarg, și l-a potrivit sub ea, înlesnindu-mi 
calea prin strâmtoare. Am scos un geamăt și am rămas cu gura 
căscată când am penetrat-o. 

Privind-o în ochi, în timp ce sânii ei plini, frumoși îmi implo- 
rau atenția, am zvâcnit din șolduri și mi-am împlântat penisul în 
ea atât de adânc, încât am făcut-o să țipe și să se lovească cu capul 
de plafon, gemând și respirând precipitat. 

— Jared! 

Am ţinut-o strâns de șolduri, încordat din tot corpul, închi- 
zând ochii și pătrunzând până la capăt. Penisul îmi zvâcnea înăun- 
trul ei și săgeți de plăcere mă străbăteau, pornind din abdomen și 
din coapse, ducând toate spre interior, în vintre. 

La naiba, strâmtă mai era! 

I-am prins fesele în mâini și am tras-o mai tare spre mine, în 
timp ce-mi țineam buzele lipite de ale ei. 

— Trage-mi-o, Tate, am rugat-o, șoptind cu gura peste gura ei 
ei. Trage-mi-o ca și cum m-ai uri. 

Și-a ridicat puțin șoldurile, după care s-a trântit la loc peste 
mine, gemând și azvârlindu-și capul pe spate. 

— Da, am mârâit. 

Spatele ei era lipit de volan și m-am aplecat brusc, luându-i un 
sfârc în gură și sugându-l. 

Și-a rotit șoldurile, frecându-și miezul fierbinte și umed în 
mine, făcându-mă s-o simt în întregime, centimetru cu centime- 
tru. Se ridica și cobora peste penisul meu, tot mai repede, tot mai 
repede, înainte și-napoi, unduindu-și șoldurile în față, în spate, iar 
în față și iar în spate, iar eu mă țineam de corpul ei ademenitor, 
deja lucind de transpiraţie, în timp ce mă frământa, complet 
absorbită să obțină de la mine plăcerea maximă. 

S-a lăsat pe spate, fulgerându-mă cu un zâmbet, după care mi-a 
desfăcut și mai mult cămașa și sacoul, trăgându-mi-le în jos pe 
brațe. 

— Scoate-le, mi-a ordonat. 

Mi-am smuls haina și cămașa de pe mine și le-am aruncat, 
habar n-am unde, în timp ce penisul îmi pulsa nebunește înăun- 
trul ei. S-a aplecat, rabatând scaunul până la capăt și și-a petrecut 
coapsa peste a mea, cu piciorul atârnând afară, prin portiera des- 
chisă. 

Și a trecut la treabă cu toată forța. S-a prins cu o mână de cen- 
tura de siguranță și cu cealaltă de pieptul meu, iar eu am ținut-o 
de șolduri, privind-o, admirând-o cât era de frumoasă, încât 
aproape că mă durea. 

— O, Dumnezeule mare, am gemut, strângând-o atât de tare 
de un sân, încât probabil c-avea să rămână cu vânătăi. lubito, ești 
incredibilă. 

Își lăsase capul pe spate, iar eu mi-am încordat toți mușchii 
pieptului și ai abdomenului, arcuindu-mă înapoi. Se mișca neobo- 
sită, fără să întrerupă ritmul nicio clipă. 

— Nu-ţi place? m-a întrebat și, deschizând ochii, am văzut 
că era cu faţa spre plafon. Îmi pare rău, iubitule, a zis apoi, cu 

răsuflarea tăiată, zâmbind. Dar, fie că te iubesc, fie că te urăsc, tot 
așa ţi-o trag. 

După care s-a ridicat, aruncându-se încă și mai îndârjit peste 
mine, fără să-și mai rotească șoldurile, doar săltând. 

Am închis ochii strâns, îndurându-i asaltul. La naiba. 

Sângele mi-a inundat penisul, dar nu voiam să-mi dau drumul 
încă. 

— Orice altceva se poate schimba, dar niciodată iubirea pe care 
o simt pentru tine, am șoptit, mai mult pentru mine decât pentru ea. 

Reluând vechile obiceiuri, de când ea voia să termine într-un 
fel, iar eu voiam s-o am altfel, m-am pomenit preluând conduce- 
rea, ca s-o duc dincolo de culme. Arcuindu-mi mijlocul, m-am 
înfipt între coapsele ei, ținând-o strâns de șolduri și trăgând-o în 
jos, străpungând-o la fel de violent pe cât se aruncase ea peste 
mine. 

— O, Doamne, a gemut, și m-am ridicat mai aproape de ea, 
sugându-i carnea sânilor în timp ce o penetram pe dedesubt. Ador 
când faci asta. 

Am zâmbit, cu buzele tot pe pielea ei, după care m-am întins 
la loc pe spate, zvâcnind și rotindu-mi șoldurile, înfigându-mă 
adânc și frecându-i clitorisul cu degetul mare. 

— Hai, i-am cerut eu, simțindu-i sub degete părul și transpi- 
rația de pe spatele ei. Vreau să te desfaci pentru mine pe capotă, ca 
să te gust, să văd cât ești de udă. 

— Da, a răsuflat ea. Doamne, cât te iubesc, Jared. 

Și atunci s-a apucat să se miște deasupra mea și mai repede, 
presând din ce în ce mai tare, după ce penisul meu a descoperit 
unghiul perfect, până când s-a încordat din tot corpul și a început 
să geamă. 

— Jared! a țipat. O... 

A săltat din șolduri, încă o dată și încă o dată, și-a înfipt unghi- 
ile în pieptul meu, și-a lăsat capul pe spate și și-a dat drumul pe 


mine. 

Mușchii dinăuntru i s-au încordat și s-au strâns în jurul peni- 
sului meu, în timp ce-o străbătea orgasmul; am apucat-o de sâni, 
simțindu-mi tot corpul în flăcări din cauza strădaniei de a nu-mi 
da drumul. 

Șoldurile i s-au oprit și ritmul respirației i-a încetinit. Și-a 
vârât fruntea sub bărbia mea. 

— Din nou, a zis. Te rog. 

I-am asaltat gura, sărutând-o apăsat. I-am sorbit gustul dulceții 
și al transpirației, dorindu-mi să-i promit o mie de lucruri pe care, 
știam fără urmă de îndoială, că aveam să i le ofer. Indiferent de 
ce-ar trebuit să fac, ea merita absolut orice. Nimeni și nimic nu se 
apropia mai mult de perfecțiune decât noi doi, împreună. 

M-am ridicat în capul oaselor, ținând-o de mijloc, ca s-o ridic 
și s-o scot din mașină. Și-a încolăcit picioarele în jurul meu, 
lăsându-le moi, și s-a ținut de mine în timp ce-o întindeam pe 
capotă, retrăgându-mi penisul din ea. 

Stând pe spate, și-a ridicat genunchii lipindu-și picioarele, dar 
eu m-am repezit s-o apuc de genunchi și să i le desfac larg. 

— Tocmai mi-ai tras-o ca un animal nesătul, am glumit, savu- 
rând vederea sânilor ei rotunzi, care mă așteptau. Nu te sfii acum! 

Cu pantalonii atârnându-mi desfăcuți în talie, mi-am luat 
penisul în mână, chiar dacă nu prea aveam nevoie de stimulent ca 
să-l mențin în erecție. 

Aplecându-mă, mi-am apăsat limba pe clitorisul ei umed și am 
început s-o mișc repede în cerc, fiindcă știam precis ce-i plăcea, 
dar se temea să ceară. 

Lui Tate îi plăcea să-i fac sex oral. Nu-i plăcea la fel de mult cu 
degetele și, chiar dacă-i făceam toate astea — o lingeam, o mușcam 
ușor și o pătrundeam cu limba —, le făceam pentru plăcerea mea. 

Era un act aparent simplu, dar nimic din ceea ce am făcut vre- 
odată împreună n-a fost simplu. Era un moment dintr-un ocean 
de momente care ne țineau în viață și era divin. 

Toată viața mi-am petrecut-o trăind și hrănindu-mă cu sufe- 
rința. Neglijarea din copilărie provocată de alcoolismul mamei, 
sângele în care mă umplea tata, pierderea și singurătatea pe care 
mi le-am provocat singur, tăgăduindu-mi ceea ce mi-era la fel de 
simplu și de necesar ca aerul. 

Am ignorat adevărul și rațiunea, fiindcă îmi era mai ușor să 
cred că mă definește puterea decât să recunosc că am nevoie de 
cineva. Decât să recunosc realitatea. 

Că o iubesc pe Tate. 

Că ea mă iubește. 

Și că împreună suntem invincibili. 

Îmi luase ani întregi ca să învăţ lecţia asta, dar aveam să-mi 
petrec tot restul vieții recuperând ce pierdusem. 

Mi-am plimbat limba pe șoldul ei, după care am coborât, su- 
gând-o. A ţipat și m-a apucat de păr, trăgându-mă înapoi și ridi- 
cându-se în șezut. 

— Acum, a zis, smucindu-mi șoldurile spre ea și încolăcindu-mă 
cu picioarele. 

Prinzând-o pe sub coapse, am făcut-o să alunece până pe mar- 
ginea capotei și m-am înfipt din nou în ea, simțind cum gemetele 
ei mi se duceau pe gât în timp ce ne sărutam. 

Și-a încolăcit brațele de gâtul meu, iar eu m-am proptit cu 
mâna de capotă, ca să fim piept în piept. 

Am pompat tare și iute, dezlănțuindu-mi toată dorința acu- 
mulată timp de doi ani, în momentul acela, când făceam dragoste 
pe capota mașinii mele. Și-a lăsat capul pe spate și a umplut cerul 
nopții cu strigătele ei, iar eu m-am împlântat adânc, devorându-i 
buzele și gâtul, făcând-o să implore după aer. 

— Tate, am gemut, simțind cum presiunea din interiorul meu 
era gata să răbufnească. Te iubesc. 

Și m-am descătușat, penetrând-o atât de adânc și de violent, 
încât mi-a mușcat buza. Mi-am dat drumul, revărsându-mă în ea, 
în trupul ei fierbinte și perfect, care mă ținea strâns. 

Gâfâiam și transpirația îmi șiroia pe tâmple, în timp ce îmi 
sprijineam capul pe umărul ei. Mi-am desprins degetele, dându-mi 
seama că o strângeam de șolduri, probabil atât de tare, încât provo- 
cam durere. 

Am auzit-o înghițind. 

— Din nou, mi-a cerut, și am izbucnit într-un râs istovit. 

Mă simțeam bine știind-o atât de lacomă. Nici eu nu mă sătu- 
ram de ea. 

— Acasă, i-am zis, aplecându-mă și sărutând-o pe obraz, apoi 
pe frunte. Vreau un pat. 

— Acasă la cine? 

— La noi, am răspuns, sărutând-o pe nas. 


CAPITOLUL 15 
TATE 


Jared mi-a luat cheile și a descuiat ușa de la intrarea casei 
mele — sau a lui, din moment ce știu acum că a făcut o ofertă de 
cumpărare — și am fost foarte mulțumită de faptul că era întune- 
ric afară. 

Rochia și chiloţii îmi erau pe undeva prin mașina lui, făcute 
bucăţi, așa că aveam acum pe mine numai sacoul lui, iar el a intrat 
în casă în urma mea, în pantalonii lui negri și cu cămașa atârnând 
desfăcută, din moment ce-i rupsesem nasturii. 

— Nu-mi vine să cred că ai cumpărat casa, i-am zis, încruci- 
șându-mi braţele la piept, ca să țin haina închisă. 

Singurele momente în care nu eram pudică erau cele din tim- 
pul partidelor de sex. 

— Nu trebuia să faci una ca asta, am continuat, păstrând un 
ton moderat, chiar dacă eram nevoită să clipesc întruna ca să-mi 
rețin lacrimile, în timp ce-mi roteam privirea prin casă. 

— Nu începe să-ți cauţi vreun motiv nou de îngrijorare, a zis, 
închizând și încuind ușa, apoi apropiindu-se și învăluindu-mă în 
braţele lui. Tu o să te duci la Stanford, a adăugat, și naiba ştie unde 
o să ne stabilim, dar pur și simplu n-am putut lăsa să se piardă 
casa, deocamdată. 

A privit și el în jur, cu o expresie melancolică. La fel simțeam și 
eu. Nici eu nu eram pregătită să-mi iau adio de la ea. 

— Dac-o fi s-o vindem mai târziu, a continuat, ca să mă liniș- 
tească, atunci o să fie hotărârea ta, când o să fim pregătiți pentru 
asta, dar... 

M-am repezit spre el, tăindu-i vorba, l-am cuprins în brațe și 
l-am strâns cu putere. 

— Mulţumesc, am zis, cu vocea sugrumată de lacrimile adu- 
nate în gât. Îţi mulțumesc foarte mult. 

Ştiam că-și făcea griji pentru ce-aș fi putut să gândesc eu. Oare 
asta însemna că aveam să ne stabilim aici, după ce absolveam 
facultatea de medicină? Și că n-o să pot lua în calcul posibilitatea 
de a practica medicina altundeva, dacă s-ar fi ivit posibilitatea? 

Dar nu-mi făceam griji în privința asta. El tocmai mă asigurase 
că deocamdată nu aveam nevoie să luăm vreo hotărâre. Casa era a 
noastră și puteam să facem ce voiam cu ea, când aveam să fim 
pregătiți, și n-o pierdeam decât cu voia noastră. 

Tata urma să-și cumpere o casă nouă, în care să stea cu dom- 
nișoara Penley — cu Elizabeth — și, chiar dacă ajunsesem să mă 
obișnuiesc cu ideea, știam că aveam să mă simt ciudat să-l vizitez 
într-o locuință în care n-am stat niciodată. Poate că n-aveam să 
mai simt niciodată vacanțele la fel ca până acum. 

Acum — mi-am zis, privind în jur pereții calzi și parchetul 
lucios — o să am pentru totdeauna casa în care am crescut, ca 
să-mi păstrez vii amintirile. 

Prima noastră Zi a Recunoștinței, când i-am invitat la noi pe 
Katherine și pe Jared, când Jared mi-a mâncat porția de legume, 
în timp ce eu i-am luat sosul de merișoare, pe care nu putea să-l 
sufere. 

Ziua caniculară de vară, când ne-a dat tata afară din casă, după 
ce eu și Jared ne-am apucat să dovedim că nu există nimic care să 
nu fie inflamabil. 

Dimineţile din anul trei de liceu, când se strecura înapoi în camera 
lui, cu ajutorul copacului, după ce dormise la mine, făcându-și 
apariția într-o jumătate de oră ca să mă conducă la școală. 

Am oftat, cu fața lipită de gâtul lui, zâmbind apoi. 

— Am cumpărat și eu ceva pentru tine, l-am anunțat, cu dră- 
gălășenie. 

— Chiar așa? m-a întrebat amuzat. Azi? 

Am scuturat din cap și m-am lăsat pe spate, ca să-l privesc. 

— Acum cam un an, i-am explicat. L-am văzut și am știut 
imediat că trebuie să-l am pentru tine. De atunci l-am păstrat. 

Buzele lui sexy au schițat un zâmbet, iar în ochi i-a apărut o 
expresie de curiozitate. 

— Sunt un tip dificil când e să cumperi ceva pentru mine, m-a 
avertizat. 

— Mă întorc în cinci minute, i-am zis, desprinzându-mă de el. 

Și, imediat, am făcut stânga-mprejur și am țâșnit pe scară. 

De cum am intrat în camera mea, am aruncat sacoul lui pe 
scaunul din colț și m-am dus în baie să mă spăl. 

Mă făcuse varză. Aveam părul încâlcit, mă durea tot corpul, iar 
pe șolduri îmi apăruseră pete roșii de cât mă strânsese cu degetele. 

Dar aș minți dacă n-aș recunoaște că-mi plăcea la nebunie. 
Nimeni nu mă iubea ca el, iar eu trăiam prin el. Și-l iubeam. 

Am intrat repede sub duș, am stat ceva timp ca să dau jos de pe 
mine mirosurile de transpirație și de sex, după care am ieșit și 
m-am apucat să-mi perii părul. 

Am tras sertarul de sus al comodei, am vârât mâna în adâncul 
lui și am scos de acolo setul de lenjerie despre care știam că el n-ar 
fi simţit niciodată nevoia să-l port, dar în mod sigur avea să-i 
placă. 

Bustiera din dantelă neagră era o combinaţie dintre un maiou 
și un corset; însă, dacă un corset tradițional se încheie cu șiret la 
spate, aceasta se încheia în față. Mi-am tras pe mine slipul tanga 
asortat și mi-am strecurat brațele în bustieră, trecând lunga pan- 
glică neagră din mătase prin găici, astfel încât să se încrucișeze în 
față, lăsându-mi abdomenul expus printre bucățile de panglică 
legate între sâni. 

Întotdeauna mă jenasem să probez astfel de lucruri. Jared era 
foarte puţin pretențios și nu-mi dăduse niciodată impresia că n-ar 
fi fost pe deplin mulțumit să mă vadă în maiou și în pantalonii 
scurți de pijama. lar momentele de intimitate cu Gavin fuseseră 
atât de rare, încât nu ajunseserăm niciodată să facem experiențe în 
lenjerie intimă. 

Numai că, de data asta, Juliet fusese sursa mea de inspirație. 
Într-o zi, intrasem cu ea într-un magazin, și a doua zi fuseserăm 
nevoite să ne întoarcem, din cauză că Jax făcuse praf neglijeul 
cumpărat de ea, după care îi dăduse cardul lui de credit, odată cu 
indicația de a achiziționa un neglijeu nou și alte câteva în plus. 

Mă apucase gelozia în momentele alea. Neastâmpărul și ferici- 
rea ei îmi stârniseră dorința de a mă simți și eu la fel, din nou. 

Zărind o dâră de lumină căzută pe podea, ridicasem capul și 
mă dusesem la fereastră, ca să mă zgâiesc la casa vecină prin per- 
delele mele subțiri. Jax trăsese în jos de rochia lui Juliet și-i lăsase 
la vedere spatele gol, după care întinsese mâna pe lângă ea ca să 
tragă draperiile. 

Am zâmbit în sinea mea, amintindu-mi de ziua aia, de acum 
aproape doi ani, când fusesem nevoită să-i atenționez: „Hei, se 
vede tot de la mine. Nu vă supăraţi, dar...” 

De atunci, avuseseră grijă să închidă ferestrele — pentru că 
erau și zgomotoși — și să tragă draperiile. 

Eram bucuroasă pentru faptul că Juliet își găsise fericirea per- 
manentă, dar mai știam și că venise demult timpul să mi-o găsesc 
și eu pe-a mea. Răsucindu-mă pe călcâie, m-am îndreptat spre ușa 
camerei mele, nevrând să mai irosesc vreo secundă din cele cinci 
minute cât îl rugasem să mă aștepte. 


* 


— Tate, iubito, a șoptit o voce somnoroasă prin părul meu. 
Telefonul. 

Braţul lui Jared s-a strâns pe spinarea mea și m-a zgâlțâit ușor, 
ca să mă trezesc. Am clipit des, dându-mi seama că era vorba des- 
pre telefonul meu, care suna pe noptieră. Mi-am ridicat capul de 
pe pieptul lui și l-am privit, dar ceața visătoare tot nu mi s-a risipit 
de pe creier când i-am zâmbit. 

Era cu capul într-o parte, cu fața spre ușile glisante, avea ochii 
închiși și respira liniștit. 

Fără tragere de inimă, m-am întors cu spatele la el, am ridicat 
cearșaful ca să-mi acopăr pieptul și am întins mâna după telefon. 

— Bună, care-i treaba? am răspuns, văzând pe ecran numele lui 
Juliet. 

Aruncând o privire spre ceas, am observat că era abia șase și 
jumătate dimineața. Eu și Jared dormeam numai de vreo două ore. 

— Scuze, a replicat ea. Am văzut la tine mașina lui Jared, așa că 
am fost convinsă că ești... 

S-a oprit, suficient cât să se simtă insinuarea. 

— Ocupată, a încheiat. 

Buzele mi-au schițat un zâmbet. 

— Nuuuuu, am răspuns, tărăgănat. Dormeam. Ce s-a întâmplat? 

A tușit, dregându-și glasul. 

— Ştiu că voiai să alergăm azi, dar trebuie să amânăm. Sunt 
extrem de obosită, înţelegi tu! 

— Nicio problemă, am oftat, întorcând capul spre fereastra 
prin care se auzeau tunete. Nici eu nu ies nicăieri. Îi scrii tu lui 
Fallon ca s-o anunți? 

— Da, sigur, a răspuns căscând. 

Dacă tot era să plouă, atunci oricum avea să fie o zi nepotrivită 
pentru alergat. 

— Te simți bine? m-am interesat, remarcând că avea o voce 
neobișnuit de obosită pentru o persoană matinală, cum o știam. 

— Da, m-a asigurat ea. Doar că am stat până târziu. Vorbim 
mai încolo. 

— Bine, pa, i-am răspuns, simțind cum îmi lua foc pielea sub 
degetele lui Jared, care mi se plimbau pe interiorul coapsei. 

— Pa, a zis și ea, după care a închis. 

Am lăsat jos telefonul și am întors capul spre Jared, care, încă 
pe jumătate adormit, își strecura mâna și mai departe pe piciorul 
meu. 

Cuibărindu-mă la loc în braţele lui, i-am urmărit din ochi con- 
tururile maxilarului și ale buzelor. Plimbându-mi mâna în jos, pe 
pieptul lui și mai departe, pe abdomen, i-am studiat tatuajul de pe 
o parte a pieptului, făcut acum cinci ani, când eram în Franța — 
Ieri, o veșnicie, mâine, zădărnicie — şi acel Până să apari tu pe care 
o rugase pe Aura, tipa de la salonul de tatuaje, să i-l adauge după 
mai mult de un an, când, în sfârșit, ajunseserăm să fim împreună, 
în ultimul an de liceu. 

Îşi făcuse și alte tatuaje cât timp fuseserăm despărțiți. 

De cealaltă parte a trunchiului avea două pene: pe una scria 
Fraţii, iar pe cealaltă, Trent. 

Iar când mi-am ridicat privirea spre pectoralul lui stâng, m-am 
proptit într-un cot, iar respirația mi-a devenit pregipitată când am 
citit inscripția. 

Sunt ceea ce sunt şi asta-mi ajunge. 

lată acolo citatul meu preferat, înscris în dreptul inimii lui. 
Lacrimi de fericire mi-au țâșnit în ochi. Nu-mi venea să cred. 
Ținuse minte poemul lui Whitman. 

Mi-am lăsat capul pe pieptul lui, promițându-mi în sinea mea 
că n-o să renunţ niciodată la el. 

A ridicat mâna și a început să mă mângâie pe păr și să se fo- 
iască; l-am simțit frecându-se de piciorul meu, cu erecţia din ce în 
ce mai puternică. 

M-am aplecat dincolo de marginea patului, culegându-mi de 
jos lenjeria acum inutilă, cu două găici rupte din cauza nerăbdării 
cu care trăsese de panglici. 

— Mi-a plăcut chestia aia, a bâiguit, făcându-mă să scap lenje- 
ria din dantelă. Cine-ar fi crezut c-o să-mi placi mai mult îmbră- 
cată decât goală? 

M-am aplecat peste el, săgetându-l cu o privire ofensată. A 
izbucnit în hohote de râs. 

— N-am vrut să sune chiar așa, s-a apărat. Dar, în mod catego- 
ric, a contribuit la înmulţirea atracțiilor tale. 

Mi-am dat ochii peste cap și mi-am săltat piciorul peste trupul 
lui, încălecându-l, tocmai când un tunet a trosnit pe cer. 

M-am aplecat și am șoptit, foarte aproape de gura lui: 

— Hai să vedem ce-aș putea să fac ca să-ți mai înmulțesc 
atracțiile. 

Și am șerpuit în jos pe corpul lui, auzindu-l cum geme și sim- 
țindu-i mâna care m-a apucat de păr când i-am luat penisul în gură. 


* 


L-am găsit pe Jared în bucătărie, la chiuvetă, arătând chiar și 
mai sexy în timp ce spăla vasele decât când lucra la mașina lui. 

Eu pregătisem micul dejun, după care el se dusese să spele 
vasele, exact așa cum făcea mereu. În copilărie, Jared devenise 
independent, priceput la curățenie, până și în cei doi ani în care 
locuiserăm împreună. În privința asta, nu se schimbase. 

M-am dus lângă el și mi-am pus farfuriile în chiuvetă. 

— l-am împrumutat luna trecută lui Jax lada frigorifică, l-am 
informat, ținându-l de șolduri din spate și sărutându-l ușor pe 
spinare. Mă întorc imediat, bine? 

Urma să plecăm azi într-o excursie spre Chestnut Mountain, 
pentru prânz, cu un grup de alte mașini. Chiar dacă afară burnița 
ușor, nimic nu m-ar fi putut împiedica să merg în excursia asta. Eu 
și Jared, în mașină. Și un drum lung, cu muzică. Prin ploaie. 

O zi perfectă. 

A întors capul și m-a sărutat. 

— Mi-am lăsat geanta de voiaj în fosta mea cameră, a murmu- 
rat, printre sărutări. Vezi dacă poți să-mi iei și mie ceva haine de 
schimb, da? 

Am încuviințat, apăsându-mi buzele pe ale lui, înainte de a ieși 
pe ușa din spate. 

Hainele mi s-au udat de îndată ce am coborât de pe veranda 
din spatele casei, dar n-am luat-o la fugă. Niciodată nu fugeam de 
ploaie. Blugii ușor bufanți îmi acopereau gambele, dar eram cu 
picioarele goale în șlapii negri și, chiar dacă tricoul meu polo mulat 
nu devenea transparent când se uda, brațele — goale dincolo de 
mânecile scurte — sclipeau deja în bătaia burniței slabe. 

Intrând pe poartă, am traversat cu precauţie curtea din spatele 
casei lui Jax și a lui Juliet, renovată, cu o verandă finisată și o gră- 
dină atent îngrijită. Fallon își întrebuințase cunoștințele în mate- 
rie de proiectare și de construcție, experimentând cu spațiul lor și 
făcându-l să arate și mai frumos și mai primitor. 

— Jax! am strigat, deschizând ușa din spate și închizând-o 
după mine. Juliet! 

— Aici, am auzit-o răspunzând din baia de lângă bucătărie. 

Un nou tunet a răsunat de afară. Mi-am mușcat buzele ca 
să-mi stăpânesc zâmbetul în timp ce aproape că țopăiam, naibii, 
spre baie. 

Dar m-am oprit brusc când am văzut-o pe Juliet aplecată peste 
vasul de toaletă. 

— Hopa, ce-ai pățit? am strigat, repezindu-mă ca s-o sprijin. 

— A, n-am nimic, a mormăit, trăgând apa, ridicându-se și șter- 
gându-se la gură cu un şervet. Un singur pahar! Un singur pahar 
blestemat am băut aseară, s-a văitat, și m-am trezit simțindu-mă 
ca naiba. De ce-oi fi atât de puţin rezistentă? 

— Pentru că așa ești, am replicat, râzând și turnându-i apă 
într-un pahar. Mi-aduc aminte din liceu. 

Și-a arcuit o sprânceană, privindu-mă chiorâș. 

— Nu vreau să-mi amintesc scena aia. Tu erai încinsă, iar eu 
încercam să fiu drăguță. 

— Aruncând cu bere în mine? am ripostat, întinzându-i paha- 
rul. Ca să mă răcoreşti, nu așa ai zis? 

A pufnit, clătinând din cap când și-a amintit cât de rău se 
putea ameți până și dintr-o gură de alcool. Abia apoi a luat câteva 
guri de apă. Nu fusese niciodată o băutoare, ceea ce, probabil, era 
bine, din moment ce același lucru era valabil și pentru Jax. 

— Am nevoie să-mi iau lada frigorifică, i-am zis peste umăr, în 
timp ce ieșeam din baie, cu ea după mine. E în garaj, presupun, 
nu? 

A făcut semn din cap că da, lăsând jos paharul și îndreptându-și 
eleganta bluză roșie, în stil rustic, pe care și-a vârât-o ușor în pan- 
talonii scurți din jeans. 

— Și mai trebuie să-i iau haine de schimb lui Jared. Jax e în 
dormitor? m-am interesat, nevrând să dau buzna peste el. 

— Nu, e în biroul lui, mi-a răspuns, indicând cu bărbia spre 
etaj. Ai putea foarte bine să-i iei geanta lui Jared cu totul. Probabil 
că n-o să-și mai petreacă nicio noapte aici, a adăugat, glumeață. 

Probabil că nu. 

M-am întors să plec, dar ea m-a apucat de mână. 

— Mă bucur pentru tine, mi-a zis pe un ton egal și serios. Tu 
și Jared... Nu totdeauna mi s-a părut că ar fi suficient de bun pen- 
tru tine, Tate, a recunoscut ea. Dar a fost o vreme când nici eu nu 
m-am considerat îndeajuns de bună. 

Am rămas pe loc, bucurându-mă că-și dăduse seama. 

— E un om bun, m-a asigurat, strângându-mi mâna. 

— Mersi, i-am răspuns, zâmbind și pupând-o pe obraz. 

După ce-am urcat în fugă treptele, am intrat în camera lui Jax 
și-a lui Juliet, zărind geanta de voiaj a lui Jared într-un colț, lângă 
fereastră. 

Am îndesat repede în ea hainele împrăștiate, după care am apu- 
cat-o de toarte și mi-am săltat-o pe umăr, recunoscătoare pentru 

faptul că timpul petrecut în școala militară îl învățase, măcar, să-și 
facă bagajul cât mai sumar. 

Am pornit spre ușă, dar m-am oprit, zărind pe măsuța pentru 
toaletă o cutiuță neagră din piele, de formă circulară. 

M-a cuprins emoția când am ridicat-o de acolo. Știam că n-ar 
fi trebuit s-o deschid, dar presimțisem că Jax avea s-o ceară cât de 
curând în căsătorie pe Juliet. lar dacă inelul zăcea așa, la vedere, 
însemna că mai mult ca sigur o ceruse deja. Voiam neapărat să-l 
văd. 

Și totuși, dacă a cerut-o, ea de ce nu mi-a spus? 

Am aruncat o privire spre ușă și, fiindcă n-am zărit pe nimeni 
prin partea vizibilă a holului, am revenit la cutiuţă și am întredes- 
chis-o. 

Inima a început să-mi bată cu iuțeală în piept și m-a invadat 
un val de entuziasm. 

Inelul era din platină, cu mici diamante, piesa centrală fiind un 
diamant șlefuit în formă pătrată, înconjurat de altele mai mărunte. 
Nu mă pricep la carate, dar piatra sigur era aproape la fel de lată ca 
degetul ei. 

— Uau! am exclamat, ducându-mi mâna la gură ca să-mi înă- 
buș șoapta. Mama... 

— Mă-sii? am auzit vocea lui Jax, terminându-mi exclamația. 

Am ridicat ochii și l-am văzut intrând în încăpere. 

I-am zâmbit printre lacrimile de fericire care mi se adunaseră 
în ochi. 

— O s-o ceri de nevastă? l-am întrebat. Sau ai cerut-o deja? 

Fram nespus de entuziasmată pentru Juliet. 

Jax și-a abătut privirea și cuvintele parcă i-au rămas în gât. 

— Sincer, da, a bâiguit. Dar nu cu inelul ăsta. 

Remarcându-mi nedumerirea, a închis ușa după el și a coborât 
tonul. 

— E al lui Jared, mi-a zis. L-a lăsat aici când s-a întors acasă, 
acum un an și jumătate. 

Al lui Jared...? Cum? 

— L-a lăsat aici când s-a întors acasă, vrând să te ceară, și-a 
încheiat el explicaţia, iar după expresia solemnă a feței mi-am dat 
seama clar că-mi aștepta reacția. 

Am rămas fără aer, nemișcată. Nu eram în stare să mă clintesc. 

Jared s-a întors acasă, acum mai bine de un an, ca să mă ceară 
de soție? 

Am scăpat geanta din mână, m-am rezemat de măsuța pentru 
toaletă și am închis ochii, făcându-mă să trec prin ceea ce probabil 
a simţit el atunci când m-a văzut cu altul. Să cumpere un inel, să 
se întoarcă la fel de îndrăgostit de mine ca atunci când plecase și 
să mă vadă... 

Jax mi-a cuprins obrajii cu palmele, întorcându-mi fața spre el. 

— Uită-te la mine, Tate! 

Privirile ni s-au întâlnit. 

— Termină, da? Nu ești vinovată cu nimic. La fel ca în atâtea 
cazuri, s-a nimerit în momentul nepotrivit. 

Palmele lui m-au strâns cu hotărâre, în timp ce eu inspiram și 
expiram, străduindu-mă să trec peste suferința provocată de regret. 
Niciodată n-am vrut să-l rănesc pe Jared. Și totuși, el mă rănise cu 
plecarea lui, așa că mă simţisem nevoită să-l îndepărtez. 

— Tu ești iubirea vieții lui, a continuat Jax, și niciodată nu s-a 
pus problema să nu se întoarcă la tine și să nu lupte pentru tine, 
mai devreme sau mai târziu. Important e ca amândoi să mergeţi 
mai departe. Aveţi o viață de trăit, amintiri de adunat împreună, 
copii de făcut. 

Odată cu ultimele cuvinte, m-a zpâlțâit, ca să mă readucă la 
realitate. 

— Să nu mai pierdeţi nici măcar un minut. 

Avea dreptate. El mereu avea dreptate. 

Puteam să-mi petrec ore în șir, chiar zile, pradă remușcărilor 
provocate de faptul că Jared își dorise mai demult să mă ceară de 

soție, dar nu avusesem de gând să-i frâng inima. Încercasem doar 
s-o protejez pe-a mea. 

Iar acum el era aici. Mă iubea, și eu îl iubeam. Și eram fericiți. 
Discuţia era încheiată și n-avea rost să mai privim înapoi. 

— Jax! a urlat Juliet, de la parter. 

El și-a lăsat mâinile în jos și s-a repezit pe hol. 

— Ce s-a întâmplat? a strigat, aplecându-se peste balustradă. 

— Uită-te pe telefon! Tocmai ne-a trimis Madoc mesaje, a 
răspuns ea, cu o voce îngrijorată. Katherine a intrat în travaliu. 
O să nască imediat! 


CAPITOLUL 16 
JARED 


Ne-am urcat repede în lift, eu și Jax, încadrați de fete, cu tele- 
fonul gata să-mi crape de cât îl strângeam în pumn. 

După ce sosise mesajul lui Madoc, Tate se întorsese pe ușa din 
spate cu geanta mea de voiaj și fusesem nevoit s-o trimit să-mi 
pornească mașina până reușeam să-mi trag ceva pe mine. Jax și 
Juliet au plecat imediat în viteză, iar eu am trecut pe la casa lui 
Madoc ca s-o iau pe Pasha. Fa fusese destul de ocupată în ultima 
săptămână, petrecându-și timpul cu Jax, la Loop, sau făcând plim- 
bări cu Madoc, Fallon și Lucas — fratele lor mai mic din cadrul 
programului „Frați și Surori Mai Mari” —, dar, din nu știu ce 
motiv, nu voiam s-o las pe dinafară. 

Așa că am făcut un mic ocol, am luat-o pe Pasha și am călcat 
pe acceleraţie. 

Și, colac peste pupăză, mama se dusese cu Jason la Chicago în 
weekend, fiindcă prietenii ei din oraș o convinseseră să se ducă la 
nu știu ce porcărie de expoziție cu articole pentru copii, când ea ar 
fi trebuit să se odihnească. 

Am gonit pe tot drumul și l-am prins din urmă pe Jax. 

După ce am intrat în spital, am trimis-o pe Pasha la magazinul 
de cadouri, ca să cumpere flori. M-am gândit că era mai important 
să mă asigur că mama și sora mea erau bine decât să mă duc perso- 
nal ca să-i aleg aranjamentul floral. Așa că, în timp ce ea se ocupa 
de problema asta, noi, ceilalți, am dat fuga spre etajul trei. 

Toţi mușchii mi se contractaseră de nerăbdare și simțeam cum 
mi se scurgea pe spate o dâră de transpirație. Nu-mi dădeam 
seama de ce eram atât de încordat. 

Nu era din cauza îngrijorării sau a stânjenelii. Era, categoric, 
vorba despre emoții. Mi-am șters gura pe umărul tricoului, înlătu- 
rând stratul subţire de sudoare. 

Ce era să fac eu cu un nou-născut? Mă îndoiam că ar putea 
exista vreo legătură specială între noi. Diferența de vârstă avea să 
ne împiedice, probabil, să ne apropiem prea mult. 

Şi era fată. Ce era să fac eu cu o fată? 

Din fericire, era mititică, așa că avea să treacă destul timp până 
ca ea să interacționeze în vreun fel cu cineva. 

Și totuși, pe de altă parte mă deprima ideea asta. 

Nu mă îndoiam că Madoc, ba chiar și Jax, aveau să-și dea seama 
foarte repede cum să se joace cu ea și cum să-i vorbească, însă 
distrarea altora și, cu atât mai puţin, tolerarea altora n-au repre- 
zentat niciodată punctul meu forte. 

Cu toate astea, îmi doream să fie apropiată de mine. Doar că, 
pur și simplu, habar n-aveam de ce trebuia să fac pentru asta. 

Madoc ne scrisese că mama era în rezerva cu numărul șapte și, 
deoarece ne luase aproape o oră ca să ajungem în Chicago, să stră- 
batem prin trafic până la spital și să găsim loc de parcare, copilul 
era deja acolo, la fel ca și Madoc și Fallon, care plecaseră înaintea 
noastră. 

N-am bătut la ușă. Am dat buzna în încăpere, dar m-am oprit 
brusc când l-am văzut pe Madoc, stând în picioare lângă patul 
mamei, deja cu copilul în brațe. 

— Am luat-o eu primul, m-a tachinat. Îmi pare rău. 

Nu-i părea rău absolut deloc, judecând după rânjetul cretin de 
pe fața lui, dar nu m-a deranjat. M-am holbat la legăturica roz din 
brațele masive ale lui Madoc, care nu părea cu mult mai mare 
decât o franzeluță, străduindu-mă să mă obișnuiesc cu ideea că aia 
era sora mea. 

Nici măcar s-o văd nu puteam, atât de înfășurată era în scutece. 

Tate s-a oprit alături de mine; am simţit privirea mamei, în 
timp ce Jax ne ocolea ca să ajungă lângă Madoc. 

— Bună, Quinn Caruthers, a rostit el, punându-i cu blândețe 
mâna pe căpșor. 

Madoc o privea cu adorație, deja îndrăgostit de ea, iar Jax se tot 
învârtea pe lângă el, făcându-mă să-mi dau seama că ardea de 
nerăbdare s-o ia în brațe. 

Nu știu de ce, dar m-am simțit ca a cincea roată la căruță. Am 
aruncat o privire spre mama, care-mi urmărea răbdătoare reacțiile. 

„Toţi fraţii ei”, mi-a amintit, îmboldindu-mă din ochi să mă 
duc ca să văd copilașul mai îndeaproape. 

Am inspirat adânc și m-am dus într-acolo, oprindu-mă de cea- 
altă parte a lui Madoc, coborându-mi privirea și examinând fărâ- 
mița de om. Bucăţica aceea care deja reușea să mă facă să mi se 
înmoaie genunchii. 

— Nu-i așa că e perfectă? a zis Madoc, ridicând-o în fața lui, 
ca s-o putem vedea cu toții. 

Și m-am topit cu totul. 

Pieptul mi s-a făcut țăndări, mâinile au început să mă furnice 
și nu mai simțeam altceva decât o dorință aproape insuportabilă 
de a o ţine în brațe. 

Pleoapele sidefate îi acopereau ochii adormiți, așa că n-am 
putut să-mi dau seama ce culoare aveau, dar fața roșie, aprinsă, 
sugera marele efort cu care apăruse pe lume. 

Obrăjorii dolofani păreau moi și fragili, nasul nu era mai mare 
decât unghia degetului meu mic, ca și mica deschizătură triunghiu- 
lară dintre buzele ei, în timp ce respira — toate astea își făceau 
drum spre inima mea. Am întins mâna, incapabil să mă împotri- 
vesc imboldului de a-mi strecura degetul în pumnul ei. 

Cum era posibil să fie cineva atât de mic? 

Degetele ei mititele — firave ca bețele de chibrit — s-au strâns 
pe degetul meu și am simțit cum mi se astupă gâtul; am încercat 

să înghit, ca să scap de senzația aceea chinuitoare, dar era prea 
mult pentru mine. 

— Noi suntem frățiorii tăi, fetițo, a gângurit Jax. 

— Da, l-a aprobat Madoc, râzând. Ai încurcat-o! 

Toată lumea râdea, extaziată de apariția unui nou-născut, nu- 
mai eu mă prăbușeam. Scutecul s-a mișcat și, lăsându-mi ochii în 
jos, i-am zărit piciorușul care împungea ca să-și facă loc afară. 

— Dumnezeule, mică mai e! am șoptit, uluit, după care am 
ridicat capul. Mamă, eu... 

Dar mama plângea, lacrimile îi șiroiau pe față, așa că m-am 
simțit imediat ca naiba, din cauză că nu m-am dus mai întâi la ea. 

— Te simți bine? am întrebat-o, încercând să-mi scot degetul 
din mânuța lui Quinn, dar fără succes. 

A dat ușor din cap, zâmbind. 

— Sunt în al nouălea cer, m-a asigurat. Tabloul pe care-l am în 
clipa asta în fața ochilor nici că putea să fie mai minunat. 

Şi s-a pus iar pe plâns, privindu-ne pe rând, pe Madoc, pe Jax 
și pe mine. Jason i-a luat capul pe pieptul lui, el însuși arătând total 
răvășit. 

— O să fie blondă, a zis, referindu-se la fiica lui nou-născută. 

— De unde știi? l-a întrebat Jax, curios. 

— Pentru că e, practic, cheală. Exact cum a fost Madoc. 

Madoc a pufnit, săgetându-și tatăl cu o privire enervată. 

Mi-am pus mâna pe creștetul ei, uimit de cât de bine mi se 
potrivea în palmă. Am simțit privirea lui Tate și am ridicat capul, 
văzându-i zâmbetul din ochi. 

— Vrei s-o ţii în brațe, Jared? mi s-a adresat mama. 

Am clătinat din cap. 

— Nu cred că... 

Numai că Madoc era deja cu mâinile spre mine și mi-o întin- 
dea. Mi-am ridicat brațele, tremurând de emoție, simțind cât de 
Ușoară era. 

— Ei, fir-ar! am exclamat, răsuflând anevoie. 

— Vezi cum vorbeşti, am auzit bombănitul încet al mamei. 

Madoc şi-a retras mâinile, lăsându-i încetișor capul în îndoi- 
tura dintre brațul și antebraţul meu și, chiar dacă parcă nu cântă- 
rea deloc, mi-era teamă că n-aveam s-o pot ține. 

Era ceva diferit de oricare altă senzație pe care am avut-o vre- 
odată. 

Mi-am împreunat sprâncenele, studiind fiecare centimetru al 
feței ei drăgălașe. 

— E atât de mică! am zis, mai mult pentru mine decât pentru 
ceilalți. 

— Crește ea, a comentat Jax, zgâindu-se peste umărul meu. 

Am clătinat din cap, nevenindu-mi să cred că și eu am fost, 
odată, la fel de mic. 

— Atât de neajutorată... 

În sfârşit, Tate a apărut lângă mine și a sărutat-o pe frunte. 

— O fată cu frați ca voi trei o să fie oricum, numai neajutorată 
nu, a remarcat râzând. 

Deodată, mi s-a zguduit pieptul, văzând cum i se deschide 
gurița, într-un mic oval, când a căscat și — mama mă-sii — am Zis 
c-o să mor. Cum să fi fost mai drăgălașă de-atât? 

Am râs, doar ca să nu plâng. 

— Simt că mi se sfâșie inima, dar nu-mi dau seama de ce. Ce 
naiba? 

— Asta e iubirea, am auzit-o pe mama zicând. Nu ți se sfâșie 
inima. Îți crește. 

Tate mi-a încolăcit mijlocul cu brațele și și-a lăsat capul pe 
umărul meu, amândoi privind-o pe Quinn. 

M-am aplecat, atingându-i ușor obrazul cu buzele și inspi- 
rându-i mirosul de bebeluș. 

Dumnezeule, cât eram de penibil! 

— E rândul meu, s-a repezit Jax, înghiontindu-mă. 

Fără tragere de inimă, i-am predat-o, având grijă să-i țin căp- 
șorul. Mă descumpănea faptul că nu voiam s-o dau din brațe. 

Ce naiba, detestam până și posibilitatea de a mai fi nevoit vre- 
odată să plec din Shelburne Falls. 

— Doamne! 

Ne-am întors cu toții, smulși din transa noastră indusă de be- 
beluș, ca s-o vedem pe Juliet repezindu-se la coșul de gunoi și 
vomitând, întoarsă cu spatele spre noi. 

— Juliet! a strigat Jax, dându-i mamei noastre copilul și repe- 
zindu-se, împreună cu Tate, să-i sară în ajutor. lubito, te simți bine? 
a întrebat-o, în timp ce Tate îi dădea deoparte părul lui Juliet. 

— Doamne, Dumnezeule, a gemut ea, icnind în sec deasupra 
gunoiului. Îmi pare foarte rău. Nu vreau să îmbolnăvesc copilul, 
dacă m-oi fi molipsit de ceva. 

— a de-aici, i-a zis Jax, întinzându-i câteva șervețele ca să-și 
șteargă gura și sprijinind-o cu brațul. 

Juliet l-a împins deoparte, clătinându-se din nou și golindu-și 
stomacul cam de tot ce-i mai rămăsese înăuntru. 

— O, vai de mine! a exclamat o asistentă, trântindu-mi în 
mâini carafa cu apă și repezindu-se spre Juliet. 

— lertaţi-mă, a bâiguit Juliet, cu mâna la gură și îmbujorându-se 
toată. 

Am pus carafa jos, pe măsuța mamei, după care am turnat câte 
un pahar pentru ea și pentru Juliet. 

— Nu s-a întâmplat nimic, a liniștit-o asistenta. Haideţi cu 
mine, i-a zis apoi, punându-i mâna pe spinare și îndrumând-o 
spre ieșire. 

Jax și Tate au dat să se ducă după ea, dar Juliet i-a oprit. 

— Nu, staţi aici. Amândoi, a poruncit ea. O să-mi fie bine. 
Staţi aici cu Quinn. Ne vedem în sala de așteptare. 

— Dar nu ţi-e bine, a protestat Jax. 

— Stai aici, a repetat ea, pe același ton poruncitor. Te rog, o să 
mă simt vinovată. Oricum, mă duc numai până la baie. Ne vedem 
imediat. 

Jax a rămas în cadrul ușii, privind-o cum se îndepărta, iar noi, 
ceilalți, ne-am așezat pe canapea și am început să râdem de Madoc, 
care-și făcea selfie-uri cu Quinn. 


* 


— Se pare că s-a cam dus excursia, am comentat, observând pe 
ecranul telefonului meu că era deja trecut de patru după-amiaza. 

Cât timp am fost la spital, în vizită la mama, la Jason și la 
Quinn, aproape că s-a făcut ora la care trebuia să plecăm spre casă, 
pentru cursa lui Tate din seara asta. 

Din fericire, cerul se înseninase, așa că Jax se aștepta la un pu- 
blic foarte numeros. 

— Nu-i nimic, a răspuns Tate, cuibărindu-se sub brațul meu și 
încolăcindu-mi mijlocul cu brațul. Oricum, a fost o zi mai plăcută 
așa. 

Și-a îndreptat privirea spre Jax, care era de cealaltă parte a ei, 
apoi din nou spre mine. 

— Sora voastră e o fată foarte norocoasă. Știți și voi asta, nu? 

Am avut un schimb de priviri cu Jax, râzând amândoi în sinea 
noastră. 

— Ce e? a întrebat Tate, plimbându-și privirea de la unul la 
celălalt. 

Am clătinat din cap, știind la ce se referise, numai că... 

— Păi, am început, primul meu gând a fost că ea are nevoie de 
alți copii cu care să crească. O să se simtă singură. 

— Da, s-a amestecat Jax, ducându-și la gură sticla cu apă și 
aprobându-mă. 

— Ei bine, ne-a contrazis Tate, o să vă mirați cât de multă grijă 
o să aveți cu toții ca ea să ny fie singură. 

— Bine punctat, am zis. 

Și, probabil, chiar avea dreptate. Mama se exprimase cât se 
poate de precis în privința rolurilor pe care urma să le avem față de 
sora noastră. 

De îndată ce i-am ținut în brațe trupul fragil, neajutorat, am 
știut că aș fi capabil să mă arunc și în foc pentru ea. 

— Bună, a zis Jax, apropiindu-se de camera asistentelor. lubitei 
mele i s-a făcut rău. A venit o soră și a dus-o undeva, dar de atunci 
n-am mai văzut-o și nici n-am auzit vreo veste despre ea. 

— Juliet Carter? a zis imediat femeia. Da, e în rezerva numărul 
doi. 

— Au dus-o într-o rezervă? a întrebat el, derutat, în timp ce 
Tate mi-a aruncat o privire îngrijorată. 

Asistenta a încuviințat și a făcut un semn cu mâna spre stânga. 
M-am încruntat, un pic îngrijorat și eu. 

Chiar dacă ajunsesem să țin destul de mult la Juliet, în mod 
normal, ea încă era în afara sferei mele de interes. Preocupările, 
pasiunile și bunăstarea ei nu se situau pe un loc prea înalt în lista 
priorităților mele, așa că nu-i acordasem niciodată prea multă 
atenție. Cu toate astea, trebuia să recunosc faptul că era îndrăgos- 
tită până peste cap de fratele meu și, în același timp, fidelă și gri- 
julie. Și muncea din greu, fără să aștepte vreodată să i se pună ceva 
pe tavă. 

ÎL merita, iar el o merita. 

Jax s-a năpustit spre rezerva numărul doi, a deschis ușa, iar eu 
și Tate l-am urmat în grabă. 

— Dumnezeule! a exclamat Jax, imediat cum a intrat în încă- 
pere. Se simte bine? 

Am dat și noi buzna înăuntru și am văzut-o adormită pe pat, 
cu o înfățișare liniștită și îmbrăcată în hainele ei. 

Jax s-a repezit lângă ea și a examinat-o din cap până-n picioare. 

— Ce naiba? a întrebat în șoaptă, întorcându-se spre asistenta 
care venise după noi. 

Fa s-a oprit, cu o înfățișare buimacă. 

— Poftim, domnule? 

— Ce-a pățit? am întrebat încet, având grijă să n-o trezesc pe 
Juliet. 

Tate se dusese lângă Jax și-și privea prietena. 

— Eu tocmai am intrat de gardă, ne-a explicat femeia. Din 
câte știu, totuși, e bine. Au vrut doar s-o lase să se odihnească și să 
fie hidratată, ne-a explicat, privindu-ne pe rând. O să poată pleca 
acasă peste puțin timp. Nicio grijă. 

— Bine, dar e ceva în neregulă? E iubita mea, a insistat Jax, cu 
o privire îngrijorată, care se străduia să pună lucrurile cap la cap, 
exact ca și noi doi, dar fără succes. 

— Nicidecum, a răspuns asistenta pe un ton vesel. E cât se 
poate de normal să-ți vină greu să ţii ceva în stomac pe timpul 
primului trimestru. O să fie bine. Aveţi doar grijă să bea cât mai 
multă apă. 

Ochii lui Jax aproape că au ieșit, naibii, din orbite, iar eu 
aproape că m-am înecat. 

— Tri... ce? m-am forțat să întreb. 

— Jax, a rostit Tate, cu răsuflarea tăiată, plimbându-și privirea 
de la unul la celălalt și ascunzându-și zâmbetul cu palma dusă la 
gură. 

— Mă iertaţi, a zis Jax, clătinând din cap și fixând-o cu privirea 
pe biata tânără asistentă. Ce naiba ați spus adineauri? 

Fetei i-a picat fisa. Și-a îndreptat spinarea. 

— Of! a exclamat, părând prinsă pe picior greșit. lertați-mă. 
Am crezut că ați vorbit cu un doctor. 

S-a apropiat încet de pat, îmbujorându-se la față. 

— E însărcinată? s-a grăbit Jax să întrebe. 

Asistenta a încuviințat, mutând carafa cu apă de pe masă. 

— Da, cam în cinci săptămâni. Din câte mi-a zis cealaltă asis- 
tentă, înainte să plece, se pare că nici iubita dumneavoastră nu știa. 

A dat să plece, dar s-a întors din nou spre Jax. 

— Şi, încă o dată, vă rog să mă iertați. Am crezut că ați fost 
informat. 

Și, cu asta, a ieșit din încăpere, iar Jax s-a aplecat spre pat, cu 
ochii la Juliet. Tate m-a strâns de mână și, dintr-odată, am simţit 
nevoia să rămân singur cu ea. Fusese o zi nebună. 

Jax a ridicat o mână, a început s-o mângâie pe obraji pe Juliet, 
după care a atins-o pe pântec, dând impresia că se străduia să asi- 
mileze vestea. 

— Hai să mergem, i-am zis în șoaptă lui Tate. 

Fratele meu avea nevoie să rămână singur cu iubita lui, în clipa aia. 

Ținând-o de mână, am scos-o pe Tate din încăpere și am con- 
dus-o de-a lungul coridorului, până când am găsit o toaletă pentru 
o singură persoană. După tot haosul din ziua aia, ca să nu mai 
punem la socoteală și faptul că ea avea o cursă în acea seară, 
simțeam nevoia să fur câteva minute de intimitate cu ea. 

Trăgând-o înăuntru după mine, am lipit-o cu spatele de ușă și 
am apucat-o cu mâna de ceafă, strivindu-mi buzele de ale ei. 

A scos un geamăt, surprinsă, strecurându-și mâinile pe sub tri- 
coul meu, ca să mă ţină de spinare. Gura îi era atât de caldă, încât 
m-am apucat să-i mușc buzele, al naibii de înfometat să ajung cu 
gura pe restul trupului ei. 

— Așadar, a încercat ea să vorbească, printre sărutări, uite un 
copil cu care să crească surioara voastră, Quinn. Exact cum ţi-ai 
dorit. 

I-am descheiat blugii, i-am lăsat în jos și i-am apucat fesele 
goale în palme, asaltându-i în continuare buzele. 

— Te iubesc, am șoptit. Vreau totul cu tine, Tate. 

Pe urmă, am îngenuncheat, trăgându-i în jos blugii și chiloţii, 
scoțându-i odată cu sandalele. Fa și-a înfipt degetele în părul meu 
și și-a lăsat capul pe spate, icnind când i-am săltat piciorul pe 
umărul meu și am început să-i dezmierd clitorisul cu limba. 

— O să ai totul cu mine, a zis, înghițind lacomă gură după gură 
de aer. Sunt a ta, Jared. 

— Al naibii de clar că ești, am mârâit, lingând pielea moale și 
delicată, sorbind-o neîncetat. 

— O, a gemut, privindu-mă de deasupra. Am văzut inelul din 
camera lui Jax, a mărturisit, cu vocea întretăiată. Știu ce s-a întâm- 
plat atunci, când te-ai întors acasă. Mă simt îngrozitor și nu știu 
dacă așa ar trebui să mă simt, dar... 

În timp ce vorbea, vârful limbii mele tatona intrarea, făcând-o 
să se foiască la contactul cu buzele mele, și să-și dorească mai mult. 

M-am retras, descriind cercuri cu degetul mare pe clitorisul ei, 
să-i păstrez excitația. 

— Am fost zdrobit când a trebuit să plec, i-am explicat. M-am 
urât pe mine însumi, dar a trebuit s-o fac. Am fost nevoit. Exact la 
fel cum ai fost tu nevoită să încerci să mergi mai departe și să 
trăiești într-o lume pe care să n-o domin eu tot timpul. 

Am apucat-o de fundul ei al naibii de sexy și am tras-o din nou 
spre mine, înfulecând-o și luând-o cu violență. 

— Jared, a scâncit ea. Și, deodată: De ce-ai vrut să te însori cu 
mine? 

Ha? 

Mi-am lăsat capul pe spate și i-am văzut disperarea din ochi, 
înflăcărați de dragoste, dar încețoșați de dorință. 

Ridicându-mă, am încolăcit-o cu brațele și m-am lipit strâns 
de ea. 

— Cum aș fi putut să nu vreau? 

Cum era posibil să nu-și dea seama că era făcută pentru mine? 

— Doisprezece ani, am continuat, în care n-am încetat nicio- 
dată să te vreau, Tate. Nici măcar pentru o zi n-am fost eliberat de 
tine. 

Mi-am lipit fruntea de a ei, nasul de al ei. 

— Vreau totul. Vreau să-ți termini școala. Vreau nunta, cu pri- 
etenii și cu familiile noastre. Vreau casa și vreau să avem copiii 
noștri, Tate. 

Mi-am apăsat gura pe a ei până când mi-am simțit dinții înfi- 
gându-se în buzele ei, pe dinăuntru. 

— Şi, dacă tu nu vrei ceva din toate astea sau nimic din ele, am 
declarat, atunci o să mă plec în fața hotărârii tale, pentru că, mai 
presus de orice altceva — am privit-o în ochi —, te vreau pe tine. 

Frumoșii ei ochi albaștri s-au umplut de lacrimi, ca zilele plo- 
ioase care-i plăceau atâta, iar eu m-am retras puțin, descheindu-mi 
blugii, niciodată îndeajuns de sătul de ea. 

Ridicând-o de coapse, am făcut-o să lunece pe penisul meu, 
sărutând-o ca să-i înăbuș țipătul. 

Înfigându-mă în ea, am șoptit, cu buzele lipite de ale ei. 

— Pentru totdeauna, am adăugat. 

A închis ochii și o roșeață i-a colorat obrajii. 

— Pentru totdeauna, a încuviințat. După ce rezolvăm o soco- 
teală veche, bineînțeles. 

Mi-am ridicat brusc privirea și am văzut-o arcuindu-și buzele, 
ca și cum i-ar fi venit o idee. 

— O socoteală veche? 

— Îhîm, a confirmat ea, rămânând cu ochii închiși. Noi doi 
avem anumite probleme nerezolvate, Jared Trent. 

Fir-aș al naibii! 

— Nu înțeleg care-i rostul, a zis Jared, trăgându-și pe cap gluga 
hanoracului său negru. 

Ploaia făcuse ca temperatura să scadă considerabil. 

— Simplu, i-am explicat. Ne-am întrecut în două curse, iar eu 
încă n-am câștigat niciuna. Mai vreau o șansă, înainte de a o lua de 
la zero. 

— Ce tot spui? a ripostat el, trecându-și degetele prin părul 
șaten și răvășindu-l într-un mod perfect. Ai câștigat-o pe prima 
dintre ele, acum patru ani. 

— Oare? 

S-a posomorât, arcuindu-și o sprânceană și părând iritat. 

I-am adresat un zâmbet superior, vârând mâna pe geamul des- 
chis din spate al mașinii mele și luându-mi, la rândul meu, hano- 
racul cu glugă. 

— Tate, a zis, apropiindu-se și prinzându-mă cu mâinile de 
mijloc. Noi doi n-avem nevoie să ne întrecem. 

— Ba da, am replicat, lăsându-mi jos piciorul. Asta e ultima 
mea cursă, Jared. 

A tăcut, așa că m-am întors și am ridicat capul spre el, consta- 
tând că mă studia. Luându-l de mână, m-am aplecat înapoi în 
mașină și l-am tras mai aproape, dorindu-mi un pic de intimitate 
față de mulțimea adunată pe Loop, la câțiva pași mai încolo. 

— Noi doi o să avem mereu în comun dragostea pentru ma- 
șini, am început, păstrând un ton egal. Și-o să ne distrăm de multe 
ori conducând și făcând micile noastre giumbușlucuri în anii care 
vor veni, dar... 

Am inspirat adânc, încercând să găsesc cuvintele potrivite ca 
să-l fac să înțeleagă. 

— În copilărie, am crezut mereu c-o să împart asta cu tine, am 
mărturisit. De prima dată când mi-ai pomenit despre Loop, pe 
când aveam zece ani, m-am gândit c-o să fim eu și Jared la curse. 
Eu și Jared în mașina noastră. Eu și Jared, ca o echipă. 

Am înghițit nodul din gât, odată cu visul care, în realitate, nu 
ajunsese niciodată să se împlinească. Mi-am dres glasul. 

— Atunci când ai plecat, a fost ca faza aia, când povesteai des- 
pre cum erai pe pistă, pe motocicletă... despre faptul că era singu- 
rul moment când eram împreună. Îți aminteşti? 

A rămas nemișcat, studiindu-mă cu prudență. Mi-am dat 
seama că-l îngrijora faptul c-o să renunţ la un lucru pe care-l 
iubeam, dintr-un motiv greșit. 

— Ei bine, am zis, dând din cap, asta a fost Loop pentru mine, 
de când ai plecat. O modalitate de a fi aproape de tine, în timp ce 
mă păcăleam singură gândindu-mă c-o să mă ajute să supraviețuiesc 
fără tine. 

Am clătinat din cap, lăsând ochii în jos. 

— Nu m-a ajutat, i-am mărturisit. N-am ce glorie să caut aici 
și n-am niciun interes de a continua în vreun stadiu mai avansat. 
Medicina e domeniul în care mi-am pus ambițiile și, cu toate că 
ador să conduc, singurul fel în care mai vreau să fiu pe pista asta, 
de acum încolo — aici l-am privit în ochi —, e dacă suntem în 
aceeași mașină. 

Îmi plăcea să conduc, dar pentru mine nu era o pasiune, așa 
cum era pentru Jared. Și nu mai voiam să mă bucur de așa ceva 
fără el. 

Mi-am strâns mai tare brațele pe mijlocul lui. 

— Știu că sufletul tău e pe pistă, dar eu n-am nevoie de ea și 
nu-mi trebuie decât dacă stau lângă tine. E momentul să-mi 
îndrept energiile spre altceva. 

Și-a plimbat ușor degetele pe obrajii mei, trimițându-mi fiori 
pe brațe. 

— Dar adori să conduci, a declarat, privindu-mă cu îngrijorare. 

— Îmi place, l-am corectat. Ador dacă sunt cu tine. 

M-a prins cu degetele de bărbie, ridicându-mi capul, săru- 
tându-mă și, în mai puţin de o secundă, mi s-a înfierbântat tot 
corpul. Adoram gustul lui. 

— Așadar..., am zis, clipind ca să risipesc ceața creată de el. E 
ultima mea cursă și ultima dată când noi doi o să fim adversari — 
sau inamici, la o adică — și vreau să fie cu tine. Cu nimeni altcineva. 

A zâmbit dintr-un colț al gurii. 

— Și ce te face să crezi că n-o să te las să câștigi? 

— Pentru că e și un pariu la mijloc, am ripostat, cu vocea 
îngroșată de neastâmpăr. Dacă e să câștig, am dreptul să te cer de 
bărbat de față cu toată lumea ásta. 

Și-a dat ochii peste cap și s-a îndepărtat de mine. 

— Și asta o să te facă să te simți de-a dreptul efeminat în fața 
unui public enorm și a camerelor de filmare ale telefoanelor, am 
continuat să vorbesc spre spatele lui. Și o să fie o poveste extrem 
de interesantă — dacă nu cumva un pic cam prea puţin bărbă- 
tească — pe care să le-o spui copiilor tăi, într-o zi. Iar tatăl meu 
probabil c-o să-și piardă tot respectul pentru tine, numai că, atunci 
când o să mă las într-un genunchi, iubitule, o să te topești tot și-o 
să leșini. 

— Dumnezeule mare, s-a văicărit el, întorcându-se cu o mutră 
de parcă ar fi mâncat ceva stricat. Am impresia că mi-am pierdut 
un testicul ascultând toate astea. După care s-a întors la loc cu 
spatele spre mine, ordonându-mi peste umăr: Nu mă ceri tu pe 
mine de bărbat. 

— Dar, scumpule, am urlat, atrăgându-le atenţia celorlalți, ție 
îți place când eu fac pe masculul alfa. 

Spectatorii au râs, iar eu am zâmbit și Jared s-a îndepărtat, 
clătinând din cap, probabil vrând să se salveze ducându-se să-i 
caute pe Jax și pe Madoc. 

Mi-am încuiat mașina și mi-am pus hanoracul pe mine, apoi 
m-am dus spre Juliet, care stătea pe un scaun pliant, lângă mașina 
lui Jax. 

— Cum te simți? m-am interesat, văzând o pătură din lână și 
două sticle cu apă care zăceau pe jos, lângă scaun. 

— Cam slăbită, a recunoscut. Dar mă descurc. Jax a vrut să 
stăm acasă, dar când am auzit c-o să concurați și tu și Jared, am 
insistat să venim. 

Am ridicat pătura și am întocmit-o, așezând-o pe mașina lui 
Jax. 

— Cum a primit vestea? am întrebat, uitându-mă după el și 
văzând că Madoc tocmai îi freca ridichea. 

— Mult mai bine decât mine, a răspuns oftând. Are o navetă 
de sticle cu apă în portbagaj și chiar a pus o pătură pe mine, de 
parcă n-ar fi vară. Deja a căutat pe YouTube cum se asistă o naștere 
în caz de urgență, motiv pentru care cred că a acceptat ideea destul 
de repede, a adăugat, râzând. 

— Dar tu? 

A ridicat din umeri, oftând adânc. 

— Eu iau anticoncepționale. Sau luam, a adăugat. N-am fost 
niciodată imprudenti, nici măcar după doi ani de când eram îm- 
preună. Categoric nu eram pregătită pentru asta. 

A rămas cu privirea fixată undeva și, urmărind-o, am văzut 
că-și studia iubitul. Un zâmbet abia schițat i-a înfrumusețat chipul. 

— Numai că el mă tot pipăie pe burtă, ca și cum ar putea deja 
să-l simtă cum se mișcă, a zis râzând. N-aș fi încercat în ruptul 
capului să fac un copil acum, dar numai când mă uit la el, dintr-o- 
dată, abia aștept. Și chiar o să avem un copil împreună. 

M-am aplecat și am îmbrăţișat-o strâns. Îmi făcea plăcere să 
ştiu că Jax avusese de gând s-o ceară de soție dinainte să afle 

despre copil. Văzând că ea încă avea inelarul gol, am presupus c-o 
să facă o sărbătoare din asta. 

Și, mulțumită neașteptatei vești de azi, probabil c-avea să fie 
mai devreme decât plănuise. 

— Toată lumea a venit aici pentru tine, știi asta, da? i-am zis. 
Și Fallon o să rămână însărcinată curând, așa că n-o să fii singură. 

M-a privit dezorientată. 

— De unde știi asta? 

— Toate se întâmplă în număr de trei, i-am răspuns oftând. 
Katherine, tu, la mine nu e cazul, așa că... 

Am râs amândouă, știind bine că puteam să fiu eu, dar din 
moment ce Jax urma să aibă un copil, eram convinsă că Madoc 
avea să profite de ocazie și s-o dea pe brazdă pe Fallon. 

— Tatum Brandt! a răcnit cineva. Mișcă-ţi fundul încoace! 

Am tresărit violent, căutând cu ochii mari prin mulțime. Ce 
mama... 

Aruncând o privire spre Juliet, am observat că zâmbea, fiindcă 
și ea îi recunoscuse vocea lui Jared. 

Rămânând încremenită — pentru că nu răspundeam la numele 
ăsta, iar el o știa al naibii de bine —, l-am văzut, în sfârșit, înăl- 
țându-se deasupra mulțimii, cățărat pe... ceea ce puteam doar să 
presupun că era capota mașinii lui. 

Și-a lăsat capul într-o parte, iar spectatorii se uitau când la el, 
când la mine. Muzica s-a oprit, iar eu i-am urmărit degajatul și 
îngâmfatul limbaj corporal, în timp ce vorbea. 

— Vrei să te întreci cu mine sau nu? m-a provocat, cu aceeași 
atitudine țanțoșă și sfidătoare pe care o uram și o iubeam pe vre- 
mea liceului. 

Pulsul mi s-a accelerat și mi-am încrucișat brațele la piept, 
începând să înaintez încet spre mulțime. 

— Ştii bine că vreau, i-am replicat, cu obrăznicie. De ce te 
comporți ca și cum, dintr-odată, ai avea alte lucruri mai bune de 
făcut? 

— Cu tine? a ripostat. Categoric avem alte lucruri mai bune de 
făcut. 

Publicul a vibrat de hohote la auzul apropoului limpede lansat 
de Jared, însă eu doar am zâmbit, fără să mă jenez. Învăţasem de 
multă vreme să ripostez pe măsură. 

Mi-am rotit privirea prin mulțime. 

— Cred că se teme c-o să câștig, nu vi se pare? am întrebat, re- 
toric, și am auzit cum publicul, amuzat, se întorcea spre el, aștep- 
tându-i reacția. 

A sărit de pe capotă și ne-am îndreptat unul spre celălalt prin 
mulțimea care se dădea deoparte din calea noastră. 

— Tu să câștigi? a strigat, batjocoritor. Am concurat aici de 
două ori mai mult decât tine. Cred că mă descurc să te văd în 
oglinda retrovizoare, Tatum, a glumit el. 

Îmi făcea inima să pompeze și mai repede cu insultele lui sfi- 
dătoare, ceea ce-mi dădea o senzaţie de déjà vu. Ceea ce, presupu- 
neam, era și motivul pentru care mă persifia. 

Ca să mă stârnească. 

Mi-am dus o mână la inimă, cu o falsă compasiune. 

— O, iubitule... Nu ţi-a spus nimeni? l-am întrebat, apropiin- 
du-mă de el, zâmbitoare. Asta e cursa lașului!, l-am informat. Eu 
n-o să fiu în spatele tău. N-o să fiu nici lângă tine. 

M-am aplecat spre el și am continuat în șoaptă: 

— Eu o să vin peste tine, puiule. 

Rânjetul superior i s-a șters de pe față, încetul cu încetul, iar eu 
mi-am stăpânit cu greu imboldul de a izbucni în râs. 

Nepreruit. Fir-ar să fie, ce tare sunt! 

Ochii înflăcărați ai lui Jared au devenit plini de ferocitate și au 
început să-l caute prin preajmă pe fratele lui. 

Am pufnit când l-am văzut pe Jax apărând și dându-și ochii 
peste cap. 


1 Tip de întrecere în care două mașini se îndreaptă una spre cealaltă, amenințând 
să se ciocnească. Pilotul care virează primul, evitând coliziunea, este numit chicken 
(laş) și pierde întrecerea. 

— Mersi, Tate, a replicat sarcastic. Încă nu-l anunțasem. 

— Ce tot spune ea acolo? l-a luat la rost Jared, cu o voce dură 
și încordată. 

M-am străduit să nu zâmbesc. Nu se întâmpla prea des să-l pot 
lua prin surprindere. 

— Ăăă, da, a încercat să se sustragă Jax, pe un ton de scuză. E 
o probă nouă pe-aici, frate. Porniți amândoi de la linia de start, dar 
în direcții opuse, i-a explicat, trăgând cu ochiul spre mine. Aveţi 
de parcurs toată pista până când o să treceţi unul pe lângă celălalt, 
ceea ce o veți face pe propriile culoare, a rostit Jax, scrâșnind prin- 
tre dinți, anume pentru mine, din moment ce nici eu nu mai făcu- 
sem așa ceva, iar el voia să se asigure că înțeleg. 

Am ridicat din sprâncene, cu ochii spre Jared. 

— Numai că, la linia de sosire... am început. 

— La linia de sosire, a continuat Jax, pe ultima turnantă, tre- 
buie să treceţi printre bariere ca să se considere că ați terminat 
cursa. 

A arătat spre barierele din plastic, înalte până la mijloc, între- 
buințate uneori în construcțiile rutiere, care erau amplasate în spa- 
tele lui astfel încât să marcheze un singur culoar pe pistă. 

— Asta înseamnă pe un culoar suficient de lat pentru o singură 
mașină, a precizat Jax. 

— Exact, l-am aprobat, neputând să-mi mai stăpânesc picioarele. 

— Cine ajunge primul... a zis Jax dând din cap. În fine, ați 
prins ideea. 

M-am răsucit pe călcâie, pornind spre mașina mea, iar Jax a 
suflat într-un fluier, cerând să se elibereze pista. 

— Tate! a strigat Jared, vocea fiindu-i înecată în zgomotele 
mulțimii. Eu nu fac una ca asta! 

— Dacă n-o faci tu, i-am strigat peste umăr, o s-o facă altci- 
neva și n-o să fiu la fel de în siguranță cu el, așa cum o să fiu cu 
tine, nu-i așa? 

Mi-am descuiat mașina și m-am urcat în ea. 

— Eşti ca un copil răzpâiat! l-am auzit mârâind din mijlocul 
mulțimii. 

Am scos capul pe fereastră, aplecându-l într-o parte. 

— Te iubesc, am replicat, tachinându-l. 

Și slavă Domnului că n-a mai vrut să continue duelul verbal. 
După ce a mai șovăit doar o clipă, a clătinat din cap, cu o înfățișare 
de om înfrânt, apoi s-a întors și s-a dus spre mașina lui, care 
aștepta deja pe pistă. 

Mașina lui Jared era o bijuterie, și toată lumea fusese călare pe 
ea încă de când ajunseserăm aici. 

Răsucind cheia în contact, am ambalat motorul și mi-am ridi- 
cat mâinile, strângând volanul, străbătută de fluxul fierbinte al 
adrenalinei din sânge. 

Mulțimea se dispersase, fie îndepărtându-se pe margini, fie 
prin gradene. Am deblocat frâna de mână, îndreptându-mă spre 
pistă. Rotindu-mă o sută optzeci de grade, m-am oprit lângă 
Jared, în direcția opusă. 

— N-ai lăsat-o niciodată mai moale cu mine, i-am zis, pe un 
ton serios. Nu te abţine nici acum. 

A rămas cu privirea fixată în față, spre parbriz, evident detes- 
tând ceea ce voiam de la el. 

Întinzând mâna, am dat drumul la muzică, tare, după care 
mi-am strâns părul, legându-l în coadă. 

Abia atunci și-a întors ochii spre mine și un zâmbet i s-a furișat 
pe față când, la rândul lui, a întins mâna și a pornit muzica. 

— Bun-venit tuturor! s-a auzit în difuzoare vocea lui Zack. 

M-am uitat și i-am văzut pe Madoc și pe Fallon stând în tri- 
bună, în timp ce Jax și Juliet traversau pista prin fața mașinii mele, 
ducându-se și ei într-acolo. 

Cei din public, o amestecătură de elevi de liceu și de prieteni 
de demult, și-au scos telefoanele și au început să filmeze. Mulți 
dintre ei erau informaţi de povestea dintre mine și Jared, așa că 
aveau un interes legitim să ne urmărească micul spectacol. 

Jared a schițat un zâmbet, iar eu nu-mi mai puteam stăpâni 
bâțâiala piciorului, în timp ce nerăbdarea îmi trimitea fiori în sus 
pe șira spinării. 

Ştia că-mi plăcea felul în care mă privea și încerca să mă des- 
cumpănească. Mă rog, poate că n-o făcea intenționat, dar, oricum. 

— Aceștia doi, a început Zack, făcând să bubuie difuzoarele, 
n-au nevoie de nicio prezentare. E cea mai mare confruntare între 
doi rivali din câte am avut vreodată aici, ei mereu au produs scân- 
tei pe Loop. 

Publicul a început să ovaționeze, iar eu mi-am verificat schim- 
bătorul, ca să mă asigur că eram în viteza întâi. 

— Jared și Tate? a continuat Zack. Mult noroc! 

Spectatorii au ovaţionat din nou și am oftat din rărunchi când 
Jared și-a ridicat geamul. Am făcut și eu același lucru, dând volu- 
mul mai încet, pentru moment. 

— Pe locuri! a răcnit Zack. 

Din poziția în care mă aflam, nu puteam să văd luminile de 
semnalizare. 

— Fiţi gata! am auzit, în timp ce înghițeam în sec, ca să-mi 
domolesc uscăciunea din gură. 

Am apăsat amândoi pe accelerație, prea surescitați ca să ne mai 
putem stăpâni. 

— Start! 

Urletul mi-a sfredelit timpanele. Atât eu, cât și Jared am de- 
marat, îndepărtându-ne cu toată viteza unul de celălalt, scrâșnetul 
cauciucurilor făcând ca publicul să aclame și mai zgomotos. 

Am trecut într-a doua și apoi într-a treia, câștigând viteză re- 
pede și constant. Mă îndepărtam tot mai mult de Jared, dar, arun- 
când o privire în oglinda retrovizoare, m-am mirat constatând că 
nu vedeam să se mărească distanța dintre noi. Aproape că o sim- 
team pe piele. 

Ca doi magneți. 

Luminile de frână i s-au aprins și am strâns mai tare volanul 
între degete, văzându-l cum apare după următoarea turnantă. 


271 


Penelope Douglas 


Fir-ar să fie. 

Trântindu-mi piciorul pe acceleraţie, am trecut direct într-a 
cincea, sărind cu totul peste a patra și derapând la viraj. Porcăria la 
mașina mea era că avea cu vreo sută cincizeci de kilograme mai 
mult decât a lui, așa că el putea să manevreze mai repede și mai 
ușor. 

Trecând la loc într-a treia, am apăsat pedala, m-am năpustit 
înainte și am dat iar într-a cincea, apoi într-a șasea. Puternicul 
bolid al lui Jared parcă era o rachetă care împroșca apa de ploaie 
de pe pistă, gonind spre următorul viraj. 

Mi-am încordat mușchii coapselor, simțind un fior care mi se 
strecura prin măruntaie. 

Al naibii de sexy putea să fie! N-aveam cum să-l văd prin geamu- 
rile lui fumurii, dar tot izbutea să mă excite. 

Luând următorul viraj, m-am năpustit înainte, rămânând pe 
culoarul din dreapta, în timp ce Jared s-a repezit spre mine; am 
izbucnit în râs când a trecut pe alături. 

Adoram să mă întrec cu el. Mereu simțeam valul de adrenalină 
și, cu oricine altcineva aș fi concurat, nu m-aș fi simtit atât de bine. 

Un fior rece mi-a străbătut pielea, deși aveam hanoracul pe 
mine, dar n-am ezitat să țâșnesc pe următorul viraj, repezindu-mă 
mai departe. 

Nu-mi doream să înving, nici nu simțeam nevoia, dar îmi 
doream întrecerea asta cu el. 

Muzica mi s-a oprit și, pe ecranul tactil, am văzut că-mi suna 
telefonul. 

— Da? am răspuns. 

— Ce-o să se-ntâmple dacă înving? a întrebat Jared, dezmier- 
dându-mi pielea cu vocea lui catifelată. 

Am șovăit, neștiind sigur ce să-i răspund. 

— Păi..., am zis, bâjbâind după cuvinte. Păi, probabil o să am 
încredere c-o să-mi dai mereu tot ce ai mai bun. 

A tăcut preț de câteva clipe și am auzit urletele mulțimii. 

— Şi dacă pierd? a întrebat, cu o voce neobișnuit de tristă. O să 
mai ai încredere c-o să-ți dau mereu tot ce am mai bun? 

Mi s-a pus un nod în gât și am clipit ca să-mi opresc lacrimile 
apărute brusc. 

— Jared, am zis, mușcându-mi buzele ca să nu izbucnesc în 
plâns. 

Voia să știe dacă aveam încredere în el. 

— Nu pot să-ţi garantez c-o să mă trezesc în fiecare zi sută la 
sută funcțional, Tate, a mărturisit. Nimeni nu poate. 

I-am auzit tonul schimbându-se în timp ce se străduia să ia 
ultimul viraj și am trecut într-o treaptă inferioară de viteză, nego- 
ciind și eu virajul, cu volanul amenințând să intre în mine în timp 
ce derapam. 

— În schimb, a continuat, răsuflând greoi din cauza efortului, 
pot să-ți promit c-o să te pun mereu pe primul loc. 

— Atunci dovedește-o, l-am îmboldit, pe un ton gânditor. 
Ridică-te la înălțimea provocării mele. 

Am trecut într-a cincea și apoi într-a șasea, văzându-i farurile 
în fața mea. 

Asta era. Unul din noi urma să treacă printre bariere, iar celălalt 
avea să fie forțat să aleagă culoarul exterior, iar el se juca în clipa aia 
cu mintea mea și eu nu voiam decât să-și vadă de concurs. 

— Tate... a zis cu o voce ezitantă. 

— Jared, taci și dă-i bătaie, am insistat. Eşti tu. Eşti numai tu. 
Eşti singurul care mă provoacă, așa că, provoacă-mă! Nu te reține. 
Am încredere în tine. 

Am strâns și mai tare volanul, încruntându-mă și apăsându-mă 
cu spinarea de spătar. 

Hai, bai, bai... 

Țâșnind spre linia de sosire, am apăsat pedala până la podea, 
văzându-l cum se năpustește înainte, șarjând amândoi spre culoa- 
rul marcat de bariere. 

— Tate! a răcnit. 

— Hai! am urlat. 

Jax trasase linii pe pistă, indicându-le piloților ultima șansă de 
ieșire, numai că, judecând după distanță, știam că el o să intre. 

Şi eu aveam să intru și nu voiam ca Jared să încetinească. Dă-mi 
totul! 

TȚineam strâns volanul, cu brațele ca două bare din oțel, inspi- 
ram precipitat, iar inima îmi bătea ca un ciocan pneumatic. 

— Ce naiba! a înjurat Jared, năpustindu-se drept spre mine. 
Tate, oprește-te! 

Mașina lui, mașina mea, un singur culoar, drept unul spre celă- 
lalt, barierele peste trei secunde... două... una... și... 

Nu! 

Am scos un țipăt, smucind volanul spre dreapta, cu toți mușchii 
cuprinși de un coșmar al suferinței, dându-mă deoparte din calea 
lui și trecând pe după bariere, aproape scâncind de frică și cris- 
pându-mă. 

Doamne, Dumnezeule! 

Am lăsat aerul să mi se reverse din plămâni, răsuflare după 
răsuflare, privind iute de mai multe ori în spate ca să văd că și el o 
luase pe după bariere. 

Renunțase. La fel ca mine. 

Fir-ar să fie! Am lăsat capul în jos, îngrozită de ceea ce fusese 
cât pe ce să se-ntâmple, încetinind și oprind mașina. 

Clătinând din cap, înspăimântată și ușurată în același timp, 
mi-am dat seama de ironia situației. 

Mă pusese pe primul loc. Exact așa cum promisese. 

Publicul a început să coboare pe pistă; am coborât și eu din 
mașină, cu picioarele tremurânde și slabe. 

— Eşti de-a dreptul nebună! l-am auzit urlând, în timp ce-și 
croia drum prin mulțime. Aia de la Stanford știu cât ești de nesă- 
buită? 

Mi-am îndreptat spinarea, dar mi-am ferit privirea, simțind o 
umbră de remușcare. Avea tot dreptul să fie nervos. Îl zăpăcisem, 
cerându-i să-mi dea tot ce avea mai bun, ceea ce, în același timp, 
ne-a pus pe amândoi în primejdie. Ce m-aș fi putut aștepta să 

aleagă? Numai că, înainte să am măcar șansa de a-mi cere iertare, 
mi-a azvârlit o cutiuță. 

— a de-aici! 

Mi-am întins mâinile ca s-o prind. 

— Deschide-o, mi-a poruncit. 

Am examinat din ochi cutiuța cilindrică din piele și am știut 
imediat despre ce era vorba. 

El a rămas cu câțiva pași mai în urmă, dar mulțimea ne-a 
înconjurat și i-am văzut pe prietenii noștri făcându-și loc spre pri- 
mul rând al publicului. 

Am făcut ce-mi ceruse și am deschis-o, scoțând la iveală inelul 
din platină cu diamant cumpărat pentru mine. Din rândurile pri- 
vitorilor au izbucnit exclamații și chiar țipete, probabil din partea 
elevelor de liceu cărora brutalitatea lui li se părea atrăgătoare. 

Am zâmbit cu jumătate de gură, privindu-i sprâncenele în- 
cruntate. 

— Prin urmare, așa știi tu să faci o cerere în căsătorie? l-am 
întrebat, pe un ton sever. Pentru că eu cam am o problemă cu ine- 
lele care mi se aruncă în față, precum și cu faptul că nu îngenun- 
chezi, așa cum ar aștepta tatăl meu din partea ta. 

I-am privit în treacăt pe Jax și pe Madoc, ultimul râzând cu 
poftă, după care am continuat: 

— Nu că m-aș fi așteptat ca Jared să îngenuncheze — știu că 
nu e genul —, dar mă aşteptam naibii să facă un efort și... 

Am lăsat ochii în jos și l-am văzut pe Jared, stând într-un ge- 
nunchi în fața mea. 

— O! am exclamat în șoaptă, după care am tăcut. 

Din mulțime s-au putut auzi câteva pufnete; l-am lăsat să-mi 
ia mâna într-a lui, în timp ce-mi zâmbea, privindu-mă de jos. 

Inima îmi bătea cu putere, iar fluturii îmi roiau în stomac. 

— Tate, a zis. 

Vorbea lent, privindu-mă în ochi într-un fel încă atât de carac- 
teristic băiatului cu care am copilărit, dar mult mai potrivit bărba- 
tului pe care ajunsesem să-l iubesc. 

— Eşti întipărită pe tot trupul meu, mi-a zis în șoaptă, astfel 
încât să auzim numai noi doi. Tatuajele nu pot fi șterse niciodată. 
Eşti stăpână pe inima mea și nu poți să fii vreodată înlocuită. 

Am strâns din buze, străduindu-mă să-mi păstrez stăpânirea. 

— Nu simt că trăiesc decât atunci când sunt cu tine, a conti- 
nuat el, și-ți cer să-mi dai inima ta, iubirea și viitorul, a adăugat, 
apoi a zâmbit. Vrei, te rog, să fii soția mea? 

Bărbia a început să-mi tremure, pieptul mi s-a zguduit și nu 
m-am mai putut stăpâni. Mi-am ascuns zâmbetul cu palma și am 
lăsat lacrimile să-mi cadă. 

Lumea din jurul nostru a izbucnit în aclamații; i-am mângâiat 
obrazul în timp ce se ridica și mă lua în brațe, desprinzându-mă 
de sol. 

— Ei, uite, așa mai zic și eu cerere în căsătorie, am încercat să 
glumesc, cu toate că încă tremuram. 

— Atunci, ai de gând să-mi răspunzi? 

— Da, am zis, râzând și dând frenetic din cap. Da, vreau din 
toată inima să fiu soția ta. 


După ce-am plecat de pe Loop, am evadat. 

Numai noi doi, la restaurantul Mario, pentru o cină târzie, după 
care, acasă. Nu mai reușeam să-mi țin în frâu vibraţiile din piept. 

Cred că a fost cea mai fericită zi din viața mea. 

Jared îmi strecurase inelul pe deget și mă ținuse în braţe, după 
care îl sunase pe tatăl meu, pe Skype, de pe telefonul lui. 

Din câte se părea, el îi ceruse încuviințarea tatălui meu de acum 
un an și jumătate și, după cum era de așteptat, tata nu obișnuia să 
vorbească despre problemele altora sau să se amestece în situații în 
care știa că era mai bine să stea deoparte. Am mai descoperit, cu 
ocazia asta, că tot de-aia nu acceptase nicio altă ofertă pentru casă. 
Știuse că Jared o să se întoarcă, până la urmă, acasă. 

Mi-am ridicat privirea spre Jared, lăsându-mi capul pe brațul 
cu care-mi înconjurase gâtul. 

— Îmi pare rău pentru copac, i-am zis, simțind remușcări în 
timp ce stăteam chiar pe mijlocul trunchiului, între picioarele lui 
și rezemată de pieptul lui. 

— Ştiu, mi-a răspuns cu blândețe. O să se vindece. Toate se 
vindecă, odată cu timpul. 

Privind în jos, am studiat inelul, fericită să-i simt greutatea pe 
deget. Mai erau foarte multe lucruri de pus la punct — găsirea 
unei locuinţe pentru perioada în care aveam să fiu la facultate, 
cariera lui —, dar astea erau mărunțișuri, dacă ne gândeam la câte 
înduraserăm ca să fim împreună. Două lucruri ajunsesem să știu 
cu certitudine despre viață: că aproape nimic nu iese exact așa cum 
îți plănuiești, dar și că nu pot să fiu fericită decât dacă-l am pe el 
lângă mine. N-aveam de ales. 

— Dacă nu-ţi place, putem să-l schimbăm, mi-a zis el. 

— Nu, îmi place la nebunie, e perfect, l-am asigurat, după care 
am zâmbit. E noul meu „colac de salvare”. 

Jared a pufnit, amintindu-și de „colacele mele de salvare” din 
perioada liceului. Lucrurile pe care aveam mereu grijă să le iau cu 
mine când ieșeam din casă, doar pentru eventualitatea în care aș fi 
avut nevoie să scap de el. 

S-a aplecat și m-a sărutat pe păr. 

— De-abia aștept să mă căsătoresc cu tine, mi-a șoptit, iar eu 
m-am vârât cu nasul în pieptul lui, simțind că-l iubesc atât de 
mult. 


Nici eu nu mai puteam să aștept. 

DUPĂ TREI LUNI 


— Las-o odată, m-am răstit, smucindu-mă din mâinile lui 
Madoc, care-și făceau de lucru cu cravata mea. 

— Dar e strâmbă, a protestat, trăgând de ea. Și arată ca naiba. 

M-am dat bătut, rămânând nemișcat și străduindu-mă să nu 
mă simt speriat de faptul că un alt bărbat îmi potrivea cravata. 

Costumul meu era în întregime negru, evident, dar îi adăuga- 
sem și-o vestă, pentru mai mult efect. 

Madoc s-a aplecat spre mine, ajungând cu gura la câțiva centi- 
metri de a mea. 

— Mmmm, ce bine miroși, a murmurat. 

M-am smucit înapoi, crispat. 

— Dă-te de pe mine, am mormăit, împingându-l, iar el s-a în- 
doit de mijloc, înroșindu-se la față de cât de tare râdea. 

Jax s-a repezit spre mine, zâmbind. 

— A venit și ea, m-a informat. 

Un zâmbet mi-a apărut pe față, dar l-am ascuns imediat. Apu- 
cându-mă de ceafă cu o mână, am lăsat capul în jos și am încercat 
să-mi readuc pulsul la normal. Ce naiba, să-mi readuc tempera- 
tura la cea normală, mai bine zis. Simţeam cum îmi curgea 
transpiraţia pe spinare, chiar dacă era sfârșit de septembrie și vre- 
mea începuse deja să se răcorească. 

Mi-am rotit privirea peste iaz — iazul nostru cu pești — con- 
centrând-o pe micuța cascadă confecționată manual, cu micii ei 
torenți revărsându-se peste pietre, și mi-am amintit cum stătea ea 
aici, în copilărie. 

Atunci fusese momentul în care am crezut că am pierdut-o, când 
aveam paisprezece ani, așa că, vrând să ne asigurăm că nicio amin- 
tire nepotrivită nu va mai pune vreodată stăpânire pe noi, am con- 
venit amândoi să fie tocmai acesta locul în care să ne căsătorim. 

Era locul de pornire pentru noi amintiri și pentru noi aventuri. 

Jason și Ciaran, tatăl lui Fallon, care-l angajase pe fratele meu 
pentru un timp și devenise, într-un fel, parte din familie, stăteau 
deoparte, conversând degajaţi, ceea ce era surprinzător, dat fiind 
faptul că activau în tabere opuse sub aspectul legal. Mama — stră- 
lucind de bucurie și de o nou-descoperită energie — stătea pe o 
bordură, cu Quinn în brațe, în timp ce Pasha se postase la margi- 
nea iazului, îmbrăcată într-o rochie strâmtă, argintiu cu negru, 
care o făcea să bată la ochi ca un deget umflat. 

Lucas, „frățiorul mai mic” al lui Madoc, se juca pe telefon, iar 
mama lui Lucas şi domnișoara Penley — sau Lizzy, așa cum aveam 
voie să-i spunem acum, ceea ce eu refuzam, fiindcă mi se părea 
ciudat — gângureau aplecate deasupra surioarei mele. 

James, tatăl lui Tate, și proaspăta lui logodnică, își cumpăraseră 
o casă undeva între Chicago și Shelburne Falls, un loc potrivit 
pentru o navetă ușoară, care să nu perturbe serviciul niciunuia 
dintre ei. Își planificaseră ceremonia pentru vara anului viitor. 

Juliet, Fallon și James erau, toți, cu Tate, presupuneam, în timp 
ce Madoc și Jax mă însoțeau pe mine. 

— Ştii, nu e nevoie să faci chestia asta, mi-a zis Madoc, po- 
trivindu-și propria cravată. Jax e fratele tău. E normal să-ți fie 
alături la nunta ta. 

— Și tu ești fratele meu, i-am atras atenția lui Madoc, în timp 
ce-l priveam pe preot apropiindu-se. Nu pot să aleg între voi doi, 
la fel cum nici Tate nu poate să aleagă între Fallon și Juliet. 

Când a trebuit să-i comunicăm preotului numele cavalerilor de 
onoare și a domnișoarelor — sau doamnelor — de onoare, n-am 
stat niciunul pe gânduri. Fallon și Juliet pentru ea, Jax și Madoc 
pentru mine. 

— Ştii că puteam să facem asta acasă la mine, îmi propusese. E 
loc destul în curte, și nu mai aveați nevoie să vă restrângeți lista 
invitaţilor. 

— Am restrâns-o fiindcă așa am preferat, îl corectasem eu, nu 
din necesitate. Eu și Tate am vrut ceva restrâns și intim, îi explica- 
sem, știind că el avea înclinație spre amploare și fast. Și ne-am 
dorit să fie aici, adăugasem. 

— Bine, zisese el, acceptându-mi raționamentul și lăsând baltă 
subiectul. 

Cu toate că Madoc făcuse o nuntă improvizată, într-un bar, nu 
cred că regretase asta nici măcar pentru o clipă. O iubea pe Fallon 
şi amândoi nu-și doriseră decât să se căsătorească. Restul nu mai 
conta. 

Eu și Tate așteptaserăm un pic mai mult decât el și Fallon, dar 
nu foarte. 

Ne petrecuserăm ceea ce mai rămăsese din vară între Shel- 
burne Falls — relaxându-ne împreună cu prietenii și bucurându-ne 
de familiile noastre — și California, căutând un apartament 
aproape de Stanford și lucrând în atelierul meu. 

După începerea anului universitar, Tate se instalase în casă, iar 
eu făceam naveta până la ea ori de câte ori era posibil. Data și 
detaliile nunții fuseseră deja stabilite, așa că nu mai aveam de făcut 
decât un zbor dus-întors. 

De Crăciun, aveam planificat să ne petrecem aici o săptămână, 
cu familiile, apoi încă o săptămână închiși într-o căbănuță din 
Colorado, ca o lună de miere întârziată. Tate își pusese în minte să 
schiem. 

Da, vezi să nu. 

Numai când mă gândeam la ea, umblând prin căsuţa conforta- 
bilă, îmbrăcată cu nimic altceva decât un pulover lung, care să-i 
lase la iveală picioarele frumoase, în lumina flăcărilor din cămin... 

Poate c-o să și schiez. Dac-o să se poarte foarte frumos. 

După ceremonia de azi, avea să urmeze un mic dineu privat, 
apoi să ne ducem acasă la noi: deja ne distram, punând la cale ceea 
ce voiam să renovăm, pe viitor, când devenea posibil să ne stabilim 
aici. 

— Sper că n-ai invitat o grămadă de oameni acasă la tine, 
diseară, pentru petrecere, nu-i așa? l-am întrebat pe Madoc, săge- 
tându-l cu o privire încărcată de subînțelesuri. 

Știam că adoră petrecerile și abia așteaptă un pretext ca să mai 
organizeze una. Cu toate astea, a făcut o mutră ofensată. 

— Bineînțeles că nu, a răspuns, după care și-a ridicat bărbia și 
și-a îndreptat spinarea. Hai, băiete! 

Am întors capul și, când am auzit că începea muzica, pulsul mi-a 
luat-o razna — zvâcnindu-mi pe sub piele ca o mitralieră — și am 
încercat să-mi concentrez privirea pe cărarea de lângă stânci. De 
unde știam că urma să vină ea. 

Patru violonceliști se instalaseră deasupra noastră, pe un platou 
din piatră, și interpretau acum varianta trupei Apocalyptica după 
„Nothing Else Matters”, şi totul mă durea când priveam în jur. În 
sensul bun, cred. Pur și simplu, îmi doream dureros de mult s-o 
văd. 

Juliet și-a făcut apariția prima, îmbrăcată cu o rochie roz-des- 
chis, lungă până la genunchi, cu părul revărsat în jurul ei; l-am 
auzit pe fratele meu inspirând brusc. Mica protuberanță a sarcinii 
era vizibilă pe sub rochia cu talie înaltă, dar arăta grozav, fiindcă 
scăpase de prețurile ei matinale. 

Fallon a urmat-o îndeaproape, într-o rochie gri, croită la fel ca 
a lui Juliet, cu părul coafat în lungi cârlionți; am surprins-o 
făcându-i cu ochiul lui Madoc înainte de a se opri alături de Juliet, 
de cealaltă parte a pastorului. 

Privirea mi-a zburat din nou dincolo de stânci, rămânând lipită 
acolo. N-o mai văzusem pe Tate de mai bine de douăzeci și patru 
de ore, deoarece prietenii noștri consideraseră că, ținându-ne 
despărțiți, ziua nunţii urma să devină mai specială. Doar că eu nu 
mai suportam să aștept. 

Așteptasem atâția ani. 

A apărut, în sfârșit, la braț cu tatăl ei, și am zâmbit, surprin- 
zându-i privirea. 

— Ce frumoasă e! l-am auzit zicând pe Madoc. 

Am răsuflat prelung, simțind că mă usturau ochii și mă strân- 
gea ceva de gât. 

Am clipit, ca să-mi stăpânesc lacrimile, și am strâns din dinți, 
făcând tot posibilul ca să-mi păstrez autocontrolul. 

— Uită-te la ea și-atât, bine? mi-a șoptit Jax. Priveşte-o în ochi 
și o să fie bine. 

Mi-am înghițit nodurile din gât, pe care le simțeam ca pe niște 
gheare, și mi-am ridicat din nou privirea spre ea, zărindu-i bucuria 
și seninătatea întipărite pe toată fața. 

Dar eu de ce mă simțeam atât de suferind? 

Nu fusese niciodată mai frumoasă. 

Rochia ei fără bretele avea un decolteu în formă de inimioară — 
nu mă întrebaţi acum de unde știu și tâmpeniile astea —, cu pietre 
prețioase sclipitoare pe corsaj, scoțându-i în evidență strălucirea 
delicată a pielii gâtului și brațelor. Partea de jos a străvechii rochii 
albe era din mai multe straturi de tul, până la glezne. Chiar dacă 
rochia era frumoasă, nu-mi păsa de toate micile ei detalii și zor- 
zoane. Tot ce știam era că-mi strivea inima, arătând ca un vis care 
era numai al meu. 

Părul îi atârna pe umeri, perfect aranjat în bucle largi, iar 
machiajul discret îi sublinia absolut toate trăsăturile. Privind în 
jos, am zărit o pereche de Chucks albi ițindu-se de sub rochie în 
timp ce mergea și nu m-am putut abţine să nu râd în sinea mea. 

S-a apropiat, fără să-și ia ochii de la mine, iar tatăl ei, după ce 
a sărutat-o pe obraz, mi-a dat-o în primire. 

Ştiam că nu se mai practica așa ceva — un tată să-i predea unui 
bărbat responsabilitatea de a avea grijă de fiica lui —, dar, pentru 
mine, însemna ceva. 

Și nu mă îndoiam câtuși de puţin că și ea urma să aibă tot atâta 
grijă de mine ca și eu de ea. 

l-am prins mâna într-a mea și l-am simţit pe James apucân- 
du-mă de braț, cu un gest liniștitor, înainte de a se da deoparte. 

Mi-am ridicat privirea spre pastor, făcându-i semn din cap să-i 
dea drumul. 

— Ați putea să vă grăbiţi? l-am îmboldit, făcându-i pe Madoc 
și pe Jax să izbucnească în râs, de-o parte și de cealaltă a mea. 

Nu voiam să fiu nepoliticos, însă Tate era ca o mâncare pe care 
mă obligau s-o privesc, când eram lihnit de foame. 

Pastorul mi-a zâmbit și a deschis catastiful, ca să înceapă. 

Mi-am lăsat ochii spre Tate, abia auzindu-i cuvintele. 

— Te iubesc, am șoptit. 

Și eu te iubesc, a mimat ea din buze, zâmbind. 

Lumea din jurul nostru asculta micul discurs al pastorului des- 
pre iubire și comunicare, despre încredere și îngăduință, însă eu 
nu-mi puteam dezlipi privirea de Tate nici măcar pentru o clipă. 

Nu că n-am fi avut nevoie să ascultăm. Eram conștienți de 
faptul că nu le știam pe toate și că aveam să ne certăm. Învățaserăm 
prea multe lecţii aspre, ca să mai repetăm greșelile. 

Dar nu puteam să nu mă uit la ea. Era o zi de-a dreptul perfectă. 

Preotul mi-a dat mâna ei, Jax i-a întins verighetele, iar el mi-a 
înmânat-o pe a lui Tate. 

I-am strecurat-o pe deget, dar numai până la jumătate, înce- 
pând să vorbesc numai pentru ea: 

— Ca prietenă, mi-ai plăcut, am zis în șoaptă. Ca adversară, 
te-am râvnit. Ca luptătoare, te-am iubit, iar ca soție a mea — 
atunci i-am împins verigheta până la capăt — te păstrez. 

I-am strâns mâna într-a mea. 

— Pentru toată viața, i-am promis. 

Lacrimi tăcute i s-au scurs pe obraji și a zâmbit, chiar dacă piep- 
tul i se zguduia. Luând verigheta din mâna preotului, mi-a strecu- 
rat-o pe deget. 

— Prima dată când ai plecat de lângă mine, am fost distrusă, 
mi-a zis, referindu-se la atunci când aveam paisprezece ani. lar a 
doua oară când m-ai părăsit, am fost sfidătoare. Dar regret amân- 
două momentele, a mărturisit, păstrând un ton scăzut. Totdeauna 
m-am luptat cu tine, în loc să mă lupt pentru tine, și dacă îmi iau 
angajamentul să fac ceva altfel, pentru tot restul vieților noastre, 
Jared — a tras scurt aer în piept, întărindu-și vocea —, atunci o să 
am grijă ca tu să știi totdeauna c-o să mă lupt pentru tine. 

A clipit des, ocazie cu care alte lacrimi i s-au scurs pe obraji. 

— Pentru toată viața, a încheiat. 

Știam asta, nu mai aveam nevoie să mi-o spună, dar tot m-am 
simțit bine auzind-o. Mi-a fost greu în copilărie. Să fiu copil și să 
n-am pe nimeni pe care să mă bazez, asta mi-a schimbat viața. Și 
pe-a ei. Știa cât de multă nevoie aveam de ea. 

L-am scutit de osteneală pe pastor și am apucat mireasa cu o 
mână de ceafă, trăgând-o spre mine ca s-o sărut. 

Încolăcindu-i mijlocul cu celălalt braț, i-am strâns trupul într-al 
meu și mi-am sărutat soția mai mult timp decât era necesar, pier- 
zându-mă în gustul și în mirosul ei, abia apoi retrăgându-mă puțin 
și sprijinindu-mi fruntea de a ei. 

Hohote de râs și chicoteli au izbucnit în jurul nostru, dar nu 
mi-a păsat. Așteptasem destul, după părerea mea. 

După ceremonie, Madoc m-a bătut cu palma pe umăr în timp 
ce ne îndreptam cu toții spre mașini. 

— Merg eu primul, mi-a zis, fără să-mi dau seama ce avea de 
gând. 

Aveam o grămadă de mașini pentru toată lumea, dar nu vedeam 
niciun motiv pentru care să facem un alai. 

Dar în fine. 

M-am urcat în limuzina neagră în urma lui Tate, am închis 
portiera și i-am dat indicaţii șoferului să meargă după GTO. Pe 
urmă, el a ridicat geamul despărțitor, ca să ne ofere intimitate, iar 
eu n-am mai pierdut timpul și mi-am săltat-o pe Tate pe genunchi. 

l-am ridicat rochia ca să mă poată încăleca și biata fată s-a 
pomenit învăluită de un nor de tul, ca un petic de nisip mișcător. 
Abia dacă i-am mai văzut fața. 

— Chiar îmi place mult rochia asta, i-am zis, strecurându-mi 
mâinile spre coapsele ei mătăsoase, dar e o adevărată pacoste. 

Am prins-o de șolduri și am tras-o spre mine ca s-o sărut, fără 
să mă sinchisesc de faptul că-mi răvășea părul, pe care mama mă 
pusese să mi-l aranjez la perfecție. 

Limuzina a luat-o din loc, după GTO și urmată de toate cele- 
lalte. 

— Ceremonia asta m-a excitat, am mărturisit, strecurându-mi 
degetele pe sub chiloţii ei. O să mă lași să trec chiar acum la fapte? 
am întrebat-o în glumă. 

Şi-a frecat nasul de gâtul meu, sărutându-mă și jucându-se cu 
mine și — am închis ochii, gemând — naiba să-l ia de dineu. Noi 
aveam nevoie de o cameră. 

Numai că de afară s-a auzit zgomot de claxoane, iar Tate s-a 
ridicat puțin și a privit pe geam. 

— Ce naiba mai e și asta? a răsuflat, lunecând de pe genunchii 
mei. 

Am tresărit, fiindcă penisul îmi crescuse dureros de mult în 
pantaloni. 

Privind și eu pe geam, l-am lăsat imediat în jos, când am văzut 
strada plină de toți prietenii noștri. De toți cei care nu fuseseră 
invitaţi la ceremonie, fiindcă fusese rezervată numai familiei. 

Ce-i asta? 

Claxoanele urlau, oamenii fluierau, ba chiar le-am observat pe 
câteva dintre fostele colege de la atletism ale lui Tate aplaudând. 

Cu toate că era o surpriză, mi s-a părut oarecum emoţionant 
să-i văd pe cei alături de care am crescut împărtășind momentele 
astea cu noi. 

— O, doar nu le-a..., a șuierat Tate, gândindu-se exact la ace- 
lași lucru ca mine. 

Madoc. 

Le spusese tuturor. 

Și, dacă tot vorbeam despre lup... 

Am scos capul pe geam, observând că Madoc întorsese mașina 
și acum trecea pe lângă noi, zâmbind cu gura până la urechi. 

— Am mințit, a recunoscut, mult prea mândru de sine. E petre- 
cerea naibii acasă la mine! 

După care a plecat, râzând în hohote. 

Tate a făcut ochii mari și s-a întors spre mine, clătinând din 
cap, amuzată. 

Toată lumea asta avea să fie prezentă, din câte se părea. 

Am ridicat geamul la loc și Tate s-a cățărat din nou pe genun- 
chii mei, suspinând. 

— Are multe camere, a glumit, cu buzele lipite de ale mele, 
căutând să vadă partea plină a paharului. Camere berechet, în care 
să ne pierdem. 

Atunci m-am aplecat spre ea, luându-i în stăpânire buzele, în 
timp ce-mi smulgeam haina de pe mine. 

— Cui îi mai trebuie cameră? 

— Ar fi cazul să te potolești, m-a apostrofat Pasha, care stătea 
lângă mine. E ultima lui cursă, așa că nu te mai foi atât. 

Mi-am lungit gâtul, continuând să-mi mișc mâinile în timp 
ce-l vedeam pe Jared șerpuind pe toate meandrele pistei, și chiar 
detestam să văd cum arăta motocicleta lui, de parcă ar fi fost cât pe 
ce să se răstoarne, atunci când se apleca pe viraje. 

— Nu pot, am răspuns, cu vocea sugrumată, vârându-mi un- 
ghia degetului mare în gură. Nu pot să suport să-l văd acolo. 

Stăteam toți într-o parte, pe margine — Pasha, Madoc, Jax, 
Juliet, Fallon și eu — din fericire, nefiind nevoiţi să stăm în tri- 
bună, cu gloata, dar, din nefericire, neavând o vedere prea grozavă. 
Mama și tatăl vitreg al lui Jared erau acolo, iar Addie, menajera lui 
Madoc, era la hotel, cu Quinn și cu Hawke, bebelușul lui Juliet. 
Circuitul de viteză din Anaheim era înțesat de fani, dornici să 
asiste la ultima cursă din cariera lui Jared; chiar dacă el avea să 
ducă dorul curselor, ne hotărâserăm că era nevoie să-și concen- 
treze întreaga atenţie asupra afacerii lui, JT Racing. 

Îşi crease legături foarte bune cât stătuse aici, așa că, în timp ce 
eu îmi terminam facultatea — când aveam s-o termin —, era 
foarte încrezător în posibilitatea de a-și transfera afacerea acasă, 
cu tot cu clientelă. 


287 


Penelope Douglas 


— Și ar putea să fie de rău, dacă va trebui să se îngrijoreze că ai 
tu emoții, a comentat Pasha. Lasă-l să se bucure de cursă. 

Am încercat, dar cursele de motociclete îmi întindeau tot- 
deauna nervii la maximum. Mașina, măcar, îi oferea un fel de 
protecție. Ca o armură. Cu motocicleta nu era așa, iar alergătorii 
se împărțeau în două categorii: cei care suferiseră accidente și cei 
care aveau să sufere accidente. 

Era doar o chestiune de timp. lată de ce eram în culmea ferici- 
rii fiindcă Jared se hotărâse să se retragă. 

— N-am nimic, i-am zis, mințind. Doar mi-e cam greață. 

Fallon s-a apropiat și mi-a cuprins umerii cu brațul, încercând 
să mă liniștească. 

— Bere, vă rog! a strigat Pasha către tribună; întorcând capul, 
am văzut-o îndreptându-se spre unul dintre tipii care vindeau prin 
gradene. Vrei și tu? m-a întrebat, privindu-mă peste umăr. 

— Apă, i-am strigat. Mersi. 

S-a întors cu băuturile, iar motocicletele au trecut în goană pe 
lângă noi, vâjâitul lor strident făcând să-mi țiuie urechile și năvala 
lor să-mi fluture părul. 

Nu puteam să mă uit. 

— Şi știi la fel de bine ca mine, am continuat discuția cu Pasha, 
c-o să se mai încumete la câte o cursă, din când în când. E încă 
foarte tânăr. O să vrea să mai concureze. 

— Voi doi veniţi acasă săptămâna viitoare, da? s-a interesat Jax, 
desprinzându-și privirea de pistă și îndreptând-o spre mine. 

— Da, am încuviințat eu. Venim cu mașina. Ar trebui să ajun- 
gem cam pe joi. 

Era vacanța de vară și, chiar dacă aveam foarte mult de lucru 
pentru cursuri, ne entuziasma perspectiva întoarcerii acasă și a 
zilelor de relaxare împreună cu familia și cu prietenii. 

— Bine, a zis el, întorcându-și iar ochii spre cursă, dar conti- 
nuând să vorbească. L-am programat pe Jared pentru niște chestii 
pe teren accidentat, organizate la Loop în weekendul viitor, așa că 
să nu vă planificați prea multe, bine? 

— Ştii că Jared nu poate să sufere cursele pe teren accidentat, 
i-am amintit. Dacă nu e viteză... 

— Vreau numai să cunoască mai bine configurația terenului, 
m-a domolit el. Eu și Juliet o să plecăm peste câteva luni în Costa 
Rica și am încredere în el mai mult decât în oricine altcineva ca să 
se ocupe de treburi. 

Așa e. Aproape că uitasem. 

Jax și Juliet n-aveau de gând să se lase ținuți pe loc de un copil. 
Fiul lor avea să-i însoțească în aventurile plănuite. Juliet avea un 
contract de un an, ca profesoară — pe care-l amânase atunci când 
rămăsese însărcinată —, în timp ce Jax își aranjase acolo un post la 
Outward Bound!, urmând să lucreze, în paralel, și pe computer. 
Legal. 

Așa că, atunci când aveam să fim în oraș, Jared urma să stea cu 
ochii pe operaţiunile de la Loop. 

— O să-l aduc pe Lucas, i-a zis Madoc lui Jax. Dac-o să vrea 
Jared, o să-l ia cu el pe traseu. Cu cât are copilul mai mulți men- 
tori, cu atât mai bine. 

Am zâmbit, gândindu-mă la ce noroc avusese Lucas. Madoc și 
Fallon îl tratau pe „fratele lor mai mic” ca și cum ar fi fost al lor și 
nu mă îndoiam de faptul că puștiul avea în față un viitor promițător, 
datorită sprijinului pe care și-l câștigase. Avea o mamă bună și 
prieteni grozavi. 

— Hai, hai! a început să tipe toată lumea, zărindu-l pe Jared în 
extrem de stridentul lui costum de curse alb cu roșu, pe care era 
forțat să-l poarte. 

A zburat peste linia de sosire, dar eu m-am simţit de parcă ar fi 
trecut cu cauciucurile peste inima mea. 

— Este! au răcnit Jax și Madoc, ridicându-și brațele și apoi 
bătând palma cu amândouă mâinile. 


! Reţea internațională non-profit cu scop educațional, bazată pe activități în aer liber. 
Outward Bound Costa Rica este una dintre cele 33 de filiale naționale. 

Mi-am dus o mână la inimă și pe cealaltă la burtă, încă simțind 
junghiuri de îngrijorare. 

Mulțimea aclama la finalul cursei, iar eu am zâmbit, văzând că 
Jared îi ignora pe toți cei care încercau să i se adreseze și venea 
fuga spre mine, trântindu-și casca de pământ. 

— Ai văzut? mi-a zis, ridicându-mă în brațe. Mereu sunt nevă- 
tămat. 

După care m-a lăsat jos și mi-a strivit buzele cu ale lui, făcân- 
du-mă să amețesc. Aproape că m-am crispat, auzind cum porneau 
camerele de filmat în timp ce ne sărutam, dar am considerat că era 
un pas înainte faptul că, de data asta, vestimentația mea nu mai 
consta doar dintr-un prosop. 

M-a lăsat jos și m-a înfășurat cu braţele. 

— Ei, am mințit, ridicând din umeri, acum nu mi-am mai 
făcut griji cu privire la siguranța ta. 

— Nu? a întrebat el, ridicând din sprâncene. 

— Nu, am repetat, scuturând din cap. Doar pentru victorie. 

M-am aplecat spre el, înfigându-mi degetele în părul lui de la 
ceafă și inspirându-i mirosul gelului de duș. 

— Şi am vrut să fii binedispus, i-am zis. N-am cum să-ți dau 
vești bune într-o zi proastă. 

Și-a înclinat capul într-o parte, privindu-mă nedumerit. 

— ar banii câștigați ca premiu ne vor prinde bine, am conti- 
nuat, pe un ton glumeț, din moment ce ești singurul membru al 
familiei care muncește, iar eu sunt pe cale să-ți provoc cheltuieli 
foarte mari. 

— Și pentru ce, mă rog? m-a întrebat, cu un zâmbet infatuat. 

lar când m-am aplecat spre el ca să-i spun de ce aveam nevoie 
de el teafăr, de ce niciun obstacol n-ar fi putut sta acum în calea 
fericirii mele, am simțit cum i se taie respirația. 

Și imediat mi-au țâșnit lacrimile când a îngenuncheat de față 
cu toată lumea — în timp ce, peste tot în jurul nostru, se auzeau 
blitzurile și strigătele prietenilor noștri — și m-a sărutat pe burtă, 
salutându-și copilul. 

Făcându-mi vânt cu un exemplar din Newsweek, am mormăit 
nemulțumită în timp ce mă aplecam să iau pantofii lui Dylan de 
pe covor. 

Canicula de iulie mă iritase în asemenea hal, încât eram tentată 
să-i lipesc șireturile de podea dacă-și mai lăsa lucrurile împrăștiate 
peste tot. 

Jared aproape că nu-mi era de niciun ajutor când venea vorba 
despre dezvoltarea simțului răspunderii la fiica noastră. E drept, 
avea doar șase ani, dar nu ne doream să fie o răsfăţată, nu-i așa? 
Eram nevoită să-i amintesc în permanență soțului meu că, într-o 
zi, ea o să fie adolescentă, și atunci lui o să-i pară rău. 

Numai că Dylan Trent era fetița tatei, și să-l ferească Dumne- 
zeu când ea o să-nceapă să-și dorească iubiţi și seri în care să 
ajungă târziu acasă, în loc de dulciuri și de jucării. 

— De ce e atât de frig în casa asta? l-am auzit pe Madoc zbie- 
rând din hol. 

Am clătinat din cap și am azvârlit pantofii fetei mele pe coșul 
pentru rufe din baia noastră personală, stingând lumina când am 
ieșit. 

— E cald ca naiba, am bombănit în barbă, ca să nu mă audă. 

Am examinat încăperea, declarându-mă în cele din urmă satis- 
făcută de faptul că era curat și că toate rufele murdare fuseseră 
îndepărtate. Știam că Madoc și Fallon nu se sinchisesc de dezor- 
dine, numai că eu sunt atentă la capitolul ăsta când stau în casa 
altcuiva. 

Mi-am tras de la piept cămașa cu mâneci lungi și dungulițe 
albe și albastre a lui Jared și am continuat să-mi fac vânt prin de- 
colteul ei în timp ce mă așezam pe marginea patului nostru. Mama 
lui îi cumpărase o grămadă de cămăși elegante Brooks Brothers 
pentru călătoriile lui de afaceri, însă el le purta numai pe cele negre 
sau pe cele albe. Cele cu dungulițe albastre și roz rămăseseră ale 
mele și, împreună cu pantalonii scurți de pijama din bumbac, 
reprezentau uniforma mea în prezent. 

Madoc și-a făcut apariția în ușa camerei mele, privindu-mă 
încruntat, cu mâinile în șolduri. 

— E frig aici, m-a apostrofat, privindu-mă ca pe o vinovată, 
din moment ce eu eram cea care avea călduri în ultima vreme și-i 
mențineam temperatura din casă la un nivel foarte scăzut. 

Am scos un suspin de prefăcută compătimire, continuând 
să-mi fac vânt. 

— Nu da vina pe mine pentru problemele tale, omule, am re- 
plicat, sarcastică. 

Tocmai se întorsese de la serviciul lui din Chicago și era încă 
îmbrăcat în pantalonii de costum cu dungulițe și în cămașa albă, 
cu mânecile suflecate. Cravata argintie îi atârna desfăcută la gât, 
ceea ce-l făcea să arate, de fiecare dată când ajungea acasă, ca unul 
scăpat în ultima clipă de la spânzurătoare. 

Madoc își adora serviciul, dar îi era și greu. Contrar aștepărilor, 
se hotărâse să activeze ca procuror și să-i vâre la închisoare pe 
infractorii pe care tatăl lui, ca avocat, se străduia să-i țină în liber- 
tate. Ai fi zis că asta putea să aibă efecte nefavorabile asupra relației 
dintre ei, dar, în realitate, ambii Caruthers savurau „jocul”, așa cum 

îl numeau ei. Cred că înfruntările dintre ei, din sala de judecată 
sau din camerele de consiliu, nu făceau decât să-i apropie. 

Şi-a dat ochii peste cap, apoi mi-a aruncat o privire șugubeață 
în timp ce mă cerceta din cap până-n picioare. 

— Oare ţi-o fi spus Jared cât ești de sexy, chiar și când ești 
supraponderală? 

— Nu sunt supraponderală, am protestat, îndreptându-mi spi- 
narea. Sunt gravidă. 

— Bună încercare, a replicat, rânjind. Doar că n-ai decât un 
copil acolo. 

Am aruncat cu revista după el, dar se ferise deja, sărind înapoi 
pe hol. 

Răsfirându-mi degetele peste abdomen, am răsuflat indignată. 
Ce măgar! 

Ca doctoriță, știam că, pe timpul sarcinii, era acceptabilă o oare- 
care creștere în greutate și mă simțeam într-o formă fantastică. 

Madoc și-a vârât din nou capul pe după ușă. 

— Apropo, Jared e pe videochat, a ciripit, după care a dispărut. 

Am zâmbit, plăcându-mi cum suna. M-am proptit într-o mână 
la spate ca să mă ridic de pe pat. 

Fiind însărcinată în aproape nouă luni cu al doilea copil, am 
căzut de acord cu Jared să nu stau în casa noastră — casa în care 
am crescut — singură cu Dylan. Din moment ce Fallon își luase 
un an de pauză de la serviciul ei, de la o firmă de arhitectură din 
oraș, ca să lucreze la anumite proiecte independente pe care-și 
dorea să le exploreze, era bona perfectă în cazul în care mă „hotă- 
ram” să intru în travaliu înainte de termen. Jared fiind plecat pen- 
tru câteva zile, nu voia să riște absolut deloc. 

Am coborât lipăind scara, greutatea din abdomen provocându-mi 
dureri de picioare și de spate. Mi-am jurat, încă o dată, mie însămi, 
că asta o să fie ultima oară când o să mai rămân însărcinată. 

Îmi făcusem același legământ față de mine după ce-o născu- 
sem pe Dylan, însă știam și eu și Jared cât de singuratic se poate 

simți un copil singur la părinți, așa că ne hotărâserăm să mai facem 
unul. Bineînțeles, el avusese parte de un frate, Jax, dar asta se 
întâmplase mai târziu. 

Am auzit un mârâit de undeva din casă și zgomot de pași de 
deasupra, așa că am ridicat capul, știind despre cine era vorba. Tre- 
buia să urc până la etajul doi după convorbirea cu Jared și să-i pun 
la punct pe copii. Gemenii lui Madoc, Hunter și Kade, o cam 
scoteau din minți pe Dylan, în ultima vreme. Fallon și Addie ple- 
caseră la cumpărături, așa că, speram eu, Madoc era sus și încerca 
să-i strunească pe copii. 

Fiind și Quinn aici, toată casa era azi un cuib de nebunii. 

Trăgându-mi un scaun, m-am așezat la masa din bucătărie, în 
fața laptopului. 

Jared mi-a zâmbit de pe ecran. 

— Bună, iubito. 

Am simțit imediat fluturi în stomac. 

— Bună, am răspuns, zâmbind la rândul meu și admirându-i 
cămașa albă șifonată, părul răvășit și cravata desfăcută. Dumne- 
zeule, ce bine arăţi! am glumit, dispusă să-l înfulec cu garnitură de 
cartofi prăjiți. 

Cineva din spate i-a dat o mapă ca să semneze, iar el m-a privit 
chiorâș în timp ce-o lua. 

— Nu începe și tu, m-a avertizat. Te doresc de înnebunesc. 
Sunt obosit, înfometat și excitat și abia aştept să mă urc diseară în 
avionul ăla. 

— Şșșt..., am zis, râzând și privind în jur, ca nu cumva să fi 
apărut Madoc și copiii. Casa e plină de lume. Poţi să-mi spui por- 
cării mai târziu, i-am zis. 

Jared era în California și, după ceea ce vedeam în fundal, lăzi 
mari și motostivuitoare, mi-am dat seama că se afla în depozit. 
Avea un birou acolo, de care se ocupa, în mod normal, Pasha, însă 
el era nevoit să se ducă în vizită o dată la fiecare câteva luni, pentru 

întâlniri și controale de calitate la JT Racing; JT venea de la Jared 
și Tate, după cum am descoperit ulterior. 

Stătea la o masă, cu toată foiala din depozit în spatele lui, dar 
nu mă puteam sătura să-l privesc. Chiar și la treizeci de ani, soțul 
meu era foarte ispititor. 

Și mai ispititor, la drept vorbind. Oare de ce îmbătrânesc atât 
de frumos bărbaţii? 

— Şi ce mai face fiul meu? m-a întrebat Jared, dându-i înapoi 
mapa tipului de lângă el și acordându-mi întreaga lui atenție. 

— Stă, sfidător, pe vezica mea, am glumit, bătându-mă ușor cu 
palma pe burtică. În afară de asta, e bine. 

— Şi tu, te-ai aranjat? s-a interesat el. La spital sunt toate pro- 
gramările rezolvate? 

— Da, am încuviințat. Întreaga mea atenție e consacrată fami- 
liei pentru următoarele câteva luni. 

Abia de curând intrasem în concediul de maternitate, fiindcă 
spitalul era în criză de personal. Dar, cum mă apropiam de soroc, 
m-am bucurat când am aflat că, în sfârșit, cei de acolo mai făcuseră 
angajări. Acum puteam să-mi iau liber fără griji. 

Un țipăt ascuțit mi-a perforat timpanele, făcându-mă să tresar 
şi să mă răsucesc pe scaun, ocazie cu care i-am văzut pe Kade și pe 
Hunter alergând-o pe Dylan cu — am fost nevoită să-mi mijesc 
ochii — aia era pompa de desfundat WC-ul? 

Dylan a ocolit în fugă insula, cu părul ei șaten, moale, săltându-i 
peste umeri în timp ce se grăbea să scape de atacul lor. 

S-a izbit de mine dintr-o parte, căutând evident adăpost, iar eu 
am cuprins-o cu un braț. 

Băieţii — amândoi în vârstă de șase ani — și-au continuat 
fuga, dar s-au oprit când m-au văzut, privind-o furioși. 

— Lăsaţi-mă în pace! a strigat ea, lovind cu piciorul drept, ca 
să-i țină la distanță. 

Kade a ridicat pompa, dar mi-am repezit mâna în față, în timp 
ce Dylan s-a apucat să țipe. 

— A, nici să nu te gândești. Las-o jos, i-am ordonat. 

Tocmai atunci, a venit fuga Madoc, răsuflând greu și cu o 
înfățișare enervată. 

— Madoc! a răcnit Jared, împungând în față cu degetul arătă- 
tor. Ține-ţi copiii la distanță de fata mea! Vorbesc serios! 

Ochii lui Madoc s-au bulbucat brusc. 

— Să-i ţin la distanță? a repetat, surprins. Fir-ai tu..., a scrâșnit 
printre dinți, dar s-a oprit. 

Apropiindu-se ca să-i astupe urechile lui Dylan, s-a apucat să-i 
explice în șoaptă lui Jared. 

— Eu o iubesc. Zău că da, numai că e o viperă, omule, a mârâit 
printre dinți. Și-a umplut pistolul cu apă din WC și a tras în ei! 

Jared a pufnit, iar eu m-am întors într-o parte ca să pot râde în 
voie. 

Dându-mi ochii peste cap, m-am smucit spre Madoc și i-am 
zis să-și ducă nebunii de-acolo. 

Ăsta era un exemplu clasic despre cum știau Jared și Madoc să 
fie părinți. Niciunul din ei n-ar fi recunoscut vreodată că propriul 
copil ar fi putut să greșească în vreun fel. Madoc era la fel de mân- 
dru de băieții lui pe cât era Jared de Dylan. 

Şi eu, care-l avertizasem pe Jared să nu mai râdă de poznele ei 
de față cu ea! Prin asta, nu făcea altceva decât să-i încurajeze com- 
portamentul. 

Indiferent cât ar fi fost de amuzant. Sau cât de mult ar fi meri- 
tat-o, probabil, gemenii. 

Am ridicat-o pe Dylan în poală, micii ei Chucks galbeni fre- 
cându-se de gleznele mele. 

— Bună, tati, a ciripit ea. Mi-e dor de tine. 

Am surâs la auzul vocii ei micuţe și dulci, adorându-i obrăjorii 
trandafirii și zâmbetul imens. 

— Bună, Ochi Albaștri, a salutat-o el. Am câteva surprize pen- 
tru tine. 


296 


Regăsire 


— Jared, am gemut eu, în parte și fiindcă începuseră să mă 
treacă junghiuri de durere în sus pe coloană, din cauza durității 
scaunului. lubitule, camera ei e plină de surprizele tale. Ce-i mult 
strică, da? 

Mi-a aruncat micul lui zâmbet șmecheresc, vrând parcă să 
spună că ar trebui să mă mai gândesc. 

Mereu plătea taxe suplimentare din cauza depășirii greutății 
permise pentru bagaje, atunci când se întorcea cu avionul. Totdea- 
una, din cauza cadourilor pentru ea. Tricouri, globuri cu zăpadă, 
animăluțe din pluș, fotografii cu autograful piloților cu care lucra... 
și lista continua. Începeau să nu-i mai încapă în cameră. 

În fosta mea cameră. 

— Madoc! am auzit un strigăt și, întorcându-mă, l-am văzut 
pe Lucas, venind dinspre piscină printre ușile glisante, cu o Gato- 
rade în mână și cu Quinn, încolăcită de mijlocul lui. 

Dylan și tăticul ei sporovăiau mai departe, în timp ce eu îl 
urmăream cu privirea pe Madoc, care intra la loc în bucătărie. 
Numai că, până să poată spune ceva, Lucas i-a tăiat vorba. 

— Omule, ia-ți sora de pe mine, te rog! 

Quinn și-a strâns și mai tare brațele în jurul lui Lucas, iar eu 
am zâmbit, gândindu-mă câtă bătaie de cap îi dădea în ultima 
vreme. La douăzeci de ani, Lucas nu avea răbdare pentru o fată de 
opt ani căreia îi căzuse cu tronc. 

— ÎI iubesc pe Lucas, a declarat ea, chicotind. O să mă mărit 
cu el. 

— Ba, pe naiba! a protestat el, privind-o de sus, fără pic de 
îngăduință... și, poate, cu un pic de teamă. Omule, pe bune, a insis- 
tat el spre Madoc. E ceva sinistru! 

— Vino încoace, a zis Madoc, aplecându-se și desprinzându-și 
surioara de trupul lui Lucas. O să-l faci pe Lucas să fugă înapoi la 
facultate, a avertizat-o, după care a împins-o ușurel spre noi. Mami 
și tati urmează să vină curând, i-a zis. Du-te să-i spui „bună” lui 


Jared. 


297 


Penelope Douglas 


Quinn — cu ochii de culoarea ciocolatei ai mamei ei și cu 
părul blond al tatălui — s-a apropiat să-l salute pe Jared, după care 
a apucat-o de mână pe Dylan și au fugit amândouă afară. 

Relaţia ei cu Jared se limita doar la câteva cuvinte. Cred că ea 
se simțea mai apropiată de Madoc. Pe el îl vedea mai mult. Și se 
distra de minune cu Jax. 

Dar mai cred că era și un pic emoționată în prezența lui Jared. 
Căuta mereu să-i obţină aprobarea și respectul, chiar dacă-și făcea 
griji inutile. 

Jared o venera. 

Poate că n-o fi fost un frate la fel de comod ca Madoc, dar 
adora s-o învețe diverse lucruri și avea grijă să fim prezenți la 
absolut toate spectacolele și la petrecerile ei aniversare. 

— Ţi-a spus cumva Jax când se întorc el și Juliet, vara asta? 
l-am întrebat pe Jared, după ce am rămas, în sfârșit, singură cu el. 

— lubito, nici nu mai știu în ce țară sunt, le-am pierdut urma, 
a oftat el. Bhutan, sau Bangladesh, sau... 

— Brazilia, l-am auzit pe Madoc zicând din frigider, unde-și 
vârâse capul cu totul. 

Am pocnit din degete. 

— Brazilia. Ai fost pe-aproape, l-am tachinat pe Jared. Era tot 
cu B. 

— Aș prefera să rămână acasă, a replicat Jared, care părea iritat. 
Mi-ar plăcea să-mi cunosc nepotul mai bine, nu doar din fotografii. 

— Curând, l-am liniștit, îndreptându-mi privirea spre peretele 
bucătăriei pe care se aflau fotografiile de familie. 

Jax era în picioare, dinaintea unei cascade, cu fața spre camera 
foto, iar Juliet îl ținea înconjura cu braţele din spate, amândoi 
murdari și transpirați și zâmbitori. 

Iar jos, ținându-se de Juliet, era fiul lor, Hawke, acum în vârstă 
de șapte ani. 

— O să-l sun azi, i-am promis lui Jared. Casa trebuie să fie 
pregătită. 

Jax și Juliet se hotărâseră, în sfârșit, să se stabilească înapoi în 
Shelburne Falls, în vechea casă a lui Jared, vecină cu a noastră. 
Ultimii ani însemnaseră pentru ei călătorii și muncă aproape non- 
stop pentru organizații non-profit, întemeind școli prin toată 
lumea. Nici Hawke nu-i ținea pe loc. Când avea un an, îl cărau 
după ei în rucsac. Acum se repezea înaintea lor, trasându-le poteca. 

Cu toate astea, dorul de casă îi apăsa din ce în ce mai tare, plus 
că se hotărâseră să ne creștem copiii împreună. Hawke o iubea pe 
Dylan, verișoara lui, și-și dorea să-i cunoască mai bine pe băieții 
lui Madoc. 

Prin urmare, se întorceau acasă, iar eu, Fallon și Addie luase- 
răm asupra noastră sarcina de a le pregăti casa, în care nu se mai 
făcuse curat de-o veșnicie, plus că trebuia aprovizionată cu mân- 
care. Acum singura mea grijă era să stau cu ochii pe Dylan, ca nu 
cumva să încerce să se folosească de copac ca să meargă să-și 
petreacă timpul cu verișorul ei. 

Mi-am șters fruntea de transpiraţie și am tras de cămașă, încer- 
când să las aerul să pătrundă înăuntru. 

— Abia aștept să se nască odată, am gemut, referindu-mă la 
fiul nostru. Mor de nerăbdare să mă sui iar pe motocicleta ta. Mi-e 
dor de vânt. 

Jared s-a aplecat, rezemându-se în coate și zâmbindu-mi cu 
subînțeles din ochi. 

— Şi mie, a mărturisit în șoaptă. Avem nevoie de o ieșire noc- 
turnă. Și cât mai curând. 

Mi-am făcut vânt și mai abitir, amintindu-mi ultima noastră 
ieșire nocturnă. Eu și Jared săream unul pe celălalt cu fiecare oca- 
zie, dar din când în când ne găseam timp să ieşim din casă numai 
noi doi, noaptea. De obicei, ieșirile astea se încheiau pe bancheta 
din spate a mașinii lui. 

Unele lucruri nu se schimbă niciodată. 

Ușa glisantă din sticlă din spatele meu s-a deschis din nou și 
i-am auzit vocea lui Dylan. 

— Kade, vrei să mergem să înotăm? 

Am întors capul și l-am văzut pe fiul lui Madoc îndepărtându-se 
de ea. 

— Lasă-mă în pace, a mârâit el. Eu nu-mi pierd vremea cu 
fete. 

Ea a lăsat ochii în jos și am simțit că mi se frânge inima, așa, un 
pic. Tocmai mă pregăteam să mă duc la ea, când Hunter — celălalt 
fiu al lui Madoc — și-a făcut apariția în spatele ei. 

— Merg eu să înot cu tine, s-a oferit el. 

Ea a ezitat puțin, după care a încuviințat, cu un mic zâmbet, 
aruncând o ultimă privire spre coridorul pe care dispăruse Kade, 
înainte de a-l urma pe Hunter afară. 

Ştiam că era și Lucas acolo, ca să aibă grijă de ei, așa că nu 
mi-am făcut probleme. 

Am clătinat din cap spre Jared, iar el a pufnit în râs. 

— Îi dai seama că Hawke, Kade, Hunter, Dylan și Quinn vor 
fi toți la liceu în același timp, da? am zis, întrezărind viitorul extrem 
de tumultuos pe care-l aveam în fața noastră. Timp de cel puțin 
doi ani din patru? am precizat. 

Quinn era cea mai mare, având opt ani. Hawke venea cu un an 
după ea, iar Dylan, Kade și Hunter erau cu numai un an mai mici 
decât el. 

— Stai liniștită, a răspuns, înșfăcându-și haina și îmbrăcându-se. 
Nu cred că poate cineva să intre în atâtea belele ca noi doi. 

Privindu-l, m-am gândit la toți anii cu suișuri și coborâșuri și 
la toate rahaturile prin care ne făcuserăm reciproc să trecem. 

Intraserăm în atâtea belele... 

Perioada liceului ar fi fost mai distractivă pentru mine dacă aș 
fi răspuns mai devreme provocărilor lui Jared, dar, cine știe? Poate 
că, dacă s-ar fi întâmplat altfel, el n-ar mai fi fost acum aici. N-aș 
schimba nimic din tot ce-a fost, pentru că, indiferent de ce s-a 
întâmplat până acum sau de ce-o să urmeze, întotdeauna o să-l 


aleg pe el. 

Jared însemna „acasă” pentru mine. 

Am înghițit cu greu nodul din gât. 

— O să te iubesc întotdeauna, Jared Trent, am șoptit, printre 
lacrimile care mi se adunau în ochi. 

A întins mâna și și-a trecut un deget pe ecranul computerului, 
iar eu am știut că-mi trasa contururile feței. 

— Şi eu te-am iubit dintotdeauna, Tatum Trent. 


SFÂRȘIT 


APROAPE NICIODATĂ 


Pentru Johanna și Debbie, care au zis că nu pot să stau cu ele la 
masa de prânz... 
“salutări* 


Melodii care m-au inspirat în conturarea personajelor și a unor 
scene. 

„Breaking the Habit” de Linkin Park 

„Comedown” de Bush 

„If You Could Only See” de Tonic 

„It's Been Awhile” de Staind 

„Like a Prayer” de Madonna 

„Lips of an Ange!” de Hinder 

„Remedy” de Seether 

„Sober” de P!nk 

„Cradle of Love” de Billy Idol 

„Stronger” de Through Fire 


CAPITOLUL 1 


— Du-te, Quinn! îl aud pe Jax răcnind, bătând din palme. Hai 
odată! 

Driblez două jucătoare adverse, rămânând cu mingea la picior 
și simțind cum tricoul negru cu portocaliu mi se lipește de spinare. 

Iubesc fotbalul. Iubesc fotbalul. Iubesc fotbalul. 

Ba nu, nu-i adevărat. Urăsc fotbalul. Sunt încântată de gândul 
că e sfârșitul ultimului meu an de liceu și că asta e ultima partidă. 

— Aici! 

O zăresc cu coada ochiului pe Maya Velasquez, care mă strigă. 

Cu piciorul drept, șutez mingea în direcția ei, exact în clipa în 
care văd cum plonjează cineva spre mine. 

— la o gură de pământ, Caruthers! 

După care nu mai văd decât un tricou verde care se izbește de 
mine și mă trântește la pământ. 

— Au! gem eu, crispându-mă. 

Fir-ar a naibii! 

O durere ascuţită îmi săgetează noada și spinarea în timp ce-mi 
ridic privirea, mijindu-mi ochii în bătaia soarelui. Simone Feld- 
man, din echipa celor din Weston, rânjește spre mine de sus, cu 
sclipiri de bucurie în ochii ei verzi. 

Dar apoi, spre marea mea satisfacție, cineva se izbește de ea, 
făcând-o să-și piardă echilibrul. Fata se clatină, dar nu cade, iar eu 
râd, văzând-o dărâmată de pe înaltul ei piedestal. Multumesc, 
Dylan. 

Arunc o privire în stânga și văd exact persoana pe care mă 
aşteptam s-o văd. Dylan, fiica fratelui meu Jared, care e cu doar 
doi ani mai mică, dar joacă în aceeași echipă cu mine, aleargă cu 
spatele spre poartă, zâmbindu-mi larg. 

Simone și toate celelalte se pun în mișcare, lăsându-mă în urmă. 

— Hai sus, Quinn! 

Privesc pe sub gene și scot un geamăt, recunoscând vocea din 
spatele meu. Ridicându-mă și răsucindu-mă pe călcâie, îl văd pe 
Madoc, care-și azvârle sacoul negru pe bancă și-și slăbește cravata 
bleu. Probabil c-a dat fuga încoace imediat ce-a terminat serviciul, 
ca să vadă meciul. 

— Revino-ţi! îmi ordonă, bătând din palme la fel ca Jax. Hai 
odată! 

Îmi dau ochii peste cap și mă întorc la joc, alergând din nou. 
Sunt milioane de alte lucruri pe care aș fi preferat să le fac — să 
scriu în jurnal, să gătesc, să înot... să-mi fac temele, să-mi spăl 
lucrurile, să-mi plombez o carie —, însă Madoc, Jax, ca și tata, că 
tot veni vorba, adoră să-și vadă copiii făcând sport. Pentru frații 
mei, asta înseamnă exercițiu fizic și o distracție pe cinste. Pentru 
tata, înseamnă trofee pe un perete și încă o activitate extracurricu- 
lară de trecut în dosarul meu pentru admiterea la facultate. 

Nu că aș mai avea nevoie de fotbal, oricum. Admiterea mea la 
Notre Dame, toamna viitoare, e asigurată. 

— Așa, zice Madoc, apropiindu-se de mine după meciul 
câștigat de noi, încolăcindu-mi gâtul cu un braţ și depunându-mi 
un sărut pe creștet. Mi-a venit o idee grozavă, că ai putea să intri 
ca stagiară în campania mea, pe timpul verii. 

— Adică ţi-a venit o idee grozavă că ai putea să faci rost ușor 
de forță de muncă gratuită. 

Îl aud făcând pg că nuuuuu la asta s-a gândit, dar îl cunosc eu 
pe Madoc. E cel mai amuzant și mai drăgăstos dintre frații mei, 
un tip cu care e ușor să stau de vorbă și în prezența căruia mă simt 

totdeauna foarte în largul meu, dar în același timp e și obișnuit să 
obțină absolut tot ce-și dorește. 

Și, deși sunt convinsă că nu l-ar deranja să plătească pe cineva 
care să lucreze în campania lui, știe că poate să mă sucească și să 
mă învârtească mult mai ușor decât pe oricine altcineva abia 
cunoscut. 

— Haide, îmi zice, străduindu-se deja să mă convingă. Eşti 
politicoasă, știi să vorbești și să urmezi instrucțiunile. Plus că ești 
din familie. N-o să fiu acuzat că mă port ca un pervers cu o stagiară. 

— Totuşi am alte planuri, îi răspund. Unele mult mai distrac- 
tive decât să stau toată vara într-un birou și să-i sun aiurea pe 
alegători, implorându-i să te voteze primar. 

— Planuri? Cum ar fi? 

Ridic din umeri și-mi desfac elasticul cu care-mi prind părul în 
coadă. 

— M-am gândit să călătoresc. 

Nu-l privesc, dar tot îi trebuie câteva secunde până să reacționeze. 

— Şi eu de ce n-am aflat despre asta până acum? se interesează. 

Pentru că nu mi-am făcut planuri clare. Pentru că n-am spus 
nimănui. Pentru că n-am habar unde aş vrea să merg sau ce aș vrea să 
văd. 

Pentru că taică-meu nu m-ar lăsa în ruptul capului să plec. 

— Ai discutat cu tati despre asta? mă întreabă. 

Îmi îndes la loc în rucsac prosopul și elasticele pentru păr, fără 
să-l iau în seamă. 

— Quinn, oricât de mult mi-ar plăcea să te văd deschizându-ți 
aripile, el n-o să fie de acord în ruptul capului, îmi atrage atenția, 
întinzându-mi sticla cu apă. Știi că are nevoie de luni de zile ca să 
fie pregătit pentru o idee ca asta și, oricum, n-o să te lase să te duci 
singură. 

După care adaugă, pe un ton care devine tăios: 

— Şi, dacă te-ar lăsa el, nu te-aș lăsa eu. Pe lângă asta, crezu- 
sem că ați hotărât amândoi c-o să-ți ocupi vara ca să faci în avans 
câteva cursuri la Clarke, până să te duci la Notre Dame, la toamnă. 

Dumnezeule! 

Îmi păstrez o figură impasibilă, străduindu-mă să nu par iri- 
tată. Peste câteva luni, o să fiu plecată de-a binelea, și atunci o 
să-mi lipsească Madoc — și toți ceilalți — așa că încerc să nu mă 
port ca o răzpâiată. 

Îmi salt pe umăr breteaua rucsacului. 

— Mda, ştiu. Uită ce-am spus. Era doar așa, o idee care-mi 
trecuse prin minte, îi zic și îmi dau ochii peste cap, transformând 
totul într-o glumă printr-un rânjet fals. Probabil o să încerc să 
aştept până după facultate ca să încep să-mi trăiesc viața, adaug. 

— Așa te vreau, răspunde el, lovindu-mă ușor cu pumnul în 
braț și zâmbind. Pe lângă asta, știi că Jared are programate eveni- 
mente în șir toată vara, iar cu Pasha ocupată să instaleze linia de 
producţie din Toronto, cine să se mai ocupe de programările lui? 
Pe urmă, Jax și Juliet vor avea nevoie de retușurile tale speciale la 
tabăra de vară, pentru planificarea focurilor de artificii de pe 
4 Julie, și... 

— Și bla-bla-bla... Hai că știu! îl întrerup, scoțând un geamăt. 
Sunt de neînlocuit. Nimeni altcineva nu poate face ceea ce fac eu, 
nu-i așa? 

— Sigur că nu, Quinn-Har-Divin. Avem nevoie de tine. 

Clatin din cap și-mi fac loc pe lângă el, ducându-mă spre vestiar. 

Dumnezeule, cât îl iubesc! Îmi iubesc toată familia. Dar fiecare 
dintre membrii ei știe foarte bine cum să mă manipuleze. 

Niciunul dintre ei nu mi-ar spune să plec. Niciunul n-ar spune: 
„Hai, fă-o!”, nici nu m-ar întreba: „Iu cum ai vrea să-ți petreci 
vara, Quinn?” 

Jax și Jared presupun că mi-e bine așa. Madoc vrea să-și aibă 
tot timpul în preajmă întreaga familie. Nepoţii și nepoatele mele 
se preocupă prea mult de propriile vieți ca să le mai pese de ceea 

ce fac eu, iar părinții mei... în fine, ei vor să fiu fericită. Dar, în 
același timp, nu vor nici să fac greșeli. Ce naiba, prima mea ieșire 
cu un băiat a fost precedată de o discuţie de două zile despre sex. 

Pentru că eu sunt copilul lor. A doua lor șansă. 

Nu că ar fi fost ceva în neregulă cu frații mei. S-a dovedit că 
s-au descurcat bine. Dar presupun că părinții mei n-au prea avut 
vreo influență nici în privința asta. 

Nimeni nu știe ce vreau eu. Nimeni nu acordă suficient de 
multă atenție. 

Nimeni, cu excepția lui Lucas. 

După ce fac duș, mă îmbrac la repezeală cu o pereche de pan- 
taloni scurți din blugi tăiați și un tricou gri, cu decolteu în V, apoi 
îmi usuc părul. Îmi desfac chinga rucsacului și scot șapca de base- 
ball pe care mi-a dăruit-o Lucas acum trei ani, înainte să plece din 
oraș. O port totdeauna cu mine. 

Trei ani în cap de când nu l-am mai văzut și nici n-am mai 
vorbit cu el. După liceu, el s-a mutat la New York, ca să-și găsească 
o slujbă, însă firma lui de arhitectură i-a repartizat un proiect în 
Dubai. De când a plecat din Shelburne Falls, a trăit în Orientul 
Mijlociu, în cea mai mare parte a timpului. Nu par să fie șanse să 
se mai întoarcă vreodată. 

Știu că, teoretic, el nu face parte din familia noastră, numai că 
Madoc i-a fost mentor încă de când avea opt ani, și a făcut parte 
din viața mea încă de când m-am născut. 

După ce-a plecat, m-am așezat de câteva ori la masă ca să-i 
scriu — scrisori, e-mailuri, mesaje pe Facebook — numai că, de 
fiecare dată, a existat ceva care m-a împiedicat să i le trimit. Poate 
m-am temut că n-o să-mi răspundă. 

Poate, doar poate, că el a tolerat-o pe micuța enervantă Quinn 
Caruthers, cu toate întrebările ei prostești, doar cât timp a fost 
nevoit să stea aici, dar acum nu mai are nicio obligație. De ce și-ar 
mai bate capul, nu? Eu nu mai am ce să caut în viața lui. Acum are 
douăzeci și nouă de ani. E important, ocupat, sofisticat... 

Şi nici el nu mi-a scris, așa că... 

Trăgându-mi peste ochi șapca bleu-deschis cu emblema Cubs, 
ca să mă apăr de soare, pornesc spre rastelul pentru biciclete din 
fața școlii. 

— Ştii, tot nu-mi vine să cred că n-ai mașină! strigă cineva din 
spatele meu, în timp ce-mi descui bicicleta. E ceva żipic pentru 
familia noastră, Quinn! 

Râd în sinea mea, recunoscând vocea lui Dylan. Da, dragostea 
de mașini €, categoric, o trăsătură de familie. În asemenea măsură, 
încât unul dintre frații mei — tatăl ei — e proprietarul unei com- 
panii care proiectează și întreține componente auto pentru mașini 
și motociclete de curse, în timp ce un alt frate administrează cir- 
cuitul pentru curse din oraș. 

Privind peste umăr, o văd apropiindu-se cu vechiul Mustang 
Boss 302 al tatălui ei, pe care i l-a dăruit când și-a cumpărat nou-nou- 
tul lui Shelby. 

Îmi zâmbește cu gura până la urechi prin geamul deschis al 
portierei. 

— Poluarea atmosferică e unul dintre principalii zece factori ai 
mortalității de pe Pământ, îi zic, descuind lacătul și desfăcând lan- 
tul de pe rastel. Mii de oameni din țara asta mor anual din cauza 
poluării atmosferice, iar cea mai bună modalitate de reducere a 
acesteia e mersul pe jos sau cu bicicleta. 

Zâmbesc, încercând să iau un aer de superioritate, în timp ce-mi 
vâr lacătul în rucsac. 

— Eu nu fac decât să-mi îndeplinesc partea mea, adaug. 

— N-ai putea s-o îndeplinești și pe-a mea? 

Kade, nepotul meu, vine agale și-și aruncă geanta în spatele 
camionetei lui, chicotind în barbă. 

— Şi pe-a mea, îl susține fratele lui geamăn, Hunter, imitându-i 


mișcările. 

Probabil că tocmai și-au terminat amândoi exercițiile din sala 
de forță a liceului. Acumulează masă musculară pentru campiona- 
tul din toamnă al anului al treilea. 

Strâmb din gură într-o parte, cu dispreț pentru prelungitorul 
de penis sugător de benzină cumpărat de Madoc pentru băieții lui, 
care nu reușește să dea impresia că bărbăția lor ar fi mai mare, în 
ciuda a ceea ce cred adolescenții. El le-a cumpărat camioneta asta 
mare și neagră sperând că vor învăţa s-o împartă între ei... și că vor 
fi siliți să meargă împreună în cât mai multe locuri, fiindcă obiș- 
nuiesc să se certe tot timpul. 

Substanțele poluante emanate de măgăoaia asta sunt, probabil, 
îndeajuns de puternice încât să omoare gândaci... sub pământ... în 
Antarctica. 

În realitate, nu sunt chiar atât de preocupată de poluare. Doar 
îmi place să merg pe bicicletă, pentru că e un capitol la care nu mă 
aliniez cu restul familiei și care-mi oferă pretextul ca să fac mai 
mult timp până acasă. Un timp pentru mine și așa mai departe. 

Dylan îmi zâmbește, cu un licăr de tandreţe în ochii ei albaștri. 

— Ne vedem diseară, bine? 

Îi fac semn din cap că da și-mi salt rucsacul în spate. Scoțân- 
du-mi bicicleta din rastel, aud camioneta lui Kade și a lui Hunter 
demarând în spatele meu, după care gemenii și Dylan dispar în 
viteză din parcarea școlii, mai mult goală acum, din moment ce 
cursurile s-au terminat de două ore. 

Urcându-mă pe bicicletă, o iau din loc și ies, la rândul meu, din 
parcare, inspirând mireasma proaspătă a liliacului, purtată de vânt 
peste tot în jurul școlii. 

Ador perioada asta a zilei, imediat înainte ca părinții să iasă de 
la serviciu, dar după terminarea școlii. Străzile sunt liniștite, iar 
soarele coboară spre apus. E cald, dar razele lui nu-mi dogoresc pe 
umeri și pe ceafă, ca la amiază. Sulițe de lumină aurie pătrund prin 
frunzișul de deasupra, în timp ce gonesc pe străzile mărginite de 

automobile, auzind zgomotele copiilor care joacă hochei, pe pati- 
nele lor cu rotile, pe o alee. 

Fiind vineri seara, n-am grija că trebuie să mă grăbesc spre 
casă pentru teme sau învățat. La urma urmei, suntem aproape de 
terminarea anului școlar. Lucrările și proiectele au fost deja pre- 
date, examenele de final de an s-au susținut, iar practica pentru 
absolvire e în plină desfășurare. Sunt pe ultima sută de metri. 

În același timp, e și seara cea mare pentru Dylan. Pe lângă fap- 
tul că tocmai și-a primit permisul de conducere, odată cu fosta 
mașină a tatălui ei, acum câteva luni, diseară o să debuteze pe 
pistă. Iar eu trebuie să fiu acolo. 

Dar, mai întâi... Cotesc și continui să pedalez spre centrul 
orașului. Ador să simt cum îmi flutură părul pe spate cum îmi 
trece vântul prin veșminte. Zâmbesc în sinea mea, gândindu-mă la 
cât se roagă băieții de mine ca să-mi iau o mașină, dar nu cumva 
le-ar sări capacele dac-ar afla că aș putea fi interesată, mai degrabă, 
de o motocicletă? 

Gonesc pe High Street, după care fac dreapta și frânez, oprin- 
du-mă lângă bordură în fața unui magazin din colțul străzii Sutton 
și punând piedica bicicletei. 

Stând să privesc prin vechile uși cu glasvand și cadru din lemn, 
cu vopseaua lor roșie ciobită, observ că totul arată la fel ca ieri, 
când am fost pe-aici. Pânzele de păianjen îmi împiedică vederea, 
dar tot reușesc să disting tejgheaua spartă a fostei cafenele, tabu- 
retele cu tapițeria lor crăpată din vinilin și un scaun răsturnat pe 
podea, cu bucăţi de moloz împrăștiate în jurul lui. 

Ducându-mă în stânga ușii, mă zgâiesc prin vitrina cu rafturile 
acoperite, de asemenea, de un strat gros de praf. 

O să scot rafturile astea. Potenţialii clienți vor să vadă interio- 
rul unui magazin înainte de a intra în el, așa că, da... scoatem raf- 
turile, ca să poată vedea ce gen de prăvălie e. 

Îmi rod buza de jos, entuziasmul trimițându-mi un roi de flu- 
turi în stomac. 

O să mai vopsesc și zidul exterior din cărămidă într-o nuanță 
de crem, ca aluatul, după care o să vopsesc ușile turcoaz, culoarea 
mea preferată. Asta o să facă localul să pară viu, ca vara. Îmbietor, 
fericit, nonconformist... 

Perfect pentru o afacere estivală. 

O să mai pun și câteva mese cu umbrele, în față, iar meniul n-o 
să cuprindă numai produse de patiserie și dulciuri, ci și o varietate 
de răcoritoare și, poate, ceva înghețată. 

Şi-o să las ușile deschise toată ziua, ca să miroasă în tot cartie- 
rul a bunătăți scoase din cuptor și a dulciuri. 

— Hei! mă strigă cineva. 

Întorc capul și zăresc un tip venind din spatele meu. E îmbră- 
cat în jeanși și un tricou alb cu o inscripție și e cam de vârsta mea, 
dar nu l-am văzut niciodată la școala la care învăţ. 

— Cum te cheamă? se interesează el. 

Observ un grup de băieți mai încolo pe trotuar, de unde venise 
el, discutând și râzând. 

Îi întorc spatele, privind din nou fosta brutărie. Pe afișul DE 
ÎNCHIRIAT din geam e un număr de telefon. Nu vreau să fiu 
nepoliticoasă, dar n-o să obțină informaţii personale de la mine 
doar pentru faptul că se consideră drăguţ. Mai ales că nu-l cunosc. 

— Eşti la liceul din Falls, nu? 

Încă o dată îl ignor și mă întorc spre bicicleta mea, ca să plec. 

Numai că mă pomenesc cu șapca smulsă de pe cap. Mă răsu- 
cesc iute și văd c-o ţine sus, departe de mine, zâmbind cu gura 
până la urechi. O flutură de colo colo. 

— Ce trebuie să fac ca să vorbeşti cu mine? 

— Nemernicule, îi zic. Poftim. Am vorbit. Acum dă-mi șapca 
înapoi. 

Tipul râde. 

Mâna-mi țâșnește spre șapcă, încercând s-o smulg de la el. 

— Dă-o încoace! 

De șapca asta nu m-am despărțit niciodată în ultimii patru ani. 
Dacă n-o port pe cap, o car după mine în rucsac. Lucas o să se 
întoarcă într-o zi acasă și o s-o vrea înapoi. Încep să tremur la 
gândul că s-ar putea s-o pierd. 

— E cam veche și prăpădită, nu-i așa? comentează tipul, al 
cărui nume nu mă interesează să-l aflu. Pot să te duc la un meci cu 
Cubs și să-ți iau alta nouă. 

Mă reped din nou, încercând să ajung la șapcă, însă ratez, 
fiindcă el o trage mai departe de mine. 

— Tot nu mi-ai spus cum te cheamă, îmi reproșează el, dar 
zâmbind ca și cum micul lui joc i-ar face mare plăcere. 

Mă uit urât la el, răsuflând greu. Făcând un pas înainte, îl izbesc 
cu palma în piept, împingându-l înapoi și dezechilibrându-l. Pro- 
fitând de ocazie, mă întind și-i smulg șapca din mână. 

El se zguduie de râs și rânjește spre mine, văzându-mă cum 
strâng șapca în pumn. 

Deodată însă, îi pică fața și cască ochii la ceva de deasupra 
capului meu. 

— Pot să te ajut cu ceva? întreabă, cu nervozitate. 

O umbră se abate peste mine și simt prezența cuiva în spate. 
Întorcând capul, îl văd pe Jared, fratele meu cel mai mare, planând 
asupra mea și aruncându-i Gherţoiului o privire care dă de înțeles 
că moare de nerăbdare ca puștiul să-i ofere un pretext. 

— O, nu! aud exclamația cuiva. 

Din spatele agresorului un alt băiat vine repede spre noi. Își 
aruncă brațul pe după umărul tipului din fața noastră și-l trage 
înapoi. 

— Îmi pare rău, Jared, zice. E nou în oraș. 

Continuă să-l tragă înapoi, după care ne întorc amândoi spa- 
tele și se îndepărtează, cel speriat bălmăjindu-i ceva la ureche. 

Și apoi dispar. 

Oftez și mă răsucesc pe călcâie, întorcându-mă cu fața spre 


Jared. 

— Mă descurcam și singură, îi zic. Eşti tare stingheritor uneori. 

Își arcuiește o sprânceană. 

— Stingheritor e faptul că sora șefului de la JT Racing merge 
pe bicicletă. 

Mormăi ceva în barbă şi-mi pun șapca la loc pe cap. N-am chef 
de discuția asta. Jared, Madoc și Jax se gândiseră că, de îndată ce 
împlineam șaisprezece ani, o să-mi iau permisul și o să-mi aleg o 
mașină. Abia așteptau să meșterească la ea, să facă modificări, 
toate alea... 

Încă speră să mă răzgândesc. 

— Vrei să te duc eu acasă? se oferă. Oricum aveam drum încolo. 

Arunc o privire spre camioneta lui, oprită la bordură, cu James, 
fiul lui în vârstă de opt ani, și cu A.J., fata lui Madoc, așteptând pe 
bancheta din spate. 

Îi întorc spatele. 

— N-am nevoie. Trec mai întâi pe la barul motocicliștilor, îi 
răspund nonșalantă, urcându-mă pe bicicletă. Poate să iau ceva 
cocaină. Să fac sex neprotejat. 

— Stai! mă strigă. 

Se duce spre camioneta lui cu motorul încă pornit. 

— Ăsta a fost trimis din greșeală pe adresa noastră, îmi zice, 
vârând mâna pe fereastra din dreptul scaunului pasagerului și 
scoțând de acolo un pachet galben. 

Apropiindu-se, îmi azvârle coletul înfășurat în folie cu bule; îl 
prind și, imediat, simt că e ceva solid înăuntru. Întorcându-l pe 
cealaltă parte, observ că mi-e adresat, însă colțul din stânga sus e 
gol. 

— Lipsește adresa expeditorului, remarc, ridicând capul și în- 
tinzând pachetul spre el. Nu vrei mai întâi să-l cercetezi, să nu aibă 
antrax? 

Își dă ochii peste cap și ocolește mașina spre locul șoferului, din 
interiorul căreia urlă „Remedy”, al trupei Seether. Sub încruntarea 
lui sesizez o umbră de zâmbet. 


319 


Penelope Douglas 


— Ne vedem diseară, îmi zice. 

Apoi își întoarce capul spre grupul de băieți care arde gazul pe 
trotuar. 

— Hei, tu! strigă el, arătând spre nesimțitul care mă necăjise. 
Mai sunt doi ca mine în orașul ăsta. Nu cumva să uiţi! 

Tipul se crispează instantaneu și privește în altă parte, încer- 
când să dea impresia că nu cu el a vorbit Jared. Râd în sinea mea 
și îmi îndes pachetul în rucsac. 

Uneori, detest să văd cum roiesc frații mei în jurul meu. Dar 
alteori îmi place la nebunie. 


După ce ajung acasă și-mi las bicicleta în garaj, mă duc direct 
la bucătărie. 

Tata probabil încă e prin oraș, iar mama e pe drumuri zi și 
noapte în ultima vreme. De când Madoc candidează pentru 
funcţia de primar, ea s-a oferit să-i fie coordonator de evenimente 
și are permanent întâlniri cu proprietari de săli, firme de catering, 
muzicieni... 

Asta e perioada mea preferată a zilei. Nu e nimeni acasă, nu mă 
presează nimic și, pentru puțin timp, sunt relaxată. 

Lăsându-mi rucsacul pe blatul din bucătărie, scot din frigider 
o sticlă de Fresca și urc în fugă în camera mea. Vreau să ajung în 
piscină înainte să apară cineva care să mă deturneze. 

Îmi trag pe mine costumul de baie alb, din două piese, înșfac 
un prosop din baie, îmi iau rucsacul de pe blatul din bucătărie și 
sticla cu suc, apoi ies cu toate astea pe ușa care dă spre curtea inte- 
rioară din spate. 

Vuietul cascadei revărsându-se peste pietre și scurgându-se în 
bazin mă relaxează imediat, făcându-mi buzele să mi se arcuiască 
într-un zâmbet. Când părinții mei s-au mutat înapoi din Chicago 
în Shelburne Falls și s-au hotărât să construiască o piscină, 

cascada a fost unul dintre lucrurile aflate pe lista mea de dorințe. 
Îmi aducea aminte de excursia la Yosemite, împreună cu familia 
mea, de pe când aveam unsprezece ani. Aproape toată lumea pre- 
ferase să rămână în tabără, să înoate sau să pescuiască, însă eu, cu 
Jax și Lucas, am pornit în drumeție pe Traseul Ceţurilor, trecând 
pe lângă două cascade. 

Parcă simt și-acum boarea șocant de rece pe brațele și picioa- 
rele mele în timp ce urcam treptele. Încă aud tunetul apei și-i simt 
forța cu care năvălea pe lângă noi. lar mirosul... 

Cetină, apă și pământ. Ca răsăritul soarelui într-o peșteră. 

Știind cât de încântată am fost de această expediţie, tata a con- 
struit cascada, chiar dacă pomenisem despre asta doar o dată. Se 
străduiește foarte mult să mă facă fericită. Și chiar dacă încă păs- 
trăm un apartament în Chicago, fiindcă părinții mei sunt nevoiți 
să se ducă acolo destul de frecvent și le e mai ușor așa decât să se 
care cu valiza prin camerele de hotel, eu rareori am mai trecut pe 
acolo de când ne-am mutat, înainte să intru la liceu. Nu sunt ama- 
toare de orașe mari. 

Luând încă o gură din băutura carbogazoasă, îmi așez lucrurile 
pe una dintre măsuţele din patio, simțindu-mi umerii încălziți de 
soarele după-amiezii târzii. Scotocesc prin rucsac după iPad, dar 
mă opresc, nimerind peste pachetul pe care mi l-a dat Jared. 

Aproape că uitasem de el. Scoțându-l, îi examinez din nou par- 
tea din față, remarcând că-mi fusese adresat mie, dar trimis acasă 
la Jared și Tate. Ce ciudat. Eu nu m-am folosit niciodată de adresa 
lor. Și nu există nicio adresă a expeditorului; cu toate astea, pe 
ștampila poștei scrie Toronto. O privesc, mirată. Nu cunosc pe ni- 
meni din Canada. 

Imediat după ce sfâșii ambalajul și arunc o privire înăuntru, mă 
grăbesc să vâr mâna și să scot cartea din interiorul pachetului. 

O carte veche. 

E legată, cu o supracopertă uzată, cu colțurile tocite și îndoite. 
Cercetând din nou pachetul, constat că nu mai e nimic înăuntru. 
Nu tu bilet, nu tu carte de vizită. Nimic. 

Las jos ambalajul, nedumerită, întrebându-se cine ar putea 
să-mi trimită mie o carte veche. 

Vrând să descopăr indicii, o răsfoiesc, iar mirosul de hârtie 
veche îmi invadează nările. Cartea e într-o stare acceptabilă, însă 
marginile paginilor sunt puțin roase, iar cotorul e desprins. 

Închizând cartea, citesc ce scrie pe copertă. Aproape niciodată. 
Fără numele autorului. Ce ciudat. 

Întorc cartea și citesc rezumatul. 

Și mă opresc imediat, dându-mi ochii peste cap. Arunc cartea 
pe masă. 

Dragoste. Chiar dacă sunt curioasă să știu cine mi-a trimis o 
carte pe neașteptate, n-am chef să-mi pierd timpul. 

În schimb, mă duc până la marginea bazinului și intru în apă, 
coborând încet până la pulpe, până la coapse, până la mijloc. Apoi 
îmi iau avânt, plonjez, cufundându-mă complet și simțind mângâ- 
ierea răcoroasă a apei pe trup și pe cap. Jâșnesc la suprafață, îmi 
dau părul pe spate și mă întorc la marginea piscinei, unde întind 
mâna din nou spre pachet. 

Toronto. 

Pasha e în Toronto, bănuiesc. Dar nu sunt în relații apropiate 
cu ea și nu mi se pare că romanele siropoase pentru fete ar fi genul 
ei. lar pe altcineva de pe-acolo nu cunosc, așa că... 

De fapt, singura altă persoană cunoscută care locuiește dincolo 
de granițele statului e Lucas. Mă îndoiesc foarte serios, totuși, că 
el ar putea să-mi trimită un roman de dragoste. Mai ales că n-am 
mai ținut legătura. 

Aruncând pachetul, întind mâna după iPad, bătând cu degetul 
în bara de căutare și urmărind cursorul cum începe să pâlpâie. 
Mâinile îmi tremură o clipă și ezit, dar apoi tastez mai departe. 

Lucas Evan Morrow. 

Cercul albastru începe să se învârtească, inima îmi tresaltă și în 
stomac simt cum începe să se formeze un gol. Nu vreau să văd 
rezultatele căutării, dar cealaltă parte din mine își dorește ca ele să 
apară cât mai repede, ca să termin odată cu asta. 

Încă am timp. Pot să sting iPad-ul chiar acum, fiindcă singurul 
lucru mai bun decât să știi e să te întrebi, nu-i așa? Sunt o fată 
curioasă din fire, dar dacă n-o să-mi placă deloc ce-o să găsesc? 
Am stat atât timp fără să-l caut pe Google. Îmi e mai bine așa. 
Dacă s-o fi însurat? Sau o avea vreo relație cu cineva? Nu cumva 
s-o fi transformat într-un gherțoi, cu o chelie tipic masculină și 
burdihan de bere? Acum are aproape treizeci de ani, așa că, ce rost 
ar avea să mă obsedeze... 

Deodată, însă... simt o fluturare în stomac, în timp ce imaginile 
încep să se încarce, una după alta, pe ecran. 

O, Doamne. 

Îmi umezesc buzele și toate întrebările mi se risipesc; dintr-o- 
dată, mă simt pierdută. 

lată-l. 

Imagini peste imagini. El, la întâlniri, inaugurări festive, petre- 
ceri... unele au un caracter oficial — Lucas, strângându-și mâinile 
cu alți oameni de afaceri sau cu șeici străini — dar în altele pare să 
nu știe că e fotografiat. Cu capul în jos și înfățișarea aia de concen- 
trare îndârjită a frunții, pe care mi-o amintesc atât de bine. 

E superb. Dintr-odată, un suspin îmi urcă în gât, dar reușesc să 
mi-l stăpânesc la timp. 

Mi-a lipsit. Nu mi-am dat seama până acum cât de mult, dar 
în clipa asta înțeleg de ce m-am abținut să-l caut. E prea dureros. 

Am crescut lângă el, am vorbit cu el și l-am văzut cu regulari- 
tate, dar de atâta amar de vreme el nici n-a scris, nici n-a sunat, 
nici n-a venit acasă. Ne-a uitat pe toți, exact așa cum i-am prezis 
c-o să facă. 

Nu. Nu vreau să văd viața asta a lui, din care eu nu fac parte. 


323 


Penelope Douglas 


Numai că, în clipa în care-i privesc ochii, albaștri ca Pacificul la 
zece minute după apus, îmi dau seama că mai simt și altceva. Când 
inima îmi bubuie în piept, lacrimile pe care mi le stăpânesc îmi 
ustură ochii și toți mușchii din piept mi se încordează la vederea 
lui, îmi dau seama, privindu-i chipul superb, că mi-e dor de el. 

Și-a schimbat stilul de a se îmbrăca. Aproape totdeauna, în 
fiecare fotografie, apare în costum, mai înalt și mai matur, cu nodul 
cravatei strâns și maxilarul contractat, de parcă ar fi în permanență 
pregătit pentru o confruntare. 

Unde e băiatul cu mâinile unsuroase, fiindcă îi ajuta pe frații 
mei în garaj, care mă învăța pe mine cum să mă joc în țărână? 

— Salut. 

Ridic capul, auzind vocea din spatele meu. ÎI văd pe Hawke 
venind dinspre bucătărie, așa că pun iPad-ul cu fața în jos, ascun- 
zând ecranul. 

Azvârle un prosop pe un șezlong și se apropie de bazin, în timp 
ce-și scoate tricoul peste cap. 

— Întoarce-te, spune el. 

Dau ochii peste cap, dar mă conformez, știind de ce. În spatele 
meu, aud foșnetul veșmintelor, când își scoate pantalonii scurți și 
rămâne gol, apoi își trage pe el șortul pentru baie, fără îndoială. 
Hawke mi-e nepot, dar între noi nu e o rudenie de sânge. Un fapt 
de care el se folosește ca să pună în discuție genealogia familiei 
noastre. Noi doi nu ne-am cupla niciodată, însă lui îi place să-mi 
amintească mereu că am putea, dacă am vrea. Ştiţi cum... „de 
antrenament”. 

De îndată ce aud plescăitul, mă întorc și-i zăresc silueta întu- 
necată lunecând spre mine pe sub apă. Țâșnește la suprafață, 
dându-și pe spate părul, mai lung în creștet și ras în părți, iar ine- 
lele din buză și din sprânceană îi sclipesc în lumina soarelui. 

— Bună, îi zic. N-ai fost azi la școală. 

— Am avut niște chestii de rezolvat. 

Se apucă să facă pluta pe spate și-mi dau seama că n-o să mai 
scot nicio altă informație de la el. Hawke chiulește rareori de la 
școală, numai că, în ultima vreme, o face mai frecvent. 

Și totuși, chiar dacă sunt curioasă, nu sunt prea îngrijorată. Își 
păstrează notele bune și pare să nu caute belelele. Hawke știe să-și 
poarte de grijă. Sper doar să nu-l prindă maică-sa. Ea insistă în 
privința școlii. Foarte mult. 

Pe măsură ce creșteam, nu ni se spunea „dacă o să mergeţi la 
facultate”, ci „când o să ajungeţi la facultate”. 

— Ai program de off-road în seara asta? 

Se ridică la loc pe verticală și scutură din cap în timp ce se 
apropie de mine. 

— Nu, dar dacă vrei să vii cu mine, te las să conduci, glumește el. 

— Nu știu să conduc. 

Se apropie și mai mult, cu o expresie jucăușă în ochi. 

— E timpul să înveți, zice, proptindu-și palmele de marginea 
bazinului, de-o parte și de cealaltă a mea. Gata cu prosteala. Dacă 
nu exersezi cu mine, atunci cu cine să exersezi? 

Aproape că-mi vine să râd. 

— Adică, să exersez pe tine? 

— Cum vrei, răspunde, ridicând din umeri și deodată înșfacă 
iPad-ul din spatele meu, întorcându-l cu fața în sus. La ce te uitai? 
se interesează. 

— La nimic, mă răstesc, alarmată brusc, repezindu-mă să-l 
recuperez. 

Sprâncenele îi țâșnesc în sus atunci când vede ceea ce, fără 
îndoială, rămăsese pe ecran. Mă fixează cu privirea și o picătură de 
apă i se scurge din păr pe obraz. 

— Încă? mă întreabă. 

Umerii mi se încordează, ridicându-mi pavăza, și-i smulg 
iPad-ul din mână, stingându-l. 

— Ei n-ar permite niciodată așa ceva, declară. 

Cuvintele lui mă închid ca o cușcă și nu mai am nevoie de 
lămuriri. Știu la ce se referă. 

Admirația mea de la opt ani pentru Lucas se transformase în 
dragoste când ajunsesem la paisprezece. Și acum, când am șapte- 
sprezece, e încă prezentă această mică, dar statornică văpaie din 
adâncul inimii. În ciuda distanței, a pierderii legăturii, a faptului că 
el are douăzeci și nouă de ani și e un bărbat în toată legea... 

O, Doamne. Hawke are dreptate. 

Madoc poate că s-ar împăca, până la urmă, cu ideea asta, pro- 
babil și Tate și Juliet. În schimb, Jared, Jax și tatăl meu? 

Ei nu văd decât în alb și negru. 

Îmi înghit anevoie nodul din gât și las deoparte iPad-ul, întor- 
cându-mă spre Hawke. 

— ŞI...» îl întreb, încercând să schimb subiectul, „chestiile” pe 
care le faci... sunt cumva ilegale? 

— Mă insulți, răspunde, privindu-mă printre gene. 

— Și totuși... sunt ilegale? 

Mă stropește cu niște apă din bazin. 

— Las-o baltă. Nu-ţi spun nimic. 

— De ce? 

— Fiindcă e de-ajuns să se uite tata o dată la tine și dai tot pe 
goarnă. 

Izbucnesc în râs și-l stropesc, la rândul meu. Probabil că are 
dreptate. 

— Ce citești? se interesează, întinzând mâna pe lângă mine. 

Il văd că ia cartea cartonată de pe masă. 

— Ai grijă! îl avertizez, tresărind. Eşti ud pe mâini. 

— „Ce-ar fi dacă ţi-ai întâlni prea târziu sufletul pereche>”, 
începe el să citească de pe ultima copertă. „L-ai lăsa să plece sau 
i-ai răni pe cei pe care-i iubești și ai risca totul ca să fiți împreună?” 

Se întrerupe, încruntându-se și privindu-mă cu viclenie în 
ochi. 

— Lucas are doar vreo treizeci de ani. Nu e prea târziu. 

— Tacă-ţi fleanca, îl reped, încercând să-i smulg cartea, numai 
că el o ridică, dându-mi peste mâini și continuând să citească. 

— „Într-o seară friguroasă de iarnă, Jase zărește o tânără într-o 
parcare pustie și nu știe ce să facă mai întâi: să-i afle numele, sau 
s-o ducă în patul lui”. 

Izbucnește în hohote, zguduindu-se de râs și întorcându-și 
privirea spre mine. 

— Ce naiba mai e și porcăria asta? 

— E doar... 

Reușesc să-i smulg cartea și s-o arunc la loc pe masă. 

— Nu mai fi nesimţit măcar pentru cinci secunde. Nu te pri- 
vește pe tine. 

— Femeile sunt, categoric, amatoare de pornografie. Știam eu. 

Rânjetul lui triumfător mă scoate din sărite. 

— Nu e pornografic, ripostez. Sau, în orice caz, nu cred că e. 
Mi-a trimis-o cineva prin poștă. 

— Și nu știi cine? l 

— Nu, răspund, scuturând din cap și rezemându-mi spinarea 
de marginea bazinului. Și nu era niciun bilet înăuntru. 

— Misterios, bombăne el, după care-și ridică iar privirea spre 
mine, jucându-și sprâncenele. Ai de gând s-o citești? Să afli dacă 
el o duce în patul lui? 

Uite de-asta e persoana pe care o prefer cel mai puțin din toată 
familia. Tot timpul încearcă să mă seducă. 

Dar, în același timp, îmi e și persoana cea mai apropiată. Hawke 
este totdeauna generozitatea întruchipată, iar asta e ceea ce admir 
la el. 

— Tu știi ce se întâmplă când ajungi în patul unui bărbat, nu? 
mă întreabă. 

— Ceva mai mult decât ce se-ntâmplă când ajunge o fată în 
patul tău, din câte aud. 

Chicotește. 

— Nu mă pune la încercare, Quinn. Nu uita că, de fapt, nu 
suntem rude. 

Îl măsor din nou cu privirea, remarcându-i zâmbetul infatuat și 
mâinile care se tot foiesc pe sub apă. 

— A, și ce-o să faci? ripostez. O să te zgudui deasupra mea 
vreo cincisprezece secunde, după care o să adormi? 

Se aruncă asupra mea, făcându-mă să țip când mă încolăcește 
cu brațele și mă ridică de pe picioare. 

— Nu! strig, dar stomacul îmi tresaltă și, fără voia mea, încep 
să râd. 

Mă aruncă prin aer vreun metru, după care mă pomenesc în 
cădere liberă. 

Continui să râd și sub apă. 

Da, fără doar și poate, e persoana pe care o prefer cel mai puțin 
din toată familia. 


CAPITOLUL 2 


Fiindcă-mi mai rămăseseră câteva ore până la cursa lui Dylan, 
după ce-am făcut duș și m-am îmbrăcat, m-am gândit să-mi mai 
omor timpul încercând noua rețetă de tartă cu căpșuni, pe care am 
găsit-o ieri pe internet. Ai mei urmau să ajungă târziu acasă și, 
probabil, aveau să fie înfometați. 

— Băi frate, aud când deschid ușa, te-ai apucat să citești ches- 
tia asta? 

Ridic capul și-o văd pe Dylan, întinsă pe patul meu, cu cartea 
pe care-am primit-o azi prin poștă. 

— Nu, îi răspund, râzând în sinea mea. Poveștile de dragoste 
nu sunt genul meu. 

— Nu sunt genul tău? Cui nu-i plac poveștile de dragoste? 

Îmi arunc prosopul și-mi cobor privirea spre ea. E foarte dife- 
rită de mine. Sarcastică, pusă pe glume, dispusă pentru orice... 

— Dacă vrei s-o citeşti, n-ai decât. 

Se lasă tăcerea cât timp stau în fața oglinzii să-mi scotocesc 
prin borseta pentru machiaj, alegându-mi ce-mi trebuie. 

— „Fericirea e o direcție, nu un loc anume”. 

Ce? 

Mă răsucesc pe călcâie. 

— Ce-ai spus? 

Îşi ridică privirea spre mine. 

— Ai zis că pot s-o citesc. 

Da, dar nu cu voce tare. Numai că replica asta... replica asta 
mi-e cunoscută. 

— E un citat din carte? o întreb, ducându-mă spre ea ca să văd. 

Într-adevăr, e chiar prima propoziție. Ciudat. Același citat care 
e înscris pe busola de aur pe care mi-a dăruit-o mama când am 
împlinit doisprezece ani. 

O busolă pe care i-am dat-o lui Lucas, ultima oară când l-am 
văzut, la schimb cu șapca lui. M-am gândit că, așa, mă asigur c-o 
să se întoarcă și să mi-o dea înapoi. Nu s-a întors. 

Și nu cred să fie doar o coincidență faptul că a ajuns la mine o 
carte misterioasă, de la un expeditor misterios, care cuprinde un 
citat atât de cunoscut mie. 

— Vrei să-ți mai citesc? se oferă Dylan. 

Nu, nu prea. Dar acum nu-mi pot stăpâni o ușoară curiozitate. 

Ridic din umeri și mă îndrept din nou spre măsuța pentru toaletă. 

— Sigur, doar un pic, îi răspund. 


JASE... 


Fericirea e o directie, nu un loc anume. Sau, cel puțin, așa se zice. 

Urăsc, naibii, zicala asta. De parcă n-aş putea să fiu mai fericit 
în altă parte decât aici și acum. 

Mi-am trecut degetele prin părul meu scurt și blond, reparând 
răvășeala produsă de vânt, după care am ocolit o pereche așezată la 
o masă înaltă, rotundă, în drum spre separeul tatălui meu, din fun- 
dul sălii. Era întunecos, izolat și liniștit, dar îi oferea un loc de 
observaţie perfect. lar tatălui meu îi plăcea să vadă totul. 

— Singurul lucru pe care pot să mă bazez în privința ta — și a 
zâmbit de parcă ar fi înghițit ceva neplăcut — este că nu pot să mă 
bazez pe tine. 

— În ceea ce te privește? i-am replicat alene, în timp ce-mi 
descheiam geaca și mă strecuram în separeul de formă semicircu- 
lară, fără să-l privesc. Sigur că nu, am adăugat. 

Mi-am aruncat cheile pe masă și i-am făcut semn chelneriței, 
când i-am întâlnit privirea. Știa ce beau. Eram aici în fiecare seară 
de vineri, la șase fix, pentru sinteza săptămânală cu tatăl meu. 

— Ai dreptate, Jase, m-a aprobat el. Se pare că am așteptări 
prea mari de la tine. 

Vocea lui seacă mustea de dezamăgire, dar mă durea undeva. 
La vârsta de douăzeci și șase de ani, eram deja suficient de dezilu- 
zionat, încât îmi părea rău pentru propriul meu copilaș. În ce mai 
familie îl adusesem pe lume! 

— Am fost la tribunal, în Chicago, i-am explicat. Ce-ai fi vrut 
să le spun? Că vrei să primești rapoarte săptămânale despre volu- 
mul meu de spermă, ca să poți avea o căruță de nepoți, în speranța 
că unul dintre ei va ajunge, într-o zi, la Casa Albă? 

Sarcasmul era unul dintre lucrurile de care nu mă dezbărasem. 

— Nu te mai văicări, m-a apostrofat tatăl meu, învârtindu-și 
cuburile de gheață din paharul cu Jameson. Să le fi spus că ai o 
întâlnire importantă. 

— Detest să mint. Ştii asta. 

Mi-am vârât mâna în buzunarul de la piept și am scos o taba- 
cheră din argint, am luat o ţigară și am aprins-o. Aruncându-mi 
bricheta pe masă, mi-am fixat privirea drept în față, știind că tata 
mă studiază printre rotocoalele de fum. 

Îşi cântărea cuvintele, încercând să-și dea seama dacă merită 
efortul de a mă muștrului. 

Am suflat fumul afară, înghițindu-mi zâmbetul care dădea 
să-mi arcuiască buzele. Ziua în care am absolvit facultatea de drept, 
primăvara trecută, a fost și ziua începând cu care nu i-am mai 
permis să mă manipuleze. Îmi obținusem licenţa, așa că eram în 
avantaj. El avea mai mare nevoie de mine decât aveam eu de el, așa 
că, de îndată ce mi-am asigurat viitorul, am pus piciorul în prag. 

Mă terorizase, obligându-mă să aleg dreptul, domeniu pentru 
care, chiar dacă mi se părea prea puțin distractiv, eram chiar price- 
put, iar căsnicia mea forțată cu Maddie ajunsese deja să atârne de 
un fir de păr. Ea era la fel de nefericită ca mine, fiul nostru fiind 
liantul dintre noi. 

Oricât de mult aș fi iubit-o, era doar o chestiune de timp. 

Chelnerița mi-a adus băutura — GlenDronach, simplu — și a 
dispărut. 

— Ce face copilul? s-a interesat tata. 

— Cum nu se poate mai bine, am răspuns. A ieșit din uter 
zâmbind și nu cred c-a încetat să zâmbească de-atunci. 

— E viguros, a apreciat tatăl meu, clătinând aprobator din cap 
și măsurându-mă cu privirea. Are nevoie de frați. 

— Are nevoie de un tată, am ripostat, suflând fumul și detes- 
tând gustul din gură. 

— Ştii că nu suport fumatul. 

— Știu, am replicat. Mai vrei să mă întrebi și altceva în seara 
asta? În afară de ce mai face fiul meu? 

A oftat, iritat probabil de faptul că nu-i intram în joc. 

— Şi Madeline? a întrebat, aplecându-se în față, cu costumul 
lui bleumarin închis contrastând violent cu roșul separeului. Ea ce 
face? 

— Bine, am răspuns, scuturând ţigara în scrumieră. Probabil e 
ocupată cu redecorarea. Deja a îmbrăcat copilul în hăinuțe cu „eu 
și mama la înot” și în Gymboree. 

— E o femeie de ispravă, a apreciat el, lăsându-se pe spate și 
privindu-mă cu înțeles. 

Am strâns pumnul, rupând din greșeală ţigara în două. 

— N-am nevoie să mi-o spui tu. Îmi cunosc nevasta mai bine 
decât tine. 

Maddie îmi era cea mai bună prietenă. 

Sau, mai bine zis, îmi fusese. 

Crescuserăm în aceleași cercuri, fuseserăm aruncați împreună 
în aceleași activități sociale în adolescenţă, ba chiar și „încurajați” 
să urmăm cursurile aceleiași universități. Spre bucuria părinților 
noștri, ne potriveam și țineam permanent legătura când nu eram 
împreună. Fa fusese la o școală cu internat din sud, în timp ce eu 
urmasem școala militară, dar ne scriam și vorbeam la telefon. Ea 
mă cunoştea, iar eu țineam la ea. 

Ghinionul nostru fusese că știam de planul părinților. Căsăto- 
riile aranjate ar trebui să fie de domeniul trecutului, însă ele sunt 
încă prezente, bine mersi, iar asta a distrus relația apropiată pe care 
am avut-o odinioară cu Maddie. 

Stresul de a fi forțat să fac dragoste cu o persoană pe care n-o 
vedeam în ipostaza asta mă omora. Ea încă se străduia, însă eu mă 
închisesem în mine. 

Și mă durea nespus faptul c-o făceam să sufere. 

Am simțit privirea mustrătoare a tatălui meu, așa că mi-am 
îndesat grăbit la loc țigările și bricheta în buzunarul gecii, pregă- 
tindu-mă să plec. N-aveam chef de jocul lui. 

— Fiule, a început el, eu țin la tine... 

Am izbucnit într-un râs amar, tăindu-i vorba. 

— Nici să nu te gândești. Spre deosebire de mine, minți foarte 
prost. 

— Şi chiar vreau să fii fericit, a continuat, neluându-mi în 
seamă insulta. Știu că tu și Maddie aveți probleme, a adăugat, cobo- 
rând tonul. Sunteţi, practic, despărțiți, dacă tu dormi în jumătate 
din zilele săptămânii pe canapeaua din biroul tău, sau în dormi- 
toare separate din casa voastră. 

De unde-o știa și pe-asta? Fir-ar să fie! 

— Există modalități prin care un bărbat însurat poate să 
găsească satisfacție și în afara casei lui. 

Am clătinat din cap, înainte de a da pe gât restul băuturii din 
pahar. 

— Chiar ești o podoabă, știai? 

Pentru tatăl meu, fericirea însemna putere. Și să iei tot ce-ţi 
dorești însemna să fii puternic. El nu cunoștea limite, n-avea sim- 
țul binelui și al răului. 

Spre deosebire de mine. 

Poate că nu eram îndrăgostit de soția mea, dar chiar o iubeam. 
Poate că nu-mi doream să-i ridic fusta și să i-o trag ca și cum n-aş 
putea trăi fără ea, dar chiar țineam la ea. Nu mai avuseserăm relații 
sexuale de luni de zile și, deși știam că totul avea să se termine 
între noi, îmi doream s-o protejez și s-o respect. 

Am lăsat aerul să-mi iasă din plămâni și m-am strecurat afară 
din separeu, ridicându-mă și înșfăcându-mi telefonul și cheile. 

— Căsnicia asta nu se poate să eșueze! 

Tatăl meu s-a aplecat, enunțându-și ordinul. 

— Vă îndepărtați din ce în ce mai mult, de la o zi la alta, și 
trebuie să vă adunați. Ai să te miri aflând cât de ușor poate o altă 
femeie să... 

— O altă femeie, am mârâit printre dinți, întrerupându-l, n-o 
să dreagă ceea ce lipsește. 

— Știu eu ce lipsește, a ripostat, măsurându-mă din cap până-n 
picioare. Tu n-ai apetit pentru nimic. Fiecare zi e la fel. Deja te 
simți de parcă ai avea șaizeci de ani, nu-i așa? 

Am încremenit, holbându-mă la el. 

— Viaţa e atât de anostă — vorbea tărăgănat, ca și cum mi-ar 
fi cunoscut și cel mai tainic gând — încât până și mâncarea pare 
plictisitoare, nu-i așa? 

Articulațiile pumnilor mi-au trosnit, iar încăperea dădea impre- 
sia că se micșorează. 

S-a lăsat pe spate, studiindu-mă, cu mutra aia afurisită a lui, 
satisfăcută de sine. 

— Avem rezervat permanent un apartament la Waldorf, Jase. 
Tu n-o să obţii divorțul, așa că îți propun să te foloseşti de el ori- 
când și oricât de des ai nevoie. 

Clătinând din cap, am făcut stânga-mprejur și am ieșit din bar 
fără să mă opresc nici măcar ca să-mi iau haina. 

Doamne, Dumnezeule. Ce nemernic afurisit. 

Frigul serii de martie mi-a intrat în oase, dar însemna o bine- 
venită ușurare pentru dispoziția mea incandescentă. 

Am înaintat vijelios pe trotuar, fixând cu privirea betonul, parcă 
nefiind capabil să mă stăpânesc. Nu puteam să fiu fericit și să-mi 
păstrez familia întreagă. De ce nu reușeam să găsesc un echilibru? 
Nu Maddie era problema. Eu eram. De ce n-o voiam? 

Ea știa că n-o iubeam pasional când ne-am căsătorit, același 
lucru fiind valabil și pentru ea, dar crezuserăm că sentimentele 
noastre aveau să se transforme în ceva mai mult. 

O vedeam dimineața, stând în fața frigiderului, îmbrăcată în 
tricourile mele albe, cu picioarele ei lungi și frumoase egalându-i 
ca perfecțiune chipul îngeresc. Oricare bărbat ar fi dorit-o. Și 
atunci, eu de ce n-o doream? De ce nu puteam să-mi strecor mâi- 
nile pe sub veșmintele ei și să-i șoptesc la ureche cât e de fru- 
moasă? Sau cât de mult simțeam nevoia să fiu înăuntrul ei, chiar 
în clipa aia? De ce nu eram capabil să-i ofer soțul pe care-l merita? 

Tocmai dădeam colţul, îndreptându-mă spre parcarea din 
spate, pierdut în gândurile mele, când am auzit șoapte repezite. 
Mi-am ridicat privirea și m-am oprit imediat. 

Mi-am îngustat ochii la vederea celor doi băieți care se învârteau 
în jurul mașinii mele, făcându-și de lucru la clanța BMW-ului. 

Ce mama...? 

— Hei! am izbucnit, năpustindu-mă înainte, în timp ce amân- 
doi își ridicau brusc capetele. Plecați de lângă mașina mea! 

— Şterge-o! a strigat unul dintre ei, ocolind în goană mașina și 
rupând-o la fugă. Hai odată, Kat! 

Am alergat într-acolo, văzând că unul dintre băieți se apleca 
să-și adune sculele de pe jos. 

— Thomas! a strigat el după celălalt băiat, care fugise deja ca 
lașul și-și scăpase pielea. 

Pentru ăsta însă era prea târziu. 

Puștanii ăștia afurisiți scăpaseră de sub control și speram ca 
ăsta să aibă vârsta suficientă ca să simtă gustul unei nopți de 
arest. 

— Ía vino încoace, javră mică, am zis, aplecându-mă, apucân- 
du-l pe puștan de hanoracul lui negru și smucindu-l în sus. 

Deodată însă, mi-a căzut fața. 

Nu era un băiat. 

Nu era nicidecum un băiat. 

Era o tânără. 

Răsufla cu greutate, iar în ochii ei ciocolatii, în timp ce-o ți- 
neam de guler, dogoreau atât teama, cât și dorința de luptă. Am 
privit fix în cea mai caldă nuanță de căprui din câte am văzut 
vreodată, și luciul unei ușoare transpirații i-a acoperit obrajii 
îmbujorați. 

Am simțit că mi se usucă gura. 

Părul ei lung, șaten, era îndesat pe sub hanorac, dar vântul slab 
îi sufla câteva șuvițe peste față. Am strâns-o și mai tare. 

— Dă-mi drumul, dobitocule! a strigat, zbătându-se și strădu- 
indu-se să se desprindă. 

Am mijit ochii, cu un fior de amuzament în piept. 

S-a răsucit, aruncându-și spre mine pumnișorii prăpădiți, și 
aproape că mi-a venit să râd. 

Am smucit-o în sus. 

— Câţi ani ai? Nu te-au învățat părinții să nu pui mâna pe 
lucrurile altora? 

— Uite ce e, îmi pare rău, da? a țipat, și ochii i s-au umplut de 
lacrimi, cu toată duritatea de care voia să pară capabilă. Promit că 
n-o să mai facem. Dar aveam nevoie de bani, atât. 

— Asta să le-o spui polițiștilor, m-am răstit, chiar dacă n-aveam 
nici cea mai mică intenție de a chema poliția. 

Privirea ei îngrijorată a săgetat în toate direcțiile și-mi dădeam 
seama că se stăpânea cu greu să nu plângă. 

— Câţi ani ai? am întrebat-o iar, pe un ton poruncitor. 

Oare avea părinți care să răspundă pentru ea? 

M-a fulgerat cu o privire furioasă, dar și-a ținut gura închisă. 
M-am apropiat la câțiva centimetri de fața ei. 

— Câţi ani ai? am răcnit. 

Însă, în clipa imediat următoare, și-a avântat pumnul, repezin- 
du-l în obrazul meu, iar eu m-am dat înapoi, slăbind strânsoarea. 

Mama mă-sii! 

Mi-am dus mâinile la față, străduindu-mă să-mi deschid iar 
ochiul care mă ustura, dar tot ce am reușit să deslușesc au fost 
picioarele și fundul îndepărtându-se în goană, prin noapte. 

Am făcut ochii mici, frecându-mi obrazul îndurerat, și am 
înghițit sânge din locul în care-mi tăiasem obrazul cu dinții pe 
dinăuntru, când mă lovise. 

Mi-am recăpătat stăpânirea și m-am dus spre mașină. Deodată 
însă, am zărit un obiect pe jos. M-am aplecat să-l iau. 

Era un portofel. 

Sigur era al ei. Imitaţie de piele roșie, cu un compartiment 
pentru monede. Deschizându-l, i-am căutat imediat permisul de 
conducere și l-am cercetat. 

— Kat, am rostit cu încetineală, revăzându-i în minte zâmbe- 
tul strălucitor și ochii întunecați. 

După care i-am căutat data nașterii, din moment ce refuzase 
să-mi spună vârsta. 

Nouăsprezece ani. 

Un zâmbet mi-a arcuit colțurile buzelor. 

— Suficient ca să știe ce face, am zis, pentru mine. 

La adresă scria „Strada Truman nr. 14”. Am răsucit permisul 
între degete, gândindu-mă ce să fac. 

Puteam cere să fie arestați. Sau puteam să mă scutesc de oste- 
neală, fiindcă nu erau decât niște derbedei obișnuiți, de stradă, și 
să arunc permisul în primul tomberon. Aveam alte lucruri mai 
bune de făcut. În definitiv, cui îi păsa? 

Dar brusc imaginea ochilor ei mi-a fulgerat prin minte și, 
dintr-odată, am știut ce voiam să fac. Îmi stârnise interesul. Prin 
frica ei și prin respirația întretăiată. Prin tremurul vulnerabil al 
buzei de sus. Prin furia ei și prin felul în care mă pocnise, atunci 
când își regăsise curajul necesar pentru luptă. 

Care să fi fost povestea ei? 

Strecurându-mi permisul în buzunar, m-am suit în mașina 
mea și am demarat în viteză din parcare. Strada Truman era în 
cealaltă parte a orașului și n-aveam habar dacă ea și micul ei 
tovarăș dispuneau măcar de vreun mijloc de transport sau se baza- 
seră pe gândul că aveau să mi-l ia pe-al meu. Oricum, bănuiam că 
nici măcar n-avea să fie de găsit acasă. Asta, în cazul în care acolo 
era într-adevăr casa ei. 

Am gonit mai departe pe stradă și am virat la stânga pe Prin- 
cipală, tăind prin centru și înaintând până când am lăsat în urmă 
toate magazinele și pietonii. N-aveam cum să văd totul la fel de 
clar pe timp de noapte, dar puteam să-mi dau seama că peluzele 
îngrijit tunse, de un verde-smarald, pe aici erau maronii și peticite, 
iar casele, mai mici și mai vechi, odată ce trecusem în alt cartier. 
Vopseaua odinioară albă a unei rulote căpăta nuanțe gălbui în 
lumina unei verande și nu mi-am putut stăpâni dezgustul la vede- 
rea gunoaielor care zăceau pe unele dintre peluze. 

După câteva minute, am ajuns în sfârșit pe strada Truman și 
am încetinit, zărind vizavi numărul paisprezece. Casa era întune- 
cată, fără vreun bec care să ilumineze exteriorul. 

Mi-am rotit privirea, închipuindu-mi fiul în vreuna dintre 
rulotele sau casele astea dărăpănate. Nici pomeneală, naibii. 

— Puteau să ne aresteze! am auzit strigătul unei femei. 

Am căutat direcția din care se auzea vocea și am văzut o fată, 
peste drum de numărul paisprezece, ieșind dintr-o rulotă cu un 
copil mic în brațe. Fugea după un bărbat care se îndepărta de ea. 

Ei erau. 

Fata și-a așezat mai bine copilul pe șold, ținându-l strâns pe 
bietul țânc, care n-avea geacă pe el. Dădeau impresia că-l luau din 
casa altcuiva. 

— Ce s-ar fi ales de copilul nostru? a strigat după individ, tatăl, 
am presupus. 

El a traversat strada, îndreptându-se spre numărul paisprezece, 
iar ea l-a urmat, ducând copilul în brațe. Apoi, individul a deschis 
ușa și a dispărut înăuntru, lăsând-o pe ea afară, singură. 

Ce nemernic. Ea nu era decât un copil. 

Iar copilul avea un copil. Nu puteam cere s-o aresteze. 

Scoţând telefonul, am format un număr și am dus aparatul la 
ureche, așteptând să răspundă, așa cum făcea totdeauna. 

— Salut. Sunt Jase, l-am anunțat când a răspuns. Am nevoie de 
toate informaţiile pe care poți să le găsești despre locatarii de pe 
strada Truman, numărul paisprezece. 

— Bine, a răspuns Brown, și mi-am dat seama că își nota adresa. 

Figura pe statul de plată al companiei, un detectiv de care firma 
tatălui meu se folosea frecvent. 

— Îşi dau de veste în decurs de patruzeci și opt de ore, a adău- 
gat el. 

— Douăsprezece. 

Și am închis. 


Aici, Dylan s-a oprit din cititul cu voce tare, dar i-am văzut 
ochii mișcându-se mai departe pe pagină, continuând lectura în 
tăcere. 

— Hei, protestez eu. Ascultasem. 

Mă apropii și mă arunc pe pat, trântindu-mă pe burtă lângă ea. 
Dylan întoarce capul spre mine, ridicând dintr-o sprânceană. 

— Fa a încercat să-i fure mașina, îi explic, iar acum el știe pre- 
cis unde locuiește. Nu se poate să te opreşti aici. 

Ne strângem mai aproape, citind amândouă în gând. 

JASE... 


La o săptămână după aceea, am intrat în atelierul de reparații 
auto Denton, o cocioabă nenorocită, construită probabil prin anii 
treizeci, cu vopseaua albă scorojită și o podea mucegăită din ciment 
în „lobby”. Pereţii aveau pete galbene, probabil de la fumul stătut 
de țigară, tejgheaua albastră era crăpată, iar cele două canapele din 
vinilin erau sfâșiate. Mi-am stăpânit disprețul, încrezător în faptul 
că atelierul era în activitate de mult timp. Probabil că avea o 
reputație bună. 

Altfel, în condiții normale, n-aș fi pus în ruptul capului picio- 
rul într-o latrină soioasă ca asta, ai cărei mecanici probabil că 
mi-ar scoate mașina la o plimbare după ce m-ar duce de nas să 
le-o las acolo peste noapte. Totuși aveam alte treburi aici. 

Am închis ușa după mine, lăsând în urmă soarele la asfințit și 
apropierea serii; mi-am scos batista și mi-am șters mâinile, absent, 
după care am îndesat-o la loc în buzunar. 

Doi bărbați trândăveau prin lobby, iar când mi-am îndreptat 
privirea spre biroul de recepție, am observat că nu era nimeni. 
Acolo trebuia să lucreze ea. Totuși nu știam precis de ce se ocupa. 
Poate de curățenie? 

— Domnule Hutcherson! a strigat o femeie, făcându-mă să 
întorc capul la stânga. 

O femeie tânără a venit agale în spatele biroului, apărând pe 
ușa care ducea spre zona atelierului și, imediat, mi-am simțit piep- 
tul inundat de căldură. Am urmărit-o din ochi cum capsa câteva 
hârtii, dăruindu-i un zâmbet tipului care se apropiase de biroul ei. 

Dumnezeule. 

Părul șaten-închis îi strălucea, legat într-o coadă răvășită, dar 
am sesizat nuanţe roșietice prin șuvițele care-i încadrau fața de 
formă ovală, ceea ce nu remarcasem săptămâna trecută. Ochii-i 

ciocolatii erau adânci și calzi, și m-am trezit că înghit în sec la 
vederea gurii ei cu buza de jos plină, cărnoasă. 

Am strâns din pumni pe lângă corp, străduindu-mă să respir 
normal, ca și cum nu mi-aș fi dorit să mă duc drept la ea și... 

Purta pantaloni scurți din jeans, nu foarte strâmți, dar îndea- 
juns de mici ca să etaleze o bună parte din coapse, în ei fiind vârât 
un tricou alb cu anchior în care părea să înoate. O fi fost al iubitu- 
lui ei? 

Am înaintat cu încetineală, ca și cum aș fi fost pe pilot auto- 
mat, așezându-mă la rând după celălalt tip, Hutcherson, presupun. 
Fata i-a zâmbit și i-a întins cheile, în timp ce el plătea factura. Am 
sesizat că avea o pată de unsoare pe gât, plus câteva urme de 
negreală pe tricou și altele pe mâini. Probabil că lucra și ea la 
mașini. 

În seara aia fusese întuneric și nu reușisem s-o văd prea bine, 
dar revăzând-o, mi-am dat seama... că nu fusese vorba doar despre 
adrenalina momentului sau despre sentimentul de frustrare care 
mă cuprinsese după cearta cu tatăl meu. 

Nu voiam s-o pedepsesc. Nici s-o ajut. Îmi dorisem s-o revăd, 
deși n-ar fi trebuit să vin aici. Numai că familia mea era plecată 
din oraș, iar eu îmi spusesem că era doar o curiozitate. Atât și 
nimic mai mult. 

Ai să te miri aflând cât de ușor poate o altă femeie să... Să ce, tată? 
Să mă ispitească astfel? Să mă poată distrage de la tot ce urăsc în 
viaţa mea și să mă facă să mă simt din nou viu? Pentru măcar 
câteva minute? 

Era o pilulă a naibii de amară de înghițit gândul că s-ar fi putut 
să aibă dreptate. Totul din viața mea începuse să fie trasat la mili- 
metru și, pentru prima dată după mult timp, liniile păreau mai 
șterse. Simțeam că pot să întind brațele fără să dau peste un zid 
limitator. 

Și, pentru prima oară în viață, am simțit că sunt o primejdie 
pentru cineva. lar asta îmi făcea plăcere. 

— Pot să vă ajut, domnule? s-a auzit o voce masculină din 
stânga mea. 

Am întors capul. Era un tânăr cu părul roșu și un halat albas- 
tru-închis de mecanic. Pe ecusonul lui scria „Josh”. 

— Da. Aș vrea să-mi duci mașina în atelier, am zis, vârând 
mâna în buzunar și scoțând cheile pe care i le-am întins. Aștept 
de-o grămadă de timp! 

Folosisem un ton tăios, știind că așa o să-l fâstâcesc și o să-l 
expediez de-acolo. Aveam treabă cu fata, nu cu el. 

— Ăză..,a început să se bâlbâie, făcând ochii mari, numai că 
nu mă interesa o conversație cu el. 

Am întors capul, dându-i de înțeles că am terminat discuția. 

— Sigur, nicio problemă, a răspuns, în cele din urmă. 

Mi-a luat cheile și s-a repezit afară, conștient probabil de fap- 
tul c-o să-i fie greu să-și dea seama care dintre mașini era a mea. 
Nu oricine are o mașină germană e dobitoc, dar orice dobitoc are 
o mașină germană. 

Hutcherson a plecat, așa că m-am apropiat de birou, fixând-o 
cu privirea pe fata care capsa alte acte și le îndesa într-o mapă din 
plastic, împreună cu o legătură de chei. 

— Bună, am zis, păstrând un ton scăzut și calm, chiar dacă 
inima îmi izbea pieptul ca un pickhammer. 

— Bună, a răspuns, fără să mă privească. Un minut, vă rog. 

După care s-a răsucit pe scaun, apăsând pe un buton și vorbind 
spre un interfon. 

— Poate cineva să scoată Honda aia afară? A venit s-o ia. 

Apoi a atârnat mapa din plastic într-un cuier de pe perete și s-a 
întors din nou, ridicând în sfârșit ochii spre mine. 

— Vă rog să mă scu... 

Şi a încremenit. A făcut ochii mari, iar eu mi-am stăpânit zâm- 
betul, simțind pulsul zvâcnindu-mi pe gât, așteptând să văd ce 
avea să facă. Mă recunoscuse. Materialul subțire al tricoului se 

ridica și cobora odată cu respirația ei anevoioasă, iar eu doar priveam 
cum frumosul ei ten capătă o încântătoare nuanță trandafirie. 

În cele din urmă, a clipit și şi-a recăpătat graiul. 

— Bună, a zis cu răsuflarea tăiată, lăsând ochii în jos și făcân- 
du-și de lucru pe birou. Ăăă, noi de fapt ne pregătim să închide, 
domnule. Îmi pare rău. Fiica unuia dintre băieţi are astă-seară o 
petrecere aniversară, iar ceilalți mecanici pleacă odată cu el. Putem 
să vă programăm pentru mâine, dacă vreți. 

Am studiat-o, întrebându-mă cât o avea de gând să joace rolul 
ăsta. Știam amândoi de ce venisem acolo. 

Stiam că ar trebui să accept calea de ieșire propusă de ea. Că 
era cazul să plec și să-mi aștept acasă soția și fiul. 

Dar nu asta m-am pomenit că fac. 

— Dar tu? am întrebat, împingându-mi bărbia spre ea. Eşti 
mecanic? 

— Nu, a zis, clătinând din cap. Îmi pare rău. 

I-am adresat un zâmbet cu subînțeles și mi-am îndreptat pri- 
virea spre mâinile ei cu unghiile înconjurate de o unsoare neagră. 

Mi-a urmărit privirea și a strâns degetele, ascunzându-le. 

— Poate la un Buick sau la o Toyota, a răspuns, dar nu v-aţi 
dori să-mi vâr nasul în motorul dumneavoastră de cincizeci de mii 
de dolari. Credeți-mă. 

Am zâmbit în sinea mea, fiindcă, în mod inconștient, tocmai se 
dăduse de gol. De unde ar fi putut să ştie care mașină e a mea? Ce, 
mă văzuse când venisem? 

Sau, mai degrabă, își amintise că încercase s-o fure cu două seri 
în urmă? 

— Am nevoie doar de un schimb de ulei. 

— Păi, cum v-am zis... închidem mai devreme. 

— Plătesc, am insistat. Dacă dublez tariful? 

— Vi-l face ea, s-a auzit atunci o voce din spatele ei. 

Am văzut un bărbat între două vârste, rostogolind un cauciuc. 

— Ce? a izbucnit ea, întorcând capul și uitându-se chiorâș la el. 
Trebuie să ajung acasă! 

— Fă-l, a ordonat el, continuându-și drumul spre atelier, fără 
să mai aștepte și alte proteste. 

Șeful ei, probabil. 

Fata a întors din nou capul spre mine, cu chipul ei drăgălaș 
întunecat acum de o încruntare. Și, în sfârșit, am zărit aceeași stare 
de spirit de alaltăseară, când mă lovise. Mi-am scos portofelul din 
buzunarul interior al sacoului și am pus trei bancnote de câte o 
sută de dolari pe tejghea, fără s-o slăbesc din ochi. 

— Ajunge atât? 

A fixat cu privirea banii — banii de care ştiam că are nevoie — 
cântărind, fără îndoială, riscurile implicate în ceea ce se întâmpla 
aici. Nu știa ce vreau — nu știam nici eu — dar era conștientă de 
faptul că nu anunțasem încă poliția, așa că avea o șansă de scăpare 
din povestea asta. Mai știa și că, dacă mă trimitea la plimbare, 
pierdea controlul asupra situaţiei. Sau orice control pe care l-ar 
mai fi avut acum. 

În sfârșit, a ridicat ochii spre mine şi am zărit o undă de şire- 
tenie traversându-i frumosul chip tineresc. 

S-a aplecat peste birou și m-a întrebat, aproape în șoaptă: 

— Cât de mult o vrei? 

Mâna mi s-a strâns pe portofel și curajul mi-a scăzut puțin la 
auzul tonului ei tachinator. 

Se juca oare cu mine? 

Și am privit uluit cum întinde mâna, culege dintr-o mișcare 
lină cele trei sutare de pe birou, apoi îmi mai ciupește un sutar din 
mână, ca să fie patru. Îndeasă bancnotele în buzunarul de la spate 
și pleacă spre atelier, lăsându-mă acolo. 

Nici n-am mai încercat să-mi ascund zâmbetul. Avea parte de 
toată atenția mea. 


Doar pentru un timp. Doar pentru seara asta. 
* 

Stăteam în pragul atelierului, pe jumătate înăuntru, pe jumă- 
tate afară, trăgând dintr-o țigară, în timp ce întunericul învăluia 
strada și pădurea din jur, urmărind-o cu coada ochiului. Îmi 
ridicase BMW-ul pe platforma hidraulică și-și îndesase vreo 
două scule în buzunarul de la spate, apoi se vârâse sub mașină, 
lăsându-și capul pe spate și deșurubând capacul de la baia de ulei 
de deasupra. 

La radio se auzea o melodie, iar mie îmi venea greu să-mi iau 
ochii de pe fată. Mai ales că se tot unduia, aproape insesizabil, în 
ritmul muzicii, probabil fără să-și dea seama. 

Mă impresionase, totuși. Mă cam așteptasem c-o să ceară aju- 
tor. În definitiv, acum eram singur cu ea. N-ar fi fost posibil ca 
ratatul cu care locuia să-și trimită niște amici care să mă gonească 
de-acolo cu vreo câteva amenințări? Totuși, nu... din câte puteam 
să-mi dau seama, ea nu sunase pe nimeni. Doar se apucase de 
lucru la mașina mea. 

Isteață puștoaică. 

Am făcut un semn cu capul spre avizier, pe care era prinsă cu 
piuneze fotografia portret, treisprezece pe optsprezece, a unui 
băiețel cu ochii căprui, cam de șase luni. 

— E băiatul tău? 

Și-a întors capul spre mine, de parcă abia acum mi-ar fi obser- 
vat prezența. Înfățișarea i-a devenit prudentă, dar tot a aruncat o 
privire spre fotografie, până să-și reia meșteritul sub mașină. 

— E atât de evident? 

Am studiat-o, gândindu-mă cât de greu trebuia să-i fie să crească 
un copil, la vârsta ei. Nu-mi închipuiam că tatăl, oricine ar fi fost, 
ar ajuta-o cât de cât. Mai ales dac-o fi netrebnicul ăla de alaltăseară. 

— Are ochii tăi, i-am zis. 

— Şi firea fostului meu, a declarat ea, pe un ton sec. Deja pot 
să-mi dau seama. 

Fostul. 

— Eşti cam tânără ca să ai „foști”, am remarcat, suflând un 
fuior de fum și lăsând să cadă chiștocul, pe care l-am strivit cu 
talpa. 

Fa însă nu mi-a luat în seamă observația. 

Am pătruns în atelier, cu sacoul descheiat și mâinile în buzu- 
nare. 

— Eşti la facultate? 

Mi-a aruncat o privire aspră. 

— Clienţii n-au voie să intre în atelier. 

N-am luat-o nici eu în seamă și am continuat să vorbesc. 

— Doar nu vrei să lucrezi aici pentru tot restul vieții, nu? 

— Trebuie să lucrez, Domnule cu Facultate, m-a repezit ea. Cu 
un copil de crescut, n-am timp și pentru școală. 

Mi-a venit să râd de arțagul ei, dar m-am abținut. 

A ieșit de sub mașină, a aruncat pe jos vreo câteva scule și a 
apăsat pe butonul platformei hidraulice cu un aer nerăbdător, 
făcând să coboare vehiculul. 

— Fiul meu e cam de aceeași vârstă, i-am zis. 

— E acasă, cu soția? 

I-am susținut privirea, pierindu-mi tot amuzamentul. Era inte- 
ligentă, trebuia s-o recunosc. Apropiindu-mă agale de ea, am scos 
mâna din buzunar, odată cu permisul ei de conducere, pe care l-am 
aruncat peste cutia cu unelte din fața ei. 

— Nu e o infracțiune dacă vorbesc cu o femeie care nu mi-e 
soție, am zis, pe un ton ca de amenințare. În schimb, încercarea de 
a fura ceea ce-mi aparține este. 

A rămas pe loc, privind permisul cu numele și adresa ei pe el, 
cu pieptul ridicându-se și coborând în respirații iuți, superficiale. 
Acum ţi-e frică, nu-i aşa? 

— Ce vrei? m-a întrebat. 

— Tu ce crezi că vreau? 

Răsuflarea i-a tremurat pentru o clipă, dar apoi și-a întors fața 
spre mine, strângând atât de tare din dinți, încât puteam să-i văd 
încordarea maxilarului. 

— Nişte scuze, nu? am continuat, ca și cum ce altceva aș fi 
putut să vreau din partea ei? 

— Mai bine pleci. 

— Atunci, trebuie să termini treaba la mașina mea, am ripos- 
tat, lăsându-mi privirea să coboare la mica pată neagră de pe 
gâtul ei suplu. 

În ochi i-a apărut un licăr furios și a șovăit pentru o clipă. 
Totuși a deschis capota și a reluat lucrul. M-am întors și m-am 
dus de cealaltă parte a mașinii, rezemându-mă de cutiile cu unelte 
și încrucișându-mi brațele pe piept. 

Știam că ar fi trebuit să plec. Era speriată și o făcusem deja să 
treacă prin destule momente grele. 

Urcă-te în mașină, du-te acasă și lasă fata în pace. 

— Ce ai de gând să faci? m-a întrebat, aplecându-se peste 
mașină, întorcând cu fundul în sus un bidon cu ulei și golindu-l în 
motor. De ce-ai venit aici? 

— De cât timp ești măritată? am întrebat la rândul meu, 
neluându-i în seamă interogațiile. 

Am văzut-o înghițind în sec, dar apoi mi-a răspuns, cu voce 
scăzută. 

— De un an și-un pic. Dar nu prea pot s-o mai numesc căsă- 
torie. Încerc să divorțez. 

— Încerci? 

— Nu e treaba ta. 

Nu, nu era. Numai că eu insistam să fie treaba mea. 

— Şi ai crezut că e sănătos ceea ce făceai? am contraatacat. Să 
te laşi atrasă de el în activități infracționale, doar ca să aibă cu ce 
să se drogheze? 

M-a săgetat cu o privire încruntată, după care s-a aplecat iar 
peste mașină și a mai turnat un bidon. 

— Că tu oi fi mai breaz! a replicat, pe un ton din ce în ce mai 
acid. Să nu crezi că nu-mi dau seama ce vrei. Ai fi chemat deja 
poliţia, dacă ai fi căutat dreptate. 

S-a ridicat și s-a șters pe mâini cu o cârpă. 

— Nu, tu crezi că sunt vulnerabilă și poți să profiți. 

Nu. Nu asta era ceea ce voiam. Nu încercam s-o vânez. 

Dar atunci, ce naiba mai căutam acolo? 

— Nu asta era? a continuat tachinator, apropiindu-se lent de 
mine, cu un licăr anume în ochi. Nu te excită... fata murdară din 
parcul de rulote? Crezi c-o să fiu sălbatică, nu-i așa? 

S-a apropiat de mine, atingându-mi cu sânii brațele încru- 
cișate. 

— La asta te-ai gândit, nu? Duminica, la biserică, în timp ce-i 
depuneai curatei tale soții un sărut cast pe obraz — aici a schițat 
un mic zâmbet — te gândeai la fundul meu și la cât de murdară o 
să mă simți, cât de bună și de obraznică... 

Răsuflarea mi s-a accelerat și i-am fixat cu privirea buza căr- 
noasă de jos, simțindu-mă de parcă aș fi ajuns deodată la ananghie. 

Lingându-și buzele, s-a aplecat și mai mult spre mine, șop- 
tindu-mi: 

— Vai de capul tău, băiat amărât cu facultate. Nici n-ai ști ce să 
faci cu fundul ăsta. 

După care și-a legănat bazinul, atingându-l ușor pe al meu, ca 
o mică tachinare, iar eu am gemut, cu răsuflarea întretăiată. Atin- 
gerea m-a dat peste cap și, dintr-odată, am fost pe deplin excitat și 
înfierbântat de dorință. 

S-a retras lent, cu un zâmbet de superioritate pe chip, fiindcă 
ştia ce efect produsese asupra mea. Chiar dacă, în majoritatea tim- 
pului, o fi fost o mică arțăgoasă greu de stăpânit, fata asta putea să 
fie și al naibii de sexy. 

Și tocmai lansase o provocare. 

Am urmărit-o cum a scos baia de ulei, a înlocuit joja, apoi a 
închis capota. 

— Cheile sunt în contact, a zis, întorcându-se spre mine, cu 
expresia aia triumfătoare încă prezentă pe faţa ei. 

Cu ochii în continuare pe ea, am vârât mâna în buzunarul saco- 
ului și am scos din nou portofelul, extrăgând din el o carte de vizită. 
Fără să întrerup contactul vizual, am pus-o pe trusa cu unelte. 

— Pentru când vei fi pregătită să-ți ceri scuzele alea, i-am zis. 

Te rog, n-o pierde. 

Şi, te rog, n-o folosi. 


CAPITOLUL 3 


— Uau! 

Dylan lasă cartea pe pat și întoarce capul spre mine, cu ochii 
larg căscați. 

— Ce tare a fost! Ce crezi c-o să se-ntâmple când o s-o revadă? 

Chicotește și dă pagina, însă îi smulg cartea din mână. 

— Doar nu vorbeşti serios. E un nemernic. 

— Ba nu, protestează ea, încercând să ia cartea înapoi. E grozav! 

— Cum zici tu, răspund râzând, rostogolindu-mă pe spate și 
ținând cartea la distanță de ea. Nu vezi că vrea s-o plătească, în 
schimbul unei partide de sex? 

— Ba nu, nu-i așa. 

— Atâtea sutare? îi amintesc. Pentru ce altceva sunt banii? 

Ridică din umeri și se întinde peste mine, spre carte. 

— Ştie că ea are nevoie de ei. Nu mă interesează. Vreau să știu 
ce se întâmplă mai departe! 

Strâng cartea la piept, râzând când ea încearcă să mi-o smulgă. 

— Hai, măăă! 

Se bosumflă și renunță, întinzându-se pe spate lângă mine. 

— la gândește-te, dacă el ar fi fost Lucas, iar tu... i-ai fi schim- 
bat uleiul. 

Dau ochii peste cap și bâigui: 

— Mai taci odată. 

Dar bineînțeles că ea nu tace. 

Proptindu-se într-un cot, își reazemă capul în palmă și privește 
în jos, spre mine, iar vocea îi devine înfocată și jucăușă. 

— Singuri, în atelier, seara, comentează ea. Un bărbat mai 
matur, într-un costum șic, care știe ce face... 

Stomacul îmi tresaltă și nu pot opri imaginea care-mi răsare în 
minte. Lucas... văzându-mă pentru prima oară după atâţia ani... și 
totul s-a schimbat. 

— Gândește-te că te-ar privi el așa. La fel cum a privit-o Jase 
pe Kat, continuă Dylan. Ca și cum tu ai fi o femeie, iar el ar vrea 
ceea ce vrea un bărbat de la o femeie, pentru că s-a aprins tot și 
simte nevoia să pună mâna pe tine. 

Privirea lui Lucas îmi alunecă în jos pe trup ca și cum, dintr-o- 
dată, n-ar mai putea să se stăpânească, iar respirația mi se oprește, 
plămânii golindu-se de aer la gândul ochilor lui, deveniți întunecați 
şi posesivi, la fel ca ai lui Jase când o privea pe Kat. 

Un fior electric mă străbate pe sub piele, dar scutur din cap, 
alungându-l. 

Jase şi Kat. Părinţii mei, Jason și Katherine, ar fi putut lesne să 
fie cunoscuți sub diminutivele astea, într-o altă viață. 

Numai că foarte rar am auzit să-l strige cineva Jason pe tatăl 
meu, darămite într-un fel atât de neprotocolar ca Jase. Pentru 
mine și Madoc e „tata”. „Jason” e numai pentru mama. lar pentru 
toți ceilalți, „domnul Caruthers”. 

— Mda, mă rog, zic, alungând fantezia cu Lucas. Eu nu sunt ca ea. 

— Ca ea, cum? 

— Ispititoare, răspund, oftând. Nu sunt sexy. Sunt doar dulce 
și bună și plictisitoare. 

Dylan se lasă să cadă la loc pe pat și fixăm amândouă tavanul 
cu privirea. 

— Mda, și eu, șoptește ea. Dacă mă îmbrac cu un maiou, tata 
mă trimite să mai pun ceva pe mine. 

Râdem amândouă, fiindcă, având un tată ca Jared, duce o viață 
la fel de grea ca mine. Jared nu înțelege să-și educe copiii pe baza 

a ceea ce e corect sau greșit. Cât se poate de simplu: dacă-l deran- 
jează ceva, interzice și cu asta basta. 

Numai că Dylan e mai pricepută când e să se strecoare printre 
interdicțiile tatălui ei și să obțină ceva mai mult. Eu nu sunt 
obișnuită să forțez limitele cu părinții mei. 

Cu toate că aș vrea. Mi-aș dori să fiu așa cum spunea Jase. O 
primejdie pentru cineva. 

Privesc drept înainte și-mi strecor o mână sub cap, șoptind lent: 

— „Vai de capul tău... băiat amărât... cu facultate.” 

După care vocea lui Dylan mi se alătură și rostim amândouă, la 
unison: 

— „Nici n-ai ști ce să faci cu fundul ăsta.” 

Fierbințeala îmi inundă pântecul și izbucnim amândouă în râs. 

— Mă simt cumva mai sexy acum, mărturisește ea. 

— Mda, şi eu. 

— Bine, atunci, zice, luându-mi cartea din mâini, întorcându-se 
pe burtă și deschizând-o. Hai să citim mai departe. Să mai învăţăm 
ceva cuvinte obscene. 


JASE... 


N-ar fi trebuit să-i las cartea mea de vizită. Ce naiba o fi fost în 
capul meu? 

De două ori am întâlnit-o pe fata asta și, în acest răstimp, au 
existat deja cel puțin zece momente în care ar fi trebuit să mă 
comport altfel; ca, de exemplu, să plec. 

Ştiam ce-ar trebui să fac. Ştiam ce n-ar trebui să fac. Cunoșteam 
diferența dintre ce e bine și ce e rău, dar dacă, printr-o minune, 
aveam s-o revăd, nimic din ce știam n-ar mai fi contat în fața a 
ceea ce-mi doream. 

lar așa ceva nu trebuia să se întâmple. 

Trecuse o săptămână de când îi lăsasem cartea mea de vizită, în 
atelier, și, slavă Domnului, ea nu mă sunase. Eu nu intenționam 
s-o caut, așadar, atâta timp cât ea nu mă suna — și n-avea s-o facă 
din moment ce, oricum, probabil că mă considera un rahat bol- 
nav — totul urma să fie bine. 

Aveam suficientă putere ca să stau la distanță de ispită. 

Și apoi, banii ăia blestemaţi. Îi decartasem ca și cum aș fi fost 
capabil să cumpăr orice-aș fi vrut. Nu voisem, de fapt, s-o cumpăr 
pe ea. Ci doar câteva minute împreună cu ea. 

Intrând în casă, am auzit ceasul bătând ora nouă când am 
închis ușa după mine și am traversat antreul întunecat. Maddie era 
încă la părinții ei, impreună cu fiul nostru, așa că în casă domnea 
o tăcere de moarte. Copilul avea numai câteva luni, însă deja adora 
muzica, motiv pentru care mă obișnuisem, când intram în casă, în 
oricare zi, să aud o gamă vastă de melodii redate la volum ridicat: 
clasică, oldies, rockul anilor optzeci... 

Acum, nimic. Îmi era dor de el, iar Madeline mă sunase, ceva 
mai devreme, ca să mă anunţe c-o să mai stea o săptămână acolo, 
peste cât lipsise deja. 

Mă evita. Și, oricât de dor mi-ar fi fost de copilul meu, mă 
bucuram oarecum de faptul că ea era plecată. În lipsa ei, nu eram 
nevoit să mă prefac când stăteam acasă. 

Până la întoarcerea ei, în orice caz, eram forțat să mă împac cu 
impasul în care ne aflam. Oare ea dorea să păstreze casa? Voi fi 
nevoit să rămân permanent în centru, atât de departe de fiul meu, 
în fiecare zi? Firma familiei noastre se ocupa de toate problemele 
tatălui ei. Ce-avea să se întâmple acum cu conturile alea? Pro- 
blema era că mariajul nostru nu ne implica numai pe noi doi. Mai 
erau destui oameni care urmau să fie afectați. 

Am lăsat jos servieta și mi-am descheiat haina, urcând la etaj 
ca să mă schimb. Mi-am aruncat pe mine o pereche de blugi și un 
tricou, după care m-am întors jos, ca să scotocesc prin frigider. 

Găsind un castron mare cu salată de pui, lăsat de Maggie, mi-am 
preparat un sandvici şi m-am dus cu el în birou, ca să mă pot 
apuca imediat de lucru. Îmi doream să am propria firmă în urmă- 
torii cinci ani, așa că, dacă mă străduiam îndeajuns, îmi cream 
clientela și reputația, puteam să devin propriul meu șef și să-mi 
stabilesc ritmul propriu până ca fiul meu să ajungă la școală și să 
înceapă să țină minte ce fel de tată are. Cu Maddie dădusem greș, 
dar o să am grijă ca puștiul ăsta să nu cunoască niciodată tristețea. 

Mi-am petrecut următoarea oră cercetând vreo două cazuri, 
dar și răspunzând la câteva e-mailuri și terminându-mi observațiile 
introductive pentru procesul GM. Procedurile urmau să debuteze 
în săptămâna următoare, așa că aveam să fiu acasă chiar și mai 
puțin decât acum. Aproape că eram tentat să-mi iau un aparta- 
ment în centru. Naveta începea să-mi consume prea mult timp. 

M-am oprit din scotocitul prin hârtiile de pe birou. Unde 
naiba o fi faxul ăla? ÎI luasem înainte să plec de la muncă. 

— În servietă, am bombănit, ridicându-mă. 

M-am dus înapoi în antreu și mi-am deschis servieta, căutând 
printre dosare bucata de hârtie albă care-mi trebuia. Atunci însă 
am observat luminita roșie care pâlpâia prin întunericul din servi- 
etă. Mi-am luat telefonul mobil și l-am deschis, constatând că 
pierdusem un apel în urmă cu douăzeci de minute. Putea să fi fost 
oricine: un client, Maddie, tatăl meu... 

Însă inima mi s-a oprit dintr-odată în loc. N-am recunoscut 
numărul și nu m-am putut abține. Am apăsat pe reapelare. 

— Atelierul de reparaţii auto Denton, a răspuns o voce pe 
nerăsuflate. 

Și am închis ochii, luptându-mă cu fierbinţeala care-mi învă- 
luia trupul. Fir-ar... 

— Alo? a zis Kat, văzând că nu spun nimic. 

Părea stresată. Mi-am dres glasul. 

— M-ai sunat? m-am forțat să întreb, deși știam că ar fi trebuit 
să închid. 

A rămas tăcută câteva clipe, timp în care i-am ascultat ră- 
suflarea precipitată. Imediat, am fost în gardă. Să se fi întâmplat 
ceva? Era trecut de zece. Atelierul trebuia să se fi închis de acum 
două ore. De ce mai era acolo? 

— Uite ce e, îmi pare rău, a rostit, cu sufletul la gură. Nu tre- 
buia să te sun. Las-o baltă. 

— Ce s-a întâmplat? am strigat, înainte să poată închide. 

— Nimic. O să fiu bine... 

— Ce s-a întâmplat?! 

Am auzit-o trăgând speriată aer în piept, așa că mi-am luat 
imediat cheile și am scos portofelul din servietă, fără să mai stau 
pe gânduri. 

— Eşti prin apropiere? m-a întrebat, cu o voce șovăitoare. Sunt 
la atelier. Cine trebuia să mă ducă n-a mai venit, n-am pe cine 
altcineva să sun, iar afară e o mașină ciudată. Sunt... 

— Pot să ajung în zece minute, i-am zis, ieșind deja pe ușă, fără 
să-mi pese măcar de motivul pentru care mă sunase tocmai pe 
mine, dintre atâtea persoane. Să nu ieși! 

— Mulţumesc, a zis, și i-am simțit ușurarea din voce. 

Am închis și m-am grăbit spre mașină, fără nicio clipă de ezi- 
tare. Atelierul de reparaţii auto era pe un drum de țară izolat. 
Exclus să se ducă pe jos acasă. 

Am gonit tot drumul, mutând violent schimbătorul într-a 
patra și apoi într-a cincea, cu farurile măturând asfaltul șoselei, 
fără să întâlnesc vreo altă mașină. M-am întrebat cine trebuia să 
vină s-o ia și nu mai apăruse. Fostul, probabil. În clipa aia, nu m-ar 
fi deranjat să dau iarăși peste el. 

În cele din urmă, am zărit în față luminile atelierului de repa- 
rații auto și am încetinit. 

Am pătruns în parcare și imediat am observat-o pe Kat, 
smulgându-și brațul din strânsoarea unui tip care i-l prinsese, un 
altul stând lângă el. Am trântit piciorul pe frână și am tras frâna 
de mână, sărind imediat din mașină. 

— N-am banii pe care-i vreți! a urlat Kat, dând să-i ocolească. 

De ce naiba ieșise? 

— Atunci, poate c-o să te punem să muncești pentru ei, a 
mârâit unul dintre tipi. Hm, drăguță? Și-acum, spune-ne unde e 
el, pentru că, într-un fel sau în altul, tot o să ne luăm plata! 

— Du-te naibii! s-a răstit Kat. 

Am fugit, postându-mă în fața ei și îmbrâncindu-l pe unul 
dintre atacatori. 

— Ce vreţi? i-am luat la rost, încordându-mi umerii și lăsând 
furia să mi se reverse prin absolut toți porii din corp. 

Amândoi indivizii erau îmbrăcaţi ca mardeiașii de stradă, cu 
haine ponosite și părul unsuros, unul dintre ei având un tatuaj 
imens pe ceafă. 

— Taie-o, cumetre, a mârâit cel cu părul mai închis la culoare. 
Asta ne datorează bani. Cu ea avem treabă. Nu cu tine. 

— Nu-ţi datorez niciun... 

— Cât? l-am întrebat pe individ, vorbind peste Kat. 

S-a holbat la mine, apoi a mijit ochii, dând impresia că stă să se 
gândească dacă să trateze cu mine sau nu. 

— Patru sute, a răspuns până la urmă, pe un ton ceva mai calm. 

I-am susţinut privirea în timp ce-mi vâram mâna în buzunar și 
scoteam portofelul. 

— Ce? a pipat Kat, din spatele meu. Nu! 

Totuși am scos patru bancnote și i le-am întins derbedeului. 

— Nu vă mai apropiați de ea. Aţi înțeles? 

El însă doar a luat banii și a zâmbit lejer, ca și cum totul ar fi 
fost bine pe lume acum. 

— Mersi, a răspuns, după care a privit pe lângă mine, spre Kat. 
O plăcere să fac afaceri cu tine, Kat. 

Apoi ne-au întors amândoi spatele şi au pornit spre mașina lor. 
Eu am rămas în fața ei, simțindu-i fierbințeala furiei în ceafă. 

Dar aveam și eu furia mea, învolburată ca o tornadă pe sub 
piele. Ce mama naibii a fost în mintea ei? De ce-a ieșit din atelier, 

dacă tot a văzut o mașină care pândea pe-acolo? Și ce naiba s-ar fi 
făcut dacă n-aș fi apărut eu? 

Ce i-ar fi făcut ăia? 

M-a ocolit și s-a proțăpit în fața mea, cu chipul schimonosit de 
mânie. 

— N-am nevoie de ajutorul tău! 

— Atunci de ce naiba m-ai sunat? m-am răstit. 

— Am uitat! a urlat la rândul ei, răsucindu-se pe călcâie. Cară-te 
de-aici, Băiatule cu Facultate. 

Am făcut ochii mari și mi-am trecut degetele prin păr, strân- 
gându-le în pumn. Doamne, Dumnezeule! Cu ce-am greșit? Doar 
ea m-a sunat. 

Am privit-o întorcându-se în atelier, cu blugii ei strâmți rupti, 
cu pete de unsoare pe antebraţe și cu tricoul gri-închis căzându-i 
de pe un umăr, lăsând să i se vadă pielea, și nu mai știam dacă sunt 
furios, excitat sau ambele. Absolut toți mușchii mi-i simțeam 
înfierbântaţi și tari ca piatra. Absolut. Toţi. Mușchii. 

Repezindu-mă după ea, am apucat-o de braț, am obligat-o să 
se întoarcă și am azvârlit-o pe umărul meu, ascultându-i țipetele 
în timp ce stăteam pe loc, cu brațele încolăcite pe partea din spate 
a coapselor ei. 

— Ce tot faci? a țipat, și i-am văzut șapca neagră de baseball 
căzându-i de pe cap și vârfurile șuvițelor întunecate de păr legă- 
nându-se pe lângă mijlocul meu. 

— Nu știu, dar mă distrează, i-am răspuns. Pot să te țin așa 
toată noaptea. Chiar îmi place, la drept vorbind. 

— Lasă-mă jos! 

— N-aș prea crede. 

— Jase! a protestat din nou. 

Am stat să mă gândesc dacă mă prezentasem — parcă nu. Dar 
apoi mi-am amintit că-mi trecusem și numele de alint, împreună 
cu numărul de telefon mobil, pe spatele cărților de vizită. 

Am rămas pe loc, de parcă aș fi așteptat autobuzul, naibii, până 
când am văzut-o că se calmează și încetează să se comporte ca un 
copil. 

— La drept vorbind, începi să fii cam grea, am mormăit, mu- 
tând-o pe umăr. Poate, dacă te-aș dezbrăca, ai fi un picuț mai 
ușoară? Ce zici, Prințeso din Parcul de rulote? 

— Nu-mi mai spune așa. 

— Atunci, nu-mi mai spune nici tu Băiatule cu Facultate. 

A încercat să se sucească, să scape din strânsoarea mea, deze- 
chilibrându-mă. 

— Te rog! a strigat. 

Văzând că nu mă clintesc, respiraţia i s-a mai încetinit și, în 
fine, a coborât tonul. 

— Jase? a zis, și degetele mi s-au strâns pe ea, fiindcă adoram 
felul în care suna numele meu pe buzele ei. Te las să mă duci acasă, 
bine? 

Bine. Dar tot n-am lăsat-o jos. 

În loc de asta, am cărat-o până la mașină, auzindu-i micile 
mârâieli furioase din spatele meu, deoarece ştia că n-am încredere 
că n-o să fugă. Mă târâse, naibii, până aici, vârându-mă în mijlocul 
dramelor ei. Așa că aveam s-o duc până acasă în siguranță. 

Am pus-o cu picioarele pe sol și i-am deschis portiera mașinii, 
lăsând-o să se urce. Mai degrabă s-a trântit pe scaun, bosumflată, 
dar am văzut-o în mașină, măcar. M-am dus spre partea cu vola- 
nul, m-am urcat, mi-am legat centura de siguranță și am pornit 
motorul. 

— Cine erau ăia? am întrebat-o, aprinzând farurile și pătrun- 
zând pe șoseaua întunecată. 

— N-are importanță. 

Mi-am arcuit o sprânceană și am întors capul spre ea. 

— Te-am întrebat ceva. 

Plătisem patru sute de dolari ca s-o scot din belea — ce-o fi 
făcut cu celelalte patru sute pe care i le lăsasem săptămâna trecută, 

habar n-aveam — așa că putea al naibii de clar să-mi dea niște 
răspunsuri. 

— Dealeri, a mărturisit, până la urmă. Fostul meu le datorează 
bani, așa că m-au scuturat pe mine, încercând să dea de el. 

— Tu ştii unde e? 

— Niciodată nu e departe. 

Am clătinat din cap, întorcându-mi privirea spre drum. 

Dealeri. O spusese de parcă ar fi fost cât se poate de normal. 

Oare ce i-ar fi făcut, dacă n-aș fi fost eu acolo? Dar dacă și-ar 
fi făcut, naibii, apariția acasă la ea, cu fiul ei acolo? Așa voia ea să-l 
crească? Printre ratați afurisiți și gunoaie umane și drame... 

Am strâns pumnii pe volan, auzind cum scrâșnește pielea sub 
degetele mele. 

— Eşti varză, am apostrofat-o, pe un ton scăzut. Cum naiba e 
posibil să trăieşti așa? 

Am văzut-o cu coada ochiului întorcându-se spre mine. 

— Tu nu mă cunoşti. Nu uita asta. 

După care am văzut-o punându-și la loc pe cap șapca de base- 
ball și încrucișându-și braţele pe piept. 

Am rămas tăcuți. Priveam fix înainte, liniile albe de pe mijlocul 
drumului gonind pe lângă mașină, în timp ce mă gândeam la ce 
naiba îmi închipuiam că fac. Ea nimerise drept la țintă. N-aveam 
niciun drept s-o judec. Realitatea ei era cu mult diferită de a mea. 
Fu aveam bani, o educaţie, experiențe care-mi aminteau perma- 
nent cât de mare era lumea. Ea era o adolescentă care, probabil, 
avea să se lupte pentru orice, pentru tot restul vieții. 

Și totuși... în ciuda vieților noastre extrem de diferite, eram 
amândoi aici, nu? Ea, venind spre mine, fiindcă, deși n-ar fi recu- 
noscut-o niciodată, și gândindu-ne la cât de puţine știa despre 
mine, știuse totuși că aveam să vin acolo pentru ea. Iar eu, gonind 
spre ea în toiul nopții, fiindcă toți banii din lume, toată educația și 
toată experiența nu puteau cumpăra ceea ce mă făcea ea să simt. 

— Ba te cunosc, am mărturisit. Pentru că sunt exact la fel de 
varză ca tine. 

I-am simţit privirea fixându-mă și m-am întrebat ce-o gândi 
despre mine. Oare sunt nemernicul bogat care încearcă s-o vâneze? 
Sau vreun idiot pe care-și închipuia că poate să-l înghesuie ca 
să-și hrănească pruncul? 

Sau putea să mă simtă, la fel de bine pe cât o simțeam eu, pe 
fiecare centimetru al pielii mele? Oare am fost prezent câtuși de 
puţin în gândurile ei în săptămâna care trecuse? Fiindcă ea era 
permanent într-ale mele. 

Am văzut-o luând ceva de pe bord și am aruncat o privire, la 
timp ca s-o văd deschizându-mi portofelul. 

— Ai dreptate, a zis, scoțând o fotografie cu fiul meu. E cam de 
aceeași vârstă cu al meu. 

Apoi, a pus la loc fotografia și mi-a așezat portofelul pe bord. 

— Într-o zi... ei vor fi bărbaţi în toată legea, cu propriile pro- 
bleme, și toate astea se vor termina. 

Și-a lăsat capul pe spate, meditând. 

— Uneori, mă rog, pur și simplu, ca timpul să treacă mai 
repede, știi? Ca și cum aș vrea să derulez cu viteză mărită până la 
patruzeci de ani, în speranța că greul va fi trecut. 

Am clătinat aprobator din cap. 

— Ca și cum toate astea n-ar fi decât un preambul de rahat 
pentru ceva mai bun. 

— Mda, a zis, pe un ton blând și delicat. O să le avem împreună, 
n-o să mai fim derutați, o să așteptăm entuziaști ziua de mâine... 

Mi-am văzut de condus, lăsându-i cuvintele să plutească prin aer. 

Ea ştia. Ea știa exact ce simțeam eu, fiindcă nu eram chiar atât 
de diferiți. 

Am cotit spre oraș, îndreptându-mă spre casa ei, iar ea n-a 
părut să observe ciudățenia faptului că știam unde locuiește fără ca 
ea să-mi spună. Stropi de ploaie au început să izbească parbrizul, 
așa că am pornit ștergătoarele și am redus viteza. 

— De ce te-ai măritat cu el? am întrebat-o. 

Am auzit-o trăgând aer adânc în piept, dar n-a părut să se 
supere că am întrebat-o. 

— Am crezut c-o să se schimbe, mi-a răspuns. În rarele lui 
momente de sinceritate, m-a convins că mă iubește. Dar, dac-aș fi 
ascultat mai atentă, mi-aș fi dat seama că nu voia decât să mă 
stoarcă. Gătit, spălat, salariul meu de la atelier, sex... 

Vocea i s-a stins treptat, dar a continuat după câteva clipe. 

— Abia dacă=și mai amintește că exist, în afară de atunci când 
are nevoie de bani. Nu s-a mai atins de mine de când eram însăr- 
cinată în cinci luni. Nu i-a mai plăcut cum arată corpul meu. 

Nu m-am putut stăpâni. Am întors capul spre ea, privindu-i 
delicatețea și strălucirea pielii dezgolite, unde-i căzuse tricoul de 
pe umăr, ridicarea și coborârea sânilor în ritmul respirației. Avea 
un corp superb, iar ăla era un idiot afurisit. 

— Tu de ce te-ai însurat cu ea? m-a întrebat, la rândul ei. 

Mi-am întors din nou privirea la stradă, în timp ce-mi croiam 
drum prin cartierul ei. 

Pentru că nu te-am văzut pe tine mai întâi. 

— Pentru că o iubesc, am zis, alegând să-i mărturisesc adevă- 
rul. Am crescut cu ea, provine dintr-o familie bună, tatăl meu s-a 
gândit c-ar fi... 

— Mda, m-am prins, mi-a tăiat ea vorba. 

Fu însă nu eram convins că se prinsese. O iubeam pe mama 
copilului meu, însă iubirea mea pentru Maddie era la fel ca toate 
celelalte lucruri din viața mea care nu se schimbau niciodată. Era 
ceva constant și rutinier. Nu-mi aducea nici provocări, nici nu mă 
rănea. 

Și nici nu mă excita. 

Nu eram niciodată flămând, nici înnebunit după ea. Niciodată 
nu tânjeam s-o ating. 

Era doar acolo. La fel cum erau casa mea, serviciul, mașina... 

Am oprit în fața casei ei, unde licărea o luminiţă la fereastra 
livingului, restul străzii însă fiind cufundat în întuneric. Ploaia 
curgea zdravăn acum, acoperindu-mi parbrizul cu valuri de apă. 

Am rămas acolo, tăcuți, pentru câteva clipe, după care m-am 
întors spre ea, dându-mi seama că ar avea ceva să-mi spună. 

Privea afară, fără să facă vreun gest ca să coboare. 

— Ce vrei de la mine? m-a întrebat, pe un ton scăzut. 

Aproape că mi-a venit să râd. Nu fiindcă mi s-ar fi părut amu- 
zantă întrebarea, ci pentru că mi s-a părut mult prea ispititoare. 
Ce voiam? Nimic. Totul. 

— Când o să știu, o să știi și tu, i-am zis. 

A zâmbit ca pentru ea și a întors capul spre mine, susținându-mi 
privirea. 

— Ce e? am întrebat-o. 

Ea însă a clătinat din cap. 

— E ciudat. Pentru o singură clipă... n-am mai vrut să derulez 
înainte. 

Și mi-a tresăltat inima în timp ce-mi susținea privirea, totul 
din ochii ei spunându-mi că simţea ceea ce simțeam și eu. 

Aș fi putut s-o ating. Aș fi putut să mă întind și s-o iau, s-o 
aduc pe genunchii mei și s-o mângâi, dacă voiam. 

— Ai face mai bine să cobori din mașina asta, am avertizat-o. 

A încercat să-şi mascheze zâmbetul, dar tot l-am zărit. Și am 
privit-o cum coboară, în sfârșit, din mașină, în ploaia torențială. 

Nici eu nu-mi doream să derulez înainte. De fapt, voiam ca 
timpul să încetinească pe cât mai mult posibil. 

A ocolit prin fața mașinii, părul devenindu-i negru pe măsură 
ce se uda, și s-a oprit în dreptul portierei mele. Am privit cum i se 
îmbibă veșmintele de ploaie, cum i se mulează tricoul pe sâni, cum 
i se scurge apa pe pielea măslinie a pieptului. Mi-am încleștat din 
nou degetele pe volan. 

Și apoi, fără grabă, s-a aplecat și și-a lipit buzele de geamul 
meu, închizând ochii și sărutându-l. 

Am urmărit-o cum se îndepărtează cu spatele, continuând 
să-mi susțină privirea, după care s-a întors și a fugit spre casa ei, 
dispărând în lumina caldă. 

Acum știam. 

Am băgat în viteza întâi și am demarat, știind precis ce voiam 
de la ea. 


CAPITOLUL 4 


— Fir-ar să fie, exclamă Dylan, aruncându-mi o privire, și îmi 
dau seama că ne gândim amândouă la același lucru. 

— Nu-ţi face probleme, glumesc eu. O să te vrea cineva şi pe 
tine așa, atât de rău, încât Jared o să înnebunească. Ai grijă la ceea 
ce-ţi dorești. 

Ea pufnește și întoarce pagina la următorul capitol. Dylan 
chiar n-are habar de nimic. Nu vede decât ceea ce are drept în fața 
ochilor. Băieții sunt atrași de ea, datorită spiritului și a zâmbetelor. 
E o ființă fericită și-i face pe oameni să se simtă bine atunci când 
sunt în preajma ei. 

Eu nu sunt așa. Eu sunt doar prezentă și-atât. Ca un spațiu gol. 

Și gândul mi se întoarce la întrebarea lui Dylan. Dacă ar fi fost 
Lucas în locul lui Jase? Oare m-ar fi privit cumva altfel decât pe 
sora mai mică a prietenilor lui? Ar fi simțit acel soi de atracție 
fizică spre mine? 

Mă îndoiesc. 

Lucas mă știe de când aveam nevoie să mă împingă cu leagănul 
și tot ce-mi doream să văd la televizor era Disney Channel. Am 
fost sărutată, am fost mângâiată, dar niciodată nu m-am simțit 
ispitită să încerc mai mult de-atât. 

Ce voia Jase de la Kat? Ce-și dorea să facă împreună cu ea? 
Fata era doar cu un pic mai mare ca mine, atunci ce vedea el la ea, 
din ceea ce nu vedeau bărbații la mine? 

Dar presupun că asta nu e adevărat. Fiindcă știu băieți care au 
fost interesați de mine. 

Totuși, încă eram curioasă... cum e să simți dorință față de 
cineva, atunci când o femeie putea să-i ofere ceea ce-i trebuia, dar 
nu și alta? 


JASE... 


Intrând în casă pe ușa din față, am văzut-o imediat pe Maddie 
pătrunzând în antreu. Îl ţinea pe șold pe fiul nostru și-și săltase 
geanta cu scutece pe umărul celălalt. 

— Ai venit devreme, mi-a zis, schițând un mic zâmbet forțat, 
pe un ton degajat. 

— Unde te duci? am întrebat-o, lăsându-mi jos servieta. 

Am întins mâna și am mângâiat țeasta cheală a lui Madoc. 

— Avem programare la doctor, mi-a zis, ștergându-i copilului 
un pic de salivă din colțul gurii. E doar pentru un control, după 
care o să mergem la bibliotecă și pe urmă o să-l las la mama, ca să 
mă pot întâlni cu furnizorii pentru nunta soră-mii. 

— Păi, uite, atunci, am replicat, întinzând mâinile, pregătit să-l 
preiau. Lasă-l cu mine și-o să poți să faci tot ce ai nevoie. 

Doar pentru că eram, practic, colocatari, în prezent, asta nu 
însemna că nu mai eram tatăl fiului meu. 

— O, Jase, a râs ea, ca și cum aș fi făcut o glumă. I-ai schimbat 
vreodată scutecul? În zece minute o să cedezi nervos și-o să mă 
suni. 

— Cred că pot să mă descurc, am zis, întinzând din nou mâi- 
nile spre copil. Doar am fost la Harvard! 

Ea însă doar a clătinat din cap și și-a făcut loc pe lângă mine. 

— N-am timp să-ți arăt unde e rețeta, cum s-o prepari, jucări- 
ile cu care-i place să se joace... crede-mă, a zis, pe un ton de parcă 
ar fi vorbit cu un copil. Profită de liniște și pace ca să mai lucrezi. 
O să fiu acasă peste câteva ore. Mai târziu, mergem să mâncăm la 
părinții tăi, așa că ţi-am pregătit un costum. Numai nu uita să faci 
un duș, m-a dădăcit ea. Miroși cam a colonia aia pe care ţi-a dat-o 
mama ta, de Crăciunul trecut, cea pe care am aruncat-o. Ce, ţi-a 
mai cumpărat o sticlă? 

— Maddie? am încercat să protestez, văzând-o că deschide 
ușa. Vreau să-l... 

— Doar o să mă stresezi, s-a împotrivit ea. Să mă faci să vin 
tocmai până aici când o să ai nevoie de ajutor... 

După care a sărutat aerul dintre noi. 

— Te iubesc. Pa. 

Şi a închis ușa după ea. 

Timp de câteva minute, am rămas pe loc, încercând să-mi dau 
seama de ce nu mă considera capabil să am grijă de fiul meu. De 
ce părea atât de grăbită să plece. 

Era vina mea, fără îndoială. O ţinusem la distanță atât de mult 
timp, și-i lăsasem băiatul atât de mult în grijă, încât ea nici nu mai 
știa cum să mă lase s-o ajut. 

Sau poate că nu voia să fie în preajma mea mai mult decât 
voiam eu să stau cu ea. 

Am auzit telefonul sunând în servietă, așa că am deschis-o, ca 
să-l caut. Apăsând pe butonul verde pentru răspuns, l-am dus la 
ureche. 

— Da? 

— Suntem de la Rhodes BMW, domnule. 

— Da? 

— Domnule, mașina pe care ați cerut s-o livrăm azi a fost tri- 
misă înapoi. 

Trimisă înapoi? Ce? 

Am smuls telefonul de la ureche și am pus capăt convorbirii. 
Trimisă înapoi? 

Scotocind pe sub câteva dosare, mi-am scos portofelul, l-am 
vârât în buzunarul de la piept și am pornit spre ieșire. 

Comandasem o mașină pentru Kat, fără să aștept ceva în schimb, 
îi înțelegeam pornirea de a nu accepta un cadou atât de costisitor, 
dar, ce naiba... Alaltăseară putea să fi fost victima unul atac. La 
drept vorbind, aproape că fusese atacată. Aș fi crezut ca o femeie 
tânără cu un copil de îngrijit ar fi ales rațiunea în detrimentul 
mândriei și ar fi acceptat un vehicul care i-ar fi crescut șansele de 
a se menţine, pe ea și pe copilul ei, în siguranță. 

Și, de altfel, nu era o mașină nouă. Dacă era să interpreteze 
cadoul ca pe intenția mea de a o păstra ca amantă, atunci aș fi 
putut naibii s-o urc într-un Bimmer! nou-nouț sau, și mai și, s-o 
las pe ea să-și aleagă marca și culoarea mașinii. 

Suindu-mă în mașina mea, am băgat în viteză și am demarat în 
trombă. Razele soarelui se revărsau printre copaci și mă simțeam 
recunoscător pentru faptul că era, în sfârșit, cald. Mă îngrijora Kat. 
Detestam cartierul în care locuia, detestam mediul în care trăia zi 
de zi fiul ei, care, chiar dacă era acum prea mic ca să-l observe, 
într-o zi avea să-l cunoască. Seara târziu, când ajungeam acasă, mă 
tot gândeam la ea și la el. Or avea căldură? Or fi în siguranță? El 
o fi hrănit așa cum trebuie? 

Îmi doream ca ea să aibă de toate și să nu-și facă griji pentru 
nimic. 

Traversând cartierele mai aglomerate, am trecut pe lângă liceu 
și m-am gândit că, probabil, Kat l-o fi absolvit abia anul trecut. 
Diferența dintre noi era de numai șapte ani, ca vârstă, dar de multe 
lumi, din punctul de vedere al educaţiei și al experienței. 


1 Denumire argotică pentru vehiculele produse de BMW, atât pentru autoturisme, 
cât și pentru motociclete. 

Gândul ăsta ar fi trebuit să mă descurajeze. Numai că, dimpo- 
trivă, mă stârnea. Îmi plăcea faptul că era atât de diferită de cele- 
lalte femei pe care le cunoscusem. 

Tânără, impulsivă, iute la mânie... și total necizelată. Părea 
să-mi fie interzisă, dar o doream. 

Îmi plăcea şi că părea să aibă nevoie de mine, măcar un pic. 

În cele din urmă, capitulând și poposind în fața casei ei, am 
oprit motorul, șovăind pentru câteva clipe. Nu știam sigur dacă 
nemernicul ăla o fi acasă, dar eram întru totul pregătit să fac ceea 
ce aveam de făcut. 

Coborând din mașină, m-am asigurat că e încuiată, apoi m-am 
îndreptat spre casa ei, intrând pe poarta scârțâitoare a gardului de 
sârmă și urcând treptele. 

— E cineva? am strigat, bătând în ușa din lemn cu plasă. 

— Da? a răspuns cineva și am zărit prin plasă o umbră apropi- 
indu-se. 

Ușa a scos un scâncet când a deschis-o și în fața mea a apărut 
o femeie, nu cu mult mai în vârstă decât Kat, cu părul blond tuns 
scurt și un biberon în mână. 

— Kat e acasă? am întrebat. 

M-a măsurat din priviri din cap până-n picioare, șovăielnică, 
dându-mi imediat impresia că, în cartierul ăsta, apariția unui băr- 
bat în costum era de rău augur. 

— Sunt un prieten, i-am explicat și ea a mijit ochii. 

— A, sunteți domnul Slater? E bonă la dumneavoastră și la 
soție, nu? 

Mai face şi pe bona? În Plus de munca la atelier? 

— Sigur, am răspuns, neștiind cine era femeia și dorindu-mi 
s-o protejez pe Kat. Eu sunt. 

Putea să fie o prietenă a soțului ei. N-avea rost să-i spun ade- 
vărul, ca nu cumva tipul să-l folosească împotriva ei. N-aveam 
nicio informație cum că ar fi avut un comportament abuziv față de 
ea, dar ceva bănuieli îmi umblau prin minte. Era genul. 

— Da, mi-a răspuns, făcând semn din cap. E în curtea din 
spate. Vă conduc. 

A ieșit din casă și m-am dat deoparte, făcându-i loc să coboare 
în fugă treptele verandei și să dea ocol casei. M-am grăbit s-o urmez, 
dar de îndată ce ne-am apropiat de spatele casei, am început să 
încetinesc. 

Kat stătea pe iarbă, întinsă pe burtă și rezemată în coate, în 
timp ce un băiețel cu părul șaten ca al ei țipa de plăcere prinzând 
apă de la aspersorul din grădină în păhăruțul lui verde. 

Era îmbrăcată cu o rochie de vară, scurtă, albă cu flori albastre, 
cu bretele subțiri care-i coborau pe spate; tot ce puteam să fac era 
să mă holbez la pielea ei frumoasă, netedă. 

Rochia îi era complet lipită de trup. O, Doamne. 

Aspersorul, despre care am văzut că fusese improvizat, din 
moment ce consta doar într-o sticlă de doi litri, lipită cu bandă 
adezivă de un furtun și împroșcând apă prin vreo douăzeci și ceva 
de găurele, bătea și asupra locului în care stătea ea întinsă pe iarbă, 
udându-i spatele, brațele, picioarele și rochia. 

Puteam să-i văd nuanțele măslinii ale pielii prin materialul ud. 

— Kat? a strigat-o prietena... sau, poate, sora ei. 

Kat a întors capul spre noi și mi-a întâlnit privirea, iar zâmbe- 
tul i-a pierit de pe chip. 

Mi-am dres glasul și mi-am vârât mâna în buzunar. 

— Ai uitat? am întrebat-o, cu un aer nonșalant. Diseară trebuie 
să stai cu copilul. Ți-aduci aminte? 

Sprâncenele i-au coborât brusc spre rădăcina nasului. 

— Ha? a zis, începând să se ridice. 

Prietena ei a izbucnit în râs și a întors capul spre mine. 

— Da, cred că a uitat. 

— Ai pe cineva care să stea cu copilul tău? am întrebat-o, după 
care am privit-o pe prietena ei și i-am explicat: Al meu a răcit. Și 
n-am vrea ca Jared să se molipsească. 

Kat s-a ridicat în șezut și mi-am coborât privirea spre ea, stu- 
diind felul în care i se lipea pânza pe trup. Chiar dacă partea din 
față a rochiei era la fel de îmbibată precum cea din spate, tot era 
udă în anumite locuri, iar pieptul era leoarcă. 

Respiram anevoie și fierbințeala mi se acumula în vintre. 

În cele din urmă, prietena ei a oftat. 

— Cred că pot să mă ocup eu. 

Am zâmbit, cu venele din ce în ce mai încinse la perspectiva de 
a rămâne singur cu ea. 

— Mulţumesc, i-am zis. 

Prietena ei s-a dus și l-a ridicat de jos pe Jared, al cărui prenume 
îl aflasem ca urmare a investigaţiilor detectivului, iar Kat a rămas 
țintuită locului, părând un pic dezorientată. 

— Eu sunt Deena, apropo, s-a prezentat prietena, în timp ce 
trecea pe lângă mine, cu Jared în brațe. Eu am grijă de toți copiii 
din cartier. 

— Jase, am răspuns, strângându-i mâna pe care mi-o întinsese. 

Ea m-a salutat cu o înclinare a capului și a trecut mai departe, 
probabil ducându-se în casă, unde avea să-l schimbe pe Jared de 
hainele ude. 

— Ce naiba tot faci? am auzit-o pe Kat, întrebând pe un ton 
acuzator. 

Am întors capul spre ea și am văzut că se ridicase în picioare. 
Rochia i se lipise de corp și coapsele îi sclipeau de apă. 

— Ai refuzat mașina, i-am zis. 

S-a apropiat de mine, privindu-mă sfidătoare, dar păstrând un 
ton scăzut. 

— Nu poţi să mă cumperi. Nu știu ce vrei... 

— Vreau să ai un mijloc de transport de nădejde, pentru sigu- 
ranţa ta, am zis, tăindu-i vorba. Îmi spui că n-ai ce face cu o 
mașină, când ai un copil mic? Dacă ar trebui să-l duci la urgență? 

— Ba vrei să-ți fiu datoare, m-a corectat. Eşti însurat, iar eu nu 
sunt curvă, 

A trecut razant pe lângă mine și a urcat în fugă treptele casei, 
desculță. Mi-a trebuit doar o clipă până să mă răsucesc pe călcâie 
și să mă reped după ea. 

Deschizând ușa cu plasă, am intrat în bucătărie și am prins-o 
de braț, trăgând-o înapoi spre mine. 

— Nu vreau să-mi fii datoare, am rostit cu voce scăzută, fixând-o 
cu privirea, în timp ce stăteam piept în piept. Doar că... mă gân- 
desc la tine și vreau să... 

A rămas pe loc, cu pieptul ridicându-se și coborând, ca și cum 
ar fi fost prea înfricoșată ca să se miște și prea înfricoșată ca să fugă. 

O fată ca ea era obișnuită cu dezamăgirile — obișnuită să fie 
folosită — dar eu n-aveam de gând să-i fac rău. N-aveam de gând 
să fur ceva de la ea sau s-o lovesc, nici n-aveam de gând s-o oblig 
să facă lucruri care ar pune-o în primejdie. 

Iar atunci când o priveam, nu vedeam doar o distracție ocazio- 
nală. Vedeam ceva de viitor. 

Am făcut un pas spre ea, determinând-o să se retragă încet spre 
perete. 

— Căsnicia mea e numai pe hârtie și e pe sfârșite. Știu deja 
asta. Nu vreau s-o fac să sufere pe soția mea, dar nu m-am gândit 
niciodată la ea așa cum mă gândesc la tine. Văd cum te uiţi la 
mine. Nu e dorință numai din partea mea. Am dreptate? am insis- 
tat, provocând-o. 

A rămas nemișcată, respirând tremurat, ca și cum nu putea să 
se împotrivească, dar, în același timp, îi era prea teamă și să cedeze. 
Nu voia să mi se împotrivească. 

— Acum, putem s-o lăsăm cum a picat, dacă vrei. Pot să con- 
tinui cu minciuna asta și să te las să te ocupi de fiul meu, i-am 
propus. Preferi așa? 

Am continuat să înaintez spre ea, invadându-i spațiul și obli- 
gând-o să se retragă. 

La așa ceva mă pricepeam. La amenințări și intimidări. Știam 
că n-ar fi trebuit, dar îmi plăcea mult felul în care se retrăgea. 


371 


Penelope Douglas 


Niciodată nu mă mai simțisem puternic în afara serviciului meu, 
confruntat cu eșecurile de acasă, așa că eram cu desăvârșire excitat. 

— O să te plătesc bine, i-am zis. Iar la sfârșitul serii, când o să 
te aduc cu mașina acasă, o să mă străduiesc să nu trag pe marginea 
drumului. 

M-am aplecat și i-am mângâiat ușor interiorul coapsei, încă 
șiroind de apa aspersorului, făcând-o să tresară. 

— Și-o să mă străduiesc să nu te întind pe bancheta din spate 
a mașinii. 

După care m-am aplecat și mai mult, șoptind la câțiva centi- 
metri de buzele ei. 

— Pentru că sunt foarte stăpân pe mine... până când nu mai 
sunt. 

S-a ciocnit cu spatele de perete și a scos un scâncet, iar eu 
mi-am coborât privirea spre sânii ei, zărindu-le contururile perfect 
profilate prin pânza umedă. Am strâns din dinți, simțindu-i deja 
gustul în gură. 

Am prins-o cu un deget de bărbie și i-am ridicat fața spre 
mine, făcând-o să mă privească. 

— Asta-i ceea ce vrei? am întrebat-o. Să fii un obiect cu care să 
mă joc? 

Șoldurile ni s-au atins și ea și-a mușcat buza, întorcând capul. 

Îi simțeam dogoarea coapselor atât de aproape și nu mă mai 
puteam stăpâni. Aplecându-mă, am apucat-o cu o mână de partea 
din spate a coapsei, i-am cuprins obrazul cu cealaltă și mi-am apă- 
sat tot trupul de al ei, buzele fiindu-ne la numai doi sau trei centi- 
metri depărtare. 

— Eu nu vreau așa ceva, Kat, am șoptit. Ştii ce vreau eu? Vreau 
ca tu să te gândești la mine. Te gândești la mine? 

Era încremenită, cu ochii strâns închiși, însă trupul începuse să 
se miște încet, frecându-se de al meu și înfierbântându-mă. 

— Da, am rostit, triumfător. Te gândești, nu-i așa? 

I-am vârât mâna pe sub rochie, i-am apucat chiloţii mustind de 
apă și i-am smuls de pe ea, zgomotul materialului sfâșiat țâșnin- 
du-mi prin vene ca o doză de heroină afurisită. 

A scos un mic țipăt și mi-a cuprins gâtul cu brațele. 

— Te gândești să-ți încolăcești picioarele astea în jurul meu și 
să-ți deschei rochia asta pentru mine, ca să te pot atinge, am reci- 
tat, în timp ce-o ridicam și-i călăuzeam coapsele în jurul taliei 
mele. Te gândești la o cameră întunecată, cu un pat mare, să te 
întinzi pe așternuturi de două mii patru sute de dolari, fără nimic 
altceva decât pe mine între picioarele tale. 

— Da, a suspinat ea. 

Mi-am apropiat și mai mult gura de a ei, atingându-i buzele, 
astfel încât acum doar inspiram și expiram amândoi, gustându-ne 
unul pe celălalt. 

Mi-am lăsat mâna în jos și mi-am strecurat degetele sub pân- 
tecul ei, pe pielea delicată și fierbinte, simțind-o cât era de udă. 

Ce mama naibii, nu mai puteam să aștept. 

Ținând-o cu o mână, mi-am desfăcut cureaua, după care am 
bâjbâit după nasturele și fermoarul pantalonilor. 

— Gata, le-am luat pe toate! a strigat o voce. 

Dar abia dacă-mi mai păsa, naibii. Am pus stăpânire pe gura ei, 
apăsându-mi buzele și limba în ea și cerând-o. Gustul de apă mi-a 
țâșnit în gură și un val de căldură s-a revărsat peste mine în timp 
ce-i cuprindeam coapsa umedă cu mâna. 

— Mă suni diseară, când termini! 

Kat s-a desprins din sărut. 

— Mersi, Deena! a strigat, cu răsuflarea tăiată. Vin eu să-l iau 
mai târziu. 

După care buzele i s-au lipit din nou de ale mele, și-a strecurat 
limba în gura mea și mi-a mușcat buza de jos. Atât era de bine, 
încât parcă un șoc electric mi-a străbătut șira spinării. 

— Fir-ar a naibii, am mormăit, izbind cu palma peretele lângă 
tâmpla ei, pierzându-mi stăpânirea. 


373 


Penelope Douglas 


Dar m-am întors dorind mai mult, acoperindu-i buzele cu ale 
mele și simțind cum îmi vibrează degetele în fiecare loc în care o 
atingeam și o țineam. 

Nu știam unde o fi dormitorul, nici livingul, dar chiar dacă aș 
fi avut nevoie doar de câteva clipe ca să aflu, n-aveam atât de mult 
timp la dispoziție. Aveam nevoie de ea. 

— Ce mai aștepți? m-a tachinat, șoptindu-mi la ureche. Sau 
Băiatul cu Facultate are nevoie de așternuturile lui de două mii 
patru sute de dolari ca să mi-o tragă ca un bărbat? 

Am scos un mormăit și am răsucit-o pe loc, trântindu-mă cu 
ea pe podea. Ce obrăznicătură mică! 

Lăsându-mă în genunchi, mi-am smuls sacoul, cravata și nas- 
turii cămăși, aruncându-le deoparte. 

Lăsându-mă din nou peste ea, am sărutat-o apăsat, în același 
timp trăgându-i în jos bretelele reci ale rochiei și frecându-mă 
între picioarele ei. 

M-am repezit să-i cuprind sânul cu palma, acoperindu-i sfâr- 
cul cu gura. 

— Dumnezeule, ești perfectă! 

Gemea și se foia în timp ce-o sărutam și-o dezmierdam, tră- 
gând cu dinții de sfârc. 

— Ai un prezervativ? am întrebat-o, rușinat de faptul că eram 
nevoit s-o întreb, dar nu mai avusesem nevoie de ceva vreme și 
nici nu-mi planificasem să se întâmple asta. 

A făcut semn că da și a întins mâna spre geanta ei de pe scau- 
nul din bucătărie. Am urmărit-o cum scoate unul și mi-l întinde. 

I-am desfăcut ambalajul și mi l-am pus. 

— Ăla nu mai are voie să se atingă de tine absolut deloc. 

Potrivindu-mă la intrarea în ea, am fixat-o cu privirea și am 
simțit-o crispându-se dintr-odată. 

— Mi-e puţin cam frică, a mărturisit. 

Totuși nu-mi dădeam prea bine seama de ce spunea asta. Era 
clar că mai fusese cu cel puţin un bărbat înainte. 

Deodată însă m-am luminat. Era și motivul pentru care refu- 
zase mașina. O îngrijora gândul că nu știa la ce vor duce toate 
astea, iar eu nu aveam mai multe răspunsuri decât ea. 

Nu puteam să-i răspund decât cu ce eram în măsură să-i promit. 

— Am eu grijă, i-am zis. 

A inspirat scurt și m-a tras înapoi peste ea, devorându-mă și 
înfigându-și unghiile în spinarea mea, în timp ce pătrundeam înă- 
untrul ei. 

— A! a exclamat, lăsându-și capul pe spate. 

— O, Doamne, am gemut, înfigându-mă și mai adânc și cutre- 
murându-mă la contactul cu fierbințeala umedă. 

Strâmtă mai era, la naiba! 

M-am retras lent, apoi m-am înfipt la loc și am simțit cum tot 
trupul îmi revine la viață. Perii de pe brațe mi s-au zbârlit, o 
vibrație m-a străbătut pe sub piele... Niciodată nu mi-am dorit să 
sărut o femeie atât de tare încât s-o zdrobesc. 

Putea să intre și soțul ei pe ușă, că tot nu m-aș fi oprit. 

— Jase, a scâncit, ridicând capul și încordându-și tot trupul. O, 
Doamne. 

— Deja îţi dai drumul? am zis, sorbindu-i buzele, tachinând-o. 

— Da, a răspuns, strecurându-și mâinile în pantalonii mei și 
apucându-mă de fese, ca să mă tragă și mai adânc în ea, după care 
m-a mușcat de bărbie, șoptind cu buzele lipite de pielea mea: Mai 
vreau. Mai tare. 

M-am ridicat într-o mână și mi-am strecurat-o pe cealaltă sub 
fundul ei, urmărind-o fascinat cum își cabrează trupul sub mine și 
cum i se încordează fața de plăcere în timp ce o penetrez din ce în 
ce mai apăsat. 

Transpiraţia mi se scurgea pe spinare și sclipea pe buza ei de 
sus. I-am simțit trupul încleștându-se în jurul meu, după care a 
scos un țipăt și, gemând, mi-a luat tot ce aveam de dat. 

S-a zguduit toată și și-a arcuit gâtul pe spate, oferindu-l buze- 
lor mele. 

— Eşti atât de frumoasă, am șoptit, cu buzele pe gâtul ei, prin- 
tre mușcături. Eşti și mai ispititoare când ţi-o tragi. 

M-am mai înfipt în ea de vreo câteva ori, mai tare și mai adânc, 
pompând de parcă n-aș mai fi putut să mă satur. Și-a desfăcut și 
mai larg picioarele, iar eu i-am supt din nou sfârcul, gemând la 
apropierea orgasmului, până când, în sfârșit, mi-am dat drumul, 
cufundându-mă cât puteam de adânc și încercând să simt fiecare 
centimetru din ea. 

Căldura ei m-a învăluit și n-am mai fost în stare să mă mișc, 
savurând felul în care-i simțeam trupul sub al meu. 

— Care-i povestea cu tatuajul ăsta? 

Am ridicat capul și i-am văzut privirea calmă și amuzată, de 
parcă nu ne-am fi împerecheat ca animalele până adineauri, pe 
podeaua din bucătăria ei. 

Am aruncat o privire la brațul meu stâng, acolo unde aveam 
tatuajul, imediat sub articulația umărului. 

— Nu pari genul, a comentat ea. 

— Nici nu sunt, am răspuns, râzând ușor. E dintr-un weekend 
petrecut aiurea în Hong Kong, pe când aveam douăzeci și doi de 
ani, i-am explicat. Tocmai absolvisem liceul, mă pregăteam să 
merg la facultatea de drept, și am făcut împreună cu amicii mei o 
grămadă de chestii pe care n-ar fi trebuit să le facem. 

Am simţit-o cum se zguduie de râs. 

— Dar de ce un cerc? 

Am ridicat din umeri, neștiind prea bine cum să-l explic. La 
vremea aia, mi se păruse logic. 

Tatuajul era un cerc menit să arate ca și cum ar fi fost pictat cu 
o pensulă. Cu toate astea, avea o hibă. Pensula se oprise imediat 
înainte de a închide cercul. 

— Întruchipează cel mai bine ideea de echilibru, fiecare punct 
de pe circumferință fiind la aceeași distanță față de centru. Egali- 
tate. Perfecțiune. 

Apoi mi-am lăsat fruntea să cadă peste a ei și am închis ochii. 

— Numai că al meu e incomplet. 

Adoram acel unic defect. Îmi plăcuse la nebunie măiestria și 
îndemânarea de care fusese nevoie pentru trasarea, fără vreun 
șablon, a acestui cerc perfect, și-mi plăcea enorm faptul că fusese 
lăsat deschis, neterminat. 

Cu atâta exactitate și totuși incomplet. Încă lipsindu-i ceva. 

Am ieșit din ea și m-am ridicat în picioare, scoțând prezerva- 
tivul și ștergându-mă. Mi-am tras pantalonii, mi-am încheiat fer- 
moarul și cureaua, după care m-am aplecat ca s-o ajut să se ridice 
și ea. 

Luând-o în brațe, am sărutat-o, cu pieptul ei încă dezgolit și 
rochia udă atârnându-i pe lângă corp. 

— Situaţia o să se schimbe, i-am zis. Vreau să pleci de-aici și să 
stai departe de el. 

Ea însă doar și-a aranjat rochia și a clătinat din cap. 

— Nu vreau bani de la tine. 

— Dar lucruri pentru Jared vrei? 

M-a săgetat cu privirea, încruntându-se ușor. 

— Încetează să te foloseşti de el împotriva mea! 

Am scos un oftat, epuizat după partida de sex, și am prins-o de 
bărbie, ridicându-i fața astfel încât să mă privească în ochi. 

— O casă într-un cartier mai bun... cu copaci și o curte în față 
și prieteni? am întrebat-o. O mașină, cu care să-l poți duce la 
școală sau la doctor sau la cumpărături? 

Numai că ea mi-a dat mâna deoparte și mi-a aruncat o privire 
sfidătoare. 

— Nu, a ripostat. Mi-a plăcut cum a fost. Nu vreau să se schimbe. 
Nu vreau să fiu păsărica ta oricând la dispoziție. Vreau să fiu sur- 
prinsă și luată de val și altădată. Fără altceva între noi. Doar atât, da? 

Am sărutat-o pe frunte, lăsând-o în voia ei, fiindcă în clipa aia 
eram prea istovit ca să mă mai pot lupta. Mă simțeam fericit pentru 
că nu regreta și încă mai fericit deoarece voia să se repete. 


377 


Penelope Douglas 


Cu toate astea, situația avea să se schimbe. Știam ce vreau și 
totdeauna obțineam ceea ce voiam. 
Într-un fel sau în altul. 


Cartea îmi tremură în mână. Eu și Dylan nu putem decât să 
rămânem cu privirile ațintite pe pagina aia. 

— Jared? zice ea, nedumerită. 

— Madoc? zic eu, urmându-i exemplul și amintindu-mi de 
numele pomenite în text. 

Caruthers? 

Şi deodată revelația pare să ne lovească pe amândouă simultan. 
Dylan se ridică, grăbită, în capul oaselor. 

— Bunica? 

— Mama? scâncesc eu. 

O, Doamne! 

O, Doamne! 

Îmi îngrop fața în pernă și țip, cu toți mușchii din corp crispați 
de șoc și dezgust. 

— Doamne, nu se poate! 

Ea îmi smulge cartea din mână și dă pagina, cu un mic rânjet 
diavolesc de surescitare pe chip. 

— Dă-o încoace, perverso! strig, înșfăcând cartea și aruncând-o 
cât colo prin cameră, până se izbește de perete și aterizează pe 
podea. Nu pot să cred că am citit așa ceva! 

Ea explodează în hohote de râs, aplecându-se într-atât, încât se 
prăbușește cu fruntea pe plapumă. 

— A fost epocal! ţipă, izbind cu pumnii în pat. 

— Uff! 

Gem și mă cutremur în același timp, străduindu-mă să-mi frec 
pielea de găină de pe brațe. 

— Gata, nu mai citim mai departe! 

— De ce? se miră ea, ridicând capul și privindu-mă ca un copil 
care mai vrea acadele. 

— Pentru că sunt bunicii tăi, și părinții mei, și e scârbos! 

— Nu sunt bunicii mei, protestează ea, încercând să judece 
logic. Trebuie să fie doar o coincidență. Eu vreau să mai citesc. 

Ochii încă îi sclipesc, ca ai unui copil care urmează să-l vadă pe 
Moș Crăciun. Se dă jos din pat și se azvârle nebunește după carte, 
dar mă năpustesc după ea. Cădem amândouă pe podea, strădu- 
indu-ne să smulgem cartea una de la cealaltă, dar până la urmă 
ajungem să izbucnim în râs. 

— Nu e explicit, protestează ea. Ar trebui să vezi ce am pe 
Kindle. Asta nu-i nimic. 

— Nu! răcnesc, smulgându-i cartea din mână. 

Mă ridic în picioare și duc cartea la spate, aruncând o privire 
spre ceasul de pe perete. 

— A, ia uite cât s-a făcut! Trebuie să te pregătești pentru cursă. 

Dylan se bosumflă, dar aruncă și ea o privire în direcția ceasu- 
lui. E trecut de șase. Pe bune ar trebui să plecăm, știe și ea. 

— Mă duc să-l iau pe James de acasă de la prietena lui și să 
cumpăr ceva de mâncare, mă anunță, îndreptându-se spre ușă. Și 
mă întorc imediat după tine. Să fii gata. Și să aduci și cartea! 

Deschide ușa, iese, dar se întoarce iute. 

— Și anunță-mă dacă ajungi la partea cu așternuturile de două 
mii patru sute de dolari, cu gura lui... 

Ridic mâinile ca să-mi astup urechile, dar deja trântise ușa 
după ea. 

Plimbându-mi mâna pe blatul din bucătărie, pipăi suprafața 
rece, curată, fără jupuituri sau crestături de cuțit în pofida anilor de 
întrebuințare în chip de tocător. Mi-am scos sandalele ca să mă 
bucur pe deplin de netezimea podelei din lemn de esență tare și de 
felul în care sclipește în bătaia soarelui ce pătrunde pe fereastra 
bucătăriei. 

Casa e frumoasă. 

O casă albă, cu etaj, cu obloane negre și curți în toată regula, 
atât în față, cât și în spate, plus garaj. Naiba să ze ia, Jase Caruthers. 

Mi-a cumpărat o casă. 

Iarba era într-o nuanță de verde cum nu mai văzusem decât 
prin reviste, bogată și luxuriantă, iar când m-am uitat pe fereastră, 
priveliștea a fost și mai uluitoare. Doar alte case, cu alte dotări 
asemănătoare, însă pentru mine era o cu totul altă lume. 

Alesese bine. Știa ce și-ar dori un părinte pentru copilul său. 

Cu toate astea, nu puteam s-o accept. El putea să vină, să emită 
pretenții oricând poftea, iar eu aș fi fost captiva lui, în același fel în 
care fusesem și a lui Thomas. 

Și-atunci, ce să fac? Să rămân în porcăria aia de casă, din por- 
căria aia de cartier, cu Thomas? Până azi, nu i-a păsat nici de mine, 
nici de fiul lui, iar mâine nu va fi câtuși de puţin altfel. 

Şi peste un an, tot nu se va schimba nimic. O să mă zbat să 
rămân la suprafață, în timp ce Jared o să crească, fără să aibă mai 
multe posibilități decât am avut eu, iar în cele din urmă o să mă 
trezesc cu copilul numărul trei, dintr-o altă relație eșuată, doar 
mâncând și respirând ca să exist mai departe, fără vreun plan, fără 
vreun viitor, privind cum copiii mei repetă aceleași greșeli. 

M-am uitat la Jared, care mergea de-a bușilea pe podea. Încă 
mai era timp. Încă mai era timp să-i fac o viață mai bună, până nu 
ajungea suficient de matur ca să țină minte toate relele. 

Mi-am plimbat palmele în sus și în jos pe cracii blugilor, amin- 
tindu-mi de teancul facturilor cu scadența expirată de pe bufetul 
de acasă, de frigiderul gol, de chiria restantă pe două luni, de cum 
șterpeleam pentru toate... 

Toate astea puteau să se termine chiar acum. Iar cireașa de pe 
tort a apărut când am văzut actul pe care mi-l trimisese azi prin 
poștă. 

Eu eram proprietara, nu Jase. Îmi dăruise casa asta fără niciun 
fel de condiţii. Puteam să-l azvârl afară și să-l las acolo. Dacă voiam. 

Nu trebuia să accept casa. 

Iar la sosire, spre surprinderea mea, m-a așteptat aceeași mașină 
pe care o refuzasem săptămâna trecută, parcată pe alee. Cheile și 
un telefon mobil zăceau pe masa din bucătărie, fără niciun bilet 
alături și cu un singur număr în memoria telefonului. Nu mai avu- 
sesem în viața mea telefon mobil, așa că totul, dintr-odată, mi se 
părea un vis. 

Am intrat în living, gândindu-mă deja la cum o să arate mobi- 
lat. Jase avusese grijă să aducă strictul necesar. O canapea, o masă 
pentru bucătărie, câteva scaune, un pat și un pătuț pentru copil, un 
aparat de radio la care acum se auzea „Cradle of Love”, însă lăsase 
tot restul în seama mea. 

— Ce vezi tu acolo? l-am întrebat pe Jared, zâmbind larg și 
apropiindu-mă de fereastra în fața căreia reușise să se ridice singur. 

Încă nu putea să meargă, dar nu mai era mult. Am tras deo- 
parte draperia, uitându-mă la casa vecină și un arțar mare, plin de 
frunze verzi, tronând între cele două case. 

— Cam frumos, hm? am zis, coborându-mi privirea și văzând 
cu câtă curiozitate în ochi se uita la mine. 

Nu era un copil prea vorbăreț, dar ochii ăștia spuneau mereu 
totul. 

Și adoram expresia asta de uimire de pe faţa lui. Îmi doream 
să-l văd cățărându-se în copacul ăla și jucându-se cu un câine prin 
curte, și-mi doream să-l văd plimbându-se cu bicicleta în sus și-n 
jos pe strada asta. 

Și — oricât n-aș fi vrut să recunosc — îmi doream să-l văd pe 
Jase umblând prin casa asta. Nu în costumele lui plicticoase, 
scorțoase, ci în tricou și în blugi, venind în spatele lui și sărutân- 
du-mă pe gât, în timp ce pregăteam masa noastră de seară pe bla- 
tul din bucătărie. 

M-am apropiat de masă și am luat telefonul pe care mi-l lăsase, 
fără să știu ce naiba să-i spun. Nu mă sunase de când cu seara aia 
din bucătărie, nici ca să vadă dacă primisem actul casei. Și, jude- 
când după telefonul mobil, lăsase mingea în terenul meu. Nu eram 
obligată să fac nimic. 

Și-atunci, de ce îmi doream să-i aud vocea? 

Sunt la fel de varză ca şi tine. Cuvintele lui mi-au revenit în 
minte și i-am văzut iar expresia de atunci. Cea care spunea că nu 
are prea multe motive de fericire. Ca și cum toate astea n-ar fi decât 
o porcărie de preambul la ceva mai bun. 

Am format singurul număr din memoria telefonului, lăsându-l 
să sune de câteva ori, în timp ce inima începea să-mi bată ca nebuna. 


Apoi i-am auzit vocea. 
— Kat? 

Un roi de fluturi mi-a stârnit stomacul la auzul vocii lui, liniștită 
și blândă, și, dintr-odată, n-am prea mai fost în stare să vorbesc. 
Am lăsat capul în jos și am rostit, cu o voce scăzută: 

— Bună. 

El însă a așteptat, fără să spună ceva. Tot ce auzeam era zgo- 
motul respirației, amintindu-mi de gustul buzelor lui, de când mă 
ținuse în brațe, alaltăseară. 

— N-ai de gând să spui nimic? am întrebat. 

A izbucnit într-un râs nervos, iar eu am rămas încremenită, cu 
ochii pe Jared, dar cu mintea mistuită de gândul la Jase. 

— Sunt un om care e plătit cu o grămadă de bani ca să poarte 
o conversație ca lumea, mi-a explicat. Dar tu ești kryptonita mea. 
Mă simt ca un puști de șaisprezece ani, incapabil să articuleze o 
nenorocită de propoziție. 

Am început să-mi rod buza de jos, încântată să știu că am vreo 
putere asupra lui. 

— Îmi place casa, am zis. 

— Îți „place” numai? 

Mi-am plimbat mâna pe balustradă în timp ce traversam holul, 
în drum spre bucătărie. 

— Ador casa. Jared adoră curtea. Eu... 

M-am întrerupt, neputând să-mi înghit nodul din gât. Știam 
ce vreau și știam ce trebuia să fac, dar erau lucruri total opuse. 
Războiul din mintea mea era să hotărăsc dacă urmările aveau să 
merite. 

EI tăcea, la rândul lui, și nu știam dacă încerca prin asta să nu 
mă preseze, sau dacă se răzpândea, sau dacă într-adevăr nu știa ce 
să spună. Habar n-aveam dacă eram singura lui relație, dar înțele- 
sesem că era un teritoriu nou pentru el. Îmi cumpărase o casă și o 
mașină. Însemna că sigur eram importantă pentru el, nu? 

Dar, pe de altă parte, nu-mi ceruse să divorțez de Thomas și 
nici nu se oferise să divorțeze și el. 

Mi-am lăsat ochii în podea, atât de agitată, încât îmi simțeam 
stomacul strâns ghem. 

— Ce vrei de la mine? l-am întrebat din nou. 

— Orice vrei tu să-mi dai, mi-a răspuns. Vreau o femeie care 
să nu se mai sature de mine, Kat. Dacă nu poți să-mi dai așa ceva, 
atunci păstrează casa și mașina și nu mă mai suna niciodată. 

Am închis ochii care se umpleau de lacrimi. Era prea mult. 

Puteam să mă bucur de un bărbat și să-mi separ sentimentele 
atunci când era vorba doar despre sex, numai că... Eram îndeajuns 
de matură ca să știu că, dacă tânjești destul de tare după cineva, 
sexul se transformă în altceva. 

Iar acel „altceva” poate să devină extrem de complicat și extrem 
de dureros. 

— Jared se culcă la șapte, am rostit, aproape în șoaptă, strân- 
gând telefonul în mână în timp ce nerăbdarea îmi răvășea stoma- 
cul. Ai cheie? 

— Nu, mi-a răspuns, cu o voce răgușită. 

— Atunci, îţi las ușa descuiată, i-am zis. Te rog, grăbește-te. 


Thomas avea să afle unde sunt. Nu-l mai văzusem de patru zile, 
dar avea să apară. Auzisem că se prostea cu alta, veste de adevărul 
căreia nu mă îndoiam. N-are decât s-o lase însărcinată și sper că 
n-o să mai aud pe urmă de el. 

Desigur, nu i-l doream niciunei femei, dar, indiferent cine era 
aceea, avea să-și învețe lecţia la fel de repede pe cât mi-o învățasem 
și eu, fără îndoială. 

După ce i-am dat să mănânce lui Jared și i-am făcut baie, l-am 
instalat în pătuțul lui nou, am luat aparatul de radio sus și am lăsat 
să se audă muzica în surdină, mângâindu-l pe spate până când a 
adormit. Descoperisem destul de devreme că nu-i plăcea cum 
cânt, dar dacă lăsam muzica la radio, copilul adormea destul de 
repede. Îi plăcea zgomotul. 

Alesesem pentru el camera cu vedere la copacul dintre casa 
noastră și cea vecină, gândind că probabil o să-i facă plăcere când 
o să mai crească. Eram convinsă că, peste câțiva ani, o să încerce să 
se cațere în el, dar pentru asta aveam să-mi fac griji mai târziu. 
Să mă mut în propria mea casă însemna o adaptare suficient de 
dificilă pentru moment. 

Am coborât agale la parter și am terminat de despachetat tot 
ce reușisem să salvez, în graba cu care îmi părăsisem fosta casă, 
după care am aranjat lămpile și fotografiile pe polița șemineului. 

Șemineul. Mi-am astupat gura cu palma, ascunzându-mi zâm- 
betul. Aveam un șemineu. 

M-am dus până la ușă, m-am asigurat că e descuiată, apoi am 
aprins lumina de pe verandă. Probabil ar fi fost cazul să mă duc să 
mă spăl. El urma să ajungă curând. 

Eram încă îmbrăcată cu hainele purtate toată ziua, blugii lăbăr- 
taţi care-mi cădeau de pe șolduri și un tricou vechi cu Shelburne 
Falls High Pirates’, tăiat în partea de jos ca să-mi lase abdomenul 
la vedere. O amintire din zilele mele de majoretă. 

Mi-am desfăcut coada, lăsând părul să mi se reverse pe spate, 
după care m-am dus în bucătărie, ca să beau un pahar de apă, îna- 
inte să merg la duș. 

— Dac-aș fi știut că fundul tău valorează atât de mult, am auzit 
o voce adâncă și tărăgănată din spatele meu, te-aș fi scos de mult 
la produs. 

M-am întors ca pe arcuri, cu răsuflarea oprită în gât, iar apa din 
pahar mi s-a vărsat pe tricou și pe burtă. 

Nu. 

Thomas stătea în pragul bucătăriei, umplând spațiul și blocând 
lumina, cu Jared în brațe. Părul blond îi era legat la spate în coadă 
și simțeam mirosul de țigară dinspre blugii și geaca lui chiar și de 


1 Echipa de fotbal american a liceului din Shelburne Falls. 

la distanța la care mă aflam. Un țipăt mi-a scăpat din piept și 
m-am repezit spre ei. 

— Thomas, dă-mi-l! 

El însă a făcut câțiva pași înapoi, clătinând din cap. 

— Ce? Acum nu mai pot să-mi văd fiul? 

Și-a înfășurat degetele pe brațul lui Jared și a strâns până când 
copilul a început să plângă. 

— Pun pariu că dacă spun la tribunal că ești o curvă foarte pre- 
țuită, judecătorul o să mă considere un părinte mai potrivit pentru el. 

— Dă-l încoace! am urlat, cu lacrimile șiroind și aruncându-mă 
spre el. Îl doare! 

— Nu, nu cred, a zis. 

M-a îmbrâncit cât colo, după care i-a dat drumul lui Jared, 
privindu-l și vorbind pe un ton glumeț, copilăresc. 

— Cineva s-a trezit că n-o mai încap pantalonașii și crede că 
poate să fie ṣefa acum. Mami a fost rea. 

Apoi și-a ridicat privirea spre mine, legănându-l pe Jared la șold. 

— Dar cunoști procedura, nu? a zis. Dacă vrei să fiu fericit, știi 
ce ai de făcut. 

Am strâns pumnii, privindu-l cu ură. Năpustindu-mă la geanta 
mea de pe bufet, am înșfăcat teancul de bancnote din portofel. 
Patruzeci și doi de dolari. 

M-am dus la el și i-am îndesat banii în mână. 

— Asta-i tot ce am. Acum, ieși afară! 

— Ba nu e tot, m-a contrazis, țâțâind din buze în timp ce-și 
vâra banii în buzunar. Cheile mașinii! a cerut, întinzând mâna din 


nou. 
— Nu e mașina mea, am mârâit printre dinți. 
— Foarte bine, a zis, cu o expresie de falsă compătimire. Spune 
„Pa, mami”! 


Și mi-a întors spatele, luându-l pe Jared cu el. 
— Thomas, stai! am strigat. 

Întorcându-mă iar la bufet, am scos cheile din geantă și i le-am 
înmânat. 

— Așa te vreau, fata tatii! 

După care m-a măsurat din ochi, de sus și până jos. 

— Și acum, știi ce mă mai face fericit, da? Haide. O ultimă 
dată, înainte să plec. 

Am clătinat energic din cap, aruncând o privire spre cuțitul 
rămas pe bufet. 

— Acum! s-a răstit, făcându-mă să tresar. Dacă nu, ţi-o trag 
chiar aici și-l las pe el să privească. 

Tremuram, cu lacrimile șiroind pe față. Dacă m-aș fi repezit la 
el, era posibil ca Jared să fie rănit. N-aș fi putut să-l dovedesc, iar 
el ar fi putut să fugă cu copilul meu. 

Mi-am înghițit suspinele din gât, privindu-l cu ochii încețoșați, 
în timp ce-mi trăgeam tricoul peste cap, rămânând în sutien. 

Dar apoi am clipit mărunt, zărind o siluetă întunecată în spa- 
tele lui, și mi-am ţinut răsuflarea. 

Era Jase. 

Se strecura încet prin hol, dar probabil că Thomas l-o fi simțit, 
sau mi-o fi văzut privirea pe care o aruncasem spre el, fiindcă s-a 
întors. 

Jase s-a năpustit la el și i-a încolăcit gâtul cu brațul, urlând: 

— Kat! 

Am dat fuga și l-am prins pe Jared exact când Thomas îl scăpa 
din mână. 

— O, Doamne! am strigat, ținându-mi băiatul în brațe. 

Jase l-a îmbrâncit pe Thomas în perete, iar cheile mașinii i-au 
zburat nemernicului din mână când s-a izbit cu capul de colț. 

Gemând, a închis ochii, rămânând în picioare, dar fără să mai 
opună rezistență. 

— Acum vreau să te uiţi la mine și să-mi memorezi trăsăturile, 
a zis Jase, ținându-l de guler și obligându-l să-și întoarcă fața spre 
el. Pentru că, data viitoare când o să mă mai vezi, ăla o să-ți fie 

sfârșitul. Și știi de ce? a mârâit printre dinți, la doar câțiva centi- 
metri de fața lui Thomas. Pentru că sunt deștept, sunt bogat și 
cunosc oameni care te pot face să-ți dorești să fi murit. Pot să fac 
orice naiba am chef și nimeni nu poate să mă împiedice. Dacă 
vreodată — și l-a mai trântit o dată de perete — aflu că te mai 
apropii de ea sau de copilul ei, o să am grijă ca toate jigodiile din 
pușcării să știe că ești un violator, și știi ce pățesc violatorii în puș- 
cărie, da? 

S-a aplecat până foarte aproape de urechea lui, dar tot am 
putut să-i aud șoapta. 

— Nimeni n-o să te păzească. O să am grijă de asta, și n-o să 
scapi până când n-o să plângi ca o fetiță. 

Thomas a început să horcăie, rămas fără aer din cauza strânso- 
rii aplicate de Jase asupra gâtului lui, iar eu l-am strâns mai tare în 
brațe pe Jared, întorcându-l cu spatele la scenă — ca să nu-i mai 
vadă pe cei doi — și plângând. 

— Ai înţeles? l-am auzit zicând pe Jase. Bine. Acum, pleacă și 
du-te cât mai departe, până când nu-ți fac eu vânt. O să te găsesc 
când o să fie vremea să semnezi actele de divorț. 

Am așteptat, auzind în sfârșit pași nesiguri pe podea, apoi ușa 
deschizându-se și închizându-se. M-am întors și l-am văzut pe 
Jase venind la mine. 

Ţinându-l pe Jared cu un braț, l-am încolăcit pe Jase cu celă- 
lalt, îngropându-mi fața la pieptul lui. 

— Eşti bine? m-a întrebat pe nerăsuflate, prinzându-mă cu o 
mână de mijloc și cu cealaltă de ceafă. 

Am încuviințat, sărutându-mi băieţelul pe creştet. 

— Acum, da. 

Și-a strecurat un deget sub bărbia mea, ridicându-mi capul și 
sărutându-mă ușor pe buze. 

— Ai fost minunat, am șoptit, cu gura lipită de a lui, simțindu-i 
arcuirea buzelor într-un mic zâmbet. 

— A, ţi-a plăcut, hm? 

Am râs slab, potrivindu-l mai bine pe Jared la șold. 

— Și eu, care te credeam un filfizon răsfățat. Așa ești și la tri- 
bunal? 

— Oh, nu, a răspuns, sărutându-mă pe frunte. Acolo mă vede 
lumea. Dar nu ţi-ai dori să mă vezi la un prânz de afaceri. E o ima- 
gine destul de înfricoșătoare. 

— Sunt convinsă. 

S-a dus până la ușa din spate, a aprins lumina de pe verandă și 
a verificat dacă e încuiată. 

— Du-te sus, vin și eu imediat, m-a îndemnat, conducându-mă 
afară din bucătărie. O să mutăm pătuțul lui Jared în camera ta, 
până când o să pot instala un sistem de alarmă aici. 

A încuiat ușa de la intrare și s-a dus la etaj, unde s-a asigurat că 
toate ferestrele sunt închise și zăvorâte, după care a mutat pătuțul 
din camera lui Jared într-a mea. L-am legănat pe Jared în brațe 
până când s-a oprit din plâns și a adormit la pieptul meu. L-am 
privit îndelung, observând cum îi flutură micile pleoape din când 
în când, ca și cum ar fi avut un coșmar. Nu știam dacă au și copilașii 
așa ceva, dar nu-mi doream decât ca ultimele două luni să se 
șteargă din viața lui, ca și cum n-ar fi existat niciodată. Acum avea 
să fie fericit. 

Mi-am plimbat degetele pe brațul lui, zărind urma înroșită din 
locul în care-l strânsese Thomas și mi l-am lipit și mai tare la 
piept. N-o să se mai atingă niciodată de tine. 

Jase a intrat în cameră și și-a scos haina, așezând-o pe pat de 
parcă acolo ar fi fost locul ei dintotdeauna, după care s-a apropiat 
de mine, care continuam să-l privesc pe Jared, adormit în pătuțul 
lui. 

— N-o să mai vină pe-aici. 

— Știu, am răspuns, mângâindu-i ușor părul lui Jared. Ai fost 
o bătaie de cap, iar lui nu-i place să-și bată capul. Trece mai de- 
parte, la ce-o mai fi. Eu nu merit osteneala. 

Răsuflarea lui fierbinte mi-a atins urechea și brațul lui mi-a 
lunecat pe abdomenul dezgolit. 

— Ba da, meriţi, a șoptit, cu un soi de disperare. 

M-am întors spre el, încolăcindu-i gâtul cu brațele și, lipindu-mă 
strâns de el, l-am sărutat apăsat. Atât de strâns îl ţineam în brațe 
și-i respiram mirosul, încât parfumul de santal al aftershave-ului 
folosit de el mi-a înfierbântat sângele și mi-a provocat furnicături 
în tot corpul. Îmi dădea atâta siguranță! 

Buzele lui se mișcau pe ale mele, căldura lor mi se răspândea în 
jos, pe gât, până în stomac. I-am căutat limba cu a mea, apucân- 
du-l de guler, în timp ce el își strecura o mână în blugii mei lăbăr- 
țaţi, cuprinzându-mi fesele cu palma. Limba și buzele lui mi-au 
lăsat o dâră încinsă pe obraz și pe gât, smulgându-mi un geamăt. 

— Jase. 

Nu mai fusesem decât cu Thomas. Niciodată nu fusesem săru- 
tată așa. Mă gusta și mă excita și, dacă închideam ochii, puteam 
să-mi închipui că e al meu. 

Asta era casa noastră, dimineață aveam să mă trezesc lângă el 
și toate grijile mele pentru ziua de mâine aveau să fie să-l scot pe 
Jared în parc și ce să gătesc pentru cina noastră. 

Mi-a înșirat sărutări de-a lungul maxilarului, repezindu-se cu 
dinţii și mușcându-mă din când în când. M-am împins și mai 
mult în el, simțind că se întărise, iar clitorisul a început să-mi 
zvâcnească. Am gemut, simțindu-mă de parcă, dacă m-aș mai fi 
frecat doar un pic de el, mi-aș fi dat drumul. 

— De ce zâmbești? s-a interesat el. 

Am rămas cu ochii închiși și cu capul dat pe spate, oferindu-i 
acces deplin. 

— Îmi place cum săruți. 

Pentru câteva clipe a stat nemișcat, după care am simțit un 
sărut sub ureche. 

— Așa? 

Am zâmbit și mai larg și mi-am bătut cu degetul colțul gurii. 

— Aici. 

M-a sărutat și am simțit cum mi se răspândesc furnicăturile în 
jos pe picioare. 

— Şi aici, am zis, indicându-i colțul ochiului. 

Mi-a depus și acolo un mic sărut, iar eu m-am înfiorat chiar 
mai tare decât când își folosise limba. 

M-a luat cu degetele de bărbie și am deschis ochii, văzând că 
mă privește atent. 

— O să-mi întorci lumea cu fundul în sus, nu-i așa, puștoaico? 

L-am cuprins în brațe și mi-am îngropat fața în gâtul lui, 
ascunzându-mi zâmbetul. 

Așa speram. Nu voiam să-l rănesc și nu voiam ca el să mă ră- 
nească. Nu voiam să-i rănesc familia, nici pe a mea. 

Dar, pur și simplu, nu voiam să înceteze vreodată senzația asta. 

Nimic altceva nu mai exista. Nimeni nu mai exista între noi. 

Asta era casa noastră, ăsta era patul nostru. Ale noastre. 


Intrând în Lockes-on-the-Bluff, un restaurant de modă veche, 
în stil pub, de pe deal, am lăsat ușa să se închidă în urma mea și 
imediat m-au asaltat miresmele de fripturi, lemn și pământ. Barul 
de dedesubt era sub nivelul solului, iar mirosul apei — ca într-o 
peșteră — urca până în restaurant, dându-i un aer subteran, ampli- 
ficat de lumina slabă a lumânărilor. Era un loc mai curat, mai 
apropiat și, probabil, mai bine plătit decât cel din atelierul de 
reparaţii auto, motiv pentru care mă gândisem că merită să încerc. 

— Bună, am zis, după ce mi-am lăsat geanta pe scaunul de bar. 
Aș vrea să știu dacă faceţi angajări. Am experiență la servit la mese 
și la bar. 

La mese, da. Dar la bar nu servisem niciodată, de fapt. N-avea 
importanță. Oricum, în astfel de localuri nu ţi se verifica niciodată 
biografia profesională. 

Barmanul a înșurubat capacul sticlei din care tocmai turnase și 
a venit spre mine. 

— Păi, ai putea să completezi un formular, iar eu o să i-l las mana- 
gerului de zi, mi-a propus. El se ocupă de obicei cu angajările. 

— Mersi. 

M-am așezat și am scos un pix din geantă, iar el mi-a înmânat 
formularul. Am auzit zgomot de pahare ciocnite în stânga mea și 
râsete venind dinspre restaurant. Rotindu-mi privirea în jur, am 
examinat decorul, admirând uniformele chelnerilor. Pantaloni 
negri din stofă, cămăși albe și cravate vișinii. 

Unul dintre puţinele locuri în care o fată de nouăsprezece ani, 
fără cine știe ce studii, putea face bani frumoși de la clienții bogați, 
fără să trebuiască să-și scoată hainele de pe ea. 

Dar pe urmă m-am întors, dându-mi ochii peste cap și mus- 
trându-mă în sinea mea. Da, sigur. Jase nu mă plătea pentru sex, 
explicit, dar tot eram, categoric, o femeie întreținută. 

Și aveam nevoie să-mi câștig în continuare propriii bani, ca să 
fiu sigură că nu accept din partea lui nimic mai mult decât am 
primit deja. Pentru casă și mașină puteam să găsesc pretexte, jus- 
tificându-mă că am făcut ceea ce era necesar pentru copilul meu, 
dar nu mă puteam amăgi spunându-mi că e în regulă să-l las pe 
Jase să plătească facturile și să cumpere mâncarea. Sarcina asta îmi 
revenea mie și așa trebuia să rămână. 

Întorcându-mi ochii la loc spre formular, m-am oprit, fiindcă 
zărisem un bărbat și o femeie la o masă. Nu m-am putut împie- 
dica să mă zpâiesc. 

Jase stătea lângă o blondă într-o rochie albă, la masă cu un 
bărbat mai în vârstă. Era tânără, poate cu doar câțiva ani mai mare 
ca mine, și râdea. Am simţit o apăsare în piept și-am început să 
respir cu greutate, când l-am văzut pe Jase zâmbindu-i. 

De ce-i zâmbea? 

Era ea. Soţia lui. Ştiam că ea era. 

Şi arăta atât de diferit de mine. Impecabilă, manichiurată, sti- 
lată... mâinile și unghiile, când și-a ridicat paharul cu șampanie, 

păreau perfecte, ca ale unei statui din marmură, iar cerceii cu dia- 
mante sclipeau îndeajuns încât să-i pot zări de la distanța aia. 

Până și diamantul de pe degetul ei părea că-mi face cu ochiul 
când se abătea lumina asupra lui. 

L-am privit din nou pe Jase și am înlemnit. Se uita drept spre 
mine și nu mai zâmbea. 

Fir-ar să fie. 

Am întors capul și mi-am dres glasul, luând pixul și încercând 
să mă concentrez. 

Ştiam eu. El n-o să divorțeze. N-a zis niciodată c-o s-o facă, iar 
asta nu mă surprindea. 

Nu eram surprinsă. Știam că așa o să se-ntâmple. 

Am clipit, încercând să mă concentrez și să-mi pun mintea la 
lucru pentru ce trebuia să fac. Nume, adresă, recomandări, istoric 
profesional... 

N-aveam cum să lucrez într-un restaurant în care-și aducea el 
nevasta, nu-i așa? Ar fi fost stânjenitor pentru amândoi. Trecuseră 
abia câteva săptămâni de când mă mutasem în noua casă și, dacă 
divorțul meu înaintase binișor, despre mariajul lui nu discutase- 
răm deloc. 

Era căsătorit. Nu avea să divorțeze. Bagă-ţi mințile în cap, Kat. 

— Ce faci aici? a întrebat o voce poruncitoare de lângă mine. 

Tonul era scăzut, dar cu o nuanță iritată, ca și cum aș fi fost un 
copil care rămăsese treaz după ora de culcare. 

M-am crispat și am ridicat capul, văzându-l așezat în fața ba- 
rului gol, la câțiva pași de mine. Suficient cât să dea impresia că nu 
vorbește cu mine și că nu ne cunoaștem. 

— N-am voie să fiu aici? l-am provocat, începând să-mi com- 
pletez datele pe formular. 

— Ăla e un formular pentru angajare? 

Numai că, până să-i pot răspunde, s-a apropiat barmanul. 

— Pot să vă servesc cu ceva, domnule? 

— Un GlenDronach, a comandat el. Simplu. 

Barmanul s-a îndepărtat, iar eu mi-am continuat treaba, arun- 
când o privire spre masă și observând că soția lui vorbea în conti- 
nuare cu bărbatul mai vârstnic. 

— Vrei să te angajezi? m-a întrebat Jase. Kat, dacă ai nevoie de 
mai mulți bani... 

— N-am nevoie de mai mulți bani, am ripostat, cu voce scă- 
zută. Dumnezeule! 

— lartă-mă. N-am vrut să sune așa. 

Am reușit să mă calmez și să-mi păstrez tonul scăzut. 

— Aș vrea să mă duc la niște cursuri în timpul zilei, așa că-mi 
caut un serviciu de seară. 

S-a mutat cu câțiva centimetri mai aproape. 

— N-ar trebui să-ți iei un serviciu de seară, mi-a zis. Dacă te 
duci la școală și mai și lucrezi, Jared n-o să te mai vadă niciodată. 
lar dac-o să lucrezi seara, eu când aș mai putea să te mai văd? 

Barmanul s-a apropiat iar și Jase și-a îndreptat spatele în timp 
ce-și primea băutura comandată. 

— Îl pun pe nota dumneavoastră, domnule Caruthers, a zis 
omul, privindu-ne, când pe unul, când pe celălalt, în timp ce-mi 
lăsam capul în jos. 

— Mulţumesc. 

După ce s-a îndepărtat barmanul, am ridicat privirea și am 
prins curaj. 

— Îi spui ei că-ți scoţi fiul în pare și vii acasă la mine, am repli- 
cat, sarcastică. Băieţii noștri pot să se joace împreună, cât timp 
ne-o tragem noi la etaj. 

Și-a trântit paharul pe tejghea, făcându-mi pulsul s-o ia la 
goană. 

— Termină. 

— Întoarce-te la cina ta, m-am stropșit printre dinţi, după care 
mi-am ridicat privirea spre barman. Mă iertați, puteți să-mi dați 
un rom și o cola, vă rog? 

— Imediat. 

Nu-mi plăcea ca Jase să emită pretenții cu privire la cursul 
vieții mele. Primea ceea ce voia. De ce-i mai păsa, atunci? 

Și, apropo, mie de ce-mi păsa? 

— Nu vreau să bei singură. Eşti supărată. 

— Nu sunt supărată. 

Eram geloasă. 

Am împins deoparte formularul și pixul și mi-am luat geanta. 

— Mă întorc, i-am zis barmanului. 

M-am grăbit spre cealaltă parte a restaurantului, apoi pe culoar, 
spre toalete. Dar, înainte să pot scăpa, Jase m-a prins de braţ și m-a 
silit să mă întorc spre el, înghesuindu-mă într-un colț întunecos. 

— artă-mă. 

Am chicotit răutăcios, îndesându-mi pixul în geantă. 

— E prima dintre numeroasele scuze, sunt convinsă. 

Prin urmare, așa avea să-mi fie viața. Oare va merita? Până acum 
câteva săptămâni îmi detestam viața și mă luptam, dar îmi plăcea 
cine eram. Acum, totul era complet pe dos. 

Cum e posibil ca un singur bărbat să provoace așa ceva? 

— Așa o să urmeze să fie? a ripostat el. O să mai nimerim unul 
peste celălalt în public, din când în când, Kat. Va trebui să poți 
suporta situația asta, până când rezolv eu totul. O să fiu corect cu 
tine. Îți promit. 

Mi-am împins bărbia înainte, făcându-mi curaj. 

— E frumoasă. 

— Încetează. 

— Ar fi trebuit să știu că e frumoasă, am continuat, râzând de 
mine însămi. Mașina ta, costumele... Îți place să-ți dai un lustru 
frumos pentru toată lumea, nu-i așa? Ca să nu vadă cât de mult îți 
place să te tăvălești în noroi! 

Apoi l-am privit, înclinându-mi capul într-o parte. 

— Faceți sex? 

S-a încordat, iar ochii i-au devenit două flăcări albastre. 

— Atunci, pot să am și eu relații sexuale cu altcineva? am între- 
bat, încercând să sune nevinovat. Cineva care să-mi țină de urât 
când nu ești tu prin preajmă? 

I-am văzut maxilarul tresărind în timp ce mă privea. 

— În locul tău, n-aş face-o. 

L-am privit fix în ochi până când ai mei au început să mă 
usture și n-am mai putut să mă uit la el. Ce tot făceam? Viaţa mea 
era pentru mine și pentru fiul meu, iar acum, de la o zi la alta, era 
tot mai mult pentru el. 

Jared trebuia să fie în pătuț, pentru că urma să vină Jase. Nu 
puteam să mă întâlnesc cu bărbați și să-i aduc în casa pentru care 
plătea un alt bărbat. Câteodată îl așteptam ore întregi ca să apară, 
iar uneori nici nu venea. Nu puteam să-l sun la serviciu, nu puteam 
să-l sun seara. Nu puteam să-i las mesaje, iar el nu putea să mă 
scoată nicăieri în Shelburne Falls. 

Și-atunci, cum ar fi trebuit să fiu importantă pentru el, când nu 
evoluam spre altceva mai mult decât ceea ce aveam? 

— Până acum ea nu era o prezență reală pentru mine, am zis 
pe un ton calm. Acum e reală. Tu poți s-o scoţi în oraș, îți poartă 
numele... 

Am ridicat ochii, întâlnindu-i privirea. 

— Eu nu vreau să fiu femeia asta. Fata proastă, din partea 
nepotrivită a lumii, care crede că bogatul ei iubit o s-o salveze din 
parcul de rulote. Eu nu te-am vrut, iar pe urmă, când te-am vrut, 
nu mi-am dorit să am obligaţii, iar tu m-ai îngenuncheat ori de 
câte ori am încercat să mă împotrivesc. Oamenii ca tine nu-și lasă 
niciodată soțiile, iar eu sunt o nemernică dacă-mi doresc s-o faci. 

Mii de ace mi s-au pus în gât și am fost nevoită să mă întrerup, 
ca să nu plâng. 

— Nu, am zis, clătinând din cap. Ne-o tragem, iar tu plătești 
facturile. Așa arată aranjamentul nostru în realitate, nu? 

— Nu e așa, a răspuns, pe un ton implorator, cuprinzându-mi 
fața între palme. Am s-o părăsesc. 

— Dac-ar fi fost adevărat, ai fi făcut-o deja. Și cât de a naibii 
de îngrozitoare pot să fiu, ca să vreau să-i faci ei una ca asta? 

— S-ar fi întâmplat oricum, cu sau fără tine, a zis, susținându-mi 
privirea. Eșecul căsniciei mele nu e vina ta. 

Aș fi vrut să cred asta. Numai că era o pantă alunecoasă. 

Există o graniță subțire între o relație comodă și una dezastru- 
oasă. Când doi oameni își doresc partide de sex sau companie, un 
pic de variație propriu-zisă, și amândoi au foarte multe de pierdut, 
atunci există o înțelegere tacită asupra așteptărilor fiecăruia. 
Numai că... și se-ntâmplă adesea ca totul s-o ia razna... inevitabil, 
cineva se îndrăgostește. 

Unicul bărbat, cu excepția fiului meu, în jurul căruia îmi gravita 
viața era Jase. Eu, pe de altă parte, nu eram singura femeie din 
viața lui. 

— Dacă te-aș fi cunoscut pe tine mai întâi, mi-a zis Jase, asta 
n-ar mai fi fost o problemă. Tu ești cea pe care o vreau. Tatăl meu 
e patronul firmei de avocatură la care lucrez, Kat. Dacă divorțez de 
Maddie, îmi pierd slujba și tot ce-am realizat prin muncă. Pur și 
simplu, n-am nimerit momentul potrivit. Dar o să trecem noi de 
asta, m-a asigurat, descriindu-mi un cerc cu degetul pe obraz. 
Când o să ajung asociat, o să pot face tot ce vreau. 

Am întors capul, conștientă de ceea ce ar fi trebuit să fac. Nu 
asta spun toți? „Trebuie doar să aștepți. O să fim împreună, îţi 
promit. Mai e nevoie doar de puțin timp.” 

Măcar de-aș fi putut să mă bucur de prezența lui și să nu fi 
simţit ceea ce începeam să simt. Am închis ochii, oprind lacrimile. 

— Când suntem numai noi doi, a șoptit, gâdilându-mi buzele 
cu răsuflarea lui, când suntem singuri și ne simțim bine, iar eu te 
țin în brațe, atunci sunt cel adevărat, Kat. Abia aştept să devin 
omul acela atunci când plec de la serviciu și mi se pare o veșnicie 
până ajung la tine. 

M-a sărutat, ușor și delicat. 

— Rămâi cu mine. Nu vreau să te pierd. 

Am scuturat din cap, încercând să nu-i las cuvintele să-mi 
ajungă la suflet, dar tot am început să plâng. Mi-am sprijinit capul 
pe pieptul lui, îmbrățișându-l pe sub haină și detestând felul în 
care începeam iar să îngenunchez. 

Dacă am încredere în el — dacă doar îi acord o șansă — ce am 
de pierdut? 

Cineva din apropiere și-a dres glasul, așa că m-am desprins, 
inspirând speriată. 

— Pardon, a rostit o voce bărbătească. 

Jase și-a îndreptat spinarea, respirând nervos și întorcându-se. 
Bărbatul care se oprise în spatele lui era cel care stătuse la masă cu 
Jase și cu soţia sa. Era mai în vârstă, iar ochii lui albaștri se plim- 
bau, cu nonșalanță, de la Jase la mine. 

— Fii discret, i-a recomandat lui Jase, după care s-a uitat la 
mine, înclinându-și capul. Domnișoară. 

Și am prins din zbor și umbra unui zâmbet până să dispară în 
toaleta bărbaţilor. 

Trupul lui Jase a devenit rigid. S-a îndepărtat de mine, și-a 
potrivit cravata și sacoul, fără să mă privească. 

Să fi fost tatăl lui? 

— Du-te acasă, bine? mi-a zis, repezit. O să-ți dau eu tot ce-ţi 
trebuie. ÎN-o să lucrezi serile. 

După care, fără să-mi mai aștepte reacția, m-a lăsat acolo, 
întorcându-se în restaurant. 

Dumnezeule. Totul era numai despre el. 

Cerinţele lui, viața lui, programul lui, ritmul lui... Oare eram 
mai fericită decât înainte? 

Mi-am dat deoparte părul căzut peste față și mi-am netezit 
rochia, știind răspunsul fără să mă mai gândesc. Da, eram fericită. 
Când era el cu mine. 

Numai că, atunci când nu era, căderile erau mai abrupte decât 
fuseseră cu Thomas, dintr-un simplu motiv... pe Thomas nu l-am 
iubit niciodată. 

Doar avusesem impresia că-l iubesc, numai că, dacă era să mă 
iau după ceea ce începeam să simt pentru Jase, atunci era posibil 
ca el să mă facă să sufăr mult mai mult. 

Întorcându-mă, m-am oprit la bar ca să-mi plătesc consumația 
și am dat repede paharul pe gât, închizând ochii când căldura 
alcoolului mi-a străbătut venele și mi-a învăluit stomacul. 

Jase a trecut prin spatele meu, conducându-și soția spre ieșirea 
din restaurant și ajutând-o să-și îmbrace pardesiul fără să mă 
învrednicească măcar cu o privire. În schimb, am observat că m-a 
privit ea, cu o fracțiune de secundă mai mult decât ar fi trebuit. 
Oare să mă fi văzut când am stat de vorbă cu Jase la bar? Să-i fi 
simțit și ea încordarea, la fel ca mine? 

Ei au plecat, iar eu m-am așezat la loc, nesocotindu-i ordinul. 
Oare cât aveam să-l mai aștept? Un an? Doi? O veșnicie? 

Îmi doream să fiu cu el, dar începeam să mă tem că mă rețineam 
de teamă să nu ratez șansa pe care mi-o promisese. Dacă avea s-o 
părăsească? Trebuia să încerc, nu? 

Dar răspunsuri nu existau. Numai tăcere. Alcoolul mai nete- 
zise asperitățile, iar crisparea mușchilor începuse să-mi scadă. 
Durerea de cap provocată de îngrijorare mi s-a risipit, iar furtuna 
de sentimente și de întrebări care-mi clocotea în minte a început 
să arate ca o imagine văzută printr-un telescop. Îndepărtată, foarte 
îndepărtată. 

— Îmi mai dați unul, vă rog? i-am zis barmanului. 

Dacă tot îl aşteptam pe Jase, puteam foarte bine să mă distrez. 
Speram, totuși, să nu ratez și altceva decât șansa pe care o aşteptam. 


Închid cartea şi-mi las capul să cadă pe tăblia patului. Spre 
bucuria mea n-au mai fost momente de sex, dar fusesem mult prea 
curioasă ca să nu citesc mai departe. Atâtea lucruri pe care nu mi 
le spusese nimeni vreodată. 

Mama n-ar fi trebuit să-l aștepte. Trebuia să-l fi părăsit, naibii, 
până când și-ar fi rezolvat belelele. Ea avusese dreptate. Dacă el o 
dorea, atunci n-ar fi fost în stare s-o amâne, nu? 

Pe urmă însă, îmi amintesc că e doar o carte. Acum sunt căsă- 
toriți, fericiți, iar eu nu știu sigur dacă povestea asta e despre ei. 
N-ar putea să fie o coincidență de nume? Fall Away Lane, unde 
sunt casele lui Jared și Jax? Lockes-on-the-Bluff, unde-o duce 
Madoc pe mama lui la cină ori de câte ori vine ea prin oraș? 

lar dacă e adevărată, atunci cine putea s-o fi scris? Cine să fi 
știut toate lucrurile astea despre părinții mei? 

Și cine s-o fi trimis, considerând că trebuie să o am? 

Speram, totuși, să nu ratez și altceva decât sansa pe care o aşteptam. 

Nu mă pot împiedica să mă gândesc că asta e valabilă pentru 
foarte mulți dintre noi. 

— Quinn! o aud pe Dylan strigând de jos. 

Drace, deja s-a întors. Nu mi-am dat seama când a trecut timpul. 

— Vin acum! strig. 

Vâr cartea în rucsac, mă uit în oglindă ca să văd cum îmi stă 
părul și ies în fugă din camera mea. 

Trecând pe lângă dormitorul părinţilor mei, mă opresc și cad 
pe gânduri, amintindu-mi de cutia cu suveniruri din dressingul 
mamei. Îmi amintesc că fusesem fascinată de jurnalul ei când 
eram mică, însă ea nu mă lăsase să-l citesc. 

Dacă e adevărat ce am citit în carte, persoana care a scris-o 
trebuie să fi fost în relații apropiate cu cel puțin unul dintre părinții 
mei. Povestea trebuia să ajungă undeva. 

Întredeschid ușa și mă furișez înăuntru, știind că ei încă n-au 
ajuns acasă, deși e posibil ca Addie să bântuie prin preajmă. 

Închid ușa și mă reped în dressingul mamei, trecând pe lângă 
cuierele cu haine și rafturile cu pantofi, genţi și bijuterii. Îmi plă- 
cea mult să mă joc aici când eram mică. Să-i probez lucrurile și 
să-mi închipui că sunt sofisticată și frumoasă. Îmi cam face plăcere 

să descopăr că ea n-a fost totdeauna impecabilă. Că a fost departe 
de perfecțiune. 

Dau jos cutia albă de pe raft și scotocesc prin ea, până găsesc 
jurnalul cu coperţi negre, sub vechiul ei album din școală. 

Când îl țin în mâini, nervii de sub epidermă mi se stârnesc atât 
de tare, încât aproape că mi se face rău. Nu vreau să citesc așa ceva. 
E un jurnal intim, iar eu îmi iubesc părinții. N-am nevoie să le 
cunosc toate secretele, fiindcă asta n-o să schimbe cât de mult 
înseamnă ei, atât unul pentru celălalt, cât și pentru mine. 

Şi totuși cineva mi-a trimis cartea cu un motiv. 

Frunzăresc absentă paginile, fiindcă nu mă simt pregătită să 
mă uit, însă caietul se deschide automat la mijloc, iar eu fac ochii 
mari, șocată. 

— Doamne, Dumnezeule! 

Între file e un mic teanc de bancnote de câte o sută de dolari, 
împreună cu o carte de vizită. Una veche, jerpelită, îngălbenită de 
vreme, cu numele tatălui meu pe ea. 

Număr banii. Patru sute. Exact suma pe care i-a dat-o Jase lui 
Kat, pentru că i-a schimbat uleiul la mașină. 

Înaintăm pe autostradă, la radio urlă „Like a Prayer” a Madon- 
nei, iar pe mine mă pufnește râsul când mă uit la Dylan. 

Se tot izbește de spătarul scaunului, cântând cât o țin plămânii. 

— Melodia asta e o vechitură, știi? strig, ca s-o tachinez. 

Ea zâmbește și mută schimbătorul de viteze într-a cincea. 
Apuc mânerul de siguranță, fiindcă fata asta mă bagă în sperieți 
când e la volan. 

— E sexy, totuși, glumește ea, dând volumul mai mic. Știai că 
e despre un sex oral? 

— Ba nu e! exclam, întorcând repede capul spre ea. 

— Ba da! râde ea dând din cap. Ascultă! 

Începe să cânte împreună cu Madonna: 

— „Stau în genunchi, vreau să te duc până la capăt”. Vezi? 

Întorc capul, răsucind ideea în minte și simțind cum întreaga 
mea copilărie se năruie. De câte ori am dansat acasă pe melodia 
asta? De față cu părinții mei? 

Închizând strâns ochii, îmi ascund faţa între palme și, practic, 
urlu. Mama are dreptate. Tatăl meu mă cocoloșește, așa că ajung 
acum să mă înveţe neamurile mele mai tinere tot felul de chestii. 
Minunat. 

— Ştii ce... lasă-mă acasă la Jax, spun deodată, schimbând 
subiectul. Trebuie să vorbesc cu Juliet. 


— Eşti sigură? 

Îmi deschei centura în timp ce ea face un mic ocol, cotind pe 
Fall Away Lane. 

— Da, o să vin cu ei. Nu-ţi face griji. O să fiu acolo. 

— Bine, pe curând, atunci, zice ea, cu o nuanță amenințătoare 
în voce, ca și cum aș face bine să fiu acolo, că altfel, văd eu. 

Știu că are emoții pentru prima ei cursă, în seara asta. Chiar 
dacă a mai fost pe pista asta, ca și pe multe altele pe care a dus-o 
tatăl ei de când se știe. 

Îndreptându-mă spre casa lui Jax și Juliet, îmi încetinesc pașii, 
studiind casa albă cu două niveluri și obloane negre, privind-o 
acum cu alți ochi. 

Tatăl meu a cumpărat casa asta. Oare frații mei știu? Nu mă 
mir că mama n-a vrut să-i ia lui Jax bani pe ea. N-ar fi fost corect. 
Tata i-o dăruise ei, iar ea o făcuse cadou mai departe. 

Dacă tatăl meu n-ar mai fi cumpărat casa asta, Jax și Juliet n-ar 
mai sta aici, acum. Jared poate că n-ar fi cunoscut-o niciodată pe 
Tate, cel puţin până în liceu, iar Hawke, Dylan și James poate că 
nu s-ar mai fi născut, fără toate aceste evenimente care i-au adus 
împreună. E incredibil cum un lucru care pare atât de nesemnifi- 
cativ poate să schimbe viețile atâtor oameni. Ce început nesigur a 
avut familia noastră, iar acum, uite unde a ajuns. Suntem, practic, 
un clan. 

Intru în casă fără să bat la ușă, obicei destul de generalizat în 
familia noastră. E atâta du-te-vino, încât toată lumea știe că nu 
trebuie să umble în pielea goală. 

Îndreptându-mă spre bucătărie, mă opresc când aud vocea lui 
Jax, după care îl observ pe Hawke lângă mine. Probabil o fi intrat 
în urma mea. 

E transpirat, are pe el doar un șort negru și un rucsac, fără tricou. 

— Am ajuns! strigă, ocolind balustrada. Mă duc să fac un duș 
și ne vedem la circuit, tată. 

— Bine, grăbește-te, îi zice Jax. E seara lui Dylan. 

Hawke se duce sus, iar eu îmi continui drumul spre bucătărie 
și-l văd pe Jax venind spre mine. 

— Hei. Care-i treaba? mă întâmpină, depunându-mi o săru- 
tare pe frunte. 

— Am ceva de vorbit cu Juliet. Plecați separat? 

— Ca de obicei, zâmbește el. Ne vedem acolo. 

După care trece pe lângă mine și iese din casă. 

Juliet e la chiuvetă și stropește o plantă cu ajutorul furtunului, 
așa că mă opresc și o urmăresc pentru câteva clipe. 

Îmi admir toate cumnatele: pe Tate, pentru tăria ei de caracter 
și pentru că știe să se apere singură, iar pe Fallon, pentru că e infle- 
xibilă și rămâne fidelă convingerilor ei. Însă Juliet e un pic altfel. 

Totdeauna am respectat-o, fiindcă mi-a plăcut cât era de femi- 
nină. Sau cât e. Se mândrește cu feminitatea ei. 

E frumoasă și, în ciuda faptului că predă engleza și literatura la 
liceu și scrie, în particular, romane pentru tinerii adulți, nu cedează 
niciodată la presiunile de a intra în tipare și nici nu-și ascunde 
personalitatea ca să se ridice la nivelul așteptărilor cuiva. 

Ador felul în care-și afișează personalitatea. Pandantivele mari, 
într-o perfectă contradicție cu pantalonii scurți din jeans și trico- 
urile, pantofii cu toc pe care-i poartă cu blugi strâmți, luciul de 
buze în nuanța vatei de zahăr... toate lucrurile astea au însemnat 
extrem de mult în ochii unei fete de opt ani care, privind-o pe 
femeia asta, vedea farmec. 

Totuși, cumva, n-am încetat niciodată cu adevărat s-o idolatri- 
zez. Nici măcar un pic. Îmi place stilul ei și, pe măsură ce am 
crescut, am început să-mi doresc să semăn mai mult cu ea. Cu o 
femeie sexy care-l înnebunește pe bărbat. E lipsită de griji și 
pășește cu încredere. 

Uneori trec pe-acolo doar ca să arunc o privire prin dressingul 
ei și să-i probez bluzele moi, vaporoase, sau pantofii Jimmy Choo. 

— Bună, zic până la urmă, ducându-mă să mă așez la masa din 
bucătărie. 

Ea întoarce capul, iar ochii verzi îi scânteiază într-un zâmbet. 

— Ei, bună. Ce surpriză plăcută. Niciodată nu mă satur să te văd. 

Îmi scot rucsacul și-l așez pe masă. 

— Mereu miroase a fursecuri pe-aici. Nu mă mir că te mai ține 
Jax. 

Ea pufnește în timp ce traversează bucătăria cu planta în brațe, 
după care o plasează pe veranda din spate. 

— Mda, el zice că mă mai ține pentru că sunt sexy. 

Mă rog. Lui Jax îi place să glumească, dar arată perfect împre- 
ună, iar el o știe. Exact ca Jared și Tate, sau Madoc și Fallon. 

— Şi, care-i treaba? se interesează, ștergându-și mâinile pe pan- 
talonii scurți din jeans. 

— Niciuna. M-am gândit doar că poate mă duci tu cu mașina, 
în seara asta. 

— Sună bine, zice ea. Sunt gata în câteva minute. 

Jax și Jared pleacă de obicei mai devreme, ca să ajute la organi- 
zare și la aranjarea publicului, iar Tate și Juliet se duc separat, ca să 
aibă o mașină cu care să-și aducă devreme acasă copiii și să-i culce. 

Juliet îl are numai pe Hawke, însă ea și Jax au luat în plasament 
o mulțime de copii de-a lungul anilor. Acum, totuși, nu stă niciu- 
nul la ei. Chestie care, cred eu, îl bucură pe Hawke. El e un copil 
singur la părinți care foarte rar ajunge să se bucure de avantajele 
de a fi copil singur la părinți. 

— ŞI...» încep, simțind cum mi se accelerează pulsul. Scrii ceva, 
în prezent? 

Știu ce anume aș vrea s-o întreb, chiar mă simt ispitită să arunc 
întrebarea, dar pe de altă parte nu sunt convinsă că aș vrea cu ade- 
vărat să aflu răspunsul. Așa că o iau cu binișorul. 

Dacă persoana care a trimis cartea ar fi vrut să-i fie cunoscută 
identitatea, ar fi trecut o adresă pe pachet. 

Și totuși trebuie să aflu cine a trimis-o. 

Juliet termină de ambalat rămășițele de la cina lor și le depozi- 
tează în frigider. 

— Lucrez la ceva. Încă un volum din aceeași serie, îmi explică. 
Totuși e greu să-mi găsesc timp pentru scris, iar vara asta nici n-ar 
trebui să-mi permită mai mult timp. 

Juliet scrie romane de ficțiune atunci când nu predă — o serie 
despre adolescenți într-o societate postapocaliptică, în care con- 
ducerea a fost preluată de străvechi regimuri războinice. 

Cu toate astea, ea și Jax au reușit, în sfârșit, să-și deschidă ta- 
băra de vară de la Black Hawk Lake, ca atare așa-numitul timp 
liber din vacanță n-o să mai fie, în realitate, timp liber. Ea o să fie 
ocupată toată vara, ceea ce-i va lăsa prea puțin timp pentru scris. 

Urmăresc cu degetul fibrele mesei din lemn și întreb, cu o voce 
ezitantă: 

— Ai încercat vreodată... — îmi ridic privirea spre ea — să 
scrii, să zic, romane de dragoste sau ceva asemănător? 

Se oprește din ceea ce face și mă studiază. Dintr-odată, mă 
simt stânjenită. 

Pe urmă însă clatină din cap. 

— Nu, răspunde încet, abătându-și din nou privirea. Niciodată 
nu m-a atras. De ce mă-ntrebi? 

— Așa, zic și dau din umeri. 

Dar mă simt împovărată de dezamăgire. Ea e singura scriitoare 
pe care o cunosc. 

Trag aer în piept și mă ridic. La naiba! E seara lui Dylan. O să 
termin de citit cartea, pentru că n-am cum altfel, dar se apropie 
timpul pentru ceva distracție. 

— Pot să mă uit prin dressingul tău? 

Ea îmi aruncă o privire extrem de fericită. N-are nicio fată, 
deci știu că se bucură că poate să facă tot felul de chestii de-ale 
fetelor cu Dylan și cu mine. 

— Îndrăznește, răspunde. Acum avem cam aceleași măsuri, așa 
că nu te jena dacă vrei să împrumuţi ceva. 

După care trece iute pe lângă mine și-mi șoptește: 

— Ceva care să-i scoată din sărite pe frații tăi. 

Izbucnesc în râs și, luându-mi rucsacul, pornesc spre etaj. 
Păi, desigur! 


JASE... 


Am urcat treptele, auzind cum tusea tatălui meu sparge liniştea 
acelui duplex, altfel tăcut. Zgârie-norii din Chicago se profilau 
dincolo de ferestrele din spatele meu, încețoșate de ploaia care 
șiroia pe geamuri. Treceam pe lângă fotografiile înrămate de pe 
pereți, înfățișând toate marile noastre momente de familie regi- 
zate. Când aflaseră că tata era pe moarte părinții mei se hotărâseră 
să locuiască aici, în apartamentul din oraș, mai aproape de medici. 

Ca să vezi. Eu eram fumătorul, dar el făcuse cancer pulmonar. 

Am împins ușa camerei lui'și am intrat. Infirmiera de îngrijire 
la domiciliu era aplecată deasupra patului, ținându-i paharul din 
care el se chinuia să bea. La sfârșit, femeia a lăsat jos paharul și l-a 
învelit. 

Apoi a venit spre mine, în mână cu un șervet pătat de sânge, 
șoptindu-mi: 

— Sfârșitul se apropie, mă tem. 

Am aruncat o privire spre pat, văzându-i mâinile subțiri strân- 
gând așternuturile, obrajii supți și buzele crăpate, trupul veștejit, 
atât de mărunt și de slab. Pijamaua albă parcă era un giulgiu arun- 
cat peste un schelet. 

În ochii mei, tata fusese totdeauna impunător. Niciodată nu 
mă simțisem apropiat de el, dar, în copilărie, tot un zeu mi se pă- 
rea. Și acum, uită-te la el. 

A început din nou să tușească, iar eu i-am făcut un semn infir- 
mierei, trecând pe lângă ea spre marginea patului. 

M-am aplecat și mi-am petrecut un braț pe după trupul lui 
zdruncinat de convulsii, încercând să-l sprijin în timp ce se chircea 
și se opintea. 

— Ia, dă-mi voie. 

— Termină! s-a răstit, plesnindu-mă peste mâini. Nu te mai 
purta de parcă n-ai prefera să fii oriunde în altă parte. 

Dumnezeule... I-am dat drumul și m-am ridicat, trecându-mi 
o mână prin păr în timp ce-i priveam trupul tremurând și lup- 
tându-se să respire. Și-a luat prosopul de la gură și pe el am văzut 
noi urme de sânge. Mi-am încleștat fălcile, descumpănit brusc. 
Ăsta nu era tatăl meu. 

S-a prăbușit la loc pe pernă, răsuflând anevoie, iar eu i-am 
întors spatele, scoțându-mi sacoul. L-am aruncat pe un scaun și 
mi-am slăbit nodul cravatei, am tras aer adânc în piept și apoi am 
încercat să mă uit la el. 

Nu-l prea vizitasem de când rămăsese țintuit la pat, acum 
câteva săptămâni. Boala îl lovise repede și cu violență și nu știu de 
ce-mi venea atât de greu să-l văd astfel. Nu eram convins nici 
măcar c-o să-i simt lipsa, la urma urmei. 

Să-mi fi fost greu doar să găsesc compasiune? Nu prea știam. 
Ştiam doar că eram derutat. 

— Mama ta e plecată la cumpărături, mi-a zis, privindu-mă și 
dând impresia că n-are aer. Într-o excursie în Italia, care speră s-o 
ajute să treacă peste moartea mea. 

A izbucnit în râs, cu o voce îngroșată de flegmă, și i-am zărit 
cheagurile de sânge de pe interiorul buzelor. 

Dorian Gray. De el îmi amintea. Toată viața, mi se păruse tânăr, 
trăind exuberant, însă acum... povara consecințelor unei vieți 
nechibzuite se abătuse dintr-odată asupra lui, adevăratul caracter 
ieșind la iveală. Decrepit, urât, slab... 

Murea oribil. Și singur. Mama număra zilele, dar nu puteam 
s-o învinuiesc pentru asta. 

— Am vrut mai mult, Jason, a zis, ridicându-și spre mine ochii, 
acum disperaţi. Am crezut c-o să fie mai mult. Prietenii, petrece- 
rile, întrunirile, puterea și banii... ai crede că înseamnă ceva, dar 
uită-te la mine, a continuat, cu o voce rugătoare, respirând întretă- 
iat. Mor singur. Toate își vor urma cursul și începi să-ți dai seama 
că, deși numele tău ar putea să rămână pentru o vreme în memo- 
rie, nu ești de neînlocuit. Eu aproape c-am fost uitat deja. 

— Nu e adevărat, am zis, aplecându-mă și învelindu-l la loc. 

El însă m-a prins de mână, oprindu-mă. Degetele lui reci s-au 
strâns pe pumnul meu. M-am uitat cu atenție la mâinile noastre. 
Aceeași mărime, aceleași unghii, aceleași articulații groase... 

— Mă iubeşti? m-a întrebat încet. 

Mi-am ridicat privirea șovăitoare, uitându-mă la imaginea 
mea de peste treizeci de ani. Oare o să-i pun și eu aceeași întrebare 
lui Madoc? O să fiu nevoit? 

Văzând că nu spun nimic, tata mi-a dat drumul și și-a abătut 
privirea în altă parte. 

— Nu e nimeni aici. Iar când apare cineva, e numai prefăcătorie. 

— Îţi pasă? 

A întors repede ochii la mine, cu disperare evidentă. 

— Nu vreau să mor singur, a mărturisit. Maică-ta n-o să-mi 
ducă dorul. Și toate femeile, de-a lungul atâtor ani... nu mi-au dat 
nimic care să dureze. Mi-am distrus căsnicia. Mi-am distrus familia. 

M-am așezat, fiindcă o greutate de zece tone mi se pogorâse pe 
umeri. Îngropându-mi fața în palme, i-am simţit cuvintele șer- 
puindu-mi prin creier. 

Eu nu eram ca el. Kat era singura femeie. Nu alergam după ele 
prin tot orașul. Ea era specială. Madoc o să mă înțeleagă. N-o să 
fim în ipostaza asta peste treizeci de ani, cu Madoc care să mă 
urască fiindcă n-am fost niciodată prezent pentru el, alegând prosti- 
tuatele în detrimentul familiei și rănindu-i mama. 

Nu mai puteam suporta. 

Tatăl meu era pe moarte, iar după asta aveam să fiu, în sfârșit, 
liber să-mi trasez singur cursul vieții. O viață împreună cu Kat și 
cu copiii noștri, inclusiv cu Madoc. 

— Tată, eu o iubesc pe Kat, i-am zis. Nu pot să renunţ la ea... 

— Nu contează, m-a întrerupt. Și cu ea o să fie un eșec. 

L-am fixat cu privirea, vorbele lui de acum mulți ani fiindu-mi 
încă adânc întipărite în minte. Eșecul e o opțiune care devine 
lesne obișnuință, zicea el mereu. 

Şi îndoiala a prins rădăcini. Dacă mă însuram cu Kat? Dacă 
avea să fie un eșec? Dacă motivul pentru care mă legasem atât de 
ea, în primul rând, ţinea, pur și simplu, de propria-mi slăbiciune și 
lăcomie? Exact ca el. 

Unde o să stea Madoc, dacă o să divorțez de Maddie? Oare o 
să mă urască? Oare Maddie o să se recăsătorească și-o să aducă în 
viața lui pe cineva cu multe clase peste mine? 

— Tot ce contează e Madoc, a continuat. Să nu-l dezamăgești. 
Să nu-l rănești. 

Fiul meu. Un copil care începea să-și remarce părinții și, nu 
numai cât de mult îl iubesc ei pe el, dar și cât de mult se iubesc 
între ei. Deja îmi dădeam seama că pe ea o iubește mai mult. Și de 
ce n-ar fi iubit-o? 

— Fiul tău e adevărata dragoste a vieţii tale, Jason. Când o să 
fii tu cel care zace în locul meu, o să vrei să știi că vei trăi prin el. 
Că, prin viața lui, vei continua. Că te va plânge. 

Am clipit iute, întorcând capul, astfel încât tata să nu-mi vadă 
lacrimile din ochi. 

— Nimic nu e mai important decât el, a șoptit, iar răsuflarea 
șuierată îi era din ce în ce mai trudnică. Mi-aș fi dorit să fi fost un 
tată mai bun. Mi-aș fi dorit să pot repara tot ce ţi-am făcut de 
te-am împins să mă urăști. 

A întins o mână peste marginea patului, luptându-se să respire. 
Am fixat-o cu privirea, știind că ar trebui s-o iau în mâna mea. 
Știind că el are nevoie de mine. În definitiv, nu mai era altcineva. 

Dar nu era cazul nostru. Niciodată nu fusese cazul nostru. El 
îmi refuzase iubirea și afecțiunea de când mă știam. Când avuse- 
sem eu nevoia, nu voise el. Acum, când el era cel care avea nevoie, 
descopeream că, pur și simplu, nu voiam să mimez afecțiunea pen- 
tru el. 

Văzând că refuz să i-o ating, și-a lăsat mâna să cadă într-o 
parte, moale și goală. 

— Mi-aș fi dorit..., a icnit. Mi-aș fi dorit să mă iubești. 


CAPITOLUL 7 


KAT... 


Deschizând uşa cu plasă, l-am văzut pe Jared, care tocmai 
zbura pe stradă cu bicicleta lui. Tate stătea în picioare, în spatele 
lui, ținându-se de umerii lui. Pulsul mi-o lua razna ori de câte ori 
îi vedeam așa. Am aruncat o privire spre casa vecină și l-am zărit 
pe James, tatăl ei, care tundea gazonul și, în același timp, nu-i 
scăpa din ochi. 

— Jared? am strigat, călcând greșit. Treci în casă! 

Am auzit scrâșnetul frânelor bicicletei, apoi explozia de râs a 
lui Tate, când el a cârmit în ac de păr, încercând să se oprească. 

Ea și tatăl ei se mutaseră lângă noi abia de câteva luni, iar eu 
mă bucuram nespus că Jared avea chiar în casa de alături un copil 
cu care să se joace. Chiar dacă era o fată — și el cam făcuse mutre 
din cauza asta, la început — acum erau, practic, nedespărțiți. 

— Nu vreau să vin în casă! a protestat el. 

Eu însă am clătinat din cap, știind că asta avea să urmeze. El 
protesta tot timpul. 

— Trebuie să plec. 

— Atunci, pleacă. 

Am închis ochii, gemând în sinea mea. 

La cinci ani, fusese un copil dificil. La opt, un pic de coșmar. 
Iar acum, la zece? Era, practic, de nestăpânit. 

M-am repezit jos pe trepte și am traversat curtea, văzând-o pe 
Tate că sare de pe bicicletă, pentru că ea, măcar, încă-i respecta pe 
adulți. 

— Termină cu obrăznicia, m-am răstit. Am treabă, așa c-o să 
te las la Deena. a-ţi rucsacul. 

— Nu vreau să merg acasă la ea! a urlat. Tate nu e obligată să 
se ducă la o bonă! 

— Pentru că tatăl lui Tate e acasă, am argumentat și, deodată, 
mi-am dat seama că zgomotul mașinii de tuns iarba încetase. 

Fiindcă era vară, copiii aveau vacanță, însă Jared era încă prea 
mic ca să rămână singur acasă. 

— Hai odată, am scrâșnit. 

— Nici măcar nu lucrezi azi! 

— Poate să stea cu noi, Kat. 

Întorcându-mă, l-am văzut pe tatăl lui Tate ieșind pe stradă și 
ștergându-și mâinile cu o cârpă. 

Ei bine, așa ar fi simplu, nu? Și, în condiții normale, nu m-ar fi 
deranjat deloc. El deja mânca la ei cel puţin o dată pe săptămână, 
ba chiar dormise în casa lor în vreo două nopți. 

"Totuși, nu, Jared trebuia să înveţe să asculte. 

— Nu e nevoie. Mulţumesc, am zis pe un ton măsurat, încer- 
când să mă calmez. 

Numai că, atunci când am întors capul spre Jared, el și Tate 
dispăruseră, gonind iar pe stradă. 

— Jared! am strigat. 

Mi-am privit ceasul. Fir-ar să fie. Trebuia să fi plecat de acum 
o jumătate de oră. Aș fi vrut să scap de aglomerație. 

— Pe bune, Kat, a intervenit James, asta mă ajută și pe mine. 
Își ţin de urât unul altuia, iar eu pot să mai fac ceva treabă. Mai 
târziu, mă gândeam s-o scot pe Tate la o pizza. O să fie distractiv 
pentru amândoi, iar Jared poate să rămână peste noapte. 

M-am uitat din nou după Jared, urmărindu-l din ochi și dorin- 
du-mi să stea departe de colțul străzii, așa cum îi spusesem. Dacă 
venea vreo mașină în viteză de-acolo? 

Am închis ochii și am oftat. Aveam nervii întinși la maximum. 

— Eşti sigur că nu te deranjează? am întrebat, capitulând, în 
sfârșit. 

N-aveam șanse să-l strunesc pe fiul meu azi. Dacă era mai feri- 
cit aici, atunci să stea aici. 

James mi-a răspuns doar printr-un zâmbet, încă o manifestare 
a firii lui senine. 

— Ne vedem dimineaţă, a zis. 

S-a îndepărtat, iar eu am lăsat pentru o clipă capul în jos, 
simțindu-mă înfrântă. De ce n-am putut să mă îndrăgostesc de un 
tip drăguţ ca el? Unul care să fie singur, un tată excelent, care lăsa 
totul deoparte pentru fiica lui și părea să înțeleagă atât de multe, 
fără ca eu să spun ceva. 

Eram destul de convinsă că-mi știa povestea, chiar dacă nu 
prea stătuserăm de vorbă. Doar uneori îi zăream o anume expresie 
în ochi. 

Era genul de om care nu s-ar fi amestecat și nu mi-ar fi spus 
că-mi neglijez copilul. Nu mi-ar fi spus că, dacă n-aș fi ieșit în oraș 
aseară cu prietenele, azi n-aș mai fi fost obosită și mahmură. Nu 
m-ar fi învățat el cum să-mi cresc copilul. 

Era, pur și simplu, acolo, preluând toate treburile pe care le 
lăsam eu în aer. 

Cu toate astea, chiar dac-aș fi fost interesată de el, nu mi se 
părea că ar fi fost mai disponibil decât Jason. Soţia lui James 
murise primăvara trecută și aveam impresia că el avea să-și poarte 
verigheta încă mult timp. 

Am ajuns în oraș cam pe la patru, îmbrăcată cu o rochie neagră, 
scurtă, fără mâneci, cu jupă pe dedesubt. Îmi lăsasem și părul liber, 
cu cârlionții naturali care-i plăceau lui Jase, pieptănat într-o parte, 
peste umărul meu stâng. Machiajul era minimal, dar avusesem 

grijă să aleg un ruj roșu și parfumul lui preferat. Ne înțeleseserăm 
să mergem la un film în parc, astă-seară, iar el urma să se ocupe de 
pătură și de coșul pentru picnic. 

De-a lungul timpului, intraserăm într-o rutină. El știa ora de 
culcare a lui Jared și mă suna înainte să ajungă, ca să se asigure că 
drumul e liber. Uneori, ne întâlneam în apartamentul lui, de la 
hotelul Waldorf din Chicago, însă acum avea și un alt apartament 
în oraș, așa că-l foloseam mai rar pe cel din hotel. Mă lăsase chiar 
să decorez celălalt apartament. Ca să-l fac să fie al nostru. 

Puteam să-l sun la serviciu sau în anumite momente când 
știam c-o să-l găsesc singur; uneori, îl vedeam de câteva ori pe 
săptămână, iar alteori nu-l vedeam timp de o lună. Suna îngrozitor 
când încercam să exprim asta în cuvinte sau să mă explic față de 
Deena, dar ciudățenia era că... devenise ceva normal. La un mo- 
ment dat, pe parcurs, așteptările mele se schimbaseră. Scăzuseră, 
iar speranțele se așezaseră la un nivel mai realist. 

După moartea tatălui său, acum câțiva ani, cariera îi luase 
avânt, iar acum era la apogeu. Îmi găseam consolarea în conștiința 
faptului că „el are nevoie de mine”. Mă iubea, nu? Așa că furam 
cum puteam momentele de stat împreună, iar când eram numai 
noi doi, totul era perfect. 

Într-o bună zi, care speram să vină curând, Madoc avea să fie 
suficient de matur ca să înțeleagă ce înseamnă divorțul și să accepte 
să-și vadă tatăl cu altcineva. 

Îmi luasem licența în contabilitate, aveam un serviciu cumse- 
cade și multe lucruri pentru care să fiu recunoscătoare. Jase îmi 
dăruise foarte multe și știam că n-ar trebui să am remușcări dacă 
cer mai mult de la el, de-a lungul timpului, dar aveam. De ce mă 
simțeam ca și cum i-aș fi fost datoare? 

Deena mă întreba de ce mai rămâneam. De ce tot dădeam fuga 
la el și mă împăcam cu situaţia, în loc să-mi găsesc un bărbat care 
să mă vrea numai pe mine. De ce mă lăsam folosită într-un fel care 
mă făcea atât de nefericită? 

Iar eu, de fiecare dată, trebuia s-o corectez. Nu eram nefericită. 

Eram delirant de fericită. 

Pentru că eram irevocabil îndrăgostită de el. Preferam să fiu 
nefericită în nouăzeci la sută din timp, doar ca să simt ceea ce 
simțeam cu el în celelalte zece la sută. 

Preferam să-mi las fiul cu bone, ca să fiu disponibilă pentru 
Jase în orice moment, doar ca să-mi beau mințile până la uitare 
după plecarea lui și să-mi alung sentimentul de vinovăție. 

Preferam să fiu singură și să mă simt ca un rahat în fiecare zi, 
doar ca toate astea să se spele odată cu sărutarea lui. 

Asta era maladia. Întreaga mea viață gravita în jurul lui, fiindcă 
eram o femeie îndrăgostită într-o situație oribilă. Era ca un drog 
de care nu puteam să mă las: totul depindea de obținerea urmă- 
toarei doze. Din nefericire, totuși, simțeam nevoia ca dozele să 
vină mai repede, iar atunci când nu veneau, mă alinam cu alcool. 

Doamne, cât mă schimbasem! Unde era fata care se jucase cu el 
în seara aia, în atelierul de reparații auto? Cea care-i trântise drept 
în față faptul că-i ghicise intențiile? 

Intrând în clădirea de birouri, am luat liftul până la etajul 
douăzeci și șase și i-am scris un mesaj lui James, spunându-i să-i 
transmită lui Jared c-o să ne vedem dimineață și că-l iubesc. 

Jared. 

Am închis ochii, răsuflând adânc, fiindcă îmi venea să plâng 
când mă gândeam la el. Era foarte deștept. Începuse să înțeleagă 
ce făceam. Oare cât avea să mai dureze până când o să-l îndepăr- 
tez atât de des, încât să nu-l mai pot apropia la loc? 

Thomas ar fi fost un tată îngrozitor, dar, dac-aș fi rămas în 
cocina aia, supraviețuind și luptând pentru că n-aș fi avut de ales, 
poate că Jared ar fi avut o mamă mai bună decât cea pe care o are 
acum. 

leșind din cabina liftului, am pornit pe coridorul din marmură 
care ducea spre biroul lui Jase. Nu știam precis ce-i spusese secre- 
tarei pentru când veneam pe-acolo, dar ea nu-mi arunca priviri 

curioase, nici acuzatoare, așa că, presupuneam, el era destul de pri- 
ceput la minciuni, și în sala de judecată și în afara ei. Când să trec 
după colț, m-am oprit repede și am făcut un pas înapoi, adăpos- 
tindu-mă în spatele peretelui. 

Fir-ar să fie. Ea ce căuta aici? 

M-am apropiat din nou de colț, centimetru cu centimetru, 
încercând să-mi dau seama ce-ar trebui să fac. Jase și Madeline, 
nevastă-sa, stăteau în picioare în afara cabinetului lui, în fața biro- 
ului secretarei, discutând și zâmbind. Era și un băiat cu ei, și am 
știut că e Madoc, chiar dacă nu-l întâlnisem niciodată. Arăta exact 
ca tatăl lui. 

Jase bloca drumul spre ușa cabinetului, fără să-i invite înăun- 
tru, și am dedus că ori se pregăteau să plece, ori el încerca să-i facă 
să plece. În definitiv, știa c-o să vin. 

— Mama mă cară după ea în magazine pentru gagici, tocmai 
se plângea Madoc. Ajutor! 

Însă mama lui doar a râs, lovindu-l ușor cu palma peste braț. 

— Nu te mai preface că nu-ți place la cumpărături, puștiule. 
Plus că ai nevoie de haine pentru școală. Gata cu uniformele, de la 
anul. 

Jase le-a zâmbit amândurora, cu mâinile în buzunare și părând 
un pic cam agitat. Da, te cred. 

De-a lungul anilor, o văzusem pe nevastă-sa de mai multe ori, 
printr-un restaurant sau printr-un ziar, cu vreun proiect municipal 
la care contribuia. Alteori, pe stradă, sau în mașina ei. 

Azi purta o rochie gri, fără mâneci, cu tivul până la genunchi și 
mulată pe toate rotunjimile. Pantofii cu toc erau de un roz-închis, 
iar tenul bronzat arăta ireproșabil. Avea părul tuns la nivelul ume- 
rilor și coafat cu bucle mari și, ca de fiecare dată când o văzusem, 
era perfectă, până la geanta Gucci. 

Cam cum crezusem c-o să fiu eu, dac-o să mă fac vreodată 
mare. Mi-am îndreptat umerii și mi-am coborât privirea spre 
rochia mea, care părea atât de simplă, și spre mocasinii copilărești. 

Chiar mă întrebam ce-o vedea Jase la mine. Arătam destul de 
bine, dar nu mă purtam chiar așa. 

Bănuiam că ieșiseră în oraș la cumpărături, mai ales de când 
îmi povestise Jase că Madoc îi convinsese să nu mai frecventeze 
școala catolică și să-i permită să meargă la școala de stat din anul 
următor. Probabil că avea nevoie de haine obișnuite. 

— Vii cu noi la cină? l-a întrebat nevastă-sa. 

Însă Jase a răspuns doar cu un oftat, arătându-se imediat stân- 
jenit. 

— Mi-ar fi plăcut să pot, scumpo, dar o să fiu îngropat în treburi 
până dimineață. Mai bine vă duceți acasă fără mine după ce ter- 
minați cumpărăturile. Eu probabil o să rămân aici, în seara asta. 

N-aveam cum să-i văd fața ei, dar tăcea și am observat că-și 
lasă puţin capul în jos. Mi-am simțit stomacul învolburându-se. 

— Bine, a răspuns, încet. Atunci, o să ne vedem altădată. 

Apoi și-a pus o mână pe spatele lui Madoc, s-au întors amân- 
doi și au pornit în direcția mea. 

Am lăsat imediat capul în jos și m-am apucat să scotocesc în 
geantă după telefon. Ea a trecut pe lângă mine când mă prefăceam 
că formez un număr, dar știu că a întors capul să mă privească. 

Ducând telefonul la ureche, m-am comportat de parcă aș fi 
purtat o convorbire, în timp ce ea și fiul ei așteptau liftul. Inevita- 
bil, însă, atracția m-a biruit. Am aruncat o privire iute spre ea și 
am descoperit că mă examina. Inima a început să-mi bată mai 
repede când i-am văzut ochii coborând repede pe trupul meu și 
urcând la loc spre față, înainte de a-mi întoarce spatele. 

Ştia. 

Şi acum se uita drept înainte, cu bărbia tremurând, în timp 
ce-o priveam urcându-se împreună cu Madoc în cabina liftului. 

Mă întrebasem ce-o fi văzut Jase la mine, mai bun decât la ea, 
iar ea probabil că tocmai se întrebase același lucru. Amândouă ne 
întrebam de ce nu eram îndeajuns de bune. 

Am rămas pe coridor mult timp după ce numărul: de pe afișajul 
liftului a ajuns la unu și am fost sigură că ea plecase. 

Așa nu mergea. Nu mersese niciodată și n-avea să se termine 
niciodată. Ea era nefericită, iar fiul ei nu era idiot. Ştia că era ceva 
în neregulă. 

Eu eram nefericită, iar fiul meu nu era nici el idiot. Știa că era 
ceva în neregulă. 

Singura persoană fericită aici era Jase, pentru că el avea parte 
de tot ce era mai bun în ambele universuri. lar eu eram fericită 
numai când îl vedeam. 

Adică aproape niciodată. 

Şi atât de mult timp acceptasem situația. Fiindcă nu conside- 
ram că aș fi meritat ceva mai mult. 

Thomas și părinții mei nu voiau sau nu puteau să-mi fie alături, 
prietenele aveau propriile lor probleme, iar eu încercam să cresc un 
copil de una singură. Nu mă gândisem niciodată c-o să am lucru- 
rile pe care le aveam acum. Ar fi trebuit să mă arăt recunoscătoare, 
nu egoistă, corect? 

Așa că îl lăsasem să ne dirijeze, rareori emisesem pretenţii, cre- 
zând că preocuparea lui declarată, de a vrea să se asigure că Madoc 
e suficient de matur ca să înțeleagă ce înseamnă un divorț, era 
legitimă. 

Nu era. În adâncul sufletului, știam că era doar o modalitate de 
a mă duce cu vorba. 

Vârându-mi telefonul la loc în geantă, m-am dus la cabinetul 
lui, iar secretara mi-a făcut semn să intru. Probabil știa c-o să vin. 

Cu o mână sigură, am deschis ușa fără grabă și am intrat, închi- 
zând-o după mine. 

Jase era de cealaltă parte a încăperii și privea afară, pe fereastră, 
dar s-a întors când m-a auzit intrând. Imediat, umerii i s-au des- 
tins și un zâmbet de ușurare i-a traversat fața, ca și cum i s-ar fi 
ridicat o mică povară. Și-a slăbit nodul cravatei, atrăgându-mi 
atenția asupra gâtului lui, și dorința s-a aprins imediat în mine. 

Era partea mea preferată din trupul lui. Delicat, dar tonifiat, iar 
când îl sărutam acolo, îl înnebuneam. 

— Bună, m-a întâmpinat cu o voce blândă, pornind spre mine. 

Nu m-a slăbit din ochi nici măcar o clipă, iar asta era partea 
care mă făcea totdeauna să-mi pierd hotărârea: când mă privea 
Jase, după atâta timp, de parcă aș fi fost încă adolescenta din atelie- 
rul auto. Fascinaţie, cu o tentă de poftă, ca și cum aș fi fost unicul 
lucru existent în universul lui. 

Era o minciună drăguță. Mi-am ținut sentimentele în frâu. 

— Crezusem că nu-ți vine și la birou, am zis, rămânând lângă 
ușă. 

Și-a încetinit pașii până când s-a oprit de tot, privindu-mă 
bănuitor, iar după expresia lui mi-am dat seama că a înțeles. S-a 
prins că mă intersectasem cu ea pe culoar. 

Oferindu-mi un zâmbet cu buzele strânse, pocăit, a venit spre 
mine, desfăcându-și brațele. 

— Arăți minunat. 

S-a aplecat să mă sărute, dar am întors repede capul, așa că bu- 
zele lui mi-au atins doar obrazul. S-a ridicat și m-a privit atent. 

— Ce s-a întâmplat? 

Mi-am potrivit geanta atârnată de braț, nefiind în stare să-l 
privesc. Dacă l-aș fi privit, aș fi început să plâng, după care el m-ar 
fi împăcat și ne-am fi întors de unde plecaserăm. 

— Am venit să-ți spun că n-o să fiu diseară în apartament, am 
replicat. Mă duc unde mi-e locul, acasă. 

A rămas nemișcat, cu mâinile încremenite pe brațele mele și 
privindu-mă, probabil neavând nicio îndoială cu privire la ceea ce 
se petrecea. 

Mai trecuserăm prin așa ceva. De atâtea ori. 

Câteodată, începea el. „Te iubesc, dar remuşcările sunt prea grele.” 
„Nu pot să-ţi mai fac asta.” „Băiatul meu o să mă urască așa cum îmi 
urăsc eu tatăl.” „Cum facem să clădim o relație când am pornit de unde 
am pornit?” 

Dar, în câteva zile, eram din nou unul în brațele celuilalt. 

Alteori, începeam eu. „De ce ești în balul ăsta de laş?” „Vreau să 
am o viaţă a mea.” „O urăsc pe femeia care sunt când sunt cu tine.” 

Și, timp de o lună și indiferent cu cine aș fi încercat să ies, nu 
puteam să mi-l scot din minte pe Jase. Niciodată n-am putut. 

— Așadar, ai bătut tot drumul până în Chicago ca să-mi spui 
asta? a contraatacat, pe un ton care devenea tăios. Că te duci acasă? 
În casa pe care ţi-am cumpărat-o eu, adică? 

Am închis și am înlemnit, gândindu-mă că aș fi mai în siguranță 
dacă n-aș spune nimic. Pentru moment, măcar. 

Și-a aplecat capul și mai mult, invadându-mi spațiul personal 
și încercând să-mi prindă privirea. 

— Hmmm? 

Mi s-a pus un nod în gât, fiindcă îmi era frică. Puteam să plec 
de-acolo, să merg acasă și să mă trezesc a doua zi, probabil sim- 
țindu-mă incomparabil mai ușurată după ce m-aș fi descotorosit 
de el. Dar apoi aveau să treacă zilele, să mă simt singură, el ar fi 
început să sune, sau să vină acasă, după încercarea de a-mi da răga- 
zul necesar, iar sentimentele, dorul și amintirile afurisite despre cât 
de bine ne fusese împreună, toate astea m-ar fi făcut să cedez și să 
accept să fiu din nou a lui. Totdeauna ne întorceam unul la celălalt. 

A izbucnit într-un râs răutăcios. 

— la mai lasă-mă, a zis, refuzând să-mi accepte cacealmaua și 
plecând de lângă mine. Vino încoace. Imediat. 

Am strâns pumnii și am rămas neclintită. Dacă s-ar fi purtat 
mai drăguţ, poate că m-aș fi dus la el. Acum însă era o chestiune 
de mândrie și, mă credeți sau nu, încă îmi rămăsese un pic din asta. 

Și-a încordat maxilarul și a aruncat văpăi din ochi când a văzut 
că nu mă mișc din loc. 

— Nu mi-o mai trag cu soţia mea, a rostit printre dinți, din 
cealaltă parte a biroului. Iar tu nu știi nimic despre răspunderile și 
obligațiile mele. Habar n-ai despre ce se petrece în capul meu, Kat. 
Și acum, vino încoace. 

Am clătinat din cap, fără să plec, dar tot fără să mă clintesc. 

— Imediat! 

— Nu! am izbucnit, privindu-l furioasă. S-a terminat! M-am 
săturat de porcăriile tale! 

— O, Kat e supărată iar, s-a maimuţărit el, aruncându-mi un 
zâmbet leneș. În regulă, asta cât o să coste? 

Și-a scos portofelul și a început să arunce cu bani. 

— Douăzeci, patruzeci, șaizeci, a numărat, după care s-a oprit. 
A, iartă-mă. ie îţi plac sutele, nu? 

Şi a început să arunce alte bancnote, amintindu-mi de ziua aia, 
din atelierul de reparații auto, când îi scosesem o sută în plus din 
portofel. 

— Nemernicul naibii! am strigat, repezindu-mă spre el și lovin- 
du-l de câteva ori peste față. 

M-a prins de mâini, strângându-mi încheieturile atât de tare, 
încât mă usturau. 

— Nu s-a terminat, a rostit, pe un ton poruncitor, șuierându-mi 
în față și silindu-mă să dau înapoi. Nu se termină până când nu zic eu. 

Atunci am căzut pe canapea; trupul lui s-a prăvălit peste mine. 
Am scos un țipăt, dar a ieșit înfundat, din cauza greutăţii lui care 
îmi apăsa pieptul. 

— Tu n-ai nevoie de mine aici, a zis, atingându-mi fruntea și 
făcându-și loc cu forța între picioarele mele. Iar aici nu mă simți, 
a adăugat, atingându-mi pieptul în dreptul inimii și suflându-mi 
pe buze. Aici mă vrei. 

Și-a strecurat mâna între picioarele mele, frecându-mă unde 
mă umezisem deja. 

— O s-o am și mâine, și poimâine, în mașina mea, aici, în 
biroul meu, la Waldorf, în camera noastră, în care bărbații din 
familia noastră și-o trag cu drăguțele lor amante, iar tu n-o să mă 
ţii la distanță, Kat, pentru că tu ești a mea. 

M-am cutremurat și am țipat când m-a sărutat, plimbându-și 
lent gura pe obrazul meu și mușcându-mi buzele. 

— Gura asta deșteaptă, a șoptit, și pielea asta delicată care are 
gustul tău. 

Mi-a apucat chiloţii cu o mână și am icnit când mi i-a smuls 
de pe mine. 

Am închis ochii strâns. Încerează. Nu vreau. 

Dar vorbele nu mi-au mai ieșit de pe buze. N-au mai ieșit, 
fiindcă îl iubesc. Mereu l-am dorit. 

Și-a desfăcut cureaua și pantalonii și a intrat în mine, găsin- 
du-mă la fel de udă ca totdeauna. Am scos un țipăt, simțindu-l 
cum mă umple. 

— Poţi să spui ce vrei — s-a înfipt mai tare, lărgindu-mă și 
umplându-mă și făcându-mi genunchii să se îndoaie, ridicându-i 
ca să poată pătrunde mai adânc — dar nu poți să renunți la mine, 
la fel cum nu pot eu să renunţ la tine. N-o să se termine niciodată. 

Şi-a întrepătruns buzele cu ale mele, a mea cea de jos fiind 
între ale lui, la fel ca totdeauna, amândoi răsuflând greu și pâfâind, 
făcând singurul lucru pe care știam să-l facem. Singurul lucru pe 
care-l voia el de la mine. 

Am încetat să țip și totul a amorțit în timp ce se înfigea în 
mine, gâfâind, iar eu gemeam, dându-ne drumul amândoi. 

Așa stătea treaba. Doar atât aveam să fim vreodată. Niciodată 
între noi n-avea să fie mai mult de-atât. 

Zăcea întins peste mine, cu pieptul ridicându-se și coborând 
peste al meu, iar eu nu mai auzeam nimic. Totul în jur era ca un 
zumzet și, oricât aș fi ciulit urechea, nu puteam să aud sau să văd 
ce avea să urmeze. Nu puteam să văd ziua de mâine. Nu puteam 
să-l văd pe Jared, nici pe mine. Nu exista nimic. 

Am strâns cu putere din pleoape, suspinele din piept acumu- 
lându-se și crescând, până când am simțit că-mi vine să urlu. 

Lăsasem mingea să cadă. Îi dădusem prea multă putere asupra 
mea. 

Abia dacă mai existam. 

Capul îmi atârna într-o parte; am ieșit de sub trupul lui. M-am 
prelins pe podea, lângă chiloţii mei rupți. 

— Te iubesc, am șoptit, privind în gol în fața mea. Dar, te rog, 
nu te mai apropia de mine. Te rog. 

— Nu pot, a răspuns, cu o voce joasă și gâtuită. 

Mi-am lăsat capul să cadă, cu pieptul zguduindu-se și lacrimile 
curgând. Înşfăcându-mi geanta din locul în care căzuse, m-am 
repezit spre ușă. Numai că, înainte s-o pot deschide, el era deja în 
picioare, cu trupul în spatele meu, cuprinzându-mă în braţe ca într-o 
cușcă și împiedicându-mă să plec. 

Am tipat, întorcându-mă spre el, fără să mai simt altceva decât 
disperare. 

— Uită-te la mine, i-am zis, deznădăjduită. Uite ce mi-ai făcut. 

Ochii i s-au înroșit și am văzut lacrimile inundându-i. A în- 
ghiţit în sec și, în sfârșit, a părut că n-are habar ce să-mi zică. 

— Niciodată n-am vrut să-ți fac rău. 

L-am privit fix în ochi. Oare vedea cum arătam? Îi păsa de 
faptul că sufăr? 

— Atunci, lasă-mă să plec, i-am zis. Te rog, lasă-mă să plec. 
Dacă mă iubești, cât de cât... 

M-am întors să ies, dar și-a repezit mâna în ușă, răsuflarea zgu- 
duindu-i pieptul. 

— Kat, te rog, a șoptit. Te rog, nu face asta. 

Totuși am deschis ușa, refuzând să mă întorc ca să-l privesc. 
Dar am înclinat capul, doar cât să mă poată auzi. 

— Ai zis c-o să-mi dai totul, și n-ai făcut-o. Nici nu poți, l-am 
acuzat. De Thomas aș fi scăpat până la urmă, dar de tine? 

Lacrimile au reînceput să-mi curgă, iar suferința mi-a năpădit 
pieptul și măruntaiele. 

— Ai făcut din mine o ruină! 


CAPITOLUL 8 


KAT... 


Mergeam grăbită prin școală, înfigându-mi în podele tocurile 
al căror țăcănit reverbera de-a lungul coridorului, în timp ce mă 
îndreptam spre cabinetul directorului. Era a patra oară pe anul 
ăsta când fusesem chemată la școala lui Jared, fie să-l iau acasă, fie 
să discut cu directorul despre comportamentul lui. 

Totul fusese perfect până vara trecută. Sau, oarecum perfect. În 
ruptul capului n-ar fi trebuit să-i permit lui Thomas să-l ia. De 
atunci, Jared o luase razna, și știam de ce, dar refuza să mă lase să-l 
ajut, iar eu nu știam ce să mă mai fac. Slavă Domnului că nemer- 
nicul ăla era acum la închisoare. 

Dar, chiar și-așa, răul fusese făcut, iar fiul meu era altul. Acum, 
semăna mai mult ca oricând cu tatăl lui. 

Am dat buzna pe ușa grea din lemn și am intrat în cabinet, 
oprindu-mă și căutându-l imediat cu privirea pe Jared. 

Când l-am văzut stând lângă un alt băiat, pe scaunele de lângă 
perete, nu m-am putut stăpâni și am explodat. 

— Jar bătaie? m-am răstit. Sunt total dezgustată. Ce-a fost în 
capul tău? 

Jared privea fix înainte, cu o mutră plictisită, ignorându-mă. 

— N-a fost nicio bătaie, a mormăit cineva și mi-am îndreptat 
privirea spre băiatul care stătea la două scaune distanță de el. Josh 
Rutgers e un smiorcăit. 

Nu-l mai văzusem pe băiat până acum, dar am dedus că el și 
Jared erau amândoi implicați. 

— Tu cine ești? l-am luat la rost. 

Mi-a zâmbit, întinzându-mi mâna. 

— Madoc Caruthers. Sunteţi mama fratelui meu, nu? 

Mama fratelui. Caruthers. 

— Ce? 

I-am cercetat părul blond, ochii albaștri poruncitori, pantofii 
scumpi și geaca maro din piele, croiala elegantă a blugilor... O, 
Dumnezeule! 

— Dar câți ani aveți? m-a întrebat, măsurându-mă de sus până 
jos cu o privire lungă, total nepotrivită. Aveaţi zece ani când l-ați 
născut pe Jared? 

— Caruthers, am repetat, neluându-i în seamă complimentul 
și apropiindu-mă de băieți. Tatăl tău e Jase Caruthers? 

— Da. Îl cunoaşteţi? 

— Nu, m-am răstit și m-am întors spre Jared. Ridică-te! 

Jared și-a dat ochii peste cap și s-a ridicat, urmându-mă spre 
biroul secretarei. 

Fir-ar să fie. Erau prieteni. Cum de n-am știut? 

Doamna Bauer, secretara directorului, ne-a văzut și s-a oprit 
din ceea ce făcea. 

— Domnul director a trebuit să plece la o întâlnire, m-a infor- 
mat. Dar Jared e suspendat pentru trei zile. Trebuie să-și facă 
temele în tot acest timp. Am nevoie să-mi semnaţi aici. 

A scos la iveală o foaie de hârtie și mi-a împins-o în față, 
împreună cu un pix. 

Am luat pixul și am început să citesc documentul. 

— Ce s-a întâmplat, mai precis? 

— Un tip s-a dat la Tatum Brandt, mi-a răspuns Madoc, apro- 
piindu-se de birou și oprindu-se lângă noi. Așa că eu și Jared i-am 
făcut vânt. 

— Băiatul doar a vrut s-o invite la carnavalul școlii, m-a lămu- 
rit doamna Bauer. Iar ei doi s-au apucat să-i fure hainele când era 
la duș, după care le-au agăţat în vestiar, de dulapul domnișoarei 
Brandt, cu un mesaj foarte vulgar scris pe chiloți. 

Ultima parte a rostit-o într-o șoaptă oripilată și l-am auzit pe 
Madoc pufnind lângă noi, apoi îndoindu-se de râs, iar pe Jared 
l-am simțit rânjind lângă mine. 

M-am întors spre el. 

— De ce i-ai făcut una ca asta lui Tate? 

— Pentru c-o place, s-a amestecat Madoc. 

— Taci, naibii, a mârâit Jared. 

Furia mi-a umplut pieptul, dar mi-am înăbușit-o, fiindcă știam 
că exact asta urmărea Jared. Care era problema lui? În ultimul 
timp, era pornit să mă înfrunte, iar certurile dintre noi erau la 
ordinea zilei. Nu mai știam cum să procedez cu el. 

Sticla de rom pe care o aveam acasă mi-a apărut fulgerător în 
minte și am înghițit în sec, simțindu-mi gura uscată de parcă aș fi 
avut nisip în ea. Am semnat repede hârtia, fără s-o mai citesc. 

Nu-mi mai păsa. Nu mai voiam decât să plec de-acolo. 

— Madoc, a rostit o voce profundă, bărbătească. 

Am înghețat. Nu, nu se poate... 

Madoc s-a întors, lângă mine. 

— Salut, a răspuns, pe un ton nepăsător. Jur că n-am făcut-o eu. 

A început să-mi tremure pixul în mână și i-am simţit dogoarea 
privirii în ceafă. 

Nu-l mai văzusem de mult timp. 

— A, sigur că nu, a replicat bărbatul. Niciodată nu ești tu de 
vină. 

Vocea i se auzea tot mai aproape, așa că am închis ochii pentru 
o clipă, nevrând să întorc capul; totuși, știam că n-am cum să ies 
de-acolo fără ca el să mă vadă. 

În cinci ani de când puseserăm punct relației, foarte multe se 
schimbaseră. 

Dar nu destule. Furia încă mai ardea mocnit în mine, timpul 
nu vindecase nimic. 

— Nu, niciodată, a replicat Madoc. Oricine ar vrea să aibă un 
copil ca mine. 

După care i-a întors spatele, făcându-i cu ochiul secretarei 
între două vârste, aflate de cealaltă parte a biroului. 

Femeia s-a încruntat, a țâțâit din buze spre el, după care a 
împins o altă coală de hârtie, ca s-o semneze Jase, presupun. Deci 
fusese suspendat și Madoc. 

— Acum luaţi-i acasă, ne-a instruit ea. Și să se întoarcă vineri. 

Am zărit cu coada ochiului costumul negru al lui Jase în timp 
ce se apropia de birou, Madoc fiind între noi. A tras mai aproape 
documentul, ca și cum ar fi vrut să-l citească, dar i-am simțit pri- 
virea poposind asupra mea. 

Fir-ar să fie. Am strâns din dinți și mi-am asprit privirea, ca să 
nu-și dea seama cât sunt de emoționată când mă uit la el. 

A mijit ochii și a părut că i se oprește respirația, dar și-a plecat 
repede capul și a luat pixul ca să semneze hârtia. 

Da, nici eu nu mă așteptasem la asta, Băiatule cu Facultate. 

În ultimii câțiva ani ne descurcaserăm de minune să ne evităm 
reciproc. Știam în ce cârciumi să nu calc, iar el știa că trebuia să 
ocolească High Street, din moment ce acolo lucram eu. 

Chiar dacă nu mai eram săracă lipită și nu mă mai luptam 
pentru existență, aveam grijă să nu frecventez restaurantele la 
modă sau clubul privat, unde puteam să dau cu ochii de el. Și, din 
moment ce Jase ducea o viață atât de binecuvântată, încât nu era 
nevoit să pună vreodată piciorul într-o băcănie, într-o farmacie 
sau în McDonald's, drumurile noastre nu se intersectaseră. 

Cu o singură excepție, odată, pe stradă, când urmăream parada 
de 4 Iulie, iar asta fusese acum doi ani. 

A semnat documentul și i l-a înmânat doamnei Bauer, după 
care l-am văzut uitându-se din nou în direcția noastră. 

— Jared? a întrebat, zgâindu-se pe lângă mine, surprins. 

Fiul meu a întors capul spre tatăl lui Madoc, iar eu mi-am 
plimbat privirea de la unul la celălalt. Jared nu-și amintea de el, 
nu-i așa? Fuseserăm precauți. 

Numai dacă n-o fi dat Jared peste el, acasă la Madoc, din mo- 
ment ce erau prieteni. 

Jase, totuși, îl privea ca și cum l-ar fi văzut pentru prima oară în 
viață. 

— Da? a zis Jared, pe un ton sâcâit. 

Numai că Jase a întors capul, pur și simplu. 

— Sunteţi amândoi suspendați, i s-a adresat el lui Madoc, în 
timp ce-i restituia pixul doamnei Bauer. Cum se face că nu l-am 
cunoscut până acum pe prietenul tău? 

— Probabil pentru că el e acasă la noi mai des decât ești tu, a 
ripostat fiul lui. 

Am zâmbit, contraatacul lui provocându-mi mult prea multă 
plăcere. Chiar dacă Madoc nu i-o fi scos peri albi lui Jase așa cum 
îmi făcea Jared mie, tot era ceva. Mă simţeam satisfăcută să știu că 
o persoană din viața lui îl trăgea la răspundere. 

S-a auzit soneria unui telefon mobil, iar Jase și l-a scos pe-al lui 
din buzunarul de la piept, examinând ecranul. După ce a apăsat pe 
un buton, l-a strecurat la loc în buzunar. 

— Aș putea, vă rog, s-o iau și pe fiica mea vitregă, Fallon 
Pierce? a întrebat-o pe doamna Bauer. Dacă tot sunt aici, s-o iau 
și pe ea și s-o scutesc pe Addie de un drum. 

Secretara l-a privit pieziș, strâmbându-și gura. 

— Sigur, a mormăit, în cele din urmă. 

M-a luat cu călduri, fără să ştiu precis dacă din cauza lui Jase, 
sau a faptului că pomenise despre o fiică vitregă. Știam că se recăsă- 
torise repede după divorțul de mama lui Madoc, de acum câțiva ani. 

Foarte repede, la drept vorbind. 

Da, bărbaţii ca el nu știu cum să trăiască fără o soție care să se 
ocupe de gospodărie și de copii și de programarea afurisiților de 
grădinari și de furnizori. Numai ca ei să poată avea de toate și să 
nu sacrifice nimic. 

Doar că nu eram eu aia. El își consumase plăcerea vinovată cu 
fata din parcul de rulote. Nu putea să se însoare cu ea. 

Am scrâșnit din dinți și mi-am pus geanta pe umăr. 

— Eu mă duc să aştept în mașină, l-am auzit pe Madoc, care 
tocmai înșfăcase cheile tatălui său de pe birou. 

— Da, și eu, l-a imitat Jared, subtilizându-mi cheile din geantă. 

Numai că eu mi-am repezit mâna și i le-am smuls înapoi. 

— Nici vorbă, m-am răstit. Nu-ţi mişti niciun mușchi fără 
încuviințarea mea. Ai înțeles? Și-o să-i ceri iertare lui Tate, ime- 
diat cum se întoarce acasă de la școală. 

— Ba, pe naiba, a ripostat el, întorcându-mi spatele. Mă găsești 
în parcare. 

— Jared! 

Dar tot ce-am mai putut face a fost să văd cum băieții ies din 
cabinet, lăsându-mă pe mine singură cu Jase. 

— Uimitoare genetica asta, nu-i așa? a comentat Jase, de lângă 
mine. Jared nu l-a mai văzut pe taică-său de când era bebeluș, dar 
uite cât de mult seamănă cu el. 

L-am săgetat cu privirea, probabil fremătând din nări. 

— Tu nu-l cunoști pe Jared și nu știi prin ce-a trecut, așa că 
nu-ți da aere că ai ști. 

Și, făcând stânga-mprejur, am ieșit din cabinet, vrând să mă 
îndepărtez cât mai mult posibil de el. 

Numai că el a venit imediat după mine. 

— Ei bine, mă întreb dacă măcar tu îl cunoști. 

Mi-am strâns pumnul pe breteaua genții, ca să-mi stăpânesc 
tremurul mâinii. 

— Și ce vrei să spui cu „prin ce-a trecut”? m-a întrebat. Nu l-a 
văzut pe taică-său, nu? 

M-am repezit mai departe pe coridor, fiindcă familiarul lui 
parfum de santal, angelică și încă un miros pe care nu-l puteam 
identifica, se revărsa peste mine ca un martini rece cu gheață. 
Mi-am trecut limba peste buzele uscate. 

— Kat? a insistat el, văzând că nu-i răspund. Te rog, spune-mi 
că n-ai fost atât de proastă, încât să-l lași pe ăla să se apropie de el. 

Am refuzat să-i răspund. Jase nu mai făcea parte din viața mea 
şi nu-mi dădeam seama prea bine de ce simţea nevoia să se dea 
preocupat. N-o fi fost un infractor, ca Thomas, dar amândoi erau 
taţi responsabili. N-avea niciun drept să mă judece. 

O tânără, cam de vârsta lui Jared și a lui Madoc, a apărut cobo- 
rând pe scară și prinzându-ne din urmă chiar înainte să ieșim pe ușă. 

— Hei, care-i treaba? a zis, ținându-se de bretelele rucsacului 
din spate și plimbându-și privirea de la Jase la mine și înapoi. 

— A trebuit să vin după Madoc, așa că m-am gândit să te iau 
și pe tine, a răspuns el. 

A, fiica vitregă. 

În ochii ei verzi a apărut o expresie iritată, în spatele ochelarilor. 

— Minunat, s-a stropșit ea. Idiotul o dă în bară și sunt obligată 
să plec și eu acasă. 

Jase a oftat și i-a deschis ușa. 

— Du-te la mașină. 

Fata a ieșit, iar el și-a întors privirea spre mine, invitându-mă 
cu un gest. Am ieșit pe ușă și m-am oprit în capul scării, privindu-i 
pe copiii din parcare. Jared era cu nasul în telefon, în timp ce 
Madoc se strâmba ca un țânc de cinci ani la sora lui vitregă. 

— Par să se înțeleagă de minune, am cugetat, fără să-mi pese 
de faptul că replica mea suna sarcastic. Am auzit că te-ai recăsăto- 
rit acum vreo doi ani. Felicitări! 

A suspinat din rărunchi și a început să coboare treptele odată 
cu mine. 

— Viaţa ar trebui să meargă înainte. Dar tu? Te vezi cu cineva? 

L-am fixat cu privirea, zărindu-i chipul împietrit și auzindu-i 
vocea aproape plictisită, ca și cum m-ar fi întrebat dacă am încer- 
cat noul restaurant de pe High Street. 

Părea aproape calm. 

Dar apoi am remarcat că, din nou, nu respira. 

Mi-am arcuit un colț al gurii, într-un zâmbet. 

— După cum ai spus, viața merge înainte. 


Stăteam cu pixul în mână, ghemuită pe fotoliul din livingul 
întunecat. Muzica răsuna din combina stereo și o ascultam, cu 
picioarele acoperite cu o pătură, privind cuvintele de pe hârtie, în 
timp ce minunata uitare dăruită de rom îmi încălzea venele și-mi 
încețoșa creierul. 

El n-a fost niciodată al meu. Măcar atât știusem cu ani în 
urmă, așa că, de ce naiba îl mai lăsasem în viața mea? Pieptul mă 
durea de hohotele de plâns pe care nu voiam să le las afară, ochii 
mă usturau din cauza lacrimilor. Mi-am înghițit nodul din gât și 
mi-am luat paharul, dându-l pe gât. 

Nu învățasem niciodată să fiu cineva. Cine eram eu fără el? 

Viața lui mersese înainte de când ne despărţiserăm. Jase con- 
ducea acum una dintre cele mai de succes firme de avocatură din 
țară. În multe dimineți mă trezeam cu chipul lui în față, în ziar, și, 
ca de fiecare dată, câștiga orice caz pe care-l aborda. Nimic nu-l 
distrăsese vreodată, cu atât mai puțin pierderea mea. 

Eu, pe de altă parte, rămăsesem încremenită în loc. Rareori 
ieșeam cu cineva și nu mai avansasem de multă vreme. Inima îmi 
era încă zdrobită. 

lar dovada o avusesem după ce-l văzusem în după-amiaza asta 
şi mă năruisem complet de cum ajunsesem acasă. Jared se repezise 
în camera lui, trântind ușa, iar eu mă dusesem la frigider, scoțând 


432 


Aproape niciodată 


o sticlă — alcoolul se afla în permanență acolo —, dând fuga la 
promisiunea salvării. Puteam să-l uit în fiecare seară. 

Sau să mi-l amintesc. Dacă beam suficient. 

Am strâns mai tare jurnalul în mână, rezemnându-l de genunchi, 
și mi-am înfipt pixul în hârtie. 

— Îmi doresc să nu-l fi întâlnit niciodată. 

— Pe cine? a întrebat o voce. Pe tatăl meu? 

Am ridicat brusc capul și l-am văzut pe Jared, sprijinit de tocul 
ușii dintre living și antreu, privindu-mă cu mâinile cufundate în 
buzunare. 

— Da, ai fi avut o viață mai bună dacă nu l-ai fi întâlnit nicio- 
dată și dacă nu m-aș fi născut eu, nu-i așa? 

Mi-am coborât privirea spre cuvintele pe care le scrisesem. 
Oare le-am rostit cu voce tare? 

Ridicând iar privirea, am clătinat din cap. 

— Nu la asta mă refeream, am zis, închizând jurnalul, dar 
lăsând pixul înăuntru, apoi așezându-l pe măsuța din fața mea. 

El continua să mă privească. Am auzit ploaia începând să bată 
în fereastră și ceasul dăngănind pe polița căminului. Ce oră să fi fost? 

Aruncând o privire rapidă spre ceas, am observat că era trecut 
de opt. Nu pregătisem cina, iar el nu mâncase nimic, fiindcă stă- 
tuse numai în camera lui încă de la unu după-amiaza. 

Mi-am trecut o mână prin păr și mi s-au răsucit măruntaiele 
când m-am gândit ce ființă dezgustătoare și jalnică eram. 

— lartă-mă, puiule, i-am zis cu o voce stinsă. 

— Nu-mi mai spune așa. 

S-a apropiat agale de mine și a aruncat o privire pe fereastră, 
prin perdeaua pâlpâitoare de ploaie. Umbrele frunzelor de afară îi 
jucau pe față și părea mult mai matur decât cei cincisprezece ani 
ai lui. 

Jared nu avusese viața grea pe care o duseserăm eu sau tatăl lui. 
El n-avusese niciodată pretenții prea mări și avusese mereu mâncare 

în frigider și veșminte decente pe el. Și existaseră momente în care 
fusesem o mamă bună. El nu fusese totdeauna singur. 

Cu toate astea, din nefericire, Jared aflase de la o vârstă foarte 
fragedă că, deși putea să fi fost mai rău, putea să fi fost și mult mai 
bine. În definitiv, şi tatăl lui Tate își creștea singur fiica. El cum 
putea să fie mereu prezent alături de copilul lui, iar eu, nu? 

Tatăl lui îl părăsise și-l maltratase, iar mama lui era prea ocu- 
pată ca să se revanșeze pentru tinerețea ei irosită, motiv pentru 
care-l neglija. 

În timp ce privea pe fereastră, ochii i s-au înnegurat și fruntea 
i s-a încruntat. Tot ce puteam să simt era distanța dintre noi. Nici 
nu-mi mai aminteam când mă lăsase ultima oară să-l strâng în 
brațe. 

— Ar trebui să te duci, i-am zis cu voce joasă. 

— Unde? 

— La Tate. 

Asta era ceea ce vedea, atunci când privea pe fereastră. Casa ei 
era lângă a noastră, iar ea era singura care putea să-l facă vreodată 
fericit. 

— Da, ţi-ar plăcea, nu? s-a răstit. Să plec de pe capul tău? 

— Ce? am zis, ridicându-mă, lăsându-mi picioarele pe podea 
și fixându-l cu privirea. Jared, nu... 

— Tate poate să se ducă naibii, din partea mea, a mârâit el, 
întrerupându-mă. O urăsc. 

Am sărit de pe fotoliu, dar mișcarea a fost prea rapidă. Capul 
mi s-a încețoșat și mi-am pierdut brusc echilibrul. M-am prins de 
spătar ca să mi-l recapăt. 

— Jared, ce-ai pățit? Ce s-a întâmplat? am insistat. Doar ai 
nevoie de prietenii tăi. 

El însă a continuat să privească, încrâncenat, drept înainte. 

— Nu și de ea. E la fel ca toate celelalte. Nu-i pasă câtuși de 
puțin de nimeni, în afara ei, vacă proastă. 

După care s-a răsucit pe călcâie și a ieșit din încăpere. 

— Jared! am urlat, repezindu-mă după el, numai că mi s-au în- 
muiat genunchii și am simțit că sunt pe cale să cad. Dacă asta e in- 
fluența prietenului tău Madoc, am continuat, cu vocea sugrumată, 
străduindu-mă să-mi înghit arsura care mi se urca pe gât, nu vreau 
să-l mai văd prin preajma ta! 

— Da, cum să nu, a replicat el, râzând și deschizând ușa de la 
intrare. Ce-ar fi să te mai trezești și tu, naibii, din când în când? 
Nu el e influența rea. Eu sunt. 

A ieșit pe verandă, dar l-am apucat de braț, trăgându-l înapoi. 

— la mâna de pe mine! a răcnit, cu privirea întunecată și res- 
pirația greoaie. 

Și-a smucit braţul, iar eu am rămas pe loc, cu pătura căzând de 
pe mine și cu hainele de lucru șifonate. 

O senzaţie de frică m-a izbit cu putere și am încremenit. Eram 
incapabilă să vorbesc. 

Și-a împreunat sprâncenele, arătând de parcă se pregătea să 
dea cu pumnul în ceva. Sau în cineva. Pentru o clipă, a fost cât pe 
ce să scot un țipăt. Era de parcă l-aș fi văzut din nou pe Thomas. 

Tremuram până-n măduva oaselor și-mi venea să mă fac ghem. 
Mi-era frică de el. Mi-era frică de copilul meu. 

Și asta din vina mea. 

Numeroasele ocazii în care fusese expediat la bunicii sau la 
prietenii lui, permanenta mea absență, neglijarea, faptul că nicio- 
dată nu-l puneam pe primul plan... Niciodată nu fusesem o mamă 
pentru el, fiindcă niciodată nu-mi propusesem să fiu. Crescusem 
împreună cu el, nu pentru el. 

Abia dacă mai puteam să vorbesc, cu gâtul umflat de atâta 
durere. 

— Mi-aș fi dorit..., am șoptit, lăsându-mi ochii în jos. Mi-aș fi 
dorit să fi fost o mamă mai bună, Jared. 

A rămas tăcut pentru câteva clipe, după care a vorbit, cu o voce 
joasă și calmă. 

— lar eu îmi doresc să dispari, pur și simplu. 

Am închis ochii, simțind cum se revarsă lacrimile în timp ce-i 
auzeam zgomotul pașilor coborând treptele verandei și îndepăr- 
tându-se. Când i-am deschis la loc, dispăruse, nu-l mai vedeam 
prin ploaie și prin întuneric. 

Am lăsat pătura să cadă de tot de pe mine și m-am întors, in- 
trând cu pași nesiguri în casă. 

Ce naiba am făcut? De ce i-am dat lui Jase atât de multă putere 
asupra fericirii mele? Dacă Jared avea să fugă de-acasă și să mă 
părăsească, fiindcă exact asta era ceea ce meritam? 

Un țârâit a străpuns liniștea și mi-am întors capul la stânga și 
la dreapta, încercând să-mi dau seama de unde venea sunetul. 

Era telefonul meu. 

Jared. 

M-am dus fuga la geanta mea, care rămăsese pe masa de lângă 
scară, și mi-am scos telefonul. Dar înainte să apăs pe Răspunde 
am zărit numărul de telefon de pe ecran și mi s-a oprit inima în loc. 

Ce? 

El nu mai sunase de când... 

El nu sunase niciodată. 

Doar la câteva săptămâni după ce se sfârșise relația noastră, 
numai că eu nu-i răspunsesem. Nici prima dată când sunase, nici 
a zecea oară. După un timp, înțelesese mesajul. Mă lăsase în pace. 

O scânteie de dorință mi s-a aprins în vene. Atât de mult timp... 

Apăsând cu o mișcare lentă pe Răspunde, m-am rezemat cu 
spatele de perete și m-am prelins pe podea, ducând telefonul la 
ureche. 

A urmat o tăcere, dar asta probabil din cauză că trebuia să spun 
eu ceva și încă n-o făcusem. 

Și nici n-aveam s-o fac. 

Am auzit o răsuflare la celălalt capăt și un fior rece mi-a stră- 
bătut șira spinării. 

— Eu încă mă gândesc la tine, a zis cu voce scăzută și îndure- 
rată. În fiecare zi. De atâtea ori, zi de zi. 

Apoi a oftat prelung. 

— Mi-a fost mai greu decât am lăsat să se observe să te văd azi 
și știu că n-ar fi trebuit să te sun, dar aveam nevoie să-ți mai aud 
vocea. N-am încetat niciodată să-ți simt lipsa. 

Ochii mi s-au umplut de lacrimi și totul s-a încețoșat. 

— Asta nu te-a împiedicat să te recăsătorești. 

A rămas tăcut pentru câteva clipe și tot ce simțeam venind 
dinspre el era disperarea. Nu știu dacă din vina lui, sau a mea, sau 
a amândurora, dar povestea asta devenise prea sucită ca s-o mai 
putem îndrepta. Măcar atâta lucru știam amândoi. 

— Te-am rănit atât de mult, a recunoscut. M-am folosit de 
tine și te-am zdrobit și te-am făcut nefericită și... Am crezut c-o 
să-ți fie mai bine dacă stau la distanță. Am crezut că, dac-o să mă 
însor cu altcineva, o să uit de tine și de tot ce ţi-am făcut, ca și lui 
Maddie și fiului meu, și că inima asta blestemată n-o să mă mai 
doară atât de rău. Trebuia să vin după tine, dar tu de ce să mă mai fi 
vrut? Sigur mă urăști, nu-i așa? Abia dacă mai suport să mă văd eu 
însumi. 

Am strâns din dinți, ca să nu mă audă că plâng. 

— Ăsta-i repretul meu cel mai mare, a continuat, cu vocea 
frângându-se de tristețe. Regret că mi-am înșelat nevasta. Regret 
că n-am fost niciodată alături de Madoc când ar fi trebuit să fiu, 
dar cu tine... 

Vocea i s-a stins. 

— Aș vrea să mă pot întoarce la ziua aia, din atelier, să te văd 
iar, cu coada ta răvășită și cu ochii tăi calzi, frumoși, cu pata aia de 
unsoare de pe gât pe care-mi tot doream s-o ating... și-mi doresc 
să fi plecat, atunci când mi-ai cerut să plec. 

M-am înfășurat cu braţele, apăsându-mi telefonul de ureche și 
lăsând lacrimile să curgă în timp ce-l ascultam. 

— Îmi doresc să te fi lăsat atunci și să nu-ți mai fi răpit viața, 
să nu te mai fi rănit niciodată. Să fi plecat și-atât, pentru că aș fi 

fost fericit știind că ți-ar fi fost mai bine așa. Că focul ăla din ochii 
tăi n-ar mai fi murit niciodată. 

Bărbia îmi tremura, pieptul mi se zguduia. Un hohot mi-a scă- 
pat din gât și mi-am dus mâna la gură, ca să înăbuș sunetul. 

— Aș fi vrut să fi putut face asta, a continuat. Dar aici e porcă- 
ria, știi? Dacă m-aș întoarce în ziua aia, dacă te-aș vedea în tricoul 
ăla alb, subțire, respirând atât de agitată, fiindcă ți-era frică de 
mine, dar tot aveai curaj să ripostezi... Oricât de mult mi-aș dori, 
n-aş putea să fac nimic altfel. 

Vocea i-a devenit mai puternică. 

— Nimic. N-aș putea să mă stăpânesc. M-aș arunca imediat cu 
capul înainte, chiar știind cât de rău o să se termine totul, pentru 
că tu ești singura viață pe care am avut-o vreodată, și mi-ar fi fost 
cu neputinţă să nu te am. 

Vocea a început să-i tremure, îngroșată de lacrimile pe care nu 
voia să le lase afară. 

— M-aș face fărâme și aș arde în foc de o mie de ori, numai ca 
să te am pe tine. 

Am închis ochii strâns și am capitulat, terminând apelul și 
lăsând, în sfârșit, să năvălească totul afară. 

Îl iubeam încă şi-mi era foarte greu să-mi dau seama de ce, 
dacă putea să ne fie atât de bine împreună, de ce ne era atât de rău 
împreună, în același timp? Cum era posibil să fie ceva atât de 
potrivit și de toxic, totodată? 

Dar, cum stăteam așa, în întunericul casei mele, cu alcoolul 
care-mi zbârnâia prin vene și-mi îngreuna membrele, mi-a trecut 
prin minte că poate eu îmi eram cel mai înverșunat dușman. Și 
poate că Jase își era lui însăși, la fel. Nu eram toxici împreună, 
deoarece, chiar și despărțiți, tot nefericiți eram. 

Și noi doi nu eram o greșeală. Poate că tot ce ne despărțea era 
o greșeală. 

Jase Caruthers nu putea să mă schimbe, iar eu nu puteam să-l 
schimb pe el. Simplu și la obiect. 

Pur și simplu, nu eram încă potriviți unul pentru celălalt. 
Poate, într-o altă viață... 


— Hei, pot să vorbesc cu tine o clipă? 

— Nu poate să aștepte până când ajungem la circuit? răspunde 
Jared, părând stresat. 

Apoi ridică ochii de pe încălțările lui James, după ce s-a asigu- 
rat că sunt înnodate de două ori. 

— Mergi cu mașina mea? mă întreabă. 

— Nu, e cu mine, intervine Madoc, zâmbind. O pun să con- 
ducă. 

El și Kade iau lada frigorifică și-o trântesc pe verandă, intrând 
înapoi în casă după camerele GoPro și geanta pentru ele. 

— Dylan! zbiară Jared după ea, aflată undeva prin casă. Tre- 
buie să pleci! Jax vrea să mai faci câteva ture de antrenament 
până-ți vine rândul! 

— Uff, răspunde ea, gemând, în timp ce apare dinspre sufrage- 
rie. Tot fac ture de antrenament de la doisprezece ani. Cred că le 
ştiu acum. 

Madoc îi aruncă ceva lui Kade, cât pe ce să mă nimerească în 
față, iar Tate, Fallon și Juliet coboară în goană pe scară, una dintre 
ele sărutându-mă pe frunte din mers. 

Închid ochii și strâng pumnii. 

— N-aţi putea să vă opriți doar pentru un minut? răcnesc. Tre- 
buie să vă arăt ceva. 

— Păi, atunci, hai mai repede! se răstește Jared, terminând cu 
încălțările lui James. 

— Am găsit cartea asta, îi zic. Sau, mai bine zis, mi-a fost tri- 
misă. Sunt foarte convinsă că e despre mama și tata. E, cum să zic, 
povestea lor de dragoste sau cam așa ceva. 

— Ce? întreabă Tate, boțindu-și fața, nedumerită, în timp ce-și 
pune ochelarii de soare, iar Fallon le pulverizează loţiune de pro- 
tecție solară pe ceafă lui Madoc și lui Kade, când trec pe lângă ea. 

— Uite, Kat și Jase! zic eu, scoțând cartea, pe care i-o înmânez 
lui Jared, deschisă la pagina la care lăsasem semn, ca să-i pot arăta 
prenumele bizar de asemănătoare cu ale părinților noștri. 

Tate vine să vadă, însă Jared nici că putea să se arate mai puțin 
interesat. Îmi întinde cartea înapoi și începe să-și pipăie blugii, 
probabil după chei și portofel. 

— Iar ei au copii, pe Jared și pe Madoc, le atrag atenția. Locu- 
iesc într-un oraș mic din Illinois, ea are un copil cu nu știu ce 
nemernic, el e căsătorit, băieții lor sunt prieteni, iar Jared e îndră- 
gostit de fata din casa vecină, pe care o conduce în fiecare zi la școală. 

Îmi ridic privirea spre Tate, apoi o întorc spre Jared. 

— Chiar așa ai făcut? 

Jared doar râde ca pentru sine, scoțându-și telefonul din încăr- 
cătorul aflat în livingul din apropiere și vârându-l în buzunarul de 
la spate. 

— Cine să scrie o carte despre părinții noștri? Asta nu înseamnă 
Nimic. 

Toată lumea își termină se strâns lucrurile, se încalță și se în- 
dreaptă spre ieșire. 

— Hai să mergem! strigă Jared. 

Scot un geamăt încet și scrâșnesc din dinți. Fir-ar să fie! 

Mă văd nevoită să fac stânga-mprejur și să mă duc pe verandă, 
unde strig după el, în timp ce restul lumii traversează peluza. 

— I-ai spus tu mamei că femeile sunt niște cățele foarte preten- 
țioase care trebuie plimbate cel puţin o dată pe zi? 

Toţi se opresc brusc, iar Jared încremnenește. Aud câteva exclama- 
ţii scurte și ceea ce pare să fie ca un fornăit din partea lui Kade. 

Văd cum i se încordează mușchii spinării lui Jared prin tricou, 
toată lumea tace mâlc, iar mie-mi vine să zâmbesc. 

Daaaaaaaaa. Acum v-am captat atenţia, nu-i așa? 

Am mai citit câteva capitole de când am ajuns acasă la Jax și 
am aflat că relația dintre Jared și mama noastră n-a făcut decât să 
se înrăutățească pe parcursul anului care a urmat. El a zis și câteva 

lucruri de-a dreptul interesante, pe măsură ce s-au accentuat cer- 
turile. 

Toţi se întorc cu fața spre mine, cu încetineală, Jared se uită la 
mine năucit, în timp ce Tate îl privește oripilată. 

— Jared, n-ai spus tu asta, zice ea. 

El însă nu poate face altceva decât să se apere în grabă. 

— Păi, aveam, cât să zic, șaisprezece ani! izbucnește, răsuflând 
greu. Doamne, Dumnezeule, probabil eram beat! 

Se repede și-mi ia cartea din mână, deschizând-o la întâmplare 
și cercetând pagina. Întind mâna spre el. 

— Dă-mi-o înapoi! 

— Pe naiba! răcnește el. 

— Pot să-i spun lui Tate ce-ai zis despre ea pe la spate, când 
aveaţi cincisprezece ani, îl ameninț cu voce tare. Așa că, dă-mi-o 
înapoi. 

El aruncă o privire îngrijorată spre Tate, care doar își lasă capul 
într-o parte și-și proptește mâinile în șolduri, părând un pic cam 
enervată. Apoi, Jared o privește pe Dylan, care dă impresia că e pe 
jumătate amuzată, pe jumătate stânjenită. Știind ce fel de om e el 
acum, îți vine greu să crezi că a dat vreodată dovadă de cruzime — 
sau că a ajuns s-o cucerească pe Tate, după ce pe vremea aia a 
tratat-o ca pe un rahat —, însă Dylan știe să se împace cu situațiile 
mai bine decât oricine. E oarecum distractiv să-ți dai seama că 
părinții tăi nu sunt perfecţi. Și, ia staţi, e chiar mai bine să se sub- 
linieze asta de faţă cu toată lumea. 

Se încruntă și-mi dă cartea înapoi. 

— Quinn, începe el să-mi explice, eram un mare nemernic pe 
vremea liceului, da? 

— Mda, nicio mirare. 

Deodată, Jared întoarce capul într-o parte și o privește chiorâș 
pe Juliet. 

— Tu ai făcut chestia asta? 

Ea pufnește și-mi dau seama că Jared a gândit la fel ca mine. 

— O, da, răspunde Juliet, bătându-și joc de el. Categoric, eu 
am scris-o. Ştiai că asta te așteaptă, nu? După toți anii în care voi, 
bărbaţii, ați preferat să nu respectați femeile — aici îl fulgeră cu 
privirea pe Madoc — fără să visați măcar că, într-o zi, o să aveți o 
fiică, o soră și o nepoată, pe care o să le adorați. Categoric, eu am 
fost. Răsplata vine târziu, dar sigur. Muahahahaha! 

Tate și Fallon râd alături de ea, iar Jared se întoarce din nou 
spre mine. 

— Quinn... 

Eu însă îmi dau ochii peste cap și trec pe lângă el. 

— Las-o baltă. Nu-i nimic, îi spun. 

Nu s-a schimbat nimic din felul în care-mi iubesc frații și știu 
că el a trecut prin multe în copilărie și în adolescență, dar, fir-ar a 
naibii de treabă... ce mic nemernic! 


CAPITOLUL 9 


Circuitul din Shelburne Falls ocupă mai multe pogoane de 
teren din mijlocul extravilanului, e administrat de Jax, cu investiții 
substanţiale din partea lui Jared, a lui Madoc și a lui Tate. Toţi au 
concurat acolo cu ani în urmă, iar pe măsură ce familiile Trent și 
Caruthers au preluat asupra lor, încetul cu încetul, conducerea și 
extinderea, circuitul s-a dezvoltat cu mult peste stadiul inițial, de 
unică pistă de pământ dând roată unui mic heleșteu nesemnificativ. 

Pe vremea aia, se numea Loop și tot ce-ţi trebuia ca să participi 
era o mașină. Cursele erau neoficiale și, de obicei, însemnau o adu- 
nătură de adolescenți dornici de puțină distracție. 

Acum, în locul pistei iniţiale, sunt două. Cea nouă nu e un 
simplu pătrat, precum cea veche. Are șicane și bucle, fiind și mult 
mai lungă decât cea originală. Pistele sunt pavate, există contracte 
și regulamente, au fost instalați manageri care să aibă grijă ca totul 
să meargă strună. Chiar dacă unii sunt reticenți la numeroasele 
schimbări cunoscute de Loop, Jax știe ce face. Dacă vrei să menții 
interesul oamenilor, trebuie să introduci în permanență ceva nou. 
Și din moment ce participarea a crescut de aproape douăzeci de 
ori față de cea de la început, au trebuit stabilite proceduri astfel 
încât toată lumea să fie în siguranță. 

Și totuși dreptul de a participa la curse e gratuit, așa cum a fost 
mereu. Circuitul își scoate banii de la sponsori, din concesionare și 
din comercializarea produselor. 

Urmându-i pe ceilalți din familie, mi-am scos peste cap cu- 
reaua genții și am aruncat-o pe bancheta din spate a mașinii lui 
Fallon. Foarte probabil, cu ea aveam să mă întorc acasă. Ea și 
Madoc stau cel mai aproape de mine. 

În timp ce parcurg zona acoperită cu iarbă, observ că vreo doi 
băieți cu care am fost colegă la școală își întorc capetele spre mine 
şi-mi fac semne de salut. 

Îmi ridic bărbia, stăpânindu-mi imboldul de a-mi mușca 
buzele. Pantaloni: mulați din piele ai lui Juliet îmi vin mănușă, iar 
tricoul fără umeri împrumutat tot de la ea îmi ajunge mai jos de 
posterior, dar îmi lasă la vedere umerii goi. Juliet îmi dăduse și cu 
puţin ruj roșu și-mi tapase părul. Din fericire, Jared și Madoc 
păruseră să fie prea grăbiţi ca să observe, cel puțin deocamdată. 

— Vreau să conduc Boss-ul! o aud spunând pe Dylan, în timp 
ce mă îndrept spre locul de lângă pistă în care s-a oprit. 

Jared coboară din mașina de lângă ea și-i întinde cheile, după 
ce, probabil, i-a adus-o în poziția pentru start. 

— Gata, se răstește el. Nu mai schimbăm planul jocului atât de 
târziu! 

— De luni de zile îți tot cer. Mă descurc mai bine cu mașina 
aia! protestează ea. 

Jared închide ochii și se ciupește de rădăcina nasului, cu o 
mutră exasperată. 

— Bun, hai să încercăm o metodă nouă. 

Deschide ochii, dar se uită la mine, nu la Dylan. 

— Quinn, zice. Dylan nu poate să conducă Boss-ul, pentru că 
vrea să concureze pe Bucla Mare. Bucla Mare are șicane și viraje 
strânse, așa că are nevoie de o mașină mai ușoară, dacă vrea să aibă 
vreo șansă de a se descurca pe pista aia. 

Tonul îi e sarcastic și o simt pe Quinn crispându-se lângă 
mine, în timp ce eu mă lupt să-mi stăpânesc râsul. 

— Nu numai c-o să piardă dacă o să concureze cu Boss, conti- 
nuă el, dar probabil c-o să scoată de pe pistă și toate celelalte 

mașini, încercând să ia virajele. Și-acum, ai putea, te rog, să-i explici 
toate astea fiicei mele într-un fel în care să înțeleagă? Fiindcă eu, 
ori de câte ori încerc, e ca și cum aș vorbi la pereți? 

Apoi îi aruncă lui Dylan o privire tăioasă, după care îi întoarce 
spatele și pleacă. 

Dylan rămâne pe loc, tăcută, până când o privesc cu coada 
ochiului. 

— Așadar, ai înțeles, da? 

— a mai taci. 

Râd, iar ea își încrucișează brațele pe piept, îmbufnată. 

— Ai emoții și vrei să ai o mașină care ţi-e cunoscută, atât, 
încerc s-o consolez, întorcându-mă spre ea. O să fie bine. 

— Da, e mai bine să-l asculți pe tati, ca o fetiță cuminte, o 
tachinează Kade, ocolindu-ne și oprindu-se în faţa ei, împreună 
cu fratele lui. 

— Las-o în pace, Kade, îi zice Hunter. 

Însă Kade îi aruncă lui Hunter un rânjet infatuat, și își întoarce 
din nou privirea spre Dylan, coborând tonul. 

— E obișnuită ea cu mine. 

Hunter clatină din cap, iar Dylan îl fixează pe Kade cu o privire 
sfidătoare. El mereu a stârnit-o și a tachinat-o, iar ea mereu s-a 
ridicat la înălțimea provocărilor aruncate de el. Ca și cum el ar 
stabili ritmul, iar ea ar trebui să țină pasul. 

Nu-mi place felul în care o tot instigă și o face în permanență 
să simtă că trebuie să-și demonstreze capacitățile. 

Mă îndoiesc că fratelui său geamăn îi place, de asemenea. Ei 
doi se ceartă adesea și, de obicei, Dylan nu e departe de rădăcina 
problemei. 

Kade se răsucește pe călcâie, cu un mic zâmbet triumfător pe 
chip, și pornește spre tribune, unde s-au așezat prietenii lui. O fată 
sare jos din tribună și-și încolăcește brațele de gâtul lui, iar el o 
prinde de șolduri, sărutând-o prelung și fără grabă, dând un fru- 
mos spectacol pentru toată lumea. 

Tresar și întorc capul în altă parte. Am absorbit suficiente 
informații de alcov despre familie într-o singură zi, mulțumesc. 

Dar apoi remarc că Dylan privește fix spre el, cu suferință în ochi. 

Hunter observă și el; clatină din cap și dă să plece. 

— Hunter? îl strigă ea, făcându-l să se oprească. 

El se întoarce spre ea, părând agitat. 

— Da, ce e? 

Ea își frământă puțin mâinile și își strânge un pic umerii. 

— Am emoții, mărturisește. 

El scoate un hohot de râs, vrând parcă să spună că o înțelege pe 
deplin. 

Ducându-se la ea, își scoate iPod-ul din buzunarul blugilor și 
smulge firul căștilor care-i atârnă de gât, după care i le întinde. 

— Playlistul de război, o instruiește. Piesa numărul cinci. 

— Mersi, zice ea, suspinând ușurată și zâmbind. 

Hunter dă din cap și-și lasă privirea să mai zăbovească asupra 
ei un moment. Apoi, întinzând mâna, o prinde de bărbie și-o face 
să ridice capul. 

— Tu ești Dylan Trent. Lor le e frică de tine. Să nu uiţi asta. 

Fa îi răspunde cu un zâmbet șovăitor și trage aer adânc în 
piept, dar își îndreaptă umerii. 

— Am înțeles, zice. 

El se întoarce și se duce spre tribune, așezându-se lângă Hawke, 
în partea opusă de Kade și prietenii lui. Hunter e coleg în echipa 
de fotbal american cu fratele lui și cu Hawke, dar stă mereu sepa- 
rat, departe de oricine altcineva. 

— Şi cum merge cu cartea? se interesează Dylan. 

Îi arunc o privire, amintindu-mi că ea plecase după scena de pe 
podeaua bucătăriei. 

Pierduse foarte mult, mi-am zis, întorcându-mă cu gândul la 
tot ce citisem în după-amiaza asta. 

Mă derutează relația dintre mama și tatăl meu. Mă tot strădu- 
iesc să mi-i amintesc așa cum sunt acum, un cuplu trainic și fericit. 

E greu să-mi imaginez cam ce viață avuseseră toți — părinții mei, 
Jared, Madoc, Jax — înainte de nașterea mea. 

Mama și tata au reușit, până la urmă, să-și pună viețile în ordine. 
Încă n-am terminat cartea, așa că nu știu precis cum anume. Dar 
urăsc să aflu ce alegeri prostești au făcut și să reajustez tot ce cre- 
zusem că ştiu despre ei. De asemenea, încă n-am idee cine mi-o fi 
trimis cartea... sau de ce e important pentru persoana respectivă ca 
eu să cunosc istoria căsătoriei părinților mei. Oare e cineva care 
încearcă să dezgroape trecutul? 

În plus, detest felul în care am resimțit toate sentimentele lui 
Kat. Nesiguranța, frica, dorința de a rămâne cu ceea ce-ţi este 
familiar, chiar dacă ești nefericită... lipsa puterii. 

Pot să mă recunosc în toate acestea. 

— Ea e o fire foarte slabă, recunosc în cele din urmă, remar- 
când nuanța de autodispreţ din vocea mea. Și-a organizat întreaga 
viață în jurul lui. Abia dacă a mai existat fără el, sau a mai avut vreo 
preocupare sau vreo pasiune în afara lui. I-a ținut în mâinile lui 
întreaga ei fericire. 

Dylan se sprijină de Silvia, mașina cu care tatăl ei o obligă să 
concureze astă-seară, privind fix înainte. 

— Nu e foarte neobișnuit, nu-i așa? răspunde, gânditoare. Cât 
de mult investim când ne dorim dragostea cuiva? Când îi vrem 
aproape și ne dorim să se gândească la noi? 

Observ că privește spre grupul lui Kade și mă gândesc că, 
poate, nu sunt singura care se regăsește în carte. 

— Nu, nu e neobișnuit, o aprob. Cred că există prea mulți 
oameni care le dau altora prea multă putere asupra lor. Dar, dacă 
nu-ți simt lipsa, dacă nu se gândesc la tine, dacă nu-și doresc să-ți 
fie în preajmă, atunci e momentul să înţelegi că meriți pe altcineva 
capabil de toate astea. 

Am stat amândouă acolo, percepând haosul mulțimii și muzica 
din jurul nostru ca pe un zumzet îndepărtat, iar discuția rămăsese 
atârnată în aer. 

Era clar că Lucas uitase de existența noastră, a tuturor, iar Kade 
se folosea de Dylan ca de un căţel de companie, momind-o să 
înveţe tot felul de trucuri pentru amuzamentul lui. 

Dylan se cutremură și oftează. 

— Ei bine, asta a fost adâncă, glumește ea, apoi se întoarce cu 
fața. În regulă, ești cu mine, da? mă întreabă. 

— Nu, răspund, râzând. Interes zero. 

Nu-mi place cum conduce nici măcar în afara competițiilor, 
așa că poate să se descurce și fără să-i stau eu pe scaunul din dreapta. 

— Nu te împotrivi, protestează ea. N-o să-i spună nimeni tată- 
lui tău. Îți promit. 

Ochii îmi fug spre cele două drone care plutesc pe deasupra 
noastră. Dylan îmi urmărește privirea. 

— O, da, mormăie. Am uitat de astea. 

Jax s-a gândit că dronele ar fi un ajutor grozav pentru instanta- 
nee și filmări de sus, ca și o cale mai ușoară de a capta ceea ce se 
petrece pe traseele off-road. Dacă de camerele GoPro de pe mașini 
puteam să mă feresc, dronele aveau să obțină imagini cu cine se 
afla înăuntrul mașinilor, iar tata, până la urmă, tot ar fi aflat despre 
asta. 

— Eliberați pista! a bubuit în difuzoare vocea lui Zack Hager, 
unul dintre managerii circuitului. 

Puhoiul de oameni se risipește, eliberând terenul, îndreptându-se 
fiecare spre punctul de observaţie preferat: tribunele, mașinile 
proprii sau după gard. Muzica explodează prin aer și imensul ceas 
digital numără invers începând de la treizeci, anunțându-i pe 
concurenți că trebuie să fie în mașinile lor când va ajunge la zero. 

— Ei bine, încep, zice Dylan, răsuflând din rărunchi și zâm- 
bind surescitată. 

Îi ating în treacăt bărbia cu pumnul, prefăcându-mă c-o lovesc. 

— Sunt cu ochii pe tine, puștoaico. 

Fa își ciocnește șoldul de al meu. 

— Să rămâi de aur, Ponyboy. 

Mereu mă face să râd obișnuitul nostru ritual de rămas-bun, cu 
citate din Casablanca! și din Proscriși??. 

Se suie în mașina ei de concurs — un Nissan Silvia modificat 
pentru curse care a făcut parte din colecția tatălui ei —, iar eu ies 
de pe pistă și mă postez dincolo de gardul din plasă. 

De regulă, Jared preferă puterea mașinilor americane, dar a fost 
forțat să-și lărgească orizontul când a ajuns o persoană atât de 
importantă. 

Madoc stă lângă mine, încadrat de Fallon și de fiica lor, A.]. 

Sunt trei mașini aliniate la start, iar pe ceilalți doi piloți nu-i 
recunosc, însă par tineri, așa c-ar trebui ca Dylan să aibă șanse 
destul de mari. E foarte probabil ca ei să nu aibă mai multă expe- 
riență ca ea. 

Încep să ambaleze motoarele și simt sub tălpi vibraţiile stri- 
dente ale huruitului lor. 

— Te incită ceva din toate astea? 

Întore capul spre Madoc, cu veșnic optimista lui scânteie în 
ochi. 

— Adică, dacă mă excită? 

— Nu! explodează el, cu un aer dezgustat. Adică, te face să-ți 
dorești, în sfârșit, să ai mașina ta, ca să nu mai atârni după ceilalți 
din familie ca să te ducă? Uită-te la ele, zice, fluturându-și mâna 
spre pistă, cât sunt de frumoase. Nu vrei așa ceva? 

— Nu-l lua în seamă, zice Fallon, scoțând capul pe după el. E 
în pragul orgasmului! 

Râd, ținându-mă cu ambele mâini de gardul înalt până la mij- 
loc. Gazele de eșapament se revarsă din mașini, lumina roșie a 
stopului strălucește viu prin căldura amurgului, iar stomacul 
începe să-mi tresalte un pic. Dylan probabil că e foarte emoționată. 
1 Unul dintre marile filme clasice ale cinematografiei mondiale, dramă romantică 


americană din 1942, în regia lui Michael Curtiz. 
? Dramă regizată de Francis Ford Coppola, din 1983. 

— Du-te să participi la cursă cu Dylan, îmi propune Madoc. 
Simte mașina. 

— Sunt drone peste tot. Știi că tata o să afle. 

— Tata s-a împăcat cu faptul că am concurat în curse, argu- 
mentează el. Poate să se împace și cu ideea că ești copilot. 

— Dar pe ea o interesează, Madoc, îl ceartă Fallon. Las-o în 
pace. 

Multumesc. 

— Ea nu știe cum e, se răstește Madoc și zâmbetul îmi piere 
când îi aud asprimea tonului. A fost ținută în palmă toată viața, 
încă din ziua în care s-a născut. Ea nu poate să ia o hotărâre fără 
să se ducă fuga la tati, ca să-i dea pornirea. 

În ochi mi se aprind flăcări. 

— Madoc! îl apostrofează Fallon, într-o șoaptă apăsată. 

Mă întorc spre el, privindu-l furioasă. 

— Ce-ai zis? 

Ridică din umeri, cu o nuanță provocatoare în ochii lui zâmbitori. 

— Am zis că ești o papă-lapte. 

Pân-aici! 

Mă năpustesc înapoi pe pistă și mă duc direct spre mașina lui 
Dylan. Deschid portiera din dreapta și mă uit ostentativ la Madoc, 
arătându-i degetul mijlociu, pentru că e un rahat cu ochi băgăcios, 
înfigăreț, care ar fi cazul să înveţe să tacă naibii. 

Toată lumea din preajmă izbucnește în râs, inclusiv Madoc, iar 
eu plonjez în mașină, cu furia furnicându-mi pe sub piele. 

Dylan mă privește cu sprâncenele ridicate întrebător. 

Răsuflu greoi și-mi trag centura de siguranță peste cap, benzile 
de la umeri coborând în V în fața mea când o închei. 

— Am locuri în care vreau să călătoresc și rețete pe care nu 
le-am încercat. Rămâi pe drum și nu mă omori în chestia asta, o 
avertizez. 

Dar ea doar se încruntă la mine. 

— Drumuri? Acolo unde mergem noi n-avem nevoie de drumuri. 

Da, ce să-ți spun! Îmi dau ochii peste cap la citatul ei din Înapoi 
în viitor.! 

Chicotește și conectează iPod-ul. 

— Playlistul de război, comentează ca pentru sine, navigând pe 
ecranul tactil al aparatului ei de radio. Piesa cu numărul cinci. 

Pe ecran scrie Through Fire cu „Stronger”, dar de îndată ce 
începe cântecul, portiera din dreptul lui Dylan se deschide. 

Jared se apleacă înăuntru, privindu-și fiica și ținând în mâna 
întinsă un soi de pandantiv. E un fel de amuletă sau ceva asemă- 
nător, pe o panglică. 

Ea zâmbește și întinde mâna încet, ca și cum ar fi şocată. 

— Mersi, îi zice, cu o voce timidă. 

EI înclină aprobator din cap și-i dăruiește o jumătate de zâm- 
bet, după care întinde mâinile și trage de centura ei și de-a mea, 
asigurându-se că sunt bine prinse. Apoi o sărută repede pe frunte 
şi închide portiera. 

— Ce-i asta? o întreb, văzând-o cum își atârnă amuleta la gât, 
privindu-se în oglinda retrovizoare. 

— E amprenta degetului mare al mamei, îmi răspunde. O ches- 
tie pe care a confecționat-o când era mică. Tata a avut-o la el la 
toate cursele, ca să-i poarte noroc. 

Amuleta arată ca o bucată ovală din lut, nu mai mare ca o mo- 
nedă de douăzeci și cinci de cenți, iar pe mijloc are o mică amprentă 
imprimată prin apăsare, ca o fosilă. E atârnată de o panglică 
zdrenţuită, verde-deschis, veche parcă de secole. 

Vocea crainicului răsună în difuzoarele de afară și mă crispez 
când aud urletele mulțimii care începe să se dezlănțuie. 

A sosit timpul. 

Dylan strânge volanul între degete, răsucind învelitoarea de 
piele în pumnul ei încordat și concentrându-și privirea spre dru- 
mul dinainte, în timp ce muzica începe să se deruleze. 


1 Comedie fantastică, din 1985, în regia lui Robert Zemeckis. 

Afară, motoarele sunt ambalate încă o dată și încă o dată, iar 
Dylan începe să se legene în ritmul cântecului oferit de Hunter, 
îngustându-și ochii și fixând drumul dinainte. 

Înghit în sec, simțind cum ambalează motorul sub mine, iar 
când arunc câte o privire spre mașinile din stânga şi din dreapta 
mea, constat că au geamurile atât de fumurii, încât nu pot să văd 
nimic. Fir-ar să fie. O bandă din oţel mi se înfășoară în jurul sto- 
macului și inima mi se ridică până în gât. 

Afurisitu de Madoc. 

Lumina roșie a semaforului se schimbă în galben, motoarele 
urlă și țipetele îmi izbesc timpanele, după care... 

Dylan țâșnește, iar eu sunt trântită cu spinarea de scaun. 

— O, Doamne, exclam, gata să mă sufoc. 

Gonim de-a lungul pistei, Dylan trecând într-a treia și apoi 
într-a cincea, sărind complet peste a doua și a patra, iar eu respir 
cu greutate, cercetând din ochi pista după ceilalți piloți. 

Mașina din stânga noastră e doar la un fir de păr în urmă, iar 
cu cea din dreapta suntem umăr la umăr. Dylan smucește volanul 
la stânga, luând primul viraj, după care se năpustește înainte, 
cotind la stânga și apoi la dreapta în câteva curbe de dificultate 
minoră, trecând într-a cincea. Mașina din dreapta rămâne în urmă, 
însă Honda albă din stânga apare în linie cu a noastră. 

Luminile pistei țâșnesc pe lângă noi ca stelele, cu viteză cos- 
mică și mă apuc cu o mână de mânerul de siguranță și cu cealaltă 
de centură. 

În față avem un viraj strâns la dreapta, așa că arunc o privire 
spre Dylan și-i remarc mușchii brațului încordați și fălcile strânse. 

Oare o să încetinească? O să ne răsturnăm, la viteza asta! 

— Dylan. 

Honda se avântă și mai tare, fără să se lase, dând impresia că 
vrea să ia virajul odată cu noi. 

— Dylan, rostesc din nou, pe un ton de avertizare. 

Trebuie să reducă viteza. 

Numai că, în loc de asta, ea trece într-a șasea, mârâind printre 
dinți un „Ce mama naibii!” Și-și trântește talpa pe accelerație, 
crescând viteza, în timp ce muzica ţipă la noi și umple toată mașina 
asta blestemată. 

— Da! zbiară ea. Îţi mulțumesc, Hunter! Haaa! 

— Doamne, Dumnezeule! tip eu și-mi acopăr ochii cu pal- 
mele, fiindcă nu pot să mă uit. 

Trupul îmi e aruncat spre stânga când ea virează la dreapta, 
cuplul atrăgându-ne în curbă, iar eu țip, cu ochii închiși în spatele 
palmelor. 

Simt cum mașina se înclină, capul îmi atârnă într-o parte și o 
armată de fluturi îmi roiește prin stomac. 

— Fir-aș a naibii! izbucnesc. 

Mașina își îndreaptă poziția și simt cauciucurile din partea 
mea luând din nou contact cu solul. Întorc capul ca să privesc în 
spate. Celelalte două mașini sunt acum în urma noastră, cea albas- 
tră fiind chiar mult în urmă. 

Adrenalina îmi inundă corpul și simt cum absolut toate firele 
de păr de pe brațe mi se zbârlesc. 

Râd, valul de emoție fiind prea greu de zăgăzuit. 

— Dă-i, dă-i, dă-i! o îmboldesc. 

Ea îmi zâmbește, iar eu dau muzica la volumul maxim, cât 
poate să ducă. 

Dylan ia virajele repede și sigur, cotind prima la stânga, apoi la 
dreapta, și intrând pe ultimul sfert al pistei. 

Honda albă se strecoară din nou spre noi și deodată ceva 
izbește geamul din dreptul lui Dylan. Tresărim și ea trage de volan, 
repezindu-ne amândouă privirile spre geam. Se luptă cu volanul, 
străduindu-se să-și recapete controlul asupra mașinii. 

— Ce dracu’? mârâie ea. 

Un ghem alb de ceea ce pare să fie hârtie udă e lipit de geamul 
ei, căzând încetul cu încetul, în mici bucățele. 

— Jigodia, urlă ea și apasă butonul, lăsând geamul în jos. 

— Dylan, nu face asta. 

Dar ea o face oricum. 

Tipul din mașina de lângă noi, tânăr, cu părul negru și un rân- 
jet încrezut, își dezgolește dantura spre ea. 

— Weston îţi trimite salutări, Căţea-Pirat! 

Scap un geamăt. Pe bune? 

Dylan își întoarce din nou privirea spre drum și bagă iar într-a 
șasea, accelerând. 

— Dylan! Redu viteza! urlu, când se apropie de ultimul viraj. 

— Nu! mormăie ea ca pentru sine. Jigodia naibii. Asta e o pistă 
din Falls. Nu ne face el figuri aici. 

Weston se numără printre rivalele liceului din Shelburne Falls, 
iar ăștia au venit încoace numai ca să caute motiv de harță. Ei și 
cei de la St. Matthew's, o școală particulară de lângă Chicago. 
Uneori, cele două școli chiar se aliază ca să le facă zile fripte 
Piraților, echipa noastră de fotbal american, ca și tuturor celor de 
la liceul Shelburne, de fapt. 

— Aşa, dă-i înainte și încearcă să fii tăticul tău, puicuțo, o 
zădărăște tipul mai departe. Puțin ţi-a lipsit! 

— N-ai auzit? strigă ea pe geam spre el. Sunt fetița mamei! 

Și accelerează încă și mai mult. 

— Dylan! urlu, ținându-mă strâns de mânerul de siguranță. 

Ea ajunge la cotitură, încearcă să vireze, însă Honda e pe inte- 
rior, fără să dea înapoi. Honda virează mai larg, iar Dylan se repede 
în tufișuri, forțată să iasă în decor. Zăresc și mașina rivală zburând 
la rându-i pe iarbă, și ne hurducăm pe scaunele noastre înaintând 
pe terenul accidentat. Mașina se oprește cu derapaj, amândouă 
pomenindu-ne aruncate în față, peste centurile de siguranță. 

Mă ustură umărul în locul în care m-a frecat banda și respir cu 
dificultate. 

— O, Doamne. Eşti bine? 

Întorc capul spre Dylan, însă ea deja își smulge centura și se 
năpustește afară din mașină. 

Îmi strâng degetele de mai multe ori, examinându-mă ca să fiu 
sigură că n-am păţit nimic, înainte de a-mi desface și eu centura. 

Coborând din mașină după ea, îi văd pe toți, o mulțime de 
oameni, alergând pe pistă spre noi. 

În dreapta noastră, jigodia de la Weston se târăște afară din 
Honda eșuată, frecându-și țeasta. 

Jared apare primul și-i cuprinde fața lui Dylan între palme, 
examinându-i capul și corpul. 

— Ai păţit ceva? 

Ea respiră greu, e încă zdruncinată, dar îi face semn că nu. 
Jared se apropie de mine. 

— Tu? 

— Sunt bine. 

Madoc, Jax, Tate, Fallon și Juliet îl urmează, răspândindu-se în 
evantai în jurul nostru, verificându-ne membrele după orice even- 
tuală vânătaie sau zgârietură, mulțimea de oameni înconjurându-ne 
atât de strâns, încât de-abia mai pot să respir. 

Jared se apropie de puştiul de la Weston, vorbindu-i cu fața la 
câțiva centimetri de a lui. 

— Dacă n-aș fi fost eu adultul, tu ai fi fost la pământ acum, îi 
zice, amenințător. Pleacă naibii de pe pista asta și nu te mai în- 
toarce. Ai interdicție. 

Puștiul întoarce capul, încruntându-se, în timp ce Jared se uită 
chiorâș la el. 

— Dylan, e totul în regulă? întreabă Hunter, croindu-și drum 
prin mulțime. 

Dar apoi aud vocea liniștită a lui Kade, dintr-o parte. 

— Ei bine, zice, zâmbind cu gura până la urechi în timp ce se 
apropie de tipul de la Weston. Spre norocul meu, eu nu sunt adult. 

Şi-i repede pumnul drept în față, făcându-l pe puști să se îm- 
pleticească înapoi și să se ciocnească de Dylan. Amândoi se rosto- 
golesc la pământ, Dylan țipând când aterizează pe pietrișul de 
lângă pistă. 

— Au, fir-ar să fie! strigă ea. 

— Kade! urlă Hunter la fratele lui și se repede prin mulțime ca 
să ajungă la Dylan și să-l tragă pe băiatul străin de pe ea. 

După ce o ajută să se ridice, Hunter începe să-i verifice brațul 
și zgârieturile. 

Kade însă nici măcar nu-l bagă în seamă. 

— Când mai vii în Falls, îl avertizează pe tip, aplecându-se ca 
să-l apuce de guler, adu-ți și întăriri, idiotul naibii! 

— Ajunge! intervine Madoc, luându-și fiul de pe intrus. 

Kade îl lasă pe puștan să cadă, după care el și prietenii lui îl 
privesc de sus, rânjind batjocoritor. 

— Toată lumea afară de pe pistă! zbiară Jax, încercând să-i 
împingă pe toți înapoi. Imediat! Avem nevoie de spațiu! 

Jared îl fixează cu o privire aspră pe puştiul de la Weston, rămas 
trântit în fund. 

— [a-ți mașina și cară-te de-aici, dacă nu vrei să pun să ţi-o 
remorcheze. 

Lumea începe să se risipească, iar eu îi cercetez brațul lui 
Dylan, să văd ce-a pățit. Zgârieturile sunt înroșite și urâte, dar nu 
sângerează. 

De îndată ce vede că a plecat aproape toată lumea, Hunter se 
repede la Kade. 

— Ce naiba e în capul tău? 

Dar fratele lui îi adresează doar un rânjet superior. 

— Ei, ce-ar fi să te mai maturizezi oleacă, hm? 

Prietenii lui Kade chicotesc și râd, dar deodată privirea lui 
Kade se oprește pe mâinile lui Hunter de pe brațele lui Dylan; îi 
dă peste ele, îndepărtându-le. 

— Dă-i drumul. N-are nimic. 

— Încetează, intervin și eu, în sfârșit. 

— Hunter, n-am nimic, îl asigură Dylan. E în regulă. 

— Vezi? zice Kade, zâmbind spre fratele lui. Se descurcă singură. 

Hunter clatină din cap, cu furia zugrăvită pe toată fața. 

— Și seara abia începe, comentează Kade, rotindu-și privirea 
spre grupul lui de prieteni. Are cineva chef de un drum până la 
Weston? 

Băieţii zâmbesc, cu sclipiri răutăcioase în ochi, iar eu îmi trec 
palmele peste față. 

Hawke îi încolăcește gâtul lui Kade cu brațul și amândoi o 
fixează cu privirea pe Dylan. 

— „Sub steagul negru navigăm”, îi amintește el, recitând deviza 
Piraților. 

— O, da! întărește un alt băiat. 

Dylan îl privește pe Kade, înțelegându-i limpede provocarea. 
Cei de la Weston meritau o ripostă; era dispusă și ea să participe? 

Hunter întoarce capul spre ea, îngustându-și ochii. 

— Dylan, nu! 

Ea îi aruncă o privire înainte de a se întoarce la loc spre Kade, 
şi îi zăresc în ochi dilema. Ştie ce e bine, dar își dorește ce nu e 
bine. 

— Pot să-mi port singură de grijă, Hunter, îi răspunde. 

După care pornește spre Kade, Hawke și prietenii lor. 

— Hei, mergeţi acasă și voi? 

Fallon își ițește capul din portbagaj și încuviințează. 

— Da, mai facem câte ceva și-i lăsăm pe copii să prindă licu- 
rici. Încercăm să uităm ce s-a întâmplat astă-seară. S-ar putea să 
fie nevoie și de ceva vin, adaugă, râzând. Vrei să vii cu noi? Te duce 
Madoc după aceea acasă. 

— Sigur. 

Le trimisesem deja un SMS părinților, dându-le de știre că 
sunt cu Madoc și cu restul găștii și că s-ar putea să dorm acasă la 
el, în noaptea asta. 

O ajut pe Fallon să urce în portbagaj o ladă frigorifică, mai 
ușoară acum, după ce a vărsat gheața topită. Deschizând portiera 
din spate, îmi iau geanta și scot șapca lui Lucas de pe curea, răsu- 
cind-o în mâini înainte s-o pun pe cap. 

Adevărul e că pot să-l învinuiesc pe tata pentru că mă ţinuse pe 
loc atât, dar mai sunt și alte chestiuni care mă țin în impas. Care-mi 
sporesc încordarea c-o să plec la facultate la toamnă și o să ratez 
ceva de pe-aici. Care mă fac să fiu în continuare slabă și să inves- 
tesc în lucruri care, probabil, nu merită să le acord atenție. 

Îmi dreg glasul. 

— Și ce mai face Lucas? întreb, încercând să adopt un ton 
nepăsător. Aţi mai vorbit ceva cu el? 

— Numai în probleme de serviciu, răspunde ea, împingându-i 
în sus ochelarii cu ramă neagră. Când ni se intersectează interesele 
firmelor și așa mai departe. El doar... 

Se întrerupe, stând să se gândească. 

— Şi-a întemeiat o viață a lui acolo, presupun. Totuși Madoc 
mai vorbește cu el. Refuză să renunțe la relația cu Lucas. 

Sunt convinsă. Lui Madoc îi place să-și vadă familia crescând, 
nu micșorându-se. 

— Mă întreb ce l-o ţine acolo, am încercat o întrebare știind 
precis unde bat. Bănuiesc că-i place. Tie nu ţi-e dor de el? 

— Ba, sigur că mi-e, s-a grăbit ea să răspundă. Doar că... 

— Doar că? 

Se asigură că i-a încheiat bine centura lui A.J., închide portiera 
și ridică din umeri. 

— Știu c-o să vină acasă, afirmă ea. Toată lumea se întoarce 
acasă. El a plecat cu un motiv pe care noi poate că nu avem cum 
să-l înțelegem în totalitate, dar e clar că vrea să stea la distanță, iar 
eu îi respect dorința. Știe că ne găsește aici, când o să fie pregătit. 

— Păi, n-ar trebui să presupună c-o să-l aștepte chiar toată 
lumea. 

Fallon se încruntă, studiindu-mă. 

— Cine așteaptă? 

Îmi încetinesc mișcarea mâinilor, practic văzând cum i se 
învârtesc rotițele în timp ce se întreabă ce naiba tot vreau să spun. 
Mada. Cine așteaptă, Quinn? Nimeni nu-și mai pune viața pe pauză 
pentru Lucas Morrow. 

Termin de pus în portbagaj pernele pentru șezut și înșfac la 
repezeală pătura pentru picnic de pe jos. 

— Pe-asta i-o duc lui Tate, anunț și mă îndepărtez cât pot de 
iute de privirea ei cercetătoare. 

Tate e lângă mașina ei, tocmai reușind să-și instaleze băieţelul 
adormit pe scăunelul lui. Îi întind pătura pe care o recunoscusem 
ca fiind a ei. 

— Mersi, îmi zice, aruncând-o pe bancheta din spate. 

— Mergeţi și voi la Madoc și la Fallon sau vă duceți acasă? 

— Acasă, răspunde. James are mâine două meciuri și i-am pro- 
mis fratelui tău o porție de giugiuleală pentru diseară, dac-o să fie 
forţat să asiste mâine la două partide de baseball. 

Descrisese ghilimele prin aer la „giugiuleală”, ceea ce m-a făcut 
să râd în sinea mea, știind ce înseamnă. 

— Să-i spui lui Jared că și cursele de mașini sunt tot un sport, 
am corectat-o. 

Pentru el, sporturile ca baseballul, baschetul sau fotbalul erau 
plictisitoare și, chiar dacă nu putea fi considerat în realitate un 
atlet, există îndemânare și sudoare în cursele auto-moto. El era 
amator de sporturi, doar că nu și de cele în care era nevoie să 
alergi. Sau să stai în picioare. Sau să te lupți cu alții pentru o minge. 

În schimb, făcea toate eforturile ca să fie prezent pentru copiii 
lui. Cred că, pentru asta, îl respectam și mai mult. Își găsea timp să 
asiste la întreceri anoste pentru el, fiindcă își iubea cu adevărat 
copiii și voia să facă tot ce putea ca să-i sprijine. 

— Nu-i e greu să facă lucruri care nu-i plac, dacă e pentru 
fericirea copiilor lui, nu-i așa? o întreb. Probabil din cauză că a 
avut atâtea de îndurat cu mama. A știut ce gen de părinte ar vrea 
să fie. Și cum n-ar vrea să fie. 

Ea stă să se gândească preț de câteva clipe. 

— Sunt convinsă că are o legătură și cu asta, zice apoi. 

Mi se pare ciudat că el n-o vede pe mama noastră așa cum o văd 
eu. Acum înțeleg chestia asta puțin mai bine, dar totdeauna am știut 
că exista o dezbinare între ei. Se poartă bine cu ea, stau de vorbă, dar 
tot el e primul care se desprinde atunci când ea îl îmbrățișează. 

— Oare o iubește? 

El m-ar minți și ar spune că da. Însă Tate ar trebui să știe adevărul. 

— Sinceră să fiu, la asta nu pot să răspund, zice ea. Sunt multe 
lucruri despre care Jared nu vorbește. El și Katherine au crescut, 

oarecum, împreună, iar el, fără doar și poate, ar fi putut avea o 
copilărie mai bună. Mult mai bună. Numai că... 

Se întrerupe, căutându-și cuvintele. 

— În același timp, cred eu, își dă seama că toți facem lucruri pe 
care le regretăm și, chiar dacă ea n-o să poată șterge niciodată 
greșelile pe care le-a făcut cu el, acum nu le mai repetă. Pentru tine 
a fost o mamă grozavă, e o bunică minunată și e mereu prezentă 
pentru Jared atunci când el ajunge la concluzia că are nevoie de ea. 

Da. Presupun că toate astea sunt adevărate. Faţă de mine, ea nu 
seamănă nicidecum cu cea care era față de el, în carte. 

— De ce mă-ntrebi despre asta? se interesează Tate, dându-mi 
părul după ureche. 

Clatin din cap, vâr mâna în geantă și scot Aproape niciodată. 

— Cartea asta m-a zăpăcit de tot, îi zic, întinzându-i-o, lăsând-o 
s-o vadă. 

Tate studiază coperta din față și pe cea din spate, apoi o des- 
chide la o pagină la întâmplare. 

— Ce ciudat. 

— Mda, nu pot să-mi dau seama cine a scris-o. Am întrebat-o 
pe Juliet, din moment ce e singura scriitoare pe care o cunosc și 
fiind sigură că ea nu m-ar minți... 

Tate continuă să citească și expresia îi devine gânditoare. 

— Hmmm... 

— Ce e? 

Trage aer adânc în piept și închide cartea, întinzându-mi-o 
înapoi. 

— E ceva foarte personal, nu-i așa? Adică, oricine ar fi scris-o, 
chiar a trăit-o. 

Ce? 

— Ce vrei să spui? 

Se desprinde de mașină și-și îndreaptă spatele, privindu-mă. 

— Briciul lui Occami, răspunde, referindu-se la teoria știin- 
țifică. Explicaţia cea mai simplă este, de obicei, cea corectă. 

Explicaţia cea mai simplă. Îmi las pleoapele să se închidă în 
timp ce mă luminez. 


Sigur că da. 


KAT... 


— Jared! am strigat de la picioarele scării. Gata masa! 

Am ocolit balustrada, ciocnindu-mă de măsuța de lângă perete. 

— Au! am strigat în șoaptă. 

M-am repezit înapoi în bucătărie și am scos laptele din frigi- 
der, dar am avut un moment de ezitare. Oare el bea lapte? Probabil 
că nu. 

Ei bine, ar trebui să bea, în orice caz. L-am trântit pe masă, 
clipind ca să-mi alung ceața de pe ochi. 

Cronometrul cuptorului electric a piuit în fine, așa că am luat 
mănușa și l-am deschis, scoțând lasagna. Am așezat-o deasupra 
cuptorului, dărâmând o tigaie. Am sărit speriată când a căzut pe 
podea, la picioarele mele. 

— Bună. 

M-am răsucit pe călcâie și l-am văzut pe Madoc Caruthers 
oprit la intrarea în bucătărie. Încă mă simţeam descumpănită să-l 
văd prin casa mea. Nu din cauză că-l cunoșteam pe taică-său mult 
mai bine decât știa el, ci fiindcă m-ar fi urât, de dragul mamei lui, 
dac-ar fi aflat vreodată despre trecutul meu. 

Și Jared m-ar fi urât. 


1 Numit și principiul parcimoniei, Briciul lui Occam este un principiu filosofic 
potrivit căruia este de preferat cea mai simplă explicație pentru un fenomen. 

— Bună, m-am forțat să-i răspund întorcându-mă la cuptor. 
N-am știut că ești aici. 

— Jared se schimbă, mi-a explicat el. Mi-a zis să ies din camera 
lui. 

Buuun. 

Mi-am aruncat cârpa pe umăr și am luat o gură de vin. Eram 
încă în hainele de la lucru — o rochie vișinie — și umblasem 
desculță cât timp mă zorisem să pregătesc cina. leșisem cu câteva 
prietene după serviciu — băusem câteva pahare — dar îmi scurta- 
sem escapada, încercând să fac efortul de a ajunge acasă. 

— Bine, rămâi și tu la cină? l-am întrebat. 

— Aăă.., 

A aruncat o privire spre scară și l-am auzit pe Jared tropăind pe 
trepte. Madoc s-a întors din nou la mine. 

— Sincer să fiu, arată grozav, dar cred c-o să ieșim. 

— Ce? 

Jared a intrat în bucătărie și a deschis frigiderul. 

— Noi am mâncat deja, m-a informat el. 

— Jared? am zis, trântind cârpa pe masă, în timp ce furia mi se 
urca la cap. Eu mi-am contramandat planurile ca să vin acasă! 

— Ar trebui să-i mulțumesc stelei mele norocoase, a replicat el, 
dând pe gât conținutul cutiei cu suc de portocale. 

— Ajunge, m-am rățoit eu. Madoc e binevenit să rămână, iar 
tu o să te așezi la masă și-o să mănânci. Nu pleci nicăieri. 

Jared a aruncat cutia înapoi în frigider și s-a şters la gură cu 
mâneca bluzei de trening. 

— A sunat Jax, are nevoie de mine. Mă întorc târziu. 

Și, făcând stânga-mprejur, fără să arunce măcar o privire în 
direcția mea, a ieșit din bucătărie, urmat îndeaproape de Madoc. 

— Ştii, ai putea să faci și tu un efort, am zis, fără să-mi pese că 
aude și prietenul lui. Lumea mea nu gravitează în jurul tău. 

Jared a izbucnit în râs. 

— Ce, a gravitat vreodată? 

Și, deschizând ușa, a ieșit, iar Madoc a închis-o după ei. 

Am rămas pe loc, fixând cu privirea ușa și ascultând cum începe 
să-i huruie motorul mașinii, apoi cum se îndepărtează în viteză pe 
stradă. 

A plecat și gata. Ca și cum orice-aș fi avut de zis n-ar fi contat. 

Dumnezeule, mă urăște. Nici măcar nu se mai ceartă cu mine. 
Pur și simplu nu-i pasă! 

M-am repezit la frigider și am scos sticla de vodcă. Alcoolul 
limpede gâlgâia în recipientul răcit ca un ulei dens. Am deșurubat 
capacul și l-am aruncat, fără să văd unde aterizează. 

Am luat o gură din sticlă, lacrimile umezindu-mi genele, și am 
închis ochii. Ba nu mă urăște. 

Am mai sorbit o dată și am gemut, savurând căldura cu care 
alcoolul îmi căptușea stomacul. Mâine va fi bine. 

Și am început să hohotesc de plâns, luând înghiţitură după 
înghițitură din sticlă, fiindcă știam că mă mint pe mine însămi. 

Nu exista cale de întoarcere din asta. 

Mi-am târșâit picioarele până în living, cu sticla aproape golită 
în mână, apoi m-am prăbușit pe canapea. Dulcea uitare îmi înce- 
țoșa mintea într-atât, încât mi s-a părut că-l văd pe Jase, aplecat 
deasupra mea și zâmbindu-mi. M-a sărutat pe colțul gurii, sub 
ureche, la coada ochiului, șoptindu-mi la ureche. 

— Katherine? 

Lumea s-a cutremurat și am tresărit, simțind că mă prăbușesc. 

— Katherine, trezește-te, a rostit o voce bărbătească și am sim- 
țit un pumn strângându-mi stomacul, în timp ce greața mă stră- 
bătea ca un talaz. 

Am împins mâinile alea întinse spre mine, zguduită de convulsii. 

— Nu mă simt bine. Lasă-mă în pace. 

Am auzit zgomot de pași îndepărtându-se, apoi întorcându-se, 
după care mâinile m-au apucat și m-au întors. Mi-au îndesat ceva 
în gură, apoi am simţit degetele apăsându-mi ceafa. Am icnit, 

simțind presiunea a tot ce mi se urca din stomac, tușind și opin- 
tindu-mă. 

— Nu, am gemut, dar era prea târziu. 

Tot ce băusem a țâșnit afară și am înhățat micul recipient pen- 
tru gunoi din fața mea, golindu-mi stomacul, tușind și împroșcând, 
în timp ce măruntaiele mi se zvârcoleau. Voma îmi ardea gâtul și 
m-am opintit iar, simțindu-mă de parcă mi-ar fi răsucit cineva un 
cuțit în stomac. 

— Doamne, Dumnezeule, am icnit, ștergându-mă la gură cu 
mâneca. Ce tot faci? 

Am tușit, scuipând tot ce-mi mai rămăsese în gură. Clipind 
printre lacrimi, l-am zărit, în sfârșit, pe James, tatăl lui Tate, stând 
în picioare lângă mine. 

— Jared a fost arestat, mi-a zis. 

Mi s-a oprit respiraţia. 

— Ce? am strigat și m-am repezit să-mi iau telefonul de pe 
măsuţă, glisând cu degetul pe ecran ca să verific mesajele. 

Nu era nimic. Nici măcar un apel ratat. 

— Te-a sunat pe tine? l-am întrebat, șocată. 

Fiul meu nu mă sunase pe mine? 

James doar mi-a întins un prosop ca să mă șterg și a trecut pe 
lângă mine, spre ieșire. 

— L-am sunat pe un judecător pe care-l cunosc. I-a stabilit lui 
Jared o cauțiune, în loc să aștepte până dimineaţă, ca să fie judecat. 
Hai mai repede. Te duc eu. 

După zece minute, intram în secția de poliție, cu părul încâlcit 
legat în coadă și îndesat sub o șapcă de baseball, după ce-mi schim- 
basem hainele pătate de vomă cu o pereche de blugi și un tricou. 

Era trecut de miezul nopții, iar James nu știuse să-mi spună de 
cât timp era Jared acolo. Plecase de acasă cam pe la șase, parcă. Sau 
să fi fost mai devreme? Am scuturat din cap, încercând să-mi alung 
ameţeala și ceața serii. Alcoolul și vomatul îmi distruseseră echili- 
brul și nu puteam să scap de furnicăturile din buricele degetelor. 

În secție era liniște și aproape pustiu, dar tot l-am zărit pe 
Madoc stând pe un scaun. Imediat cum m-a văzut, s-a ridicat, dar 
eu mi-am îndreptat rapid mâna spre el, oprindu-l. 

— Nu vreau să vorbesc cu tine. Stai jos. 

I-a căzut un pic fața, dar s-a așezat la loc și și-a ținut gura. 
Sinceră să fiu, știam că Jared se vârâse singur în situaţia asta, dar 
ultima persoană de pe lumea asta pe care aș fi vrut s-o văd în clipa 
aia, cu excepția lui Jase Caruthers, era fiul lui. 

Ducându-mă spre ghișeul ofițerului de serviciu, m-am adresat 
femeii care stătea la birou. 

— Jared Trent e fiul meu. Unde e? 

— E bine unde e, mi-a răspuns ea, apropiindu-se cu un aer de 
parcă pentru ea n-ar fi reprezentat nicidecum o urgență. E în 
spate. Cauţiunea e de o mie cinci sute. Destul de ieftin pentru așa 
ceva, la drept vorbind. 

Părea destul de nemulțumită. Probabil că judecătorul, priete- 
nul lui James, ne făcuse un serviciu. 

— Puteţi să plătiți la casă, m-a îndrumat femeia, indicându-mi 
din cap un alt ghișeu, mai încolo pe coridor. 

— Ce s-a întâmplat? 

— A atacat un bărbat pe nume Vincent Donovan — am înțeles 
că ar fi tatăl adoptiv al fratelui său, așa e? 

Am lăsat ochii în jos, gândindu-mă. 

— Ăăă, așa cred. Nu știu. 

Jared avea un frate vitreg pe nume Jax, pe care l-a cunoscut în 
vara când avea paisprezece ani și-l lăsasem să-și viziteze tatăl. Cu 
toate astea, nu știam precis cui îi fusese dat în plasament. Nu mă 
gândisem niciodată să mă interesez. 

Băiatul era numai cu un an mai mic, sau cam așa ceva, iar bă- 
nuielile mele fuseseră confirmate. Thomas își făcuse de cap și când 
fuseserăm împreună. Într-adevăr, băieţii erau foarte apropiați ca 
vârstă, așa că Thomas probabil c-o lăsase pe-aia gravidă nu la mult 
timp după ce se născuse Jared. 

Mama lui Jax crăpase de tânără și, pentru că Thomas era la 
închisoare, Jax fusese dat în plasament. Îmi trecuse prin minte să-l 
iau eu, dar din moment ce, evident, nu eram capabilă să fiu o 
mamă bună pentru singurul copil pe care-l aveam, varianta asta 
ieșise din discuţie. Cel puţin, pentru moment. 

— Ei bine, mi-a explicat politista, el a pretins că respectivul 
i-ar fi maltratat fratele, așa că a ripostat. Victima are trei coaste 
rupte și acum e în operaţie, cu hemoragie internă. Ar trebui să 
scape cu bine. Din fericire. 

— Victima, am repetat, sarcastică, în timp ce încercam să-mi 
risipesc ceața de pe ochi. 

Cine sărise să-l apere pe Jax când îl maltratase nemernicul ăla? 
Jared, iată cine. 

Și cine sărise să-l apere pe Jared, acum doi ani, când îl rupsese 
taică-său în bătaie? 

Nimeni. 

Mișcându-mi mâna, mi-am scăpat, din greșeală, geanta pe 
podea. James s-a aplecat s-o ridice. 

Polițista m-a țintuit cu o privire stăruitoare. 

— Sunteţi în stare de ebrietate? 

Mi-am îndreptat spinarea și m-am uitat urât la ea, în timp 
ce-mi luam geanta de la tatăl lui Tate. 

— Fiul meu e un băiat bun, i-am zis, neluându-i în seamă 
întrebarea. 

A dat din cap în semn de încuviințare, dar cu o expresie sar- 
castică. 

— Sunt convinsă că ați făcut tot ce-ați putut, a zis. 

Apoi mi-a întors spatele și a plecat, iar eu am rămas încreme- 
nită, fără cuvinte. Ce-aș fi putut să-i spun? N-avefi dreptate? N-am 
de ce să vă dau eu explicaţii? 

Pentru că, ştii, Kat, fiul tău e într-o celulă, iar tu habar n-ai avut 
unde era sau ce făcea. El e mai tot timpul plecat de-acasă; ar putea să 

conducă beat sau s-o lase însărcinată pe vreuna, și dacă face tot ce vrea 
e dintr-un singur motiv. 

Pentru că poate. Abia dacă mai are un părinte, iar asta e o pro- 
blemă pentru care tu trebuie să răspunzi. 

Am mers pe coridor până la casierie. Madoc rămăsese tăcut, 
dar îmi dădeam seama că mă urmărea cu privirea. Am plătit cau- 
țiunea, izbutind cu greu să semnez actele de cât de rău îmi tremura 
mâna. 

— Mai durează putin formalitățile, m-a informat funcţionarul. 
Puteţi să așteptați pe scaun. 

— Și ce-o să urmeze? m-am interesat. 

— Păi, fiului dumneavoastră i se va stabili o dată la care va 
apărea în fața instanței. Veţi avea nevoie de un avocat. 

Am închis ochii și am scăpat o exclamaţie gâtuită, în timp ce 
mă întorceam. 

— Un avocat, am repetat în șoaptă, ca pentru mine. Nu-mi 
vine să cred ce se întâmplă. 

— Pot să-l sun pe tata, a propus Madoc, apropiindu-se. Acum 
e în oraș, dar poate să ajungă aici, dimineață. O să-l poată scoate 
pe Jared din asta. 

— Nu, l-am repezit. Mersi, dar mă descurc eu. 

Băiatul a rămas pe loc pentru moment, dând impresia că ar fi 
vrut să insiste, dar s-a răzgândit. 

Ne-am dus toți în sala de așteptare și ne-am așezat, Madoc 
lăsându-mi spațiu și instalându-se la câteva scaune mai încolo. 

James s-a aplecat și s-a rezemat cu coatele pe genunchi. 

— Nu știu cărui judecător o să-i fie repartizat dosarul, dar pot 
să vorbesc cu cel pe care-l cunosc și să văd dacă pot să rezolv ceva, 
mi-a propus. E prima lui infracțiune și știu că e băiat bun. 

Am încuviințat, dar gândurile îmi goneau deja spre viitor. Oare 
cum o să arate viața noastră peste cinci ani? 

Primisem casa aia, acum atâţia ani, pentru Jared. Pentru ca el să 
aibă o viață mai bună. Dar, din câte se părea, toate temerile mi se 
adevereau. 

Ce-o să se-ntâmple cu noi în următorii câţiva ani? Oare Jared 
o să fie la facultate? Oare eu o să mă mărit cu un bărbat care să mă 
iubească și-o să se ghemuiască alături de mine pe canapea, în fie- 
care seară, ca să ne uităm la televizor? Oare Jared o să mă lase să-l 
iau în braţe? 

Oare totul va fi complet schimbat și, dintr-odată, vom avea o 
viaţă și o familie perfectă? 

Nu. Totul va fi exact la fel, poate chiar mai rău. Jared va ajunge 
la închisoare, la fel ca tatăl lui, din cauză că eu l-am abandonat și 
l-am neglijat. Din vina mea era Jared aici. 

Mi-am scos telefonul din geantă și am ezitat cu degetele dea- 
supra numărului, fiindcă nu voiam să mă întorc în trecut, dar dacă 
asta era singura mea șansă de a-mi ajuta băiatul... 

— Ar trebui să-l sun pe Jase, am bălmăjit, capitulând. 

— Pe Jase Caruthers? a întrebat James. Tatăl băiatului de colo, 
nu? 

Am aruncat o privire spre Madoc, care stătea cu nasul în tele- 
fon, după care am încuviințat. 

James mi-a smuls telefonul din mână și l-a ținut la distanță. 

— N-ai nevoie de el, a afirmat. Lasă-mă să încerc eu s-o rezolv. 

— De ce? De ce vrei să mă ajuţi? 

A părut că-și caută cuvintele. 

— Pentru că țin la Jared, a recunoscut. E o mică pușlama, dar 
îmi pasă de soarta lui. 

Mi-a întins telefonul înapoi. 

— N-ai nevoie de Jase Caruthers. Ai prieteni. O rezolvăm noi. 

Am strâns telefonul între degete, căutându-i privirea. Oare 
ştia? Încetasem să mă văd cu Jase la câteva luni după ce se muta- 
seră James și Tate în casa vecină. Oare l-o fi văzut pe Jase venind 
seara, târziu, acasă la mine? 

Dumnezeule. Ce-o crede despre mine? 

— Jared e în derivă de mult timp, a început să-mi spună James, 
cu o voce înceată, având grijă să nu-l audă Madoc. Am tăcut din 
respect, considerând că nu e treaba mea, dar oricare copil are 
nevoie de măcar o persoană convinsă că lumea răsare și apune 
odată cu el, și nu cred că... 

Mi-am înghițit nodul din gât și amândoi am terminat fraza în 
gând. 

— Tate a fost persoana asta pentru el, a continuat James, dar 
acum nu-și mai vorbesc, iar Jared e și mai debusolat acum. EI are 
nevoie de ajutor. 

Am încuviințat, cu privirea în linoleumul podelei. Și eu, ce-i 
spusesem în seara asta? 

Lumea mea nu gravitează în jurul tău? 

Ce, a gravitat vreodată? 

Cuvintele lui s-au revărsat peste mine și am rămas ca parali- 
zată. În toți anii aceștia am știut ce fac. Ce-mi fac mie și ce-i fac 
lui. Nu era cine știe ce revelație nenorocită, dar pentru prima oară 
îmi dădeam seama de faptul că eram mai vinovată decât tatăl lui 
pentru felul în care vedea el lumea și pentru cum se comporta. Era 
furios încă dinainte să-l las pe Thomas să-l vadă. Mă ura dinaintea 
verii ăleia. Se tot ținea la distanță de mine de când se știa. 

Nimeni n-ar fi trebuit să fie mai presus de el, și nu că lui nu i-ar 
fi păsat de faptul că totdeauna mă pusesem pe mine pe primul 
plan... Nu, el nici măcar nu se mai întreba de ce o făcusem. Asta 
însemna viața lui. Eu eram realitatea lui oribilă, nu taică-său. 

Mi-am mușcat buza de jos, clătinând din cap. 

— Am fost a lui atât de mult timp, încât n-am mai știut cine 
sunt fără el. 

Evident că mă refeream la Jase, sperând că James înțelege. 

— De ce-am fost atât de slabă? 

— „Fiindcă toţi ne hrănim cu minciuni când sufletele ne sunt 
flămânde”, a citat el. 

Am închis ochii și am dat voie lacrimilor să curgă în tăcere. Da. 
Jase n-a luat nimic din ceea ce n-am dat de bunăvoie. Și, dacă n-ar 
fi fost el sau Thomas, ar fi fost altul. 

— Trebuie să mă vindec, am zis, într-un târziu. 

— Uşor de zis,nu? a ripostat el. Adevărul că ai două posibilități 
acum. Jared poate să stea la mine cât timp ai fi la dezalcoolizare. 
Sau Jared poate să rămână la mine pentru totdeauna. 

Mi-am ridicat repede privirea spre el. 

— Și poți să-l lași, pentru binele lui, în timp ce te duci să bei 
pentru cine știe cât ţi-o mai permite organismul să rămâi în viață 
în ritmul ăsta, a încheiat el. 

Mi-am acoperit ochii cu palmele, izbucnind încă o dată în 
plâns, zguduindu-mă de hohote, cufundându-mă pe fundul gropii 
și simțindu-mă goală, rece, inutilă și pustiită. 

O, Doamne. 

Nu voisem așa ceva. Sigur că nu voisem! Niciodată nu voisem 
să încetez să-i fiu mamă. 

Totuși James avea dreptate. Lui Jared i-ar fi fost infinit mai 
bine cu el decât îi era cu mine. 

Cât timp am plâns, și-am plâns, și iar am plâns, James a rămas 
tăcut, lăsându-mă să mă împac cu gândul a ceea ce trebuia făcut. 

— Îmi iubesc fiul, i-am zis, ştergându-mi lacrimile de pe faţă. 

— Atunci, dovedește-i-o. 

Stăteam în garajul vecinului, aplecându-mă să aplic firele noi- 
lor stopuri, să le fixez unde trebuia, apoi punând la loc noul capac. 
Habar n-aveam ce se-ntâmplase cu mașina asta, dar când pleca- 
sem eu la dezalcoolizare, James avusese în garajul lui o Chevy 
Nova în perfectă stare. Acum, mașina era aproape făcută praf, iar 
Jared lucra nonstop la ea. 

Când am întrebat, James m-a asigurat doar că nu Jared fusese 
răspunzător pentru stricăciuni. 

Eram nevoită să-i recunosc meritul lui James. În luna în care 
lipsisem, îl redresase pe Jared și-l pusese pe făgașul normal. Avea 
temele făcute, calificativele de la școală se îmbunătățeau încetul cu 
încetul, iar cu mine făcea eforturi să se poarte civilizat, chiar dacă 
încă vorbeam destul de rar. 

Făcusem tot ce putusem ca să întind o punte peste prăpastie. 
Nimic nu putea să repare toate greșelile pe care le comisesem, dar 
aveam de gând să încerc în continuare. Într-o zi, când Jared s-a 
dus la vecin, în timpul lui liber, ca să lucreze la repararea mașinii, 
mi-am croit și eu drum, șovăielnică, până acolo, și l-am întrebat pe 
James dacă pot să dau o mână de ajutor. Iar acum, după câteva 

săptămâni, chiar dacă relația dintre mine și Jared nu era încă prie- 
tenoasă, măcar îmi accepta prezența și reușeam să fiu aproape de 
el, așa că mă mulțumeam cu ceea ce puteam să obțin. 

Mă temeam, totuși, că în curând mașina avea să fie gata, iar el 
o să-și găsească alte belele în care să intre. Mai ales că Tate urma 
să se întoarcă, vara viitoare, după anul petrecut în străinătate. Nu 
știam precis ce se petrecuse între ei când aveau paisprezece ani și 
încetaseră brusc să mai fie prieteni, dar poate că depărtarea asta 
avea să se dovedească benefică pentru el. 

Speram doar să nu sară iar scântei când avea să se întoarcă 
Tate, în sfârșit, acasă. 

— Hopa-șa, s-a făcut! am anunțat, îndreptându-mi spinarea și 
ștergându-mi mâinile pe blugi. 

— Ia, ţine ăsta, mi-a cerut Jared, pe un ton sec. 

Am ocolit botul mașinii și am luat furtunul pe care mi-l întin- 
dea, unsoarea neagră, zgrunțuroasă, pătându-mi degetele. 

El manevra o cheie, strângând o piuliță. 

— N-o strânge prea tare, l-am prevenit. 

— Ştiu ce fac. 

Și eu știu. O strângi prea tare. 

Dar n-aveam de gând să i-o spun. 

Tocmai atunci, cum știam că urma să se întâmple, piesa a poc- 
nit și am auzit cum cad în motor bucățele de metal. 

— La naiba, a bombănit cu o voce scăzută, după care s-a ridicat 
și mi-a smuls furtunul din mână, de parcă eu aș fi fost de vină. 

Am tăcut, ca și cum n-aș fi observat. 

— Bine, am zis, dându-mi seama că era rândul meu să spun 
ceva. O să dau o fugă să iau niște burgeri pentru toată lumea și o să 
trec și pe la Miller, după becurile pentru panoul de bord. Vin repede. 

El m-a ignorat, ca de obicei, așa că am luat cârpa și, după ce 
m-am șters pe mâini, am vârât-o în buzunarul de la spate și am 
ieșit din garaj. Vremea începuse să devină răcoroasă, dar încă 
puteam să umblăm în tricou, fără geacă. 

Nu voiam s-o recunosc față de Jared, fiindcă ar fi crezut că 
încerc să-i intru pe sub piele, dar mă simțeam foarte bine vârându-mă 
din nou sub capota unei mașini. Mă simțeam ca pe vremuri; nici 
nu-mi dădusem seama cât mă străduisem să fiu alta, atât de mult 
timp. Nu mai beam, aveam un serviciu bun, care mă așteptase să 
mă fac bine, iar fiul meu era sănătos și în siguranță. 

Poate că resimțeam încă singurătatea și poate că încă mă gân- 
deam la Jase în fiecare zi, de mai multe ori pe zi, dar trebuia să fiu 
recunoscătoare pentru tot ce era bine și să merg mai departe. Eram 
încă tânără, în definitiv. Încă îmi doream să fac o mulțime de lucruri. 

Suindu-mă în mașina mea, abia clipind la vederea petelor de 
unsoare de pe blugi și de pe tricoul gri mulat, mi-am potrivit cocul 
răvășit și mi-am pus ochelarii de soare, hotărându-mă să trec mai 
întâi pe la Miller. 

De obicei, Jared era cel care se ocupa de toate reparațiile pentru 
mașina mea, așa că venea foarte des pe-aici. Eu nu-i mai trecusem 
pragul de când era el mic. 

— Kat! s-a bucurat Deena, întinzând brațele când m-a văzut 
intrând în magazin. Fir-ar să fie! Unde-ai fost? 

Am zâmbit, întinzându-mă peste tejghea ca s-o îmbrățișez. 
Lucra aici de când începuse școala fiul ei cel mic și știam că băieții 
erau bucuroși de asta. Îi tot cerșeau reduceri. Ştiam că Jared alerga 
în cursele de la Loop, dar nu știam sigur dacă se întâlnise vreodată 
cu Nate, fiul ei. Erau de aceeași vârstă. 

— Prin zonă, i-am răspuns. 

N-am îndrăznit să-i pomenesc despre stagiul meu de la dezal- 
coolizare, dar probabil că știa. Cam pierduserăm legătura în ulti- 
mii doi ani, dar nu era un oraș mare și veștile circulau repede. 

— Jared îi repară Chevy Nova lui James Brandt, i-am explicat. 
Ai becuri pentru tabloul de bord? 

— Un model'71, este? m-a întrebat ea, probabil amintindu-și, 
după toate expedițiile făcute deja de James și de Jared în toamna 

asta. Poţi să te uiţi pe-aici, m-a îndemnat. Dacă n-avem, putem să 
le comandăm. 

— Mersi. 

Plimbându-mă printre rafturile cu piese, le-am cercetat și, până 
la urmă, am găsit becurile de care credeam că aveau nevoie. Dacă mă 
înșelam, erau ieftine, așa că nu era mare pagubă. Văzând și becurile 
pentru plafon, am luat și unul din ăla, pentru orice eventualitate. 

— Nu pot s-o fac să arate ca nouă, am auzit o voce bărbătească 
plângându-se. Nu așa cum o fac la atelier. 

Am zâmbit, recunoscând deja destul de bine vocea lui Madoc. 

Era frecvent prin casa noastră și, chiar dacă mă gândisem că 
mi-ar fi greu să stau în preajma lui, constatasem că era foarte dife- 
rit de tatăl lui. Atât de vesel și de fericit, mereu pus pe glume. Plus 
că era singurul prieten adevărat al lui Jared și nu puteam să-i 
răpesc fiului meu așa ceva. 

Trecând după colț, l-am văzut stând în fața unei varietăți de 
spray-uri cu vopsea, amortizoare și tot felul de scule. Jase era lângă 
el, amândoi îmbrăcați neprotocolar, din moment ce era sâmbătă. 
Pulsul mi s-a accelerat, dar am tras adânc aer în piept și m-am 
forțat să mă destind. 

— N-am de gând să-ți plătesc reparaţiile de fiecare dată când 
îți bușești mașina pe Loop, s-a răstit Jase. Poţi să înveți cum să-ți 
repari singur tabla îndoită, ce naiba! Dac-aș fi știut că ai de gând 
să participi la curse, ți-aș fi cumpărat un rahat de Honda. 

— Uff, a replicat Madoc, încruntându-se. Te iubesc mult mai 
mult când îmi dai cardul tău de credit. 

— Mda, a bombănit Jase. De parcă n-aş fi auzit asta de la 
ambele mele neveste. 

Madoc a pufnit, apoi a izbucnit în hohote, iar Jase a zâmbit la 
rândul lui, savurând gluma alături de el. 

— lartă-mă, s-a grăbit să adauge. O iubesc pe maică-ta. Doar 
știi asta. 

Madoc a clătinat din cap. 

— Mă duc să mă uit la cauciucuri. 

— De-abia ţi-ai luat cauciucuri noi. 

— Doar mă uit, l-a asigurat Madoc, dispărând după colț. 

Am fixat cu privirea spinarea lui Jase, care se uita după Madoc, 
cu inima încă bătând cu putere, dar cu respirația rămânând liniștită. 

Ştiam că ar fi trebuit să mă întorc și să plec, dar o parte mai 
mare din mine știa că pot să fac asta. Trebuia să fac asta. Să fug, să 
mă ascund, să evit orice greutăți... asta ținea de trecutul meu. Jase 
era periculos numai atât cât îl lăsam eu să fie. 

Îmi respectase cerința de acum atâţia ani. În afară de apelul 
telefonic din seara de după ce-i luaserăm pe Jared și pe Madoc de 
la școală, în anul întâi, mă lăsase în pace. Nu era un pericol, iar eu 
nu voiam să-l transform în așa ceva. Băieții noștri erau prieteni și 
n-aveam de gând să amestec trecutul nostru în asta. Era și timpul 
ca Jared să nu mai plătească pentru greșelile mele. 

Puteam să ne comportăm civilizat și să trecem peste asta. 

— Bună, am zis cu voce tare. 

Şi-a întors capul spre mine, rămânând nemișcat când m-a 
văzut apropiindu-mă cu două pachețele în mână. 

— Bună, a răspuns. 

Şi-a coborât privirea pe hainele mele și mi-am amintit dintr-o- 
dată că eram în ultimul hal de murdară. Minunat. E fantezia orică- 
rei femei să-și întâlnească fostul iubit cu șuvițe desprinse din coc, 
pete de unsoare pe mâini și pe haine și, probabil, întinse și pe față. 

— Da, știu, am zis, râzând de mine însămi. Sunt vraiște. 

A înghiţit anevoie și a scuturat din cap. 

— Nu asta am vrut să zic. 

Am observat cutia cu vopsea și alte vreo două flacoane pe care 
le ținea sub braț, așa că am gesticulat spre ele. 

— Se pare că băiatul tău te costă la fel de mult pe cât mă costă 
al meu pe mine. 

— Da, a încuviințat el, absent, cu un aer de parcă nici nu m-a 
auzit. Am... am aflat că Jared îi repară mașina lui James. 

— Şi-a făcut și el de lucru, i-am explicat, știind că, probabil, 
Jase aflase de la Madoc că Jared fusese arestat. Acum se ferește de 
probleme. Nu sunt sigură că e perfect, dar e mai bine. 

Apoi am plecat capul, simțindu-mă din nou vinovată. 

— Am făcut multe greșeli cu el. 

— Mda, mă rog, a zis, cu un aer sumbru. Nici Madoc n-a fost 
ușă de biserică. Ascunde multe și se poartă bine doar de fațadă. 

Mda, asta n-aveam de unde s-o știu. Știam totdeauna când era 
Jared pe cale să izbucnească. Dar puteam să-mi imaginez că era la 
fel de frustrant să încerci să comunici cu un copil care te minte în 
legătură cu ceea ce simte. 

— Cum te descurci? m-a întrebat, apropiindu-se. 

Parfumul lui a plutit spre mine și mi-am ținut respirația, te- 
mându-mă de atracția de moment. 

— Păi, am răspuns, mă descurc grozav. Acum sunt director și 
asociat la firma de contabilitate și... — am râs de mine însămi, 
oarecum jenată — mi-a intrat în cap c-o să încerc să alerg un 
semimaraton la primăvară, așa că încerc să ajung în formă. 

La drept vorbind, orice ca să am o ocupaţie. Orice care să mă 
împiedice să mă plictisesc și să gândesc prea mult. 

Jase mi-a susținut privirea și a tras adânc aer în piept. 

— Şi tu? l-am întrebat. Ce-ai mai făcut? 

El însă n-a dat impresia că m-ar fi auzit. Și-a apropiat ușor 
mâna de mine și m-a atins pe gât, iar eu am rămas înțepenită când 
a început să-mi frece cu degetul mare un punct de acolo. 

Pieptul i se ridica și-i cobora într-o respirație împovărată; pă- 
rea hipnotizat. Retrăgându-și mâna, și-a frecat degetul mare cu 
celelalte, privindu-l fix. 

— Unsoare, a explicat. 

Un roi de fluturi mi-a învolburat stomacul, dar mi-am adunat 
puterile. 

N-o să se termine niciodată. l-am auzit cuvintele în minte. Am 
clipit prelung și apăsat. 


477 


Penelope Douglas 


Nu. 

Deschizând ochii, m-am forțat să zâmbesc și i-am întors ser- 
viciul, examinându-l din cap până-n picioare și studiindu-i panta- 
lonii albaștri, scurți și bufanți, și tricoul polo alb. 

— Cu ce te-ai îmbrăcat? l-am întrebat. 

Și-a împreunat sprâncenele, nedumerit, după care și-a privit 
hainele. 

— Cu nimic. E doar... un echipament de golf, cred. 

— Tu nu joci golf. 

— Lucrurile se mai schimbă, a replicat, glumind. De ce? Nu-ţi 
place? Mi s-a spus că e la modă. 

— Nu e. 

M-am întors și am început să cercetez rafturile cu haine, dând 
deoparte combinezoanele și șorțurile și oprindu-mă la tricouri. 
Ştiam că Jase avea tricouri destule, dar erau din cele de șaizeci și 
cinci de dolari, de la Ralph Lauren. 

Alegând unul gri, care costa probabil doar zece dolari, i l-am 
azvârlit. 

— Umerii sunt printre cele mai bine reprezentate trăsături ale 
tale, i-am zis. Mergi pe simplitate. Femeile nu vor bărbați care să 
arate ca și cum ar vrea să le-o tragă pe așternuturi de două mii 
patru sute de dolari, Jase, am continuat. Ele vor un bărbat care să 
arate ca unul care le-ar pune capră pe masa din bucătărie. 

Sprâncenele i-au țâșnit în sus și, dintr-odată, n-a mai părut agitat. 

— Adu-ţi aminte, l-am tachinat. Cu avocatul, se mărită. De 
tras, și-o trag cu instalatorul. 

A râs, dar imediat în ochi i-au apărut văpăi și a făcut un pas 
înainte, arătând ca unul care tocmai a primit o provocare, iar acum 
o acceptă. 

— Așa să fie? a replicat. Pentru că îmi amintesc ce spunea 
cineva despre cât de bine s-a simțit în așternuturile alea, în ziua în 
care a împlinit douăzeci și unu de ani. 

Apoi a ridicat din umeri. 

— Dar presupun că e doar rodul imaginaţiei mele. 

I-am oferit un zâmbet nervos și am început să bat în retragere, 
fiindcă el se apropia, puțin câte puțin, de spațiul meu personal. Da, 
n-ar fi trebuit să glumesc cu el despre asta. Poate că ar fi trebuit să 
ne comportăm civilizat, de dragul băieților noștri, dar trecerea la 
bășcălie făcuse ca lucrurile să escaladeze prea repede. Fusese gro- 
zav în așternuturile alea, dar nu eram pregătită să-mi amintesc 
asta în clipa de față. 

Stăteam piept în piept, toate amintirile atât de vechi revăr- 
sându-se peste mine și înghițindu-mă. Ochii lui, plimbându-se pe 
mine, mirosul lui, căldura trupului... 

— Foarte ușor revine, nu-i așa? am întrebat, pe un ton gânditor. 

— Nici n-a plecat vreodată, a răspuns, fixându-mă cu privirea. 

Întinzând mâna, mi-a cuprins obrazul în palmă. 

— Ți-am format numărul de mii de ori, a șoptit. Și de fiecare 
dată m-am forțat să închid, de-mi venea să sparg, naibii, totul din 
jurul meu. 

S-a aplecat spre mine, iar răsuflarea lui tremurată, fierbinte, 
mi-a atins buzele. 

Și totuși am întors capul. 

— Nu pot. 

— Ştiu, a răspuns, cu gura foarte aproape de a mea. 

După care și-a lăsat ochii în jos, cu o undă de tristețe în ei. 

— O să te iubesc întotdeauna, Kat. 

Am încuviințat, simțind cum izvorăsc lacrimile trecutului. 

— Ştiu, am zis, retrăgându-mă și forțându-mă să schițez un 
zâmbet. artă-mă. N-ar fi trebuit să te stârnesc. Vechile năravuri 
pier greu, presupun. 

Dar nu chiar atât de greu. 

Mi-am plătit produsele și am ieșit din magazin, încă simțin- 
du-mi inima frântă, dar liniștită la gândul că eram, în sfârșit, sufi- 
cient de puternică încât să mă desprind de el. 

JASE... 


Ploaia izbea cu putere parbrizul în timp ce stăteam în mașină, 
în fața casei ei. Madoc se dusese acasă, vrând să lucreze la mașina 
lui, iar eu mă plimbasem prin preajmă, circulând pe toate străzile 
în afară de Fall Away Lane. Nu suportam să fiu acasă. N-aveam 
chef să-mi văd biroul, patul sau toate fotografiile de pe perete, 
înfățișând o viață fictivă, pe care o inventasem de la A la Z. Toate 
fotografiile cu mine zâmbind printre minciunile în care trăisem 
patruzeci și doi de ani. 

Am coborât din mașină și am pornit prin ploaia torențială, fără 
să-mi pese că mă uda leoarcă până să urc treptele verandei. 

Asta ar fi trebuit să fie casa mea. Casa în care aveam să trăiesc 
după ce mă căsătoream cu ea și, dacă aș fi avut curaj să fac ceea ce 
mi-am dorit să fac din momentul în care ea avea nouăsprezece ani 
și mă pocnise peste față, spunând că sunt un nemernic, am fi fost 
aici, într-o casă plină de copii, iar eu nu m-aș fi detestat atât de mult. 

Să faci sacrificii și să iei hotărâri nu e greu, dacă ești un om bun. 
Pentru cei egoiști, ca mine, e greu, până când ajungi să nu mai ai 
cum să le faci. 

Oamenii ca mine nu-și dau seama cu adevărat de ceea ce vor, 
până când nu li se înlătură posibilitatea alegerii. Abia atunci află. 

Am bătut în ușă și mi s-a pus un nod în gât în timp ce aşteptam 
să răspundă. Când s-a deschis ușa, totuși, m-am pomenit în fața 
lui Jared. Îmbrăcat cu un hanorac negru și învârtindu-și cheile pe 
degete, cu un mic Boston terier la picioare, m-a privit cu interes. 

— Salut, a zis. Madoc nu e aici. 

— Da, știu. Nu pe Madoc îl caut. 

Și-a mijit ochii spre mine și imediat am simțit că-mi vine să 
mă fac mic. Nu știu cum a reușit, dar aproape că mă așteptam 
să mă dea afară pe ușă și să mă trimită la plimbare. 

Totuși n-a insistat. 

— Mamă? a strigat peste umăr. Eu mă duc până la Jax. 

— Bine, am auzit-o răspunzând. Ai grijă cum conduci. 

Jared m-a salutat împingându-și bărbia spre mine și a lăsat ușa 
deschisă, trecând pe lângă mine, cățelușul alergând în urma lui, 
după care s-au urcat amândoi într-un Mustang negru. Am intrat 
în casă și, până să închid ușa după mine, l-am auzit ambalând 
motorul. Era clar că lui trebuia să-i mulțumesc pentru că l-a atras 
pe Madoc spre mașini și curse. 

Sau să-l învinuiesc. 

În casă era o lumină slabă, doar câteva veioze licăreau în living 
și în salon. Mi-am continuat drumul pe hol, spre bucătărie, fiindcă 
o auzisem pe Kat umblând pe acolo. Pe pereți erau fotografii noi 
și am mai observat că zugrăvise livingul și adăugase câteva etajere 
cu diverse cărți. 

Oprindu-mă la intrarea în bucătărie, am văzut-o în dreptul 
chiuvetei, unde curăța cartofi, din câte se părea. 

Mi-am strecurat mâinile în buzunare și am studiat-o, amin- 
tindu-mi toate momentele din trecut când doar stăteam s-o urmă- 
resc cu privirea. Îmi plăcea la nebunie s-o văd umblând prin casă, 
făcând clătite sau dând deoparte rufele ori pregătind cina. Îmi 
imaginam că era a mea și că puteam să stau așa la infinit și că asta 
era viața noastră. 

Şi-a dus piciorul în spatele celuilalt, scărpinându-l cu degetul 
mare, și subita dorință de a o atinge aproape că a fost prea greu de 
îndurat. Se schimbase într-o pereche curată de blugi și un tricou 
alb, iar părul și-l lăsase liber. 

A închis apa, a luat un prosop, s-a șters pe mâini, apoi s-a întors. 

Văzându-mă, a scos un mic strigăt. 

— Jase! 

I-am susținut privirea, neavând habar, naibii, despre ceea ce 
aveam să fac sau ce voiam să-i spun. 

Am inspirat prelung și am lăsat ochii în jos, pentru că aveam 
nevoie să-mi găsesc cuvintele și nu puteam dacă mă uitam la ea. 

— Când aveam patru ani, i-am zis, am intrat în cameră peste 
tatăl meu, care era cu o altă femeie. 

Am ridicat, în sfârșit, ochii, văzând-o că rămăsese încremenită 
cu prosopul în mână, pe care își ștergea mâinile. 

— Nu-mi amintesc mare lucru, dar încă am imaginea în minte 
și, pentru un timp îndelungat, am crezut că poate mi-am închipuit 
sau că a fost un vis care mi-a rămas întipărit. 

M-am rezemat de tocul ușii și am continuat: 

— ar pe urmă, când aveam șaisprezece ani, l-am văzut pipă- 
ind-o pe cea mai bună prietenă a mamei, la o petrecere, când cre- 
dea că nu-l vede nimeni. Mama știa. Știa totul. Și totuși afișa în 
permanență o mască optimistă, încercând să se poarte ca și cum 
totul ar fi fost perfect și alcătuiam familia ideală. 

Am văzut că-i tot fugea privirea dintr-o parte în cealaltă; speram 
că absorbea informațiile pe care nu le mai împărtășisem nimănui. 

— Mi-am promis mie însumi că n-o să-i fac niciodată așa ceva 
familiei mele, i-am explicat. Că n-o să ajung niciodată ca tata. Dar 
apoi te-am întâlnit pe tine și am știut. Tu erai fata pe care aveam 
s-o iubesc. 

Am simțit că mi se strânge pieptul și a trebuit să mă forțez ca 
să articulez cuvintele. 

— Așa că m-am amăgit singur. Mi-am zis că nu sunt ca el. Că 
am motive temeinice ca să fac ceea ce făceam. Mi-am menţinut 
familia unită pentru băiatul meu, am făcut ceea ce era mai bine 
pentru el. Aveam nevoie de tine. Îmi tot spuneam asta. Mă năru- 
iam, iar ceea ce aveam noi era ceva special. Tu erai singura, în 
definitiv. Doar nu eram un adulter în serie. Nu eram ca el. 

În ochii ei frumoși, căprui, au apărut lacrimi, iar eu m-am 
simțit pierdut, naibii. Dumnezeule, m-am simţit slab. 

Mi-am umezit buzele și am continuat: 

— După care, într-o zi, acum niște ani, Madoc a răspuns la tele- 
fonul meu și erai tu. M-am supărat foarte rău, am urlat la el. M-am 
văzut pe mine, pe cel de la patru ani, încă o dată. El n-avea cum să 

afle, mi-am zis. El nu trebuia să mă privească așa cum l-am privit eu 
pe tatăl meu. Nu se putea să fiu un fiasco pentru el. El trebuia să mă 
iubească! am scrâșnit printre dinți, măcinat de suferință, pentru că 
puteam încă să simt tot ce ne sfâșia, pe mine și pe ea. 

Strângea prosopul în mâini, ascultând. 

— Adevărul e, am zis, simțind că ochii mi se umpleau de lacrimi, 
că știam ce ar fi trebuit să fac, ce aș fi vrut să fac, dar mi-era frică să 
nu fiu un fiasco, fără să-mi dau seama că ajunsesem oricum unul. 

M-am repezit și i-am cuprins capul între palme, descriindu-i 
cerculețe pe obraji cu degetele mari. 

— Trebuia s-o fi lăsat pe Maddie să plece și să rămân cu tine și 
numai cu tine, am mărturisit. Trebuia să te fi luat în casa mea, să te 
fi făcut soția mea, să te fi avut în patul meu în fiecare zi. 

M-am aplecat până când ni s-au atins nasurile și i-am simțit 
respirația tremurând de lacrimi ascunse. 

— Trebuia să mă fi însurat cu tine de mulți ani, iar Madoc și 
Jared să fi crescut cu doi părinți iubitori. 

I-am cuprins buzele cu ale mele, suferința veche de șaisprezece 
ani lăsând locul foamei care era mereu prezentă între noi. Tot- 
deauna aveam să am nevoie de ea, fiindcă mă făcea să mă simt viu 
și aștepta de la mine mai multe decât oricine altcineva din viața 
mea, cu excepția fiului meu. Îmi trezea dorința de a fi mai bun și, 
chiar dacă o dezamăgisem mereu și nu mă luptasem niciodată ca 
s-o păstrez, asta avea să se sfârșească azi. Nu voiam să mă mai 
trezesc în nicio altă dimineață fără ea. 

— Sunt nefericit, i-am zis. Faptul că te-am văzut azi m-a izbit 
ca un camion. În fiecare zi petrecută fără tine, sunt nefericit. Și 
poate că asta e ceea ce merit, dar îmi pare atât de rău pentru că nu 
ţi-am dat niciodată ceea ce aveai nevoie. Îmi pare rău că m-am 
purtat atât de urât cu tine, atât de mult timp. 

Am înfășurat-o în brațele mele și am tras-o spre mine, îngropân- 
du-mi fața în gâtul ei, în mirosul ei, ținând-o lipită de trupul meu. 

— Căsătorește-te cu mine, i-am șoptit. 

— Eşti deja căsătorit, mi-a atras atenția. 

— Am părăsit-o, i-am mărturisit. De câteva luni. S-a mutat 
de-acasă și acum mă ocup de divorţ. Te iubesc și nu mai vreau să 
pierd nici măcar o zi. 

S-a tras înapoi, ținându-mă cu mâinile de gât și privindu-mă. 

— De ce acum? După atâta timp? 

— Pentru că, văzându-te azi, mi-am dat seama că nu mai pot 
să te rănesc, am recunoscut. Eşti mai puternică și poate... doar 
poate... n-o să fiu o alegere rea pentru tine. Poate că n-o să mai 
trebuiască să mă simt atât de rușinat pentru ceea ce ţi-am făcut și 
să mă forțez să stau la distanță de tine. 

Ochii îi luceau. 

— Nu sunt pregătită. 

— Mă mai iubești? am întrebat-o, aproape în șoaptă. Pentru că 
asta era tot ce aveam nevoie să aud. 

— Da. 

Am sărutat-o din nou, îndelung, dar delicat, savurându-i gus- 
tul buzelor și prezența în brațele mele. 

— Când o să mă întorc la tine, o să fie pentru totdeauna, i-am 
zis, dându-i drumul și retrăgându-mă. 

Trebuia să plec imediat, ca să n-o grăbesc prea tare și să nu 
comit încă o greșeală. 

— Spune-mi că nu s-a terminat, am rugat-o. 

S-a sprijinit de chiuveta din spatele ei, cu bărbia tremurând, 
dar în cele din urmă mi-a dăruit un mic zâmbet. 

— Cred că rămâne de văzut, mi-a zis. 

M-am întors și am ieșit pe ușă, cu senzația atingerii ei încă 
furnicându-mă pe sub piele. 

M-am hotărât să accept provocarea. 

Mă reped spre secția de poliţie și-i deschid ușa lui Fallon, care o 
îndeamnă pe AJJ. s-o ia înaintea ei, după care ne grăbim să intrăm. 

Nu sunt răniți. Dac-ar fi fost răniți, ar fi fost la spital, nu la 
secția de poliție. 

După ce trecem de o a doua pereche de uși — unele grele, din 
lemn —, îl zăresc pe Jared în fața ghișeului ofițerului de serviciu, 
împreună cu Tate, în timp ce fiul lor, James, stă pe un scaun negru, 
tapițat, jucându-se pe telefonul unuia dintre părinții lui. 

— Ce s-a întâmplat? izbucnesc, sperând c-o să înceapă cu un 
simplu „ei sunt bine”. 

Jared se întoarce, vorbind cu mine, dar privindu-i chiorâș pe 
polițiștii aflați de cealaltă parte a ghișeului. 

— Nu vor să ne spună, mârâie printre dinți, după care i se adre- 
sează direct unei polițiste care tocmai își ocolea biroul. Îmi vreau 
copilul! 

— Jared, calmează-te, îl mustră ea, punând un dosar într-o tavă 
de pe birou. Ea n-a pățit absolut nimic. De îndată ce ajung Madoc 
și Jax, o să le dăm drumul. 

Jared loveşte cu mâna o foaie de hârtie de pe tejghea, făcând-o 
să plutească până pe podea, după care se încruntă la ea și-i întoarce 
spatele. 

— Nu mă face să-ți aduc aminte cum arată celulele pe dinăun- 
tru, băiete! se răstește la Jared un polițist mătăhălos, cu bărbie 
dublă și păr alb, aflat în spatele femeii. 

Jared se încruntă și mai tare și-și încrucișează braţele la piept, 
dar tace. Dacă n-aș fi fost atât de îngrijorată, aș fi râs. După tot ce 
am citit și am aflat astă-seară, îmi dau seama că, probabil, aș putea 
să umplu un stadion cu ceea ce nu știu despre frații mei. 

Tocmai atunci, Madoc și Jax dau buzna înăuntru, cu Juliet 
urmându-i îndeaproape, și toți se îndreaptă direct spre ghișeu. 

— Barry! îl strigă Madoc pe bătrânul polițist care-l certase pe 
Jared. 

Bătrânul termină de vorbit cu un alt polițist și se apropie de 
noi. A.J. și James stau pe scaune, jucându-se cu telefoanele. Toți 
ceilalți ne îngrămădim la ghișeu. 

— Copiii sunt bine. Nimeni nu e rănit și puteți să-i luați acasă 
în seara asta. 

— Ce s-a întâmplat? ia cuvântul Jax. 

— Kade, asta s-a întâmplat, îi răspunde Barry, polițistul, arcuin- 
du-și o sprânceană. Dylan a avut cumva vreo încăierare la cursa ei 
de astă-seară? 

Jax îi face un semn afirmativ din cap. 

— Mda, un puști a împins-o în decor. N-o să mai ajungă nicio- 
dată cu mașina pe-aici. 

— Nu, m-aș îndoi să mai ajungă, se grăbeşte să-l aprobe poli- 
țistul, pe un ton sarcastic. Copiii voştri — și îmi închipui că au mai 
avut ajutoare — au săpat o groapă mare, dar nu foarte adâncă, pe 
terenul de fotbal de la Weston. I-au furat mașina puștiului, au 
împins-o în groapă și au înmormântat-o. Ba chiar i-au pus și o 
piatră funerară mică și drăguță. 

Mai multe pufnete izbucnesc în grupul nostru, iar eu îmi înă- 
buș hohotele, în timp ce Tate își ascunde amuzamentul cu palma. 
Jared, Madoc și Jax se străduiesc să nu zâmbească. 

Evident că sunt mândri. Evident. 

— Nu e deloc amuzant, se stropșește polițistul. 

— Ba e un pic amuzant, mormăie Madoc, ferindu-și privirea 
de cea a polițistului, ca un copil obraznic. 

— Ei bine, continuă Barry, adresându-i lui Madoc un zâmbet 
sinistru, hai să vedem atunci cum o să primiţi și vestea asta. Când 
a aflat băiatul, i-a alergat până în oraș, împreună cu prietenii lui, 
iar copiii voștri le-au oferit o revanșă, chiar aici, pe străzile orașului 
nostru. Cel puţin, Kade, Hawke și Dylan, precizează el. 

Îmi imaginez că Hunter a fost cu ei doar ca să se asigure că fra- 
tele lui, Kade, nu face vreo poznă din care Dylan s-o pățească. 

— Conflictul a escaladat, continuă el, trei mașini au fost răs- 
turnate, iar bătrânul tău Boss — aici l-a privit pe Jared — sta- 
ționează în prezent în gelateria lui Ducane, după ce fiica ta a intrat 
cu el drept prin imensa vitrină. 

— O, Doamne! izbucnește Tate, cu o înfățișare speriată, dar 
polițistul ridică mâna. 

— E teafără, o asigură el. Din fericire, și localul era gol la ora 
aia, așa că n-a fost rănit nimeni. 

Apoi îl fixează cu privirea pe Madoc. 

— În schimb, m-au sunat o grămadă de părinți furioși, Madoc. 
Erau oameni pe străzile alea, astă-seară. 

Madoc își lasă ochii în jos și tot amuzamentul îi dispare. El, 
Jared și Jax își iau înfățișări spăsite, deoarece își dau seama că 
polițistul are dreptate. Jocul e distractiv doar până când se rănește 
cineva. 

Viața cuiva ar fi putut să se schimbe pentru totdeauna în seara 
asta, din cauză că deșteptul de Kade — și nu mă îndoiesc absolut 
deloc de faptul că a lui a fost ideea — se crede de neatins. 

— Acum, tatăl băiatului e Kurt Rhomberg, continuă polițistul 
Barry, cu ochii spre Madoc, așa că n-o să depună plângere din 
respect pentru tine, dar se așteaptă să te ocupi de pagubele aduse 
mașinii fiului său. Ca și de celelalte pagube, estimate la patruzeci 
de miare, provocate de copiii voștri în seara asta. 

La ultima parte s-a adresat tuturor părinților implicați. Madoc 
se freacă la ochi cu degetul mare și cu cel mijlociu, iar Jared își 
trece degetele prin păr. 

— Dumnezeule, aud că mormăie cineva în barbă. 

Patruzeci de mii de dolari. Mama mă-sii. Polițistul Barry tocmai 
ne-a servit o porție mare, cu vârf, de realitate, așa că toată lumea 
rămâne tăcută acum. 

— Şi, tot din respect pentru voi toți, zice el, n-o să le iau per- 
misele. Dar dac-o să mai fie și o dată viitoare, o să-i fac să meargă 
cu autobuzul pentru tot restul vieții. 

Madoc încuviințţează, cu o mutră pocăită. 

— Sigur că da, zice. Acum putem să-i vedem? 

— l-am dus într-o cameră. Mă duc să-i aduc. 

— Nu, îl oprește Madoc. Lasă-i acolo. Mai întâi trebuie să 
stăm de vorbă cu ei. 

— Chiar acum? îl întreabă Fallon. 

El însă nu-i acordă atenţie. Pornim toți șapte în urma lui Barry 
spre partea din spate a secţiei, iar A.J. și James rămân cu un agent 
de poliție. Dar atunci când se oprește și deschide ușa uneia dintre 
camerele pentru interogatorii, ne izbește un val de strigăte și de 
mobilier scrâșnind pe podea. Nu mai văd decât că polițistul și 
Madoc dau buzna în încăpere și-l trag pe Hunter de pe Kade, care 
era cu spatele la perete, cu sânge curgându-i din gură. 

— Doamne, Dumnezeule! suspină Juliet. 

Îşi face loc grăbită pe lângă mine, intră în cameră și se repede 
la Hawke, care stă aplecat, cu mâinile pe genunchi, răsuflând ane- 
voie, ca și cum s-ar fi luptat din răsputeri să-i despartă. 

Ne grăbim toți să intrăm și eu închid ușa în urma noastră, iar 
Tate și Jared se reped la Dylan, care stă în picioare în spatele lui 
Hawke și pare gata să izbucnească în plâns, în timp ce Jax se apucă 
să ridice scaunele răsturnate. 

Hunter gâfâie și-l privește furios pe Kade, încercând să se smu- 
cească din strânsoarea tatălui său. 

— Putea să moară din cauza ta! Rahat cu ochi ce ești! 

— Hai încoace, panaramă! îl stârnește Kade, întinzând brațele, 
vrând să continue bătaia. 

— Ajunge! zbiară Madoc, trăgând mai tare de Hunter. Ce 
naiba aveţi amândoi? 

Kade se apropie de fratele lui, amenințător, nevrând să dea îna- 
poi, însă deodată se proțăpește Jared în fața lui, fixându-l cu privi- 
rea, pășind spre el și silindu-l să bată din nou în retragere. Kade 
strânge din dinți privindu-și unchiul, dar până la urmă încetează cu 
privirile furioase și se oprește. 

Toţi suntem al naibii de aproape de hiperventilație, însă, înce- 
tul cu încetul, atmosfera începe să se destindă. Hunter încetează să 
se mai zbată în strânsoarea tatălui său, iar Hawke se sprijină de 
perete, părând istovit. 

După ce-i dă drumul lui Hunter, Madoc se interpune între cei 
doi fii ai lui, mutându-și privirea de la unul la celălalt. 

— Ce naiba? Vă dați seama amândoi că „primar” înseamnă o 
funcție obținută prin alegeri, corect? 

Polițistul chicotește, iar eu îmi dau seama că nici măcar nu mă 
gândisem la asta. Tot ce s-a petrecut astă-seară ar putea să dău- 
neze campaniei lui Madoc; nu că el ar pune pe primul plan cariera, 
dar n-o să dea deloc bine faptul că Madoc nu-și poate ţine în frâu 
nici măcar propriii copii. 

— Cred c-ar fi cazul să-i luăm acasă pe toți, propune Tate, în 
timp ce Dylan își ascunde fața pe umărul ei. E târziu. 

— Da, hai să rezolvăm problemele astea mâine, adaugă Fallon, 
dar Madoc scutură din cap. 

— Nu. Toată lumea, aici! ordonă, arătând spre spațiul din fața 
mesei. Imediat! 

Tresar, observând că-i zvâcnește o venă la tâmplă și că s-a 
înroșit la față. Rareori l-am auzit pe Madoc înfuriindu-se. L-am 
mai văzut având accese de frustrare în atelier sau urlând la Jared 
ori la Jax, dar niciodată să se enerveze în halul ăsta. 

Hawke, Kade și Dylan vin în jurul mesei, stând în fața ei, în 
timp ce Hunter se ascunde în spatele lor. Tac cu toții. 

În spatele meu, polițistul iese din cameră, închizând încet ușa 
după el. 

Madoc îi privește pe copii, clătinând din cap. 

— Ştiţi ceva? Ați avut totul de-a pata, le zice. Aţi avut parte de 
absolut tot ce am putut noi să vă dăm. Dragoste, sprijin, cămine 
biparentale, vacanțe în familie, telefoane, iPad-uri, haine, mașini... 
Aţi fost răsfățați! 

Arunc o privire spre ceilalți, frații mei și soțiile lor, remarcând 
că ascultă toți. Nu sunt deranjați de faptul că Madoc urlă la copiii lor. 

— Și am știut, continuă Madoc. Am știut că asta o să se-ntâm- 
ple, dar, dintr-un motiv sau altul, n-am putut să nu vă dăm toate 
astea. Cum am fi putut să ne abținem de la orice știam că v-ar face 
fericiți? Dar noi am crezut că măcar o să învățați ce înseamnă 
modestia, naibii. Am crezut c-o să învățați să fiți recunoscători 
pentru tot ce aveți. 

Dylan și Hawke își feresc privirile, spăsiți, dar Kade e încă în- 
cruntat, iar Hunter ține pumnii strânși, ambii gemeni părând 
furioși. 

Totuși tac. 

— Nici noi n-am fost mai breji la vârsta voastră, continuă 
Madoc. Dar am știut că unele lucruri nu pot fi înlocuite. Că nu 
totul e de unică folosință. 

Şi își întoarce privirea spre Fallon, coborând tonul. 

— Tu ai învățat lecţia asta doar pierzând, iar ăsta e un lucru pe 
care voi, copii, nu l-ați aflat niciodată. Niciunul dintre voi. 

Inspiră adânc și-și încrucișează braţele pe piept. 

— Cred că a venit vremea să începeți, toți, să învățați lecţia 
asta. Aveţi de ales între două variante, a continuat, pe un ton tăios. 
Sunteţi prea distructivi împreună. Hawke termină liceul la anul, 
așa că pe el și pe Dylan o să-i lăsăm deoparte, dar băieții mei pot 
să se transfere la alte școli... 

— Ce?! izbucnește Hawke. 

— Nu... îl secondează Dylan, îndreptându-și spinarea și părând 
brusc îngrijorată. 

— Asta-i o nebunie! o aud pe Tate exclamând. 

— Sau..., intervine Madoc, fiindcă nu terminase. Puteţi să vă 
primiţi cu toții pedepsele și să vă formați, naibii, un pic caracterul, 
dacă vreți să rămâneți împreună. 

— Da, se grăbeşte să răspundă Dylan. Nu-i trimite de-aici. 

Madoc n-are cum să le spună lui Jared și lui Jax ce au de făcut 
cu copiii lor, dar Dylan și Hawke oricum nu sunt toxici împreună. 
Nu e nevoie să fie despărțiți. 

Cu toate astea, chiar dacă Hunter și Kade sunt distructivi 
împreună, sunt convinsă că nici pe ei n-ar vrea să-i despartă. Sunt 
frați, la urma urmei. Și poate, doar poate, el își închipuie că, sco- 
țându-i afară din Shelburne Falls și îndepărtându-i de anumite 
„distracţii”, le-ar rezolva problemele. 

Totuși, la modul ideal, asta ar fi în ultimă instanță. Aici e acasă 
pentru toată lumea, aici e locul nostru, al tuturor. 

— O să plătim, ia cuvântul Dylan. 

— A, o să plătiţi, o îngână Jared, pe un ton comic. Cu Visa sau 
cu MasterCard? 

— O să plătim din fondurile noastre pentru facultate, după 
care o să muncim ca să punem banii înapoi, clarifică ea. 

Madoc încuviințează. 

— Altceva? 

— Stingerea la zece? propune Kade. 

Madoc însă râde, văd cum i se zguduie pieptul când se întoarce 
spre Jared. 

— Ce drăguţ, îi zice. Ei chiar își închipuie că au voie să iasă din 
casă, în afară de muncă și de școală! 

Apoi se întoarce spre Kade. 

— Închiși în casă. Toată vara! 

Umerii lui Kade se pleoștesc vizibil, dar Hunter rămâne tăcut. 

— Altceva? se alătură Juliet discuţiei. 

— Munci suplimentare? propune fiul ei. 

— Continuaţi, o aud pe Tate zicând, cu ochii spre Dylan. 

— O să lucrăm ca voluntari la spital, câteva ore pe săptămână, 
adaugă fiica ei. 

— Și? întreabă Jax, încrucișându-și brațele pe piept. 

— Şi-o să lucrăm pe gratis la tabăra de vară, imediat după ce 
luăm vacanță, mormăie Kade, disperat că urmările sunt din ce în 
ce mai apăsătoare. 

— Şi? insistă Madoc, privindu-l pe Hunter. 

Numai că Dylan e cea care vorbește în continuare. 

— O să le scriem celor cărora le-am provocat pagube și 
municipalității, să ne cerem iertare. 

— Şi? mai zice Tate. 

— Și-o să vă recâștigăm încrederea, adaugă Dylan. Ne pare 
foarte rău. 

Madoc se apropie de Kade, privindu-și furios fiul, care nu pare 
să regrete absolut deloc. Pare doar enervat pentru faptul că a fost 
prins. 

— Tu ce zici? îl ia la rost, pe un ton sever. Îți pare rău? Pentru 
că, dacă nu ți se pare corect, luni pot să te înscriu la Weston. 

Kade face o mutră de parcă tocmai ar fi mușcat dintr-o lămâie, 
dar până la urmă încuviințează. 

— E corect, bâiguie. O să facem ce s-a stabilit. 

— Eu nu, se aude o altă voce, iar Madoc își îndreaptă privirea 
spre Hunter. 

Mă încrunt, derutată și șocată. Ce? 

— O să plătesc pagubele și-o să muncesc ca să pun la loc banii 
luaţi din fondul pentru facultate, declară fiul lui, dar o să aleg 
varianta A. 

— Ce? strigă Fallon, făcând un pas înainte. 

— Hunter, nu! o aud pe Dylan implorându-l, înfricoșată. 

Madoc se încordează din tot corpul, dar nu spune nimic, doar 
își privește atent băiatul. 

Hunter vrea să plece. Vrea să se transfere la altă școală. Chiar 
vrea să plece? 

— O să vorbim acasă despre asta, zice Madoc, întorcându-se. 

— N-avem despre ce să vorbim, insistă Hunter. Ai zis că avem 
de ales. 

Kade, care tăcuse până acum, își întoarce în sfârșit capul spre 
fratele lui, cu o expresie indescifrabilă în ochi. 

— Tu vrei să pleci? 

În ciuda tuturor certurilor și încăierărilor dintre ei, Kade nu 
pare deloc bucuros. 

Hunter îi caută privirea tatălui său, cu o atitudine bizar de liniștită. 

— Eu mă gândeam la St. Matthew's. 

— Sunt cei mai aprigi rivali ai noștri, explodează Hawke. Faci 
mișto de mine? 

— Hei! protestează Jax, auzind limbajul fiului său. 

Hawke își lasă capul în jos și tace. 

— Aș putea să stau la bunicul, de luni până vineri, îi zice Hunter 
lui Madoc. E la numai o oră distanță de-aici. lar în weekenduri o 
să vin acasă. 

Madoc însă scutură din cap. 

— Nu se poate să stai... cu el. 

— Așadar, ai jucat la cacealma? ripostează Hunter. 

O, Doamne! 

Da, Hunter ar putea să se transfere la Weston și să locuiască 
mai departe acasă, dar dacă vrea să se ducă la St. Matt's, n-are cum 
să facă naveta în fiecare zi. Ar fi nevoit să stea la Ciaran, tatăl lui 
Fallon, în Chicago. 

Și, în pofida faptului că Madoc și Ciaran se înțeleg aproape 
bine, Madoc tot n-ar vrea ca fiul lui să locuiască în casa unui fost 
gangster. 

Hunter se desprinde de lângă masă și se duce spre tatăl lui, 
coborând tonul. 

— Am nevoie să plec de-aici, îi zice, cu o voce aproape șoptită. 
Vreau ceva pe cont propriu. Te rog. 

Mi-e foarte milă de el, fiindcă știu ce simte. Kade e stăpânul 
școlii. El e mereu cel pe care-l remarcă toată lumea, el e sufletul 
petrecerilor. Se hrănește cu faptul că e în centrul atenției, iar Hun- 
ter n-a părut niciodată capabil să-și croiască propria nișă. Se simte 
nelalocul lui și invizibil. 

Nu pot să-i văd faţa lui Madoc, dar îmi dau seama că-și privește 
fiul, fără să spună nimic, probabil din cauză că n-ar vrea să plece. 
În același timp însă, nu știe cum să repare tot ce-l face pe Hunter 
să fie nefericit. 

— E perfect, din partea mea, zice Kade, rupând în sfârșit tăce- 
rea, și urma de durere pe care i-o sesizasem mai devreme în voce a 
dispărut. Poate că așa n-o să se mai atingă de lucrurile mele. 

Închid ochii pentru o fracțiune de secundă. Dumnezeule! Se 
referă la Dylan. Știu că așa e. Ea e cuiul dintre ei. 

Ochii lui Hunter se întunecă și un rânjet încordat, cum n-am 
mai văzut niciodată la el, îi arcuiește buzele. Se întoarce și, pentru 
o clipă, mă tem c-o să-l lovească iar pe Kade, însă el se duce pur și 
simplu spre fratele lui, calm și stăpân pe sine. 

— Ne vedem pe teren, la toamnă, îi zice, ca și cum ar arunca o 
amenințare. 

Kade își îndreaptă spinarea și cei doi frați se privesc reciproc cu 
furie, de la aceeași înălțime de un metru optzeci. 

— Poți să fii al naibii de sigur de asta. 

Madoc și Fallon nu spun nimic, dar îi văd că respiră anevoie, de 
parcă le-ar lipsi aerul. 

O cunosc pe Fallon și știu ce gândește. 

O să-i ia acasă pe băieți. O să stea de vorbă cu ei. Totul o să se 
liniștească și toate astea or să treacă. Lui Hunter o să-i vină mintea 
la cap. 

Pe de altă parte, Madoc are mereu câte un plan pentru orice 
eventualitate, dar dacă tace, înseamnă că asta e o întorsătură pe 

care n-o luase în calcul. Jucase la cacealma cu transferul la alte 
școli, iar Hunter îi dejucase planul. Acum nu știe precis ce să facă, 
nici cum s-o dreagă. Nu încă. 

În timp ce părăsim secția de poliţie, înțeleg în sfârșit cât de 
greu e să fii părinte. Să-ţi vezi copiii cum greşesc. 

Ei n-au cum să se învețe minte până când nu greșesc și știu că 
în Madoc se duce o luptă. Dar poate că uneori partea cea mai grea 
nu constă în ce și când să spui, ci, mai degrabă, în când să nu spui 
absolut nimic. 

Și cum să-ți dai seama când e momentul acela. 

Caut cu mâna în rucsac, pipăind cartea și jurnalul aflate înăuntru. 

Să vorbeşti nu este întotdeauna cea mai bună metodă. 

Există multe alte moduri în care poţi să le dai anumite lecții 
copiilor tăi, la urma urmei. 


* 


Umblu prin casă, îndreptându-mă spre bucătărie, când aud 
ceasul anunțând miezul nopții; mă ustură ochii de epuizare. 
Meciul de fotbal de azi pare că a fost foarte demult. 

Trecând pe lângă fotografiile de pe coridor, le văd pe cele de la 
nunta părinților mei — o ceremonie fermecătoare, micuță, la 
lumina lumânărilor, într-un hambar rustic, mai la nord de aici; 
pozele de la nunta lui Jared și Tate, care mi se pare chiar mai spe- 
cială acum, când știu mai multe despre trecutul lor; poza cu Fallon 
și Madoc, care nu e de la nunta lor, căci nu au niciuna, dar este, în 
schimb, un instantaneu nemaipomenit cu ea pe umerii lui, în vâr- 
ful muntelui Fuji, în luna lor de miere, cu braţele larg desfăcute și 
fețele zâmbitoare, cu norii dedesubtul lor... 

Și Jax cu Juliet, care i-au oferit, în sfârșit, mamei mele, marea nuntă 
de familie pe care și-o dorea pentru măcar unul dintre copiii ei. 

Aud voci venind dinspre bucătărie, așa că mă îndrept într-acolo, 
știind c-o s-o găsesc pe mama. 

— Cât zici că am cheltuit în New York? întreabă tata, cu o in- 
tonaţie șocată. Dumnezeule, doar n-am fost la Paris! Ce naiba? 

Pufnesc, văzându-l aplecat deasupra mamei, care stă la micul ei 
pupitru de lângă perete, studiind amândoi ecranul laptopului. Fără 
îndoială, ea ţine contabilitatea familiei, iar pe tata îl aud în fiecare 
lună făcând astfel de crize. 

— Nu te uita la mine, zice mama. Mi-am cumpărat o singură 
pereche de pantofi. Tu cheltuiești mai mulți bani decât mine pe 
Fifth Avenue’, frumușelule! 

— Frumușelule? izbucnește el, după care întinde mâna, o ciu- 
pește de obraji, se apleacă și o sărută. 

Ea râde, încercând să se ferească de el. 

— Termină! 

Rămân cam timp de un minut rezemată cu umărul de tocul 
ușii, privindu-i. 

Și văd totul. Îi văd pe Jase și pe Kat, cu pofta de joacă și coche- 
tăria lor, liniștea și confortul pe care și-l găsesc unul în celălalt. Pe 
tatăl meu, și cât de mult o iubește. Pe mama mea, și cât de mult 
seamănă cu fata de odinioară, din atelierul auto, când meșterea la 
mașina lui. Felul în care se complimentează reciproc și cel în care 
știu să cedeze. Toate lucrurile astea pe care nu le observasem nicio- 
dată până acum. 

Tata îi dă drumul și reîncepe să studieze foaia de calcul. 

— Ei bine, putem să deducem ceva din astea? Am discutat 
despre serviciu cât timp am fost acolo, este? Putem să pretindem 
că în excursia asta am făcut cheltuieli de serviciu. 

— Nu! protestează ea, dându-i peste mâna care se îndrepta 
spre mouse. Pleacă de-aici. Eu nu-mi vâr nasul în dosarele tale. Tu 
nu te apropia de cifrele mele. Toate sunt organizate. 

El zâmbește și-și îndreaptă spinarea. 

1 Importantă arteră comercială din New York, aflată în cartierul Manhattan 


și considerată una dintre cele cu magazinele, boutique-urile, studiourile și 
restaurantele cele mai elegante și mai scumpe din lume. 

— Salut, îi zic, când dă cu ochii de mine. Cum merge? 

— Foarte bine, răspunde, oftând. Mama ta e o femeie de ispravă, 
adaugă, pe un ton meditativ, îndreptându-se spre frigider. Mă 
ferește de închisoare, convingându-mă să nu fac evaziune fiscală. 

— Foarte adevărat, încuviințează mama. Câștigi destul. Ai din 
ce să-ți plătești impozitele, zgârie-brânză. 

Îi privesc, zâmbind și întrebându-mă ce s-ar fi întâmplat dacă 
mama n-ar fi avut parte de ajutor. Dacă tata n-ar mai fi divorțat de 
Madeline sau de Patricia. Dacă n-ar fi încetat să se ţină în loc unul 
pe celălalt. 

Acum înţeleg toate astea. 

Nimeni altcineva nu poate să te facă fericit, iar dacă-ți pui 
așteptările în cealaltă persoană, semnezi condamnarea amându- 
rora. Nu te uiţi la cineva și zici „fu poți să-mi faci mie viața mai 
bună”. Te uiţi la persoana aceea și zici „eu pot să-ţi fac fie viaţa mai 
bună”. Să fii o binecuvântare, nu o povară. 

Îmi dreg glasul. 

— Pot să vorbesc câteva minute cu mama? 

Tata se oprește din băut și mă privește atent. 

— Hm, sigur că da, încuviințează, mutându-și repede privirea 
spre mama. Îmi povestești mai târziu tot ce-o să-ţi spună, da? 

— Ha-ha, îl persiflează ea. Fata știe să-mi păstreze secretele. Și 
eu o să le păstrez pe-ale ei. 

— Ar fi bine să nu, remarcă el, încruntându-se, dar pot să-i 
zăresc zâmbetul în timp ce iese din încăpere. Sunt în biroul meu, 
ne anunță. 

Mama scrie ceva la repezeală pe computer, izbind ultima tastă 
cu ceva forță în plus, după care se întoarce spre mine, așteptând. 

Inspirând adânc, vâr mâna în geantă și scot cartea, așezând-o 
pe pupitru, drept în fața ei. 

Privirea îi cade pe copertă și rămâne acolo, fără ca pe fața ei să 
se înregistreze vreo urmă de surprindere. 

— Tu ai pus-o pe Pasha să-mi trimită cartea? 

Șovăie, dar până la urmă face semn că da, cu o ușoară înclinare 
a capului. 

— Ştiam eu c-o să-ţi dai seama. 

Pasha e în Toronto, unde pune la punct linia de producţie a lui 
Jared, iar mama nu a vrut ca eu să văd pe pachet ștampila poștei 
din Shelburne Falls. Probabil a vrut s-o citesc înainte să încep 
cercetările în privința expeditorului, nu? 

Briciul lui Occam. 

Vârând din nou mâna în geantă, scot și jurnalul sustras din 
garderoba ei și-l trântesc deasupra romanului. 

— Ei bine, cine a scris cartea sigur a avut acces la ăsta. Tu, nu-i 
așa? 

Nu puteam să cred că ar fi fost capabilă să-i încredințeze alt- 
cuiva toate detaliile alea intime. 

— Da, recunoaște mama, întorcându-și scaunul rotitor ca să fie 
cu faţa spre mine de-a binelea. M-a ajutat Juliet. Ea n-a vrut să te 
mintă, dar am rugat-o să-ți ascundă adevărul, dac-o să te duci la 
ea până când nu termini cartea. Am vrut s-o citești mai întâi. 

Privirea aceea ciudată a lui Juliet căpăta o noimă acum. Practic, 
nu ea o scrisese, dar știa de existența ei. 

— Puteai să-mi fi spus tu toate astea, am mustrat-o. Credeai 
c-o să te urăsc? Sau c-o să-l urăsc pe tata? 

— Nu, se grăbește ea să răspundă, aplecându-se să mă ia de 
mână când mă așez pe scaunul de la masă. Când am aflat c-o să 
am o fată, Quinn, sinceră să fiu, nu m-am bucurat. Mi-am făcut 
griji. Mi-era teamă c-o să am o altă versiune a mea, care să facă 
aceleași greșeli, să plângă după același gen de bărbați și să ia hotă- 
râri greșite una după alta, numai ca să-l facă fericit pe altul. Pe 
unul care n-o merită. 

Nu-mi dau seama precis dacă se referă la tatăl lui Jared sau la 
al meu, dar tac și ascult în continuare, oricum. 

— Asta-i partea cea mai grea în a fi părinte, îmi explică. Să 
supraviețuiești sfâșierilor inimii, să-ți înduri luptele, să-ți înveți 

lecţiile pe calea cea mai grea și să suporţi ani întregi în care te tot 
cațări pe un zid și cazi la loc și trebuie s-o iei mereu de la capăt... 

Mă privește în ochi, iar vocea îi e împovărată de tristeţe. 

— Lacrimile, așteptarea, să n-ai habar despre cine naiba ești, 
după care, într-o zi... 

Vocea îi devine mai veselă și înfățișarea, fericită. 

— Te trezești și, în sfârșit, ești exact cea care ţi-ai dorit tot- 
deauna să fii. Puternică, hotărâtă, categorică, amabilă, curajoasă... 
Dar apoi te mai și uiţi în oglindă și vezi că ai cincizeci și opt de ani. 

Un junghi îmi străbate pieptul când reușesc să-mi imaginez o 
mică parte din ceea ce-mi spune ea. Toţi acei ani, tot acel timp 
irosit... Până la urmă, s-a maturizat, dar cu un preţ imens. 

— lar când ai un copil, continuă ea, e ca și cum te-ai vedea pe 
tine însăți... luând totul de la capăt. Îţi dorești pentru copilul tău să 
culeagă tot ce e mai bun din fiecare moment și să fie acel gen de 
persoană care ai ajuns să fii, în sfârșit, dar asta e farsa crudă a tinereții. 

În ochi îi apare un zâmbet întristat. 

— Indiferent ce ți-aș spune, sau ce ți-aș împărtăși, sau aș în- 
cerca să te învăţ din tot ce-am învățat eu, tot n-o să ajungă la țintă 
până când nu ajungi să le trăieşti. N-o să înţelegi cu adevărat ceea 
ce-ţi spun până când nu faci și tu greșelile alea și nu înveţi din ele 
pe pielea ta. 

Oftează din rărunchi. 

— Și, din nefericire, asta poate să dureze ani mulți. 

Îmi iau rucsacul de pe umăr și-l las să cadă pe podea, cu un gest 
absent. Poate că mama o fi fericită cu viața ei de-acum și mândră că a 
supraviețuit atâtor greutăți, dar nu sunt numai regretele ei în balanță. 

Își face griji și pentru mine. 

— Nu eram sigură dac-o să te las vreodată s-o citeşti, îmi 
spune, părând rușinată. Mi-era clar că o să te simți stingherită să 
citești unele dintre scenele pe care le-am descris. 

Hm, da. O să încerc să nu mă gândesc la episodul din biroul 
tatălui meu, data viitoare când o să mai trec pe-acolo. 

— Dar am scris-o când erai mică și am inclus versiunea tatălui 
tău asupra poveștii, folosindu-mă de gândurile destăinuite în 
vechile lui scrisori, pe care le-am păstrat peste ani, considerând că 
și versiunea lui e importantă. Am fost îngrijorată mult timp pen- 
tru tine. În cele din urmă, m-am hotărât că, dacă pot să-ţi arăt 
anumite lucruri într-un fel ca să te facă să le simți tu însăți, atunci 
ai putea să înveți ceva de la el și de la mine și din toate greutățile 
prin care am trecut amândoi, la urma urmei. Cartea asta a fost o 
modalitate pentru ca tu să trăieşti prin altcineva... să parcurgi niște 
experienţe de viață fără să plătești prețul și să suporţi consecințele. 

— De ce ești îngrijorată pentru mine? 

Se lasă pe spătarul scaunului, clătinând din cap. 

— Poate că tatăl tău are dreptate. Jared a fost un copil foarte 
dificil, și asta din vina mea, evident, dar să te cresc pe tine a însemnat 
o experiență atât de ușoară, încât poate că nici nu știu cum s-o iau. 

În ochi îi apare un licăr, semn că e practic cufundată în gânduri, 
și știu că se gândește la fratele meu. 

— Jared a fost ca o carte deschisă, zice, pe un ton meditativ. 
Dacă nu-i plăcea ceva, știai. Dacă-și dorea ceva, lua. Dacă nu era 
fericit, nu se prefăcea că ar fi. 

Deodată, mijește ochii, ca să mă poată studia. 

— Tu ce-ţi dorești, Quinn? Ce te face să fii fericită? 

Se apleacă, apucându-mă de mână. 

— Orice ar fi, nu aștepta să ţi-o ofere altcineva. Nu aștepta să 
se-ntâmple de la sine. Du-te și ia-o. 

Mă încrunt, simțindu-mă ca și cum aș sta pe o faleză, privind 
în jos spre o cascadă, după ce toți ceilalți au sărit, râzând și stri- 
gându-mă să-i urmez, dar mi-e frică de cădere. 

— E oarecum înfricoșător, îi răspund, cu vocea sugrumată. 
Dacă vă iubesc prea mult și mi-e frică să nu vă dezamăgesc? 

— Ştiu că ne iubești, mă asigură. Știm cu toţii și te iubim și noi. 
Asta n-o să se schimbe niciodată. 

Se apleacă spre mine, încercând să-mi întâlnească privirea. 


500 


Aproape niciodată 


— Dar ce anume te face să te simți bine? Să-ţi sacrifici propria 
fericire ca să-i mulțumești pe alţii? Scumpa mea, dacă dragostea 
noastră ar fi într-atât de fragilă, atunci ar însemna că nu te meri- 
tăm. Un om puternic își dă seama că singura dragoste adevărată de 
care are nevoie în viața asta e dragostea de propria persoană. Dacă 
ai așa ceva, e ca o armură. Nimeni nu te poate opri. Nimeni altci- 
neva nu contează. 

— Așadar, de-asta te-ai hotărât să mă lași s-o citesc, îi zic, ridi- 
cându-mi ochii spre ea. 

Încuviinţează. 

— Dar, până la urmă, pentru ce ai scris-o? 

— Ca să învăţ ceva despre mine. Ca să încerc să găsesc sensul 
tuturor lucrurilor prin care am trecut eu și Jason. Tuturor lucruri- 
lor prin care i-am făcut să treacă pe Madoc și pe Jared. 

Se opreşte puțin, apoi continuă: 

— Am putea să spunem că eram tineri și nechibzuiți, dar scuza 
asta ține doar până când ne dăm seama că am fost egoiști și veri- 
tabili nemernici. 

Râd în sinea mea, lăsându-mă pe spate și încrucișându-mi bra- 
tele pe piept. 

— Ai mai învățat și altceva? 

Un zâmbet îi traversează chipul; întinde mâna în spate și umblă 
prin sertarul pupitrului. Scoate de acolo o broșurică gri-verzui, 
mi-o întinde, iar eu o deschid. 

Văd acolo înscrise mai multe tranzacții și-mi dau seama că e un 
carnet de economii. Fac ochii mari când descopăr soldul de pe 
pagina însemnată. 

— Doamne, Dumnezeule! exclam. 

— Am învăţat că e în regulă să iubești și să te simţi vulnerabil 
și să faci greșeli, îmi zice, dar că nu e în regulă să duci o viață cap- 
tivă. Să nu lași niciodată controlul în mâinile altcuiva. 

— De unde sunt toți banii ăștia? 

— După ce am terminat de scris cartea, mi-am dat seama că o 
femeie trebuie totdeauna să se protejeze pe sine. Așa că i-am dat 
lui Jax o parte din banii economisiţi, iar el, fiind un investitor pri- 
ceput, i-a înmulțit. De multe ori, adaugă, râzând. 

O, Doamne! 

Îmi ridic din nou privirea spre ea. 

— Asta era asigurarea ta? Pentru eventualitatea în care tu și 
tata v-aţi fi despărțit? 

— Nu, îmi răspunde. E a ta. Eu chiar nu mai aveam nevoie de 
economiile alea când m-am măritat cu tatăl tău, așa că l-am lăsat 
pe Jax să deschidă un cont, care adună dobânzi încă de-atunci. 

— Sunt ai mei? 

Nu pot să-i primesc. Dacă o avea nevoie de ei, într-o zi? 

— Atât timp cât poți să ţii minte asta, Quinn: când te îndră- 
gostești, să ai grijă de el, dar să ai grijă şi de tine. Să te faci fericită. 
Cheltuiește-i. Economisește-i. Dăruiește-i. E alegerea ta. E viața ta. 


CAPITOLUL 13 


Îmi strecor carnetul în buzunarul de la spate și mă îndrept, pe 
coridor, spre biroul tatălui meu. 

Mama tocmai îmi dăduse afurisita de grămadă de bani, pe care 
n-ar fi trebuit să-i primesc, dar îmi zisese că reprezintă un cadou 
și că pot să fac orice vreau cu ei. Să-i economisesc, să-i donez... 
să-i cheltuiesc pe ceva. 

Inima a început să-mi bubuie în piept și parcă sunt pe pilot auto- 
mat, dar îmi văd de drum mai departe. Nu știu precis ce urmează 
să se întâmple sau ce-o să-i spun tatei, dar probabil c-o să fie ceva 
care n-o să-i placă, fiindcă, altfel, de ce-aș mai fi atât de emoționată? 

Partea cea mai grea e saltul. Nu pot să dau înapoi și nu pot să 
încerc în continuare să fac pe plac lumii întregi. 

Mă urăsc. N-am de ales. 

Împingând mai mult ușa întredeschisă, pășesc înăuntru și-l văd 
stând în fața barului de lângă perete și turnându-și preferatul lui 
GlenDronach, pe care să-l dea pe gât înainte de a se duce la culcare. 

— Hei, încep, cu o voce surprinzător de veselă. 

El întoarce capul și pune la loc dopul sticlei, zâmbindu-mi. 

— Hei. Mi-a fost dor de tine în seara asta. Ai fost pe circuit? 

— Un pic, încuviințez, intrând în încăpere. Dylan a avut prima 
ei cursă, așa că am mers cu ea în mașină. 

Sprâncenele i-au ţâșnit în sus, stârnindu-mi imediat râsul. 
Poate la fel de bine s-o afle acum, înainte să-i apară pe Facebook. 

— Madoc numai că nu m-a forțat, da? Sunt încă întreagă. 


503 


Penelope Douglas 


Îşi strâmbă gura într-o parte, încruntându-se. 

— Băiatul ăsta, jur că... 

Mda, Băiatul ăsta. Aproape că-mi vine să râd. 

Tata încă-l priveşte pe Madoc ca pe un adolescent impertinent, 
dar cred că înțelege pe deplin. Toţi suntem neputincioşi atunci 
când hotărăște Madoc că vrea ceva. 

Ducându-se spre fotoliile mari din piele maro de lângă etaje- 
rele cu cărți, se instalează și ia o gură de whisky. Îi urmez exemplul 
şi mă așez pe fotoliul identic de lângă el, cu o măsuță rotundă între 
noi. 

— artă-mă pentru că n-am putut să ajung azi la meciul tău, 
îmi zice. Am auzit că „le-ai spart la bor”. 

Pufnesc, știind că asta nu e exprimarea tatălui meu. 

— Madoc minte. 

Dylan și restul fetelor din echipă mă duc în cârcă. Eu sunt acolo 
doar ca să ne asigurăm că suntem unsprezece jucătoare pe teren. 

Totuși tatăl meu mă corectează. 

— Avocaţii nu mint. Noi doar inventăm adevăruri. Asta e o artă. 

Mda, sunt convinsă. Din fericire, are clienți dispuși să plătească 
sume enorme de bani pentru „arta” asta. 

Mă las pe spate, dându-mi părul pe după ureche și studiindu-l 
pe tata pentru câteva clipe. Părul lui cărunt are încă destule fire 
blonde, dar chiar dacă are riduri în jurul ochilor, iar cutele de pe 
frunte s-au adâncit cu timpul, ochii albaștri tot mai străpung 
spațiul ca fulgerele pe furtună, iar mâinile îi sunt încă foarte puter- 
nice. Îmi amintesc cum îmi simţeam degetele micuțe în mâna lui, 
când mă ajuta să traversez străzile marelui oraș, în copilărie. 

După toate greutățile prin care trecuseră el și mama, și pe care 
și le creaseră unul celuilalt, înțeleg de ce are atât de multe speranțe 
pentru mine. Am fost mult timp în proiect. 

— Tu chiar o iubești pe mama, nu-i așa? am zis, privindu-l în 
ochi. 

— Normal, răspunde, după care lasă capul în jos, părând că se 
pierde în gânduri în timp ce mai ia o gură de whisky. Nu pot să 
trăiesc fără ea. Niciodată n-am putut. 

— Ce te-a făcut să-ți dai seama de asta, în sfârșit? 

— Momentul în care am descoperit că-i era bine fără mine, 
mărturisește. Totdeauna am iubit-o, dar când s-a lăsat de băutură, 
lucra și-și plătea singură facturile... se descurca de minune în toate 
privinţele pe cont propriu. Atunci mi-am dat seama că am pierdut-o 
și consecința acestui fapt m-a lovit drept la țintă. 

Mijesc ochii spre el, încă nefiind sigură că înțeleg. A dorit-o 
pentru că nu mai avea putere asupra ei? 

Pare să-mi observe nedumerirea, fiindcă își continuă explicația: 

— Eram foarte arogant pe vremea aia, draga mea. Luam totul 
ca și cum mi s-ar fi cuvenit. 

Își învârtește lichidul din pahar, privindu-l, probabil pentru 
că-i e mai ușor decât să se uite în ochii mei. 

— Dar când am văzut că și-a schimbat viața cu o sută optzeci 
de grade... că era fericită... sincer să fiu, m-a durut. Mi-a rănit 
mândria. Mi-a rănit încrederea în mine. Mi-a rănit echilibrul. 
M-a rănit peste tot. 

— Nu-ţi doreai să fie vindecată? 

Își ridică în sfârșit privirea spre mine, iar tonul îi devine blând. 

— Sigur că da. Totuși, cred, m-am gândit că, dacă nu mai are 
nevoie de mine, pentru ce m-ar mai vrea? Și, încă o dată asta m-a 
pus pe jar. Dacă avea posibilitatea de a alege, m-ar mai fi ales pe 
mine? 

Și, dintr-odată, am înțeles. 

Tata n-avusese habar absolut deloc de ceea ce pusese pe masă, 
în afară de banii și de puterea lui. Îşi consumase atât timp și atâta 
energie îngrijindu-se de anumite lucruri, oferindu-i ce avea nevoie, 
aruncând cu bani peste problemele lor, încât natura relaţiei dintre 
ei se estompase. El crezuse că mama îl iubea pentru că era tânără 
și naivă. Pentru că frica o ţinea legată de el. 

Când a ajuns să fie mai bătrân, mai înțelept și mai puternic, ce 
mai avea să-i ofere, în afara propriei persoane? Și ea, oare, mai 
dorea măcar persoana lui? 

— Am pierdut-o de prea multe ori, iar atunci urma să fie pen- 
tru totdeauna, continuă el. Nu puteam s-o las să-mi scape. În 
sfârșit, m-am trezit la realitate. 

Mult timp, tata făcuse ceea ce era mai bine pentru el. Chiar 
dacă o iubea. 

Numai că, după șaisprezece ani, mama înțelesese, în sfârșit, că 
nimeni n-o putea salva, în afară ea însăși, așa că renunțase la el. 
Dacă mai venea după ea, bine. Dacă nu, viața avea să meargă mai 
departe. 

Nu sunt convinsă, totuși, că planul mamei, acela de a-mi da 
cartea, a reușit. O să fac greșeli și-o să-mi doresc lucruri care-mi 
fac rău. Asta e de la sine înţeles. E în firea omenească să fii imper- 
fect, la urma urmei. 

Totuși, un lucru învățasem în seara asta. Viaţa se scurge repede 
și următorii patruzeci de ani vor trece înainte să-mi dau seama. 
Nu vreau să mă trezesc cu regrete la cincizeci și opt de ani. 

Inspir adânc și expir printr-un oftat. 

— Tată, sunt varză la fotbal, îi mărturisesc, ridicându-mi privi- 
rea spre el. Urăsc pianul și nu vreau să fiu nici avocat, nici medic. 
Nu vreau nimic din ce-ţi dorești tu pentru mine. 

Mijește ochii spre mine și se crispează. 

— Quinn, dacă e vorba despre Notre Dame... 

— Vreau să merg la Notre Dame, îl întrerup. Cred că exact 
acolo îmi e locul. 

— Bun, zice și-l văd destinzându-se un pic. 

— Şi sunt de acord că e o idee bună să urmez câteva cursuri 
aici, în oraș, în vara asta. Poate o să reușesc să-mi iau diploma mai 
devreme. 

Dă aprobator din cap, dar încă pare agitat, ca și cum ar aștepta 
vestea cea rea. 

— Mă... bucur că gândești așa. Dar de ce am sentimentul că te 
pregătești să-mi spui că ai cunoscut un băiat și că ești însărcinată? 

Îmi ronțăi colțul buzelor. Acum urmează greul. 

— Ştii proprietatea aia a ta de pe High Street? îl întreb. Fosta 
brutărie, de la intersecția cu Sutton? 

— Mda, răspunde, ezitant. Am cumpărat-o acum mulți ani. 
Era un vad de prima mână, așa că am înhăţat-o. De ce? 

Îmi țin respiraţia și las cuvintele să se reverse înainte să mă pot 
răzpândi. 

— Vreau să mi-o vinzi mie. 

Se dă înapoi, privindu-mă de parcă aș fi vorbit în altă limbă. 

— Lasă-mă doar să-ți spun ceva, mă reped, ridicând mâna. 
Toată viața am fost ocupată, într-un fel sau în altul, și înțeleg că 
tot ce ţi-ai dorit pentru mine a fost din dragoste. Iar eu, din cauză 
că n-am știut ce altceva aș vrea să fac, m-am împăcat cu toate. 
Meditaţiile, cursurile suplimentare, orele de dans, de gimnastică, de 
înot, proiectele de voluntariat pe timpul verii în pădurea tropi- 
cală... Le-am făcut, pentru că era mai bine decât să stau degeaba. 
Sau așa am crezut. Dar, dacă m-aș fi oprit din ceea ce făceam, aș fi 
avut timp să mă gândesc. 

Cobor tonul, încercând să-mi explic punctul de vedere. 

— Eu nu visez niciodată, tată. Niciodată nu aștept ceva de la 
viitor, pentru că niciuna dintre astea nu e o pasiune pentru mine. 
Vinde-mi magazinul. Dă-mi un nou proiect de vară, să vezi de ce 
sunt în stare să fac. 

— Vrei să începi o afacere? mă întreabă. La șaptesprezece ani? 

— O afacere estivală, îi precizez. Deocamdată. Și am aproape 
optsprezece. Îţi promit că n-o să mă distragă. Îmi dau seama de 
importanţa facultății și-o să mă duc. Dar chiar îmi doresc chestia 
asta. 

— Asta nu e o casă de păpuși, Quinn, îmi atrage atenţia, râ- 
zând, dar oarecum fâstâcit. E o clădire pentru care se plătesc 

impozite, cu inspecții sanitare și de siguranță, cu probleme de 
canalizare... 

— Iar eu pot să mă descurc cu ele. Mă pricep la cercetare, la 
planificare și la rezolvarea problemelor. Pot s-o fac. Și n-o să fie o 
problemă pentru tine. 

Clatină din cap, închizând ochii. 

— Quinn... 

— Tată, te rog, insist eu. Sunt entuziasmată. Abia aștept să încep. 

După care mă aplec spre el, glumeață. 

— La o adică, aș putea să-mi petrec timpul în feluri mult mai 
rele, corect? Dacă sunt cufundată toată vara asta în proiectul meu, 
n-o să am timp de ieșit cu băieți, nu crezi? 

Își dă ochii peste cap și-și lasă jos paharul, lângă bolul din cris- 
tal cu jeleuri. 

— Și cum ai de gând să plătești toate astea? se interesează. O 
să ai nevoie de aprovizionare, de renovări, de dotări, de utilități... 
și chiar dacă o să iei un credit ca să cumperi proprietatea, nu mă 
simt în largul meu la gândul că ai avea o astfel de povară pe umeri... 

— N-am nevoie de credit, îl întrerup, scoțând carnetul de eco- 
nomii și aruncându-l pe masă. 

ÎI priveşte îndelung înainte să-l ia și să-l deschidă. Examinând 
repede cuprinsul, ridică până la urmă din sprâncene. Probabil când 
vede soldul. 

Își îndreaptă spre mine ochii din care a dispărut tot amuza- 
mentul. 

— Ăsta nu e contul tău pentru facultate. De unde ai banii 


Schițez un zâmbet cu un colț al gurii și mă ridic, luând un jeleu 
și vârându-l în gură. 

— Cred că ar trebui să ai o discuţie cu mama. 

După care mă întorc și ies pe ușă. 


* 

— Nu e aia de zece milimetri! îl aud pe Jared urlând când intru 
în atelierul lui. 

— Mi-ai zis să ţi-o dau pe aia de opt milimetri! 

— Aia de opt nu se potrivește. 

— Nu ţi-am zis eu? zbiară Madoc, după care aud zăngănitul 
uneltelor în timp ce intru în vasta încăpere. 

Jared, Madoc și Jax sunt grămadă în jurul unui Chevy SS, cu 
capota ridicată, fără cauciucuri și cu parbrizul lipsă. Madoc e încă 
îmbrăcat în costum; totuși, sacoul și cravata au dispărut, iar poalele 
cămăși îi atârnă pe-afară. 

— Nu-i nimic, îi zice Jax, ducându-se în spatele lui și strân- 
gându-l de umeri, încercând să-l potolească. Liniștește-te. 

Madoc clatină din cap, cu suferința întipărită pe toată fața. 

— Copilul meu nu mai vrea să trăiască în casa mea! 

— E mai complicat decât atât, intervine Jared. Lasă-i timp. 

Presupun că veniseră cu toții încoace ca să-și mai descarce ten- 
siunea după scena de la secția de poliție. Sub capota unei mașini e 
singurul loc în care-și pot găsi echilibrul. 

— Salut, rostesc încetișor, făcându-mi simțită prezența. 

Mă bazasem pe faptul c-o să fie Jared aici, dar mă bucuram că-i 
găsisem pe toți trei. 

— Cum ai ajuns aici? se interesează Jax, ştiind că n-am mașină. 

N-o să-i spun că merg pe bicicletă la miezul nopții. 

Fără să-l iau în seamă, vâr mâna în rucsac, scot printurile de pe 
internet pe care le strânsesem acasă și i le întind lui Jared. 

— Ce-i asta? mă întreabă, luând foile și începând să le par- 
curgă din ochi. 

— E o listă cu coordonatorii de evenimente. Expoziţia ta din 
Chicago înseamnă un consum mult prea mare de timp, așa că unul 
dintre ei ar face o treabă mult mai bună decât mine. 

Își îngustează privirea, ridicând în sfârșit capul spre mine. 

— Vă iubesc pe toți, le zic, dar am alte planuri pentru vara asta. 
O să fiu prin preajmă, dar n-o să fiu mereu disponibilă. Și, sinceră 
să fiu, expoziţia e stresantă. Îmi pare rău. 

Jared zâmbește cu jumătate de gură. 

— Normal că e stresantă. De-asta v-o dau vouă pe cap, ție sau 
Pashei, îmi zice. Dar nu-i nimic. Mie doar îmi face plăcere să te 
am prin preajmă. O să mă descurc. 

Mă pupă repede pe frunte și împăturește colile, după care și le 
îndeasă în buzunarul de la spate. 

Slavă Domnului. Presupun că ar fi trebuit să mă aștept ca Jared 
să se arate înțelegător. Crede cu fermitate că oamenii trebuie să 
facă exact ceea ce-și doresc. 

Mă întorc spre Madoc. 

— Şi-o să fac voluntariat zece ore pe săptămână în vara asta, 
dar nu ca intern și nu cu program fix, bine? 

Ridică din umeri, dând impresia că mintea îi e ocupată cu un 
milion de alte lucruri. 

— În regulă. 

Arunc o privire spre Jax. 

— Şi Hawke poate să coordoneze spectacolul de artificii, îi zic. 
Are nevoie să i se atribuie ceva răspunderi. 

Jax își trece mâna prin păr, părând obosit, dar complet de acord. 
Lui Hawke i se permite să hoinărească după bunul lui plac. Un pic 
de program n-o să-i prindă rău, iar Jax știe asta. 

— Tu ești bine? se interesează Madoc. 

— Da, încuviințez. Voi cât o să mai staţi aici? 

Madoc oftează, aruncând cheia din mână. 

— Eu tocmai plecam. Fallon mi-a trimis adineauri un mesaj, 
că Hunter încă n-a ajuns acasă, așa că... 

— Eu o să mai fiu aici până când termin, răspunde Jared, ară- 
tând spre mașină. O oră, poate... Dar acum, dacă tot pleacă Madoc, 
ar trebui să meargă mai repede. 

— Să mă pupi, bombăne Madoc, ducându-se spre lada cu unelte 
și înșfăcându-și sacoul de pe ea. 

Îmi smucesc degetul mare în spate, spre ieșire. 

— Eu o să mă duc mai încolo pe stradă... să văd ceva, îi zic lui 
Jared. Mă întorc repede. Poţi să mă duci tu acasă? 

— Da, răspunde. 

Aştept să ajung afară și abia pe urmă îmi scot la iveală noile chei. 


CAPITOLUL 14 


E a mea. 

Zâmbesc cu gura până la urechi, neputând să mă stăpânesc. 

Mergând cât pot de repede, duc într-o mână mica lanternă de 
la bicicleta mea, de cealaltă atârnând cheile primite de la tata. 
Cotesc la dreapta pe Sutton, zorindu-mă pe îngusta potecă pavată 
cu cărămizi și pe aleea din spatele fostei brutării. Chiar dacă stră- 
zile principale sunt bine luminate, mă grăbesc cât pot, pentru că 
aici, în spate, nu e nimeni și nimic. Nici măcar un stâlp de iluminat. 

Mâna îmi tremură când încerc să răsucesc cheia în încuietoare. 
Sângele îmi curge cu mare viteză și inspir adânc de câteva ori, 
încercând să mă calmez. Răsucind mânerul, deschid în sfârșit ușa 
şi pipăi imediat peretele pe dinăuntru, căutând întrerupătorul. 

O să-mi deschid o prăvălie. Până vara viitoare, o s-o am gata. 

Apăs pe întrerupător, dar nu se întâmplă nimic. Mă rog, presu- 
pun că e logic. Prăvălia asta e închisă de atâţia ani. Aprind lanterna 
și închid ușa după mine, îndreptând fasciculul spre încăperea des- 
pre care îmi dau seama deja că e bucătăria. Trei mese lungi din 
lemn sunt așezate în paralel, iar mai multe mașini pentru gătit, 
chiuvete, un frigider și un congelator se înșiră de-a lungul pereților, 
împreună cu vechi rastele din aluminiu, cu tăvi goale pe ele. 

Merg mai departe, încercând să absorb totul, deja inventariind 
în minte aparatura care va trebui verificată, poate și înlocuită, plus 
curăţenia care, probabil, mi-ar lua numai ea o lună. Ridicând 

piciorul, împing ușor din cale un sac gol de făină și dau să trec prin 
ușa turnantă care desparte bucătăria de partea din față a prăvăliei. 

— Ce faci aici? 

Tresar și inspir scurt, răsucindu-mă pe călcâie. 

— Ce mama... icnesc, îndreptându-mi fasciculul lanternei spre 
Hunter, care s-a oprit în pragul ușii deschise. Ce naiba cauţi aici? 

Ridică din umeri și intră, trăgând ușa după el. 

— 'Treceam prin zonă și te-am văzut furișându-te prin spate. 

Inima îmi bate cu atâta putere, încât mă doare. Clatin din cap 
spre el, începând să mă liniștesc. 

— Madoc te caută, îl anunţ, întorcându-mă și împingând din 
nou ușa turnantă. Unde ai umblat? 

Mă urmează în partea din față a prăvăliei, dar fără să-mi răs- 
pundă. Dacă tatăl lui îl caută, iar Kade e acasă, înseamnă că a luat 
camioneta fără permisiune. Sunt convinsă că-și închipuie totuși că 
n-are cum să aibă prea multe necazuri, pe lângă ceea ce s-a întâm- 
plat astă-seară. 

Mergem mai departe, eu mai apăs pe câteva comutatoare, cău- 
tând să văd dacă e curent, iar Hunter dă cu piciorul în diverse 
gunoaie și ziare. 

Sunt pânze de păianjen în colțurile tavanului, ca și sub tejghea, 
și încă simt mirosul de zahăr cald, probabil rămășițe din vechile 
glazuri din vitrinele pentru servire. Mare minune dacă n-o să am 
de-a face și cu gândaci. 

Tapetul trebuie schimbat, dar când zăresc podeaua, măturând 
cu piciorul praful și câteva hârtii, constat că e un model de mozaic 
marocan. Multă culoare, atât de diferit de orice altceva de prin 
Shelburne Falls, lucru sigur. 

Mozaicul poate să rămână. 

Îl văd pe Hunter că se așază în sfârșit, vârându-și mâinile în 
buzunare, pe o masă din fier forjat. 

— O să cumpăr prăvălia asta, îi destăinuiesc. O s-o transform 
într-o patiserie. 

El nu face decât să mă privească fix, dând aprobator din cap și 
făcându-mă să-mi îngustez ochii. 

— N-ai nimic de zis? îl provoc. Nicio remarcă șmecheră? 

— Mă confunzi cu Kade, ripostează. Cred că sunt destui mân- 
cători de rahat pe lumea asta. 

Zâmbesc, întorcând capul ca să nu observe. Arată și vorbește ca 
un om enervat, dar nici nu se putea să-i apreciez mai mult remarca. 
E absolut corectă. Ajunge cu vorbăria și cu prosteala, așa că-i sunt 
recunoscătoare pentru tăcere. Nu am nevoie de judecățile altora, 
de îngrijorări sau de reacții negative. 

Iar atunci când Jared, Madoc și Jax vor avea ceva de zis mâine, 
când vor afla, le voi spune același lucru: Vedeţi-vă de treburile 
voastre. 

Hunter se apleacă și ridică un scaun răsturnat. 

— Ai grijă să fie și negrese din alea cu afine, mă sfătuiește, aple- 
cându-se din nou să adune gunoaiele, pe care le aruncă în coșul 
dintr-un colț. Sunt preferatele lui Dylan. Și fursecuri cu glazură de 
mere și gogoșile alea Samoa pe care le-ai făcut atunci cu cercetașele... 

Se întrerupe, scoțând un suspin care sună dintr-odată a om 
înfometat. 

— Îţi jur, o să fie coadă la ușa ta. 

Îl urmăresc din ochi în timp ce începe să rupă afişele de pe 
pereţi şi să le arunce la gunoi. Îmi face mare plăcere faptul că nu 
mă bate la cap. 

Ducându-mă spre el, îl ajut să rupă foile prinse cu piuneze. 

— "Ţi-ai luat rămas-bun de la ea? îl întreb încetișor, fără să-l 
privesc. Acolo ai fost? 

Tace, dar nici nu mă întreabă la cine mă refer. Știm amândoi. 

— O să mă duc la bunicul, îmi zice. O să-mi iau un job pe 
timpul verii și-o să strâng bani până încep anul școlar la St. Matt's. 
O să vin acasă în weekenduri. 

— Ba nu, n-o să vii, îl contrazic, aruncându-i o privire. O să-ți 
faci prieteni. O să-ți găsești motive ca să rămâi în Chicago. O să 
te vedem din ce în ce mai rar. 

Îmi amintesc că i-am spus același lucru și lui Lucas, acum 
aproape trei ani, când a zis c-o să se-ntoarcă. Minţea, iar eu am 
știut-o de atunci. 

Însă Hunter fixează cu privirea peretele, acum gol, părând că 
gândește mai multe decât spune. 

— O să mă întorc, mă asigură, după care zăresc un mic zâmbet 
arcuindu-i buzele. În definitiv, o să fie Săptămâna Rivalităţii! 

Mda. Săptămâna Rivalității. 

Dau din cap. O să fie distractiv. 


EPILOG 


Soarele începe să se cufunde dincolo de orizont, aruncând o 
strălucire portocalie peste oraș, iar eu privesc spre apus, abia sim- 
tind căldura zilei pătrunzându-mi prin sacoul de costum. 

Detest perioada asta a zilei. Nu tu întâlniri, nu tu termene, nu 
tu apeluri în conferință sau inspecții la fața locului... nimic care să 
te grăbească. E prea multă liniște, iar mie nu-mi place liniștea. 

Privind pe deasupra acoperișurilor orașului, ridic sticla și iau o 
gură de bere, lăsând să mă pătrundă priveliștea. Uluitorul design al 
zgârie-norilor, lumina soarelui reflectată de toată sticlăria asta, 
făcând orașul să strălucească, Golful Persic profilându-se în spa- 
tele meu, cupolele străvechilor moschei, aromele mirodeniilor și 
ale mărfurilor care plutesc dinspre bazaruri... 

Dubai este locul în care m-am „retras” în acești ultimi trei ani. 
A fost o inspiraţie care mi-a dat elanul și conștiința de a înainta 
tot mai mult în noul teritoriu al designului. Am atâtea lucruri de 
învățat și de trăit, încât sunt recunoscător pentru zgomot și dis- 
tracție. Cum m-aș mai putea întoarce vreodată acasă, după ce am 
trăit într-un astfel de loc? 

Îmi așez sticla pe marginea balconului și-mi vâr mâna în buzu- 
narul de la piept, scoțând busola pe care mi-a dat-o Quinn, îna- 
inte să plec din Shelburne Falls, acum patru ani. 

Privesc vechea relicvă din alamă, zâmbind în timp ce mă gân- 
desc la ea. Era atât de inocentă și de curioasă, atât de furioasă și de 
tristă pentru că mă vedea plecând. 

S-o fac să se supere pe mine n-a fost o faptă care să-mi facă 
plăcere — mai ales fiindcă nu-i puteam explica de ce aveam nevoie 
să plec — dar, trebuie să recunosc, ea a fost singura care mi-a pro- 
vocat îndoieli în legătură cu plecarea. Singura care m-a făcut să 
simt că ar trebui să rămân. M-am simţit oarecum măgulit să știu 
că o să mi se simtă lipsa. 

Nu mă pot împiedica să mă întreb ce-o face ea acum. Are 
aproape optsprezece ani. E aproape adultă. 

Iar eu, iată-mă, aproape de treizeci, încă singur, îngropat în 
munca mea. 

Nu m-am schimbat deloc. 

Desfăcând capacul busolei privesc cum discul de sub geam tre- 
mură pe axul lui, după care, încetul cu încetul, acul își găsește 
poziţia, foarte puţin dincolo de V. Întorcându-mă o idee spre 
dreapta, mă opresc și aștept, urmărind cum se mișcă acul din nou, 
ajungând să se oprească exact în punctul dintre nord și vest. 

Apoi îmi ridic privirea, fixând-o drept înainte, către orizont. 

— Domnule Morrow? 

Clipesc și închid la loc busola. După ce o strecor la loc în buzu- 
narul de la piept, îmi iau berea și întorc capul spre Tahra, mena- 
jera, care s-a oprit în pragul ușii dintre balcon și apartament. E o 
imigrantă din India, care vine de câteva ori pe săptămână și face 
curățenie, se ocupă de aprovizionarea cu alimente și-mi pregătește 
cina, câștigând ceva bănuţi în plus pe lângă ceea ce aduce acasă 
soțul ei de la exploatările petroliere. 

— Da, Tahra? 

Zâmbește, vorbind cu blândețe. 

— Mâncarea dumneavoastră e la cald, în cuptor, domnule. Eu 
o s-o iau acum spre casă. 

— Mulţumesc, îi zic. Noapte bună. 

Mă întorc la loc, prinzând soarele exact când dispare dincolo 
de orizont. Aerul uscat îmi arde nările când inspir, dar încă nu mă 
simt pregătit să mă duc înăuntru. 

— Vă simţiţi bine? o aud întrebându-mă, șovăitoare. 

Întorc din nou capul spre ea, privind-o. 

— Da, de ce? 

Mă studiază pentru o clipă, după care gesticulează spre mine, 
cu prosopul pentru vase în mână. 

— Aţi început să staţi în fiecare seară în același loc, cu fața în 
aceeași direcție. 

Ezit înainte să-i răspund. 

— Chiar așa? 

N-am ţinut socoteala, dar presupun că are dreptate. Mi s-a pă- 
rut mie că am fost mai neliniștit în ultima vreme, dar dacă a înce- 
put să observe și ea, atunci bănuiesc că e destul de evident. 

— Dacă vreți să vă rugați, Mecca e încolo. 

Și privesc în spate exact la timp ca s-o văd arătând spre sud-vest, 
cu un zâmbet înțelegător pe chip. 

Zâmbesc și eu, clătinând din cap. 

— Nu te lași, nu? îi zic. 

După care privesc iar ultimele raze de soare pâlpâind peste 
oraș și mă gândesc la ce-o fi dincolo de zgârie-nori și de bazaruri 
și de deșert. Dincolo de Mecca, de Marea Roșie, de Africa și de 
Atlantic... 

— De fapt, casa mea e încolo, rostesc într-un târziu, arătând cu 
sticla spre nord-vest. Casa mea e la 11 758 de kilometri distanță 
de aici. 

— Asta înseamnă drum lung. 

Încuviințez, căzut pe gânduri. 

— Da, zic, oprindu-mă și apoi continuând. Și, chiar și-așa, 
nimic nu e diferit. A avut dreptate. 

— Cine? 

Fericirea e o direcție, nu un loc. Da, cu siguranță, a avut dreptate. 
Colțul gurii mi se ridică într-un zâmbet când mă gândesc cât de 
deșteaptă era mereu puștoaica asta. 

Până și o fată de paisprezece ani știa că furia și nefericirea nu 
au absolut nimic de-a face, naibii, cu locul în care trăiești, cu ceea 
ce ai iubit sau cu ce-ai făcut din viața ta. Totul există numai în 
mintea noastră. 

Și, oricât de mult ai alerga, de tine nu poți să fugi, nu-i așa? 

Amuzamentul îmi umple pieptul și, dintr-odată, mă întreb 
ce-o face ea acum. Ce-or face ei toți. Madoc, cu grătarele și picni- 
curile și petrecerile lui la piscină, când îi face pe toți să râdă și să-l 
iubească fără voia lor. Jared, cu sunetul motorului răsunând în tot 
cartierul. Tate, care voia mereu să se joace în ploaie, chiar și după 
ce devenise adultă. Fallon, cu vorbele ei meșteșugite, care-i deter- 
mina mereu pe toți cei cu care lucram să facă exact cum voia ea. Și 
Juliet, cu spiritul ei liber, sexy. Și mai era și Jax, mereu cu un ochi 
spre minge și cu celălalt spre soția lui. 

Mă întreb ce-or mai face copiii, cum or fi crescut, probabil 
aducând iadul pe pământ, luându-și permisele de conducere și 
călcând regulile. 

Quinn mă sâcâia ca naiba când era mică, dar era mereu alături 
de mine, la propriu, făcându-mă să mă simt unul de-ai lor, într-un 
grup de oameni care nu-mi erau rude în realitate. 

Și-atunci, de ce-am mai plecat de-acasă, până la urmă? Dintr-o- 
dată, mă pomenesc luptându-mă să-mi amintesc motivele, pentru 
că, în clipa asta, simt că toate lucrurile la care am renunțat înseamnă 
mult mai mult decât cele de care am fugit. 

— Domnule? 

Bat din pleoape și inspir adânc, întorcându-mă la discuție. 

— artă-mă. Nu-i nimic. Nu contează, mă grăbesc să zic, făcân- 
du-i semn să plece. Mulţumesc, Tahra. 

— Noapte bună, domnule. 

Dar, înainte să mă pot întoarce la loc, o aud iar. 

— Nu vă supăraţi că vă întreb... dacă vă mistuie dorul de casă, 
de ce nu vă întoarceți? 

Las ochii în jos și tac. Nu prea știu cum să-i răspund la asta, dar 
e o întrebare bună. 

M-aş putea întoarce acasă? Desigur. Oricând vreau. 

Și atunci, de ce nu mă urnesc? 

Inspir prelung, simțind bine-venita căldură care-mi învăluie 
deodată degetele reci, în timp ce privesc stăruitor spre nord-vest. 

— Într-o zi, șoptesc. 


Dragă Cititorule, 

Jared, Tate, Madoc, Fallon, Jaxon şi Juliet reprezintă o parte din 
ceea ce sunt eu. Am pus atât de mult din sufletul meu, aşa că, pentru 
mine, ei nu sunt imaginari. E un rămas-bun dificil, dar, la urma 
urmei, presupun că așa sunt cele mai multe. 

Personajele din seria |ntimidare reprezintă, toate, o perioadă con- 

fuză din viaţa noastră, când luarea unor hotărâri rapide e mai ușoară 
decât acceptarea consecințelor acestora. Acum, ca adulți, înțelegem că, 
deși adolescența e dificilă, să faci greşeli e ceva necesar. 

Părinţi, profesori și mentori, toţi încearcă să ne mențină pe calea 
cea bună și să ne abată de la hotărârile nepotrivite, numai că, fără 
astfel de lectii dure, nu ne maturizăm. Cuplurile din seria |ntimidare 
au fost menite să ne amintească asta. 

Singura mea speranță e că ai rămas din seria asta cu conştientizarea 
faptului că fiecare îşi are propria poveste, că greșelile sunt inevitabile şi 
că viața merge mai departe. 

Îmbrățișează-ţi i mperfecțiunile. Lectiile spre care te duc ele te fac să 

fii mai bun. 

Niciunii dintre noi nu suntem unici în suferințele noastre. În 
schimb, suntem unici în supraviețuirea noastră. 

Îşi sunt recunoscătoare pe veci pentru că mi-ai dat ocazia să-ți 
împărtăşesc câteva dintre lecţiile mele de viață, pe care le-am învățat 
pe pielea mea, şi nu pot să-ți spun cât de mult au însemnat pentru mine 
cuvintele tale de încurajare. 

Îți multumesc pentru că ai citit cărțile acestea. Iti multumesc pentru 
că mi-ai dăruit ocazia de a fi prezentă în viața ta. Și-ţi multumesc 
Pentru că m-ai însotit în călătoria asta. 


Cu drag, 
Penelope 


MULȚUMIRI 


Soțului meu și fiicei mele, care s-au sacrificat amândoi ca să 
vadă că prind viață personajele acestea. Acum putem să mergem la 
Disneyland! 

Grupului meu de sprijin de la New American Library, din care 
toți mi-au suportat interminabilele întrebări și au trudit din greu 
ca să-mi apere viziunea despre seria Infimidare. Vă mulțumesc, 
Kerry, Isabel, Jessica și Courtney, pentru încredere, pentru sfaturi 
și pentru ajutorul vostru. 

Lui Jane Dystel, de la Dystel & Goderich Literary Manage- 
ment, care m-a descoperit, slavă Domnului pentru asta! Vă 
mulțumesc, Miriam și Mike, pentru că ați rămas stăpâni pe situaţie 
și ați avut grijă de mine. 

Echipei mele de stradă, the House of PenDragon, un minunat 
grup de femei — plus un bărbat — care s-a păstrat unit și a creat 
o comunitate a prieteniei și a distracției. Vă mulțumesc pentru că 
m-ați ajutat la cartea asta! 

Lui Eden Butler, Lisa Pantano Kane, Ing Cruz, Jessica Sotelo 
și Marilyn Medina, care au fost toți disponibili cât ai clipi ca să-și 
arunce privirea pe o scenă sau ca să ofere rapid păreri în situaţii de 
urgență. Vă mulțumesc pentru că m-aţi însoțit pe parcursul proce- 
sului de creaţie și pentru că ați fost sinceri. 

Lui Vibeke Courtney. Pur și simplu, totul ești tu. Dacă nu 
te-aș fi cunoscut, poate că n-aș fi încercat niciodată să scriu o carte. 
Și, fără tine, n-ar fi avut niciodată succes. Scrierile mele au însemnat 

aproape numai narațiuni înainte să pui tu mâna pe ele, și tu m-ai 
ajutat să-mi creez vocea. Îți mulțumesc, îți mulțumesc, îți mulțumesc. 

Cititorilor și recenzenților mei, vă mulțumesc pentru că mi-ați 
păstrat opera vie și mi-aţi dovedit dragoste și sprijin! Am nevoie 
de cuvintele voastre mai mult decât vă închipuiți și vă mulțumesc 
pentru că ați avut răbdarea de a-mi comunica părerile și ideile 
voastre. Sper că voi fi în stare să vă ofer personaje pe care să vreți 
să le recitiți iar și iar! 


